
PRATARMĖ 


Rengiausi akademiniam darbui - norėjau dėstyti Šventąjį 
Raštą. Bet Dievo valia buvo kitokia. Buvau pašauktas Bažny- 
čios darbui. Auklėjimo ir administracinė sritis man buvo be- 
veik nepažįstama. Bet turėjau paklusti ir jos imtis. Tačiau 
neužmiršau ir Šventojo Rašto studijų. Kiek likdavo laiko nuo 
tiesioginių pareigų, jį skirdavau Šventojo Rašto nagrinėjimui 
ir Dievo Žodžio skelbimui per pamokslus bažnyčioje, straips- 
niams spaudoje, paskaitoms suvažiavimuose. 

1953 m. Felikso Kapočiaus iniciatyva pradėta leisti Lietu- 
vių enciklopedija Bostone, JAV. Čia religinių temų redakto- 
riumi dirbo Juozas Vaišnora MIC. Iki 9-ojo tomo jis pats rašė 
ir Šventojo Rašto temomis. Nuo 1956 m., t.y. nuo 10-ojo 
tomo, t. J.Vaišnora pakvietė mane rašyti straipsnius Šventojo 
Rašto klausimais. Rašiau iki paskutinio, papildomojo tomo. 
Kadangi mano straipsniai paprastai būdavo trumpinami, man 
kilo mintis peržiūrėti ir pataisyti Enciklopedijoje spausdintus 
rašinius, juos papildyti praleista medžiaga ir išleisti atskiru 
leidiniu. Čia pridedami ir kiti įvairiomis progomis parašyti ir 
periodinėje bei neperiodinėje spaudoje spausdinti straipsniai 
Šventojo Rašto temomis. 

Knygą sudaro dvi dalys. Pirmojoje dedami straipsniai, 
spausdinti Lietuvių enciklopedijoje. Antrojoje dalyje pateikia- 
mos studijos ir straipsniai, spausdinti kitoje spaudoje. Publi- 
kacijų kalba taisyta. 

Tikiuosi, kad knyga bus naudinga - padės skaitytojui ge- 
riau pažinti pagrindinį Dieviškojo Apreiškimo šaltinį ir, pasak 
apaštalo Pauliaus, tapti tobulam, pasirengusiam kiekvienam 
geram darbui (2 Tim 3, 17. 


AUTORIUS 


PIRMOJI DALIS 


STRAIPSNIAI, SPAUSDINTI LIETUVIŲ 
ENCIKLOPEDIJOJE 


KOMENTARAS 


Yra raštų, kuriuos dėl senumo, dėstomų minčių gilumo, 
formos ypatingumo reikia paaiškinti, kad būtų geriau su- 
prantami kiekvienam skaitytojui. 

Šventasis Raštas yra Dievo žodis, parašytas Šventosios 
Dvasios įkvėptų rašytojų. Tai tikėjimo šaltinis. Dievas save 
apreiškė per įkvėptuosius autorius. Bet suvokti Dievą mūsų 
protas yra per silpnas, - reikia paties Dievo pagalbos, kurią 
jis teikia per Bažnyčią. ' 

Po Babilonijos nelaisvės žydai pradėjo kalbėti aramėjų 
kalba. Kad jie suprastų šventąsias knygas, kurios buvo para- 
šytos hebrajiškai, prie teksto būdavo pridedami trumpi pa- 
aiškinimai arba tekstas parafrazuojamas - reiškiamas kitais 
žodžiais, kad būtų lengviau suprantamas. 

Nuo pat pirmųjų amžių ir ypač nuo Origeno laikų krikš- 
čionys irgi pradėjo prie Šventojo Rašto Senojo ir Naujojo Te- 
stamento knygų dėti plačius paaiškinimus, mokslinius ko- 
mentarus. Komentaruose tekstas kritikuojamas, stengiamasi 
nustatyti jo tikrumą, autentiškumą, svarstoma atskirų žodžių 
literatūrinė prasmė, išryškinama tikroji teksto mintis. 


Bibl. F. Vigouroux. Dictionaire della Bible-Commentaire de 
VEcriture; A. Robert, A. Tricot. Initiation Bibligue, p. 349 ir t.; 
R.Cornelt. Introductio I-De interpretatione Scripturae, p. 533 ir tt. 

KONKORDANCIJA 


Veikalą skaityti padeda specialiai parengtos konkordan- 
cijos. Konkordancija yra abėcėliškai sutvarkytas kurio nors 
veikalo žodžių, minčių ir posakių sąrašas (rodyklė) su jų vie- 
tos (puslapio, eilutės) nurodymu. Yra dvi konkordancijų rū- 
šys: žodinė ir dalykinė. 

Plačiai yra žinomos šventojo Rašto konkordancijos. Pir- 
miausia atsirado Biblijos žodinės konkordancijos. Joms pra- 
džią davė, atrodo, Ugonas iš S.Caro XIII a. O pirmą šventųjų 
knygų dalykinę konkordanciją parengė šv. Antanas Paduvie- 
tis. Ji buvo išspausdinta tik XVII a. Biblijos konkordancijos 
paprastai buvo rašomos originalo kalba - hebrajų, lotynų ir 
graikų. Bet ilgainiui vis daugiau Biblijos konkordancijų atsi- 
randa ir. moderniomis kalbomis. 


Bibl. E. Mangenot. Concordance de la Bible // Dictionaire de 
la Bible. Vigouroux; A. Vacari. Ouae sit optima Vulgatae latinae 
concordantia? // Verbum Domini, 1924, 245 ir tt; A. Klein- 
haus. De prima editione catholica concordantiarum // Biblica. 
1924, V, 39 ir t; E. Kalt. Bibl. Reallexikon. 1931; H. Haag. Kon- 
kordanz // Bibl. Lexikon. 1951 ir tt. 


Šv. PAULIAUS LAIŠKAI KORINTIEČIAMS 


Korintas buvo vienas iš žymiausių Graikijos, o vėliau Ro- 
mos imperijos transporto ir prekybos centrų tarp dviejų - Jo- 
nijos ir Egėjo jūrų - įlankų. Jis turėjo 2 uostus. Korinto gy- 
ventojų sudėtis, kaip įprasta uostamiesčiuose, labai marga. 
Čia buvo graikų, žydų, romėnų, egiptiečių, turtingų ir vargšų, 
mokytų ir prastuolių, dorų ir nusikaltėlių. 

Apaštalas Paulius Korintą pirmą kartą aplankė 51-52 m. 
Jo apaštalinė veikla čia buvo gana sėkminga. Išvykdamas pa- 
liko gražiai augančią krikščionių bendruomenę. Korintiečiams 
vėliau pagonių apaštalas parašė du laiškus, kurie Bažnyčios 
buvo įtraukti į Naujojo Testamento knygų kanoną. 

Pirmąjį laišką korintiečiams Paulius parašė iš Efezo 56 
ar 57 metais. Proga rašyti šį laišką buvo ta, kad apaštalas ga- 

vo žinių, jog tarp Korinto tikinčiųjų kilo nesutarimų tikėjimo 
klausimais. 

Laiškas susideda iš dviejų dalių. Pirmojoje dalyje (1-6 sk.) 
apaštalas smerkia tikinčiųjų ydas ir duoda nurodymų, kaip 
su jomis kovoti. Pirmiausia kritikuoja jų susiskaldymą, susi- 
skirstymą grupėmis. Ragina visus būti viena Kristuje. Toliau 
griežtai smerkia palaidumą. Moko, kaip su ištvirkėliais reikia 
elgtis. Toliau pataria nesibylinėti pas pagonis teisėjus, o ver- 
čiau tarpusavio kivirčus išspręsti patiems. Ragina vengti ne- 
dorumo, branginti skaistybę. 

Antrojoje laiško dalyje (7-15 sk.) pagonių apaštalas atsako 
i įvairius klausimus, aiškina tikėjimo tiesas, kurių korintie- 
čiai gerai nesuprato arba kuriomis abejojo. Pabrėžia, jog gy- 
venimas skaistybėje yra tobulesnis už moterystės luomą. Ta- 
čiau kiekvienas yra laisvas rinktis santuoką ar susilaikymą 
(7). Toliau aptaria klausimą: ar leistina krikščionims valgyti 
stabams paaukotą mėsą? Iš principo tai nėra draudžiama, bet 
patariama susilaikyti, kad kiti nebūtų papiktinti, be to, pra- 
vartu rūpintis duoti gerus pavyzdžius (8-10). Tolesniame sky- 
relyje Paulius duoda nurodymų, kaip elgtis bažnytiniuose su- 
sirinkimuose ir kaip reikia vertinti Šventosios Dvasios teikia- 
mas dovanas (11-14. 13 skyrius- gražiausias himnas 
nesavanaudiškai meilei. Galiausiai laiške plačiai aiškina apie 
mirtį ir mirusiųjų prisikėlimą (15). Pabaigoje, kaip ir kituose 
laiškuose, šv. Paulius duoda praktiškų patarimų ir siunčia 
sveikinimus (16). 

Antrąjį laišką korintiečiams Paulius parašė iš Makedo- 
nijos keliems mėnesiams praslinkus po pirmojo. Čia jis buvo 
atvykęs iš Efezo lankydamas per ankstesnę savo kelionę 
įsteigtas krikščioniškas bendruomenes (Bažnyčias), kurių 
svarbiausios buvo Filipuose ir Tesalonikoje. Kelionėje Paulių 
pasivijo iš Korinto atvykęs Titas. Jis informavo pagonių apaš- 
talą apie nesusipratimus tarp Korinto tikinčiųjų ir jų nuomo- 
nę apie jo pirmąjį laišką. Žinios daugiausia buvo palankios, 
bet netrūko ir liūdnų įvykių. Dauguma sutiko su pamoky- 
mais ir noromis laukė vėl atvykstančio Pauliaus. Bet netrūko 
ir tokių, kurie nepagrįstai jį kaltino. Gavęs tokių žinių, šv. 
Paulius parašė naują laišką Korinto tikintiesiems. Pasi- 
džiaugė ištikimaisiais ir pabarė priešinguosius. Šis laiškas 


turėjo parengti korintiečius jo antram atsilankymui, kad mie- 
liau jį sutiktų. Laišką į Korintą nugabeno Titas. 

Laiškas yra iš trijų dalių. Pirmoji dalis - apologetinė. Apaš- 
talas gina savo veiklą ir atremia jam daromus priekaištus (2 
Kor 1-7). Antroji dalis - moralinė. Pabrėžia dosnumo dorybės 
kilnumą ir ragina Korinto tikinčiuosius rinkti aukas badau- 
jančiai Jeruzalės tikinčiųjų bendruomenei (2 Kor 8-9). Trečioji 
dalis (2 Kor 10-13) yra poleminė. Apaštalas bara Korinto ti- 
kinčiuosius, kad klauso klaidingų pranašų. Pasigiria savo 
apaštalinėmis galiomis, - jomis pagrįstai gali didžiuotis, nes 
jas jam suteikęs Viešpats. 


Bibl. Pateikiame tik naujausius veikalus. Senesnę literatūrą 
pateikia: Jacguier. Corinthiens I-II // Dictionaire de la Bible, 
p. 994 ir t; Sickenbeėrger. Die Briefe des hl. Paulus an die Ko- 
rinther. Bonn, 1934; E.B. Allo. Premiere Epitre aux Corinthiens, 
1934; Seconde Epitre aux Corinthiens, 1937; L. Cerfaux. Eglise 
des Corinthiens. 1947; F.M. Groheide. Comm. on the I Ep. to 
the Corinthiens The New International Comm. N.T. 1953; H.D. 
Wendland. Die Briefe an die Korinther // Das N.T. Deutsch 7. 
1954. 


MARJE J. LAGRANGE (1855-1936) 


Vienuolis dominikonas. Vienas iš žymiausių XX a. egze- 
getų. Studijavo teisę, teologiją ir filosofiją, orientalistiką Pary- 
žiaus katalikų institute, Salamankos ir Vienos universite- 
tuose. Ordino vyresniųjų nurodymu apsigyveno Jeruzalėje. 
Čia 1890 m. įsteigė Šventojo Rašto mokyklą - Ecole Bibligue. 
Jai vadovavo per 35 metus. Ši mokykla 1892 m. pradėjo leisti 
žurnalą Revue Bibligue. 1900 m. jis pradėjo leisti Šventojo 
Rašto komentarų seriją, pavadintą Etudes Bibligue. 

M.J.Lagrange pradžioje pasinėrė į Senojo Testamento stų- 
dijas, vėliau ėmėsi Naujojo Testamento. Parengė nelygstamos 
vertės 4 Evangelijų ir pagrindinių šv. Pauliaus laiškų ko- 
mentarus. Be to, parašė daugybę studijų Šventojo Rašto, 
ypač Naujojo Testamento, temomis. Žodžiu, yra vienas di- 
džiausių Naujojo Testamento aiškintojų. Gaila, kad kai kurie 
paskutinių laikų katalikų egzegetai paiso daugiau protestanto 

Rudolfo Bultmano šaltinių teorijos („formų istorijos“) ir de- 
mitologizacijos koncepcijos, o ne M.J. Lagrange Evangelijų 
kilmės aiškinimo pagal Bažnyčios mokymą, nepaiso Evange- 
Lijų autentiškumo ir istoriškumo, abejoja ar neigia visa, kas 
susiję su įkvėpimu ir transcendencija. 


Bibl. L'oeuvra exegetigue et historigue du R.P. Lagrange // La 
nouveėlle Journee. Paris, 1934; R. Vincent. Le P.Lagrange // Re- 
vue Bibligue. 1938, p. 321 ir tt; F.M. Braun. L'oeuvre du 
P.Lagrange. Fribourg, 1943. 


CORNELIUS LAPIDE 


Vienuolis jėzuitas, žymus Šventojo Rašto aiškintojas. Visą 
savo gyvenimą skyrė studijoms. Profesoriavo iš pradžių Le- 
veno, o paskui Romos kolegijoje (Collegium Romanum), dabar 
Grigaliaus universitetas (Gregorianum). Parašė plačius ko- 
mentarus visoms Šventojo Rašto knygoms, išskyrus Jobo 
knygą 17 Psalmyną. Jo aiškinimai yra nuodugnūs ir išsamūs. 
Taigi, nors jau šimtmečiai praėjo, kai parašyti komentarai, jie 
dar ir šiandien turi didelę vertę. Pažymėtina, jog ir arkivysk. 
J.Skvireckas, versdamas Šventąjį Raštą į lietuvių kalbą, nau- 
dojosi šiais komentarais. 


Bibl. U. Holzmeister. Cornelio a Lapide // Enciclopedia Catto- 
lica Italiana. T. 4, p. 569; G. Heinrici. Cornelius a Lapide // Re- 
alencyclopedie fūr prot. Theologie und Kirche. T. 4, p. 289 ir t. 


LEVITICUS 


Tai trečioji Penkiaknygės (Pentateucho, penkių Mozės 
knygų), knyga lietuviškai vadinama Kunigų knyga (šį pavadi- 
nimą jai davė senieji graikiškos Septuagintos vertėjai). Ku- 
nigų knygoje pateikiamas rinkinys įstatymų apie kunigystę, 
kultą ir Izraelio tautos pašventimą. Knygoje skirtinos keturios 
dalys. Pirmojoje dalyje (1-7 sk.) aptariamos aukų apeigos. 
Antrojoje (86-10) kalbama apie kunigystės įsteigimą bei ku- 

nigų šventimų apeigas. Trečiojoje (11-16) nurodomos ritua- 
linės normos apie susitepimą, apsivalymą ir tyrumą. Ket- 
virtojoje (17-26) pateiktas išorinio ir vidinio šventumo teisy- 
nas. Priede (27) nurodomi įsakymai apie įžadus ir prievolę 
duoti dešimtinę. 


Bibl. Iš naujesnių šios knygos komentarų minėtini: J.A. 
Hertz. Oxford, 1933; Hubach. Monserato, 1934; W.J. Wilde. 
Groningen, 1937; A. Vaccari. La S.Bibbia I.Firenze, 1943; A. 
Clamer. La Sainte Bible II. Paris, 1946. Įvairios studijos apie 
Kunigų knygą: S. Spadaiora. Enc. Cattolica. T. 1, p. 1236 ir t; 
H. Caselles. Dictionaire de la Bible Supl. T. 5, p. 527 ir t. 


LITOSTRATAS 


Siuo žodžiu Jono Evangelijoje (19, 13) nurodoma vieta 
prie Antonijos pilies, Jeruzalėje, kur Romos prokuratoriai tu- 
rėjo savo rezidenciją. Iš tikrųjų tai buvo akmeninis grindinys 
pilies kieme. Šiame kieme ar prie jo esančios pilies terasoje . 
Pilotas apklausinėjo teisiamąjį Jėzų. Žydai šią vietą vadino 
aramėjų kalbos žodžiu gabata - paaukštinimu. 


Bibl. H. Vincent. L'Antonia et la pretoire // Revue Bibligue. 
1932. Nr. 42, p. 83-114; D. Baldi. Enchiridion locorum sancto- 
rum. Gerusalemme, 1935, p. 906 1r tt.; G. Perella. I luoghi sant. 
Piacenza, 1936, p. 303-330. 


LIUCIFERIS 


Etimologiškai žodį liuciferis reikėtų versti - šviesos nešė- 
jas, šviečiantysis. Šventajame Rašte hebrajų kalba yra halel, 
o graikų - heosferos. Šiais žodžiais vadinama planeta, žinoma 
vardu Venus, o lietuviškai Aušrinė. 

Pranašas Izaijas (14,12) Lucifero vardu vadina Babilonijos 
karalių, siekdamas pabrėžti, kad jį ištiks didelis pažemini- 
mas: iš savo spindinčios didybės jis būsiąs nugramzdintas 

žemyn, suniekintas. Pagal šią pranašystę Lucifero vardų ana- 
logiškai pradėta vadinti nupuolusį angelą - piktąją dvasią. 


Bibl. J. Knabenbauer, F. Zorell. Comm. in Isaiam I. Parisii, 
1923, p. 356; G.Kittel. Luzifer // Teologisches Wėrterbuch 2. 
NT. I. Stuttgart, 1933, p. 502.; A. Romeo. Lucifero // Enc. Cat- 
tolica. T. 7, p. 1627 ir tt. 


LoGos (ŽODIS) JONO EVANGELIJOJE 


Graikų kalba logos tiesiogiai reiškia - žodis. Tačiau pla- 
tesnė jo prasmė - kalba, pašnekesys, posakis. Senajame Te- 
stamente logos atitinka hebrajišką žodį dabhar. Naujajame 
Testamente logos vartojamas tokiomis prasmėmis —- Dievo 
Žodis, Dievo nuostata, Evangelijos skelbiamas žodis. Šv. 
Jonas savo Evangelijos prologe Žodį vartoja Įsikūnijusiam 
Dievo Sūnui pažymėti (Jn 1,1. 14). Taip pat šia prasme žodį 
vartoja savo laiškuose (1 Jn 1,1) ir Apreiškimo knygoje (Apr 
19,13). Evangelistas Žodžiu įvardija antrąjį Švč. Trejybės 
Asmenį - Dievo Sūnų, kuris prisiėmė žmogaus prigimtį. 
Kodėl evangelistas Kristui teikia Žodžio vardą? Tai galima 
taip paaiškinti: Dievas — absoliuti tobulybė — žvelgia į save, 
suvokia save, taria: tai aš. Šis ištartas Dievo Žodis yra 
Asmuo: vienatinis amžinojo Tėvo Sūnus, per kurį viskas 
Dievo sukurta. Jis prisiima žmogaus prigimtį, kad 
nusidėjusiam Žmogui ateitų išganymas ir malonė, vienybė 
sų Tėvų danguje. 

Terminas žodis helenistiniame pasaulyje buvo įvairiap- 
rasmis. Platonas žodį vartojo ideologinės abstrakcijos prasme. 
Filonas žodžiu įvardija asmenį, kuris, pasak jo, buvęs aukš- 
tesnis už žmogų, bet žemesnis už Dievą ir atlikęs tarpininko 
vaidmenį tarp Dievo ir žmonių. Gnostikai žodžiu vadino Dievo 
sukurtą dvasinę esybę. Žodžio, kaip asmens, prasmė buvo 
žinoma ir žydams iš Senojo Testamento (Ps 31,4; Iz 40, 8; Išm 
8,3; 7,21), taip pat ir pirmiesiems krikščionims iš Kristaus 
skelbto mokslo ir iš pirmųjų Naujojo Testamento knygų 
(1 Kor 1,24; 2 Kor 4,4; Kol 1,15). Todėl Jonas šį terminą galėjo 
paimti tiek iš profaninių šaltinių, tiek iš įkvėptųjų autorių 

knygų. Tik minėtąją prasmę jam suteikė vadovaudamasis 
Dieviškuoju Apreiškimu. 


Bibl. A.J. Surjanski. De mysterio Verbi Incarnati ad mentem 
Joanis Ap. I, 1941; R. Bultmann. Der Begrif des Wortes Gottes 
in N.T. // Glauben und Verstehen. 1933; J. Dillersberger. Das 
Wort vom Logos. 1935; R.G. Bury. The Fourt Gospel and the Lo- 
gos doctrine. 1940; J. Dupont. Essais sur la christologie de St. 
Jean. 1951. 


ALFRED FIRMIN LOISY (LUAZI) 
(1857-1940) 


Žymus Prancūzijos rašytojas: teologas, egzegetas, religijų 
istorikas. Aukštos kultūros ir didelių ambicijų mokslininkas, 
profesorius. Paryžiaus katalikų institute dėstė hebrajų kalbą 
ir Šventojo Rašto egzegezę. Ilgainiui patyrė racionalizmo ir 
modernizmo poveikį. Bažnytinės vyresnybės ne kartą įspėtas, 
nepakluso, todėl 1908 m. tapo ekskomunikuotas. 

Tais pačiais metais pakviestas dėstyti religijų istoriją 
garsioje Prancūzijos kolegijoje (College de France). Parašė 
veikalų Šventojo Rašto ir religijų istorijos temomis. Neigė 
antgamtį, nors pripažino religijos vertę. Propagavo religijų 
evoliuciją, bet prieštaravo mitų teorijai. Rėmėsi racionalizmo 
principais, bet teigė, kad reikalingas dvasinis gyvenimas. Tiek 
jo gyvenimas, tiek veikalai atspindi neramią, nenuoseklią, bet 
gilią ir išdidžią dvasią. 


Bibl. J. Riviere. Le modernisme dans VEglise. Paris, 1929; M.J. 
Lagrange. Loisy e le modernisme. Juvisy, 1932; L. Salvato- 
relli, A. Loisy. Studi e materiali di storia delle religioni. 1941. T. 
17, p. 119 ir tt.; M.D. Petre. Alfred Loisy his religious signifi- 
cance. Cambridge, 1944; F. Heiler. Der Vater des katholischen 
Modernismus Alfred Loisy. Mūnchen, 1947; J. Bonsirven. Loisy 
// Dictionnaire de la Bible. Supl. 5, p. 530 ir tt. 

LOZORIUS 


Siuo vardu Evangelijose vadinami du asmenys: palygįi- 
nimo vargšas ir Kristaus prikeltasis iš numirusių Mortos ir 
Marijos brolis iš Betanijos. Etimologiškai žodis Lozorius yra 
sutrumpinta hebrajiška forma El'azar, tai reiškia - „Dievas 
padeda“. 

1. Palyginimo Lozorius (Lk 16, 19-31) yra vargšas, elgeta. 
Jis priešpriešinamas šykščiam turtuoliui. Jų padėtis vi- 
sapusiškai pasikeičia amžinybėje. Lozorius džiaugiasi dan- 
saus laime, o turtuolis atsiduria pragaro kančių vietoje. Paly- 
ginimu Kristus iškėlė dangiškojo Tėvo teisingumą. Kas žemėje 
patiria kančių ir jas pakelia, tas amžinybėje atlyginamas 
laime; o kas žemėje gyvena visokeriopame pertekliuje ir nesi- 
teikia vargšams ir kenčiantiems padėti, yra atstumiamas ir 
pasmerkiamas amžinoms kančioms. Pabrėžiama, kad Dievas 
siekia visų išganymo, bet palieka kiekvienam laisvę jo siekti, 
laikantis Dievo apreikštų bei duotų įsakymų; Dievas nedaro 
stebuklų, kad klystančiuosius patrauktų prie savęs. 

Palyginimo Lozorius Bažnyčios laikomas kenčiančiųjų ir 
bedalių globėju bei užtarėju. Jo vardu vadinami vargšai, kai 
kuriose kalbose ligoninių pavadinimas kilęs iš šio vardo - la- 
zaretas. 


Bibl. J.M. Voste. Parabolae selectae II? . Roma, p. 738; De amb- 
roggi. Lazaro // Enc. Cattolica. T. 7, p. 998 ir t. 


2. Betanijos Lozorius (Jn 11,1-36; Mt 21,17; Mk 11,11; 
Lk 10,38) priklausė turtingai ir dievotai šeimai, kur Jėzus 
mėgdavo svečiuotis. Betanija buvo mažas miestelis per kelis 
kilometrus į rytus nuo Jeruzalės. Lozorius turėjo dvi seseris — 
Mortą ir Mariją. Pastaroji buvo ta pati Marija Magdalena, 
anksčiau buvusi nusidėjėlė. Atsivertusi labai pamilo Jėzų. Ji 
tikriausiai supažindino Išganytoją su savo šeima. Jos meilė 
Jėzui. buvo tokia didelė, jog jis atleido jai kaltes ir užtūkrino, 
kad jos vardas liks Bažnyčioje visiems laikams (Mk 14,3-9). 
Jonas savo Evangelijoje (11,1-44) nusako Lozoriaus ligą, mirtį 
ir prisikėlimą iš numirusių. Evangelistai (Jn 12, 1-11; Mt 21, 
17; Mk 14, 3) mini, kad Jėzus su mokiniais prieš paskutines 

Velykas, t.y. prieš kančią, dalyvavo vaišėse, kur buvo ir Lozo- 
rius su savo seserimis; čia Marija patepė Jėzų brangiais tepa- 
lais ir tai sukėlė apaštaių, ypač Judo Iskarijoto, priekaištus. 
Bet Jėzus juos sudraudė, o Mariją pagyrė. 

XI-XII a. padavimas sako, kad Lozorius su seserimis vėliau 
persikėlė gyventi ir apaštalauti į Galiją, čia jis tapo Marselio 
vyskupu. Kitame padavime sakoma, kad Lozorius gyvenęs 
Kipro saloje, čia miręs ir buvęs palaidotas Lanarko mieste. 


Bibl. P. Renard. Lazar // Dictionnaire de la Bible. T. 4, p. 139 
ir t; U. Holzmeister. Lazarus // Lexikon fūr Theologie und Kirche. 
T. 6, p. 433; M.J. Lagrange. St. Jean. Paris, 1947, p. 295-317. 


EVANGELISTAS LUKAS 


Asmuo. Lukas gimė ir augo Sirijos Antiochijoje. Subrendo 
pagoniškoje aplinkoje ir kultūroje. Iš profesijos buvo gydyto- 
jas (Kol 4,14). Kada ir kokiomis aplinkybėmis priėmė krikš- 
čionybę, žinių nėra. Tiesioginis Kristaus mokinys jis tikriau- 
siai nebuvo (Lk 1,2-3). Kristaus Evangeliją buvo išgirdęs ir 
pažinęs iš apaštalų bei tiesioginių Kristaus mokinių, kurie 
gan anksti atsirado Antiochijoje (Apd 11,19-230. Galimas 
daiktas, kad Lukas buvo vienas pirmųjų Antiochijos krikščio- 
nių bendruomenės narių (Apd 11,22-27. Tikriausiai Anti- 
ochijoje Lukas susipažino su Pauliumi, kai pirmą kartą čia 
buvo atvykęs su Bernabu (Apd 11,25). Vėliau jis tapo Pau- 
liaus pagalbininkų, jam brangiu mokiniu jo kelionėse ir 
apaštalinėje veikloje. 

Antroje apaštalinėje kelionėje 49-50 m. Lukas lydi Paulių 
iš Troados į Filipus (Apd 16,10-40). 57-58 m. jis lydi apaštalą 
iš Filipų į Jeruzalę. Čia jo akyse Paulius suimamas ir ka- 
linamas Cezarėjoje. O kai Paulius siunčiamas teisti į Romą, 
Lukas, ištikimas gydytojas, vyksta su juo (Apd 27,2-28). Jis 
yra su pagonių apaštalu Romoje, kai šis čia pirmą ir antrą 
kartą kalinamas (Kol 4,14; Fil 2,24; 2 Tim 4,11). 

Po Pauliaus nužudymo Lukas palieka Romą ir persikelia į 
Rytus, greičiausiai į Graikiją. Gyvenimą baigia kankinio mir- 
timi. Kur, - tikslių Žinių neturime. 

Pagal seną padavimą Lukas, be gydytojo profesijos, mėgęs 
piešti ir, matyt, bus nupiešęs Dievo Motinos portretą (MG 86, 
165; MG 145, 876). Yra nuomonių, kad Didžiojoje Marijos ba- 
zilikoje laikomas Dievo Motinos stebuklingas paveikslas, ži- 
nomas Salus populi Romani vardų, esąs pieštas Luko. Tačiau 
Luko didžiausias palikimas Bažnyčiai yra jo parašyta trečia 
Evangelija ir Naujojo Testamento Apaštalų darbų knyga. 

Evangelija pagal Luką. Trečioji Evangelijos knyga iš pat 
pradžių buvo žinoma ir Bažnyčios laikoma Dievo įkvėpta. Ji 
priskiriama Lukui, Pauliaus sekėjui ir padėjėjui. Tai liudija I 
ir Ii a. dokumentai (Didache 1, 3; Klemensas Rm. Ep. ad 
Corinthios 48, 4; Šv. Justinas. Apol. I, 33ir t. // MG 6, 380; 
Canonus Muratori // En. Bibl. 1; S. Irenaeus. Haer. III 1, 1 
// MG 7, 844; Clemens Al., Strom. I, 21, 145 // MG 8, 885; 
Origenas. In Math. // MG 13, 830; Tertulianus. Adv. Mar- 
cianum IV, 5. 11 // C.S.E.L. 47, 426), taip pat visas krikš- 
čioniškasis Padavimas, kurio netemdo racionalistų bei mo- 
dernistų keliamos abejonės (plg. L.Cerfaux et Cambier. Luc 
// Dictionnair de la Bible Supl. V, 549 ir tt.). 

Trečią Evangelijos knygą tikrai parašė Lukas. Būtent iš 
pačios knygos matyti, kad autorius buvo tas pats, kuris pa- 
rašė ir Apaštalų darbų knygą (Lk 1,1 ir Apd 1,1); kad jis pa- 
laikė artimus ryšius su Pauliumi (Lk 6,36 ir 2 Kor 1,3; Lk 6, 
39 ir Rom 2,19; Lk 10, 7ir 1 Tim 5,18; Lk 22,19ir t.17 1 Kor 
11,22 ir t.; Lk 24,34 ir 1 Kor 15,5), kad jis buvo didelės he- 
lenistinės kultūros vyras (Lk 1,1-4; 3,1; Apd 1,1), kad turėjo 
medicininį išsimokslinimą (Lk 42,38; 5,18; 7,10; 8,44; 21,34; 
22,44). Visa tai tinka Lukui: jis buvo gydytojas, turėjo 
helenistinį išsilavinimą, buvo Pauliaus sekėjas ir padėjėjas, 
taip pat Apaštalų darbų knygos autorius. 

Kur ir kada Lukas parašė Evangelijos knygą, tikslių žinių 
nėra. Tėra apytikriai liudijimai. 

Dėl parašymo vietos irgi tėra tik spėliojimai. Krikščioniš- 
kosios Tradicijos Ludijimai nėra vienodi. Kai kurie parašymo 
vietą nurodo Graikiją - Achają (Šv. Jeronimas. In Mth // 
ML 26, 18; Gregorius Naz. Poem I, 1, 12 // MG 37, 474). 
Kiti teigia, kad trečioji Evangelija buvusi parašyta Egipte (Si- 
riški dokumentai. Plg. E. Mangenot. Luc // Dictionnaire de 
la Bible. T. 4, p. 394). Dar kiti parašymo vietą nurodo Romą 
(Tischendorf. NT graece I). 

Yra duomenų, pagal kuriuos galima apytikriai nustatyti 
tikėtiną datą. Pirmiausia žinoma, kad Luko Evangelija buvo 
parašyta po to, kai jau buvo žinomos Mato ir Morkaus Evan- 
gelijos. Pradėdamas savo Evangeliją Lukas mini, jog prieš jį 1r 
kiti jau buvo rašę ir jis stengiasi tik papildyti ir nauja eilės 
tvarka atpasakoti Evangelijos įvykius. Kad Lukas buvo trečia- 
sis parašęs Evangelijos knygą, rodo krikščioniškoji Legenda. 
Be to, Evangelijos knygą Lukas parašė pirma negu Apaštalų 
darbų knygą (Apd 1,1). Kadangi Mato ir Morkaus Evangelijos 
buvo parašytos tarp 50-61 m., o Apaštalų darbų knyga — 
prieš Pauliaus mirtį (67/8), taigi greičiausiai prieš 64 m., tai 
galime teigti, kad Luko Evangelija parašyta tarp 60-63 metų. 

Kam savo Evangeliją skyrė ir kuriuo tikslu ją rašė, Lukas 
aiškiai pasako knygos pradžioje. Skyrė Teofiliui. Kas buvo šis 
Teofilius, nežinome. Greičiausiai koks artimas draugas. Bet 
galima manyti, kad Teofilaus vardu pavadintas ne kuris pa- 
skiras asmuo, 0 kiekvienas Dievą mylintis krikščionis. Mat 
žodžio Teofilios graikų kalba prasmė lietuviškai yra Dievą my- 
ls. Taigi net jei evangelistas savo Evangeliją būtų sukūręs 
minėtam asmeniui, ji iš tikrųjų skirta platiesiems tikinčiųjų - 
„Dievą mylinčiųjų“ - sluoksniams. 

Rašymo būdas ir keliamos idėjos rodo, kad Lukas savo 
Evangeliją skyrė krikščionims ne iš žydų, o iš pagonių, koks 
jis 17 pats buvo. Būtent jis vengia hebrajiškų ir aramėjiškų 
žodžių, vartoja graikiškus. Tačiau jis pateisina žydiškus pa- 
pročius bei Senojo Testamento reikalavimus, o Jėzų laiko ne 
Izraelio lauktų Mesiju, bet Dievo atsiųstu Sūnumi, visos 
žmonijos Gelbėtoju. 

Lukas savo Evangelijoje pateikia sistemiškiau aprašytą 
Kristaus apaštalavimą, jo skelbtą mokslą, darytus stebuklus. 
Visa tai, sako, jis sužinojęs iš apaštalų ir kitų tiesioginių Die- 
viškojo Mokytojo sekėjų, taip pat 1š Išganytojo Motinos, kurią 
pažino būdamas Efeze. Visa rūpestingai surašęs, kad visi pa- 
žintų Jėzaus mokymą ir įsitikintų jo tikrumu (Lk 1,1-4). 

Šaltiniai. Evangelistas Lukas sako, jog, rašydamas Evan- 
geliją, jis naudojosi įvairiais šaltiniais (1, 3), kuriuos rūpes- 
tingai ištyręs ir surašęs. Tikriausiai jis naudojosi tiek rašyti- 
niais, tiek žodiniais šaltiniais (1,1 ir t.). Iš rašytinių naudoję- 
sis Morkaus Evangelija. Ja jis seka rašydamas apie viešąją 
Kristaus veiklą Galilėjoje (3, 1-13; 21,22), taip pat atvykimą į 

Jeruzalę (18,15-20. 35-37. Iš žodžiu perduodamų pasako- 
jimų Lukas turėjo galimybių daug ką sužinoti ir panaudoti 
savo veikloje. Jis palaikė glaudžius ryšius su žymiausiais 
apaštalais. Buvo Pauliaus padėjėjas. Tikriausiai buvo sutikęs 
apaštalą Petrą ir su juo bendravęs Antiochijoje ir vėliau Ro- 
moje. Pažinojo Jokūbą, Viešpaties brolį. Tikriausiai būdamas 
Efeze susipažino ir su apaštalu Jonu. Kadangi su apaštalų 
Jonu Efeze buvo ir Švč. Dievo Motina Marija, Lukas tikriau- 
siai ir ją pažinojo ir iš jos sužinojo tikslius duomenis apie Iš- 
ganytojo gimimą ir vaikystę, kas aprašyta pirmuose dviejuose 
Evangelijos skyriuose. 

Pobūdis ir stilius. Trečiojoje Evangelijoje, kaip ir dvie- 
jose pirmosiose, išdėstoma Kristaus skelbta katechezė. Tai 
istorinis-biografinis veikalas. Evangelistui pirmiausia rūpėjo 
užfiksuoti ir pateikti faktus; surinkti ir tiksliai perteikti Kris- 
taus paskelbtas išganymo tiesas. Luko Evangelijoje ypač pa- 
brėžiamos šios tiesos: Evangelijos visuotinumas (2,14); ne- 
turto dorybės išganingumas (6,20-26; 12,13-21; 14,13 ir t.); 
Dievo nelygstamas gailestingumas (8,36; 15,11 ir t.;19,1-10); 
maldos reikalingumas (11,5-9; 18,1-8; 22,40). Pažymėtina, 
kad Luko Evangelijoje labiau negu kitose pabrėžiamas moters 
vaidmuo. 

Trečiosios Evangelijos graikų kalbos žodynas yra labai 
turiningas; vartojami įvairūs vaizdingi posakiai, taip pat 
originalios formos. Kalbos atžvilgiu Luko Evangelija 
pranašesnė už visas kitas NT knygas, išskyrus kai kuriuos 
laiškus: Laišką žydams, 1 Petro ir Jokūbo. Tačiau 
Evangelijos stilius tikrai nėra puošnus ir tobulas. Gražūs 
klasikiniai posakiai kaitaliojasi su barbarizmais; į gryną 
klasikinę kalbą staiga įpinami hebrajų ir aramėjų kalboms 
artimi posakiai (9,51 ir t.; 13,10-17; 1,5-25). Visa tai rodo, 
kad Lukas bus naudojęsis semitinių kalbų kilmės šaltiniais. 
Be to, Lukui rūpėjo ne tiek parašyti literatūrinį veikalą, kiek 
tiksliai perteikti aramėjų kalba Kristaus skelbtą katechezę, 
išverstą į graikų kalbą. 

Planas ir turinys. Evangelija pagal Luką skirstoma į ke- 
turias dalis. Pirmojoje aprašoma Jėzaus ir Jono Krikštytojo 
gimimas, jų vaikystė ir jaunystė (1,5-2, 52). Antrojoje apžvel- 
giama Kristaus apaštalinė veikla Galilėjoje (3,1-9,50). Tre- 
čiojoje plačiai rašoma apie paskutinę Kristaus kelionę į Jeru- 

zalę (9,51-19,27. Čia Luko pasakojimas yra originaliausias, 
evangelistui rūpi visuotinis krikščionybės pobūdis, jos pa- 
skirtis ne vien žydų tautai, bet ir visai žmonijai. Ketvirtojoje 
dalyje nusakoma Kristaus kančia, mirtis ir prisikėlimas (19, 
28-24,53). 


Bibl. Išvardysiu tik kai kuriuos žymesnius XX a. komentarus: 
T. Innitzer. Komm. zum. Evangelius des hl Lukas. Graz, 1912; 
Th Zahn. Das Ev. des Lukas. Leipzig, 1913, 19204; J. Knaben- 
bauer. Ev. secundum Lucam. Parisis, 1926; M.J. Lagrange. St. 
Luc3. Paris, 1927; Velensin-Huvy. Ev. selon St. Luc. Paris, 
1927; E. Klostermann. Lukas. Tūbingen, 1929; C. Lavergne. 
Ev. selon Št. Luc. Paris, 1932; L. Marchal!-Pirot. La Sainte Bible 
X. Paris, 1935-1946; Ad. Schlater. Das Evangelium des Lukas. 
Stuttgart, 1931; K.H. Rengsdorf. Das Ev. nach Lukas // Das 
N.T. Deutsch. Gėttingen, 1952; N. Gelderhuys. Comm. on the 
Gospel of St. Luke. London, 1950; A. Guidetti. Ev. secundum 
Lucam. 1955. 

Specialios studijos: E.Hirsch. PFrūhgeschichte, des Evange- 
liums. Tūbingen, 1941; E. Schweizer. Zur Frage des Lukasgu- 
ellen // Theologische Zeitschrift. 1948. T. 4, p. 469 ir tt: T.E. 
Bleiben. The Gospel of St. Luke and the Gospel of St. Paul // 
Journai Theol. Studies. 1944. T. 45, p. 134 ir tt; A.H. Green. 
Armytage. A Portrait of St. Luke. London, 1955. 


ŠVENTOJO RAŠTO MAKABĖJŲ KNYGOS 


Katalikų Šventojo Rašto Senojo Testamento kanone yra 
dvi Makabėjų knygos. Jos parašytos skirtingų autorių ir skir- 
tinga kalba, bet pagrįstai tarpusavyje gretinamos, nes tiek 
pirmoje, tiek antroje daugiau ar mažiau kalbama apie toly- 
gius įvykius: aprašomos žydų tautos kovos su Seleukidų ka- 
raliais. Mirus Aleksandrui Didžiajam, jo sukurtos imperijos 
valdymą perėmė Seleukidų dinastija. Jie valdė Graikiją, visą 
mažąją Aziją, Palestiną ir net Egiptą. Buvo pagonys. Žydai 
sunkiai pakentė žiaurų pagonių viešpatavimą bei reikalavi- 
mus garbinti karalių kaip Dievą. Tai žydams atrodė įžūlus 
prieštaravimas Mozės Įstatymui. Kilo maištas, kova su pago- 
nimis pavergėjais. Pasipriešinimo kovai vadovavo žydų vy- 
riausiasis kunigas Matatijas ir trys jo sūnūs - Judas, Jona- 
tanas ir Simonas. Kovose ypač pasižymėjo Judas. Už tai jam 

buvo duotas vardas - Makabėjus Narsusis. Ir ne tik jam, bet 
ir visai šeimai duotas Makabėjų vardas. Taip Makabėjai įėjo į 
istoriją ir net dvi Senojo Testamento knygos pavadintos Ma- 
kabėjų vardu. 

Pirmoji Makabėjų knyga parašyta žydo palestiniečio 
hebrajų kalba apie 100 m. pr. Kr. Originalus knygos tekstas 
žuvo. Tėra likęs tik vertimas į graikų kalbą. Išversta greičiau- 
siai netrukus vos knygą parašius. Mat graikiškai kalbantys 
žydai ją jau turėjo I a. pr. Kr. 

Pirmojoje Makabėjų knygoje aprašomos žydų kovos su 
Aleksandro Didžiojo įpėdiniais, Sirijos valdovais. Kovos truko 
nuo 175 iki 135 m. pr. Kr. Kovoms vadovavo, kaip minėta, 
Makabėjai: trys vyriausiojo kunigo Matatijo sūnūs. Knygoje, 
be prologo ir epilogo, yra trys dalys. 

Prologe (1-2) aprašoma Sirijos valdovo Antiocho IV Epifano 
žydams padarytos neteisybės. Jos sukėlė karinį žydų pasi- 
priešinimą. 

Pirmojoje dalyje (3,1-9,22) aprašomos kovos, vadovauja- 
mos Judo Makabėjaus (165-161 m.pr.Kr.). 

Antrojoje dalyje (9,23-12,53) pasakojama apie Jonatano 
vadovaujamas kovas prieš Sirijos valdovą Antiochą, kol Jo- 
natanas pakliuvo į nelaisvę. 

Trečiojoje dalyje (13,1-16,22) kalbama apie Simono Ma- 
kabėjaus tęsiamą kovą su pagonimis pavergėjais ir tragišką jo 
mirtį (142-134 m.pr.Kr.j. 

Epiloge (16, 23-24) minimas Simono įpėdinis Jonas Hir- 
kanas. Jis vadovavo žydų tautai nuo 134 iki 104 m. pr. Kr. 
Jam viešpataujant greičiausiai ir buvo parašyta pirmoji Ma- 
kabėjų knyga. 

Antroji Makabėjų knyga parašyta nežinomo autoriaus 
graikų kalba tarp 161 ir 100 m. pr. Kr. Kaip pats autorius 
prisipažįsta, knyga nėra originali. Tai Jasono parašyto pla- 
taus veikalo santrauka. Kas buvo Jasonas, nežinome. Iš kny- 
goje pateikiamų istorinių duomenų galima spėti, kad Jasonas 
buvo tiesioginis įvykių liudytojas. 

Antrojoje Makabėjų knygoje aprašomos žydų kovos su Se- 
leukidų valdovais Seleuku IV, Antiochu IV Epifanu ir Anti- 
ochu Eupatoru. Baigiama generolo Nikanoro žuvimo kovoje 
aprašymu. Tai įvyko prieš tragišką Judo mirtį. Vadinasi, kny- 
goje pasakojami įvykiai vyko tarp 175 ir 161 m. pr. Kr. 

Antroji Makabėjų knyga turi trumpą įžangą, dvi dalis ir 
trumpą epilogą. 

Pradžioje pateikiami du laiškai, kuriuos siuntė žydai iš Je- 
ruzalės žydams Egipte. Kviečiama švęsti atstatytos Šventyklos 
Jeruzalėje šventę. Autoriaus įžangoje nurodomos knygos pa- 
rašymo aplinkybės ir panaudoti šaltiniai (2, 19-32). 

Pirmojoje dalyje (3,1-10, 9 rašoma, kaip Seleukas IV ir 
Antiochas IV Epifanas kėsinosi išniekinti ir sunaikinti Jeru- 
zalės Šventyklą ir kaip žydai stojo ginklu ją ginti ir pagarbiai 
branginti. 

Antrojoje dalyje (10,10-15,36) aprašoma Judo vado- 
vaujamos kovos sų Antiochų V Eupatoru ir su Demetrijumi 
Soteru I. Šieji bandė paimti į savo rankas Šventyklos kon- 
trolę. Tačiau tai jiems nepasisekė. Judas šiam laimėjimui pa- 
žymėti įsakė įsteigti Šventyklos garbei specialią šventę. 

Epiloge (15,38-39) įkvėptasis autorius nurodo kelias pa- 
stabas apie knygos formą. 

Taigi pirmojoje, istorinėje Makabėjų knygoje aprašomos 
žydų kovos su Seleukidais. O antrojoje knygoje atpasakoja- 
mieji kovos žygiai siejami su religiniais ir patriotiniais moty- 
vais. Autorius stengiasi sužadinti skaitytojų meilę tikėjimui ir 
Šventyklai, kad tuo būdu būtų užtikrinamas kulto vienumas 
ir ginami religiniai ir tautiniai Izraelio papročiai. Įkvėptasis 
autorius knygą skyrė Egipte gyvenantiems tautiečiams-izrae- 
litams, kurie tenai turėjo savo sinagogą. Jiems grėsė pavojus 
nutolti nuo tautos tradicijų ir pamažu perimti svetimą - hele- 
nistinę dvasinę kultūrą. 


Bibl. P. Riesler. I-II Makabaer. Mainz, 1930; T. Bevenot. Die 
beiden Machabserischen. Bonn, 1931; D. Schūtz. I-II Makabaer. 
Vūrzburg, 1948; M. Abel. Les Livres des Maccabees. Paris, 
1949; V.O.E. Oesterley. The first book of Makkabees. Oxford, 
1913, p. 59-124; A. Kahana. I Mac. Tell-Aviv, 1933; E. Bicker- 
mann. Die Makkabūer. Berlin, 1935; A. Penna. I Libri dei Mac- 
cabei // La Santa Bibbia. Torino, 1953; A. Lefebre. Maccabees 
// Dictionnaire de la Bible Supl. T. 5, p. 597-612. 

PRANAŠAS MALACHIJAS 


Tai paskutinis iš Senojo Testamento pranašų. Apie jį teži- 
nome tik iš jo pranašysčių knygos. Manoma, kad jis pats 
bevardis - Malachijas nėra asmens vardas, o reiškia - „Mano 
pasiuntinys“, t.y. pranašo pašaukimą ir jam patikėtas parei- 
gas. Yra nuomonių, kad Malachijo pranašysčių autorius buvo 
Ezdras. 

Pranašas Malachijas, matyt, gyveno ir veikė tarp 450-—430 m. 
pr. Kr. Tai rodo knygoje minimos aplinkybės. Jis skelbia Dievo 
valią tautai, kuri yra jau grįžusi iš Babilonijos nelaisvės, bet dar 
valdoma svetimo vietininko (Mal 1,8). Šventykla Jeruzalėje jau 
atstatyta ir Dievo kultas sutvarkytas (Mal 1,10; 31-10. Tautoje 
vyrauja ydos, su kuriomis ima kovoti Ezdras ir Nehemijas (Ezd 
5,1-13; 6,1-1 7). Iš to daroma išvada, kad Malachijas veikė kurį 
laiką tautai sugrįžus iš nelaisvės ir tiesiog prieš Ezdro ir 
Nehemijo įvykdytą iškilmingą tautos pašventimą. Kadangi žydai 
grįžo iš nelaisvės 536-537 m., o atstatyta Šventykla Jeruzalėje 
buvo pašventinta 516m. ir Ezdras su Nehemijų tautos 
gyvenimą atnaujino bei pašventino tarp 445 ir 425 m., tai yra 
pagrindo manyti, jog Malachijas savo pranašo misiją vykdė tarp 
450 ir 430 m. pr. Kr. 

Pranašas griežtai, bet kartu gyvu, savitu dialogų stiliumi 
bara kunigus ir tautą už apsileidimus ir nusikaltimus; gra- 
sina Dievo bausmėmis, bet kartu žadina išganymo viltį, pri- 
mindamas Dievo atsiųsimą Mesiją. 

Malachijo pranašysčių knyga skirstoma į dvi dalis. Pir- 
mojoje (Mal 1,1-2,16) kalbama apie Izraelio nuodėmes. Po 
trumpos įžangos, kurioje primenamas Dievo gerumas Izrae- 
liui (Mal 1,1-5), imama priekaištauti kunigams už jų apsilei- 
dimus tarnaujant Dievui (Mal 1,6-2,9.. Po to atsigręžiama į 
tautą; ji barama dėl daugelio nedorybių bei nusikaltimų (Mal 
2,10-16). 

Antrojoje dalyje pranašas grasina tautai Dievo bausmė- 
mis (Mal 2,17-3,5) ir ragina daryti atgailą (Mal 3,6-12). 

Pabaigoje kalbama apie pranašo Elijo sugrįžimą. Jis bus 
atsiųstas, kad paruoštų ateinančiam Mesijui kelią (Mal 3, 23-24). 

Bibl. T.M. Povis Smith. The book of Malachy. Edinbourgh, 
1912; E. Sellin. Das Zwėlfprophetenbuch. Leipzig, 1922; A. von 
Bulerincg. Der Prophet Malachi 1-2. Dorpat, 1926; 1932; C. 
Latey. The book of Malachy. London, 1935; H. Junker. Die zwei 
Kleinnenpropheten. 2. Bonn, 1938; Th. Robinson, F. Horxt. Die 
zwėlf kleinen Propheten. Tūbingen, 1938; A. Gelin. Aggee, Za- 
charie, Malachie. Paris, 1948; K. Ellingee. Das Buch der zwėlf 
kl. Propheten. Gėttingen, 1949; M. Schumpp. Das Buch der zw. 
Propheten. Freiburg i. Br., 1950; J.H. Faught. Malachi. Dallas, 
1963; G. Rinaldi. I Profeti minori. Torino, 1953; R. Patrel. Ma- 
lachie // Dictionnaire de la Bible. Supl. T. 5, p. 739-746. 


MAMONA 


Mamona yra aramėjų kalbos žodis. Jis kilęs iš M'amon ir 
reiškia teikti, padėti. Aramėjiškas mamona ir nehebrajiškas 
manona reiškia pinigą, turtą. Šis žodis, kaip sako šv. Augusti- 
nas (De sermone Dni in monte II, 14, 47) buvo vartojamas pi- 
nigui žymėti ir finikiečių ir pūnų kalbose. Žodis mamona pi- 
nigo prasme minimas Naujajame Testamente (Mt 6,24 ir Lk 
16,9. 11. 13). 


Bibl. X. Zorell. Lex hebraicum et aramaicum. Roma, 1950. 


MANA 


Siuo vardu nurodomas nuostabus maistas, kuriuo Vieš- 
pats maitino izraeliečius Sino dykumoje (Iš 16,4-35). Šven- 
tajame tekste pasakojama, kad tai buvo smulkūs baltos spal- 
vos grūdeliai. Juos sutrynę grūstuve žmonės virdavosi košę, o 
sumalę girnomis kepdavosi ragaišį (Sk 11,8). Mana buvo ska- 
nus ir maistingas valgis. Skonis buvo panašus į mūsų me- 
dauninką. Dėl manos prigimties yra įvairių nuomonių. Pa- 
sakojime ji turi stebuklo pobūdį - specialus Dievo sukurtas 
maistas tam atvejui, ypač dėl gausumo. Tačiau kitų manoma, 
kad tai galėjo būti gamtos reiškinys, - natūralus toje vietoje. 
Mat Sinajaus pusiasalyje yra medžių, vadinamų tamarix 
mannifera. Iš šių medžių lapų, sukandžiotų tam tikros rūšies 

parazitų, sunkiasi sakai, kurie išdžiūvę nuo kaitros krinta 
ant žemės grūdelių pavidalu. Šie grūdeliai yra valgomi ir pa- 
našūs į Šventajame Rašte aprašytą maną. Dievas, be abejo, 
galėjo taip pamaitinti izraeliečius, net jei mana ir būtų buvusi 
žemiškos prigimties. Tuo metu toje vietoje tas maistas tikrai 
buvo duotas specialiu Dievo Apvaizdos įsikišimu. Tai rodo da- 
vimo būdas, kiekis ir kitos aplinkybės, pavyzdžiui, kad mana 
nekrisdavo šeštadieniais arba kad šiokiomis dienomis atlie- 
kamos manos kiekis tuojau sugesdavo, o šeštadieniais - ne. 
Be to, tų medžių tikrai nebuvo daug, tai yra nebuvo tiek, kad 
galėtų pamaitinti savo sakais tūkstantinę minią. Juolab kad 
Lie medžiai tik tam tikrame sezone duodavo tų grūdelių. Taigi 
išvada tokia: izraeliečiai Sinų dykumoje buvo maitinami dan- 
gišku maistu, Dievo atsiųstu savo išrinktajai tautai (Iš 16,1- 
35; Ps 78,25; Jn 6,32. 49-52). 


BiblL H. Lesetre. Manne // Dictionnaire de la Bible. T. 4, 
p. 656-663; Th. Bodenheimer Ergebnisse der Sinai Expeditio. 
1927; B. Ubach. L'Exode-El Levittic Biblis Ilustrada. 1934, 
p. 92. 


MARIJA NAUJAJAME TESTAMENTE 


Be Marijos, Švenčiausiosios Dievo Motinos, Naujajame 
Testamente minimos dar kelios moterys šiuo vardu. 

Pirmiausia dažnai minima MARIJA MAGDALIETĖ. 

Ji yra viena iš Kristų lydėjusių moterų (Lk 8,2; Mt 27,56 ir 
t.; Jn 19,25). Magdaliete ji vadinama todėl, kad buvo gyvenusi 
Magdalos kurortiniame miestelyje, prie Genezareto ežero va- 
karinio pakraščio. Evangelistai nurodo, kad ji buvusi didelė 
nusidėjėlė, net gal velnio apsėsta. Kristus, lankydamasis 
Magdaloje (Dalmanutos srityje) bus ją išgelbėjęs iš nuodėmės 
ir velnio vergijos. Ji, apgailėjusi savo nedorą gyvenimą, labai 
pamilo Jėzų ir tapo jo artima palydove iki mirties. Ji stovėjo 
prie kryžiaus ant Kalvarijos kalvos su Švenčiausiąja Motina ir 
apaštalu Jonu (Jn 19,25). Ji stebėjo Jėzaus nuėmimą nuo 
kryžiaus ir jo laidojimą (Lk 23,49. Sekmadienio rytą su ki- 
tomis moterimis ji ėjo prie kapo patepti kvepalais palaidoto 

Išganytojo kūno (Mk 16,1). Ji pranešė apaštalams, kad kapas 
atviras ir Jėzaus kūno nebėra (Jn 20,2 ir t.). 

Įkvėptieji autoriai nesutaria, ar Marija Magdalietė yra ta 
pati Marija Betanietė- Lozoriaus ir Mortos sesuo. Vieni 
mano, kad tai skirtingos moterys. Man atrodo, kad pagrindi- 
nis motyvas Mariją Betanietę nelaikyti Marija Magdaliete 
būtų prielaida, kad Marija Betanietė, kurią Jėzus mylėjo, apie 
kurią pasakė, kad ji pasirinko geriausią dalį, kad jos atmini- 
mas liks neužmirštamas, galėjo būti didelė nusidėjėlė. Mano 
tvirtu įsitikinimu, Marija Magdalietė ir Marija Betanietė yra ta 
pati moteris. Tai patvirtintų tiek istoriniai, tiek egzegetiniai, 
tiek ypač psichologiniai argumentai. 

Tiesa, Bažnyčios Tėvai šiuo klausimu neduoda aiškaus 
liudijimo. Rytų Bažnyčios liturgija skiria tris Marijas: Mariją 
Magdalietę, Mariją atgailautoją, kuri kvapiu tepalu patepė Jė- 
zui kojas vaišių metu Magdaloje, 17 Mariją Betanietę, Lozo- 
riaus seserį. Kita vertus, yra tiesa, kad Vakarų Bažnyčioje 
nuo Grigaliaus Didžiojo iki viduramžių buvo vieninga nuo- 
monė, jog Marija Betanietė yra ta pati nusidėjėlė Marija Mag- 
dalietė. 

Jn 11,2 minima, jog Marija Betanietė esanti ta, kuri pa- 
tepė Jėzui kojas. Tai yra aliuzija į įvykį, kuris aprašytas Lk 7, 
36-50, kai vaišių metu pas fariziejų Simoną minima moteris - 
atgailaujanti nusidėjėlė. Panašios vaišės aprašytos Jn 12,1-8 
Betanijoje. Šiose vaišėse Marija Betanietė pasielgia taip, kaip 
anose Magdaloje pasielgė Marija atgailautoja - Marija Magda- 
lietė. Aplinkybės ir vienoje, ir antroje vietoje yra labai pana- 
šios, tad psichologiškai atrodo, jog kalbama apie tą patį as- 
menį. Nusidėjėlės Marijos Magdalietės ir Marijos Betanietės 
būdas, nusiteikimas, kaip matyti iš Evangelijų pasakojimo, 
yra visiškai vienodas. Tai ta pati Jėzų nepaprastai mylinti, 
jam visa aukojanti, prie jo kojų prisišliejusi, tik jam priklau- 
santi, nusižeminimo ir gailesčio kupina, ašaromis plaunanti 
savo nuodėmes, kupina ilgesio ir didelės meilės siela. 

Jeigu čia būtų kalbama apie dvi ar tris skirtingas Marijas, 
tai būtų logiška manyti, kad bent vienu atveju jos būtų kartų 
pasirodžiusios ir paminėtos. Sunku būtų įsivaizduoti, kad 
Marija Betanietė nebūtų buvusi Jėzaus kančios liudytoja: ne- 
būtų stovėjusi su kitomis moterimis prie kryžiaus; nebūtų 
ėjusi Velykų rytą prie kapo patepti kvepalais mylimo Jėzaus 

kūno. Neįtikėtina, kad Marija, gyvendama čia pat, prie Jeru- 
zalės, nebūtų dalyvavusi Kristaus kančios dramoje. Jei evan- 
gelistai jos nemini, o mini Mariją Magdalietę, tai tėra viena 
išvada: ji buvo ta pati Marija Magdalietė. 

Iškėlus prielaidą, kad Marija Betanietė tapati Marijai Mag- 
dalietei, nesunku Evangelijų pasakojimus suderinti ir 
nubrėžti tikrą Betanijos Marijos gyvenimo eigą. 

Gimė ir augo Betanijoje, pasiturinčioje ir garbingoje šei- 
moje. Tėvams mirus, šeimos galva buvo brolis Lozorius. Tu- 
rėjo dar vyresnę seserį Mortą. Betanijoje gyveno Lozoriaus 
šeimos artimas giminaitis Simonas. Šis buvo turtingas ir įta- 
kingas fariziejus. Žiemos sezonas Jeruzalėje yra šaltas, todėl 
turtingieji žiemos praleisti vykdavo prie Genezareto ežero į 
kurortų miestelius. Vienas iš šių kurortų miestelių buvo 
Magdala. Čia žiemą vykdavo ir Simonas. Tai buvo proga ir 
Marijai pagyventi Magdaloje. Greičiausiai, bent pradžioje, ap- 
sigyveno pas fariziejų Simoną. Kadangi ji buvo labai graži 
moteris, lengva buvo pasinerti į nuodėmingą gyvenimą. Ne- 
doru gyvenimu pagarsėjo ir tapo žinoma kaip Marija iš Mag- 
dalos. 

Pagal Talmudo padavimą Marija buvo ištekėjusi už žydo 
Pappus ben Juda. Tačiau ilgainiui vyrą metė ir susidėjusi gy- 
veno Magdaloje su karaliaus Erodo Antipo karininku Pantera 
(Cit. iš: Lighfoot. Horae Hebraicae in Mt 37,56; Lk 8, 2). Kiek 
šis Talmudo padavimas yra tikėtinas, sunkų pasakyti. Grei- 
čiausiai tai tik legenda, neturinti jokio istorinio pagrindo. Ta- 
čiau siužetą galima tęsti toliau. Nuodėmingas gyvenimas ne- 
darė Marijos laimingos. Priešingai, ji jautė pažeminimą, są- 
žinės graužimą, nerimą. Kai Jėzus lankėsi Magdaloje ir skelbė 
išganymo Evangeliją, Marija išgirdo ir susižavėjo, suvokė savo 
nuodėmingo gyvenimo pražūtingumą. Greičiausiai ji paska- 
tino Simoną pasikviesti Jėzų vaišėms. Svečiams įsilinksmi- 
nus, ji išdrįso įeiti į vaišių kambarį. Priklaupė prie Išganytojo 
kojų. Brangiais kvepalais patepė jam galvą ir kojas. Bučiuo- 
dama kojas taip verkė, kad savo ašaromis plovė Viešpačiui 
kojas, o nuostabaus grožio savo plaukais jas šluostė. Tai vi- 
sus sujaudino. Šeimininkas ir svečiai stebėjosi, kad Jėzus, 
gal nežinodamas, kad ta moteris yra žinoma nusidėjėlė, jos 
neatstūmė nuo savęs. Bet Jėzus žinojo, kas buvo ta moteris. 
Jis taip pat žinojo, kaip ji tuo metų buvo nusiteikusi ir kaip 

pasiryžusi gyventi ateityje. Todėl jos ne tik neatstūmė, bet net 
pagyrė ir susirinkusiems tarė: Jai daug atleidžiama, nes ji la- 
bai pamilo. O jai tarė: Tau atleidžiamos nuodėmės <...> Tavo 
tikėjimas išgelbėjo tave. Eik rami (Lk 7,47-50). 

Pamilusi Kristų, apgailėjusi nuodėmingą gyvenimą, Marija 
grįžo iš Magdalos į Betaniją pas savuosius. Įtikino savo brolį 
Lozorių ir seserį Mortą sekti paskui Kristų. Jėzus tapo mielas 
ir laukiamas svečias Lozoriaus šeimoje Betanijoje. Greičiau- 
siai 1r Simonas įtikėjo į Kristų, ypač po stebuklingo Lozoriaus 
prikėlimo iš numirusių. Prieš savo kančios dramą Jėzus su 
mokiniais ir Lozoriaus šeima buvo pakviestas vaišių kaip tik 
pas jį. Marija ir šį kartą pasinaudojo proga patepti Jėzų bran- 
giais kvepalais. Kristus už šį jos poelgį ją pagyrė, pabrėžda- 
mas, jog šis patepimas - jo laidotuvėms (Jn 12, 7. 


Bibl. Sickenberger. Ist die Magdalenafrage wirklich unlėsbar? 
// Bibli-Zeitschrift. 1925, p. 67 ir tt.; U. Holzmeister. S.M. Mag- 
dalena estne una eademguė cum peccatrice et Maria sorore La- 
zari? // Verbum Domini 16, 1936, p. 193 ir tt. 


MARIJA, JOKUBO MOTINA. Be Švenčiausiosios Motinos 
Marijos, Marijos Magdalietės ir Betanietės, Evangelijose mi- 
nima dar Marija, Jokūbo Motina (Mt 27,56. 61). Nėra jokios 
abejonės, kad ši Marija yra vadinamųjų Jėzaus brolių motina 
(Mt 13, 55). Apaštalas Jonas ją vadina Marija Klopiene (Jn 19, 
25), nes žydai moteris anuomet tituluodavo pagal vyrą. Krikš- 
čioniška tradicija liudija, kad Klopas buvo Juozapo brolis. 
Taigi Marija Klopienė buvo Dievo Motinos brolienė. Apaštalas 
Jonas, pagal semitų kalbos įtaką, ją vadina Dievo Motinos 
seserimi, nes hebrajų kalba buvo įprasta artimesnius gimi- 
naičius, pirmiausia pusbrolius ir pusseseres, vadinti broliais 
ir seserimis. Taigi ir vadinamieji Jėzaus „broliai“ iš tikrųjų 
buvo jo pusbroliai, būtent Klopo ir jo žmonos Marijos sūnūs. 
Trys iš Jėzaus „brolių“ - Jokūbas, Judas ir Simonas - buvo 
pašaukti į 12 apaštalų būrį. Po Kristaus mirties, prisikėlimo 
ir įžengimo į dangų pirminėje Bažnyčioje pagarsėjo Jokūbas, 
pirmasis Jeruzalės vyskupas. Jam Kristus po prisikėlimo 
Specialiai pasirodė, ir, galimas daiktas, pavedė vadovauti Je- 
ruzalės Bažnyčiai, pirmajai iš visų Bažnyčių. Kadangi Jokū- 
bas buvo itin pagarsėjęs, tai evangelistai jo motiną Mariją iš- 

skirtinai nurodydavo: Marija, Jokūbo Motina. Marija Klopienė 
sekė paskui Kristų jo kelionėse. Buvo su kitomis moterimis 
prie mirštančio ant kryžiaus Jėzaus. Velykų rytą su kitomis 
moterimis skubėjo prie kapo. Jį rado atvirą. Išvydo angelus 
kape, o paskui grįžtant atgal joms pasirodęs Jėzus (Mt 27,56; 
28,9-11). 


MARIJA, EVANGELISTO MORKAUS MOTINA. Buvo turtinga 
Jeruzalėje našlė, evangelisto Morkaus motina, Kristaus 
sekėja ir rėmėja. Pas ją Kristus greičiausiai valgė Paskutinę 
Velykų vakarinę. Velykų dieną čia buvo susirinkę apaštalai, 
kai Jėzus pasirodė jiems, įėjęs pas juos pro užsklęstas duris. 
Jos namuose susirinkusiems mokiniams drauge su Dievo 
Motina ir Viešpaties broliais Sekminių dieną ant jų regimu 
būdu nužengė Šventoji Dvasia (Apd 2,1-7). 


Bibl. H. Lesetre. Marie mere de Jean Marc // Dictionnaire de 
la Bible. T. 4, p. 819. 


APAŠTALAS MATAS 


Asmuo. Žydas galilėjietis. Romos valdininkas - muitinin- 
kas. Dar buvo vadinamas Leviu. Jėzus jį sutiko Kafarnaume, 
kur jis ėjo muitininko pareigas, ir jį čia, prie muitininkų stalo, 
pašaukė sekti paskui save. Šis kvietimą priėmė nedvejoda- 
mas. Nuėjo paskui jį atsisakęs tarnybos. Po kiek laiko Jėzus 
pas jį svečiavosi prie vaišių stalo (Mt 9,9; Lk 5,28). Matas-Le- 
vis buvo Alfiejaus sūnus. Tarp apaštalų buvo dar kitas Alfie- 
jaus sūnus, būtent Jokūbas Mažasis. Šis tikriausiai buvo 
Viešpaties „brolis“, vėliau - pirmasis Jeruzalės vyskupas. Ir jo 
tėvas buvo vadinamas dviem vardais - Alfiejumi ir Klopu. 
Matas tarp apaštalų nebuvo pirmasis. Apaštalų kataloguose 
jam paprastai skiriama 7 ar 8 vieta. Kristui įžengus į dangų ir 
mokiniams po Šventosios Dvasios atsiuntimo išsiskirsčius 
apaštalauti į įvairius kraštus, Matas ilgiau pasiliko Palesti- 
noje ir apaštalavo tarp žydų. Vėliau, kaip sako Klemensas 
Aleksandrietis (Paed 2,1), jis persikėlė skelbti Evangelijos ir 
pagonims. Kuriuos kraštus jis lankė, neaišku. Senasis Pada- 

vimas liudija, kad Matas apaštalavęs Etiopijoje, Ponte ir Ma- 
kedonijoje. Mirė kankinio mirtimi, tačiau nežinome, kada ir 
kur. Vakarų Bažnyčioje jo šventė yra švenčiama rugsėjo 21 d. 
Rytų Bažnyčia šią šventę švenčia lapkričio 16 d., o koptai jo 
šventam atminimui skiria spalio 9 dieną 

Evangelistas. Apaštalas Matas visa, ką apaštalaudamas 
žydams Palestinoje žodžiu liudijo apie Kristų ir jo skelbtą 
Evangeliją, Šventosios Dvasios įkvėpimu surašė į knygą. Tai 
buvo pirmoji parašyta Evangelija. Kad Matas tikrai buvo pa- 
rašęs pirmą Evangeliją, liudija tiek gausūs Padavimo doku- 
mentai, tiek pati Evangelijos knyga. Mat joje Mato asmuo be- 
veik nutylimas, o kai paminimas, paprastai pabrėžiama, jog 
buvęs muitininkas. Tačiau kiti evangelistai šiaip jau nutyli, 
kad Matas buvęs muitininkas, nes žydai muitininkus laikė 
nusidėjėliais ir smerktinais. 

Matas savo Evangeliją rašė hebrajiškai-aramėjiškai, bū- 
tent žydų tuomet Palestinoje kalbama kalba. Šia kalba jis 
skelbė žydams Evangeliją; šia kalba parašė Evangelijos 
knygą, skirtą Palestinos žydams krikščionims ir nekrikščio- 
nims. Mato Evangelija yra vienintelė iš Naujojo Testamento 
knygų, kuri buvo parašyta hebrajų-aramėjų kalba. Visos ki- 
tos parašytos graikų kalba. Graikų kalba tuo metu Romos 
imperijoje dominavo. Daugelis ir žydų, ypač kurie gyveno už 
Palestinos ribų - diasporoje plačioje imperijos teritorijoje, 
vartojo graikų kalbą kaip savą. Tad atsirado reikalas turėti 
Mato Evangelijos vertimą į graikų kalbą. Jau pirmo amžiaus 
pabaigoje-antrojo pradžioje Mato Evangelijos vertimas į 
graikų k. Bažnyčioje buvo žinomas ir vartojamas (plg. Dida- 
che 1-15). Bažnyčiai plečiantis į helenistinės kultūros kraš- 
tus, Romos imperijoje graikiškas Mato Evangelijos tekstas 
buvo plačiau vartojamas. O kai Izraelio valstybė buvo sunai- 
kinta 70 m. ir žydai ištremti bei išsklaidyti vergų daliai po 
įvairias šalis, hebrajiškas Mato Evangelijos tekstas nustojo 
būti vartojamas ir saugomas Bažnyčioje, tad ilgainiui visai 
pražuvo. Šiandien Naujojo Testamento šventųjų knygų ka- 
none teturime tik graikiškąjį Mato Evangelijos vertimą. Kas ir 
kada išvertė šią Evangeliją į graikų kalbą, nežinoma. 

Ar graikiškas vertimas visiškai atitinka hebrajiškąjį origi- 
nalą? Kai kurie autoriai tuo abejojo. Tačiau objektyvi ir 1š- 
sami teksto kritika leidžia manyti, kad graikiškasis vertimas 

yra gan tikslus, nors nėra vergiškas: tiksliai išreikšta mintis, 
nors vietomis skirtingai perteikiamos smulkmenos, teksto 
kalba padailinta, pritaikyta graikų kalbos realijoms. 

Apaštalas Matas pradeda savo knygą trumpu Kristaus gi- 
mimo ir vaikystės aprašymu, paskui glaustai nupasakoja jo 
slaptą gyvenimą (1-4,11). Toliau plačiai kalba apie Jėzaus 
viešąją apaštalinę veiklą Galilėjoje ir gretimose šalyse (4, 12- 
18,35). Po to apžvelgia kelionę į Jeruzalę ir apaštalavimą Ju- 
dėjoje (19-25). Pagaliau išsamiai rašo apie Jėzaus kančią, 
mirtį ir prisikėlimą. 

Evangelija pagal Matą rašyta laikantis ne tiek chronologi- 
nės įvykių eigos, kiek loginės bei sisteminės Kristaus mokymo 
esmės dėstymo. Evangelistas pirmiausia prieš akis turėjo di- 
daktinį-dogmatinį tikslą, būtent įrodyti, kad Nazareto Moky- 
tojas yra pranašų išpranašautas Mesijas; kad jo kilmė ne tik 
žmogiška, bet ir dieviška: tai Dievas, priėmęs žmogaus pri- 
gimti; jis parengė ir įsteigė dangaus karalystę žemėje; tai yra 
išganymo karalystė - Bažnyčia; jis atėjo ne panaikinti Mozės 
Įstatymo, bet jo papildyti ir įvykdyti. Todėl tie, kurie atmeta 
Nazareto Mokytoją, jo nepripažįsta Mesiju, atsiduria šalia 
Įstatymo ir šalia jo skelbiamos išganymo karalystės. 

Apaštalas Matas dažnai cituoja Senojo Testamento teks- 
tus: jais remdamasis įrodinėja Kristaus mesijiškumą. Vadi- 
nasi, jis savo evangeliją, kaip teigiama Padavime, skyrė izrae- 
liečiams, kad jie pirmieji patikėtų Kristumi ir įsitrauktų į jo 
įsteigtą išganymo Bažnyčią. 

Evangelijos pagal Matą graikiškojo vertimo kalba ir stilius 
nėra toks tobulas, kad prilygtų klasikinei kalbai ar Evangeli- 
jos pagal Luką tobulumui. Vis dėlto tai tiksli, turtinga žodžių 
ir išraiškos formų kalba. Dėl to yra nuomonių, kad Matas 
savo Evangeliją parašęs graikiškai. Tai atmestinas teiginys, 
nes prieštarauja Padavimo liudijimui. Be abejo, vertėjas gerai 
mokėjo graikų kalbą. Vis dėlto jis neišvengė aiškių hebra- 
jizmų tiek sakinių konstrukcijos, tiek dažnų, tik hebrajų kal- 
bai būdingų paralelizmų, tiek tam tikro schemiškumo atpa- 
sakodamas įvykius, kas ypač tipiška hebrajų literatūrai. 

Kada ir kur apaštalas Matas savo Evangeliją parašė? Ne- 
sunku atsakyti į klausimą kur? Evangelija parašyta Palesti- 
noje, prieš Matui išvykstant apaštalauti į pagonių šalis. Tai 
tvirtai liudija Padavimas. Sunkiau yra atsakyti į klausimą 

kada? Nėra abejonės, kad Mato parašytoji Evangelija buvo 
pirmoji. Tai liudija krikščioniško Padavimo dokumentai. Ši 
pirmoji Evangelija pagal Matą, parašyta hebrajiškai, atsirado 
prieš Izraelio sunaikinimą, įvykusį 70 m., kai romėnai, vado- 
vaujami Tito, sugriovė Jeruzalę ir žydus išsklaidė vergų daliai 
po įvairius imperijos kraštus. Tokią nuomonę pagrindžia tai, 
kad Evangelijoje ši Izraelio tragedija pateikiama ne kaip įvy- 
kęs faktas, o kaip pranašystė. Matas savo Evangeliją, matyt, 
parašė dar prieš 60 m., gal tarp 50-55 m. Mat Luko ir Mor- 
kaus Evangelijos parašytos apie 60 m., o Lukui, gal ir Mor- 
kui, Mato Evangelija buvo žinoma (plg. Lk 1,1-3). 

MEsIJAS 


Mešiah hebrajiškai reiškia pateptasis. Buvo taikomas 
kunigams (Iš 28,41), pranašams (2 Kar 19,16) ir karaliams (1 
Kar 9,16; Ps 18,51; Hab 3,3). Kadangi kunigai, pranašai ir 
karaliai turėjo eiti savo pareigas Dievo vardu ir galia, tai bū- 
davo pašvenčiami šventaisiais aliejais. Tačiau ilgainiui šis ti- 
tulas buvo pradėtas rezervuoti vien Dievo Žadėtam atsiųsi- 
mam Išgelbėtojui (Ps 2,2; 45,8; Dan 9,24. Vėliau apokrifinėje 
rabinų literatūroje, o dar vėliau krikščioniškojoje šis titulas 
buvo rezervuotas vien tik Išganytojui (Henoch 48,10; Ps 17. 
36; Ezd 7. 29; Mišna Berachoth 1,5; Sota 9,15; Lk 4,21; Mt 
16,15; Mk 15,41). 


MESIJINIAI PAŽADAI IR LŪKESČIAI. Nusikaltusiam ir nubaus- 
tam žmogui Dievas davė išganymo viltį. Priminė, jog reikės 
kovoti su piktuoju ir kentėti. Tačiau drauge buvo duotas pa- 
žadas, kad nupuolusiai žmonijai bus skirtas Išgelbėtojas, ku- 
ris sutriuškins piktojo galybę ir išvaduos žmoniją iš jo ver- 
gijos (Pr 3, 14 ir tt). Kadangi Išgelbėtojas turės kilti iš žmo- 
gaus palikuonių, tai, žmonių giminei gausėjant, Dievas išsi- 
rinko sau tautą ir toje tautoje - šeimą, iš kurios turėjo kilti 
Atpirkėjas. Viešpats pašaukė Abraomą ir su juo sudarė išga- 
nymo sutartį (Sandorą). Iš jo Dievas išaugino didelę tautą. Ją 
globojo ir parengė, kad būtų verta pagimdyti Išganytoją (Pr 
12,1 ir t.). Iš dvylikos Izraelio sūnų Dievas išskyrė Judo šei- 
mą, jo giminę (Pr 49, 10), o iš jos pasirinko Dovydo šeimą, 
kad iš jo karališkosios šeimos kiltų kaip atžala (Iz 11,1) tautų 
laukiamasis (Ag 2,9. Jis ateis kaip Dievo pateptasis Kara- 
lius - Mesijas ir viešpataus Dovydo Namuose per amžius (2 
Kar 7,12-16). Jis gims iš vyro nepaliestos mergelės (Iz 7,13 ir 
t.); vadinsis Žmogaus Sūnumi (Dan 7, 13-18); bet bus Dievo 
Sūnus (Ps 2,2); Amžinojo Tėvo pagimdytas (Ps 2,7); iš Tėvo 
kils, kaip rasa prieš aušrą (Ps 108,3); patekės kaip šviesa 
tamsybių šalies gyventojams; pasirodys nešąs džiaugsmą su- 
vargusiems žemės vaikams; ateis su valdovo galia ir vadinsis: 
Nuostabusis Patarėjas, Galingasis Dievas, Amžinasis Tėvas, 
Ramybės Kunigaikštis (Iz 9,5). Jis ateis, kad viešpatautų ne 

vien Dovydo Namams, bet visoms tautoms per visus amžius 
(Iz 2,1-4). Jis viešpataus visiems, bet jo viešpatavimas remsis 
ne kalaviju, ne prievarta, o teisingumu ir meile (Iz 11,3-4). Jis 
pasigailės vargšo ir beturčio: juos išvaduos iš skriaudos ir 
priespaudos (Ps 71,7. 12 ir t.). Jis atneš taiką, kuri remsis ne 
išorine jėga, o širdies ir sąžinės ramybe. Jis atneš širdims 
ramybę, pelnydamas nuodėmių atleidimą ir taip sutaikins 
juos su Dievu (Iz 53,4-7. 24, 16. 58. 63). Jis karalius, bet 
drauge ir kunigas (Ps 108,4). Jis Viešpats, bet jo viešpatavi- 
mas bus susietas su skaudžia auka. Šią auką jis laisvai ir no- 
riai prisiims sau (Iz 50,5 ir t.). Su šia auka jis prisiims sau 
visų nuodėmes (Iz 53,3 ir tt). Jis prisiims ir kentės nežmo- 
niškas kančias ir paniekinimus (Iz 52,13 ir t.), kad jų kaina 
sugrąžintų Izraelio paklydusius vaikus; kad jo išganymo švie- 
sa pasiektų žemės pakraščius (Iz 49, 6), kad visus išvaduotų 
iš jų nuodėmių ir sutaikintų su Dievu (Iz 53,5; Zch 51 ir tt.; 
Oz 11; Jer 31,3). Pakeltas ant kryžiaus, jis viešpataus, pa- 
traukdamas prie Dievo žemės tautas, ir jos savo Viešpačiui 
vėl tarnaus: jį garbins ir iš jo gaus palaimą (Ps 22,17. 28-31). 
Jo atmetimas ir pasmerkimas Izraeliui užtrauks gedulą ir ka- 
tastrofą (Zch 12, 8-13). 

Šitaip apie Mesiją liudija Senojo Testamento pranašystės. 

Tiesa, apokrifinė Senojo Testamento raštija pripažįsta Me- 
sijo dievišką kilmę (Henoch 49,1-4; 52,5-9; Ps. Sal 17), bet 
daugiau pabrėžia jo žmogišką veidą (4 Ezd 12, 32; Ap Baruch 
72,2 ir tt.; 40,3). Apokrifai Mesijo asmeniui bei jo viešpata- 
vimui paprastai teikia labiau eschatologinį atspalvį. Mesijo 
atėjimas būsiąs staigus (4 Ezd 6. 7 ir t.; 26; Ap Baruch 53,8- 
11). Jo atėjimą pranoksianti didelė priespauda (4 Ezd 4,27, 
Henoch 80,7 ir tt.). Jis pradėsiąs tačiau naują erą: laimės ir 
gerovės, kuri apims ne vien dvasinį, bet taip pat medžiaginį 
gyvenimą. Visa tai pirmiausia ir labiausiai palies Izraelį (Ap 
Baruch 29,3 ir t.; Henoch 10,16 ir t., Ap Baruch 73 ir t.). Bet 
Mesijo palaimą paveldės visa žmonija. 

Apokrifai yra linkę labiau pabrėžti Mesijo žmogišką pa- 
veikslą ir jo karalystės žemišką viešpatavimą, o rabinų raštai 
Mesiją laiko, tiesa, Dievo siųstu ir su antgamtinėmis galiomis, 
bet grynai žmogiškos prigimties asmeniu (Sanhedrin 93 ir t.), 
jam skiria ne tik dvasinę, bet ypač politinę misiją. Pagal ra- 
binų raštus, Mesijas atėjęs pirmiausia išvaduos Izraelį iš pri- 

spaudos ir išplės savo viešpatavimą per Izraelį visai žmonijai. 
Pagal rabinų raštus, Mesijas atėjęs įsteigs savo karalystę vi- 
soms tautoms, bet visą valdžią jiems turės Izraelis (Targu Jn 
Iz 53,2-12; Targu Onk Sk 25,17; Targu Jn Iz 11,4). 


JĖzUS KRISTUS, DIEVO SIŲSTAS MESIJAS. Rašto aiškintojai 
atidžiai skaičiavo ir nekantriai laukė, kada išsipildys 
Danieliaus pranašautas 70 savaičių laikas, kai turės pasiro- 
dyti Mesijas, ir ateis galas nuodėmei, bus išpirkta kaltė, įves- 
tas amžinasis teisumas, užantspauduoti regėjimas bei prana- 
šas ir patepta tai, kas švenčiausia (Dan 9,24. Išpranašautas 
laikas atėjo - Dievas atsiuntė savo Sūnų, gimusį iš moters, pa- 
valdų įstatymui, kad atpirktų esančius įstatymo valdžioje ir 
kad mes įgytume įvaikystę (Gal 4,4). Jėzus Kristus yra Dievo 
žadėtas ir pranašų išpranašautas Mesijas - Išganytojas. Šitai 
aiškiai teigiama Evangelijose. „Evangelija, - rašo Daniel- 
Rops, - iš esmės nieko kito nesako, kaip tik tai, kad Jėzus 
Kristus yra laukiamasis Mesijas, o visa kita yra tik logiškas 
šio teigimo rezultatas“ (La Sainte Bible. T. 25, p. 11). 

Naujojo Testamento knygose Jėzus Kristus dažnai vadi- 
namas „Žmogaus Sūnumi“. Pats Jėzus sau priskiria šį vardą 
(Mt 9,6; Mk 10,45; Lk 9,22 ir kt.). Šiuo pabrėžiama jo žmo- 
giškoji prigimtis, kaip kad ją buvo pabrėžusios ir Senojo Te- 
stamento knygos. Evangelistai nurodo, kaip Senojo Testa- 
mento pranašystės išsipildė Jėzuje Kristuje suteikiant jam 
Žmogaus Sūnaus vardą. Jis Dovydo karališkosios giminės 
palikuonis; laikomas Juozapo iš Dovydo giminės sūnumi (Lk 
2,4; 3,23), gimęs iš vyro nepažinusios mergelės (Lk 1,31 ir t.). 

Nors Evangelijose Jėzus kartais yra vadinamas Žmogaus 
Sūnumi, tačiau kur kas dažniau jis vadinamas Dievo sū- 
numi; o ir pats Jėzus ne kartą mini savo dangiškąjį Tėvą 1r 
pabrėžia savo tobulą vienybę su Tėvu, kuris yra danguje (Mt 
11,27; Mk 1,11; Lk 22,70; Jn 1,34; Rom 1,4). Tuo pabrėžiama 
Jėzaus dieviškoji prigimtis. ST knygose Mesijo dieviškoji 
prigimtis taip pat yra pripažįstama, bet ne taip aiškiai, kaip 
NT evangelijų pasakojimuose - čia Kristaus dievystė yra viso 
pasakojimo centras. 

Jėzus Kristus savo apaštalavimo eigoje laipsniškai ap- 
reiškė ir apsireiškė esąs Dievo Sūnus tobuloje vienybėje su 
Tėvu (Mt 4,11. 11,27; Mk 2,10; Jn 8,19; 10,38 ir kt.). O ir dan- 

giškasis Tėvas, nuostabiai prabilęs iš dangaus, ne kartą pa- 
liudijo, jog Nazareto Mokytojas yra jo mylimasis Sūnus, kurio 
privalu klausyti (Mk 9,4 ir t.; Mt 17,4. 3, 14 ir t; Lk 3, 21 17 
tt.). Tai paliudijo daugeliu atvejų apaštalai. 

Jėzus gimė iš karališkosios Dovydo giminės, kaip nusa- 
kyta ST pranašystėse. Piloto paklaustas prisipažino esąs ka- 
ralius, bet ne toks, kokio laukė žydai, ir pabrėžė, jog jo kara- 
lystė ne iš šio pasaulio (Jn 18,36 ir t.). Pasakė esąs karalius 
ne dėl to, kad yra kilęs iš karališkosios Dovydo giminės, o 
veikiau, kad yra Dievo Sūnus, visatos Kūrėjas ir žmonijos At- 
pirkėjas iš nuodėmės vergijos. Todėl jam priklauso visa val- 
džia žemėje ir danguje (Mt 28,18) ir jis yra pasodintas aukš- 
čiau už visas kunigaikštystes, valdžias, galybes, viešpatystes 
ir už kiekvieną vardą, tariamą ne tik šiame pasaulyje, bet ir 
būsimajame (Ėf 1,21). Jis atėjo ne kad ką pavergtų, bet ver- 
čiau, kad visus išvaduotų iš dvasinės vergijos, iš nuodėmių 
pančių, suteikdamas visiems Dievo vaikų bei tėvynainių tei- 
ses (Gal 4,21; 2 Tim 1,9; Ef 1,5 ir tt.). 

Nors Mesijas yra ramybės skleidėjas, betgi ir kovojantis, 
kovą laimintis Karalių Karalius (Apr 17,14). Jis skelbia kovą 
piktam, neteisybei, melui, priespaudai. Tai būtina, norint už- 
tikrinti ramybę, įgyvendinti teisumą, įtvirtinti teisingumą. Jis 
atnešė pasauliui ramybę, kokios pasaulis negali duoti. Jis at- 
nešė ir teikia ne tiek išorinę, kiek vidinę ramybę sieloms, at- 
leisdamas nuodėmes ir sutaikindamas su Dievu (Jn 14,27. 
Teikdamas vidinę ramybę, Išganytojas šalina skirtumus, su- 
siskirstymus ir įgalina visus jungtis į vieną brolišką šeimą (Ef 
2,14ir t., 3,4 ir t). 

„ Jėzus Kristus pasirodė ne tik kaip Viešpats, bet ir kaip 
kunigas. Visas jo žemiškas gyvenimas buvo didžioji kunigiš- 
koji Auka, kurią jis aukojo Tėvui už žmonių nuodėmes (Žyd 5, 
1-10). Jėzus yra amžinosios naujos Sandoros kunigas per 
amžius (Žyd 7, 18-25). 

Deja, nors Mesijas teikė išganymą visiems, bet tapo prieš- 
taravimo ženklų savo žemiško gyvenimo eigoje ir per visus 
amžius. Savos tautos - Izraelio buvo atmestas ir pasmerktas, 
ir amžių eigoje Izraeliui yra papiktinimo ženklas (Lk 2,33 ir 
t). Štai kodėl tikintieji žydai kryžių, ant kurio buvo nužudy- 
tas Kristus, laiko papiktinimo ženklu. Jie dar laukia Mesijo, 
bet kryžius jiems sukelia sąžinės netikrumą ir baimę, - o gal 

Jėzus Kristus tikrai buvo Mesijas? Iš čia noras sunaikinti 
krikščionybę, kad galėtų būti tikri, jog Mesijas dar turi ateiti. 
Abejoju, kad tarp krikščionių ir žydų įvyks kada nors tikra 
taika. Dieve duok tik, kad persekiojimai liautųsi. Katalikai 
atsiprašo už savo kaltes žydams, bet lygiai ir žydai turėtų pri- 
pažinti ir atsiprašyti, kad jų taip pat buvo padaryta nusi- 
žengimų krikščionims. Tačiau vargu ar to galima tikėtis sų- 
laukti. Jie atsisako ieškoti savo kaltės vadinamiesiems go- 
jams (hebr. tamsuolis, prastuolis). Ir vis dėlto Bažnyčiai Izra- 
elis yra ir visada bus giminiškas, nes tai išrinktoji tauta. Iš 
jos gimė Kristus; iš jos Bažnyčia paveldėjo ST išganymo paža- 
dus ir kai kurias religines tradicijas. Ant senosios Sinagogos 
pamatų iškilo Kristaus Bažnyčios pastatas. 

Jėzus yra dangiškojo Tėvo atsiųstas Mesijas, nusidėjusios 
žmonijos Išgelbėtojas. Jis yra kelias, tiesa ir gyvenimas (Jn 
14, 6). Jis yra kelrodis į išganymą. Jis tiesa. Jis liudija tiesą. 
Kiekvienas, kuris laikosi jo, eina tiesos keliu į išganymą. Jis 
yra gyvenimas; kas juo seka, nusipelno išganymo. 

PRANAŠAS MICHĖJAS 


Vienas iš dvylikos Mažųjų pranašų. Kilęs iš vakarinės Ju- 
dėjos. Jo tėviškė ir veiklos sritis buvo Morešeto kaimas, netoli 
Eleuteropolio — nūdienio Beit Džibrino, apie 40 km į pietvaka- 
rius nuo Jeruzalės. Gyveno ir ėjo pranašo pareigas karaliau- 
jant Joatamui, Achazui ir Ezekijui, maždaug tarp 740-700 m. 
pr. Kr. Vadinasi, buvo pranašo Izaijo amžininkas. Nenuos- 
tabu, kad šie abu pranašai savo pranašystes grindžia maž- 
daug tais pačiais argumentais: bara tautą, ypač vadus, už 
nusikaltimus; grasina bausmėmis, bet kartų žada Viešpaties 

atleidimą ir guodžia mesijiniais pažadais - žada būsimą atkū- 
rimą, kuris pripildys jų širdis laimės ir apgaubs juos garbe. 

Michėjo pranašysčių knyga suskirstyta į tris dalis. Pir- 
mojoje dalyje (1,1-3,12 pranašas nusako Samarijos ir Jeruza- 
lės sunaikinimą. Viešpats nubaus Izraelį už nuodėmes, ypač ųž 
stambiųjų žemvaldžių nusikaltimus ir piktnaudžiavimus. Ant- 
rojoje dalyje (4, 1-5, 14) pranašas guodžia tautą ir žadina viltį, 
kad ji bus išgelbėta, mesijinėmis pranašystėmis žada dvasinį 
prisikėlimą, taip pat pagonių atsivertimą. Tvirtina, kad tauta 
sugriš iš tremties ir laimės pergalę prieš Izraelio priešus. Kal- 
bama apie Mesijo karalystės atėjimą, o tai bus Izraelio trium- 
fas, baigsis nesantaikos, stabmeldystė gaus galą. Trečiojoje 
dalyje (6, 1-7,2) pranašas pateikia dialogą tarp Dievo ir Izrae- 
lio. Dievas priekaištauja dėl tautos moralinio nuosmukio. 
Tauta prisipažįsta nusikaltusi ir žada taisytis. 

Nėra pagrindo abejoti, kad Michėjas pats surašė savo pra- 
našystes į knygą. Jau pranašas Jeremijas (608 m. pr. Kr.) mini 
šią pranašysčių knygą, leisdamas suprasti, kad pranašas Mi- 
chėjas teisingai pranašavo, jog Jeruzalė virs griuvėsių krūvomis, 
o Šventyklos kalnas - gūbriu miške (Jer 26, 18). Tačiau gali būti, 
kad ilgainiui galėjo būti padaryta nauja redakcija. Knygos stilius 
gyvas, ugningas, kartu gana paprastas, kartais net šiurkštus. 
Michėjo pranašysčių teksto tiek originalas, tiek vertimai nėra 
pakankamai aiškūs. Gal tekstas kiek iškreiptas perrašinėjant? 
Michėjo pranašystės kelis kartus cituojamos Naujojo Testamen- 
to knygose (Mt 2,5 ir t.; 10, 35; Jn 7,42). 

EVANGELISTAS MORKUS 


Asmuo. Antrosios Evangelijos knygos autorius yra šv. 
Morkus. Jis dar turėjo antrą vardą - Jonas (Apd 12,12. 25; 
15,37-39; Kol 4,10). Anuomet žydai turėdavo du vardus: 
vieną hebrajišką, antrą graikišką ar lotynišką. Pavyzdžiui, 
Simonas Petras, Saulius Paulius, apaštalų bendradarbis Juo- 
zapas Barnabas ir kt. (Apd 1,13; 13,9; Mt 16,16). Morkus ki- 
lęs iš Jeruzalės. Jo motina - Marija. Jos namuose greičiausiai 
vyko Paskutinė vakarienė. Pas ją rinkdavosi apaštalai, Kristui 
prisikėlus iš numirusių ir įžengus į dangų. Jos namuose ant 
susirinkusių apaštalų, Dievo Motinos ir Viešpaties brolių 
Sekminių šventėje nužengė Šventoji Dvasia. Morkus buvo šv. 
Barnabo pusbrolis (Apd 12,25; Kol 4,10). Morkus greičiausiai 
buvo tas jaunuolis, kuris, Jėzų suėmus, pabėgo išsinėręs iš 
drobulės, į kurią buvo susisupęs (Mk 14,51-52). Vadinasi, 
Morkus bus asmeniškai pažinęs Jėzų ir vėliau artimai ben- 
dravęs su apaštalais. Greičiausiai jis buvo paties šv. Petro 
pakrikštytas (1Pt 5,13). Bendradarbiauti su apaštalais jį pa- 
šaukė jo pusbrolis Barnabas (Apd 12,25). Jis dalyvavo pir- 
mojoje Pauliaus apaštalinėje kelionėje drauge su Barnabu 
(Apd 13,2). Bet Pamfilijos Pergėje Morkus atsiskyrė nuo Bar- 
nabo ir Pauliaus. Greičiausiai pabūgo kelionės sunkumų ir 
pavojų. Grįžo atgal į Jeruzalę (Apd 13,13). Rengiantis į antrą 
apaštalinę kelionę, Barnabas norėjo pasikviesti ir Morkų, bet 
Paulius nesutiko. Barnabas šitai skaudžiai išgyveno ir atsi- 
skyrė nuo Pauliaus. Pasikvietęs Morkų, išvyko apaštalauti į 
Kipro salą (Apd 15,39. Vėliau, po 51 m., Morkus atvyko į 
Romą, ir čia, kaip liudija Padavimas (Klem Alks. // PG 9, 
732), šv. Petras jį priėmė kaip artimą bendradarbį. Kai šv. 
Petras rašė Pirmąjį savo laišką, Morkus buvo su juo Romoje 
(1Pt 5,13). Romoje Morkus talkino ne tik Petrui, bet ir Pauliui, 
kai šis čia atvyko kaip kalinys ir pasiliko (Kol 4,10; Fm 24). 
Apie 66 m. Morkus buvo Rytuose. Buvo pasiųstas apaštalo 
Pauliaus, kuris jį, kaip savo padėjėją, mini Antrajame savo 
laiške Timotiejui (4, 1 1). 

Vėliau Morkus atsidūrė Egipte. Krikščioniškas Padavimas 
liudija, kad jis apsigyveno Aleksandrijoje, čia įsteigė Bažnyčią 

ir buvo pirmasis jos vyskupas (Eusebius H.E. 2. 16, 1; PG 
20, 173). Šv. Morkaus relikvijos nuo IX a. saugomos Veneci- 
joje, kur jo vardu yra tituluota nuostabioji katedra ir gražioji 
prie katedros esanti aikštė. 

Evangelija. Antroji Evangelijos knyga Bažnyčioje nuo pat 
pradžios buvo žinoma, pripažįstama kanoniška, cituojama ir 
šv. Morkui, šv. Petro mokiniui, priskiriama (S. Justinus. 
Dialogus cum Triphone 106 // PG 6, 714; Papias // Euse- 
bius H.E. 3, 39. 15 // PG 20, 299 ir t; S. Hieronimus. 
Epistolae 120 // PL 22, 1002; S. Irenaeus. C.Haereses 3, 1 
// PG 7, 844, Klem. Al. // Eusebius H.E. 6, 14 // PG 20, 
581 ir kt.). Tai, ką liudija Bažnyčios Tėvai, pati Evangelijos 
knyga patvirtina, būtent, kad jos autorius buvo žydas pales- 
tinietis, artimas šv. Petro bendradarbis ir jo skelbtos Evange- 
lijos Romoje ir kitur tiesioginis liudytojas. Evangelijų knygoje, 
kuri priskiriama Morkui, gausu semitizmų (Mk 7,2; 8,11; 
11,28), kita vertus užtinkama ir lotynizmų (Mk 2, 23; 15,15- 
19 ir kt.). Be to, knygoje pastebimas ryškus artimumas šv. 
Petrui (Mk 1,16. 36; 3,16; 9,2 ir kt.) bei jo skelbtai Evangelijai, 
kaip pateikiama Apaštalų darbų knygoje (Apd 1,21; 2,22; 10, 
37-42). Kad antrą evangelijų knygą parašė šv. Petro mokinys, 
kuris ištikimai perdavė, ko apaštalų Kunigaikštis mokė, o jis 
girdėjo, matyti ir iš to, jog joje plačiai kalbama apie Petro 
silpnybes, o nutylima, kas kelia jo garbę (Mk 8,33; 14,37. 68- 
72; plg. Mt 14,28-31; 16,1 A. 

Šv. Morkų, kuris pažino šv. Petrą jau Jeruzalėje (Apd 12, 
12), buvo su juo Romoje, Petras laikė „mylimiausiu savo sū- 
numi“ (1 Pt 5,13). Pats Morkus nebuvo girdėjęs Viešpaties 
kalbant ar su juo vaikščiojęs. Evangelijos knygoje pagal Mor- 
kų surašyta tai, ką Morkus girdėjo iš šv. Petro pasakojimų 
apie Jėzų Kristų, Dievo Sūnų (1,1). Po trumpo įvado apie Jo- 
no Krikštytojo parengiamąjį ateinančiam Kristui apaštala- 
vimą, apie Jėzaus krikštą ir jo gundymą dykumoje (1,1-13), 
evangelistas išsamiai pasakoja apie Išganytojo apaštalinę 
veiklą Galilėjoje (1,14-9, 50); toliau nusako kelionę į Jeruzalę, 
pakeliui apaštalaujant Judėjoje (10, 1-52); įžengimą į Jeruzalę 
ir veiklą joje (11,1-13. 37). Toliau eina išsamus aprašymas 
Išganytojo kančios, mirties ant kryžiaus, palaidojimo ir prisi- 
kėlimo (14,1-16, 8) ir baigiama trumpu priedu apie prisikėlu- 

sio Jėzaus pasirodymus apaštalams, moterims ir net dides- 
niam skaičiui tikinčiųjų iki įžengimo į dangų (16,9-20). 

Šv. Morkus savo Evangeliją skyrė Romos tikintiesiems. Tai 
aiškiai teigia Klemensas Aleksandrietis (Eusebius H.E. 6, 14 
// PG 20, 552). Tai matyti iš pačios knygos, kurioje aptin- 
kama nemaža lotynizmų (žr. J.M. Lagrange. St. Marc. Paris, 
1947. CVI). Sekdamas šv. Petro mokymų, Morkus siekė supa- 
žindinti Romos tikinčiuosius su Kristumi, kuris buvo priėmęs 
žmogaus prigimtį, bet iš dangaus nužengęs Dievo Sūnus, tik- 
ras Dievas, lygus ir visiškai vieningas su dangiškuoju Tėvu. 
Kristaus dievystę šv. Morkus įrodinėja ne remdamasis ST 
pranašystėmis, kaip kad Matas, ir ne jo prisipažinimais bei jo 
prasmingomis kalbomis, kaip kad evangelistas Jonas, bet 
veikiau jo padarytais gausiais stebuklais, jo pateiktais gau- 
siais antgamtiniais ženklais. Tiesioginis tikslas, kurio siekė 
šv. Morkus, rašydamas savo evangeliją, buvo pirmiausia isto- 
rinis. Jo uždavinys parodyti tikintiesiems realų Kristų: kaip 
jis gyveno, veikė ir dramatiška mirtimi ant kryžiaus bei prisi- 
kėlimu iš numirusių pabaigė savo žemišką misiją ir įžengė 
atgal į dangų pas savo dangiškąjį Tėvą. 

Šv. Morkaus Evangelija parašyta graikų kalba. Kadangi 
Morkaus gimtoji kalba buvo hebrajų, o jis neturėjo didesnio 
helenistinio išsilavinimo, jo Evangelijos kalba nėra nei tur- 
tinga, nei tiksli: joje aptinkama nemaža hebrajizmų, taip pat 
ir lotynizmų. Stilius yra paprastas, bet gyvas, lengvai skaito- 
mas ir skaitytoją patraukiantis. Pasakojimas vaizdingas, sa- 
vitai aprašomos įvairios smulkmenos. Taigi autorius, nors ir 
nebuvo tiesioginis įvykių dalyvis, bet visa girdėjo iš tų, kurie 
buvo betarpiški liudytojai. Vadinasi, šv. Morkus pažino apaš- 
talus ir buvo artimas Petro mokinys. 

Pasak krikščioniško Padavimo, Morkus savo Evangeliją 
parašė Romoje, tikinčiųjų prašomas (Klem. Al. H.E. 6, 14, 5 
// PG 20, 552; Hieronimus. De viris I11. 8 // PL 23, 621). 
Kada jo Evangelija buvo parašyta, tiksliai sunku nųstatyti, 
greičiausiai tarp 56 ir 63 m. Pasak Bažnyčios Tėvų, Morkus 
Evangeliją parašė po to, kai jau buvo parašyta Mato Evange- 
lija (Irenaeus. Contra Haereses 3, 1. 1 // PG 7, 844; Orige- 
nas. In Mt. // PG 13, 829; Epiphanius. Haereses 51, 4. 6 
// PG 41, 893 ir tt.). O Mato Evangelija parašyta prieš 56 m. 
Taigi nėra abejonės, kad Morkaus Evangelija buvo parašyta 

anksčiau negu Luko. Egzegetai teigia, kad Lukas prieš rašy- 
damas savo Evangeliją buvo susipažinęs su Morkaus Evange- 
lija ir ja naudojęsis. Savo Evangelijos įvade Lukas pabrėžia, 
jog po to, kai kiti, buvę tiesioginiai įvykių liudytojai, visa per- 
davė, ėmėsi ir jis surašyti įvykius nuosekliai, atidžiai ištyręs 
(Lk 1,1 ir tt.). O Lukas savo Evangeliją parašė prieš 63 m. pa- 
baigą (plg. L. Tulaba. Naujasis Testamentas (Lk), p. 241). 
Vadinasi, ir Morkus savo Evangeliją parašė prieš 63 m. 

Daug aplinkybių rodo, kad Morkus į Romą atvyko tik po 
51 m., t.y. po to, kai sugrįžo iš Kipro salos, kur buvo nuvykęs 
su savo pusbroliu Barnabu. Daugelis įvykių, minimų Evange- 
lijoje, rodo, kad krikščionybė tarp pagonių jau buvo gana pa- 
plitusi. O Padavimas liudija, kad Morkus, prieš rašydamas 
Evangeliją, kurį laiką jau bendradarbiavo su Petru. Apie tai 
rašo Papijas (Eusebius H.E. 3, 39, 15 // PG 20, 299) ir 
Klemensas Aleksandrietis (Eusebius H.E. 6, 14, 5irt. // PG 
20, 552). Vadinasi, antroji Morkaus Evangelija, matyt, buvo 
parašyta Morkui atvykus į Romą, taigi po 53 m. lrenėjo tei- 
gimą, kad Morkaus Evangelija pasirodžiusi po apaštalų Petro 
ir Pauliaus nužudymo (67/8), reikia suprasti ne kaip Evan- 
gelijos parašymą, bet kaip jos viešą pasirodymą ir naudojimą 
ne tik Romoje, bet visoje tuometinėje Bažnyčioje (plg. Irena- 
eus, C.H.3, 1, 1 // Eus. RH. EE // PG 20, 449). 

Tikslų liudijimą, kada antroji Evangelija parašyta, duoda 
Klemensas Aleksandrietis, miręs apie 215 m. Jis atstovauja 
Aleksandrijos Bažnyčios Padavimui. O šv. Morkus, kaip 
esame minėję, buvo pirmasis Aleksandrijos vyskupas. Kle- 
mensas rašo; „Kai Petras viešai skelbė Dievo žodį Romoje ir 
Šventosios Dvasios įkvėptas skleidė Evangeliją, daugelis iš 
tenykščių prašė Morkų, kuris jau tam tikrą laiką sekė Petru 
ir atsiminė jo pasakojimus, kad surašytų, ką Apaštalas buvo 
skelbęs. Taip Morkus ir parašė Evangeliją, įteikė ją tiems, ku- 
rie buvo jos prašę. O Petras, apie tai sužinojęs, nei draudė, 
nei ragino tai daryti“ (Eus. HE. VI, 14 // PG 20, 552). Kle- 
mensas Aleksandrietis patvirtino šiuos žodžiųs kitoje vietoje. 
Jis rašė: „Morkus, Petro sekėjas, Petrui Romoje viešai skel- 
biant ir mokant daugelio Kristaus pamokymų, imperatoriaus 
raitininkų buvo paprašytas surašyti, kad būtų galima atsi- 
minti, ko buvo mokoma. Morkus parašė Evangeliją pagal tai, 
ką Petras buvo skelbęs. Ji vadinama „Evangelija pagal 

Morkų“. (Hypotyp. ad i Petr. 5, 13 // MG 9, 732). Klemensas 
Aleksandrietis sako, kad Morkus ėmėsi rašyti Evangeliją, kai 
Petras dar buvo gyvas. Įdomi pastaba, kad Petras, sužinojęs, 
jog Morkus ėmėsi rašyti Evangeliją, laikėsi neutraliai: nei ra- 
gino, nei draudė imtis šio darbo. Bet kai Evangelija jau buvo 
parašyta, Petras, su ja susipažinęs, pagyrė ir rekomendavo 
kitiems (Klemens Al. // Eusebius H.E. 11, 15 // MG 20, 
171; Hieronimus. Deviris 111. 8 // ML 23, 654). 

Vadinasi, galima teigti, jog antroji Evangelija buvo para- 
šyta ne anksčiau kaip 53 m. ir ne vėliau kaip 66 m. Kadangi 
žinome, jog Morkaus Evangelija jau buvo žinoma Lukui 
imantis rašyti savo Evangeliją, o ją jis tikrai turėjo parašyti 
prieš 63 m. pabaigą, kai Paulius dar buvo kalinamas kalėjime 
Romoje, t.y. prieš 63 m. pabaigą, vadinasi, tikrai Morkaus 
Evangelija jau buvo parašyta prieš 60 arba bent prieš 62 m. 

APAŠTALAS MOTIEJUS 


Pradžioje buvo vienas iš 72 Kristaus mokinių, kuriuos jis 
siuntė apaštalauti miesteliuose ir kaimuose, į kuriuos pats 
rengėsi vykti (Lk 10,1 ir tt.; Eusebius H.E. 1, 12). Vėliau, kai 
11 apaštalų, Judui Iskarijotui pasikorus, laukė nužengian- 
čios Šventosios Dvasios, šv. Petras pasiūlė jo vietoje išrinkti 
kitą apaštalą, kad būtų dvylika, kuriems Jėzus patikėjo kurti 
jo mesijinę karalystę ant dvylikos Izraelio giminių pamato? 
Kristaus Bažnyčia turėjo atsistoti ant ST Sandoros pamatų. 
Buvo pasiūlyti du kandidatai: Juozapas Barsabas ir Motiejus. 
Išrinktas Motiejus. Apie šį išrinkimą Apaštalų darbų autorius 
šv. Lukas rašo: „Ir jie pasiūlė du: Juozapą, vadinamą Bar- 
sabu, pravarde Justas, ir Motiejų. Paskui meldėsi: „Tu Vieš- 
patie, kuris visų širdis pažįsti, parodyk, katrą iš šių pasi- 
renki, kad užimtų tą apaštalo tarnystės vietą, nuo kurios nu- 
klydo Judas, pasukdamas į savo kelią“. Tada metė burtus, ir 
burtas krito Motiejui, ir jis buvo priskaitytas prie vienuolikos 
apaštalų“ (Apd 1,23-26). 

Motiejus - sutrumpinta hebrajiško vardo forma Matatia, 
kuris reiškia Viešpaties dovana. Motiejus sekė paskui Jėzų 
nuo pradžios, buvo Kristaus kalbų ir padarytų stebuklų liu- 
dytojas. Iš daugumos artimų Kristaus sekėjų bei mokinių jis 
išsiskyrė, todėl ir buvo išrinktas drauge su Juozapu Barsabu 
kandidatu užimti išdaviko Judo vietą tarp dvylikos apaštalų. 
Apaštalai nesijautė galį savo nuožiūra kooptuoti Motiejų į 12 
apaštalų būrį, kurie amžių pabaigoje turės teisti 12 Izraelio 
giminių, todėl malda kreipėsi į Kristų, kad jis mestų burtą, 
kas žydams buvo įprasta, ir išsirinktų - nurodytų tą iš dviejų 
kandidatų, kuris vietoj Judo Iskarijoto turėtų tapti 12-uojuų 
apaštalu. "2 

Apie šv. Motiejaus apaštalinę veiklą tikslių žinių neturime. 
Kai kurie dokumentai liudija, kad jis apaštalavo Etiopijoje ir 
tenai mirė kankinio mirtimi (Nicephoras // Eus. H.E. 2, 40 
// PG 145, 862). 

Vokietijoje kursavo įvairių fantazijos kūrinių, legendų apie 
šv. Motiejų. Pasak jų, šv. Motiejus laikomas inžinierių ir mė- 
sininkų šventuoju globėju. 

Bibl. Acta sanctorum 2. Paris, 496-499; Tillemont. Memoires 
pour servir. T. 1, p. 406; A. Arighini. I Dodici. Torino, 1935, 
p. 485 ir tt.; A. Medebeillė Apostolat // Dict. de la Bible Supl. I, 
p. 566 ir tt.; O.Hophan. Die Apostel. Luzern, 19522, ed italiana 
Gli Apostoli. Torino, 1951, p. 247-257. 


PRANAŠAS NAHUMAS 


Vienas iš 12 Mažųjų pranašų. Kilęs iš Elkošo miestelio, 
Judėjoje, netoli nuo Beit Džibrino (plg. Epiphanius. Vitae 
prophetarum // PG 43, p. 409). Tačiau Jeronimas teigia, kad 
Nahumas kilęs iš Galilėjos (PL 25, 1232). Gyveno ir veikė 
VII a. pr. Kr. Pranašysčių knygą parašė ne anksčiau kaip 
663 m. ir ne vėliau kaip 612 m. Šias dvi datas paliudija pati 
knyga. Nah 3, 8 pranašas mini No-Amono, t.y. Tebų, žinomos 
Aukštutinio Egipto sostinės, paėmimą. O tai įvyko 663 m. pr. 
Kr., vadovaujant Asirijos valdovui Asurbanipalui. Vadinasi, 
pranašas savo knygą bus parašęs kuriam laikui praslinkus 
po 663 m., kai Tebų miesto užkariavimas jau buvo plačiai ži- 
nomas. Kita vertus Nahumas pranašauja (Nah 2,2-14) Nine- 
vės miesto (asirų sostinės) greitai įvyksiantį sunaikinimą. O 
tai įvyko 612 m. pr. Kr. Vadinasi, pranašas savo knygą bus 
parašęs prieš pat 612 m. Dauguma autorių nurodo, kad Na- 
humo knyga parašyta tarp 640-615 m. 

Pranašas stengiasi parodyti Dievo teisingumą ir kartų ska- 
tina tautą pasitikėti Dievo Apvaizda, o ne politiniais gebė- 
jimais, kai gresia pavojus 1š asirų. 

Pradžioje nuostabiu himnu, kuris, deja, tekste kiek sužalotas, 
autorius šlovina teisingojo Dievo galybę (Nah 1,1-11). Toliau pa- 
sakoja, kaip Dievas išvadavo prislėgtą Izraelio tautą sunaikinda- 
mas kaltąjį ir laidavo išvaduotiems Jokūbo vaikams ramybę bei 
gerovę (Nah 1,12. 2,2). Po to pranašauja Ninevės miesto užgrobi- 
mą ir sunaikinimą (Nah 2,3-14). Pagaliau nurodo, kodėl Ninevės 
miestas buvo sunaikintas: vyravo valdžios gobšumas ir turtų sie- 
kimas, žiaurumas ir savavaliavimas (Nah 3). Ninevės sunaikini- 
mas buvo Dievo teismas nedoram miestui. 

Kalbos gyvumu ir stiliaus grožiu Nahumo knyga yra viena iš 
iškiliausių poemų, parašyta alfabetinių psalmių stiliumi: kiekvie- 
na eilutė prasideda iš eilės vis kita hebrajų abėcėlės raide. 

Bibl. Van Hoonaker. Les douze petits prophetes. 1908; A.L. 
Williams. The Minos Prophet Unfolded. 1920; M. Bolla. Analisis 
tou biblico Nahum. Athene, 1930, H. Junker. Die zwėlf kleinen 
Propheten 2. Bonn, 1938; D. Deden. Die kleinen Propheten. Ho- 
errond, 1953; F. Horst. Die zwėlf kleinen Propheten. Tūbingen, 
19542; P. Humbert. Nahum // Bible du Cent. Paris, 1947; K. 
Ellinger. Das Buch der zwėlf kleinen Propheten 2. Gėttingen, 
19514 A. Vaccari. La Sacra Bibbia. 7 Firenze, 1958; J. Skvi- 
reckas. Šv. Raštas. ST. Naum. Roma, 1958, p. 1181. 


NAJINAS 2 


Galilėjos miestelis, kur Jėzus prikėlė iš numirusių vienos 
našlės vienturtį sūnų (Lk 7,11 ir tt.). Šis miestelis yra išlikęs 
iki mūsų dienų. Jis pabiręs į pietvakarius nuo Taboro kalno, 
šiaurinėje pašlaitėje nuo vadinamojo mažojo Hebrono džebel 
ed Daho. Nuo 1948 m. priklauso Izraelio valstybei ir yra visai 
apleistas. 


Bibl. A. Legendre. Dictionnaire de la Bible T. 4, p. 1470; D. 
Baldi. Enchiridion Locorum Sacrorum. Jerusalem, 1935, p. 428 
ir tt. 


NATANAELIS 


Vienas iš pirmųjų Jėzaus mokinių (Jn 1,45). Jis yra tas 
pats, kuris 12 apaštalų būryje vadinamas Baltramiejumi. 
Buvo kilęs iš Galilėjos Kanos (Jn 21,2). Kai kurie autoriai ma- 
no, jog Kanos vestuvių jaunikis, kur Kristus padarė pirmą 
stebuklą, buvęs Natanaelis (Jn 2,1 ir t.). Pasakojama, kad Na- 
tanaelis kurį laiką apaštalavęs Indijoje. Iš ten persikėlęs į 
Armėniją ir čia, valdant Atiagui, buvęs suimtas, žiauriai kan- 
kintas ir pagaliau nužudytas. 


Bibl. Vie des Saints 8. Paris, 1950, p. 446; A. Romeo. Natana- 
elle // Enc. Cattolica. T. 8, 1677; O. Hophan. Die Apo- 
stels+Bartholomaeus. Luzern, 1946; H. Gowen. Hastings Dictio- 
nary of the Bible. T. 3, p. 488. 

PRANAŠAS NATANAS 


Gyveno ir veikė karalių Dovydo ir Saliamono laikais. Buvo 
žymus ir ištikimas Dievo tarnas. Jis pranešė Dovydui Dievo 
valią, kad ne jis, o jo įpėdinis Saliamonas pastatys Šventyklą 
Jeruzalėje (2 Sam 7,2). Dovydą Natanas užtikrino, kad jo 
viešpatavimą įamžins iš jo genties atsiųsimas Mesijas (2 Sam 
7,4-17; Lk 1,32 ir tt.). Be to, Natanas įspėjo Dovydą, kad jis 
nusidėjęs Urėjui svetimaudamas sų jo žmona (2 Sam 12,1- 
15). Natanas Dievo vardu pareikalavo, kad Dovydo įpėdiniu 
karaliaus soste turi tapti Batšebos sūnus Saliamonas, o ne jo 
vyriausiasis sūnus Adonijas (1 Kar 1,22-32). Tas pats prana- 
šas Natanas aprašė svarbesnius Dovydo ir Saliamono vieš- 
patavimo įvykius (1 Kr 29,29; 2 Kr 9,29. Tai buvo doku- 
mentas, kuriuo tikriausiai pasinaudojo tie, kurie suredagavo 
Karalių knygas. 


Bibl. H. Lesetre. Dictionnaire de la Bible. T. 4, p. 1481 irt.; G. 
Bressan. Enc. Cattolica. T. 8, p. 1677. 


NAUJASIS TESTAMENTAS 


N aujasis Testamentas yra įkvėptų šventųjų knygų rinki- 
nys. Jose aprašomas Kristaus asmuo; jo skelbta Evangelija; 
kančia ir mirtis ant kryžiaus; jo prisikėlimas iš numirusių ir 
įžengimas į dangų; taip pat Šventosios Dvasios atsiuntimas 
Sekminių dieną. Aprašoma mokinių apaštalinė veikla, pasi- 
skirsčius į visas šalis ir skelbiant išganymo Naujieną visiems 
žmonėms - žydams ir pagonims. 

Be keturių Evangelijos knygų, Naujajame Testamente yra 
Apaštalų darbų knyga, taip pat 14 Pauliaus laiškų; 3 Jono, 2 
Petro laiškai; 1 Jokūbo ir 1 Judo laiškas; pagaliau Apreiškimo 
Jonui knyga. Iš viso Naujajame Testamente yra 27 knygos. NT 
knygos parašytos apaštalų, išskyrus Evangeliją pagal Morkų ir 
Luką. Mat Morkus ir Lukas buvo ne iš 12 apaštalų būrio, bet 
apaštalų mokiniai. Apaštalų darbų knyga parašyta Luko. 

Visos NT Šventosios knygos buvo parašytos tarp 50-70 m. 
Tik Evangelija pagal Joną, Jono laiškai ir Apokalipsė (Apreiš- 
kimas) buvo parašyta I a. pabaigoje. Evangelija pagal Matą 
buvo parašyta hebrajų kalba, o visos kitos knygos - graikiš- 
kai. Ilgainiui ir Evangelija pagal Matą buvo išversta į graikų 
kalbą, tuomet dominavusią Romos imperijoje. 

Dauguma apaštalų laiškų buvo skirti konkrečioms krikš- 
čionių bendruomenėms. Jos keisdavosi turimais apaštalų 
raštais, todėl buvo perrašinėjamos. Taip atsirado pirmieji 
šventųjų knygų rinkiniai: iš pradžių neišsamūs, o vėliau - vi-, 
sai išsamūs. . 

„Nemanykite, jog aš atėjęs panaikinti Įstatymo ar Pranašų. 
Ne panaikinti jų atėjau, bet įvykdyti“ (Mt 5,17). Šiais žodžiais 
Išganytojas pabrėžė ryšį tarp Senojo ir Naujojo Testamento. 
Tai yra ne du skirtingi įkvėptųjų šventųjų knygų rinkiniai, o 
viena dieviškojo Apreiškimo knyga, veikiau tas pats šventųjų 
knygų rinkinys dviem dalimis. Pirmojoje dalyje, t.y. ST, kal- 
bama apie žmogaus santykius su Dievu pagal išganymo pa- 
žadus: nusakoma pasirengimo išganymui istorija. Antrojoje 
dalyje, t.y. Naujajame Testamente, kalbama apie Žmogaus 
santykius sų Dievu atlikus išganymą: apžvelgiama išganymo 
vyksmo istorija. 

Pranašų išpranašautas išganymo laikas - kai „baigsis nu- 
sižengimas, ateis galas nuodėmei, bus išpirkta kaltė, įvestas 
amžinasis teisumas, užantspauduoti regėjimas bei pranašas 
ir patepta tai, kas švenčiausia“ (Dan 9,24), - atėjo, „Dievas 
atsiuntė savo Sūnų, gimusį iš moters, pavaldų Įstatymui, kad 
atpirktų esančiuosius [Įstatymo valdžioje ir kad mes įgytume 
įvaikystę“ (Gal 4,4—5). Jėzus Kristus yra išpranašautasis Me- 
sijas. Šitai aiškiai patvirtina visos keturios evangelijų knygos. 
„Evangelija, - teigia Daniel Rops, - iš esmės nieko kito ne- 
sako, kaip tik tai, kad Jėzus Kristus yra lauktasis Mesijas, ir 
visa kita yra tik logiškasis šio teigimo padarinys“ (La St. Bib- 
le. T. 27). 

Jėzus atėjo įsikūnijęs žmogumi, kad savo auka ir mirtimi 
ant kryžiaus pelnytų žmonėms išganymo malonių, taip pat kad 
išmokytų juos išganymo malonėmis naudotis, kad tą išganymą 
pasiektų. Jis paskelbė Evangeliją: davė žmonėms išganymo 
mokslą, nurodė gaires. Visa tai Šventosios Dvasios įkvėptieji 
rašytojai surašė NT knygose. Jėzaus paskelbtoji Evangelija pa- 

pildo, patobulina ir autentiškai paaiškina ST apreikštąsias iš- 
ganymo Sandoros - Įstatymo tiesas bei nurodymus. 

1. Dievo sąvoka NT atitinka ST Dievo sąvoką. Tik NT pa- 
pildo ST Švč. Trejybės paslaptimi. ST pabrėžiamas Dievo vie- 
numas. NT pripažįstamas Dievo vienumas, bet drauge teigia- 
mas jo triasmeniškumas vienume. Jis vienas savyje, bet 
triasmeniškas išoriniame veikime. Tėvas - amžinasis Dievas. 
Sūnus - einąs iš Tėvo kaip dieviškasis Žodis. „Tai Aš“. Jis yra 
Visatos Kūrėjas ir žmonijos Atpirkėjas, bet yra viena su Tėvu 
(Jn 1,1 ir tt.; 10,30). Šventoji Dvasia - Dievas Ramintojas, at- 
pirkimo Vykdytojas, jis eina iš Tėvo ir Sūnaus. Veikia tobuloje 
vienybėje su Sūnumi ir Tėvu (Jn 15,26; 16,13 ir t.). Vykdant 
Išganymą Tėvas nusprendžia, Sūnus parengia, Šventoji Dva- 
sia vykdo. Pabrėžtina, kad NT Dievas dažniau vaizduojamas 
kaip mylįs Tėvas, o ST - dažniau kaip Viešpats. Tačiau tiek 
NT, tiek ST daugelyje tekstų pabrėžiamas Dievo kaip Valdovo 
įvaizdis (Mt 18,31 ir t.; Lk 14,17) ir daug kur jis pristatomas 
kaip gailestingas ir mylįs Tėvas (Ps 26,11; Koh 4, 10. ST Die- 
vas dažnai baudžia tautą, bet jos gailisi ir išgelbsti. 

2. Angelai Naujajame Testamente, lygiai kaip ir ST, patei- 
kiami kaip dvasinės būtybės, galinčios veikti žmones. Tačiau 
NT labiau išryškinama gerųjų ir piktųjų angelų skirtinga pa- 
dėtis bei priešinga veikla. Gerieji angelai yra ištikimi Dievo 
pasiuntiniai vykdant jo valią, vadovaujant žmonėms, einan- 
tiems išganymo bei šventumo keliu. Piktieji angelai (jie vadi- 
nami velniais) veikia prieš Dievą ir žmones, veda į pikta ir 
pražūtį. Tačiau ir piktieji angelai yra visiškai priklausomi 
Dievui ir jo galioje (1 Kor 10,13; Apr 19,11 ir t.). Dievas lei- 
džia velniams veikti žmones, nes atsižvelgia į žmonėms su- 
teiktą laisvę rinktis gera ar bloga: pasivesti angelams, ar sekti 
velniais. 

3. Žmogus. NT žmogus yra tas pats, bet ne toks pat kaip 
ST. Tas pats iš prigimties, bet ne tokios pat prigimties bei pa- 
dėties, pašaukimo. NT yra jau naujas žmogus: atgimęs iš 
Šventosios Dvasios (Jn 3,3 ir tt.); sukurtas „pagal Dievą tei- 
sume ir tiesos šventume“ (Ef 4,24); jau nėra piktojo vergas, 
nes Viešpats, apstus gailestingumo, savo didžia meile, kuria 
mus pamilo, mus, mirusius nusikaltimais, prikėlė gyventi su 
Kristumi (Ef 2,4 ir t.). Atgaivintas gyventi su Kristumi, jis jau 
yra ne Dievo vergas, bet jo įsūnis ir jo šventųjų garbingo pa- 

veldo turtas (Ef 1,5. 18). Negana to, jis yra įjungtas į Kristų 
kaip jo Mistinio Kūno narys (Ef 4,12 ir tt.). O tai įgalina jį, gy- 
venant žemėje, gyventi jau dievišką gyvenimą Jėzuje Kristuje 
(Gal 2,20). Bet to dar negana, jis jau tampa Dievo šventove, 
kurioje gyvena Dievo Dvasia (1 Kor 3,16; 6,19). 

4. Amžinasis gyvenimas. Naujajame Testamente žmogus 
gyvena ne žemei, bet dangui (Fil 3,20). Jis nežiūri žemyn, bet 
nuolat kelia akis aukštyn: nuolat veržiasi pirmyn, į tikslą, 
siekia laimikio aukštybėse, prie kurio Dievas kviečia Kristuje 
Jėzuje (Fil 3,14 ir t.). Jis atsižada visko, kas kliudo laimėti, 
amžiną gyvenimą (Mt 6,33. 9,9; Fil 3,8). Jis siekia visų pirma 
ir virš visko Dievo karalystės ir jos teisumo (Mt 6,33). 

Dangus yra amžino laimingo gyvenimo buveinė. Į jį yra 
pašauktas žmogus, kad pasiektų gyvenimo tikslą - tobulą 
laimę. Dangaus laimė yra tokia didelė, kad žmogiškos galios 
nepajėgia iki galo to suvokti (1 Kor 2,9). Ši laimė yra tai, kad 
žmogus danguje gali tiesiogiai Dievą jo grožyje ir didybėje re- 
gėti ir betarpiškai ir neatskiriamai su juo būti akis į akį (1 Kor 
13,12; Apr 21,3 ir tt.) Tačiau į dangų galės patekti tik tie, ku- 
rie yra visiškai tyri (Mt 22,11 ir tt.; Apr 21,1- A. 

Skaistykla yra vieta, kur turės laikinai būti sielos tų, kurie 
mirė su Dievu, bet nebuvo atsiteisę už padarytas kaltes; kurie 
žemės gyvenime nepasiekė šventumo, būtino būti prie Dievo, 
nes Dievas yra šventas (Mt 18,34). 

Pragaras yra amžinų kančių vieta. Pragare atsidurs visi, 
kurie miršta atsiskyrę nuo Dievo, nusiteikę prieš Dievą (Mt 8, 
12; 25,30-33; Lk 16,23). Pragaro kančios kils iš nusivylimo ir 
neapykantos, negalint regėti Dievo; reikės degti amžinai ne- 
vilties 17 neapykantos ugnimi. Ne Dievas atstumia nuo savęs 
ir pasmerkia pragaro kančioms, bet pats žmogus, atsiskirda- 
mas nuo Dievo, pasmerkia save pragarui. 

Kūnų prisikėlimas pasaulio pabaigoje. Žmogaus žemiškas 
gyvenimas baigiasi ne tik individualia mirtim, bet ir visuotine 
regimo pasaulio pabaiga. Ją pranoks visuotinis visatos dre- 
bėjimas (Mt 24,4-15). Tada įvyks kūnų prisikėlimas ir antras 
iškilmingas Kristaus pasirodymas. Šį kartą Kristus pasirodys 
jau ne kaip Atpirkėjas, bet kaip Teisėjas. Įvyks Paskutinis 
teismas. Gerieji bus pakviesti į dangaus džiaugsmą, piktieji 
nuųsviesti į pragaro kančias (1Kor 15,20-58; Mt 25,21-46). 

5. Dievo Karalystė-Bažnyčia. Evangelijos knygose Kris- 
taus minima „Dangaus, Dievo Karalystė“ iš tikrųjų yra Išga- 
nymo Karalystė. Jėzus savo kančia ir mirtimi pelnė žmonijai 
išganymą, o prisikėlimu iš numirusių pradėjo išganymą, ku- 
ris vyksta ir vyks iki pasaulio pabaigos. Jis vyksta kaip tik 
šioje Išganymo Karalystėje, kurios Galva yra pats Kristus, 
nors ir neregimas (Ef 1,10-20; 47-16). Ši Karalystė yra Kris- 
taus įsteigta ir valdoma per savo vietininką - Romos popiežių. 
Iš tikrųjų Bažnyčia yra Mistinis Kristus, jo Mistinis Kūnas, 
kurio nariai esame visi tikintieji. Jis - Vynmedis. Tikintieji — 
jo šakelės. Iš jo mes gauname dieviškų malonių, kurios lei- 
džia mums gyventi dievišką gyvenimą ir taip laimėti išganymą 
(Jn 15,1-7). 

Senajame Testamente Dievas išganymo pažadus patikėjo 
Sinagogai bei Sanhedrinui, o Naujajame Testamente išga- 
nymą vykdyti Kristus pavedė savo įsteigtai Bažnyčiai. Vado- 
vauti Bažnyčiai jo vardu ir galia paskyrė šv. Petrą, kuriam 
talkino kiti apaštalai, o vėliau vyskupai ir kunigai (Mt 16,18 17 
tt.; Lk 22,31 ir t.; Jn 21,15 ir tt.). Bet ir jis pats pasiliko Baž- 
nyčioje ir jai iš tikrųjų vadovauja per Šventąją Dvasią (Mt 
28,19). 

Bažnyčia yra Mistinis Kristaus Kūnas. Jėzus yra Galva. 
Tikintieji - sąnariai. Išganymo malonių kraują pulsuojanti 
širdis - Šventoji Dvasia (Ef 1,22; 2,22; 4,15 ir tt.). Šiame Mis- 
tiniame Kūne vyksta išganymas. Jo vyksme reiškiasi dvejopas 
pradas: dieviškasis ir žmogiškasis. 

Dieviškasis pradas reiškiasi per antgamtinę malonę, nes 
„malone, kuri yra Dievo dovana“ mes esame išgelbėti (Ef 2,8). 
Išganingoji Dievo malonė yra teikiama per šventuosius sak- 
ramentus, kuriuos Kristus įsteigė ir juos teikti patikėjo Baž- 
nyčiai. Per sakramentus gaunamoji malonė laiduoja nuodė- 
mių atleidimą ir įtraukia mus į Dievo vaikų šeimą (Krikštas ir 
Atgaila - Jn 3,5; Mt 28,19; Rom 6,3-11); sustiprina gerumą ir 
tvirtumą atsispirti piktam (Sutvirtinimas - Apd 8,14—1 7); tei- 
kia dangiško maisto sielai ir sujungia su Kristumi siela ir kū- 
nu (Eucharistija- Jn 6,26-60; Lk 22,15-20); palaimina že- 
miškajam gyvenimui (Santuoka - Mt 19,6; Ef 5,22-33); pa- 
švenčia altoriaus tarnystei (Kunigystė - Apd 6,6; 20,28). 

Žmogiškasis pradas reiškiasi tikėjimu ir gerais darbais. 
Dievas teikia žmogui išganymo malones, bet žmogus privalo 

jas priimti ir jomis naudotis, darydamas gera bei paklusda- 
mas Dievo valiai. Žodžiu, žmogus turi bendradarbiauti su 
Dievo malone, o bendradarbiavimas vyksta per tikėjimą ir gy- 
venant pagal Dievo valią (Jn 3,15; 6,40 ir tt.; 11,25; Rom 3, 
22; Mt 7,21). Tikėjimas reikalauja įtikėti Dievą ir pasikliauti 
juo, nes jis siuntė savo viengimį Sūnų priimti žmogaus pri- 
gimtį, kad visus, kurie tiki jį kaip tikrą Dievą ir tikrą Žmogų, 
savo kančia, mirtimi ir prisikėlimu iš numirusių išganytų. Įti- 
kėti Kristų reiškia vykdyti jo mokslą - Evangeliją (Jn 2,11; 11, 
45; 1 Jn 5,5; Mk 16,16; Rom 10,14; 1 Pt 4,17 ir kt.). 

Vykdyti Dievo valią, daryti gerus darbus yra gyventi tikėjimu. 
Tikėjimas tik tada išgano žmogų per malonę, kai žmogus tikė- 
jimu gyvena, kitaip tariant, gyvena, kaip tiki (Jok 2,14 -19,. 
Kristus aiškiai sakė: „Ne kiekvienas, kuris man šaukia: "Vieš- 
patie!' įeis į dangaus karalystę, bet tik tas, kuris vykdo mano 
dangiškojo Tėvo valią“ (Mt 7,21). Štai kodėl apaštalas Jokūbas 
ragina krikščionis, kad jie būtų Dievo žodžio vykdytojai, o ne 
vien klausytojai (Jok 1,23). Gerų darbų šaltinis yra meilė. Kas 
myli Dievą, tas pripažįsta jo įsakymus ir jų laikosi (Jn 14,21- 
25). Kita vertus, kas myli Dievą, tas myli ir artimą (1 Jn 4,20), ir 
jį myli ne žodžiais ir Kiežuviu, bet darbu ir tiesa (1Jn 3,18). Todėl 
meilė NT yra aukščiau visko (1Kor 13,13). NT yra meilės Testa- 
mentas: meilė čia pranoksta teisumą (Mt 5, 17-42) ir neribojama 
jokiomis - rasės, kilmės ar giminystės - ribomis (Lk 10,33). 
Privalu mylėti Dievą, nes jis yra Meilė. Jis pirmas mus pamilo ir 
atsiuntė savo Sūnų (1 Jn 4,8 ir tt.). Krikščionys privalo vieni 
kitus mylėti, mylėti tokia meile, kokia Dievas myli. Vadinasi, 
krikščionių tarpusavio meilė turi būti panaši į Dievo meilę: būti 
visiškai tobula, kad jie išsiskirtų iš kitų (1 Jn 4,11; Jn 13,34; 17, 
26). Krikščionys turi mylėti artimą, daryti gera visiems, nieko 
neišskiriant, nesididžiuoti, nesiekti sau naudos, visa pakelti, 
visa ištverti (1 Kor 13,4-8,. Iš meilės ir su meile daromi geri 
darbai laimi dangų ir ten kiekvienam bus atlyginta pagal jo 
nuopelnus (Mt 16,27; Rom 2,6). 

Nors NT knygos yra Dieviškojo Apreiškimo neišsemiamas 
šaltinis, vis dėlto neapima viso, ką Jėzus savo apaštalinės 
veiklos eigoje yra pasakęs ir padaręs. Tai primena ir pabrėžia 
evangelistas Jonas savo užrašytos Evangelijos pabaigoje: „Tai 
ir yra mokinys, kuris liudija apie tuos dalykus ir juos aprašė, 
ir mes žinome, kad jo liudijimas tikras. Yra dar daug kitų da- 

lykų, kuriuos Jėzus padarė. Jeigu kiekvieną atskirai apra- 
šytume, manau, visas pasaulis nesutalpintų knygų, kurias 
reikėtų parašyti“ (Jn 21,24). Ne viską, ką dieviškasis Moky- 
tojas kalbėjo ir darė, skelbė ir mokė, apaštalai surašė į šven- 
tąsias knygas, kurios sudaro NT kanoną. Daugelis dalykų 
buvo perteikta žodžių ir pasiliko krikščioniškajame Padavime. 
Jis buvo perduodamas iš kartos į kartą ir vėliau apaštališkų 
Bažnyčios Tėvų bei įkvėptųjų rašytojų užrašytas. Taigi NT yra 
pagrindinis Dieviškojo Apreiškimo šaltinis, bet ne vienintelis: 
yra dar ir Padavimas, arba Tradicija. 

6. NT knygų kanonas. NT knygos paprastai yra skirsto- 
mos į istorines, mokslines ir vieną pranašinę. 

Istorinės knygos. Joms priskiriamos keturios Evangelijos ir 
Apaštalų darbų knyga. Istorinėse knygose pasakojama apie 
Kristaus asmenį ir jo apaštalinę veiklą, aprašomas Bažnyčios 
organizavimas ir pirminė veikla, vadovaujama apaštalų, ypač 
Petro ir Pauliaus. 

Mokslinės knygos. Tai apaštalų laiškai: 14 Pauliaus, 3 
Jono, 2 Petro, 1 Jokūbo ir 1 Judo. Apaštalai savo laiškuose 
aiškina Kristaus paskelbtą Evangeliją ir duoda nurodymų, 
kaip Evangeliją skelbti tikintiesiems ir pagonims, kaip ją įgy- 
vendinti bei pagal ją gyventi. 

Pranašinė NT knyga yra tik Apreiškimo Jonui knyga, vadi- 
nama ir Apokalipse. Joje apaštalas pateikia savo vizijas apie 
Bažnyčios ateitį, jos būsimas kovas ir sunkumus, galutinį 
laimėjimą ir amžiną triumfą. 

Visos NT knygos yra giminiškos: viena kitą papildo, viena 
iš kitos išplaukia; visos išlaiko ryšį su Kristaus išganymo 
planu ir Bažnyčia; visų vienodas šaltinis ir tas pats tikslas — 
Kristus Atpirkėjas, dangaus ir žemės Viešpats. 


Bibl. E. Lesetre. N.T // Dictionnaire de la Bible. T. 4, p. 1704-— 

1709; J.-M. Lagrange. Histoire Ancienne du Canon du N.T. Pa- 
ris, 1933; J.Sickenberger. Die Geschichte des N.T. Bonn, 
19344; Tricot-A. Robert. Initiation Bibligue. Paris, 1939; H. Si- 
mon, G. Prado. Praelectiones Bibl. N.T. 1. Taurini, 1947; F.W. 
„Gosheide. De openbaring Gods in het N.T. Kempen, 1954; W. 
Michaelis. Einleitung in das N.T. Bern, 1954; Tenney. The N.T. 
London, 1954; A. Wickenhauser. Einleitung in das N.T.2 Frei- 
burg i. B., 1956; T. Meadows. Guidance to the study of the N.T. 
Engelwood. New Jersey, 1957. 

NAZARETAS 


Galilėjos miestelis. Čia įvyko Angelo apreiškimas Marijai 
ir Jėzaus įsikūnijimas. Čia Jėzus praleido vaikystę, jaunystę 
ir gyveno apie 30 metų, kol pradėjo savo viešąjį gyvenimą 
kaip Mesijas (Mt 2,23; 4,13; 21,11; Mk 1,9; Lk 1,26; 2,4-51; 4, 
16; Jn 1,45; Apd 10,38). 

Nazaretas yra Jezrahelio slėnio šiauriniame pakraštyje. Iš 
visų pusių juosiamas gražių žaliuojančių kalvų, 140 km į 
šiaurę nuo Jeruzalės, 37 km į vakarus - Viduržemio jūra ir 
33 km į rytus - Genezareto ežeras. Gal dėl gražios ir saugios 
geografinės padėties gavo Nazareth vardą. Mat hebrajų kalba 
žodis nazareth reiškia viršūnė, kita prasme - gėlės žiedas, nes 
hebrajų žodis neser reiškia žydėti. 

Kristaus laikais Nazareto miestelis buvo apleistas ir netu- 
rįs gero vardo (Jn 1,45). Kadangi Nazaretas - Kristaus gimtinė 
ir gyvenvietė, tad vėliau miestas tapo plačiai žinomas ir gar- 
sus (Jn 1,45). Iki VI a. pabaigos Nazareto gyventojų daugumą 
sudarė žydai, bet nemažai buvo ir krikščionių. Jie nuo II a. 
čia jau turėjo savo bažnyčią. VII a. Nazaretą užvaldė arabai 
musulmonai. Jie negailestingai persekiojo krikščionis. Per 
Kryžiaus karus Šventąją Žemę užvaldė riteriai. Jie įsteigė Na- 
zarete vyskupiją. Palestinai vėl atitekus arabams, krikščionių 
padėtis pasidarė nepakenčiama. Bet pranciškonams vis dėlto 
pavyko įsikurti nuolatiniam gyvenimui šiame krikščionims 
brangiame mieste. Pagaliau XIX ir XX a. Nazarete pavyko įsi- 
kurti daugeliui krikščioniškų centrų. 1948 m. Nazaretas už- 
imtas ir inkorporuotas į naujai įsikūrusią Izraelio valstybę. 
Mūsų laikais Nazarete gyvena apie 78 000 gyventojų. Dau- 
guma jų krikščionys. 

Nors archeologai yra skirtingų nuomonių dėl topografinės 
Nazareto padėties Kristaus laikais, tačiau dauguma mano, jog 
Kristaus laikais senasis Nazaretas buvo ant mažos kalvos, 
kuri šiaurės vakaruose šliejosi prie Nebi Sajino kalno (Džebel 
en-Nebi Sain) ir tęsėsi tarp dviejų tarpeklių slėnyje pietry- 
čiuose. Čia ir šiandien yra Nazareto centras. Čia stovi Apreiš- 
kimo Marijai ir Šv. Juozapo bažnyčios. Tai archeologiniai pa- 
minklai. Apreiškimo bazilika žinoma jau V a. Ji buvo kelis 

kartus taisoma ir atstatoma. Paskutiniu metu atstatyta tėvų 
pranciškonų rūpesčiu. Tai didinga ir nuostabiai graži bažny- 
čia. Kitas archeologijos paminklas - Šv. Juozapo bažnyčia; ji 
vadinama maitinimo šventove. Manoma, kad toje vietoje bus 
turėjęs savo namus šv. Juozapas, nes archeologai čia aptiko 
Juozapo dirbtuvės liekanų. Bažnyčia žinoma nuo VII a. At- 
statyta 1914 m. Minėtina ir Šv. Gabrieliaus bažnyčia. Ji buvo 
pastatyta Kryžiuočių ordino. Buvo nugriauta. Ant jos pamatų 
XVII a. pastatyta dabartinė. Šioje vietoje bažnyčia atstatyta 
tikriausiai remiantis apokrifiniu padavimu, kad arkangelas 
Gabrielius buvo pasirodęs Marijai prie šulinio. Gyvas ilgos 
pracities paminklas, vadinamas Marijos šuliniu, yra prie kelio 
į Tiberiadą ir Taborą. Čia tikriausiai Švč. Motina ir pats Jėzus 
eidavo semtis vandens. Netoliese prie miesto yra kalva, nuo 
kurios nazaretiečiai bandė Jėzų nustumti žemyn (Lk 4,30), 
dabar vadinama Džebel el Kafce (Šuolio kalnas). Šiuo tarpek- 
liu žydų maldininkai keliaudavo į šventes Jeruzalėje. Tai vie- 
nintelis išlikęs biblinis kelias į Nazaretą. Čia buvo pastatyta 
bažnyčia. Jos nūdien tėra likę tik nežymūs likučiai. Ten, kur 
Kristaus laikais buvo sinagoga, kurioje Jėzus mokė ir sukėlė 
žydų neapykantą (Lk 4,29), kad jį net bandyta nužudyti, da- 
bar yra melchitų bažnyčia. 


Bibl. P. Viaud. Nazareth et ses deux eglises de VAnnonciation 
et de St. Joseph. Paris, 1910; A.Legendre. Nazareth // Diction- 
naire de la Bible. T. 4, p. 1521-1542; A. Monsour. Ta' riah en 
Nasara. Cairo, 1924; D. Baldi. Enchiridion Locorum Sanctorum2. 
Jerusalem, 1955, p. 1-42; C. Kopp. Beitraege zur Geschichte Na- 
zarets // Journal of the Palestine Oriental Sociaty. 1938. Nr. 18, 
p. 187-228; 1939. Nr. 19. p. 253-285; 1940. Nr. 20, p. 29-42; 
1948. Nr. 21, p. 148-164; B. Bagatti. Ritrovamenti nella Nazaret 
evangelica // Studi biblici franciscani. 1955. T. 5, p. 5-44; Bib- 
lica, 1956, p. 128-130; G. Pierri. Gli ultimi scavi al santuario 
dell' incarnazione a Nzaret // La Terra Santa. 1955, p. 264-367; 
1956, p. 10-15. 


NAZIRIEČIAI 


Tai savotiški vienuoliai. Jie priklausė didesnio tobulumo 
siekiančiųjų klanui. Tiek NT vienuoliai, tiek ST naziriečiai 

praktikavo asketinį gyvenimo būdą, kad galėtų, atsisakydami 
žemiškų patogumų bei malonumų, turėti artimesnį ryšį su 
Dievų. 

Hebrajiškas žodis nazir reiškia atskirti, kaip šventą; susi- 
laikyti, pašvęsti. Taigi naziriečiais buvo vadinami asmenys, 
kurie specialiu įžadu atsisakydavo žemiškųjų gėrybių, kad 
galėtų artimiau bendrauti su Dievu ir laimėti antgamtinių 
vertybių. Įžaduų įsipareigodavo negerti vyno ir kitų svaigalų; 
nesikirpti plaukų ir neskusti barzdos; neliesti jokio numirėlio, 
nusižengę —- atlikti specialų apsivalymą (Sk 6,1-21). Naziro 
įžadas buvo daromas laikinai. Jam pasibaigus, galėjo būti at- 
naujinamas arba ne (Sk 6,1-14). Vėliau rabinai šį įstatymą 
kiek pakeitė, savaip praktiškam gyvenimui pritaikė (Mišna- 
Nazir). Iš žymiųjų naziriečių minėtini: Samsonas (Ts 13,3-14); 
Samuelis (1 Sam 1,11-22); Jonas Krikštytojas (Lk 1,14); šv. 
Paulius (Apd 23,18), šv. Jokūbas Mažasis, pirmasis Jeruzalės 
vyskupas ir Viešpaties giminaitis (Eusebius, H.E. 2, 23 // PG 
20, 197). 


Bibl. E. Zolli. Christus. Roma, 1946, p. 50-63; G. Rinaldi. Na- 
zireato // Enc. Cattolica. T. 8, p. 1714 ir tt. 


NEHEMIJAS 


Pasaulietis žydas, Persijos karaliaus Artakserkso I (465- 
424 pr. Kr.) dvariškis. Sužinojęs apie apverktiną savo tautie- 
čių padėtį Jeruzalėje (buvo politinių intrigų ir ypač moralinių 
negerovių, Ezd 4, 8 ir tt.), išgavo iš valdovo leidimą vykti į Ju- 
dėją su valdytojo teisėmis, kad tenai atstatytų tvarką ir tei- 
singumą (Neh 1,1-3; 2,4. Atvykęs visų pirma apžiūrėjo iš- 
orinę miesto apsaugą, paskui baigė statyti miesto sieną (Neh 
2,11-3,31). Nehemijo pastangos sutvirtinti Jeruzalės gynybą 
sukėlė Samarijos, Užjordanės ir Pietinės Judėjos valdovų 
priešingą nusistatymą. Tačiau Nehemijas buvo toks išmintin- 
gas ir taktiškas, jog nugalėjo visas kliūtis, išvengė visų pavojų 
ir pradėtą miesto sustiprinimo darbą greitai ir sėkmingai bai- 
gė, užtikrindamas gyventojams saugumą ir ramų gyvenimą 
(Neh 4-6). Sutvarkęs politinį ir socialinį miesto ir provincijos 

gyvenimą, Nehemijas toliau rūpinosi atkurti moralinį ir religi- 
nį tautos gyvenimą, nes jis buvo gana smukęs. Visos šios pa- 
stangos davė gražių vaisių. Taip Jeruzalė visapusiškai atsi- 
naujino ir tapo veiklių ir patrauklių tautos atsigaivinimo židi- 
niu (Neh 7-12). Išbuvęs 12 metų Palestinoje ir visa reikiamai 
sutvarkęs, Nehemijas grįžo atgal į karaliaus dvarą Persijos 
sostinėje Suzoje 432-433 m., kai viešpatavo Artakserksas 
(Neh 13, 6). Nehemijui išvykus kai kurie buvę jo priešai pasi- 
naudojo proga paimti valdžią į savo rankas. Dėl to miesto ir 
krašto gyvenime kilo neramumų ir netvarkos. Kai šios nei- 
giamos žinios Nehemiją pasiekė Suzoje, jis vėl atvyko į Jeru- 
zalę ir ėmėsi taisyti negeroves (Neh 13,10-31). Kada ir kur 
Nehemijas mirė, nėra žinoma. Bet visam laikui išliko iš- 
rinktosios tautos istorijoje. 


Šventojo Rašto Ezdro-Nehemijo knyga. Lotyniškoje Vul- 
gatoje ir nūdieniniame šventųjų knygų kanone pateikiamos 
dvi Ezdro arba po vieną Ezdro ir Nehemijo knygos. Bet pirmi- 
niame hebrajiškame tekste, taip pat graikiškame Septuagin- 
tos vertime jos pateikiamos vienoje knygoje, kuri vadinama 
Ezdro vardų. Iš tikrųjų tai yra vienas vientisas veikalas. Jame 
aprašomas izraelitų sugrįžimas iš Babilonijos nelaisvės ir tau- 
tinis bei religinis įsikūrimas Pažadėtoje Žemėje. 

Pasakojimas apima maždaug 100 metų laikotarpį: nuo 
537 m. pr. Kr., kai Persijos karalius Kyras paskelbė dekretą, 
kuriuo leista izraelitams tremtiniams, gyvenusiems Babiloni- 
joje, grįžti į Palestiną, iki 432 m., kai karaliaus Artakserkso I 
viešpatavimo metais Nehemijas antrą kartą grįžo į Jeruzalę, 
norėdamas pašalinti kai kurias tautos gyvenime iškilusias 
negeroves. Šios knygos autorius greičiausiai buvo tas pats, 
kuris parašė Kronikų knygas (Paraleipomena). Iš tikrųjų šios 
knygos yra labai panašios. Ezdro knyga lyg Kronikų knygų 
tesinys. Įvairios knygoje minimos aplinkybės leidžia manyti, 
kad ji buvo parašyta apie 300 m., t.y. maždaug tuo laiku, kai 
į žlungančios Persijos imperijos vietą pradėjo skverbtis kylanti 
graikų-helenistų imperija. Redaguodamas šį veikalą įkvėpta- 
sis autorius bus naudojęsis įvairiais šaltiniais bei istoriniais 
dokumentais. Reikia tikėti, kad pats Ezdras ir Nehemijas bus 
parašę savo atsiminimus, kuriuos šventasis autorius, matyt, 
tiesiogiai įtraukė į savo knygą, nes čia daug kur Ezdras ir 

Nehemijas kalba pirmuoju asmeniu. Nenuostabu, kad senieji 
žydų autoriai, o kai kurie ir ankstesnieji katalikai egzegetai 
buvo bemaną, jog šią knygą iš tikrųjų parašę Ezdras ir Ne- 
hemijas. Prie jos vėliau buvę pridėta papildymų, priedų. Ta- 
čiau šiandien beveik visi yra nuomonės, kad knyga, matyt, 
buvo suredaguota nežinomo autoriaus tam tikram laikui nuo 
aprašomų įvykių praslinkus. Redaktorius, be Ezdro ir Ne- 
chemijo atsiminimų bei užrašų, panaudojęs ir kitus doku- 
mentus: keletą oficialių raštų bei tarnybinių pranešimų (1 
Ezd 1. 4-7; 2 Ezd 10), sąrašų (1 Ezd 2; 2 Ezd 12), taip pat 
įvairių užrašų (1 Ezd 5,6). Kai kuriuos iš šių dokumentų 
šventasis autorius tiesiog nurašė originaliąja aramėjų kalba, 
kuri tuomet buvo diplomatinė Persijos karaliaus dvaro kalba, 
nors knygą rašė hebrajų kalba (1 Ezd 4,8; 6,18; 7,12-26). 

Jau nuo III a. Ezdro knyga buvo suskirstyta į dvi atskiras 
knygas: Ezdro ir Nehemijo, priklausomai nuo pagrindinių 
knygoje minimų veikėjų, būtent Nehemijo ir Ezdro (plg. Ori- 
genas // In Ps 1; Eus.: H.E. 8, 25, 2). 

1 Ezdro knyga savo ruožtu yra skirstoma į dvi dalis. Pir- 
mojoje dalyje (1-6) aprašomas žydų grįžimas iš Babilonijos 
nelaisvės, vadovaujant Zarobabeliui, ir grįžus Šventyklos at- 
statymas. Visa tai apima laikotarpį maždaug nuo 537 iki 
515 m. pr. Kr., ty. nuo 22-ųjų Kyro iki 6-ųjų m. Darijaus 
viešpatavimo. 

Antrojoje dalyje aprašomas Ezdro grįžimas ir tautos dva- 
sinio bei moralinio gyvenimo atnaujinimo vyksmas (7-10). Tai 
apirna laikotarpį apytikriai nuo 458 iki 445 m. pr. Kr., t.y. 
nuo 7-ųjų iki 20-ųjų m. Artakserkso I viešpatavimo laikotar- 
piu. Nemaža autorių pastaruoju metu yra linkę manyti, kad 
Ezdras buvo sugrįžęs į Jeruzalę po Nehemijo, t.y. arba 37-ai- 
siais Artakserkso I, arba 7-aisiais Artakserkso II viešpata- 
vimo metais, būtent 432 arba 398 m. pr. Kr. Tačiau jų patei- 
kiami argumentai nėra įtikinami. Todėl mums atrodo, jog nė- 
ra svaraus pagrindo atsisakyti nuomonės, kuri visiškai ati- 
tinka knygos pasakojimą ir kurios laikosi dauguma autorių, 
būtent, kad Ezdras bus gavęs leidimą grįžti į Palestiną iš ka- 
raliaus Artakserkso I ir čia atvykęs 7-aisiais jo viešpatavimo 
metais. 

2 Ezdro, arba Nehemijo, knyga taip pat skirstoma į dvi da- 
lis. Pirmojoje dalyje (1-7) kalbama apie Nehemijo atvykimą į 

Jeruzalę ir miesto sienų atstatymą. Antrojoje dalyje apra- 
šomas dvasinis bei religinis tautos atgaivinimas ir Mozės Įsta- 
tymo paskelbimas (8-10), taip pat politinių bei socialinių rei- 
kalų sutvarkymas (11-13, 3). Šitai truko apie 12 metų. Bū- 
tent nuo 20-ųjų iki 32-ųjų Artakserkso I viešpatavimo metų, 
t.y. maždaug nuo 445 iki 433 m. pr. Kr. Pabaigoje nurodoma, 
kad Nehemijas, jau sugrįžęs atgal į Persiją, dar kartą atvyko į 
Jeruzalę atlikti reformų, atkurti tai, kas jam išvykus vėl buvo 
suirę. Pasakojimas nutraukiamas staiga - trumpa Nehemijo 
malda (13,4-3). 


Bibl. K. Zer-Kabod. Sifre Ezra We Nehemia (hebr.). Jeruzalem, 
1948; W. Rudolph. Esra und Nehemia // HzAT I, Tūbingen, 
1949; A. Medebielle. Esdras-Nehemie // La St. Bible. Paris, 
1949. T. 4; Loring W. Batten. The Books of Ezra and Nehemiah 
// Inter. Xritical Commentary. Edinburgh, 1949; R. De Vaux. 
Esdras et Nehemie // Dict. de la Bible Supl. 1949, p. 764-769; A. 
Fernandez. Commentario a los Libros de Esdras y Nehemias // 
Coll. Biblica. Madrid, 1950. T. 4; A. Fernandez. Un ombre de ca- 
racter // Nehemias. Jerusalem, 1940; R.A. Dyson. Esdras and 
Nehemias // Cath. Commentary on Holy Scripture. London, 
1953; H. Būkers. Die Būcher Esdras und Nehemias // Herders 
Bibl. Freiburg, 1953. T. 4, p. 2; R.A. Howmann, C.W. Gilkey. 
Ezra Nehemia // The Interpreters Bible. New York, 1954. T. 3; P. 
Lemaire, D. Baldi. La restaurazione politico religiosa della 
Communita Guidaica // Atlante Biblico. Marietti, 1955, p. 164- 
167; K. Galling. Die Būcher der Kronik, Esra, Nehemia // Das 
Alte Testament. Gėttingen, 1954. T. 12; A. Gelin. Le Livre 
d'Esdtas et Nehemie. La St. Bible de Jerusalem. Paris, 1956; M. 
Rehm. Esra-Nehemias // Echter Bible A.T. Wūrzburg, 1956, II2; 
B.M. Pelaia-Rinaldi. La Sacra Bibbia. Torino, 1957; A. Vac- 
cari. Esdra // La Sacra Bibbia. Firenze, 1958. T. 3, p. 175-229; 
H. Schneider. Die Būcher Esra und Nehemia // Die Hl. Schrift 
des A.T. Bonn, 1959, 


NIKODEMAS 


Žydų Sanhedrino narys. Fariziejus. Asmeniškai pažinęs 
Jėzų. Vėliau įtikėjęs jį - tapęs krikščionimi. Evangelistas Jo- 
nas aprašo Nikodemo susitikimą sų dieviškuoju Mokytoju ir 
pokalbį tarp jų (Jn 3,1-15). Nikodemas atidžiai klausėsi Jė- 
zaus kalbų. Girdėjo apie jo stebuklus. Visa tai darė jam didelį 

įspūdį. Pradėjo manyti: ar tik jis nebus tikrai laukiamasis 
Mesijas? Ieškojo progos susitikti su Nazareto Mokytoju ir pa- 
sikalbėti asmeniškai. Progą rado. Tačiau atėjo slapčia, nes 
bijojo kitų Sanhedrino narių reakcijos prieš jį. Jėzus leido 
suprasti, kad išganymo istorijoje prasideda visai naujas gyve- 
nimas: reikia atgimti, tapti naujais žmonėmis Šventosios 
Dvasios galia, pasidaryti Dievo vaikais ir pelnyti amžinąjį gy- 
venimą. Atrodo, kad šiuo atveju Nikodemas dar nevisiškai įti- 
kėjo Kristų. Bet išėjo palankiai nusiteikęs. Kartą, kai sanhed- 
rinistai ir fariziejai griežtai prieštaravo Jėzui, Nikodemas iš- 
drįso prieštarauti. Jis pabrėžė, jog Įstatymas neleidžia ką 
nors pasmerkti pirma jo neišklausius (Jn 7, 50). Ilgainiui Ni- 
kodemas vis labiau artėjo ir įsitikino, kad Jėzus tikrai yra ža- 
dėtasis Mesijas. Jam mirus ant kryžiaus jis jau išdrįso pasi- 
rodyti esąs jo sekėjas. Būtent pasirūpino drauge su Juozapu 
iš Arimatėjos Jėzaus palaidojimų (Jn 19, 39 ir t.). Apie tolesnį 
Nikodemo gyvenimą tikslių žinių neturime. 


Bibl. A. Molini. Nicodeme // Dictionnaire de la Bible. T. 4, 
p. 1614 ir tt; U. Holzmeister. Grundgedanke und Gedanken- 
gang im Gespraeche des Herrn mit Nikodemus // Zik. T. 45, 
p. 527-548; P. d'Ambroggi. Nikodemus // Enc. Cattolica. T. 8, 
p. 14-01 ir t. 


Nojus 


Patriarchas. Potvaninės žmonijos tėvas. Su juo Dievas 
padarė pirmą Išganymo Sandorą. Vėliau ją atnaujino su Ab- 
raomu. Ir pagaliau - su Moze (Pr 12,1-9; Iš 32-34). Sa Nojumi 
susijęs tvano ir pažadėto žmonijos išgelbėjimo aprašymas 
Pradžios knygoje (Pr 1,6-10). Žmonija buvo tiek nusikaltusi, 
kad Dievas nusprendė ją sunaikinti tvanu. Tačiau Nojus buvo 
teisingas ir doras, todėl Dievas nusprendė išgelbėti jį ir per jį 
būsimą žmoniją. Dievo įsakymu Nojus pasistatė arką - laivą, 
kur tvanui ištikus išsigelbėjo jis su savo šeima ir jo pasiimti 
gyvūnai. 

Nojus turėjo tris sūnus: Šemą, Hamą ir Jafetą. Iš šių trijų 
jo sūnų kilo trys žmonijos giminės. Iš Šemo kilo semitai. Iš 
Hamo - Mažosios Azijos ir Afrikos tautos. Iš Jafeto - indoeu- 

ropiečiai. Nojus ypatingą savo palaiminimą suteikė vyriau- 
siajam sūnui Šemui, iš kurio palikuonių gimė Mesijas. Nojus 
palaimino ir jauniausią sūnų Jafetą. Bet pabrėžė, jog palaima 
ateis jam iš Šemo. Nojus nepalaimino Hamo, o prakeikė jį dėl 
smerktino poelgio su tėvu (Pr 9,21 ir tt.). Šis prakeikimas iš- 
sipildė Hamo palikuonims, ypač kananiečiams, kuriuos Šemo 
ainiai - izraelitai pavergė ir sunaikino Palestinoje. 


Bibl. E. Palis. Noe // Dict. de la Bible. T. 4, p. 1669-1677; Th. 
Varga. De Foedere Dei cum Noe // Antonianum. T. 10 (1935), 
p. 165-178; R.H. Mortram. NoaH. London, 1937; G. Rinaldi, E. 
Josi // Enc. Cattolica. T. 8, p. 1907-1910. 


OšėĖJA (HošEA) 


Paskutinis Izraelio karalius. Užėmė sostą smurtu. Nužudė 
karalių Pekahą, padedamas Asirijos valdovo. Už suteiktą pa- 
galbą sąmoksle buvo priverstas asirams mokėti duoklę. 
726 m. pr. Kr. Asirijos karalius Tiglat Pileseras III mirė. Jo 
įpėdiniu tapo Šalmaneseras V. Pasikeitimų soste proga pa- 
vergtieji kraštai sukilo prieš asirus. Prie jų prisidėjo ir Ošėja. 
Tačiau naujasis valdovas Šalmaneseras V sukilimą greit nu- 
malšino. Ošėja liko soste ir turėjo vėl mokėti duoklę asirams. 
Jis kreipėsi į Egiptą pagalbos prieš Asiriją. Šalmaneseras V, 
sužinojęs apie Ošėjos pasitarimus su Egiptu, atvyko su ka- 
riuomene į Palestiną ir apgulė Samariją. Po trejų metų ją pa- 
ėmė ir sunaikino. Taip 722 m. baigėsi ne tik Ošėjos viešpata- 
vimas, bet ir Izraelio karalystės, kuri prieš 210 metų buvo at- 
siskyrusi nuo Judo karalystės, egzistavimas (4 Kar 15,30. 
17,1-6). 


Bibl. G. Ricciotti. Storia d'Israele I. Torino, 1934, p. 421-426; 
A. Pohl. Historia populi Israel inde a divisione regni. Roma, 1933, 
p. 103 ir t. 

OZĖJAS 


Vienas iš dvylikos vadinamųjų Mažųjų pranašų. Apie jį 
turime žinių tik iš jo pranašysčių knygos. Sūnus Berio (Oz 1, 
1). Kilęs veikiausiai iš kaimo (Oz 4,16; 6,3; 8,8; 9,2). Gyvenęs 
ir veikęs karaliaus Jeroboamo II (Oz 1,4) ir jo įpėdinių valdy- 
mo metais, maždaug nuo 750 iki 721 m. arba bent iki 733 m. 
(Oz 1,1; 7,7; 8,4). Buvo vedęs ir turėjo tris sūnus (Oz 1,1-8; 
2,1-25; 3,1-5). Labai tikintis, jautrios širdies, karšto būdo 
žmogus. Mylėjo savo šeimą. Mylėjo ir savo tautą, bet la- 
biausiai mylėjo Dievą ir per jį vieną matė visų išganymą (11,8; 
12,1-14). 

Pranašo pareigas ėjo kaip jo pirmtakas pranašas Amosas 
ir rengė kelią didžiajam savo įpėdiniui pranašui Izaijui. Amo- 
sas, Ozėjas ir Izaijas artimi vienas kitam idėjomis, kurias 
skelbė tautai apie to meto politinį ir religinį gyvenimą. 

Ozėjas kaip pranašas pradėjo reikštis karaliaus Jerobo- 
amo II viešpatavimo pabaigoje, kai Izraelio karalystės politinis 
klestėjimas jau smuko. Po Jeroboamo II prasidėjo spartus 
krašto gyvenimo žlugimas. Suirutės, maištai, dažnas valdovų 
keitimasis, ieškojimas priešų paramos, išdavystės. Toks tada 
buvo Izraelio karalystės gyvenimas. Su politinėmis negerovė- 
mis ėjo moralinis ir religinis smukimas: plėtėsi stabmeldystė, 
didėjo palaidumas, klestėjo neteisybės. Visa tai vyko net pa- 
čiose aukščiausiose tautos sferose. Su šiomis negerovėmis 
kovojo pranašas Ozėjas. Jis skelbė, jog tikras Dievas tėra vie- 
nas (Oz 13,4). Jis yra Jahvė - Izraelio Dievas (Oz 3,5; 4,6), ir 
tik jis yra išganymas (Oz 8,2; 13,4). Pabrėžė, jog Dievas visada 
yra geras ir gailestingas Izraeliui. Bet tauta jam yra neklusni 
ir neištikima. Neklusnumas ir neištikimumas Dievui užtrau- 
kia Izraeliui bausmes ir veda tautą į pražūtį (Oz 2,4—15; 4,1- 
5. 9; 8, 1-10, 8). Tačiau, kaip toliau pranašas primena ir pa- 
brėžia, Viešpats yra veikiau gerasis Tėvas, o ne rūstusis val- 
dovas; Dievas pakenčia nedorėlius ir jų pasigaili (Oz 1,1-9; 
10, 9; 11-1, 11). Dievas baudžia norėdamas ne sunaikinti nė- 
dorėlius, bet juos pataisyti (Oz 3,1-5; 2,16-25). Tad kviečia 
tautą daryti atgailą, grįžti prie Viešpaties, savo Dievo (Oz 

12,1-14,10). Tai pagrindinės pranašo skelbtosios mintys, sa- 
kyti pamokymai, duoti nurodymai bei raginimai. 

Ozėjo pranašysčių knyga skirstoma į dvi dalis. Pirmojoje 
dalyje (1,1-3,5) pranašas kalba apie savo nepavyzdingą mo- 
terystę. Tai tautos bendravimo su Dievų simbolis. Izraelis yra 
nedoras ir neištikimas Viešpačiui, kaip nedora buvo moteris, 
kurią pranašas vedė. Vis dėlto nieko nepaisydamas Dievas 
pakenčia ir myli savo tautą, kaip jis pakentė ir mylėjo savo 
nedorėlę žmoną. Antrojoje dalyje (4,1-14,9 pateikiamas 
pranašo kalbų rinkinys, kur įvairia forma dėstomos daugiau- 
sia tos pačios mintys: grasinama bausmėmis už nusikalti- 
mus; žadamas išgelbėjimas; raginama taisytis ir pasitikėti 
Dievu. 

Pranašo Ozėjo stilius yra gyvas, įvairus ir vaizdingas. Kal- 
ba turtinga žodžių ir vaizdingų posakių. Gaila, kad hebra- 
jiškas knygos tekstas, matyt, yra sužalotas, todėl gana neaiš- 
kus. Galimas daiktas, kad prie originalaus teksto ilgainiui 
buvo pridėta priedų bei paaiškinimų (Oz 5,5; 6,11; 12,3). 


Bibl. L. Fillon. Osee // Dictionnaire de la Bible. T. 4, p. 1906- 
1921; F. Spadafora. Osea // Enc. Cattolica. T. 9, p. 399-401; J. 
Coppens. Les Douze petits Prophwtes. Bruges-Louven, 1950; A. 
Weiser, K. Ellinger. Das Buch der zwėli Kleinen Propheten 12. 
Gėttingen, 1956; G. Rinaldi. I Profeti minori. Torino, 1953; T.H. 
Robinson, F. Horst. Die Zwėlf Kleinen Propheten // HdAT. 142, 
Tūbingen, 1954; H. Van Zeller. Twelve Prophetes of Israel and 
Juda. New York, 1955; H.W. Wolf. Dodekapropheton-Hosea // 
Bibl. Komm. 14. 1. Neukirchen, 1956; A. Bruno. Das Buch der 
Zwėlf. Stockholm, 1957; R. Auge. Els Profeten Menors // Mont- 
serrat Biblia. 1957; H.W. Cross. Prophet of Hosea // Westmins- 
ter Bible. London, 1949; B.W. Anderso. The Book of Hosea // 
Intrp. Bib. 8, 1954; H. Frey. Das Buch des Werbens Gottes um 
seine Kirche // Der Prophet Hosea. Stuttgart, 1957; A.Vaccari. 
Osea // La Sacra Bibbia. Firenze, 1958. T. 7. 


PARALEIPOMENA 


Sventojo Rašto ST istorinė knyga, kuri J.Skvirecko lietu- 
viškame vertime pavadinta pirmąja ir antrąja Kronikų knyga. 
Paraleipomena - „Praleisti dalykai“ — tai graikiškasis Septua- 

gintos vartojamas terminas. Juo pažymima papildymai to, 
kas užrašyta Samuelio ir Karalių knygose. Hebrajiškas pava- 
dinimas Dibre Hajamin - Kronikos. Septuagintos vertėjai vei- 
kalą padalijo į dvi dalis. Tiek pavadinimas, tiek padalijimas į 
dvi dalis atsirado lotyniškuosiuose vertimuose. Ilgainiui su- 

skirstymas į dvi knygas buvo perimtas ir hebrajiško originalo. 
Įkvėptasis autorius trumpai papasakoja išrinktosios tau-- 
tos istoriją, pradedant nuo Adomo ir baigiant Persijos valdovu“ 
Kyru: jo dekretu, kuriuo leidžiama žydams tremtiniams grįžti 
į Izraelį iš Babilonijos tremties (536 m. pr. Kr.). Pasakojimas 
nėra nuoseklus ir išsamus. Aprašomi atskiri įvykiai, siekiant 
pabrėžti labiau religinę prasmę tikėjimo bendrijai, o ne politi- 
niam tautos gyvenimui. Šventojo Rašto istorikas nurodo, kad 
tautos gyvenimas buvo ir yra priklausomas nuo Dievo palai- 
mos. Kai Izraelis jam buvo ištikimas, Dievas laimino tautos 
gyvenimą gausiai ir visokeriopai. O kai tauta nuo jo nusigręž- 
davo, jis ją bausdavo - neteikdavo savo dangiškos globos. Tu- 
rėdamas prieš akis pirmiausia religinį motyvą, šventasis au- 
torius nemini Izraelio karalystės, jos valdovų, nes tautos su- 
siskirstymas į dvi karalystes - Judo ir Izraelio —- buvo prieš 
Dievo valią ir neįėjo į išganymo planą ir istoriją. Knygoje api- 
būdinami istoriniai įvykiai: kai kurie yra visai nauji, o kiti ap- 
rašomi ir kitose šventose knygose. 

Paraleipomenos knygoje galima išskirti keturias dalis. Pir- 
mojoje pateikiami genealoginiai sąrašai nuo Adomo iki kara- 
liaus Sauliaus mirties (1 Kr 1-10). Antrojoje dalyje aprašoma 
Dovydo istorija. ( 1 Kr 10-29. Trečiojoje nusakoma Saliamono 
viešpatavimas (2 Kr 1-9. Ketvirtoje aprašoma Judo karalių 
istorija (2 Kr 10-36). 

Knyga parašyta hebrajų kalba, paskutiniu hebrajiškų ST 
knygų laikotarpiu, kai jau buvo liaudies pradėtas vartoti 
aramėjiškas dialektas, kuris vėliau prigijo ir literatūrinėje 
kalboje. Tikriausiai dėl šios priežasties Kronikos knygų kalba 
yra nelabai tobula: pilna aramėjiškų tarmybių. Tai leidžia 
manyti, kad Kronikų knygos parašytos laikotarpiu nuo persų 
viešpatavimo iki helenistų (graikų) politinio dominavimo. 

Iš kai kurių knygoje minimų įvykių bei istorinių aplinky- 
bių galima spręsti, kad Paraleipomena parašyta grįžus iš Ba- 
bilonijos tremties. 2 Kr 36,22 minimas Persų karaliaus Kyro 
dekretas, kuriuo žydams buvo leista grįžti į Palestiną. Tai įvy- 

ko 537 m. pr. Kr. O pirmojoje Kronikos knygoje (1 Kr 29,7) 
minimas persų piniginis vienetas darikas. Šio piniginio vie- 
neto pavadinimas greičiausiai kilęs iš imperatoriaus Dariaus I 
vardo, o jo viešpatavimas truko nuo 521 iki 486 m. pr. Kr. 
Kadangi 1 Kr 3,1-24 pateikiama Dovydo šeimos genealogija 
nuo Dovydo iki 6 kartos Zerubabelio, tai galima spėti, kad Pa- 
raleipomenos knyga buvo parašyta tarp 400-300 m. pr. Kr. 

Kas knygą parašė, nežinoma. Galima spėti, kad kroniki- 
ninkas galėjęs būti Ezra, nes Ezros ir Nehemijo knygos pra- 
džioje mini kronikininką. Matyt, Ezros ir Nehemijo knygos yra 
Kronikų tąsa. Galbūt pirmąją knygos redakciją bus parengęs 
Ezra, bet vėliau kuris nors kitas autorius ją peržiūrėjo ir pa- 
pildė. Galbūt jis buvo tas pats, kuris galutinai suredagavo ir 
Ezros bei Nehemijo knygas. 

Autorius rašydamas naudojosi įvairiais šaltiniais, dau- 
giausia kitomis ST knygomis, nors mini vieną kitą šaltinį, ku- 
ris nėra pasiekęs mūsų dienų, pavyzdžiui, Izraelio ir Judo ka- 
ralių kronikas ir kt. 


Bibl. J. Skvireckas. Kronikų knygos. Šv. Raštas ST. T. 1, 
p. 730-733; J. Gėtsberger. Die Būcher der Kronik. 1939; M. 
Rehm. Die Būcher der Kronik. 1949; H. Būckers. Die Būcher 
der Kronik oder Paralipomenon. 1952; K. Gailing. Die Būcher 
der Chronig, Esra, Nehemia. Gėttinger, 1954; A. Rubšys. Šv. 
Raštas. ST Kronikų knygos. Acton, 1994. 398 p. | 


PASKUTINĖ VAKARIENĖ 


Kristaus Paskutinė Velykų vakarienė buvo ritualinė Ve- 
lykų avinėlio vakarienė, kurią žydai švęsdavo išėjimo iš Egipto 
atminimui. Tai matyti iš sinoptinių evangelijų pasakojimo, 
kur teigiama, kad mokiniai, Mokytojui liepiant, paruošė ritu- 
alinę Velykų avinėlio vakarienę (Lk 22,7 1r tt.; Mt 26,17 tir tt.; 
Mk 14,12 ir tt.). 

Nėra jokios abejonės, kad Jėzus mirė penktadienį (Lk 
23,54 ir tt.; Mt 26,17 ir tt; Mk 14,12 ir tt.). Kitą dieną - šeš- 
tadienį - buvo švenčiama pirmoji Velykų šventės diena. Vadi- 
nasi, Jėzus buvo suimtas po agonijos Alyvų kalne ket- 
virtadienį vakare. Prieš tai tą patį vakarą buvo valgęs Velykų 

avinėlio ritualinę vakarienę. Mat iš evangelijų pasakojimo 
matyti, jog buvo teisiamas, pasmerktas ir mirė ant kryžiaus 
kitą dieną po suėmimo. Normaliai žydai pirmą Velykų šventės 
dieną švęsdavo Nisan mėnesio 15 d., o Velykų ritualinę vaka- 
rienę valgydavo šios šventės išvakarėse, būtent Nisan 14 d. 
(Iš 12,6). Bet štai pirmasis keblumas: jei šeštadienį buvo Ni- 
san 15 d., o Kristus mirė Nisan 14 d. - penktadienį, tai Pas- 
kutinę vakarienę jie turėjo valgyti Nisan 13 d. - ketvirtadienį: 
vadinasi, vieną dieną anksčiau, negu normaliai buvo val- 
goma. Šis keblumas dar padidėja, kai palyginame evangelistų 
pateikiamus Kristaus kančios aprašymus, kur galima paste- 
bėti tam tikrų nesutarimų dėl Paskutinės vakarienės valgymo 
laiko. Mat trys pirmieji evangelistai sinoptikai teigia, kad 
Kristus Paskutinę vakarienę valgė tą dieną, kai legaliai buvo 
aukojamas Velykų avinėlis. O tai vykdavo Nisan 14 d., kai 
vakare buvo pradedama švęsti Velykų šventė (Lk 22,8; Mt 
26,17, Mk 14,1 2). Tačiau evangelistas Jonas teigia, kad Kris- 
tus Paskutinę vakarienę valgė dieną prieš tai, kai žydai nor- 
maliai aukodavo avinėlį, būtent Nisan 13 d. (Jn 13,1). Jonas 
taip pat rašo, kad tą dieną, kai Kristus buvo pasmerktas ir 
mirė, žydai vakare valgė Velykų avinėlio vakarienę. Vadinasi, 
Jėzus Velykų vakarienę bus valgęs dieną prieš tai, t.y. ket- 
virtadienį, Nisan 13 d. vakare. 

Įvairūs autoriai įvairiai aiškina šį tariamą nesutarimą. 
Veikiausiai visi keturi evangelistai pateikia istorinę tiesą ir jų 
nusakymas iš tikrųjų nėra prieštaraujantis. Matyt, Kristus 
bus valgęs Paskutinę vakarienę legaliai nustatytu laiku, kaip 
kad teigia sinoptikai. Kita vertus, tikėtina, kad bent kai kurie 
žydai Velykų avinėlio vakarienę valgė dieną vėliau, kaip rašo 
evangelistas Jonas. Kaip čia galėjo būti? 


1. Galėjo nesutapti atskirose žydų provincijose dienų nu- 
statymas. Kaip žinome, žydų kalendorius rėmėsi mėnulio fa- 
zių kaita. Velykos buvo švenčiamos pagal mėnulio jaunaties 
tekėjimą. Gal kai kada nesutapdavo įvairių stebėtojų jauna- 
ties tekėjimo nustatymas. Pavyzdžiui, galilėjiečiai tais Kris- 
taus mirties metais galėjo nutarti, jog sprendžiant pagal jau- 
naties tekėjimą Nisan 14 d. išeina ketvirtadienį; 0 tuo pačiu 
metu judėjiečiai galėjo teigti, kad penktadienį. Taigi jei nesu- 
tapo Nisan 14 d. nustatymas, tai vieni Velykų avinėlio vaka- 

rienę galėjo valgyti ketvirtadienį, o kiti - penktadienį, įsitikinę, 
jog elgiasi pagal Įstatymą. Kristus bus laikęsis ketvirtadienio, 
ir evangelistai sinoptikai tai pateikia kaip legalų Velykų avi- 
nėlio valgymo vakarą. Atsimintina, kad žydams kita diena 
prasideda iš vakaro, taigi Nisan 14 d. vakare prasideda Nisan 
15 diena, kuri yra pirmoji Velykų šventės diena. Evangelistas 
Jonas, papildydamas sinoptikų nusakymą, nurodo, jog jeru- 
zaliečiai Velykų avinėlį valgė penktadienį vakare, laikydami šį 
vakarą Velykų šventės pradžia. 


2. Galimas ir kitas aiškinimas. Kadangi tais metais Vely- 
kos buvo šeštadienį, o šeštadienio šventimas prasidėdavo 
penktadienį vakare, tai siekiant išvengti šeštadienio poilsio 
pažeidimo, būtent dėl laiko trumpumo, o kita vertus, dėl au- 
kojamų avinėlių gausybės, avinėlių aukojimą galėjo būti lei- 
džiama pradėti Nisan 13 d. vakare. Mat pagal žydų skaičia- 
vimą Nisan 13 d. vakare jau prasidėdavo Velykų avinėlio die- 
na - Nisan 14 d. O tie, kurie avinėlį paaukodavo Nisan 13 d. - 
ketvirtadienį vakare, tą patį vakarą galėdavo jau valgyti ir ri- 
tualinę Velykų vakarienę. Taip, matyt, bus padaręs ir Kristus 
su apaštalais. Tuo tarpu kiti, matyt, valgė penktadienį vaka- 
re, kaip rašo evangelistas Jonas. Šią galimybę paremtų dar ir 
tai, kad tarp fariziejų ir sadukiejų nebuvo sutarimo dėl Vely- 
kų avinėlio aukojimo. Fariziejai teigė, kad Velykų avinėlio au- 
kojimas priklauso prie viešųjų aukų, todėl gali būti aukojama 
ir šeštadienį. O sadukiejai Velykų avinėlio aukojimą priskyrė 
prie privačių aukų, taigi šios negali būti aukojamos šeštadie- 
nį. Vadinasi, kai Velykos būdavo šeštadienį, sadukiejai buvo 
priversti Velykų avinėlio aukojimą nukelti į dieną prieš tai, 
kad nepažeistų šeštadienio (šabo) poilsio. Taip, matyt, bus 
įvykę Kristaus mirties metais. Dieviškasis Mokytojas bus val- 
gęs Velykų avinėlio vakarienę ketvirtadienį vakare, kaip ir sa- 
dukiejai. Tuo tarpu fariziejai Velykų vakarienę bus valgę 
penktadienį vakare. 


3. Yra ir dar kitokių šios problemos aiškinimų. Bet jie 
mums atrodo mažiau įtikimi, todėl nesileisime į jų nagrinė- 
jimą. 

Istorinė įvykių eiga, atrodo, buvo tokia. Trečiadienį prieš 
Velykas Jėzus praleido Betanijoje. Svečiavosi Lozoriaus šei- 

moje (Lk 22,1-6). Ketvirtadienį iš Betanijos į Jeruzalę pa- 
siuntė apaštalus Petrą ir Joną, kad jie nurodytoje vietoje pa- 
ruoštų Velykų avinėlio vakarienę (Mt 26,18 ir t.; Mk 14,13; Lk 
22,7). Apaštalai, nuvykę į nurodytą vietą, kaip buvo pasakyta, 
parengė visa, ko reikėjo ritualinei Velykų vakarienei. 

Greičiausiai tai buvo Morkaus motinos namuose. Viršuti- 
niame aukšte buvo didelis kambarys. Ten buvo paruošta ir 
ten vyko Paskutinė vakarienė. Vėliau krikščionys, pagerb- 
dami Paskutinės vakarienės atminimą, toje vietoje pastatė 
mažą koplytėlę. Kitą amžių ši koplytėlė buvo prijungta prie 
naujai pastatytos Šv. Siono bazilikos. Ši bazilika laikui bėgant 
buvo tris kartus sudeginta. 614 m. ją sudegino persai, o 960 
ir 1011 m. atstatytąją vėl sudegino mahometonai. Ji vėl buvo 
atstatyta Godfrydo Buloniečio kryžiaus karų metu. 1335 m. 
Neapolio karalienė Sanche gavo iš Egipto sultono leidimą, kad 
Paskutinės vakarienės vieta būtų atiduota vienuolių pranciš- 
konų priežiūrai. Bet 1551 m. mahometonai išvarė pranciško- 
nus ir perėmė jų atstatydintą gotinio stiliaus Paskutinės va- 
karienės menę, teigdami, kad toje vietoje buvęs palaidotas ka- 
ralius Dovydas, kurį jie laiko savo pranašu. Šiuo metu ši 
vieta yra Izraelio valstybėje. Žydai čia atstatė Dovydo kapą. 
Krikščionims leidžiama lankyti Paskutinės vakarienės menę, 
kuri yra išlikusi tokia, kokią pranciškonai buvo atstatę. 

Ketvirtadienį vakarop, kai pasiųstieji Petras ir Jonas viską 
buvo parengę, dieviškasis Mokytojas drauge su visais apaš- 
talais atvyko iš Betanijos ir šventė Velykų avinėlio vakarienę. 
Tai buvo paskutinė Kristaus valgyta Velykų vakarienė. 


Su Paskutine vakariene yra susiję keletas svarbių įvykių: 
apaštalų kojų plovimas, Judo išdavystės atskleidimas, Šven- 
čiausiojo Sakramento - Eucharistijos įsteigimas ir kelios 
svarbios Kristaus pasakytos kalbos. Visa tai buvo įpinta į 
Paskutinės vakarienės eigą. O Velykų vakarienė vykdavo 
taip. 

1. Pirmiausia buvo geriama Pirmoji taurė vyno, sumaišyto 
su vandeniu, ir prieš tai palaiminta. 

2. Toliau šeimos galva, nusiplovęs rankas, imdavo kar- 
čiųjų žalumynų, juos pamerkdavo į karčiųjų žalumynų pa- 
dažą, vadinamąjį harošeth, ir, kalbėdamas maldą, valgydavo 
pats ir duodavo kitiems. 

3. Paskui paruošiama, laiminama ir išgeriama Antroji tau- 
rė vyno. 

4. Tada visi nusiplaudavo rankas. Šeimos galva lauždavo 
neraugintą duoną ir dalydavo ją visiems. Ją valgydavo pavilgę 
padaže drauge su karčiaisiais žalumynais. 

5. Pagaliau prasidėdavo tikroji vakarienė. Pradžioje buvo 
valgomi šventiniai valgiai, vadinamieji hagigah. Pagaliau buvo 
valgomas Velykų avinėlis. Jis turėjo būti iškeptas ant ugnies. 
Buvo privaloma jį visą suvalgyti, nelaužant kaulų. 

6. Vakarienę baigiant buvo paruošiama ir geriama Trečioji 
vyno taurė. Ji buvo vadinama palaiminimų taure, nes ją ren- 
giant buvo kalbamos palaiminimo ir padėkos maldos. Maldas 
užbaigus buvo geriama palaiminta taurė. 

7. Toliau buvo parengiama ir geriama, giedant psalmes, 
Ketvirtoji taurė. 

8. Paskui būdavo kalbos, kurios užsitęsdavo iki vidurnakčio. 

Kristus su apaštalais per savo Paskutinę Velykų ritualinę 
vakarienę, be abejo, bus laikęsis nusakytosios Mozės Įsta- 
tymo tvarkos. Į šią tvarką buvo įtraukti kiti su Paskutine va- 
kariene susiję įvykiai, iš kurių svarbiausias - Eucharistijos 
įsteigimas. Tikriausiai įvykiai vyko taip. 

1. Vakarui prasidėjus - apie 18 val. - Kristus sų mokiniais 
atsirado Vakarienbutyje. Nusiplovė rankas ir užėmė vietas 
prie paruošto stalo: ano meto žydų papročių - sugulė aplink 
stalą ant sųklotų kilimų. Vietas nurodė Mokytojas. Iš kairės 
ir dešinės prie savęs leido užimti vietas apaštalams Petrui ir 
Jonui. Jonas galėjo net prisišlieti prie Jėzaus krūtinės. Čia 
pat buvo paruošta ir išgerta Pirmoji taurė vyno (Lk 22,15). 

2. Prieš pradedant valgyti vėl visi nusiplovė rankas. Matyt, 
sėsdami prie stalo apaštalai buvo pradėję ginčytis dėl vietų. 
Kiekvienas norėjo kuo arčiau atsisėsti prie Mokytojo. Moky- 
tojas pasinaudojo šia proga ir ėmėsi plauti apaštalams kojas. 
Tuo jis norėjo duoti nuolankumo pamoką. Kojų plovimą pra- 
dėjo nuo Petro. 

3. Nuplovęs kojas ir visiems sugulus prie stalo Mokytojas 
paaiškino kojų plovimo prasmę. Ragino visus nusižeminti ir 
priminė, kad reikia būti tyriems. Buvo išgerta Antroji vyno 
taurė (Jn 13,13-16; Lk 22,1 A. 

4. Toliau buvo laužoma duona ir valgoma pamerkus pa- 
daže. Šia proga Jėzus nurodė, kieno jis bus išduotas, būtent 
Judo Iskarijoto (Jn 13, 17-25). 

5. Prasidėjo avinėlio valgymas. Jį baigiant valgyti Judas 
Iskarijotas išėjo (Jn 13,26-30). 

6. Suvalgius avinėlį, pirma, negu buvo geriama Trečioji 
vyno taurė, Kristus padarė Eucharistijos stebuklą. Paėmęs 
duonos, ją laužė, laimino ir davė mokiniams įprastu rituali- 
niu būdu (Lk 22,20; 1Kor 11,25). Po to, paėmęs paruoštą Tre- 
čią vyno taurę, ją laimino ir davė gerti mokiniams tardamas, 
jog tai yra jo Kraujas, kuris bus išlietas už daugelį (Mt 26,29; 
Mk 14,25; Lk 22,18). 

7. Pagaliau buvo paruošta ir išgerta Ketvirtoji taurė vyno. 
Tada Jėzus sukalbėjo antrą dalį maldos, vadinamosios Hallel. 
Ši malda buvo paimta iš Psalmių 113 ir 117. Toliau Mokyto- 
jas sakė kalbas, kurias plačiai aprašo evangelistas Jonas (13, 
31-17, 26). 

8. Pasakęs kalbas Jėzus sukalbėjo paskutines maldas, pa- 
imtas iš Psalmių 115-118 ir 136. Tada išėjo iš Vakarienbučio 
ir nuėjo į Alyvų kalną - Getsemanę. Čia meldėsi, išgyveno 
mirtiną skausmą dėl artėjančio Išdavimo, nuteisimo ir mirties 
ant kryžiaus. Išgyvenimas buvo toks skaudus, kad ėmė krau- 
ju prakaituoti (Lk 22,41-44). 


Bibl. Įvairūs keturių evangelijų komentarai : Simon Prado. 
Praelectiones Bibl. N.T. Romae, 1957. T. 1, p. 876-934; J.-M. 
Lagrange. L'Evangelie. Paris, 1946, p. 499-530; Daniel Rops. 
Jesųs en son Temps. Paris, 1945, p. 471-487; L. Tulaba. Šv. 
Raštas. N.T. Roma, 1979. T. 1. Lk 22, 14-39, p. 352-355; Jn 13, 
1-18,1; La Storia di Gesu. T. 5, fasc. 67, p. 1585-1607. 


APAŠTALAS PAULIUS 


Asmuo. Šv. Paulius gimė Tarse, Kilikijos provincijos sos- 
tinėje, Mažojoje Azijoje, maždaug tarp 1-5 m. po Kr. Tarsas 
tuo metu buvo žymus kultūros ir prekybos centras. Gyvento- 
jai buvo labai įvairūs: romėnai, graikai, persai, egiptiečiai, 
arabai, žydai. Visi čia buvo susitelkę įvairių interesų vedami. 
Apaštalo tėvai ar seneliai į Tarsą buvo atsikėlę iš Palestinos ir 

greičiausiai vertėsi prekyba. Buvo pasiturintys, todėl galėjo 
įsigyti Romos pilietybę. Ją paveldėjo iš tėvų ir Paulius (Apd 
22, 28). Pauliaus tėvai, nors gyveno emigracijoje, pasiliko 
pamaldūs žydai. Savo sūnui šalia lotyniško vardo Paulius da- 
vė hebrajišką Saulius (Apd 13,9). Paulius turėjo seserį, kurios 
sūnus, kai apaštalas buvo kalinamas Cezarėjoje, stengėsi jam 
visokeriopai padėti (Apd 23,16). Ar Paulius turėjo daugiau 
brolių ir seserų, nežinia. 

Pamaldūs tėvai jauną Saulių mokė ir auklėjo Mozės Įsta- 
tymo dvasia. Pirmasis mokytojas, be abejo, buvo pats tėvas. 
Vėliau Saulius, matyt, lankė prie sinagogos esančią mokyklą. 
Čia išmoko hebrajiškai ir aramėjiškai skaityti ir rašyti. Taip 
pat mokėsi Įstatymo ir praktikavo žydų religines apeigas. Bet 
pagoniškoji Tarso gyvenimo aplinka neišvengiamai turėjo įta- 
kos Sauliaus dvasiniam susiformavimui ir kultūriniam bren- 
dimui helenizmo įtakoje. Mat Tarsas buvo helenistinės kultū- 
ros židinys. Čia buvo ir įvairių tautybių, rasių ir religijų ben- 
dravimo centras. Visa tai davė jaunajam Sauliui galimybę 
praturtinti savo žydišką auklėjimą pozityviais pagoniškos 
kultūros elementais. Dėl to Sauliaus požiūris buvo platesnis 
ir tai vėliau jam leido pakilti virš fariziejiško ribotumo ir ten- 
dencingumo, taip pat virš pagoniško pasaulio blogybių ir tapti 
visiems viskuo, kad bent kiek laimėtų Kristui ir išganymui 
per jį. Tarse Saulius išmoko graikų kalbą ir susipažino su he- 
lenistine literatūra (1 Kor 15,33; Tit 1,12). Čia jaunasis Sau- 
lius matė kunkuliuojantį gyvenimą. Čia buvo teatrų, sporto 
aikščių. Čia žygiuodavo kariai ir ėjo vilkstinės vergų. Čia 
aikštėse būdavo kalbančių filosofų ir bylas sprendžiančių tei- 
sėjų. Visa tai Saulius stebėjo ir įsidėmėjo. Kartu jis pažino 
įprastą ano meto kasdieninį Romos imperijos nemažo miesto 
gyvenimą. Šie vaikystės ir jaunystės gyvenime patirti kasdie- 
nybės įspūdžiai liko gyvi apaštalo Pauliaus sieloje. Tai rodo jo 
kalbos ir parašyti laiškai (Ef 6,14 ir tt; 1 Kor 9,24 ir tt, 4,9; 2 
Tim 4,7; Kol 1,14; 2,14). Be intelektualaus kultūrinio išsila- 
vinimo, Tarse Paulius įgijo audėjo specialybę; jis ausdavo pa- 
lapinėms ir įvairioms uždangoms medžiagą (Apd 20,34; 1 Kor 
4,12; 1 Tes 2,9. Apaštalaudamas Paulius, kad neapsunkintų 
tikinčiųjų, užsidirbdavo pragyvenimą savo amato darbų. 

Kai Saulius pasiekė jaunuolio amžių - maždaug 13-14 
metų, tėvas, matydamas visus pavojus, kurie grėsė bręstan- 

čio sūnaus dvasinei formacijai pagoniškoje Tarso aplinkoje, 
pasiuntė jį į Jeruzalę, kad tenai Sinagogos mokykloje įgytų 
visą izraelito ir fariziejaus išsimokslinimą. Jaunasis Saulius 
greičiausiai noromis priėmė tėvo pageidavimą ir atvyko į iš- 
rinktosios Dievo tautos sostinę Jeruzalę, kad čia prie garsiųjų 
Rašto aiškintojų kojų nuodugniau pažintų Įstatymą. Tai įvyko 
maždaug 14-19 krikščioniškosios eros metais. Jeruzalėje tarp 
mokytojų buvo Gamalielis, didelės išminties ir kilnumo vyras 
(Apd 5,34 ir tt; 22,3). Čia jis skaitė Šventojo Rašto knygas. 
Stengėsi suprasti įkvėptąjį Dievo Žodį. Gilinosi į Talmudą, kur 
buvo išdėstytas žydų Padavimas, į Įstatymo mokytojų aiški- 
nimus, klausėsi kartais skirtingų nuomonių. Jis tikrai gerai 
susipažino su Šventuoju Raštu, suprato jį. Tai matyti iš jo 
laiškų, aliuzijų, argumentų, remiantis Šventojo Rašto tekstais 
(1 Kor15, 21 ir t. 45; Rom 5,14; 10,18; 2 Kor 3,7 ir tt.; 8,15). 
Paulius gerai pažino ir Talmudą bei žydų Padavimą. Ir šitai 
matyti iš jo laiškų (2 Tim 3,6). Žodžiu, Saulius Jeruzalėje iš- 
simokslino ir subrendo kaip tikras Įstatymo aiškintojas. Įsta- 
tymą jis ne tik gerai pažino, bet ir labai pamėgo kaip karštas 
fariziejus (Apd 9,1 ir tt; 22,3. Gal 1,14 ir tt.). Nuostabi Dievo 
apvaizda! Reikėjo, kad pagonių apaštalas pirmiau taptų Seno- 
jo Testamento mokytoju ir skelbėjų, nes tai jam pravertė vė- 
liau - lengviau ir įtikinamiau skelbė Naująjį Testamentą. 

Ar ilgai Saulius mokėsi, kiek laiko praleido Jeruzalėje, ne- 
žinome. Baigęs mokslus, Saulius greičiausiai grįžo į Tarsą pas 
savuosius. Tuo metu jis jau buvo apie 18 metų: amžius, tin- 
kamas vedyboms. Tačiau, atrodo, Saulius liko nevedęs (1 Kor 
7,8). Ką jis Tarse sugrįžęs veikė, nežinome. Reikia manyti, 
kad jauną Įstatymo aiškintoją viliojo Jeruzalė. Čia jis vėliau 
tikrai sugrįžo. 

Kai 36 m. kilo stipri žydų reakcija prieš krikščionis ir šv. 
Steponas buvo užmuštas akmenimis, Saulius buvo šios kru- 
vinos scenos liudytojas. Nors pats akcijoje nedalyvavo, bet jai 
pritarė. Nedalyvavo todėl, kad, kaip pabrėžia Apd šventasis 
autorius, dar neturėjo reikiamo amžiaus: nebuvo subrendęs 
viešiems veiksmams Įstatymo vardan (Apd 7,54 ir tt.). Visiš- 
kai subrendusių sanhedristai laikė tik tuos, kurie jau turėjo 
30 metų. Po šv. Stepono nužudymo Saulius tampa aktyvių 
kovotoju prieš krikščionis. Gauna net vyriausiojo kunigo raš- 
tus vykti į Damaską ir suiminėti ten pasitaikančius krikš- 

čionis (Apd 8,1 ir tt.; 9,1 ir tt.). Vadinasi, jau buvo sulaukęs 
30 metų. 

Sauliaus uolumas persekioti krikščionis augo diena po die- 
nos (Gal 1,13 ir tt.). Jis jau nesitenkino vien Jeruzale. Buvo 
pasirengęs kovoti prieš Kristaus sekėjus visur, kur tik jie būtų. 
Tuojau pasisiūlė vykti į Damaską sunaikinti ten be- 
siformuojančios krikščionių bendruomenės (Apd 9,1 ir tt.). Iš- 
sirengė į kelionę. Jojo arkliu, lydimas būrelio palydovų. Kai 
prisiartino prie Damasko vartų, įvyko nuostabus įvykis. Saulių 
apšvietė nuostabi šviesa iš dangaus. Nukritęs nuo arklio, lyg 
žaibo nutrenktas, jis gulėjo bejėgis. Ir staiga išgirdo balsą iš 
dangaus. Palydovai balsą girdėjo, bet nesuprato, kas buvo sa- 
koma. Suprato tik pats Saulius. Jam kalbėjo pats Kristus. Sa- 
kė, kad, persekiodamas krikščionis, jis jį patį persekioja. Taip 
pat pabrėžė, kad jo kova yra bergždžia. Dievui jis nepajėgs 
priešintis. Dievas jį kviečia iš persekiotojo tapti Kristaus išpa- 
žinėju ir pagonių apaštalu. Visai galimas daiktas, kad Saulius 
jau anksčiau jautė sieloje Dievo malonės veikimą, kuris ne tik 
kėlė abejonių, bet tiesiog lenkė prie krikščionybės. Viliojanti 
krikščionybė kėlė nerimą Sauliaus sieloje. Nerimui numalšinti 
Saulius sieloje žadino įkarštį kovoti prieš krikščionis, sunai- 
kinti krikščionybę, tarytum taip galėtų atgauti savyje ramybę 
bei užtikrinimą, kad ji nėra iš Dievo, kad Kristus nėra Mesijas. 
Bet prie Damasko vartų Kristus jį nuginklavo. Saulius pasida- 
vė malonei. Drebėdamas iš susijaudinimo klausė Išganytoją, 
ką turįs daryti. Gavęs nurodymą, ką turi daryti, atsikėlė, bet 
pasijuto neregys. Jis buvo nuvestas pas Ananiją. Bet priešais jį 
ėjo jau ne Saulius, o Paulius; jau ne Kristaus persekiotojas, o 
jo apaštalas. Saulės šviesa jo akyse užtemo, bet sieloje nušvito 
Kristaus šviesa (Apd 9,1-19). 


APAŠTALAS. Taigi į Damaską įėjo Paulius jau ne kaip i1š- 
didus fariziejus, bet kaip rinktinis Evangelijos indas, kuris 
turėjo nešti tikrojo tikėjimo šviesą pagonims; ne kaip nuga- 
lėtojas, bet kaip Kristaus belaisvis. Į miestą jį - drebantį ir 
aklą - įvedė reginio apstulbinti jo palydovai (Apd 9, 19; 22, 6- 
16; 26, 12-15). Viešpaties įsakymu nuvedamas pas Damasko 
krikščionių bendruomenės kunigą Ananiją. Ananijas jau Ži- 
nojo, kokiu tikslu Saulius buvo atvykęs į Damaską, būtent 
persekioti krikščionių. Bet Viešpaties apreiškimu įsakytas jį 

priėmė ir, uždėjęs ant jo rankas, grąžino jam regėjimą, jį pa- 
krikštijo ir priėmė į krikščionių bendruomenę. Saulius buvo 
nusilpęs fiziškai ir dvasiškai. Buvo reikalingas poilsio. Pailsė- 
jęs jis, ką tik buvęs krikščionių persekiotojas, išdrįso eiti į si- 
nagogas ir jau kaip Paulius liudyti Kristų. Tačiau Damaske 
Paulius pasiliko trumpą laiką, nes prasidėjo labai stipri žydų 
reakcija prieš jį. Kita vertus, jis jautė reikalą nuodugniau pa- 
žinti ir įsigilinti į Kristaus Evangeliją, kad būtų pasirengęs ją 
skelbti pagonims. Pasitraukė į Arabijos tyrus. Tėn beveik tre- 
jus metus išgyveno vienatvėje ir vienybėje su Dievu. Čia jis ne 
tik studijavo ir mąstė, bet patyrė ir apreiškimų: tapo ant- 
gamtiškai paties Kristaus parengtas pažinti Evangeliją, kurią 
skelbti pagonims buvo pašauktas. Kaip 12 apaštalų Kristus 
trejus metus mokė ir rengė apaštalauti, taip ir Paulius - pas- 
kutinis pašauktas apaštalas - trejus metus tyruose, išbuvęs 
dvasinėje vienybėje su Kristumi, pasirengė apaštalauti ne 
blogiau kaip anie dvylika (Gal 1,12. 19). 

Iš Arabijos tyrų Paulius grįžo atgal į Damaską. Bet čia jo 
pasirodymas ir apaštalinė veikla sukėlė žydų pyktį. Buvo ren- 
giamasi jį nužudyti. Tad reikėjo išvykti iš miesto. Bet išvykti 
pro vartus buvo pavojinga. Nusprendė pasišalinti visai slap- 
tai. Mokiniai nuleido jį virvėmis pintinėje pro langą, esantį 
miesto sienoje (Apd 9,23 ir t., 2 Kor 11,33 ir tt.). Paulius nu- 
vyko į Jeruzalę (Gal 1,18 ir t.). Jeruzalėje Paulius iš pradžių 
buvo sutiktas su tam tikru nepasitikėjimu. Visi juk jį čia pa- 
žinojo kaip karštą fariziejų ir krikščionių persekiotoją. Todėl 
jis kreipėsi į pažįstamą Juozapą Barnabą. Jis pristatė Paulių 
Petrui, informuodamas apie jo antgamtinį regėjimą prie Da- 
masko vartų ir atsivertimą bei apaštalavimą liudijant Kristų 
žydų sinagogose Damaske. Be Petro, Paulius kalbėjosi su 
apaštalais Jonu ir Jokūbu, Viešpaties brolių, ir buvo jų mielai 
priimtas (Gal 2,9. Jeruzalėje buvo tik 15 dienų. Mat žydai, 
sužinoję, kad Paulius yra Jeruzalėje, vėl tykojo pasikėsinti. 
Vietinių tikinčiųjų patariamas jis ryžosi palikti Jeruzalę. Tuo 
labiau kad ir pats Jėzus, apsireiškęs jam besimeldžiant šven- 
tykloje, įspėjo nepasilikti Jeruzalėje, nes žydai nepriimsią jo 
liudijimo apie jį (Apd 22, 1 7). Iš Jeruzalės broliai palydėjo Pau- 
lių į Cezarėją. O iš čia greičiausiai laivu jis išplaukė į Tarsą 
(Apd 9,30; Gal 1,21). Tarse jis gyveno iki 43 metų, t.y. ilgiau 
kaip trejus metus. Ką jis čia veikė? Tikriausiai apaštalavo: ne 

tik Tarse, bet ir visoje Kilikijos provincijoje, net iki Sirijos pro- 
vincijos (Gal 1,21). Be apaštalavimo, Paulius daug meldėsi ir 
gilinosi į tikėjimo paslaptis: augo per malonę Mistiniame Kris- 
tuje į tobulą žmogų, kad galėtų liudyti Kristų žydams ir pago- 
nims (Ef 4,11-16; 3,4. 19. Dievo malonė veikė jį nepastebi- 
mai, bet gausiai, per daugelį apreiškimų (Ef 3,3; Gal 1,11; 1 
Kor 15,1 ir tt.). 

Pauliui rengiantis ir tobulinantis apaštalo misijai, Viešpats 
ruošė dirvą jo apaštalavimui. Petras, Dievo rankos vedamas, 
atvėrė duris pagonims į krikščionybę (Apd 10,24-11,18). Pa- 
gonių atsivertimų, ypač Antiochijoje, gausėjo. Kai apie tai bu- 
vo pranešta apaštalams Jeruzalėje, jie pasiuntė į šį Sirijos 
provincijos centrą Barnabą. Šis atvykęs labai nudžiugo radęs 
tikrai gausią krikščionių bendruomenę. Įsitikinęs, kad apaš- 
talavimo dirva šiame mieste ir apylinkėse tikrai palanki, tik 
trūksta darbininkų - Evangelijos skelbėjų, atsiminė Saulių. 
Jis čia būtų labai naudingas. Tad nedelsdamas nuvyko į Tar- 
są. Čia pakvietė Saulių vykti drauge į Antiochiją. Taip abu 
įsitraukė į apaštalavimą. Ištisus metus abu darbavosi ben- 
druomenėje ir išmokė gausų būrį (Apd 11,19-26). Ryšiai tarp 
Antiochijos ir Jeruzalės krikščionių buvo labai glaudūs. 44 m. 
pradžioje Antiochiją pasiekė žinia, kad tikinčiuosius Jeruza- 
lėje ištiko badas. Reikėjo padėti vargstantiems broliams. Tuo- 
jau buvo padaryta rinkliava. Ją nugabeno Barnabas ir Pau- 
lius (Apd 11,27 ir tt.). Atvykę jie rado blogesnę padėtį, negu 
buvo manę. Tikinčiuosius spaudė ne tik vargas, bet ir žiaurūs 
persekiojimai. Karalius Erodas Agripa ėmė persekioti krikš- 
čionis, norėdamas įsiteikti žydams - sanhedrinui (Apd 12, 1). 
Dėl tokios padėties nebuvo galima ilgiau čia pasilikti. Atlikę 
savo misiją Barnabas su Pauliumi paskubomis grįžo atgal į 
Antiochiją. Barnabas pasiėmė ir savo giminaitį, būsimą evan- 
gelistą Joną, vadinamą Morkumi (Apd 12,25). 


Pirmoji apaštalinė kelionė. 45 m., antgamtinio apreiš- 
kimo paskatinti ir Antiochijos Bažnyčios vyresniųjų palai- 
minti, Paulius, Barnabas ir Morkus leidosi į pirmą apaštalinę 
kelionę. Ji truko trejus metus. Pirmiausia nuvyko į Kipro sa- 
lą. Ją apkeliavę, pasiekė Pamfilijos Pergę. Iš ten nuvyko į Pi- 
sidijos Antiochiją. Kelionė buvo sunki ir net pavojinga. Dėl to 
Morkus nuo jų atsiskyrė ir grįžo atgal (Apd 13,13). Paulius ir 

Barnabas keliavo toliau: Aplankė Ikonijų ir Likaonijos mies- 
tus Listrą ir Derbę (Apd 14,1. 6). 

Keliaudami jie pirmiausia kreipdavosi į žydus. Jiems kal- 
bėjo ir liudijo Kristų - žadėtąjį Mesiją. Įrodinėjo, kad jo asme- 
nyje išsipildė pranašystės (Apd 14,16). Kai žydai juos at- 
stumdavo, tada kreipdavosi į pagonis. Jiems kalbėdavo apie 
vienintelį tikrąjį Dievą ir jo atsiųstąjį viengimį Sūnų, žmonijos 
Išganytoją, kuris savo kančia ir mirtimi ant kryžiaus atpirko 
žmoniją, prisikėlė iš numirusių ir įžengė pas Tėvą į dangų. 
Supažindindavo su Kristaus paskelbtu mokslu ir ragindavo jį 
priimti ir tikėti Kristų Išganytoją (Apd 14,3). Kalbėdavo dau- 
giausia Paulius. Mokymą Paulius ir Barnabas patvirtindavo 
daromais stebuklais (Apd 14,11). Susidomėjimas visur buvo 
didelis, ir tikinčiųjų vis gausėjo. Tačiau netrūko ir pasiprieši- 
nimų, ypač žydų. Jie neretai sukeldavo riaušes ir pasikėsini- 
mus į apaštalų gyvybę (Apd 14,19). Apkeliavę Pisidiją, Pamfi- 
liją, Ataliją, jie grižo atgal į Antiochiją. Grįždami aplankė tas 
pačias vietoves. Ragino burtis į krikščionių bendruomenes ir 
skyrė joms rankų uždėjimu pašvęstus vadovus (Apd 14,23). 
Grįžę į Antiochiją sušaukė vadovus ir apsakė savo kelionės 
darbus. 

Pradėjus priimti pagonis į krikščionybę, iškilo krikščionių, 
kilusių iš žydų, ir krikščionių, kilusių iš pagonių, santykių 
klausimas. Krikščionys iš žydų ir toliau laikėsi Mozės Įsta- 
tymo bei žydų papročių. Ginčytasi, ar krikščionys iš pagonių 
privalo būti apipjaustyti? Šio klausimo apsvarstyti 49-50 m. 
Jeruzalėje susirinko apaštalai ir vyresnieji. Dalyvavo Paulius 
ir Petras. Petro nuomone, krikščionys gali ir turi atsipalai- 
duoti nuo ritualinio žydų Įstatymo. Šį savo teigimą jis rėmė 
argumentu, jog, laikydamiesi žydų ritualinio Įstatymo, jie 
daugeliui užtrenktų duris į krikščionybę. Priimtas nutarimas, 
kad krikščionims neprivaloma laikytis ritualinių žydų papro- 
čių. Taktiniais sumetimais pripažinta, jog pravartu susilaikyti 
kai kurių dalykų, kurie galėtų papiktinti brolius iš žydų arba 
net sudarytų kliūčių priimti krikščionybę (Apd 15,1-11). 

Susirinkimui pasibaigus, Paulius drauge su Barnabu ir 
kai kuriais kitais palydovais grįžo į Antiochiją. Sugrįžę jie in- 
formavo brolius apie susirinkimo nutarimą. Jeruzalės susi- 
rinkimo nutarimą taikant praktiškai vėliau kilo nesutarimų 

tarp Pauliaus ir Petro. Petras, atvykęs į Antiochiją, vengė val- 
gyti su broliais iš pagonių, kad nepapiktintų brolių iš žydų. 
Toks Petro elgesys nepatiko Pauliui. Jis išdrįso paprie- 
kaištauti Petrui dėl jo laikysenos su broliais iš žydų dėl žydų 
ritualinių papročių. Petras atkreipė dėmesį į Pauliaus įspėjimą, 
nes jis atitiko Jeruzalės Susirinkimo nutarimą. Abiem apašta- 
lams rūpėjo patraukti į krikščionybę ne vien žydus, bet ir pa- 
gonis. Durys į krikščionybę turėjo būti atviros visiems —- tiek 
žydams, tiek pagonims. Tokia buvo Kristaus valia, kai jis liepė 
apaštalams eiti į visus pasaulio kraštus (Mk 16,15 ir t.). 


Antroji apaštalinė kelionė. Apaštalo uolumas skatino 
Paulių greičiau leistis drauge su Barnabu į antrą apaštalinę 
kelionę. Pirmiausia norėta aplankyti jau egzistuojančias 
krikščionių bendruomenes, o paskui vykti toliau skelbti 
Evangelijos ten, kur anksčiau nebuvo lankytasi. Barnabas 
visiškai pritarė kelionės planui, bet jis norėjo pasiimti ir Mor- 
kų. Tačiau Paulius, greičiausiai dėl to, kad Morkus Pamiilijoje 
buvo nuo jų pasitraukęs, nesutiko imti Morkaus. Jie išsisky- 
rė. Paulius leidosi Mažosios Azijos link, o Barnabas su Mor- 
kumi išplaukė į Kipro salą. Su Pauliumi vyko Silas (Apd 15, 
36-41). Tai įvyko apie 50 m. 

Paulius su Silu vyko Kilikijos link. Pakeliui tikriausiai jie 
aplankė Tarsą ir kitas jau pažįstamas vietoves. Paskui, per- 
kopę Tauro kalnyną, pasiekė Likaoniją. Čia pirmiausia ap- 
lankė Derbės ir Listros tikinčiuosius. Listroje prie jų prisi- 
jungė Timotiejus (Apd 16,2; 1 Tim 4,12). Dar aplankė Ikonijo 
sritį. Iš čia ketino leistis į vakarus ir aplankyti Prokonsulinę 
Aziją. Tačiau Dievo valia buvo kitokia. Paulius turėjo ant- 
gamtinį regėjimą, kuriuo buvo įspėtas nevykti į Prokonsulinę 
Aziją. Tad pasuko į šiaurę ir pro Frygiją pasiekė šiaurinę Ga- 
latiją. Čia Paulių ištiko kažkokia paslaptinga liga (greičiausiai 
maliarija). Reikėjo kurį laiką nutraukti kelionę. Pasilikęs Ga- 
latijoje ir pasveikęs, sėkmingai čia apaštalavo (Gal 4,13 ir tt.). 
Deja, sėkmingas apaštalavimas sukėlė smarkią žydų reakciją. 
Buvo skleidžiami apie Paulių visokie gandai, paskalos ir jo 
kaltinimai. Visa tai neigiamai nuteikė krikščionis iš žydų. Ta- 
da Paulius parašė stiprų poleminį laišką Galatijos tikintie- 
siems, kur pabrėžia, kad jo pašaukimas į apaštalus turi ly- 

gias galias, kaip ir kitų 12 apaštalų, ir įsakmiai gina savo 
mokymą pagal Kristaus skelbtą Evangeliją. 

Iš Galatijos jis norėjo vykti į šiaurę Bitinijos link. Bet ir šį 
kartą juos sulaikė antgamtinis apreiškimas (Apd 16,7). Rei- 
kėjo vykti į vakarus. Pro Mysiją pasiekė Troadą. Čia prie jų 
prisijungė Lukas (Apd 16,10). Iš čia dar vienas apreiškimas 
nukreipė juos į Europą. Iš Troados išplaukė laivų, pasiekė 
Makedoniją ir išlipo Neapolio uoste. Paskui pėsčiomis atvyko į 
Filipus. Čia apaštalavimas buvo sėkmingas. Tarp įtikėjusiųjų 
ir pakrikštytųjų buvo kelios žymios moterys (Fil 4,2 ir t; Apd 
16,14). Filipai paliko grąžų atminimą Pauliaus sieloje. Tai ma- 
tyti iš jo laiško, skirto šio miesto tikinčiųjų bendruomenei. 

Vis dėlto ir Filipuose Pauliaus, be sėkmės, laukė ir sun- 
kumai: buvo ir prieštaravimų, ir skaudžių persekiojimų. Jie 
buvo priversti palikti Filipus ir vykti toliau į Makedonijos va- 
karus. Apsistojo Tesalonikoje (Apd 17,1). Tai buvo žymus Ma- 
kedonijos centras. Čia gyveno nemaža žydų. Paulius, kaip 
įprasta, pirmiausia kreipėsi į savo tautiečius. Kalbėjo sinago- 
goje. Vienas kitas įtikėjo. Bet daug didesnį pasisekimą Pau- 
liaus apaštalavimas turėjo tarp pagonių: jų įtikėjo nemažas 
skaičius (Apd 17,4). Pragyvenimą Tesalonikoje Paulius užsi- 
tikrino savo specialybės darbu. Uždarbis, matyt, buvo mažo- 
kas, nes apaštalas sutiko priimti tikinčiųjų teikiamą paramą. 
Ją atsiuntė Filipų tikintieji (1 Tes 2,9; Fil 4,16). 

Krikščionių bendruomenė Tesalonikoje sparčiai augo. Ją 
augino pats Viešpats gausiomis antgamtinėmis dovanomis 
(charizmomis) ir stebuklais. 

Paulius Tesalonikoje greitai rado sau pagalbininkų iš vie- 
tinių. Tai buvo naujai tapusieji krikščionimis (1 Tes 5,12; 1, 
5). Šie savo apaštališku uolumu davė pavyzdį visiems kitiems 
(1 Tes 1,7 ir tt.). Deja, ir Tesalonikoje Dievo priešai, panau- 
dodami žydus, sukėlė stiprią reakciją prieš Paulių, net riau- 
šes. Tai sutrukdė apaštalinę veiklą. Norėdami išvengti pavo- 
jaus, Paulius su savo palydovais slapta paliko miestą ir at- 
vyko į Berėją. Bet Tesalonikos žydai ir čia atsiuntė savo 
žmonių, kurie sukėlė riaušes prieš apaštalą ir krikščionis. 
Grėsė pavojus apaštalo gyvybei. Todėl vietiniai tikintieji paly- 
dėjo Paulių į pajūrį, iš kur laivu jis išplaukė į Atėnus. Berėjoje 
pasiliko Pauliaus palydovai Silas ir Timotiejus. Lukas grei- 
čiausiai buvo pasilikęs Filipuose. Paulius naujai įsteigtose 

krikščionių bendruomenėse dažniausiai palikdavo vieną iš 
savo patikėtinių - palydovų, kad jas organizuotų ir joms va- 
dovautų. 

Į Atėnus Paulių palydėjo keli Berėjos tikintieji (Apd 17,14). 
Atėnai tuo metu priklausė Romos imperijos graikų provinci- 
jai. Buvo žymus mokslo ir pagoniškos kultūros židinys. Pau- 
lius tuojau ėmėsi apaštalauti. Be to, paprašė, kad pas jį kuo 
greičiau atvyktų iš Berėjos Silas ir Timotiejus. Deja, išdidūs 
Atėnai nebuvo pasirengę priimti krikščionybės (Apd 17,16 ir 
tt.). Kai apaštalas pasakė ilgą kalbą Areopage ir priminė apie 
Kristų Atpirkėją, kuris prisikėlė iš numirusių, Atėnų išmin- 
čiai, išgirdę kalbant apie prisikėlimą iš numirusių, ėmė tyčio- 
tis ir liepė išeiti, nes tokių niekų galėsią pasiklausyti kitą kar- 
tą (Apd 17,32 ir tt.). Paulius įsitikino, kad tuo tarpu Atėnai 
apaštalavimui dar nepasirengę, todėl nusprendė keliauti to- 
liau. Palikęs Atėnus, Paulius, lydimas Silo ir Timotiejaus, iš- 
vyko į Korintą, žymų Achajos centrą. Čia gyveno apie pus- 
antrų metų. 

Iš pradžių, kaip ir kitur, Paulius kreipėsi į žydus. Jų čia 
buvo nemaža, nes Korintas buvo didelis prekybos centras su 
dviem uostais. Deja, tarp šiųjų nerado pritariančių, o tik 
prieštaraujančių. Todėl kreipėsi į pagonis. Tarp jų rado prita- 
riančių. Daugelis įtikėjo ir krikštijosi. Tarp pastarųjų buvo 
vienas kitas ir žymesnių asmenų (Apd 18,7 ir tt; 1Kor 1,26; 
7,21; 12,13). Be sėkmės, Paulius ir Korinte patyrė pasiprie- 
šinimų ir nemalonumų. Nesėkmė ištiko Atėnuose, nes stokojo 
žinių iš Makedonijos, kur iš Atėnų buvo pasiuntęs Silą ir Ti- 
motiejų; stigo išteklių. Bet labiausiai apaštalo sielą slėgė ne- 
teisingi žydų puolimai bei skleidžiami nepagrįsti kaltinimai. 
Jo nuotaiką kiek pakėlė iš Tesalonikos atvykęs Silas ir Timo- 
tiejus. Jie atnešė šiek tiek medžiaginės paramos, painformavo 
apie greitą krikščioniškų bendruomenių augimą Makedonijoje 
(1 Kor 4,11; 2 Kor 11,8 ir t). Gautos žinios paskatino Paulių 
parašyti pirmą, o kiek vėliau ir antrą laišką tesaloniečiams. 
Juose apaštalas aiškina apie pasaulio pabaigą ir paskutinį 
teismą, nes plito klaidingi aiškinimai. 

Ilgainiui Pauliaus nuotaika vėl ėmė blogėti. To priežastis 
buvo nepaliaujami žydų puolimai ir grasinimai. Paulių liūdino 
ir tai, kad tarp krikščionių atsirasdavo nedoro elgesio žmonių. 
Korintas buvo žinomas savo palaidumų. Nedorumu pasižy- 

minti aplinka veikė ir naujai atsivertusius krikščionis: kai ku- 
rie iš jų nepajėgė atsikratyti senųjų ydų ir gyventi naują šven- 
tumo gyvenimą (1 Kor 6,9 ir tt.). Visa tai apaštalą ir skaudino, 
ir į nusiminimą stūmė (1 Tes 3,1-7. Jam į pagalbą atėjo 
Viešpats. Specialiu apsireiškimu jis jį padrąsino ir liepė toliau 
tęsti apaštalavimą (Apd 18,9. Iš tikrųjų žydų intrigos ir ban- 
dymai skųsti Romos valdžios atstovams nuėjo niekais. Taigi 
Paulius be didelių sunkumų galėjo tęsti savo apaštalinę veik- 
lą Korinte dar pusantrų metų. 

Kai atėjo metas palikti Korintą, apaštalas, lydimas Priski- 
lės ir Akvilo, iš Kenchrėjos uosto išplaukė laivu į Mažąją Azi- 
ją. Trumpam sustojo Efeze. Toliau plaukė laivu į Palestiną. 
Išlipo Cezarėjoje. Tai buvo 52 m. pavasarį. Iš Cezarėjos trum- 
pam aplankė Jeruzalę. Pagaliau grįžo į Antiochiją. Taip baigė 
savo antrą apaštalinę kelionę. Tada buvo 53 m. pradžia. 


Trečioji kelionė. Iš Antiochijos išvyko 53 m. Pirmiausia 
vyko į Galatiją, o paskui į Frygiją. Čia užtruko ilgesnį laiką. 
Lankė krikščionių bendruomenes, apaštalavo tarp pagonių. 
Apie 54 m. vidurį atvyko į Efezą. Čia išgyveno beveik trejus 
metus. Efeze, be krikščionių, rado mažą būrelį Apolo moki- 
nių. Apolas buvo Aleksandrijos žydas, plataus išsilavinimo 
vyras (1 Kor 1,10). Jis buvo įtikėjęs Kristų, bet nebuvo gerai 
susipažinęs su Evangelijos mokymu, žinojo tik tiek, kiek Efe- 
ze jį buvo supažindinę Priskilė ir Akvilas. Jiedu buvo atlydėję 
Paulių į Efezą iš Korinto. 

Apolas uoliai apaštalavo tarp žydų. Kalbėjo sinagogoje. At- 
sirado tokių, kurie priėmė jo mokymą ir tapo jo mokiniais. 
Kai Apolas išvyko į Korintą, Paulius susidomėjo jo mokiniais, 
likusiais Efeze. Jie buvo nekrikštyti. Todėl Paulius juos pa- 
krikštijo ir įtraukė į besiformuojančią krikščionių bendruo- 
menę Efeze. Tai buvo jo apaštalinės veiklos šiame žymiame 
Mažosios Azijos mieste pradžia (Apd 19,1-8). Savo apaštalinę 
veiklą tęsė toliau. Kaip visada, pradėjo nuo žydų. Per tris mė- 
nesius jis skelbė Evangeliją vietinėje sinagogoje. Deja, ir čia 
sutiko griežtą žydų pasipriešinimą, tad atsigręžė į pagonis. 
Kalbėdavo mokykloje. Čia jam sekėsi. Dievas laimino ir gau- 
siais antgamtiniais ženklais stiprino Pauliaus apaštalinę veik- 
lą. Evangelijos naujiena sklido ne tik pačiame mieste, bet pa- 
siekė net ir tolimesnes apylinkes. Viena po kitos kūrėsi krikš- 

čionių bendruomenės Laodikėjoje, Kolose, Hierapolyje ir kt. 
(Kol 1,7 ir t; 4,13ir t.; Apd 1,4 ir t). 

Gyvendamas Efeze apaštalas palaikė ryšius su jau egzis- 
tuojančiomis krikščioniškomis bendruomenėmis Mažojoje 
Azijoje, Makedonijoje ir Achajoje. Iš Efezo Paulius taip pat ra- 
šė Makedonijos ir Achajos krikščionių bendruomenėms. Be 
laiško galatams, iš Efezo jis parašė pirmąjį laišką korintie- 
čiams. Pabuvęs ilgesnį laiką Efeze ir pasiekęs čia gerų laimė- 
jimų, Paulius nusprendė dar kartą aplankyti Makedonijos ir 
Achajos krikščionių bendruomenes. Išvykimą pagreitino kilęs 
maištas Efeze prieš krikščionis. Maište dalyvavo ne tik žydai, 
bet ir kai kurie pagonys. Maišto organizatorius buvo Demet- 
rijas, iš profesijos — sidabrakalys. Krikščionių gausėjimas ma- 
žino deivės Artemidės kultą. Pradėjo mažėti šios deivės sta- 
tulėlių užsakymai. Jas gamino Demetrijas. Todėl jis pradėjo 
agituoti efeziečius prieš krikščionis. Agitacijai pritarė ir ją 
stipriai rėmė žydai. Saugumo sumetimais Paulius išvyko iš 
miesto ir leidosi kelionėn į Makedoniją. Pakeliui sustojo Troa- 
doje. Čia tikėjosi rasti Titą, kurį buvo pasiuntęs į Korintą (2 
Kor 7,7 ir tt.). Deja, Tito čia neberado. Susirūpinęs apaštalas 
keliavo toliau ir pasiekė Makedoniją. Pagaliau susitiko ir Titą. 
Jis jam atnešė džiugių žinių iš Korinto. Tai paskatino apaš- 
talą parašyti antrą laišką korintiečiams. Paskui ir pats nu- 
vyko į Korintą ir čia išbuvo tris mėnesius (Apd 20,1 ir tt.). 

Dar būdamas Efeze Paulius svajojo, kad, aplankęs Make- 
doniją ir Achają, vyks į Jeruzalę, o vėliau - į Romą (Apd 19 ir 
t). Norėdamas paruošti savo atvykimui dirvą, iš Korunto Pau- 
lius rašo laišką Romos tikintiesiems. 

Pagaliau 58 m. pavasarį iš Korinto leidžiasi kelionėn į Je- 
ruzalę. Pasiima ir Korinte surinktų aukų, nes žino, kad Jeru- 
zalėje daugelis brolių labai vargsta, stokoja net maisto (2 Kor 
6,10; 9,2). Saugumo sumetimais ne laivų plaukia, bet vyksta 
sausžemiu per Makedoniją. Pasiekęs Filipus, įlipa į laivą ir 
atplaukia į Troadą. Čia pabuvęs šešias dienas, septintą iš- 
vyksta į Asoną. Iš čia plaukia į Miletą. Trumpai sustoja Lesbo, 
Chijo ir Samo salose (Apd 20,13-16). 

Nenorėdamas gaišti laiko, Paulius nutarė aplenkti Efezą, 
bet paprašė, kad Efezo tininčiųjų bendruomenės vadovai at- 
vyktų pas jį į Miletą. Čia atvykusiems Paulius pasakė jautrią 
kalbą. Susitikimas ir ypač atsisveikinimas su Efezo tikinčiųjų 

atstovais buvo graudus, nes Paulius sakė, jog Jeruzalėje jo 
greičiausiai laukia pančiai ir jis efeziečių daugiau jau nebe- 
pamatys (Apd 20,17-2 7. 

Iš Mileto nuplaukė į Patarą. Čia persėdo į kitą laivą, kuris 
plaukė į Tyrą Fenikijoje. Tyro tikintieji prašė Paulių nevykti į 
Jeruzalę. Tačiau jis nepaklausė ir plaukė laivu toliau. Pasiekė 
Ptolemaidę. Iš ten pėsčiomis vyko į Cezarėją. Čia pranašas 
Agabas įspėjo apaštalą, kad Jeruzalėje jis bus suimtas ir pa- 
smerktas. Tai išgirdę palydovai ir vietiniai krikščionys prašė 
apaštalą nevykti į Jeruzalę. Tačiau visi prašymai buvo veltui. 
Paulius buvo viskam pasirengęs. Nieko nepaisydamas jis, ly- 
dimas brolių, paliko Cezarėją ir atvyko į Jeruzalę (Apd 21,7- 
15). Taip baigėsi trečioji apaštalinė kelionė. Buvo jau 58 m. 
vėlyvas pavasaris. 

Jeruzalėje tikėjimo broliai Paulių sutiko džiaugsmingai. 
Tuojau visi nuėjo pas apaštalą Jokūbą ir ten susirinkusius 
Jeruzalės Bažnyčios vadovus. Paulius papasakojo jiems apie 
savo apaštalavimą tarp pagonių ir žydų ir pasiektus laimėji- 
mus. Šie savo ruožtu jį informavo apie žydams paskleistas 
apie jį paskalas, kad jis raginąs nesilaikyti Įstatymo ir papro- 
čių, tai piktina krikščionis žydus ir kliudo apaštalauti tarp 
žydų. Todėl Jeruzalės tikinčiųjų vyriausiasis vadovas apašta- 
las Jokūbas prašė Paulių, kad jis bent Jeruzalėje laikytųsi 
Įstatymo. Paulius sutiko. Jis atliko visas žydų praktikuoja- 
mas ritualines apeigas. Deja, visa tai žydų nepalenkė savo 
pusėn. Atvirkščiai, vos išvydę jį šventykloje, įtūžę sukėlė tikrą 
sąmyšį.. Šaukdami jie nutvėrė Paulių ir buvo pasiryžę jį ak- 
menimis užmušti. Laimė, kad prie šventyklos švenčių proga 
budėjo sargybiniai. Jie, išgirdę triukšmą, tuojau informavo 
viršininką. Šis atskubėjo su būriu kareivių ir išgelbėjo Paulių 
iš įniršusių žydų rankų. Kareiviai jį nešte išnešė iš šėlstan- 
čios minios. Atėjus prie laiptų, vedančių iš šventyklos priean- 
gio į Antonijos pilį, apaštalas kreipėsi į karininką: pasisakė 
kas esąs ir prašė leisti jam prabilti į minią. Karininkas leido. 
Jis atsigręžė į minią ir pakėlė ranką. Minia nutilo. Tuomet jis 
prabilo hebrajiškai. Pirmiausia priminė savo hebrajišką kilmę 
ir fariziejišką išauklėjimą. Bet jam pradėjus pasakoti, kaip 
tapo krikščionimi, minia vėl pradėjo šaukti ir grasinti. Kari- 
ninkas įsakė jį tuojau nuvesti į pilį ir tenai apklausti. Ap- 
klausa vyko su grasinimais ir net fiziniu prievartavimu. No- 

rėta išgauti, kodėl žydai taip prieš jį įtūžę, kad kėsinasi net į 
gyvybę. Paulius, norėdamas išvengti kankinimų, pasisakė 
esąs Romos pilietis. Tai išgirdęs įgulos viršininkas ėmė pa- 
garbiau su juo elgtis. Kitą dieną jis leido Pauliui pasiaiškinti 
sukviestiems Sanhedrino nariams. Paulius pasirodė esąs ge- 
ras diplomatas: savo kalba jis išprovokavo ginčus tarp pačių 
sanhedrino narių, kurių vieni buvo fariziejai, o kiti sadukiejai. 
Pirmieji buvo labiau tradicionalistai, o sadukiejai - labiau 
laicistai, liberalai. Ginčams aštrėjant, karininkas liepė karei- 
viams Paulių grąžinti į pilį. Tada žydai susitarė vienaip ar ki- 
taip Paulių nužudyti. Apie šį sąmokslą apaštalą informavo jo 
sesers sūnus. Paulius paprašė seserėną apie rengiamą są- 
mokslą pranešti įgulos viršininkui. Viršininkas, sužinojęs 
apie suokalbį nužudyti Paulių, naktį išsiuntė jį, stiprios sar- 
gybos lydimą, į Cezarėją pas tuometinį Judėjos valdytoją An- 
tonijų Feliksą. Jį informavo apie susidariusią padėtį ir pa- 
prašė, kad jis spręstų Pauliaus likimą. Feliksas sukvietė 
Sanhedrino narius, Paulių ir atliko tardymą. Tardymas val- 
dytoją įtikino, jog Paulius nėra koks nusikaltėlis. Tačiau 
apaštalo nepaleido. Tikriausiai tikėjosi, kad krikščionys jį iš- 
pirks už didelę sumą pinigų. Paulių kalėjime išlaikė dvejus 
metus (Apd 21,17-24,26). 

60 m. imperatorius Neronas atšaukė Feliksą ir nauju Pa- 
lestinos valdytoju paskyrė Porcijų Festą. Šis, žydų prašomas, 
ėmėsi tuojau spręsti Pauliaus bylą. Žydai reikalavo, kad Pau- 
lius, kaip nusikaltęs Įstatymui, būtų teisiamas Jeruzalėje. Jie 
ketino jį nužudyti pakeliui į Jeruzalę. Paulius šitai žinojo, to- 
dėl pasisakė esąs Romos pilietis ir prašąs ciesoriaus teismo. 
Festas, šitai išgirdęs, paskelbė: „Šaukeisi ciesoriaus - eisi pas 
ciesorių“ (Apd 25,12). 

60 m. rudenį Paulius, lydimas šimtininko Julijaus, leidosi 
kelionėn laivu į Romą. Oras buvo nepalankus. Pasiekę Likijos 
miestą Myrą, persėdo į Aleksandrijos laivą, kuris plaukė į Ita- 
liją. Vargais negalais jie atplaukė į Kretos salą ir sustojo va- 
dinamojoje Dailiojoje Prieplaukoje. Paulius įspėjo, jog pavo- 
jinga tuo sezonu leistis toliau kelionėn. Tačiau laivo vairinin- 
kas ir laivo savininkas nutarė pasiekti kitą salos uostą 
Feniką. Ten, jie manė, būsią saugiau žiemoti. Deja, vos iš- 
plaukus kilo didelė audra ir laivą nubloškė Maltos link. Lai- 
vas užkliuvo ant seklumos. Milžiniškų bangų blaškomas lai- 

vas pradėjo dužti ir skęsti. Keleiviai išsigelbėjo. Vietos gyven- 
tojai visus širdingai priėmė ir globojo. Paulius už parodytą 
geraširdiškumą maltiečiams atsidėkojo ir stebuklingai išgydė 
daug ligonių. Maltoje išbuvo tris mėnesius. Išplaukiant į Ita- 
liją vietos gyventojai išlydėjo apaštalą sų pagarba ir dovano- 
mis. Iš Maltos atplaukė į Sicilijos salą ir sustojo Sirakūzų 
uoste. Po trijų dienų iš čia išplaukė ir pasiekė Regijų. Plauk- 
dami pakraščių į šiaurę, pasiekė Puteolus, kiek į šiaurę nuo 
Neapolio. Nuo Regijo iki Puteolų plaukė su Pauliumi būrys 
krikščionių. Su jais jis praleido keletą dienų. Iš Puteolų jie ėjo 
pėsčiomis į Romą. Ties vietove „Trys tavernos“, apie 50 km 
nuo Romos, Paulių pasitiko Romos krikščionių delegacija. Jų 
lydimas, apaštalas pagaliau pro Sebastijono vartus Apijaus 
aikštėje įžengė į Romą. Buvo 61 m. pavasaris. Paulių visą lai- 
ką lydėjo šimtininkas Julijus. Paulius buvo laikomas su- 
imtas. Šimtininkui Julijui buvo įsakyta apaštalą atgabenti į 
Romą, kad čia būtų teisiamas. Romoje dvejus metus buvo 
laikomas Kastro Pretorijo kareivinėse vadinamajame laisva- 
jame arešte. Jis galėjo turėti savo butą, vaikščioti po miestą, 
kalbėtis su kareiviais ir lankytojais. Negalėjo dalyvauti ir kal- 
bėti viešuose susirinkimuose. Tačiau turėjo progų apašta- 
lauti, kas pas jį lankydavosi. Jis kviesdavo žydus, kurių Ro- 
moje buvo daug. Nepraleido nė vienos progos skelbti Evange- 
liją ir pagonims, ypač jį saugojusiems kareiviams. 

Šio ilgo kalėjimo metu Paulius gyvai prisiminė tuos, ku- 
riuos jau buvo laimėjęs Kristui, jo įkurtas krikščionių ben- 
druomenes ir jam talkinusius brolius. Rašydavo jiems laiš- 
kus. Iš šio laikotarpio yra žinomi keturi jo laiškai: efezie- 
čiams, filipiečiams, kolosiečiams ir Filemonui. 

Po dvejų metų, t.y. 63 m., Pauliui buvo grąžinta laisvė. Jis 
vėl galėjo apaštalauti. Paulius turėjo seną svajonę - aplan- 
kyti Ispaniją (Rom 15,24). Spėjama, nors nėra patvirtinimų, 
kad greičiausiai 63 m. buvo nuvykęs į Ispaniją. Ten užtruko 
neilgai - 64 m. pradžioje grįžo atgal į Romą. Kaltė dėl didžiojo 
gaisro Romoje buvo primesta krikščionims. Tai davė pretekstą 
Neronui pradėti žiaurius krikščionių persekiojimus. Paulius, 
greičiausiai brolių raginamas, pasišalino iš miesto ir apsigy- 
veno ramiame Htalijos kampelyje, laukdamas progos išvykti į 
Achają ir Mažąją Aziją. Šiuo laikotarpiu, būtent prieš išvyk- 
damas į rytus, apaštalas greičiausiai parašė laišką žydams. 

65 m. pradžioje Paulius drauge su Timotiejum jau Efeze 
(1 Tim 1,3. Čia Timotiejų paliko vadovauti krikščionių ben- 
druomenei, o pats grįžo į Makedoniją. Iš Makedonijos parašė 
Timotiejui pirmąjį laišką. Atkreipė dėmesį į tikinčiųjų ydas ir 
klaidas. Ragino kovoti su klaidomis, šalinti negeroves. Iš Ma- 
kedonijos Paulius greičiausiai nuvyko į Korintą. Iš Korinto 
nuplaukė į Kretos salą. Čia aplankė tikinčiuosius ir paliko 
jiems vadovauti Titą (Tit 1,5). 

65-66 m. žiemą praleido Nikopolyje, Epyre. Iš čia parašė 
laišką Titui. Jį kvietė atvykti į Nikopolį (Tit 3,12). Titui atvy- 
kus, Paulius jį pasiuntė apaštalauti į Dalmatiją (2 Tim 4,10). 
Iš Nikopolio apaštalas Paulius dar kartą aplankė Mažają Azi- 
ją- Troadą (2 Tim 4,13), Efezą (2 Tim 1,4 ir Miletą (2 Tim 
4,20). Tikriausiai jis aplankė ir kitas Mažosios Azijos krikščio- 
nių bendruomenes. 

Manoma, kad Paulius buvo suimtas Mažojoje Azijoje, grei- 
čiausiai Troadoje (2 Tim 4,13), 1 kaip kalinys antrą kartą at- 
gabentas į Romą. Suimtą Paulių paliko jį lydėjusieji bendra- 
darbiai ir antrosios nelaisvės Romoje pradžioje, t.y. 66 m. pa- 
baigoje ar 67 m. pradžioje, prie jo buvo tik vienas Lukas (2 
Tim 4,11). 

Fiziškai pavargęs, prislėgtos dvasios, antrą kartą tapęs ka- 
liniu, Paulius parašė itin jautrų antrą laišką Timotiejui. Kvie- 
tė jį atvykti su Morkumi (2 Tim 4,8 ir tt.). 

Šį kartą pagonių apaštalas buvo ne laisvajame arešte, o 
tikrame kalėjime (2 Tim 4,6-20). 67 m. jis pasmerkiamas mir- 
ti. Paulius nebuvo nukryžiuotas, kaip šv. Petras, bet jam, 
kaip.Romos piliečiui, buvo nukirsta galva. Tikintieji jį palai- 
dojo privačiose kapinėse prie Ostijos kelio. Vėliau šv. Elena 
ant buvusių kapų apaštalo Pauliaus garbei pastatydino bazi- 
liką. 386 m. imperatorius Valentinas II šv. Elenos pastaty- 
dintą baziliką nugriovė ir jos vietoje. pastatydino kitą - daug 
didesnę ir puošnesnę. Šis puikus statinys, kruopščiai prižiū- 
rimas, išliko iki 1823 m., kol ištikęs gaisras jį sunaikino. Po- 
piežiaus Pijaus IX rūpesčiu ir viso krikščioniškojo pasaulio 
teikiama finansine parama bazilika buvo atstatyta su visu sa- 
vo nuostabiu puošnumu. Į naują statinį buvo įjungtos kai 
kurios nuo gaisro išlikusios Valentino bazilikos dalys. Tarp jų 
buvo ir konfesijos altorius, po kuriuo marmuriniame sarko- 
fage ilsisi didžiojo pagonių Apaštalo mirtingieji palaikai. At- 

statyta bazilika popiežiaus Pijaus IX buvo iškilmingai pa- 
šventinta 1884 m. 


KANONIŠKŲ NT LAIŠKŲ AUTORIUS. Paulius intensyvią apašta- 
linę veiklą tarp žydų ir pagonių papildė laiškais. Jis yra visų 
produktyviausias NT rašytojas. NT šventųjų knygų Kanone 
yra 14 jo laiškų. Tačiau veikiausiai jis buvo parašęs daugiau 
laiškų ir kitos formos raštų, nepatekusių į įkvėptųjų NT kny- 
gų sąrašą. Gal jie buvo nereikšmingi ir ilgainiui žuvo (plg. I 
Kor 5,9; 2 Kor 10,9; Fil 3,1). 

Kanoniškieji šv. Pauliaus laiškai paprastai yra skirstomi į 
4 grupes: Laiškai Bažnyčioms, Nelaisvės laiškai, Sielovadiniai 
laiškai ir Laiškas žydams. 

Pirmajai grupei priklauso laiškai, kuriuos Paulius adre- 
savo įvairioms besikuriančioms krikščioniškoms bendruome- 
nėms. Tai Pirmasis ir Antrasis laiškas tesalonikiečiams; Pir- 
masis ir Antrasis laiškas korintiečiams, Laiškas galatams ir 
Laiškas romiečiams. Šie laiškai buvo parašyti tarp 51-58 m. 
Paulius prisistato kaip Kristaus pašauktas ir pasiųstas apaš- 
talas skelbti Evangeliją visiems, ypač pagonims. Todėl reika- 
lauja tikėti ir priimti jo mokymą, nes jis yra iš dieviškojo ap- 
reiškimo ir supažindina su Kristumi, Nukryžiuotuoju, kuris 
nužengė iš dangaus, kad atvertų nuodėmingam žmogui dan- 
gaus vartus. Jėzus atpirko žmoniją iš didžios savo meilės. To- 
dėl tikintieji privalo jį mylėti labiau už viską ir vykdyti jo valią, 
siekdami tobulumo bei šventumo. Kristus, laiko pilnatvei at- 
ėjus, amžių pabaigoje, vėl pasirodys, šį kartą kaip Teisėjas; 
įvyks ir kūnų prisikėlimas. Teisieji bus pakviesti su visa žmo- 
giška prigimtimi į dangaus džiaugsmą; o piktieji - atmetusieji 
Dievą - liks pasmerkti pragaro kančioms. Paulius, be kita ko, 
šiuose laiškuose daug kalba apie savo patirtas kančias dėl 
Kristaus. Primena ir pabrėžia, kad Bažnyčia patyrė persekio- 
jimų nuo pat pradžios, bet yra nenugalėta, nuolat auga ir ple- 
čiasi. Tai trumpa pirmosios grupės laiškų minčių santrauka. 

Antrajai grupei priklauso keturi laiškai, vadinamieji Ne- 
laisvės laiškai. Juos Apaštalas parašė Romoje per pirmąją sa- 
vo nelaisvę. Tai Laiškai efeziečiams, kolosiečiams, filipiečiams 
ir Filemonui. Juose atskleidžiama Bažnyčios sąvoka - Misti- 
nis Kristus. Bažnyčia yra Mistinis Kristaus Kūnas. Tikintieji 
yra šio Kūno nariai. Tačiau galva - pats Kristus. Jis vadovau- 

ja Bažnyčiai per savo vietininką. Taigi Bažnyčia yra viena. Jo- 
je nėra nei žydų, nei graikų (pagonių), o visi yra vieno Dievo 
įsūniai. Visi pašaukti būti šventi ir nekalti, kad visa atnaujin- 
tų Kristaus meilėje. Nors Bažnyčia yra viena ir šventa, vis dėl- 
to jos nariai turi skirtingas pareigas, pagal skirtingas Dievo 
duodamas charizmas (nuostabias dovanas). Visi tikintieji yra 
pašaukti siekti šventumo. Deja, apaštalas Paulius su skaus- 
mu pabrėžia, kad yra ir tarp krikščionių tokių, kurie nedorai 
gyvena, - jie yra Kristaus kryžiaus priešai; yra tokių, kurių 
dievas yra pilvas, kurie didžiuojasi tuo, dėl ko turėtų gėdytis, 
kurie mąsto tik apie žemiškus dalykus, o tikrų krikščionių 
siekimas yra dangus, iš kur ateis teisti ir prikelti iš numiru- 
sių Jėzus Kristus, visagalis Viešpats. Kad pasiektume šven- 
tumą ir paveldėtume dangaus karalystę, apaštalas Paulius 
ragina vengti pikto ir daryti gera pagal Evangelijos nurody- 
mus, glaudžiai vienijantis su Mistiniu Kristumi, t.y. su Baž- 
nyčia. Šios grupės laiškai, kaip minėjome, buvo parašyti per 
pirmąją nelaisvę Romoje tarp 61-63 m. 

Trečiąją grupe sudaro trys laiškai; du Timotiejui, buvu- 
siam Efeze, ir vienas Titui, - Kretoje. Tai sielovadinė laiškų 
grupė. Juos apaštalas parašė antrosios savo nelaisvės Romoje 
metu - 65 ir 66 m. Tai jautrūs laiškai dviem itin artimiems 
Pauliaus mokiniams ir bendradarbiams. Juose daug asme- 
niškumo. Apaštalas jaučia artėjančią apaštalinės kovos pa- 
baigą. Skundžiasi patiriamais sunkumais. Jaučiasi esąs ben- 
dradarbių užmirštas. Žino, kad tarp tikinčiųjų atsiranda ne 
tik nevertų brolių, bet ir kad pradeda sklisti klaidingų mo- 
kymų. Ragina visomis jėgomis kovoti su klaidingais mokyto- 
jais ir jų skleidžiamomis klaidomis. Įspėja dėl kilsiančių dide- 
lių pavojų. Ragina drąsiai kovoti. Guodžia nepamesti vilties, 
pasitikėti Dievu, kuris yra teisingas Teisėjas. Už ištikimybę 
Kristui bus atlyginta kiekvienam amžinybėje. Antrojo laiško 
Timotiejui pabaigoje jis rašo: „Aš jau esų atnašaujamas, ir 
mano iškeliavimas arti. Iškovojau gerą kovą, baigiau bėgimą, 
išlaikiau tikėjimą. Todėl manęs laukia teisumo vainikas, kurį 
aną dieną man atiduosi. Viešpats, teisingasis Teisėjas, - ir ne 
tik man, bet ir visiems, kurie su meile laukia jo pasirodant“ (2 
Tim 4,6-8). 

Ketvirtojoje grupėje yra tik Laiškas žydams. Spėjama, 
kad apaštalas Paulius jį parašė apie 64 m. Šis laiškas yra 

skirtingas nuo kitų apaštalo laiškų tiek savo struktūra, tiek 
stiliumi, tiek turiniu. Kalbama apie Kristų kaip Vyriausiąjį 
Kunigą, prakilnesnį ir veiksmingesnį, palyginus su ST vyriau- 
siaisiais kunigais. Jis savo auka ant kryžiaus atpirko žmo- 
niją: išvadavo iš nuodėmių ir suteikė galią tapti ir būti Dievo 
vaikais. Apaštalas primena žydams, kad senoji Sandora, su- 
daryta su Izraeliu per Mozę, yra pakeista sudarytąja per Jėzų 
Kristų. Vyriausieji Izraelio kunigai ir Sanhedrinas jau nebe- 
turi jokios galios, nes dabar Vyriausiasis Kunigas yra Jėzus. 
Jis yra Dievo Sūnus, todėl turi visas galias ir jo Naujoji San- 
dora su Dievo Tauta yra amžina. 

Dėl Laiško žydams autorystės ir kanoniškumo amžių eigo- 
je buvo įvairių abejojimų ir skirtingų nuomonių. Bet Bažnyčia 
pripažįsta, kad šis laiškas yra kanoniškas. 

Visi Pauliaus laiškai yra parašyti graikų kalba. Tai nėra kla- 
sikinė graikų kalba, bet kasdienė ano meto vartojama kalba, 
vadinamoji koine. Jos Paulius buvo išmokęs ne iš aukštųjų mo- 
kyklų katedrų, o iš kasdienio vartojimo, gyvendamas graikiškoje 
Tarso aplinkoje. Šeimoje tikriausiai Saulius/Paulius kalbėjo 
hebrajiškai-aramėjiškai. Todėl nenuostabu, kad jo laiškuose 
pasitaiko hebraizmų (plg. Gal 2,6; Rom 1,26; 1 Tes 5,5). Vis dėlto 
Pauliaus laiškų graikų kalba palyginti yra gryna. Paulių graikų 
kalbos grynumo atžvilgiu pranoksta tik Lukas. Pauliaus stilius 
nėra rafinuotas ar tobulas. Apaštalas pats prisipažįsta, kad jam 
„trūksta iškalbingumo“ (2 Kor 11,6). Pasitaiko nenuoseklumų, 
nukrypimų, peršokimų nuo vienos minties prie kitos (Rom 1,1- 
7; 3,1), netikslumų (Rom 11,18) ir kitų stiliaus trūkumų (2 Kor 
5, 19. Bet netobulumai maži, šalia jų gausu stilistinių puoš- 
menų, lyrinių vaizdų. Netrūksta žaidimo žodžiais, sakinių ritmi- 
nio išdėstymo (Rom 4,24; 7,21; 8,10. Gausu paralelizmų, ypač 
sintetinių (Ef 5,2; Rom 6,5-8), taip pat palyginimų (Rom 5,12- 
19; 6,2-8). Visa tai rodo hebrajų kalbos įtaką. Gausu stilistinių 
figūrų, ypač metonimijų (Rom 2,27; 3,27; 4,11 ir tt.), metaforų 
(Ef 6,13), alegorijų (Rom 5,7. Tiesa, Paulius, kaip pats pripa- 
žŽista, daugiau dėmesio savo laiškuose kreipė į mintį, į turinį (1 
Kor 2,1 ir tt.; 2 Kor 11,6), bet kai minėdavo klausimus, kurie 
buvo jo širdžiai labai artimi, pavyzdžiui, meilė Kristui, meilė sa- 
vo tautai, ištikimybė tiesai, jis taip užsidegdavo, kad pasiekdavo 
iškalbingumo ir jautrumo viršūnę (Rom 8,35 ir tt., 9,1-6; 2 Kor 
11,21-29. Apskritai Pauliaus stilius yra gyvas, vaizdingas ir 

konkretus. Jis stengėsi pateikti ne puošnų žodžių žaidimą, bet 
reiškiamų minčių galią. O visų jo minčių centras visada yra 
Kristus Atpirkėjas ir žmogus nusidėjėlis, Atpirkėjo kančia grą- 
žintas į Dievo įsūnių rangą ir dangiškosios tėvonijos paveldėtoją 
(Ef 1,4 ir t.). Kristus ir žmogus - tarp jų yra tikėjimas ir išga- 
nymo malonė. Tikėjimas jungia žmogų su Kristumi, o malonė 
įjungia žmogų į Kristų, taigi Kristus ir žmogus tampa viena su 
Kristumi Mistiniame jo Kūne (Rom 5; Ef 2,8 ir tt.; 4,12 ir tt.). 

Pauliaus laiškų konstrukcija yra beveik schematiška: įva- 
das, dėstymas ir pabaiga. Įvade apaštalas Paulius save pristato, 
pabrėždamas savo galią skelbti Evangeliją Kristaus pašaukimu 
ir suteikiama galia. Pabaigoje perduoda sveikinimus ir palaimi- 
nimą. Dėstyme dažniausiai yra dvi dalys: pirmoji - teorinė ir 
dogminė; antroji - moralinė, kai teikiami įvairūs praktiški pa- 
mokymai, privalomi krikščionims. Žodžiu, pirmojoje dalyje nu- 
rodoma principai, o antrojoje pateikiamas Evangelijos principų 
praktiškas pritaikymas krikščionių gyvenimui. 

Laiškus Paulius rašė padedamas raštininkų, kuriems jis 
diktuodavo Šventosios Dvasios įkvėptas. Tačiau kartais laiško 
gale kai ką pridurdavo ranka (1 Kor 16,21; Gal 6,11; 2 Tes 3,17. 

APAŠTALAS PETRAS 


Asmuo. Šv. Petras buvo kilęs iš Betsaidos - nedidelio ir 
mažai žinomo miestelio, įsikūrusio kairėje Jordano pusėje, 
prie intako į Genezareto ežerą (Jn 1,44; Mk 8,22). Jis - Jono 
sūnus, apaštalo Andriejaus brolis (Jn 1,42; 21,15 ir tt.; Mt 
16,17; 4,18; Lk 6,14). Pirmasis jo vardas buvo Simonas. Petro 
vardą jam davė Kristus, pašaukęs į apaštalus (Apd 15,7-11; 2 
Pt 1,1; Mt 16,18). Iš pat jaunystės buvo žvejys. Šią profesiją 
greičiausiai paveldėjo iš šeimos (Mk 1,16; Lk 5,4 ir t.). Žmoną 
buvo vedęs iš Kafarnaumo, kur buvo persikėlęs gyventi (Mt 
8,14; Mk 1,301r tt., Lk 4,38). 

Šv. Petras buvo greitos orientacijos, ūmus, jautrios širdies 
(Mt 16,17 ir tt; 17,4; 26,33; Mk 14,22 ir t; Jn 13,8 ir tt.; 
18,10). Nebuvo didelio išsilavinimo (2Pt 3,15 ir tt.), bet labai 
iniciatyvus, nepapratai uolus ir sumanus, praktiškas vyras 
(Mt 18,22; Lk 22,8 ir tt.; Jn 6,68-69;13,24; Apd 1,15;2,14 ir 
tt.). Nors ambicingas (Mt 19,27 ir t.; 14,28), bet drauge ir pa- 
prastas, nuoširdus, nuolankus (Lk 5,8; Jn 6,59; 13,9; 21,15- 
22). Buvo nelabai drąsus, bet tiesus ir tikrai ištikimas. Žmo- 
giškas silpnybes pranoko ir neutralizavo jo didelė meilė ir iš- 
tikimybė Kristui (Lk 22,54-62; Apd 4,19; 5,29). 

Apibendrinant galima pasakyti, kad šv. Petras buvo labai 
žmogiškas, paprastas ir turtingos dvasios, gražių būdo savy- 
bių, kurios jį darė visiems patrauklų ir laidavo sėkmingą 
apaštalinę veiklą, vadovavimą. Štai kodėl Kristus jam, o ne 
kuriam kitam iš apaštalų patikėjo vyriausią vadovavimą savo 
įsteigtai Bažnyčiai. 

APAŠTALAS. Simoną Petrą su Kristumi supažindino jo brolis 
Andriejus. Tai įvyko Betanijoje Užjordanėje, kur jie buvo at- 
vykę pasiklausyti Jono Krikštytojo pamokslų. Andriejus su 
apaštalu Jonu prieš tai buvo susitikę Jėzų, kurį Jonas Krikš- 
tytojas buvo apibūdinęs kaip Mesiją - Dievo Avinėlį, kuris 
naikina pasaulio nuodėmes (Jn 1,29). Andriejus po susitikimo 
su Kristumi tuojau informavo Petrą, jog jis ir apaštalas Jonas 
susipažinę su Mesiju. Petras panoro irgi susitikti su Mesiju. 
Tad paprašė Andriejų, kad nuvestų pas jį. Susitikimas buvo 
labai reikšmingas. Jėzus atidžiai pažvelgė į Simoną ir iškil- 

mingai, kaip paprastai daro valdovai, tarė: „Tu esi Simonas, 
Jono sūnus, o vadinsiesi Kefas“ (aramėjiškai) - Petras (grai- 
kiškai) - Uola (lietuviškai) (Jn 1,42). 

Taigi Išganytojas per pirmą susitikimą davė Simonui naują 
vardą - Petras. Šis faktas turėjo didelę prasmę. Galią duoti 
naują vardą turėdavo tik valdovai; tai reiškė, kad naujo vardo 
davėjas pareikšdavo savo valdžią gavėjui. Todėl Kristaus poel- 
gis reiškė, kad jis yra ne eilinis asmuo, o turįs valdovo galią, 
vadinasi, Simonas Petras turės jam priklausyti, būti jo žinio- 
je. Tatai paaiškėjo vėliau. Keliems mėnesiams praslinkus, Jė- 
zus pradėjo savo mesijinę veiklą. Pirmieji pakviesti būti jo 
rinktiniais mokiniais apaštalais buvo Petras ir Andriejus, 
žvejoję Genezareto ežere. Pakvietė sekti paskui jį ir jis juos 
padarysiąs sielų žvejais. Ta pačia proga Jėzus pakvietė į 
apaštalus ir Zebediejaus sūnus Jokūbą ir Joną. Pakviestieji 
metė viską ir sekė paskui dieviškąjį Mokytoją. Nedvejodami 
priėmė Jėzaus kvietimą, nes jie jau pažino jį per pirmąjį susi- 
tikimą Betanijoje ir įtikėjo, jog jis esąs Mesijas. Be to, jie buvo 
liudytojai čia pat įvykusios stebuklingos žvejonės pagal Moky- 
tojo liepimą; Petrui tai padarė tokį įspūdį, jog jis, puolęs Jėzui 
į kojas, sušuko: „Pasitrauk nuo manęs, Viešpatie, nes aš - 
nusidėjėlis!“ (Lk 5,8) 

Be šių keturių, Jėzus vėliau pakvietė dar kitus aštuonis 
rinktiniais mokiniais apaštalais. Evangelistas Morkus rašo: 
„Paskyrė Dvylika, kad jie būtų kartu su juo ir kad galėtų 
siųsti juos skelbti žodžio ir jie turėtų galią išvarinėti demo- 
nus“ (Mk 3,14 ir t.). 

Iš apaštalų Petras tuojau išsiskyrė savo iniciatyva ir akty- 
vumu. Visur pirmas. Kai kraujoplūdžiu serganti moteris pri- 
siietė prie Mokytojo apsiausto tikėdama pagyti ir kai Jėzus 
paklausė, kas prisilietė prie jo, Petras tuojau prabilo ir nusi- 
stebėjo dėl klausimo, kas prisilietė prie jo, nes aplink Moky- 
toją buvo didelė spūstis (Mk 5,28 ir t.). Pamatęs Jėzų, einantį 
virš vandens, entuziazmo pagautas, prašo Mokytoja paliepti ir 
jam eiti virš bangų pas ji. O pradėjęs skęsti, šaukiasi, kad 
Mokytojas jį gelbėtų (Mt 14,25 ir tt.). Apaštalams nesupran- 
tant vieno ar kito Mokytojo pasakymo, ne kas kitas, o Petras 
prašo, kad jiems paaiškintų (Mt 16, 10-15). Kai Jėzus pri- 
mena, jog turės kentėti Jeruzalėje, Petras bando įtikinėti ir 
net reikalauti, kad nesileistų būti suimamas ir kankinamas. 

Mokytojas dėl to Petrą labai subara (Mt 16,22). Į Kristaus 
klausimus, keliamus visiems apaštalams, paprastai visų var- 
du atsakydavo Petras (Mt 16,18; Jn 6,69). Jėzus iš 12 apašta- 
lų kartais išskirdavo tris: Petrą ir Zebediejaus sūnus Jokūbą 
ir Joną; jiems rodė išskirtinį prielankumą. Šiuos tris pasiėmė 
su savim į Taboro kalną, kur pasirodė dieviškoje savo garbėje 
(Mk 9,1-8). Juos tris taip pat pasiėmė eidamas į Jajiro na- 
mus, kur prikėlė iš numirusių mergaitę (Lk 8,51 ir tt.). Paga- 
liau juos tris pasiėmė į Alyvų kalną, kad būtų jo priešmirtinės 
agonijos liudytojai (Mk 14,33 ir tt.). 

Iš šių trijų rinktinių apaštalų Išganytojas dar išskyrė du - 
Petrą ir Joną. Jiems Mokytojas pavedė paruošti Velykų vaka- 
rienę (Lk 22,11). Šioje Paskutinėje vakarienėje jiedviem skyrė 
pirmąsias vietas (Jn 13,23 ir tt.). Prieš vakarienę, plaudamas 
apaštalams kojas, pradėjo nuo Petro. Vadinasi, iš dviejų - 
Petro ir Jono - dar specialiai išskyrė Petrą. Pilypo Cezarėjoje, 
kai Petras visų vardu išpažino, jog jie tiki, kad Mokytojas yra 
Mesijas, gyvojo Dievo Sūnus, Kristus jam pažadėjo vyriausią 
valdžią savo įsteigsimoje Bažnyčioje, taip pat atskleidė ir jam 
duoto „Kefos - Petro“ vardo prasmę. Simonas vadinsis Pet- 
ras - Uola, nes ant jo, kaip stiprios uolos pamato, leis iškilti 
išganymą nešančios Bažnyčios pastatui, kurio nepajėgs nu- 
griauti net antgamtinės pragaro galybės (Mt 16,13-19). Taigi 
jam pirmam dieviškasis Mokytojas ėmėsi plauti kojas, nors jis 
iš pagarbos mėgino priešintis (Jn 13,5-10). Tada jį įspėjo per 
daug nepasitikėti savimi, nes netrukus, baimės pagautas, 
nedrįs prisipažinti esąs jo mokinys (Jn 18, 17-23). Išganytojas 
specialiai meldėsi už Petrą, kad jo tikėjimas nesusilpnėtų ir 
kad jis stiprintų kitus brolius (Lk 22,32). Po prisikėlimo, pa- 
sirodęs prie Genezareto ežero, Išganytojas pakartotinai įsakė 
Petrui ganyti jo avis ir avinėlius; kitaip tariant, visus tikin- 
čiuosius — ir eilinius, ir vadovus; vadinasi, suteikė jam aukš- 
čiausią Bažnyčios valdžią, kurią jau buvo pažadėjęs Pilypo 
Cezarėjoje. 

Apaštalai gerai suprato, kad Mokytojas parinko, parengė ir 
paskyrė Petrą vadovauti savo įsteigtai Bažnyčiai. Jie visi nuo 
pat pradžios pripažino Petro pirmenybę ir noriai bei ištikimai 
pasivedė jo vadovavimui. Keturiose Evangelijos knygose apaš- 
talų sąrašuose visada pirmasis rašomas Petras (Mt 10,25; Mk 
6,7-13; Lk 9,1-5). Daugelyje NT vietų, kalbant apie apaštalus, 

užtinkami tokie pasakymai: „Petras su Vienuolika“ (Apd 
2,14), „pasakykite mokiniams ir Petrui“ (Mk 16, A. 

Kristui įžengus į dangų, Petras tuojau imasi pirmauti. Va- 
dovauja naujo apaštalo išrinkimui vietoj Judo Iskarijoto (Apd 
2, 14-35). Sekminių dieną nusileidus Šventajai Dvasiai, Pet- 
ras, o ne kuris kitas iš apaštalų, prabyla į minią (Apd 2,14 
38). Petras drauge su apaštalu Jonu, Kristaus numylėtų mo- 
kiniu, pradeda viešai liudyti Kristų Jeruzalėje. Padaro pirmą 
stebuklą. Skelbia Kristų Mesiją susirinkusiai gausiai miniai 
(Apd 3,1-26). Liudija Kristų ir žydų vyresniesiems (Apd 4,8- 
22). Petras taip pat vadovauja pirmųjų krikščionių socialinei 
veiklai. Organizuoja šalpą, reikalaudamas iš visų teisingumo 
ir tikro nuoširdumo (Apd 5,1-11). Petras nesitenkina apašta- 
lavimu Jeruzalėje. Vykdydamas Kristaus paliepimą eiti ir 
skelbti Evangelijos naujieną visur ir visiems, jis, lydimas Jo- 
no, vyksta į Samariją ir čia skelbia Evangeliją ir įtikėjusius 
jungia į krikščionių bendruomenę (Apd 8, 14-25). 

Belankant įvairias Palestinos vietoves ir sėjant Evangelijos 
sėklą, Viešpats suteikė Petrui galią daryti gausius stebuklus. 
Be to, jam įkvėpė mintį nedelsti eiti ir pas pagonis. Jis pirma- 
sis iš apaštalų pakrikštijo romėnų karininką Kornelijų ir jo 
šeimą, apsilankė ir viešėjo pas jį, nors tai pagal Įstatymą žy- 
dams buvo draudžiama. Vadinasi, Petras davė pradžią laimėti 
Kristui ir pagonišką pasaulį, kaip buvo liepęs Mokytojas (Apd 
9, 31-10, 48). Paulius, atsivertęs prie Damasko vartų ir ilgai 
išbuvęs tyruose, kur patyrė daug Viešpaties apsireiškimų ir 
išgirdo nurodymus apaštalauti tarp pagonių, atvyko į Jeru- 
zalę ir prisistatė Petrui, norėdamas gauti pritarimą įsitraukti į 
apaštalavimo darbą tarp pagonių. Čia išbuvo 15 dienų ir, be 
Petro, susitiko su Jokūbu, Viešpaties broliu, ir Jonu, kurie 
buvo laikomi besikuriančios Bažnyčios šulais (Gal 1,18; 2,6- 
9). Šiųjų buvo priimtas ir visiškai pripažintas apaštalu. 

Kai Erodas Agripa pradėjo persekioti krikščionis ir suėmė 
Petrą, visa „Bažnyčia nepaliaujamai meldėsi už jį“. Tai įvyko 
tarp 41-44 m. (Apd 12,5). Stebuklingai išvaduotas, Petras, 
įspėjęs Jeruzalės Bažnyčios vyresniuosius (Jokūbą), paliko 
miestą ir „nuėjo į kitą vietą“ (Apd 12, 6-17). Kur Petras išvyko 
ir apsistojo, palikęs Jeruzalę, tikslių duomenų nėra. Spėjama, 
kad tada Petras bus pasiekęs imperijos centrą Romą ir čia 

apaštalaudamas suorganizavęs krikščionių bendruomenę. 
Šitai teigia Eusebijus (H.E. 3, 1.2 // P.G. 20, 157). 

Žinome, kad 49 m. imperatorius Klaudjus įsakė visiems 
žydams dėl kilusio sąmyšio žydų gyvenamame kvartale išsi- 
kraustyti iš Romos. Sąmyšis kilo prieš krikščionis. Matyt, tuo 
metu tarp žydų jau buvo nemaža Kristaus sekėjų, o to Mozės 
Įstatymo išpažinėjai negalėjo pakęsti. Šitai liudija žinomas 
Romos intelektualas Suetonijus savo veikale Vita Claudii (p. 
29). Imperatoriaus Klaudijaus viešpatavimo metu Romoje 
krikščionių jau buvo ir jie daugiausia buvo kilę iš žydų. Jei 
Petras tuo metu buvo Romoje, tai imperatoriaus įsakymas ir 
jam buvo taikomas: turėjo pasišalinti iš Romos. Suprantama, 
kad 49-50 m. Petras buvo Jeruzalėje ir vadovavo pirmajam 
Bažnyčios susirinkimui Izraelio sostinėje, kur buvo nutarta, 
kad krikščionims, kilusiems iš pagonių, nėra privalu laikytis 
žydams privalomo ritualinio Įstatymo (Apd 15,6-29). 

Po Jeruzalės susirinkimo Petras greičiausiai ilgesnį laiką 
buvo apsistojęs Sirijos Antiochijoje, nes vietinėje krikščionių 
bendruomenėje buvo kivirčų tarp brolių iš žydų ir brolių iš 
pagonių. Nors Jeruzalės susirinkimas nutarė, kad krikščio- 
nys iš pagonių neprivalo laikytis žydų ritualinio Įstatymo bei 
papročių, vis dėlto krikščionys iš žydų spyrėsi ir reikalavo, 
kad visi krikščionys laikytųsi žydų ritualinių reikalavimų, 
ypač apipjaustymo. Petras, atvykęs į Antiochiją, iš pradžių 
laikėsi prie brolių iš žydų, kurie paisė Mozės Įstatymo reika- 
lavimų. Dėl tos Petro laikysenos sukilo Paulius. Tai buvo ne 
principinis nesutarimas, o taktinis. Petras žiūrėjo, kad neuž- 
kirstų kelio į krikščionybę žydams, o Paulius to paties siekė 
pagonims. Ir vienas, ir antras troško kuo plačiau atverti duris 
į krikščionybę tiek žydams, tiek pagonims, šalinant kliūtis 
tapti Kristaus sekėjais. Paulius ir Petras stengėsi pasidaryti 
visiems viskuo, kad bent kai kuriuos išgelbėtų (1 Kor 9,22). 

Kiek laiko Petras gyveno Antiochijoje, neaišku. Tikriausiai 
ilgai. Tai liudija šv. Grigalius (D. Epist. 7, 40 // PL 77, 899; 
S. Hieronymus. De viris 111 // P.L. 23, 638; Eusebius. H.E. 
3, 36 // P.G. 20, 287 ir t.). Šv. Jeronimas apaštalą Petrą lai- 
ko Antiochijos Bažnyčios steigėju ir pirmuoju vyskupu. Tai 
patvirtina ir Eusebijus (žr. nurodytas citatas). Iš Antiochijos 
Petras vyko į vakarus. Pakeliui aplankė Mažosios Azijos ir 
Peleponeso krikščioniškas bendruomenes (1Kor 1, 12 ir t.) 

(plg. Eus. H.E. 2, 25 // P.G. 20. 209 ir t.). Iš Korinto keliavo 
toliau į Romą. Neturime tikslių žinių, ar tai buvo pirmas ar 
jau antras, kaip esame minėję, Petro apsilankymas Romoje. 
Greičiausiai antras, nes kai šv. Paulius 58 m. rašė Laišką 
romiečiams, čia jau buvo stipri, gerai vadovaujama krikščio- 
nių bendruomenė: pagonių apaštalas jaučia net būtinumą 
teisintis, kad jam širdį traukia aplankyti Romos brolius Kris- 
tuje (Rom 1,8-15; 15,20-23). Šiaip ar taip, viena yra tikra, 
kad Petras buvo Romoje ir vadovavo čionykščiai augančiai 
Bažnyčiai. Tai patvirtina įvairūs liudijimai: gausūs arche- 
ologiniai duomenys - užrašai katakombose, rašytiniai dokų- 
mentai - popiežiaus Klemenso I laiškas korintiečiams (5, 1-6 
// P.G. 1, 844 ir t.), šv. Ignacijaus, Antiochijos vyskupo, laiš- 
kas romiečiams (4, 3 // P.G. 5. 696), šv. Irenėjaus Adversus 
Haeresis (3, 1 // P.G. 7, 844 ir t.) ir kt. Be to, pats Petras sa- 
vo pirmame laiške pabaigoje rašo: „Jųs sveikina kartu iš- 
rinktoji Babilone ir mano sūnus Morkus“ (5, 13). „Išrinktąja“ 
čia reikia suprasti Bažnyčią. Roma lyginama su Babilonu, nes 
krikščionys čia buvo it žydų tremtiniai Babilonijos vergijoje. 
Morkaus paminėjimas rodo, kad Babilonuų laikoma Roma, nes 
Morkus ilgą laiką Romoje buvo sų apaštalais Petru ir Pau- 
liumi (Kol 4,10; 2 Tim 4,11). Šia prasme šį tekstą suprato ir 
aiškino Bažnyčios Tėvai, kaip Papijas, Klemensas Aleksan- 
drietis, Jeronimas ir kt. Pažymėtina, kad anuo metu Romą 
tikrai kai kas vadino „Babele“ (Apr 14,8; 16,19; 17,5; 18,2). 
Petras tikrai Romoje buvo, apaštalavo ir buvo nužudytas 
Neronui viešpataujant 67-68 m. Tai liudija tikri istoriniai do- 
kumentai (Epiphanius. Hom. 27, 6 // P.G. 41, 373B; Hie- 
ronymus. Deviris i11. 1 // P.L. 23, 647). Pagal Padavimą jis 
buvęs nukryžiuotas žemyn galva Nerono cirke (Tertulianus. 
Scorp. 15 // CSEL 20, 178; Lactantius. De mortibus pers. 
2, 6 //CSEL 27, 135; Johannes Chrysostomus. In con. 66 
// P.G. 54, 657 ir kt.). Jo kūnas buvo krikščionių palaidotas 
už Nerono cirko prie Vatikano kalvos esančiose kapinėse. Čia 
vėliau šv. Elenos, Konstantino motinos, rūpesčiu šv. Petro 
atminimui buvo pastatyta pirmoji bazilika. Manoma, kad dėl 
vykstančių krikščionių persekiojimų apaštalo palaikai buvę 
perkelti į katakombas, bet vėliau vėl buvo grąžinti į pirmąją 
palaidojimo vietą bazilikoje. Tai patvirtina paskutiniai arche- 
ologiniai kasinėjimai, po dabartine Šv. Petro Bazilika (plg. E. 

Kirschbaum. Die Graeber Apostel-Fūrster. Frankfurt a. M., 
1959; M. Basso. Simbologia Escatalogica Nella Mecropoli Va- 
ticana. Vaticano, 1991, p. 162). 


DVIEJŲ KANONIŠKŲ LAIŠKŲ AUTORIUS. Pirmąjį savo laišką Pet- 
ras bus parašęs Romoje (1 Pt 5,13) apie 64 m. Jis jį skyrė 
Mažosios Azijos krikščionių bendruomenėms (1 Pt 1, 1); apie 
jų padėtį jį informavo Silvanas, šv. Pauliaus mokinys ir ben- 
dradarbis (Apd 15,22-32). Silvanas patarnavo kaip raštinin- 
kas rašant šį laišką (1 Pt 5,12). Apaštalų kunigaikštis šiuo 
laišku norėjo paguosti ir padrąsinti tikinčiuosius dėl vykstan- 
čių persekiojimų, o kita vertus, - pamokyti bei įspėti dėl pasi- 
taikančių negerovių tarp tikinčiųjų. Laiškas, be trumpo įvado 
(1,1-12) ir baigiamųjų pastabų (5,12-14), skirstytinas į tris 
dalis. 

Pirmojoje dalyje apaštalas primena, kad reikia siekti 
šventumo. To reikalauja krikščioniškas pašaukimas. Ypač 
ragina puoselėti tarpusavio meilę (1,13-2, 10). 

Antrojoje dalyje nurodo, koks turi būti krikščionių požiū- 
ris į įvairius asmenis: pagonis, vyresniuosius, artimuosius, o 
ypač į persekiotojus (2, 11-4, 6). 

Trečiojoje dalyje nusako, kokie privalo būti Kristaus se- 
kėjų santykiai vienų su kitais (4,7-5, 11). 

Laiško stilius gyvas, gausu pavyzdžių, palyginimų, aliu- 
zijų. Mintys paprastos, gyvenimiškos, kupinos švento entu- 
ziazmo, vilties, meilės, troškimo panašėti į Kristų. Be istorinių 
liudijimų, jau vien šitai rodytų, kad šis laiškas buvo parašy- 
tas tikrai Petro — žmogaus, kuris nebuvo didelio išsilavinimo, 
bet praktiškas, gyvenimiškas, kupinas entuziazmo, taip pat 
didelio nuolankumo; kupinas vilties, bet ją turįs vien Dieve; 
gyvenąs meile Kristui ir broliams. Kad šis laiškas buvo para- 
šytas tikrai Petro, liudija dar apaštalų kunigaikščio pasakytos 
ir Apaštalų darbų knygoje užrašytos kalbos. Jose aiškiai pa- 
stebimas minčių artimumas (Apd 2,14-36; 3,12-26; 10,34 
42). Negana to, pastebimas ne tik minčių, bet ir stiliaus bei 
kalbos panašumas. 

Antrąjį laišką Petras bus parašęs taip pat Romoje prieš pat 
gyvenimo pabaigą, t.y. tarp 66 ir 67 m. (2 Pt 1,13). Jį skyrė 
tiems patiems Mažosios Azijos tikintiesiems (2 Pt 3,1). Jame 
apaštalas įspėja tikinčiuosius dėl gresiančių pavojų iš vidaus. 

Tai buvo tartum apaštalo atsisveikinimas, tėviškas įspėjimas 
mylimiems Mažosios Azijos broliams Kristuje. 

Laiškas susideda iš trijų skyrių. Juose svarstomi trys skir- 
tingi klausimai. 

Pirmajame skyriuje po trumpo įvado (2 Pt 1-2) apaštalas 
kviečia tikinčiuosius į šventumą, taip pat būti ištvermingiems 
tikėjime (1,3-21). Antrajame skyriuje įspėja dėl klaidingų 
pranašų pavojingumo (2,1-21). Trečiajame skyriuje atmeta 
klaidingą nuomonę, kad tariamai gali būti greita pasaulio pa- 
baiga (3, 1-13). Pabaigoje ragina būti pasirengusiems, atidžiai 
išpažinti tikėjimo mokslą, kaip jį yra skelbęs ir mokęs apaš- 
talas Paulius. Baigia linkėjimais (3, 14—18). 

Reikia pasakyti, kad šis Petro laiškas, ypač antras jo sky- 
rius, yra labai artimas Judo kanoniškam laiškui. Atidžiau su- 
lyginus abiejų laiškų tekstus, matyti, jog Petro laiškas, nors 
panašus į Judo laišką, vis dėlto yra aiškesnio stiliaus ir išsa- 
mesnis minčių dėstymu. Matyt, šį laišką Petras bus parašęs 
vėliau. Apaštalų kunigaikščiui atrodė, kad būtina pakartoti 
tai, ką Judas buvo parašęs, nes buvo informuotas, kad kai 
kurios negerovės ir klaidos tarp tikinčiųjų nesiliovė plitusios. 
Istoriniai šaltiniai liudija, kad jau antroje I a. pusėje Mažojoje 
Azijoje buvo sektų, kurios skelbė klaidingą mokslą apie Kris- 
tų ir apie angelus, taip pat klaidingai dėstė krikščionišką mo- 
ralę. Plito nikolaitų erezija, apie kurią kalba apaštalas Jonas 
Apreiškimo knygoje (Apr 2,6. 15). Prieš kylančias erezijas 
pirmiausia stojo apaštalas Judas, o paskui ir Petras. 

Dėl pirmojo šv. Petro laiško nebuvo jokių abejonių, ar jis 
autentiškas, o dėl antrojo laiško kanoniškumo buvo abejo- 
jimų. Mat II ir III a. jis buvo mažai žinomas. Šis laiškas labiau 
pagarsėjo IV ir Va. IV a. pab. ir V a. pr. jis visuotinai pripa- 
žįstamas autentiškų ir kanonišku. Pastaraisiais laikais vėl 
atsiranda abejojimų dėl šio laiško kanoniškumo ir ypač au- 
tentiškumo. Argumentuojama daugiausiai tų dviejų laiškų 
stiliaus ir turinio skirtingumu. Tiesa, šiokių tokių skirtumų 
redakcijos atžvilgiu yra. Tačiau tie skirtumai nėra tokie, kad 
reikėtų teigti, jog juos parašė skirtingi autoriai. Tuos skirtu- 
mus lengva paaiškinti, žinant, kad Petras ne pats rašė, bet 
pasitelkdavo raštininkus. Skirtingų raštininkų buvo nevieno- 
das stilius ir minčių dėstymas. Be to, abiejuose laiškuose 
daugiau yra minčių bei idėjų bendrumo (plg. 1 Pt 3,20 ir 2 Pt 

2,5; 3,6; 1 Pt 1,12ir 2 Pt 1,16-21; 3,2; 1 Pt 1,22ir 2 Pt 1,12ir 
kt.). Pagaliau laiško autorius save pristato kaip apaštalą, bu- 
vusį Kristaus atsimainymo liudytoju, rekomenduojančiu šv. 
Paulių ir jo mokymą, vadinančiu jį savo broliu. Tad kokių pa- 
grindu galėtume neigti laiško autentiškumą ir jo ka- 
noniškumą? Tokio pagrindo nėra. Todėl Bažnyčia 2 Petro 
laišką pripažino ir laiko autentiškų. Taigi katalikams egzege- 
tams nėra ir negali būti abejojimų. 


Bibl. P. De Ambroggi // Enc. Cattolica Italiana. T. 9, p. 1400; 
Enrico Jessi. Pietro // Enc. Cattolica Italiana. T. 9, p. 1400- 
1410; P. De Ambroggi. La Santa Bibbia. 15, 1 // Le Epistole 
Cattoliche. Torino, 1947, p. 77-89; 142-151; U. Holzmeister. 
Comm. in 1 Ep. s. Petri. Paris, 1937; J. Chaine. Les Epitres Cat- 
toliguesž. Paris, 1939, p. 1-34; A. Charue. Les Epitres Catto- 
ligues // La Saint Bible. Pirot Clamer. 122. Paris, 1946, p. 435- 
442; 475-481; A. Vaccari. Lettere Cattoliche // La Sacra Bibbia. 
Roma, 1959. T. 9, p. 397 ir t., p. 409 ir t; R. Knox. A N.T. Com- 
mentary. London, 1958. T. 3, p. 113 ir tt., 137 ir tt; E. Kirs- 
chbaum. Die Graeber der Apostel-Fūrsten. Frankfurta. M., 
1959; Pont. Comm. Biblica. Epistolae S.Pauli Apostoli et Catholi- 
cae. P. Vaticana, 1970, p. 202-216; N. Giabbatasio. La Parusia 
Storica secondo S. Pietro. Isola del Liri // Otto Hophan. Gli Apo- 
stoli. Roma, 1951, p. 41-74; S. Garofalo. La Basilica di San Piet- 
ro-Pietro il Vicario di Cristo. 11-17. Nardini Editore; M.Basso. 
Simbologia Escalogica nella Necropoli Vaticana, 1980. 


PONCIJUS PILOTAS 


Romos imperijos Judėjos valdytojas. Poncijų šeima buvo 
garsi pirmaisiais Romos respublikos laikais. Ji buvo kilusi iš 
Šemnitų genties. Pats Pilotas buvo artimas imperatoriaus ap- 
linkai. Didžiavosi esąs artimas asmeniškai imperatoriui (Jn 
19, 12). Pilotą paskyrė valdytoju ir pasiuntė į Palestiną impe- 
ratorius Tiberijus apie 26 m. Jis valdė Judėjos provinciją apie 
10 metų. Buvo griežtas ir žiaurus. Nemėgo žydų ir su jais ne- 
labai skaitėsi. Vykdė tik imperatoriaus įsakymus ir paisė tik 
imperijos interesų. Liūdnai pagarsėjo ir nemirštamai įėjo į is- 
toriją dėl Kristaus pasmerkimo mirčiai. Evangelistai, apra- 
šydami Kristaus kančią ir mirtį, ne kartą mini Pilotą. Tai val- 
dininkas, kuris pirmiausia rūpinasi neprarasti imperatoriaus 

pasitikėjimo ir savo politinės karjeros ir dėl to drįsta pa- 
smerkti Kristų, nors žino, kad jis yra nekaltas. 

Kai Sanhedrino nariai atveda Kristų pas Pilotą, reikalau- 
dami, kad jis patvirtintų mirties nuosprendį, Pilotas priima 
juos skeptiškai. Nori pats jį apklausti. O apklausęs įsitikina, 
kad yra nekaltas. Tad bando įtikinti žydų vyresniuosius, jog 
yra nusiteikęs jį paleisti. Sanhedrino nariai pradeda grasinti 
skųsiąsi imperatoriui, kad jis atsisakąs bausti Kristų, kuris 
esąs revoliucionierių vadas prieš Romą. Šie grasinimai išgąs- 
dina Pilotą. Todėl norom nenorom patenkina žydų reikala- 
vimą nukryžiuoti Jėzų. Pasmerkia mirčiai nekaltą, kad nepra- 
rastų imperatoriaus malonės. Tiesa, nusiplauna rankas ir pa- 
reiškia, jog jis nekaltas dėl Kristaus kraujo. Kalti yra tik žydų 
vadai (Jn 19,12; Mt 27,24 ir tt.). 

Visai galimas daiktas, jog Pilotas jautėsi kaltas, kad nusi- 
leido žydų reikalavimui pasmerkti Jėzų, todėl pradėjo žydų 
dar labiau nekęsti. Kartais griebdavosi keršto ir žudynių. 
Kaip tik dėl to buvo atšauktas į Romą ir ištremtas į provin- 
ciją. Spėjama, kad gyvenimą baigęs savižudybe. 


Bibl. U. Holzmeister. Historia aetatis N.T. Romae, 1938. 


PRANAŠAS (PRANAŠAI, PRANAŠYSTĖS) 


Mūsų kasdienėje kalboje pranašu vadinamas tas, kuris 
nuspėja būsimus įvykius. Šventojo Rašto pranašu (gr. pro- 
Jeta, hebr. nabi'a) laikomas tas, kuris Dievo vardu praneša jo 
valią žmonėms (Iš 4,16; 7,1; 3 Kar 8,15). 

Šventojo Rašto pranašai dar yra vadinami regėtojais (Iz 30, 
10), Dievo pasiuntiniais (Mal 3,1), Dievo tarnais (3 kar 13,1), 
Dievo žmonėmis (1 Kar 9,6) ir kt. 

Kadangi Išrinktoji tauta turėjo ypatingą pašaukimą išga- 
nymo istorijoje - iš jos turėjo kilti Mesijas ir ji turėjo tapti iš- 
ganymo skleidėja visai Žmonijai, - tai Viešpats ją ypatingai 
globojo ir prižiūrėjo, davė jai teokratinę santvarką. Tam buvo 
panaudoti pranašai: jie Dievo buvo parenkami ir siunčiami 
savo nuožiūra. Dievo vardu pranašai pranešdavo apie įvairius 
įvykius (Iz 6,1; Jer 1,11-19; Ez1-6; JI 3,1). Pranašai buvo tik- 

rai įsitikinę, kad savo apreiškimais Viešpats per juos kalba (Iz 
6,9; Ez 25, 1 ir tt.; Zch 7,12; Am 3, Ą. Tačiau ne visi mielai pri- 
imdavo ir noriai vykdydavo visas pranašo pareigas (Jer 1,6 ir 
tt.; 15,10). Apie žinią, gautą iš Dievo, pranašai paprastai pa- 
skelbdavo gyvu žodžių, kalbėdami arba atskiram žmogui, ar- 
ba grupėms, arba visuomenei ir visai tautai (4 Kar 3,16ir t; IZ 
14,28 ir t.; Jer 7,1-15). Tačiau kartais Dievo valią jie praneš- 
davo įvairiais simboliais (Iz 20,1 ir tt.; Jer 13,19;Ez 4-5), net 
raštu (Iz 40-66; Dan 1-6; Ez 40-48). Savo pašaukimą prana- 
šai patvirtindavo įvairiais antgamtiniais ženklais (1 Kar 3,19 
ir tt; 9,6. 20; 3 Kar 17,14 ir t.; 4 Kar 2,23; Jer 28,15 ir t.). 
Taip jie išsiskirdavo nuo klaidingų pranašų, kurių Izraelyje 
netrūko. Šie savindavosi Dievo siųstųjų privilegijas dėl pelno, 
ambicijų ir pan. (Ts 13,17; 1 Kar 9,7; Am 7,12; Jer 5,31; 6,13; 
14,14). 


Pranašai Išrinktojoje tautoje veikė nuo pat jos gyvavimo 
pradžios. Abraomas, Mozė, Jozuė (Pr 20,7; Įst 34,10; Joz 5, 
13; Pat 46,1) buvo tautos vadai ir drauge pranašai. Teisėjų 
laikotarpiu veikė pranašė Debora (Ts 4,4). Nuo Samuelio 
1050 m. pr. Kr. iki V a. vidurio pranašų buvo gausu ir nuolat. 
Jie sudarė tartum kastą ir turėjo būrius savo mokinių (1 Kar 
10,5 ir tt; 19,20; 3 Kar 20,35-43). Pirmame karalių laiko- 
tarpyje, t.y. nuo Sauliaus iki Jeroboamo II, nuo 1050 iki 
789 m. prieš krikščionišką erą, pranašai savo misiją atlikdavo 
daugiausia gyvu žodžių. Ypač minėtini pranašai Gadas ir Na- 
tanas. Jie gyveno karaliaus Dovydo laikais (1 Kar 22,5; 2 Kar 
7,2). Taip pat žymūs kiti pranašai: Ahijas, veikęs prie Salia- 
mono (3 Kar 11,29; Elijas —- prie karaliaus Ahabo (3 Kar 17- 
16); Eliša - prie karalių Joramo, Ahazijo ir Jehu'o (4 Kar 2,4 ir 
tt.; 38). Antrame karalių laikotarpyje, būtent nuo 750 iki 
450 m., pranašai ne tik žodžių, bet ir raštų paskelbdavo Die- 
vo valią ir jo duodamus nurodymus. 

Pranašai, kurie skelbė Dievo valią ne tik žodžiu, bet ir raš- 
tu, yra skirstomi į dvi grupes: Didieji ir Mažieji. Pirmajai gru- 
pei priklauso Izaijas, Jeremijas, Ezekielis ir Danielius. Antra- 
jai grupei priklauso 12 Mažųjų pranašų. Chronologine eile tai 
yra: Jona, Amosas, Ozėjas, Michėjas, Nahumas, Sofonijas, 
Habakukas, Agėjas, Zacharijas, Abdijas, Joelis ir Malachijas. 

Pranašų veiklos uždavinys buvo dvejopas: įprastinis ir 
ypatingasis. 

Įprastinis pranašo pašaukimas buvo: saugoti ir išlaikyti 
tautos tikėjimo grynumą; kelti moralę; duoti nurodymų tvar- 
kant tautinio ir politinio gyvenimo reikalus. Pranašai Dievo 
siuntimu ypač turėjo kovoti su besiskverbiančia stabmel- 
dyste. Jie primygtinai skelbė ir kartojo tautai, jog vienas yra 
Dievas - Jahvė, ir tik jį privaloma garbinti (1 Kar 7,3ir t.; 4 
Kar 2,17; Iz 2,17-20; Jer 2,5; 3,13;7,9,. Pranašai griežtai 
smerkė moralinius iškrypimus ir neteisybes, grasino Dievo 
bausmėmis; ragino daryti atgailą ir siekti šventumo; žadėjo 
Dievo gailestingumą ir palaimą (1 Kar 2,27; 2 Kar 12,1-15; 3 
Kar 21,17-24; Iz 58,1; Jer 25,4, 8 ir t.; Am 2,5 ir tt.; Jon 4,2; 
Iz 6,13; Jer 24,6). Pranašai įsakmiai ragino nebendrauti sų 
pagonimis; visur pasitikėti vien Dievu. Taip jie siekė ap- 
saugoti Izraelį nuo pragaištingos pagonių įtakos religiniame, 
doriniame, tautiniame ir politiniame gyvenime. Kita vertus, jie 
stengėsi parodyti, kiek Jahvė Izraeliui yra maloningas ir tė- 
viškai geras, kai tauta jam yra ištikima ir klusni (1Kar 15,26; 
3 Kar 1,11-30; 4 Kar 9,1-10; 14,25; 21,10-15; Oz 12,1; Iz 7,1- 
15; 31, 1-3; Jer 27,12-1 7). 

Ypatingasis pranašo pašaukimas - skelbti ir aiškinti bū- 
simus įvykius, įspėjant, pamokant, padrąsinant. Šie pranašų 
įspėjimai, pamokymai, padrąsinimai buvo skiriami ir atski- 
riems asmenims, ir visai tautai, net visai žmonijai. Pranašai 
įspėdavo valdovus dėl jų nusikaltimų, skelbdavo jiems baus- 
mes, kurios juos turėjo ištikti (1Kar 15,26; 2 Kar 12,1 ir tt.). 
Prireikus pranašai duodavo patarimų ir nurodymų Dievo var- 
du tautos vadams (Iz 7,6-14; 4 Kar 20,1 ; 14,35; 19,2-7). La- 
bai dažnai ir labai griežtai smerkdavo ir grasindavo bausmė- 
mis dėl padarytų įvairių nusikaltimų (Iz 1-5; 58,1 ir tt.; Oz 
4,1 ir t., 9,3; Am 2,6 ir tt; 4,1; Mch 1,6; Jer 24,4; 25,4 ir tt.). 
Nors bardavo ir grasindavo, bet drauge visada primindavo 
Dievo gailestingumą; ragindavo taisytis, daryti atgailą, kad 
permaldautų Viešpatį ir išvengtų bausmių arba bent jas su- 
mažintų (Jon 4,2; Kun 26,44; Iz 1,16-20; 44,21-28; Jer 9,24; 
Ez 20,39-44). Ištiktus didelių nelaimių ir skaudžių priespau- 
dų pranašai guosdavo ir drąsindavo; žadėdavo, kad priešai 
bus sunaikinti ir tauta prisikels iš griuvėsių (Jer 27,3-8; 45— 
51; Iz 13,8-22; Ez 25-32; Am 9,8). Pavergtai ir ištremtai tautai 

pranašavo išvadavimą (Am 9, 14; Jer 24, 6; Iz 40-48; Ez 36-— 
37). Nuodėmių prislėgtiems ir jose žūstantiesiems pranašavo 
dvasinį prisikėlimą ir išsigelbėjimą nuo amžinos pražūties. 
Tai turėjo atnešti būsimas Mesijas. 

Mesijinės pranašystės sudaro visų pranašysčių kulmina- 
cinį tašką, tikrąją esmę. Mesijas yra viso Dieviškojo Apreiš- 
kimo pagrindinė figūra. Mesijas yra visos Išrinktosios tautos 
istorijos alfa ir omega - pradžia ir pabaiga. Dievas pasirinko 
Izraelį: išaugino sau ypatingai priklausomą tautą, ją antgam- 
tine ranka globojo, nes iš jos turėjo kilti Išganytojas. Jis tu- 
rėjo atnešti išganymą ne tik savai tautai, bet ir visai žmonijai 
(Pr 3,15; 9,26; 12,13; 49,10; Ps 88 ir 131; Oz 3,5; Jer 30,9; IZ 
7,14; 9,8; Mch 5,5; Mal 1,10). 

ST mesijinių pranašysčių išsipildymą Jėzuje Kristuje ci- 
tavo NT šventieji rašytojai bei pranašai. 

Jonas Krikštytojas skelbė, jog tai, ką ankstyvieji pranašai 
buvo paskelbę apie išganymą ir Išganytoją, yra jau čia pat, 
beveik realybė. Jis ragino visus daryti atgailą, kad visi tinka- 
mai pasirengtų priimti ateinantį Išganytoją ir jo nešamą išga- 
nymą (Mt 3,7-11; Mk 6,15; Jn 1,16). Kunigas Zacharijas pa- 
skelbė, kad jo sūnus Jonas yra pašauktas būti pranašu ir ke- 
lio ateinančiam Mesijui rengėjų (Lk 1,67. Senelis Simeonas 
Jeruzalės šventykloje pranašiškai nusakė Vaikelio Jėzaus 
mesijinės misijos išganingą ir skausmingą eigą (Lk 2,25-32). 
Pats Jėzus prisistatė ne tik pranašu, bet žadėtuoju Mesiju ir 
tikruoju Dievo Sūnumi (Mt 21,11; 8,29; Mk 3,11; Jn 6,14; 7, 
40). Jėzus paskelbė daug pranašysčių apie artimus ar tolimos 
ateities įvykius. Pavyzdžiui, iš anksto jis nusakė savo kančią 
(Mt 20,17 ir t.), išpranašavo Jeruzalės sunaikinimą ir visuo- 
tinę pasaulio pabaigą, kūnų prisikėlimą ir paskutinį teismą 
(Mt 21,28-45; Mk 13; Lk 21). Pranašystės dovaną turėjo apaš- 
talai ir kiti kuriančiosi Bažnyčios vadovai. Šią dovaną šv. 
Paulius priskiria prie kitų Šventosios Dvasios teikiamų cha- 
rizmų (1Kor 12,10), kurias Viešpats gausiai teikė pirmiesiems 
krikščionims, kad tuo būdu stiprintų jų tikėjimą ir jų apašta- 
linę veiklą darytų sėkmingesnę (Apd 15,22; 1 Kor 14,3-11- 
24). Apaštalų ir pirmųjų Bažnyčios vadovų pranašystės bū- 
davo beveik vien apie artimos ateities įvykius. Šv. apaštalas 
Jonas yra vienintelis, kuris iš NT šventųjų autorių parašė 
pranašysčių knygą- Apokalipsę. Joje pranašiškai nusakė 

Kristaus įsteigtos Bažnyčios būsimus skaudžius išgyvenimus 
bei persekiojimus. Tačiau galiausiai Bažnyčia pasieksianti 
pergalę ir galutinį triumfą dangiškoje Jeruzalėje. 


Duodamas apreiškimus, leisdamas skelbti pranašystes 
„Dievas paprastai pripažįsta žmogaus laisvę: leidžia jam tikėti 
ar netikėti apreiškimu, tikėti ar atmesti pranašišką apreiš- 
kimą. Štai kodėl pranašystės paprastai yra apgaubtos tam 
tikra paslaptingumo ir neaiškumo skraiste. Pranašystės pa- 
prastai nežymi laiko perspektyvos. Malonės apimtas pranašas 
mato dievišku regėjimu: visa regi dabartyje, nes Dieve nėra 
laiko, tėra tik dabartis, taigi nusakydamas savo regėjimą pra- 
našas lengvai sumaišo laiko atžvilgiu skirtingus įvykius (Jer 
46-51). Pranašai kalba ne pagal loginę ir realią, bet veikiau 
pagal psichologinę idėjų ir įvykių eigą. Dėl to atsitinka, kad jie 
lengvai sugretina ar net sujungia į vieną panašius, nors laiko 
atžvilgiu atitolusius įvykius - politinius ir mesijinius išsivada- 
vimus (Iz 42-50), Jeruzalės sunaikinimą ir pasaulio pabaigą 
(Mt 24). Pranašai skelbdavo, ką patirdavo įvairiai Dievo įkvėp- 
ti ar net ką nors regėdami, nors ir nesuvokdami savo regėji- 
mų giliosios prasmės. Dėl to jų pranašystėse neretai būdavo 
neaiškumų, fragmentiškumų, o kartais ir tam tikrų nenuo- 
seklumų (Dan 8,27; Zch 6,5). Be to, pranašystės dažnai yra 
įvilktos į įvairių vaizdų, simbolių, metaforų bei poetinių figūrų 
rūbą, kas sunkina suvokti jų tikrąją prasmę (Iz 22,13; 21,5; 
42,10; 44,23; Jer 14,3-6; Am 1,3-2, 8; Oz 2,4-15). Daug pra- 
našysčių skelbta sąlygiškai, tad jų išsipildymą buvo galima 
pažinti tik faktui įvykus (Jer 18,8; Jon 3,4; Iz 1,16-31); kai 
kurios išvis neįvykdavo (Iz 38,1-8; Jer 26,18). Paprastai pra- 
našai, nusakydami būsimus įvykius, Dievo apreiškimus, pa- 
sakydavo tik tiek ir taip, kiek reikėjo žmones paskatinti, pa- 
liekant jiems laisvai pasirinkti, ar vengti pikto ar daryti gera, 
ar turėti pasitikėjimą ir viltį Viešpatyje, ar tikėti žmogaus ga- 
liomis, kad, faktui įvykus, būtų galima būti tikriems, jog tai 
buvo Dievo pasakyta per pranašus. 


Bibl. J. Skinner. Prophesy and Religion2. Cambridge, 1936; J. 
Moffat. The Books of the Prophets. London, 1938; J. Brice. Se- 
ers of Israel. London, 1939; B.D. Cohon. The Prophets. New 
York, 1939; H.H. Rowley. The Nature of the Prophecy in the 
Light of Recent Study // HTR. 1945. Nr. 38, p. 1-38; J. Chaine. 

Introduction a la Lecture des Prophetes. Paris, 1946; Prohet and 
Priest in Israel // Expos. Times 62. 1950. Nr. 51, p. 4-9; H. 
Bacht. Wahres und Falsches Prophetentum // Biblica. 1951. Nr. 
32, p. 237-262; E.F. Sutcliffe. Prophetical Literature // Cath. 
Comm. Edinburgh, 1953, p. 527-538; H. Hėpfl. De libris pro- 
pheticis // Introductio in V.T. Romae, 1956, p. 383-408; I. Mat- 
tuck. The Thought of the Prophets. London, 1953; J. Klausner. 
Ha' Nebiim. Jerusalem, 1954; A. Neher. L' essence du prophe- 
tisme. Paris, 1955; M. Buber. Sehertum - Anfang und Ende. 
Kėln, 1955; C. Kuhl. Israels Propheten. Mūnster, 1956; E. Be- 
aucamp. Sous la main de Dieu I // Le prophetisme et VElection 
d'Israel. Paris, 1956; E. Balla. Die Botschaft der Propheten. 
Tūbingen, 1958; C. Tresmontant. La doctrine morale des pro- 
phetes d'Israel. Paris, 1958; J. Steinmann. Le prophetisme bib- 
ligue. 1959. 


PROTOEVANGELIJA 
(Pradinė Evangelija) 


Evangelija - linksmoji žinia, išganymo naujiena. Pirmoji 
išganymo žinia, kurią Dievas apreiškė nupuolusiems žmo- 
nėms ir kurią įkvėptasis rašytojas užrašė Pradžios knygoje 3, 
15 paprastai vadinama proEvangelija. Šio apreiškimo istori- 
nis tekstas yra toks. Velnias žalčio pavidalų sugundė Ievą, o 
ši prikalbėjo Adomą nepaklausyti Dievo ir paragauti už- 
drausto rojaus medžio vaisių. Nupuolimas įvyko. Už tai 
bausmė pirmiesiems tėvams, žalčiui gundytojui ir visai žmo- 
nijai. Gundytojui skirta bausmė drauge buvo išganymo paža- 
das nusidėjusiai žmonijai. Visa tai taip formuluojama: Vieš- 
pats tarė žalčiui: „Aš sukelsiu priešiškumą tarp tavęs ir mo- 
ters, tarp tavo palikuonių ir jos palikuonių; jis kirs tau per 
galvą, o tu kirsi jam į kulną“. Šiais žodžiais Dievas įspėjo 
gundytoją, kad jis netriumfuotų dėl savo tariamo pradinio 
laimėjimo, nes žmonija anaiptol jam netarnaus ir nevergaus: 
atvirkščiai, - su juo kovos. O šioje kovoje svarbus vaidmuo 
teks moteriai. Galutinis šios kovos tarp moters ir gundytojo 
velnio rezultatas bus galutinis velnio pralaimėjimas. Vienas iš 
moters palikuonių - Dievo Siųstasis - Mesijas sutriuškins jo 
viešpatavimą nusidėjusiai žmonijai. 

Ši pirmoji išganymo naujiena yra drauge ir mariologinė, ir 
kristologinė. Mariologinė todėl, kad tik per Mariją, kaip Dievo 
Sūnaus Motiną, moteris įgyja ypatingą vaidmenį kovoje su 
velniu gundytoju. Iš tikrųjų tai teigia pranašystė. Kristologinė 
todėl, kad pergalę prieš velnią moters palikuoniai galėjo lai- 
mėti tik dieviška galia, nes vien žmogaus galios nepajėgia 
įveikti velnio galybės. Iš moters turėjo gimti ir iš Marijos gimė 
Dievo Siųstasis, dangiškojo Tėvo viengimis Sūnus, Amžinasis 
Žodis. Dievas prisiėmė žmogaus prigimtį; ją sudievino ir pa- 
darė pajėgią kovoti su velniu ir jį nugalėti. Taigi tik per Kristų 
ir Kristuje, taip pat per jį pagimdžiusią Motiną Mariją nusi- 
dėjusios Ievos palikuoniams buvo pažadėtas ir užtikrintas iš- 
ganymas, nugalint ir išsivaduojant iš velnio vergijos. 


Bibl. A. Schulz. Nachlese zu Gen 3, 15 // Bibl. Zeit. 1938/9. 
Nr. 24, p. 343-356; T. Gallus. Interpretatio mariologica Protoe- 
vangeli. Romae, 1949; J. Michl. Der Weibesamme, in 
spatjudischer und frūchristlicher Auffassung // Biblica. 1952. 
Nr. 33, p. 371-401,476-505; F. Ceupens. De Mariologica Bib- 
lica. Torino, 1951, p. 1-17. 


PSALMĖS IR PSALMYNAS 


Psalmės - graikiškas žodis: vienaskaita psalmos, daugis- 
kaita - psalmoi; hebrajiškai mizmor. Tiek hebrajiškuoju miz- 
mor, tiek graikiškuoju psalmos žymima giesmė, kuri turėjo 
būti giedama pritariant styginiam instrumentui. Tačiau heb- 
rajiškame tekste psalmių rinkinys paprastai yra vadinamas 
Tehilim - šlovės giesmės arba Tefilioth - maldos. Septuagintos 
vertėjai šį hebrajiškų giesmių rinkinį pavadino psalmoi arba 
biblos psalmoon - Psalmių knyga. Tad ir lotyniškasis pavadi- 
nimas Liber Psalmorum - Psalmių knyga. Į lietuvių kalbą ver- 
čiama ir Psalmynų. 

Hebrajai-izraelitai paliko ir perdavė mums turtingiausią iš 
visų senovės tautų turimą religinės poezijos rinkinį. Ji patei- 
kiama įvairiose ST knygose, bet pirmiausia - Psalmyne. Jame 
yra 150 giesmių. Šios giesmės hebrajiškame ir graikiškame 
tekste skirtingai numeruojamos. Mat hebrajiškame tekste kai 
kurios psalmės yra dalijamos į dvi grupes, o graikiškame su- 

jungiamos į vieną, ir atvirkščiai. Vertimuose į lotynų k. lai- 
komasi graikiško teksto numeracijos. 


Psalmių numeracijos lentelė pagal graikų-lotynų ir 
hebrajų tekstus 


Gr-lot Hebr Gr-lot Hebr 
L 1-8 1-8 10-112 11-113 
9 9-10 113 114-115 
114-115 | 116 


Psalmės parašytos skirtingais laikais įvairių autorių. Ilgai- 
niui atsirado keli psalmių rinkiniai ir jie buvo sujungti į vieną 
knygą. Kada Psalmių knyga dabartine jos fc:ma buvo sureda- 
guota, nėra visai aiškų. Vis dėlto yra pagrindo manyti, kad 
Psalmių knyga dabartine forma jau buvo rašant Kronikų 
knygas (1 Kr 16,36 ir Ps 105,48). Taigi buvo suredaguota 
prieš 400-300 m. pr. Kr. 

Psalmių knyga dalijama į penkias dalis - knygas. Kiek- 
viena iš jų baigiama ta pačia malda: „Tebūna pagarbintas 
Viešpats, Izraelio Dievas... Amen“. 

Pirmojoje knygoje yra psalmės nuo 1 iki 41. Jų auto- 
riumi laikomas karalius Dovydas. Jos buvo surinktos į vieną 
rinkinį greičiausiai paties Dovydo arba bent Saliamono vieš- 
patavimo metu (plg. 1 Kr 16,7. 41; 2 Kr 23,18; 19,25). 

Antrojoje knygoje yra psalmės nuo 42 iki 72. Ir šių dau- 
guma priskiriama Dovydui; keletas (42-49) yra parašytos Ko- 
raho sūnų. Viena priskiriama Saliamonui - 72; viena laikoma 
Asafo - 50. Ši antroji knyga greičiausiai buvo sudaryta kara- 
liaus Hezekijo laikais - 726-697 m. pr. Kr. 

Trečiojoje knygoje yra psalmės nuo 73 iki 89. Šios psal- 
mės daugiausia buvusios parašytos Asafo sūnų. Ir trečioji 
knyga greičiausiai buvo suredaguota karaliaus Hezekijo lai- 
kais (plg. 2 Kr 29,30). 

Ketvirtoji knyga prasideda nuo 90 psalmės ir baigiasi 
106 psalme. 

Penktojoje knygoje yra paskutinės psalmės, pradedant 
nuo 107, baigiant 150. Šiose paskutinėse knygose pateikia- 
mos vėlesnės kilmės psalmės. Jos greičiausiai buvo sureda- 
guotos Ezdro-Nehemijo laikais, tarp 500-400 m. pr. Kr.; ga- 


116-145 |117-146 
146-147 | 147 
148-150 | 148-150 

limas daiktas, jas suredagavo tas pats autorius, kuris reda- 
gavo visą Psalmyną. - 

Psalmių autoriai dažnai nurodomi prie psalmių prideda- 
mose antraštėse. Nėra abejonės, kad daugumą psalmių su- 
kūrė karalius Dovydas. Kai kurie tyrinėtojai visą Psalmyną 
priskiria Dovydui. Pagrindą tam duoda tiek žydų, tiek krikš- 
čionių Padavimas, be to, ir pačių Šventojo Rašto Senojo ir 
Naujojo Testamento knygų Liudijimai (plg. Ps 2 - Apd 4,25; Ps 
15- Apd 2,25; Ps 31- Rom 4,6 ir tt.; Ps 109- Mt 22,43; Ps 
17 - 2; Kar 24,1-51 ir tt.) 

Tam tikras skaičius psalmių buvo parašyta ir kitų autorių, 
iš jų minėtini, kaip minėjome, Karaho sūnūs ir Azafas, žy- 
maus Dovydo laikais gyvenusio poeto palikuonis (1 Kr 6,39; 
15,12. Po vieną psalmę priskiriama Saliamonui (72), Hema- 
nui (88- 1Kr 6,33), Mozei ir Etanui (90; 89-1 Kr 6,44; 15, 
17). Taip pat yra psalmių, kurių autorius nėra žinomas. Apie 
šių psalmių parašymo laiką daugmaž galima spėti iš turinio ir 
kalbos. Tačiau spėti reikia apdairiai, ypač atsižvelgiant į kal- 
bą. Nes ilgainiui perrašinėtojai kalbą šiek tiek keitė, sekdami 
gyvąja kalba, kuri tolydžio keitėsi. : 

Dauguma psalmių turi trumputes antraštes. Jose patei- 
kiama šiek tiek informacijos. Pavyzdžiui, nurodomas auto- 
rius, mizmor - giedant vartojamas instrumentas; šir - himnas; 
melodija, pabrėžiant, kad ši psalmė turi būti giedama pagal 
„Lelijų“ melodiją (Ps 44) arba pagal „Nesunaikink“ melodiją 
(Ps 57); liturginis panaudojimas, pavyzdžiui, „Šabo dienai“ (Ps 
92), „Padėkai“ (Ps 100); „Šventyklos pašventinimo iškilmėms“ 
(Ps 30); „Pakopų giesmės“ (Ps 120-134), taip pat parašymo 
aplinkybės (Ps 13,20-32). Kai kurie antraštėse pateikiami nu- 
rodymai jau nuo seno yra nesuprantami. Pavyzdžiui, neži- 
noma, kas nurodoma žodžiais: maskil, miktam, šigayon. Gal- 
būt, antraštės buvo pridėtos pačių autorių. Bet galėjo būti 
prirašytos ir kitų įkvėptųjų redaktorių. 

Visos psalmės buvo parašytos hebrajų kalba. Nūdienis 
Psalmių, kaip ir kitų ST šventųjų knygų hebrajiškas tekstas 
datuojamas VI-VII a. po Kr. ir yra vadinamas mazoretiškuoju 
tekstu. Amžių eigoje perrašinėjant kai kuriose psalmėse ga- 
lėjo būti padaryta šiokių tokių pakeitimų. Bet iš esmės, kaip 
liudija senieji vertimai, psalmių tekstas išliko beveik nepa- 
žeistas. . 

Seniausias Psalmių knygų vertimas yra graikiškasis LXX - 
Septuaginta. Jis buvo atliktas maždaug II a. viduryje Alek- 
sandrijoje, Egipte. Deja, LXX vertimas turi nemaža trūkumų, 
nes vertėjai nepakankamai mokėjo hebrajų kalbą. Iš LXX ver- 
timo netrukus buvo išversta į lotynų kalbą. Šis vertimas ži- 
nomas Itales (arba Vetus Latina) vardu. Dar anksčiau (Il a. pr. 
Kr. - I a. po Kr.) buvo išversta į sirų kalbą. Tas vertimas ži- 
nomas Pešitos vardu. Išverstas iš hebrajų kalbos originalo, 
tačiau gana artimas LXX leidimui. 

383 m. popiežiaus Damazo I pavedimu šv. Jeronimas pa- 
rengė Romoje Psalmių vertimą į lotynų kalbą; jis yra žinomas 
Psalterium Romanum vardu. Iš tikrųjų tai buvo pataisytas Ita- 
les vertimas. 

Pagaliau 399 m. šv. Jeronimas parengė trečią Psalmyno 
vertimą. Šį kartą jis vertė iš hebrajiško originalo. Šis vertimas 
yra artimas hebrajiškam mazoretiniam tekstui, nors daug kur 
priartėja ir prie LXX. Paskutinis oficialus Psalmių vertimas 
lotynų kalba buvo parengtas Biblijos instituto Romoje. Jį ofi- 
cialiu pripažino ir paskelbė Pijus XII savo dekretu Motu Pro- 
prio 1945 m. kovo 24 d. Šis vertimas buvo atliktas iš kritiškai 
atkurto hebrajiško teksto. Tai yra neabejotinai pats tiksliau- 
sias lotyniškas Psalmyno vertimas, todėl pagrįstai laikomas 
oficialiu Katalikų Bažnyčios vartojamu tekstu. 

Pirmąjį lietuvišką Psalmių knygos ir viso Senojo ir Naujojo 
Testamento šventųjų knygų vertimą parengė XVI a. pabaigoje 
Jonas Bretkūnas. Deja, jis išlikęs tik rankraščio pavidalu. 
Buvo laikomas Karaliaučiaus universiteto archyve. Antrojo 
pasaulinio karo metu perkeltas į Vakarų Vokietiją. Kiek ži- 
nau, yra laikomas Getingeno universiteto archyve. Bretkūnas 
buvo protestantų pastorius Karaliaučiuje. Būtų gerai, kad 
kas nors pasirūpintų šį vertimą išleisti. Jis būtų labai įdomus 
lietuvių kalbos atžvilgiu: kokia tuomet buvo Prūsų krašte 
šnekamoji lietuvių kalba. 

Katalikišką Psalmių vertimą pirmąkart parengė vysk. 
M.Valančius ir išleido 1869 m. Tilžėje. 1923 m. arkivysk. 
J.Skvireckas savo verstame Šventojo Rašto III tome pateikė 
antrą lietuvišką Psalmyno vertimą. J.Skvireckas vertė iš loty- 
niškos Vulgatos ir pridėjo plačius komentarus. Arkivysk. 
J.Skvireckas 1940 m. parengė ir išleido trečią, pataisytą lie- 
tuvišką Psalmių vertimą, kurį jis išvertė iš naujai Biblijos 

komisijos parengto kritiško Vulgatos teksto. Išleido Lux lei- 
dykla Vokietijoje. Pagaliau 1983 m. Lietuvoje buvo išleistas 
naujas kun. Liesiaus parengtas Psalmyno vertimas. Šis ver- 
timas buvo atliktas pagal Neovulgatos lotynišką tekstą. Deja, 
jame yra nemaža trūkumų - netikslumų, šiurkščių posakių. 

Pastaruoju metu išėjo dar vienas Psalmyno vertimas, pa- 
rengtas iš originalių tekstų, - hebrajiško ir graikiško. Tai kun. 
A.Rubšio vertimas, išleistas 1995 m. viename iš keturių ST 
lietuviško Išminties knygų vertimo tome. Kun. A.Rubšys vertė 
iš hebrajiško originalo. 

Visi Psalmių vertimai į lietuvių k. turi ir girtinų savybių, ir 
trūkumų, ginčijamų dalykų, ypač kalbos ir posakių vertimo 
aspektu. 

Psalmės yra iškalbingas hebrajų poezijos lobynas. Tai di- 
delės vertės istorinis ir teologinis Izraelio tautos dokumentas. 
Nė viena kita ST šventoji knyga tiek nesupažindina su Izraelio 
tautos gyvenimų, mąstymu, psichologija, kaip Psalmynas. 

Iš visų Psalmyno lyrinių giesmių dvelkte dvelkia izraelito ir 
Izraelio sielvartai, tvirtas tikėjimas, meilė savo tautai, pažiūra 
į socialinį, politinį ir religinį gyvenimą. Psalmyne, kaip teigia 
šv. Bazilijus, randama visa teologija. Viso to centre yra Die- 
vas. Psalmininkai šlovina Dievo didybę, jo išmintį, gerumą, 
gailestingumą (Ps 8; 28; 32; 65; 75; 80; 90; 93; 94; 102 ir kt.). 
Izraelis ilgisi Dievo, ilgisi jo šventovės, jo šventosios Jeruzalės 
(Ps 41; 42; 47; 62; 83). Kalbėdamas apie Dievo gailestingumą, 
psalmininkas pranašauja, kad bus atsiųstas Mesijas, kad jis 
įsteigs visuotinę karalystę (Ps 21; 44; 46; 66; 71; 86; 88; 92; 
95-98; 99; 109; 131). Žvelgdamas į dangų ir šlovindamas Kū- 
rėją, psalmininkas neužmiršta, jog yra šioje vargo ir pavojų 
žemėje. Tad dažnai skundžiasi dėl žemiškos nedalios, kuri 
slegia jį patį ir visą Izraelį ir kuri kyla arba dėl nuodėmės - ir 
už tai Dievas baudžia, arba dėl neteisybių ir persekiojimų, 
kuriuos patiria iš priešų. Nuodėmes jis apverkia, apeliuoda- 
mas į Dievo gailestingumą. Dėl patiriamų neteisybių ir priešų 
nedorumo šaukiasi Viešpaties pagalbos, nurodydamas savo 
nekaltumą ir prašydamas išsigelbėjimo; o jį gavęs džiaugiasi 
ir dėkoja (Ps 3; 4; 5; 7; 9; 10; 17; 24; 26; 27; 29; 30; 31; 37, 
38; 43; 50; 53; 54; 59; 63; 68; 70; 85; 101, 108; 114; 115; 122; 
124; 129; 130; 136; 139; 142; 143). Žvelgdamas į žemę, psal- 
mininkas ne tik skundžiasi ir dejuoja, bet taip pat drąsina ir 

moko. Geruosius guodžia visokeriopa Dievo palaima ir amži- 
nojo gyvenimo užtikrinta laime. Bloguosius įspėja dėl amžino 
pasmerkimo. Kviečia ir ragina, moko, kaip reikia taisyti ir iš- 
mintingai tvarkyti gyvenimą (Ps 17; 22; 23; 26; 33; 35; 36; 48; 
51; 61; 100; 111; 118; 127; 132). Neužmiršta psalmininkas ir 
savo žemiškos tėvynės: pasakoja apie jos istorijos garbingus 
epizodus, pabrėždamas Dievo Apvaizdos gerumą, nurodyda- 
mas Viešpaties antgamtinės galios pasireiškimą ir drauge ap- 
gailestaudamas dėl tautos nedėkingumo ir neištikimybės (Ps 
67; 76; 77; 104; 106). 


Bibl. C. Lattey. The first Book of Psalms. London, 1939; Pont 
Institum Biblicum. Liber Psalmorum. Romae, 1945; R.A. Knox. 
The Book of Psalms. London, 1947; B.D. Erdmans. The Hebrew 
Book os Psalms. Leiden, 1947; F. Nėscher. Psalmen. Wūrzburg, 
1947; J. Skvireckas. Psalmių knyga. Stuttgart, 1949; H. Re- 
nard. Les Psaumes // La St. Bible. V. Paris, 1950; T.R. Bird. 
The Psalms // Wesminster Bible. London, 1953; E.J. Kissane. 
The Book of Psalms I-II. Dublin, 1953/5; G. Castellino. I. Psal- 
mi. Torino, 1955; J.A. Alexandre. The Psalms. Grand Rapids, 
1955; F. Drijvers. Over de Psalmes. Utrecht, 1956; W.E. Farda- 
le. The Psalms in New Light. London, 1956; P. Trembels. To 
Psalterion meta symtomon hermeneias. Athenis, 1955; H.J. 
Kraus. Psalmen // BiblL Komm. Neukirchen, 1957; 
M.Peinodor. Los Salmos. Madrid, 1957; A.Chouragui. Les 
Psaumes. Paris, 1956; M. Pierik. The Psalter in the Tempel and 
Church. Washington, 1957; H. Lampartes. Das Buch der Psal- 
men. Stuttgart, 1958; J.Ridderbos. Die Psalmen. II. Kempen, 
1956. 


RoOJUs 


Sventajame Rašte minimas rojus yra vieta, kur buvo su- 
kurti ir gyveno pirmieji tėvai Adomas ir Ieva. Tai buvo abso- 
liučios laimės vieta. Pirmiesiems tėvams ten nieko netrūko: 
turėjo visko, ko tik troško. Todėl pagrįstai Šventajame Rašte 
ir krikščioniškame Padavime dangus vadinamas rojumi (2 Kor 
12,4; Apd 2, A. 

Kur buvo rojus? Autorius mini keletą topografinių vietų. 
Pavyzdžiui, minimi keturių upių vardai. Dviejų upių vardus 
galima tapatinti su Tigru ir Eufratu, dabar žinomomis Mezo- 

potamijos pusiasalio upėmis. Hebrajiškas žodis eden reiškia - 
derlinga lyguma. Atsižvelgdami į tai, kai kūrie egzegetai teigė, 
kad rojus buvęs Armėnijos kalnų papėdėje arba prie Persijos 
įlankos, kur yra dabartinis Bahreimas. Bet tai tik spėliojimai. 
Rašytojui rūpėjo pasakyti, ne kur rojus buvo, bet koks jis bu- 
vo ir ką žmogus nusidėdamas prarado. 


Bibl. A. Deimel. Wo lag das Paradies? // Orientalia. 1925. Nr. 
15/15, p. 44-54; A. Schulz. Eden // Z.A.W. 1933, p. 222-226; 
P. Humbert. Etuddes sur le recit du Paradis. Neuchatel, 1940; 
G. Lambert. Le drame du jardin Eden // Nouvel Revue Theol. 
1954, p.917-948; A.M. Dubarie. Le peche originel dans 
L'Ecriture // Lectio divina. 20. Paris, 1958. 


APAŠTALO PAULIAUS LAIŠKAS ROMIEČIAMS 


Laišką romiečiams šv. Paulius parašė 58 m. iš Korinto. 
Tai matyti iš kai kurių paties laiško nuorodų (15,25-29 1r 16, 
2). Tai patvirtina ir kiti NT knygų tekstai (2 Kor 8-9; Apd 20, 
22 ir tt.; 2 Tim 4,20 ir tt.). 

Šv. Paulius buvo bebaigiąs savo trečią apaštalinę kelionę. 
Iš Korinto rengėsi grįžti į Jeruzalę ir turėjo nugabenti vargs- 
tantiems Jeruzalės tikintiesiems medžiaginės pagalbos, kurią 
buvo suaukoję Makedonijos tikintieji. Atlikęs šią misiją, pla- 
navo vykti į Ispaniją ir pakeliui aplankyti Romą (Rom 15,24 ir 
tt). 

Paulius žinojo, kad krikščionių bendruomenė Romoje buvo 
plačiai žinoma (Rom 1,18). Tarp Romos tikinčiųjų buvo kele- 
tas jo mokinių ir bendradarbių (15,3 ir tt.), tad Romoje buvo 
gera dirva skelbti Evangelijos mokslą. Taigi prieš vykdamas 
norėjo prisistatyti Romos tikintiesiems specialiu laišku. Čia 
nusakė pagrindinius savo doktrinos principus. Jis pabrėžė, 
jog Kristaus Evangelija skelbia ir teikia išganymą visiems: 
pirmiausia žydams, bet taip pat graikams ir pagonių kilmės 
krikščionims (Rom 1,16). 

Laišką sudaro trumpas įvadas, dvi dalys ir epilogas. Įvade 
apaštalas prisistato Romos tikintiesiems. Paskui dėkoja Die- 
vui, kad turi progos aplankyti ir pažinti Romos tikinčiųjų 

bendruomenę. Pagaliau reiškia džiaugsmą, kad gali skelbti 
Evangeliją ir čia, imperijos sostinėje (Rom 1,16). 

Pirmojoje, dogminėje, dalyje (1,8-11,36) apaštalas įro- 
dinėja, jog vienintelis kelias pasiekti išganymą yra tikėti Kris- 
tų, kaip jis save apreiškė Evangelijoje. Pabrėžia, kad nu- 
teisinimas yra pasiekiamas tik per tikėjimą. Tačiau pabrėžia, 
kad tikėjimas nuteisina tik per Šventosios Dvasios teikiamą 
malonę, kuri saugo nuo nuodėmės, leidžia siekti šventumo ir 
ji pasiekti, išvaduoja nuo prievolės laikytis ritualinio žydų 
Įstatymo. Pabrėžia, kad žydai, atmesdami Evangeliją ir laiky- 
damiesi vien Mozės Įstatymo, neišvengiamai pasmerkia save 
ir atsiduria už išganymo. Vis dėlto reiškia viltį, kad Izraelio 
tauta nebus galutinai atstumta ir liks išrinktąja tauta (Rom 
9-11). 

Antrojoje, moralinėje, dalyje apaštalas moko, kaip reikia 
gyventi krikščionišku tikėjimu. Atkreipia dėmesį į tarpusavio 
santykius, taip pat į klusnumną valdžiai (12-13). Pagaliau nu- 
rodo, kaip reikia elgtis su tais, kurie yra silpno tikėjimo (14). 

Epiloge Paulius reiškia sveikinimus, prašymus, siunčia 
linkėjimus (15,14-16, 1-20). 


Laiškas romiečiams buvo parašytas graikų kalba. Stilius 
paprastas, bet gyvas. Plačiai vartojamos antitezės. Dažni 
klausimai: tiesioginiai ir netiesioginiai. Apaštalas įsitikinęs, 
kad Romos tikintieji yra susipažinę su Evangelija: pažįsta 
Šventąjį Raštą ir žino jo vertę, pripažįsta jo apaštališką auto- 
ritetą. Štai kodėl minčių dėstyme aptinkama neišbaigtumų, 
peršokimų nuo vienos minties prie kitos. Užuot išsamiai 
gvildenęs kai kurias tiesas, tenkinasi tik priminimu ir pa- 
skatinimu. Vis dėlto šis laiškas yra vienas iš svarbiausių 
apaštalo laiškų. Dėl jo autentiškumo niekad nebuvo jokių 
abejojimų. 


Bibl. J.Huby. St. Paul. Epitre aux Romain3 // V.D. 10. Paris. 
1940; O. Kuss. Die Briefe an die Rėmer. Regensburg, 1941; 
L.Cerfaux. La Theologie suivant St. Paul Paris, 1942; 
J.Skvireckas. Laiškas Romėnams // Šv. Raštas. NT. II. Stut- 
tgart, 1949; A.Viard. Epitre aux Romains // La St. Bible. XI. 2. 
Paris, 1951; A.Theisen. The Epistle to the Romans. London, 
1953; P. Althaus. Rėmerbrief. Gėttingen, 1953; S. Lyonnee. 
Ouaestiones in Epistolam ad Romanos. T. I-II. Romae, 1955; 

K.Barth. Kurze Erklarung des Rėmerbriefes. Mūnster, 1956; F. 
Leenhardt. L' Epitre aux Romains. Paris, 1957; E.Gangler. Der 
Rėomerbrief. T. I. Zūrich, 1958. 


RUTOS KNYGA 


Rutos knyga yra susijusi sų Teisėjų knyga. Tai tartum 
Teisėjų knygos tesinys ar net vienas iš Teisėjų knygos priedų. 
Ši knyga tęsia istorinį išrinktosios Izraelio tautos gyvenimo 
aprašymą nuo Teisėjų eros iki karaliaus Dovydo laikų. Čia 
tęsiama ta pati kaip ir Teisėjų knygoje mintis, kad nelaimė 
yra nusigręžti nuo Dievo ir laimė būti vienybėje su Dievu ir 
ištikimai jo klausyti. 

Rutos knygoje pasakojama vienos šeimos istorija. Moa- 
bietė moteris ištekėjo už žydo, bet tapo našlė nesulaukusi 
vaikų. Našlaudama gyveno su buvusio vyro motina Naome. O 
kai ši grįžo į savo gimtąjį Betliejų Izraelyje, ji atvyko kartu su 
ja, palikusi savo kraštą ir savuosius. Betliejuje ištekėjo už 
buvusio vyro giminaičio Boazo, kaip reikalavo leviratas, t.y. 
svainio įstatymas (Pr 38,8), ir su juo susilaukė sūnaus. Jis 
buvo pavadintas Obedo vardu. Iš Obedo vėliau gimė karaliaus 
Dovydo tėvas Išajis. 

Šv. autorius parašė šią knygelę dvejopu tikslu: siekė iš- 
kelti karaliaus Dovydo kilmę, taip pat parodyti, kaip yra gera 
priklausyti Dievo išrinktajai ir palaimintajai tautai Izraeliui. 

Iš kai kurių knygos nuorodų galima spręsti, jog ji buvo pa- 
rašyta ilgesniam laikui nuo aprašomų įvykių praslinkus (Rut 
1,1; 4,7; 18), ne anksčiau kaip Dovydo laikais, nes knygos 
pasakojime rašoma apie karaliaus Dovydo kilmę (4,18). Kai 
kurie šių laikų tyrinėtojai teigia, kad Rutos knyga turėjo būti 
parašyta po nelaisvės - tremties Babilonijoje. Tačiau tam nėra 
svaraus pagrindo. Knygos pasakojimas yra susijęs su Teisėjų 
laikotarpio pradžia (Mt 1,15; Joz 2,1). Mat Boazas, kuris vedė 
Rutą, buvo Salmono sūnus, o šis buvo vedęs Raabą, tad nuo 
jo iki Dovydo viešpatavimo pabaigos yra pakankamai ilgas 
laiko tarpas (daugiau kaip 200 metų), kad būtų pateisinamas 
4,7 minimas paprotys dėl atpirkimo ir mainų (žmogus nusi- 
audavo sandalą ir atiduodavo kaimynui). Padavimas teigia, 

kad šią knygelę parašė pranašas Samuelis. Vis dėlto nėra 
tvirtų argumentų, kad tai būtų galima teigti. Jei Rutos knygą 
parašė Samuelis, tai jau savo gyvenimo pabaigoje, būtent po 
to, kai Dovydą jau buvo patepęs Izraelio karaliumi. 

Knygos stilius yra gyvas, jaukus, puošnus. Pasakojimas 
beveik ištisai perteiktas dialogų forma. Rutos knyga yra ski- 
riama prie gražiausių hebrajiškos literatūros pavyzdžių. 


Bibl. P. Humbert. Art et lecon de V'histoire de Ruth. Lausanne, 
1939; M. Haller. Ruth // Kom z AT. Tūbingen, 1940; M. David. 
The Date of the Book of Ruth Alt. T. Studien. T. 1. 1941, p. 55- 
63; H.H. Howley. The Marriage of Ruth // Harvard Theol. Revue 
40. 1947, p. 77-99; A. Vaccari. Ruth // La Sacra Bibbia. T. 2. 
Firenze, 1947; R. Tamisier. Ruth // La St. Bible. T. 3. Paris, 
1949; P.Jouon. Ruth. Romae, 1953; B. Ubach. Rut // La Biblia. 
T. 4. Montserrst, 1953; R.K. Edendorfer. Das Buch Ruth. Stut- 
tgart, 1954; J. De Fraine. Rechters-Ruth. Roermond, 1955; K. 
Fueter. Das Buch Ruth. Zūrich, 1955; J.H. Myers. The Linguis- 
tic and Literary Form of the Book of Ruth. London, 1955; A. 
Bruno. Die Būcher Josua. Richter und Ruth. Stockholm, 1955. 


SADUKIEJAI 


Sadukiejai buvo politinė religinė Izraelio sekta. Ji atsirado 
II a. pr. Kr. ir buvo galutinai sunaikinta 70 m. po Kr. Jai dau- 
giausia priklausė žydų aristokratinės dvasininkijos atstovai. 
Pats Sadukiejų vardas kilęs greičiausiai nuo vyriausiojo ku- 
nigo Sadoko, kurį Saliamonas buvo paskyręs vietoj atšauk- 
tojo kunigo Abjataro (3 Kar 2,35). Vyriausiojo kunigo Sadoko 
palikuoniai vadovavo Izraelio religiniam gyvenimui iki Babilo- 
nijos nelaisvės (1 Kr 6,8 ir tt.) ir sugrįžus po tremties - iki An- 
tiocho IV laikų (Ezd 3,2; Neh 12,26). Sadukiejai buvo liberalus 
religinio gyvenimo junginys. Sadukiejams priešingi buvo fari- 
ziejai: jie sudarė kraštutinį dešinįjį religinio gyvenimo sparną. 

Tarp šių dviejų religinio ir politinio gyvenimo sluoksnių Iz- 
raelyje vyko nuolatinė trintis ir net kova. Izraelio priešai šia 
trintimi pasinaudojo, kurstydami vienus prieš antrus, ir sil- 
pnino Izraelio politinę galią (plg. J. Flavius. Antiguitates Iu- 
daicae. T. 13, p. 10-15, 8 286-423). 

Sadukiejai tikėjo vieną Dievą, visatos Kūrėją, bet nepripa- 
žino dvasinio gyvenimo, angelų, kūnų prisikėlimo amžių pa- 
baigoje (Apd 23,8; Mk 12,18). Jie taip pat neigė Dievo Ap- 
vaizdą, iškeldami žmogų viso žemiško gyvenimo centre (plg. 
J.Flavius. Bellum Iudaicum. 2, 8, 14, 8 165). Sadukiejai ir fa- 
riziejai nesutarė ir dėl liturgijos. Pavyzdžiui, dėl Velykų avinė- 
lio valgymo laiko, dėl pirmųjų vaisių aukojimo dienos, dėl 
Sekminių šventimo datos ir kt. (Kun 23,11; Flavius. Ant. 3. 
10, 5, 25; Kun 23,15). 

Jėzus negailėjo karčių priekaištų tiek sadukiejams, tiek 
fariziejams (Mt 16,1-12; Lk 13,31; Mt 23,13-33). Tačiau sa- 
dukiejai krikščionims buvo pavojingesni, nes turėjo didesnę 
galią: buvo valdančioji partija. Jie buvo priešiški Kristui, nes 
pavydėjo įtakos žmonėms. Kristų pasmerkė ir pirmieji pradėjo 
persekioti krikščionis sadukiejai (Apd 4,1 ir tt.; 5, 17). 


Bibl. U. Holzmeister. Storua dei tempi del N.T. // La Sacra 
Bibbi. Torino, 1950, p. 172-186; J. Bonsirvin. Le Judaisme Pa- 
lestien au temps de Jesus Christ. Paris, 1936. T. 1, p. 44-58; 
Strak-Billerbeck. Kommentar z N. Mūnchen, 1928. T. 4, p. 334- 
352. 


SALOMĖ 


Naujojo Testamento Evangelijose Salomės vardu minimos 
dvi moterys. 

1. Salomė, Zebediejaus žmona, dviejų apaštalų - Jokūbo ir 
Jono motina. Apie ją Evangelijose užsimenama keturis kar- 
tus. Ji minima tarp būrelio moterų, kurios lydėjo Mokytoją jo 
apaštalinėse kelionėse, teikdamos jam įvairius patarnavimus 
(Mk 15,40 ir t.). Salomė, apaštalų Jokūbo ir Jono motina, vie- 
na proga kreipėsi į Mokytoją ir prašė savo dviem sūnums 
pirmųjų vietų mesijinėje karalystėje (Jn 20,20 ir tt.). Salomė - 
Kristaus kančios liudytoja. Ji stovėjo prie kryžiaus drauge su 
Dievo Motina Marija, Marija Magdaliete ir Marija Klopiene (Mt 
27,55; Jn 19,25). Pagaliau ji Velykų rytą drauge su Marija 
Magdaliete ir kitomis moterimis ėjo prie Kristaus kapo, norė- 
damos patepti mirusįjį, bet rado kapą atvirą ir Kristų prisikė- 

lusį, taigi buvo tarp pirmųjų prisikėlusio Išganytojo liudytojų 
(Mk 16,1). 

Kai kurių Bažnyčios Tėvų nuomone, Salomė buvusi Jė- 
zaus giminaitė (plg. Epiphanius. Adversus Haer. 78, 9; Eu- 
sebius. Hist. Eccl. 3,11; Nicephoras H.E. 2,3). 


2. Antroji Naujajame Testamente minima Salomė buvo 
Erodo Pilypo ir Erodiados duktė. Vėliau ji gyveno nelegalioje 
moterystėje su Erodu Antipų, Galilėjos valdytoju. Būdama 
dar mergaitė, vienų vaišių proga buvo pakviesta šokti kara- 
liaus ir aukštųjų svečių akivaizdoje. Čia taip sužavėjo valdovą 
ir svečius, kad Erodas, pasivadinęs pas save, pažadėjo jai 
duoti viską, ko ji prašytų. Motinos įkalbėta, karaliaus ir visų 
nuostabai, ji paprašė, kad nukirsdintų ir jai atiduotų kalė- 
jime laikomo Jono Krikštytojo galvą. Karalius, išgirdęs tokį 
netikėtą prašymą, nuliūdo, bet pažadą, duotą visų svečių aki- 
vaizdoje, tesėjo. Erodiada šiuo būdu atsikeršijo Kristaus 
pirmtakui, nes jis buvo subaręs Erodą dėl jo gyvenimo nele- 
galioje moterystėje su brolio žmona (Mt 6,11). 

Vėliau Salomė ištekėjo už savo dėdės Iturėjos tetrarcho Pi- 
lypo, o šiam mirus, antrą kartą ištekėjo už Erodo Didžiojo 
anūko Aristobulio (J. Flavius. Ant. 18, 5, 4). 


SAMARIEČIAI 


Samarijos - vidurinės Palestinos dalies - gyventojai buvo 
etninis ir religinis žydų ir kolonistų asirų mišinys, tikrųjų žy- 
dų laikomi pagonimis. 721 m. pr. Kr., kai Asirijos karalius 
Sargonas II užkariavo šiaurinę Izraelio karalystės dalį ir jos 
sotinę Samariją, jis ištrėmė Samarijos miesto ir apylinkių gy- 
ventojų daugumą į Asiriją, o į šių vietą atgabeno asiriečių 
imigrantų (4 Kar 17,6-24). Politiniais sumetimais į Samariją 
atgabentiems asirams buvo patarta asimiliuotis su vietiniais 
gyventojais žydais - priimti jų tikėjimą ir kalbą. Šiuo tikslu 
valdovo paliepimu iš nelaisvės į Samariją buvo sugrąžintas 
vienas iš žydų kunigų, kad jis supažindintų imigrantus su 
Jahvės religija (4 Kar 17,28). Ilgainiui susiformavo etninė sa- 
mariečių bendrija: pusiau žydiška, pusiau pagoniška - maišy- 

to kraujo, maišytos religijos, maišytų religinių papročių bei 
apeigų. Kai žydai grįžo iš Babilonijos tremties, samariečiai 
siūlėsi jungtis su jais, kad bendromis jėgomis galėtų atkurti 
krašto gyvenimą ir pastatyti naują šventyklą Jeruzalėje. Bet 
Nehemijas ir Zarovbelis siūlymą atmetė. Tai sukėlė priešiš- 
kumą tarp žydų ir samariečių iki pat Kristaus laikų. Sama- 
riečiai, žydų atstumti ir paniekinti, vadovaujami vyriausiojo 
kunigo Jehojados sūnaus Manaso, pasistatė savo šventyklą 
ant Garizimo kalno (Neh 13,28; J.Flavius. Ant. 11, 7. 2). 

Dar ir Kristaus laikais žydai labai neapkentė samariečių 
(Jn 8,48) ir su jais nepalaikė jokių santykių (Jn 4,9. Samarie- 
čiai atsilygindavo tuo pačiu. Jie darydavo žydams nemalonu- 
mų, kai šie keliaudavo per Samariją iš Galilėjos į Jeruzalę ar- 
ba kai iš Jeruzalės grįždavo į Galilėją (Lk 9,52 ir tt.; J. Fla- 
vius. Ant. 20, 6. 1). J. Flavijus rašo, kad kartą samariečiai 
per Velykų šventę suteršė šventyklą - primėtė į ją kaulų (Ant. 
18, 2. 2). 

Tačiau Kristus apie samariečius atsiliepdavo gan palankiai 
(Lk 10,33 ir t.; 17,16; Jn 4,4-48). Prieš įžengdamas į dangų 
Jėzus liepė apaštalams eiti ir skelbti Evangeliją visoje Judė- 
joje ir Samarijoje (Apd 1,8). Samariečiai savo tikėjimą Jahve 
rėmė Mozės Penkiaknyge. Jie šią knygą išlaikė sena hebra- 
jiška rašyba. Samariečiai tikėjo ateisiant Mesiją (Jn 4,25). 
Pirmasis, kuris skelbė atėjusį Mesiją samariečiams, buvo 
diakonas Pilypas (Apd 8,5 ir tt.). Pilypas sėkmingai apaštalavo 
tarp samariečių. Čia greitai susiformavo krikščionių ben- 
druomenė (Apd 9,31). Sužinoję, kad Samarijoje daugelis pri- 
ėmė Dievo žodį, apaštalai Petras ir Jonas nuvyko į Samariją 
ir čia įtikėjusiems rankų uždėjimu suteikė Šventąją Dvasi 
(Apd 9,14). o 


Bibl. 1.W. Rathstein. Juden und-Samaritanen. Oxford, 1926; J. 
Jeremias. Die Passahfeier der Samaritaner. Giessen, 1932; E. 
Robertson. Catalogue of the Samaritaner manuscripts // John 
Rylands Library. Manchester, 1938; M.-J. Lagrenge. St. Jean. 
Paris, 1947, p. 101-106; L.A. Meyer. Outline of a Bibliography on 

+ the Samaritans // Erets Israel. T. 4, p. 156, 525-268. 

SAMSONAS 


Samsonas buvo paskutinis iš šešių didžiųjų Izraelio Tei- 
sėjų (Ts 13-16). Pasižymėjo kovose su filistinais. Gimė spe- 
cialiai Dievui įsikišus iš bevaikių tėvų (Ts 13,4 ir tt.). Nuo pat 
gimimo buvo paaukotas Dievui pagal specialų naziro įžadą 
(Sk 6,2-8). Išaugo nepaprasto stiprumo vyras. Prieš tėvų valią 
vedė žmoną filistinę iš Timnos miesto (Ts 14,1). Vestuvių po- 
kylio metu pagal Rytų kraštuose vyravusį paprotį Samsonas 
svečiams uždavė mįslę, susijusią su lažybomis. Mįslę filistinai 
atspėjo padedami Samsono žmonos, išgavusios iš vyro mįslės 
atsakymą. Jausdamasis apgautas Samsonas labai supyko ir 
atsikeršijo. Nuėjęs į Aškelono miestą, užmušė 30 filistinų, 
nuvilko jų šventiškus drabužius ir sugrįžęs apmokėjo atspė- 
jusiems mįslę, kaip buvo įsipareigojęs (Ts 14,12-19). O pats, 
palikęs žmoną, grįžo pas savuosius. Taip prasidėjo Samsono 
priešiškumas su filistinais. Vėliau Samsonas grįžo pas žmo- 
ną, bet ji jau buvo ištekėjusi už kito. Jis taip supyko, kad at- 
sikeršydamas sunaikino filistinų javų derlių. Filistinai irgi at- 
sikeršijo: nužudė jo žmoną ir uošvį. Samsonas, radęs progą, 
gerai apkūlė filistinus ir vėl grįžo atgal pas savuosius. Filisti- 
nai atsivijo jį iki žydų gyvenviečių ir reikalavo, kad žydai jiems 
ji išduotų. Šie, bijodami filistinų keršto, surado Samsoną, pa- 
sislėpusį vienoje uoloje, surišo ir atidavė filistinams. Bet at- 
gabentas surištas jis pasitampė ir sutraukė virves, kuriomis 
buvo surištas, pagriebtu asilo žandikaulių užmušė tūkstantį 
filistinų (Ts 15,1—-16). Nepaisant visko, jis ir toliau mėgdavo 
lankytis pas filistinus. Kartą filistinai, sužinoję, kad jis esąs 
pas vieną moterį, užsklendė miesto vartus, tikėdamiesi rytą, 
surinkę daugiau jėgų, jį suimti ir nužudyti. Bet Samsonas, 
radęs užsklęstus miesto vartus, juos išvertė ir užsidėjęs ant 
pečių parsinešė namo (Ts 16,1-3). 

Lankydamasis pas filistinus, Samsonas vėl įsimylėjo filis- 
tinę, vardu Dalila. Ši, savųjų prikalbėta, išgavo jo nuostabios 
stiprybės paslaptį ir ją pranešė savo tautiečiams. Taip jis bu- 
vo suimtas, kankinamas, niekinamas ir pagaliau žuvo drauge 
su daugybe iš jo pasityčioti susirinkusių filistinų didžiulio pa- 
stato griuvėsiuose. Mat jis, atgavęs jėgą, išvertė koloną, prie 

kurios buvo pririštas ir ant kurios rėmėsi pastato lubos (Ts 
16,4-31). 

Samsonas įėjo į Izraelio istoriją kaip legendinis didvyris: iš 
dalies istorinis, iš dalies mitologinis. Jo asmuo, gyvenimas ir 
žygdarbiai aprašyti taip, kaip sklido tautoje. 

Samsonas buvo daugelio literatūros ir muzikos kūrinių 
personažų prototipas. Apie jį rašė Eulenbergas (1910), 
D.Miltonas ir F.Wedekinas (1914), G.F. Hendelis sukompo- 
navo Oratoriją, o K.Saint-Sačėns sukūrė operą (1877). 


Bibl. E. Kalt. Samson eine Untersuchung des historischen Cha- 
rakters. 1912; H. Stalman. Die Simson-Sage, eine Religiosges- 
chichtliche Untersuchung. 1908; R. Hermann. Die Gestalt Sim- 
son bei Luther. 1953. 


SAMUELIS 


Samuelis buvo teisėjas ir pranašas. Dievas jį pašaukė ir 
siuntė norėdamas pereinamajame Izraelio istorijos laikotar- 
pyje apreikšti savo valią, duoti nurodymus dėl religijos ir po- 
litinio gyvenimo. Samuelis buvo pagrindinė pereinamojo tau- 
tos istorijos periodo figūra. Jis užbaigė Teisėjų laikotarpį ir 
pradėjo Izraelio karalių viešpatavimo laikotarpį. 

Samuelis kilęs iš Levio giminės: Kasto šeimos palikuonis 
(1 Kr 6,23). Jo tėvai Elkana ir Hana ilgai buvo bevaikiai. Žy- 
dams neturėti vaikų buvo laikoma didele nelaime. Jie karštai 
meldė Viešpatį, darė įvairius įžadus, kad tik susilauktų įpėdi- 
nio. Pagaliau jų malda buvo išklausyta. Susilaukė sūnaus. 
Jam davė vardą Samuelis, t.y. Dievo išprašytasis. Vykdydami 
padarytą įžadą, paaugusį berniuką tėvai atidavė Šventyklos 
tarnystei. Samuelis išaugo ir pasirengė Dievo tarnystei vy- 
riausiojo kunigo Elio priežiūroje. Tuo metu Sandoros Arka 
buvo laikoma Betelyje. Tenai buvo ir kunigas Elis, ir jaunasis 
Samuelis. Čia Samuelis vėliau patyrė Dievo apreiškimus 
(1 Kar* 1-4). 

Eliui mirus (1 Kar 41-18), Samuelis visuotinai tapo pri- 
pažintas Viešpaties siųstuoju - pranašu. Daugelis kreipdavosi 


* Žr. paaiškinimą Samuelio knygos, p. 121. 

į ji įvairiais reikalais, ir jis duodavo jiems patarimų bei nuro- 
dymų. Jis tam tikra prasme vadovavo Izraetio kovoms su fi- 
listinais (1 Kar 7,1-13). Jo sprendimai buvo teisingi, o pata- 
rimai išmintingi, nes veikė Dievo įkvėpimu. Tauta jį mylėjo ir 
gerbė (1 Kar 12,4). Bet kai jį pradėjo pavaduoti jo sūnūs, pa- 
dėtis pasikeitė, pasidarė gana sunki. Tautos vyresnieji ėmė 
reikalauti, kad būtų paskirtas valdovas karaliaus titulu ir žo- 
džių, kad iš teokratinės valdymo sistemos būtų pereita į mo- 
narchiją. Samuelis tam prieštaravo. Jis norėjo ir toliau palai- 
kyti teokratinę sistemą (1 Kar 8,7). Tačiau tautos vyresnie- 
siems primygtinai reikalaujant ir Dievui leidžiant, Samuelis 
pagaliau sutiko paskirti karalių. Tik prašė dar palaukti, kol 
Viešpats jam apreikš, ką turėtų juo paskirti (1 Kar 8,1-22). 
Gavęs iš Dievo apreiškimą, Samuelis patepė Izraelio kara- 
liumi jauną vyrą iš Benjamino giminės, vardu Saulius, ir jį 
iškilmingai pristatė tautai (1 Kar 10,1-2. 17). Paskyręs Saulių 
karaliumi, Samuelis atsisakė teisėjo pareigų, tačiau priminė, 
jog tikrasis tautos vadovas ir viešpats ir toliau lieka Jahvė, ir 
būtų nelaimė pačiam karaliui ir tautai, jei jie kada nusigręžtų 
nuo jo (1 Kar 12,1 ir tt.). 

Nors ir atsisakęs teisėjo pareigų, Samuelis ir toliau darė 
įtaką tautos gyvenimui kaip pranašas, Dievo valios reiškėjas 
ir jo įsakymų vykdytojas. Jis įspėjo karalių Saulių, kai šis 
nusikalto Dievui (1 Kar 13,8-14). Jis nusigręžė nuo karaliaus, 
kai šis dar kartą nusikalto (1 Kar 15,19-35). Dievo liepiamas 
jis nauju Izraelio karaliumi patepė betliejietį Dovydą (1 Kar 
16,1 ir tt.). 

Samuelis ypač pasižymėjo religine veikla. Gyveno ir veikė 
apsuptas būrio mokinių, turėjo lyg kokią pranašų mokyklą (1 
Kar 10,5; 19,18). Jam ir jo mokiniams Viešpats teikė ant- 
gamtinių apreiškimų, taip pat pranašavimo dovaną. Tad Sa- 
muelis pagrįstai priskiriamas prie didžiųjų Izraelio pranašų 
(Apd 3,24; 13,20; Žyd 11,32). Specialiu Dievo pavedimu, nors 
ir nebūdamas Aarono palikuonis, atnašavo aukas, o tai buvo 
leidžiama vien kunigams (1 Kar 7,9; 9,13; 10,8). 

Tikriausiai Samuelis buvo ir hagiografas. Daugelis egze- 
getų teigia, jog jis bus parašęs Teisėjų knygą. Be to, kaip ma- 
tyti iš 1 Kronikų knygos (1 Kr 29,29, Samuelis parašė darbą 
apie karalių Sauliaus ir Dovydo viešpatavimą. Jo vardu yra 
pavadintos dvi pirmosios Karalių knygos. 

Samuelio knygas lotyniškosios Vulgatos vertėjas Jeroni- 
mas pavadino Pirmąja ir Antrąja Karalių knygomis. Tačiau 
hebrajiškame originaliame tekste ir kituose įvairiuose verti- 
muose jos vadinamos Samuelio 1-ąja ir 2-ąja knygomis. Čia 
aprašomas paskutinių Teisėjų ir dviejų pirmųjų karalių - 
Sauliaus ir Dovydo - valdymo laikotarpis. Jis apima maždaug 
150 metų, būtent nuo 1120 iki 970 pr. Kr. 

Samuelio knygomis jos vadinamos todėl, kad Samuelis jo- 
se yra pagrindinis veikėjas. Knygų pagrindinė mintis - pa- 
rodyti, kaip Dievas, tesėdamas mesijinius pažadus, įsteigė ir 
įamžino karalių viešpatavimą Judo palikuonies Dovydo di- 
nastijai, iš kurios turėjo kilti Mesijas - žmonijos Atpirkėjas. 
Tiksliai nežinoma, kas ir kada šias dvi knygas parašė. Vis dėl- 
to iš kai kurių knygose minimų aplinkybių galima spėti, kad 
jos buvo parašytos po Izraelio valstybės padalijimo ir prieš 
Asirijos nelaisvę, t.y. tarp 929 ir 722 m. pr. Kr. (1 Kar 27,6; 2 
Kar 3,18; 20,3). Šventasis autorius, rašydamas šias knygas, 
naudojosi kai kuriais šaltiniais iš žodinio Padavimo ir rašyti- 
niais dokumentais. Iš pastarųjų minėtini: Teisėjų knyga (2 
Kar 1,18); Samuelio ir Sauliaus istorija (1 Kar 1,1-14); paga- 
liau Dovydo istorija (2 Kar 9-20) . 

Samuelio knygose pasitaikantys stiliaus nevienodumai ar 
pasakojimo nenuoseklumai nieku būdu negali būti argu- 
mentai neigti veikalo istoriškumą. Visa tai lengvai paaiški- 
nama tuo, kad šventasis autorius bus naudojęsis įvairiais 
šaltiniais, kurie ir nulėmė tam tikrą nenuoseklumą. 


Bibl. P. Ketter. Die Samuelbūcher. Freiburg i. Br., 1940. T. 3; 
R. Press. Der Prophet Samuel // ZAW. 1938. Nr. 56, p. 11-225; 
C. Keeley . An Aproch to the Books of Samuel // CBO. 1948. Nr. 
10, p. 254—-270; R.P. Medebiele. Les Livres des Rois // St. Bible. 
Paris, 1949. Kn. 3; J. Schildenberger. Zur Einleitung in die 
Samuelbūcher // Sudia Anselmiaba. Rom. 1951, Nr. 27/28; R. 
de Vaux. Les Livres de Samuel. Paris, 1953; H. Mckay. Kings. 
London, T. 1-2: A. Vaccari. La Sacra Bibbia. Firenze, 1949. T. 2; 
G. Bressan. Samuele // La Bibbia. Torino, 1954; A. Jepsen. 
Die Oueilen dės Kėnigsbuches. Halle, 1956; A. Stellini. Samuel! 

* Propheta in Israelk. Romae, 1956; A. Van den Born. Samuel. 
Roe, 1956; K. Gutbrod. Das Buch von Kėnig. Stuttgart, 1956; K. 
Gutbrod. Das Buch von Reich. Stuttgart, 1958. 

SANDOROS SKRYNIA 


Sandoros Skrynia buvo didžioji išrinktosios tautos šven- 
tenybė. Ji buvo regimas Dievo buvimo su tauta ženklas, ke- 
lionių Sinajaus dykumose kelrodis. Buvo dvasinio ir valstybi- 
nio gyvenimo širdis įėjus į Pažadėtąją žemę. Ją pasidirbdino 
per Mozę duotu Dievo įsakymu bei nurodymu prie Sinajaus 
kalno. Tai buvo Skrynia, padaryta iš akacijos medžio, iš iš- 
orės ir iš vidaus aptraukta aukso plokštele. Ji buvo apytikriai 
1,40 m ilgio, apie 80 cm pločio ir tiek pat aukščio. Skrynios 
dangtis buvo papuoštas aplink einančiu aukso apvadu. Už- 
danga, už kurios buvo laikoma Skrynia, buvo auksinė. Ji pa- 
vadinta maldytuve, nes vyriausiasis kunigas kartą per metus 
įėjęs apšlakstydavo ją aukos krauju nuodėmėms permaldyti. 
Skrynios šonuose buvo po du žiedus. Į juos buvo įkišamos 
kartys, kad būtų patogiau nešti Skrynią keliaujant dyku- 
mose. Ant Sandoros skrynios buvo nukalti du auksiniai ke- 
rubinai. Jie ištiestais savo sparnais dengė dangtį ir sudarė lyg 
sostą nematomam Viešpačiui, tautos Valdovui (Iš 25, 10-20; 
30, 36; 1 Kar 4, 4;2 Kar 6,3). 

Sandoros Skrynioje buvo laikomos dvi akmens plokštės su 
įrašytais Dešimt Dievo įsakymų, Viešpaties duotų Mozei ant 
Sinajaus kalno. Šios plokštės turėjo liudyti Dievo padarytą 
Sandorą su tauta. Dėl to Skrynia pavadinta Sandoros. 

Iš pradžių ši Šventenybė buvo laikoma laikinoje padang- 
tėje, vėliau Jeruzalės Šventykloje, pastatytoje karaliaus Sa- 
liamono. Šventykloje jai buvo įrengta vadinamoji Šventų 
Švenčiausioji vieta, į kurią galėdavo įeiti tik vyriausiasis ku- 
nigas apeigų metu (Iš 26,31 irtt.; 2Kar 6,6). 

Be Sandoros Skrynios, Šventų Švenčiausioje dalyje dar 
buvo laikomas indelis su mana, Aarono lazda (Sk 17,10) ir 
Mozės duoto Įstatymo lentelės (Įst 10,5). Kelionėse šios bran- 
gios relikvijos tikriausiai buvo laikomos Sandoros palapinėje, 
Šventų Švenčiausioje dalyje. Tai patvirtina tiek žydų Padavi- 
mas, tiek šv. Pauliaus Laiškas žydams (8,2). Tačiau Šventyk- 
loje Jeruzalėje Šventų Švenčiausioje dalyje tebuvo laikoma 
vien dvi Dekalogo plokštės (3 Kar 8,9). 

Atvykus į Pažadėtąją žemę (Palestiną), Sandoros Skrynia, kuri 
ypatingais atvejais buvo kilnojama iš vienos vietos į kitą (Joz 6,6- 

16; 8,33; 1 Kar 43-22, jau turėjo ir nuolatinę vietą. Šventyklos 
pastatas buvo Šilo vietovėje (Ts 18,31; 1 Kar 1,24; 3,3. 

Kadangi žydai, eidami į kovas, laukė pagalbos iš Dievo, to- 
dėl veždavosi ir Sandoros palapinę, Skrynią ir aukurą. Kartą 
per kovas su filistinais Sandoros skrynią priešai pagrobė. 
Šaukdamiesi Dievo pagalbos izraeliečiai laimėjo kovą ir Skry- 
nią atsiėmė (1 Kar 4-6). Vėliau daugiau kaip 20 metų ji buvo 
laikoma Judo Baale (2 Kar 7,1 ir t.). Kai po tragiškos kara- 
liaus Sauliaus mirties pradėjo viešpatauti Dovydas, jis pasi- 
rūpino Sandoros skrynią atgabenti į Jeruzalę. Dovydas ketino 
ant Sijono kalvos pastatyti šventyklą ir joje specialiai įreng- 
toje vietoje laikyti šią didžiąją tautos Šventenybę (2 Kar 6,1- 
17; 1 Kr 13,3-14. Deja, Dievo valia buvo kitokia - šventyklą 
pastatė ne Dovydas, o jo įpėdinis Saliamonas (3 Kar 8,1-21). 

Šioje didingoje šventykloje Sandoros Skrynia buvo iki 
pranašo Jeremijo laikų, t.y. iki babiloniečių įsiveržimo į Ju- 
do karalystę. Jeremijas paskelbė, kad dėl neištikimybės Die- - 
vui tautos laukia sunaikinimas, o Sandoros laikas yra pa- 
sibaiges (Jer 3,16). Gresiant Jeruzalės užėmimui ir sunaiki- 
nimui, Jeremijas pasirūpino paslėpti Sandoros Skrynią, kad 
ji nepatektų pagonims ir nebūtų išniekinta. 2 Mak 2,4-8 yra 
cituojama Jeremijo raštas, kuriame pranašas teigia, jog jis 
Dievo apreiškimu bei paliepimu paėmęs Sandoros Skrynią ir 
ją nugabenęs ant Nebo kalno, kur paslėpęs oloje. Ant Nebo 
kalno numirė Mozė ir tenai buvo palaidotas. Šiuo ir baigiasi 
Sandoros Skrynios istorija. 

Izraelio rabinai dar ir šiandien tiki, kad Sandoros Skrynia 
būsianti surasta, kai ateisiąs jų laukiamas Mesijas. Dieve 
duok, kad Izraelio vaikai ir jų dvasiniai vadai praregėtų vieną 
dieną ir įsitikintų, jog Mesijas yra atėjęs ir laukia, kada galės 
Juos surinkti kaip višta surenka viščiukus po savo sparnais. 


Bibl. H.C. May. The Ark // American Journal of Semitical Lan- 
guages. 1935/6. Nr. 52, p. 215-234; C.C. Dobson. The Mystery 
of the Faith of the Ark of the Convention. London, 1939; O. Eis- 
feld. Lade und Stierbild // Zfaw. 1940. Nr. 17, p. 190-215; J. 
Morgenst. The Ark. Cincinati, 1945; S. Saba. L'Arca del! alle- 
anza. Roma, 1948; W. Seebor. Der Weg der Tradition von der 
Lade Jahves im A.T. Kiel, 1957; M. Haran. Arca and Cherubin // 
Eretz Isr. 1958. T. 5, p. 83-90; E. Nielsen. Some Refelctions on 
the History of the Ark. 1960. T. 57, p. 60-74. 

SENASIS TESTAMENTAS 


I 


Sventasis Raštas yra skirstomas į Senąjį ir Naująjį Testa- 
mentą. Senojo Testamento (ST) šventųjų knygų kanone kata- 
likai turi 45 arba 46 knygas, priklausomai nuo to, ar Barucho 
knyga laikoma atskira, ar jungiama su Jeremijo pranašysčių 
knyga. Žydai ir protestantai ST šventųjų knygų kanonę teturi 
tik 36 knygas. Jie nelaiko kanoniškomis Tobito, Juditos, Iš- 
minties, Eklesiasto, Barucho ir dviejų Makabėjų knygų. Be to, 
jie nepripažįsta kanoniškumo kai kurių Esteros (10, 4-16, 
24), pranašo Danielio (3, 24-90ir 13-14) knygų dalių. Tos ST 
knygos, kurių visų yra laikomos kanoniškomis, vadinamos 
pirmojo kanono, arba protokanoninėmis, o visos kitos yra va- 
dinamos antrojo kanono, arba deuterokanoninėmis. 

Kada ir kaip susidarė šis skirtingas Šventojo Rašto knygų 
kanonas? Žydai aleksandriečiai bei žydai, kalbantys graikų 
kalba, iš pradžių pripažino kanoninėmis visas šventąsias 
knygas, kaip ir katalikai. Žydai palestiniečiai irgi turėjo, ger- 
bė, naudojosi ir deuterokanoninėmis knygomis. Tai liudija 
Juozapas Flavijus (C.Ap. I, 1. 8. Ant. Jud, 10. 1. 4). Ilgainiui, 
stiprėjant žydų priešiškumui helenizmui, tos šventosios kny- 
gos, kurios buvo parašytos graikų kalba (Tobito, Išminties ir 
2 Makabėjų), taip pat tos, kurios nors parašytos hebrajiškai 
ar aramėjiškai, bet kurių buvo išlikęs tik vertimas į graikų 
kalbą (Juditos, Eklesiasto, Barucho ir 1 Makabėjų), buvo iš- 
skirtos iš kanono, teisinantis, kad šventųjų knygų kanoną 
sudaręs Ezdras (Neh 86-10), o vėliau, kai Pranašų epocha jau 
buvo pasibaigusi, nebuvę, kas būtų galėjęs autoritetingai 
spręsti apie vėliau parašytų knygų dieviškąjį įkvėpimą. 

Katalikai šventųjų knygų kanoną perėmė iš Padavimo, at- 
ėjusio iš apaštalų laikų; be to, jie remiasi paties Kristaus ir 
Naujojo Testamento įkvėptųjų autorių autoritetu (plg. Insti- 
tutiones Biblicae I. Romae, 1951, p. 125-144). 

II 


ST šventosios knygos buvo parašytos įvairių Dievo įkvėp- 
tųjų autorių, pradedant Moze (XIII a. pr. Kr.) ir baigiant Ma- 
kabėjais (II a. pr. Kr. pab.). Dauguma jų buvo parašytos heb- 
rajų kalba. Šias knygas žydai ypač brangino ir saugojo. Jų 
tekstas nuostabiai tiksliai buvo perduodamas iš kartos į kar- 
tą iki mūsų dienų. Šitai paliudija ir patvirtina gausūs ar- 
cheologiniai duomenys. 


III 


ST šventosios knygos yra skirstomos į tris dalis, būtent: 
istorines, mokslines ir pranašų. 


Istorinės knygos yra: Penkiaknygė, Jozuės, Teisėjų, Ru- 
tos, keturios Karalių (arba dvi Samuelio 17 dvi Karalių), 1-oji 
ir 2-0ji Kronikų, Tobito, Juditos, Esteros ir 1-oji ir 2-oji Ma- 
kabėjų. Jose pateikiama išganymo istorija nuo pirmųjų tėvų 
nuopuolio iki Kristaus įvykdyto atpirkimo. Išganymo istorija 
yra susijusi su Išrinktosios tautos — Izraelio istorija iki Kris- 
taus atėjimo. 

Mokslinės-didaktinės knygos yra Jobo, Psalmyno, Patar- 
lių, Pamokslhininko, arba Koheleto (gr. Eklesiasto), Išminties, 
Giesmių giesmės ir Eklesiastiko (Siracido). Šiose knygose nu- 
rodoma tikėjimo ir dorovės taisyklės, raginimai jų laikytis. 
Mokslinės šventosios knygos daugiausia yra poetinės. Jose 
siypi ne tik religinių minčių bei pamokymų, kaip palaikyti 
santykius su kaimynais ir Dievu, lobynas, bet ir hebrajų po- 
ezijos vertybės. Čia rašoma apie Izraelio vaikų psichologines 
nuotaikas, draugystę, auklėjimą, neturtą, turtus, įstatymus, 
išmintį, nuodėmę ir mirtį. Žodžiu, apie visus religinius bei 
dvasinis išgyvenimus. 

Pranašų knygos turi keturių Didžiųjų - Izaijo, Jeremijo, Eze- 
kielio, Danielio ir dvylikos Mažųjų pranašų vardus. Jose nusako- 
ma, kaip Viešpats Dievas per savo pašauktuosius ir siųstuosius 
vyrus, kuriems buvo duotas pranašų vardas, stengėsi vesti tautą 
išganymo keliu: ją saugojo nuo pikto; jai nuolat žadino išganymo 
viltį; ją auklėjo ir rengė, kaip skleisti išganymą ne tik Izraeliui, bet 
ir visai žmonijai, iki pat žemės pakraščių. 

IV 


Visas Šventasis Raštas pateikia žmogaus istoriją ir jo san- 
tykius su savo Kūrėjų. ST yra šios istorijos pirmoji dalis. ST 
knygose rašoma, kaip Dievas, sukūręs žmogų, norėjo turėti jį 
arti savęs, kad jis galėtų būti visiškai laimingas. Deja, žmo- 
gus pasirodė neištikimas. Jis nusikalto nepaklusdamas Kūrė- 
jo valiai. Tad turėjo būti nubaustas. Per neklusnumą nusikal- 
tęs Dievui žmogus atsidūrė nedalios kelyje. Bet Viešpaties ge- 
rumas padarė, kad nedalios keliu žmogus galėtų eiti ne į 
pražūtį, o į atpirkimą ir išganymą. Kadangi žmogus buvo su- 
kurtas laisvas ir jis laisvai nusigręžė nuo Dievo jam nepa- 
klusdamas, tai ir išganymo vyksme ne vien Dievas, bet ir 
žmogus turėjo prisidėti pagal Viešpaties reikalavimą. Štai ko- 
dėl Dievas pasirinko Abraomą ir su įuo padarė Išganymo 
Sandorą (Pr 12-13). Viešpats savo ruožtu pažadėjo Abraomui 
ir jo palikuonims specialią palaimą ir užtikrino, kad iš jo gi- 
minės bus atsiųstas Išgelbėtojas - Mesijas. Taigį Abraomo 
giminė, jo palikuonys taps išganymo skleidėjais visai žmonių 
giminei. Bet Dievas pareikalavo, kad Abraomas ir jo palikuo- 
nys būtų jam ištikimi: jį vieną garbintų, jam vienam tar- 
nautų, jo valią visame ir visada vykdytų. 

ST knygos nusako šios Dievo padarytos Sandoros su žmo- 
gumi istorinį vyksmą, kur reiškėsi dieviškosios ir žmogiško- 
sios galios. 


1. Dieviškoji veikla. Vykdant Sandorą Dievo ranka yra 
aiškiai juntama per visus ST knygų puslapius. Dievas gausiai 
laimino Abraomą ir jo palikuonis. Jis juos išugdė į didelę ir 
ypač gają tautą. Šiai savo Išrinktajai tautai Viešpats davė 
antgamtinį Apreiškimą, tikrąjį tikėjimą. Jis ją padarė tikro 
tikėjimo saugotoja ir skleidėja. Jis ją mokė per savo siųstuo- 
sius pranašus gyvenimo išminties, kad jie mokėtų skirti, kas 
yra gera ir kas bloga, kas darytina ir ko vengtina. Jis jai nuo- 
lat primindavo jos pareigas, įspėdavo ir bardavo, grasindavo 
ir ragindavo ta:sytis. Tauta dėl ypatingos Viešpaties globos 
bei antgamtinės palaimos, nepaisant visų silpnybių ir nusi- 
kaltimų, išgyventų pavojų ir iškentėtų nelaimių, vis dėlto iš- 
laikė gryną tikėjimą ir pasirengė priimti žadėtąjį Mesiją. 

2. Žmogiškoji veikla. Vykdant Išganymo Sandorą išryš- 
kėja du bruožai. Pirmiausia parodomas nepaprastas žmogaus 
silpnumas bei menkumas; kita vertus, iškeliamas begalinis 
Dievo gailestingumas bei gerumas. 

Išrinktosios tautos istorijoje, kaip pateikiama ST knygose, 
būta daug šviesių ir garbingų įvykių. Tačiau netrūksta ir 
tamsių, net tragiškų išgyvenimų. Abraomas buvo itin ištiki- 
mas Viešpačiui, bet jo palikuonys dažnai buvo neklusnūs ir 
ėjo klaidingais keliais. Ne kartą Izraelio vaikai murmėjo prieš 
Jahvę, nenorėjo jo klausyti; nepaisė jo pamokymų; persekiojo 
jo siųstuosius pranašus; dėjosi su pagonimis; atlikinėjo 
stabmeldžių apeigas. Vis dėlto Dievas buvo kantrus Tėvas: jis 
savo tautos neapleido, ją globojo ir stengėsi grąžinti į teisingą 
kelią. Neklusniuosius ir paklydėlius jis per pranašus įspė- 
davo, pabardavo, nubausdavo, bet galiausiai vėl pasigailėdavo 
ir iš nelaimių gelbėdavo. Dievas buvo ištikimas Sandorai. Jis 
tėviškai globojo Išrinktąją tautą: ją auklėjo, jai apreiškė išga- 
nymo tiesas, davė Įstatymą, visapusiškai ją rengė priimti at- 
siųsimą Mesiją ir būti išganymo skleidėja visai žmonių giminei. 


VI 


APREIKŠTOSIOS TIKĖJIMO TIESOS. ST knygose Viešpats ap- 
reiškė žydams pagrindines tikėjimo tiesas, kurių privalu vi- 
siems laikytis. Jas trumpai apžvelgsime. 

1. Dievas. Dievas yra vienas, visagalis, amžinasis ir visa- 
žinis. Jis yra Visatos Kūrėjas ir Viešpats. Jam priklauso dan- 
gus ir žemė, ir visa, kas joje yra. Išganymui vykdyti jis išsi- 
rinko vieną tautą - Izraelį. Bet visos tautos jam priklauso ir 
visas jas jis siekia išganyti. Visi turi galimybę tapti šventi, nes 
jis yra šventas (Pr 1,1 ir tt.; 15,4; 38,7; Joz 23,16; Am 4,13; 7, 
3; Iš 20,3; 28,23; Jer 2,2-7; 31, 35;.0z 2,21; Iz 4,3; 6,5). 

2. Angelai. Angelai ST yra vaizduojami kaip dvasinės bū- 
tybės, kurios atlieka tarpininkų vaidmenį tarp Dievo ir kūri- 
nijos. Jie visai priklauso nuo Dievo. Angelai yra dvejopi: ge- 
rieji ir piktieji. 

Gerieji angelai garbina Dievą danguje, jam asistuoja prie 
sosto (Iz 6,1-4), užtaria žmones (Job 5,1; Zch 1,13), globoja 
tautas (Dan 10,13). Dievo siunčiami jie apsireiškia žmonėms: 

jiems praneša Dievo valią ir padeda ją įvykdyti (Pr 19,1 ir t.; 
Zch 1,9; Tob 5,5). 

Piktieji angelai neigiamai veikia žmones, juos stengiasi at- 
stumti nuo Dievo (Job 1,9; 2,6). Jie prieštarauja Dievui, ko- 
voja su jo planais ir pastangomis išganyti žmoniją (Zch 3, 1). 
Bet ir piktieji angelai, kitaip tariant, velniai, yra priklausomi 
nuo Dievo. Jie tik tiek tegali, kiek Viešpats Dievas pagal savo 
planus jiems leidžia veikti (Job 1,12; 2,6). 

3. Žmogus. Jis yra Dievo kūrinys (Pr 1,26). Dievas sukūrė 
ji savo sprendimu, pagal savo paveikslą ir panašumą. Žmo- 
gus yra tobuliausias iš visų kūrinių. Visiems kūriniams jis 
viešpatauja (Pr 1,28). Žmogus išsiskiria iš visų gyvūnų, nes jis 
turi ne tik žemišką, bet ir dievišką prigimtį. Kurdamas žmogų 
Dievas į medžiaginį kūną įkvėpė dvasinę sielą, kuri daro jį 
panašų į Dievą (Pr 2,7. Dvasinė siela suteikė žmogui asme- 
nybę. Jis protauja, turi galią laisvai spręsti ir yra pašauktas 
amžinam gyvenimui. Tai sudaro jo didybę, bet tai yra ir jo 
tragedija. Būdamas protingas ir laisvas, jis yra atsakingas už 
savo veiksmus. Atsakingas Dievui, kuris yra Visatos, o kartu 
ir žmogaus Viešpats. Dievas savo teisingumą vykdo ir žemėje, 
bet galutinai įvykdys amžinybėje (Pr 17,13-21; Ps 73, 23; Išm 
3,1 ir tt.; 4,7; 5; 4. 16). Teisusis bus pakviestas į amžinąjį gy- 
venimą, kad džiaugtųsi laime Dievo akivaizdoje (Ps 16, 8; 49, 
15 ir t.; 73,23). Nusidėjėlis bus atstumtas ir į mirtį pasiųstas 
(Pat 16,21; 15,24; 2,18). Amžių pabaigoje įvyks iškilmingas 
teismas (Išm 3, 7. Išganinga yra melstis už mirusius, kad tuo 
laimėtume jiems Dievo gailestingumą (2 Mak 12,43). Teisieji 
gali tikėtis atpildo, atgavę žmogišką prigimtį, t.y. su siela ir 
kūnu, laukti kūnų prisikėlimo amžių pabaigoje (Job 13,25 ir 
tt.; Iz 26,17 ir t.; Dan 12,1; 2 Mak 7,9 ir tt.; 12, 44). Beje, žy- 
dai sadukiejai netikėjo kūnų prisikėlimu (žr. Mt 22,23 ir tt.). 


VII 


NUOPUOLIS IR IŠGANYMO VILTIS. Dievas sukūrė žmogų, duo- 
damas jam viską, kad būtų laimingas. Gyveno rojuje Dievo 
artumoje ir turėjo viską, ko tik troško širdis (Pr 2,8-25; 3,8 ir 
tt). Visą žemišką kūriniją Viešpats pavedė žmogui laisvai 
naudotis. Tačiau laisvas naudojimasis neišvengiamai siejasi 
su pasirinkimu, nes laisvė — tai galėjimas rinktis viena ar ki- 

ta. Todėl suprantama, kodėl Dievas, sukūręs žmogų laisvą ir 
apgyvendinęs jį rojuje, nurodė du medžius - nuo vieno me- 
džio leido valgyti vaisius, o nuo kito - ne. Viešpats pabrėžė, 
jog jei valgys tik nuo gyvybės medžio, turės amžiną gyvybę ir 
bus laimingas, o jei išdrįs valgyti nuo uždrausto medžio, - 
nusikals ir bus nubaustas - taps mirtingas ir patirs visoke- 
riopą žemės gyvenimo nedalią (Pr 2,9; 3,2 ir tt.). 

Pirmieji Žmonių tėvai - Adomas ir Ieva - patikėjo velnių 
gundytoju žalčio pavidalo, kad, valgydami uždrausto medžio 
vaisių, jie ne tik nemirsią, bet tapsią visažiniai ir prilygsią 
Dievui. Nepaklusę Dievui, jie užvalgė uždrausto medžio vaisių 
ir nusikalto. Nusikaltimas buvo nubaustas. Bausmė užgriuvo 
visą žmonių giminę. Rojaus laimė buvo prarasta. Prasidėjo 
visokeriopa žemiško gyvenimo nedalia (Pr 3,1-1 A. 

Teisingumas reikalauja bausti už nusikaltimus, bet bega- 
linis Dievo gerumas iškėlė gailestingumą aukščiau už teisin- 
gumą ir leido žmonėms taisytis, pakilti iš nuodėmės. Vieš- 
pats, kaip teigia pranašas (Ez 33,11), nenori nusidėjėlio mir- 
ties, bet siekia, kad nusidėjėlis pasitaisytų ir gyventų. Štai 
kodėl išvarydamas iš rojaus nusikaltusius Adomą 1r Ievą, 
Dievas neatstūmė galutinai nuo savęs jų ir jų palikuonių. Ne! 
Jis jiems pažadėjo pagalbą, kad, kantriai kęsdami žemiško 
gyvenimo vargus, pagaliau sulauks Išgelbėtojo, kuris savo 
pasiaukojimu atvers duris į amžinąjį laimingą gyvenimą dan- 
guje (Pr 31-19. 


VIII 


MESIJINIAI PAŽADAI IR LŪKESČIAI. Nusižengusiam ir nubaus- 
tam žmogui Dievas davė išganymo viltį. Jis nurodė, jog iš ro- 
jaus ištremtam žmogui teks kentėti ir kovoti su piktu, bet pa- 
žadėjo atsiųsti pagalbos iš dangaus ir tada galės laimėti (Pr 3, 
15). Gelbėtojas iš dangaus turės kilti iš žmonių giminės. Ka- 
dangi žmonija augo ir gausėjo, tai Viešpats išsirinko tautą, iš 
kurios turėjo kilti Mesijas. Šią tautą Dievas specialiai globojo 
ir rengė atsiųsimam Mesijui priimti ir tapti išganymo skleidė- 
ja visai žmonių giminei. 

Dievas pašaukė Abraomo šeimą. Iš jos, Dievui laiminant, 
išaugo didelė Izraelio tauta. Ji ir tapo išrinktoji tauta. Iš jos, 
iš karališkosios Dovydo giminės, it atžala iš Išajo kelmo, tu- 

rėjo pražysti pumpuras - kilti tautų Laukiamasis (Ag 2,6). 
Pranašai nusakė, kad jis ateis kaip „Viešpaties Pateptasis — 
Mesijas, kad viešpatautų Dovydo namuose per amžius (2 Kar 
7,12 ir tt.). Jis gims iš vyro nepaliestos mergaitės (Iz 7,13 ir 
t.) ir vadinsis Žmogaus Sūnus (Dan 7,13-18), nors yra Dievo 
Sūnus (Ps 2,7), kilęs iš jo kaip rasa prieš aušrą (Ps 109,3). Jis 
patekės kaip šviesa tamsybių šalies gyventojams, ir bus dide- 
lis džiaugsmas suvargusiems žemės vaikams. Jis ateis su 
Valdovo galia ir vadinsis Nuostabiuoju Patarėju, Galinguoju 
Dievu, Tėvu per amžius, Taikos Kunigaikščiu (Iz 9,1-5). Jis at- 
eis ir viešpataus ne tik Dovydo namams, bet visoms tautoms 
per visus amžius (Iz 2,1-4). Jis viešpataus tautoms, bet jo 
viešpatavimas remsis ne kalaviju ir prievarta, o teisingumu ir 
meile (Iz 11,3 ir t.). Jis pasigailės suvargusio ir persekiojamo: 
juos išvaduos iš skriaudos ir priespaudos (Ps 71,12-14). Jo 
viešpatavimas bus taikos viešpatavimas (Iz 11,6 ir t.). Jo at- 
neštoji taika remsis ne išorine jėga, bet vidine ramybe, kuri 
gaunama per nuodėmių atleidimą (Iz 53,4 ir tt.). Jis karalius, 
bet drauge ir kunigas (Ps 109,4). Jis viešpataus, bet jo viešpa- 
tavimas bus susijęs su skaudžia auka. Jis ją noromis prisi- 
ims sau (Iz 50,5 ir tt.). Jis pasiaukos kaip avinėlis, pri- 
siimdamas visų nuodėmes, ir taip atlygins už jas dangiška- 
jam Tėvui (Iz 53,3; 52,13 ir t.), kad tuo būdu sugrąžintų pa- 
klydusius Izraelio vaikus ir paskleistų išganymo šviesą iki 
žemės pakraščių (Iz 53,5; 49,6), visus sutaikintų su Dievu, 
išgydytų iš nuodėmių savo žaizdomis (Iz 53,5). Pakeltas ant 
kryžiaus patrauks prie dangiškojo Tėvo visus, ir jie patirs jo 
dangišką palaimą (Ps 21,14; 27-30). 

SEPTUAGINTA 


Septuagintos vardu yra vadinamas graikiškas Senojo Te- 
stamento knygų vertimas. Tai septynios knygos - Barucho, 
Tobito, Juditos, Išminties, Siracido, 1 ir 2 Makabėjų. Jos buvo 
išverstos antrame-trečiame a. pr. Kr. Aleksandrijoje, Egipte. 
Tuomet graikų kalba ir helenistinė kultūra vyravo Ar- 
timuosiuose Rytuose - Mažojoje Azijoje ir Egipte. Graikų kultū- 
ros įtaka pamažu įsiskverbė ir tarp žydų, kurie gyveno diaspo- 
roje. Atsitiko, kad tam tikras skaičius Izraelio vaikų, kurie gy- 
veno išsisklaidę įvairiuose kraštuose tarp pagonių, ilgainiui 
užmiršo tėvų kalbą ir perėmė graikų kalbą, kuri vyravo hele- 
nistų imperijoje. Diasporoje gyvenę žydai užmiršo hebrajų kal- 
bą, bet tikėjimo neprarado: liko ištikimi Mozės Įstatymui. Taigi 
kilo reikalas hebrajiškai parašytas Dievo įkvėptąsias knygas 
išversti į graikų kalbą. Iniciatyvos parengti graikišką ST knygų 
vertimą ėmėsi Aleksandrijoje gyvenę žydai. 

Pasak pseudoniminio Arijo laiško, šį vertimą atliko 72 ver- 
tėjai per 72 dienas. Iš čia ir pavadinimas Septuaginta - sep- 
tyniasdešimt. Nesileisdami į kritiškus šio vertimo istorinės 
kilmės nagrinėjimus, galime teigti, kad paties vertimo tekstas 
rodo, jog vertimas buvo atliktas ne vieno asmens. Mat kai ku- 
rių knygų (pvz., Penkiaknygės) vertimas visais atžvilgiais vra 
geras. O kitų (pvz., Dvylikos Mažųjų Pranašų) turi nemažų 
trūkumų. Žodžiu, šio vertimo vertė nevienoda - reikia atskirai 
vertinti kiekvieną atskirą knygą. Įvairuoja ne tik kalbos to- 
bulumas, bet ir hebrajiško originalo atitikimas. Septuagintos 
vertimas greitai pamėgtas Egipte ir Mažojoje Azijoje, net Pa- 
lestinoje. Tai liudija Juozapas Flavijus ir šv. Justinas (J.F. 
Antą. Proem. 4. 12,2; Just. Appion 2,4; Apol. 1,31). Apaštalai 
irgi naudojosi Septuagintos vertimu. Tai matyti iš NT patei- 

kiamų citatų. Krikščionys ėmė vis dažniau naudotis Septua- 

gintos vertimų, todėl žydai jį ėmė peikti ir kritikuoti. Jie pasi- 

rūpino išsiversti net keletą naujų šventųjų knygų vertimų į 

graikų kalbą. Iš jų žinomi išlikę Akvilos, Teodicijano ir Sima- 

cho vertimai. Deja, iki mūsų dienų šių trijų minėtų vertimų 

išliko tik nuotrupos. O Septuaginta ir nūdien yra vienas iš 
pagrindinių senųjų ST vertimų. 

Bibl. J. Tabachowitz. Die LXX und das N.T. Bibelstudien. 

Lund, 1956; J. Schreiner. Septuaginta-Massora. Roma, 1957; J. 

Ziegler. Jeremias. Sept. Gėttingensis. Gėttingen, 1957; W. Kap- 

pler, R. Hauhart. Sept. Gėttingensis. 9, 2. Gėttingen, 1959; D. 


Barthelemy. Redecouverte d'un chainon manguant de histoire 
Septante // Revue Bibligue. 1958. Nr. 60, p. 18-29. 


SILVANAS/SILAS 


Silvanas, arba Silas (2 Kor 1,19; 1 Tes 1,1; 2 Tes 1,1), yra 
žinomas iš NT knygų, ypač iš apaštalų laiškų. Tai buvo vienas 
iš Žymiųjų pirmųjų krikščionių, jeruzalietis (Apd 15,22. 27. 
32. 40), Romos pilietis (Apd 16,19 ir tt.). Anais laikais Romos 
imperijoje buvo įprasta turėti du vardus: vieną pagal gimtąją 
kalbą, o kitą - lotynišką ar graikišką variantą, ypač jei asmuo 
turėjo ir Romos pilietybę (pvz., Saulius/Paulius, Jo- 
nas/Morkus, Simonas/Petras ir t.t.). 

Silą drauge su Pauliumi ir Barnabu apaštalai iš Jeruzalės 
pasiuntė į Antiochiją supažindinti tenykščių krikščionių su 
Jeruzalės Susirinkimo nutarimais (Apd 15,27-32). Silas ly- 
dėjo apaštalą Paulių jo antrojoje apaštalinėje kelionėje (Apd 
16,19-40; 1 Tes 1,1; 2 Tes 1,1). Šv. Paulius Silo apaštalinę 
veiklą gretina su savo ir Timotiejaus apaštaliniais darbais (2 
Kor 1,19. Silvanas taip pat buvo artimas šv. Petro bendra- 
darbis. Jis redagavo pirmąjį šv. Petro laišką (1 Pt 5,12). Ro- 
„mos Martirologiume (Kankinių kataloge) nurodoma, kad Silas 
mirė liepos 13 d. Makedonijoje. 


Bibl. A. Steigmann. Silvanus als Missionar und „Hagiograf“. 
Rottenburg, 1917; R. Rademacher. Der erste Petrusbrief und 
Silvanus // ZinW. 1926. Nr. 25, p. 287-299, 

SIMONAS 


Naujajame Testamente, be Simono Petro, rašoma apie dar 
kelis Simonus - Simoną Kirėnietį, Simoną žynį, arba burtininką 
(Magus), Simoną Kananietį (Uolyj), Simoną raupsuotąjį ir kt. 


SIMONAS KIRĖNIETIS minimas Kristaus kančios dramoje. Jis 
buvo žydas, kilęs iš Kirėnės, dabartinės Libijos. Daržininkas. 
Jis grįžo iš darbo ir netikėtai sutiko Jėzų Kristų, vedamą į 
Kalvarijos kalvą, kur turėjo būti nukryžiuotas. Jėzus sunkiai 
nešė kryžių. Kadangi buvo labai nusilpęs ir buvo pavojus, kad 
nebepajėgs kryžiaus toliau nešti, karinės palydos vadas, 
pamatęs einantį pro šalį Simoną, augalotą ir stiprų vyrą, su- 
stabdė jį ir įsakė padėti Išganytojui nešti kryžių į nukryžia- 
vimo vietą (Mt 27,32; Mk 15,21; Lk 23,26). Už šį, nors ir ne- 
savanorišką patarnavimą Išganytojas atsilygino Simonui gau- 
siomis malonėmis. Jis ir jo šeima gavo tikėjimo, taip pat ir 
išganymo malonę. Du jo sūnūs - Aleksandras ir Rufus - tapo 
artimi apaštalų bendradarbiai ir plačiai žinomi vyrai pir- 
mykštėje Bažnyčioje (Mk 15,21; Apd 19,33). 


Bibl. L. Fonk. La Patria del Cireneo // Civ. Cat. 1913, p. 513- 
528; 641-650; G. Ricciotti. Vita di Gesu. Milano, 1940, p. 139 ir 
tt., 734. 


SIMONAS ŽYNYS (BURTININKAS) buvo samarietis. Kilęs iš Gito 
miestelio, netoli Sichemo (plg. S.Justinus. Apol. I, 26 // PG 6, 
3-68). Jis buvo gana pagarsėjęs žynys. Kai diakonas Pilypas 
atvyko į Samariją ir čia liudijo Kristų, Simonas, paveiktas Pi- 
lypo daromų stebuklų, įtikėjo ir paprašė būti pakrikštytas 
(Apd 8, 9-2). Kiek vėliau, kai į Samariją atvyko apaštalai Pet- 
ras ir Jonas, apaštalų pasiųsti naujai pakrikštytiesiems 
rankų uždėjimu suteikti Šventąją Dvasią, Simonas prašė jų 
suteikti jam tokią pačią galią, žadėdamas už tai jiems atsily- 
ginti pinigais. Šv. Petras su pasipiktinimu atmetė Simono 
prašymą ir dar pagrasino, kad gali būti Dievo nubaustas už 
bandymą nusipirkti antgamtinės malones už pinigus. Tada 
susigraudinęs Simonas ėmė prašyti apaštalus melstis už jį, 
kad Viešpats nepasiųstų jam bausmės (Apd 8, 18-25). 

Simonas žynys buvo plačiai žinomas pirmųjų amžių krikš- 
čionims, ypač iš apokrifinės literatūros. Apie jį kalba šv. Jus- 
tinas (Apol. 1,26 // PG 6,3-68). Jį mini ir šv. Jeronimas (In 
Mat. 24,5 // PL 26,133). Įvairių legendų apie Simoną žynį pa- 
teikia apokrifai: Petro darbai, Klemenso Homilijos ir Recigni- 
tiones (PG 1-2). Iš viso to galima spręsti, kad Simonas žynys 
buvo tikrai pagarsėjęs bei žymus. Jis kurį laiką buvo Alek- 
sandrijoje ir čia perėmė gnosticizmo idėjas bei klaidas. Grei- 
čiausiai pasiekė ir Romą. Visur vertėsi žyniavimu, tarytum 
turėtų antgamtinių galių. 


Bibl. L. Cerfaux. La Gnose Simonienne // Recherche des 
sciences relig. 1925, N 16, p. 489-511; 1926. N 17, p. 5-26; 265- 
286; 481-503; G. Ricciotti. Gli Atti degli Apostoli. Roma, 1951, 
p. 150-157; C. Ory. La Coversion de Simon le magisien. Paris, 1 < 
56; LA. Marcion. Sales, Simon le Magicien ou Marcion? // Vigi- 
liae Christianae. 1958. N 12, p. 197-224. 


SIMONAS KANANIETIS (UoLusis). Dar vienas Simonas buvo 
apaštalas. Apaštalas Simonas, be savo tiesioginio vardo, turė- 
jo prievardį Uolusis, graikiškai Zolotes, aramėjiškai Kan'ana. 
Šį prievardį bus gavęs arba dėl savo ūmaus būdo, arba todėl, 
kad priklausė žydų sektai, kuriai dėl uolumo bei Įstatymo 
griežto laikymosi buvo duotas Uoliosios vardas (J. Flavius. 
Antą. 18, I,6). Pagrįstai galima teigti, kad apaštalas Simonas 
Uolusis buvo vienas iš vadinamųjų Viešpaties brolių (Mk 6,3; 
Mt 13,55). Iš tikrųjų vadinamieji Viešpaties broliai buvo artimi 
jo giminaičiai, t.y. šv. Juozapo brolio Klopo ir Marijos Klopie- 
nės sūnūs (Eus. H. E. 3,32 // PG 20,284). Simonas gimė ke- 
leriais metais anksčiau už Jėzų (6-8) Galilėjoje. Giminystės 
ryšiai jungė jį su Išganytoju nuo pat vaikystės laikų. Drauge 
su kitais savo broliais Simonas buvo artimas Jėzui ir jo vieša- 
jame gyvenime (Jn 7,3 ir tt.; Mt 12,47. Dieviškasis Mokytojas 
jį ir kitus du jo brolius - Jokūbą ir Judą pasirinko ir pašaukė 
į 12 apaštalų būrį. Spėjama, kad Jėzui įžengus į dangų, skel- 
bė Evangeliją Palestinoje, Samarijoje. Apie tai rašoma apokri- 
fe Certamen Apostolorum. Čia minima, kad apaštalavo Gazoje. 
Kai kurie šaltiniai teigia, jog Simonas vėliau ilgesnį laiką 
apaštalavo Egipte Nilo pakrančių gyventojams (Acta Apostolo- 
rum, cop. Isidorus Hisp. Brev. Apostolorum; S. Hieronimus. 
S. Ephrem ir kt.). 

Kai 62 m. žydai nužudė pirmą Jeruzalės vyskupą apaštalą 
Jokūbą - garsiausią iš „Viešpaties brolių“, vietoj jo antruoju 
Jeruzalės vyskupu tapo nužudytojo brolis apaštalas Simonas. 
Tai liudija Hegesipas savo knygoje Bažnyčios istorija (Euse- 
bios, 3,11,2; 4,22, 4-5. PG 20,216 B. 380). Simonas Jeru- 
zalės Bažnyčią valdė bent 42 metus. Tai liudija siriškieji do- 
kumentai (Chron Syr. Michael Syr.). Vadovauti Jeruzalės 
Bažnyčiai Simonui buvo nelengva, jis patyrė žiaurius perse- 
kiojimus (G. Zgega. Cat. Cod copt.). Vis dėlto jis sulaukė žilos 
senatvės. Trajano viešpatavimo 9-10 m. senelis Simonas, 
antrasis Motinos Bažnyčios Jeruzalėje vyskupas, legato Tito 
Klaudijo Attico buvo pasmerktas mirti. Mirė nukryžiuotas, 
greičiausiai Jeruzalėje, maždaug 107-108 m. (Chron. Syr; 
Eus. Chronikon // PG 19; H.E. 3, 32 // PG 20, 255 c). 


Bibl. L. Tulaba. De Fratribus Dni (ineditum) // Roma Pont. 
Inst. Biblicum, p. 453-462; O. Hophan. Gli Apostoli. Torino, 
1951, p. 219-229, J. Blinzler. Simon der Apostel // Festschrift 
Landesdorfer. Passau, 1953, p. 25-55; E.J. Goodspeed. The 
Story of Christ Aposteles. Philadelphia, 1957; H. Holston. Faces 
around the Christ. Richmond, 1958. 


SOFONIJAS 


Sofonijas yra vienas iš 12 Mažųjų pranašų. Kilęs greičiau- 
siai iš Judėjos. karaliaus Hezekijo (640-609 m. pr. Kr.) šei- 
mos. Gyveno ir veikė karaliaus Jošijo (640-609 m.) viešpata- 
vimo metų. Taigi buvo pranašo Jeremijo amžininkas. 

Iš Pranašų knygos galima spręsti, kad Sofonijo veikla sie- 
tina su pirmaja Jošijo viešpatavimo puse, t.y. prieš 22 m., kai 
karalius įvykdė garsią tautos religinio gyvenimo reformą: pa- 
šalino pagoniško kulto apraiškas ir prietarus (Sof 1,4-6; 4 Kar 
22,3; 23,20). 

Sofonijo pranašysčių knyga skirstoma į dvi dalis. Pirmojoje 
(1-2) pranašas bara ir gąsdina bausmėmis už įvairius nusi- 
žengimus, ypač už stabmeldystę. Pranašo gąsdinimais Dievo 
bausmėmis buvo skirtas pirmiausia Izraeliui (1,1-13), o pas- 
kui ir kitoms tautoms (1,14; 2,1-15). Antrojoje dalyje prana- 
šas įspėja tautos vadus ir Jeruzalės gyventojus (3,1-4. Bet 

drauge nurodo, kad Dievo bausmė visada paskatina taisytis 
(3,5-8). Pranašas pabrėžia, jog regi, kad bus taisomasi, blogis 
bus pašalintas ir Dievas bus maloningas (3,9-13). Taigi ra- 
gina nenusiminti, bet veikiau džiaugtis, džiūgauti (3, 14-20). 


Bibl. S. Bullough. Sophonias // Cath. Comm. London, 1953, 
p. 683-688; R. Auge. Els Profetes Menors // Monserrat Biblia. 
1957; K. Sullivan. The book os Sophonias // Worship, 1957, 
p. 130-139; A. Vaccari. La Sacra Bibbia. Firenze, 1958, p. 363-376. 


Šv. PAULIAUS LAIŠKAI TESALONIKIEČIAMS 


Tesalonika (nūdien Salonikai) anuomet buvo Makedonijos 
sostinė. Tai didelis senų laikų susisiekimo ir prekybos cen- 
tras prie Termos įlankos Egėjo jūroje. Turėjo puikų uostą. Be 
to, pro jį ėjo garsus strateginis Ignacijos kelias, kuris jungė 
Italiją su Helespontu, su Artimųjų Rytų imperijos kolonijo- 
mis. Tesalonika nuo 42 m. pr. Kr. turėjo laisvo imperijos 
miesto teises (Apd 17,5. 9). 

Apaštalas Paulius pirmą kartą aplankė Tesaloniką antro- 
sios savo apaštalinės kelionės metu. Atvyko iš Filipų (Apd 16, 
22 ir t.). Kadangi Tesalonika buvo žymus prekybos centras, 
čia tuomet gyveno nemaža žydų. Tad apaštalas Paulius atvy- 
kęs pirmiausia kreipėsi į savo tautiečius. Tris šeštadienius iš 
eilės jis kalbėjo žydų sinagogose - liudijo Kristų - Mesiją, kurį 
tautos vadai pasmerkė mirti, bet jis prisikėlė iš numirusių ir 
įžengė į dangų (Apd 17,2 ir t.). Deja, didelio pasisekimo netu- 
rėjo. Tada apaštalas kreipėsi į pagonis ir neapsiriko. Pagonių 
atsivertimų iš įvairių visuomenės sluoksnių diena po dienos 
daugėjo. Tai sukėlė žydų neapykantą Pauliui. Kilo net riaušių 
pavojus. Bijodamas didesnių akibrokštų, apaštalas, lydimas 
Silo, slapčia išvyko į Berėją, o iš čia pasiekė Atėnus. Iš Atėnų 
Paulius pasiuntė į Tesaloniką Timotiejų. Šis turėjo sužinoti 
apie naujai susiformavusios krikščionių bendruomenės pa- 
dėtį. Kai Timotiejus iš Tesalonikos vėl grįžo į Atėnus, Pauliaus 
čia jau neberado, nes buvo išvykęs į Korintą. Nuvykęs į Ko- 
rintą, Timotiejus pranešė Pauliui, kokia krikščionių padėtis 

Tesalonikoje. Tai paskatino Paulių parašyti Tesalonikos ti- 
kintiesiems pirmą savo kanonišką laišką. | 

Timotiejus vėl informavo apaštalą, jog Tesalonikos tikin- 
tieji, nors ir persekiojami, tvirtai laikosi tikėjimo ir jį drąsiai 
išpažįsta. Tačiau pridūrė, kad atsiranda ir tokių, kurie dar 
nėra nusikratę vienokių ar kitokių pagoniškų ydų. Pasitaiko 
ir abejojimų, ir klaidingos galvosenos apie tikėjimą, ypač apie 
pasaulio pabaigą ir antrą Kristaus atėjimą, Paskutinį teismą. 

Gavęs tokį pranešimą, apaštalas Paulius parašė tesaloni- 
. kiečiams antrą laišką ir įspėjo dėl tikinčiųjų klaidų, ypač dėl 
gandų, kad netrukus įvyks antrasis Kristaus atėjimas ir bus 
pasaulio galas. Laiškas parašytas 50 m. pabaigoje ar 52 m. 
pradžioje. Laiškai tesalonikiečiams buvo pirmieji apaštalo 
Pauliaus kanoniški laiškai, greičiausiai pirmoji kanoniška NT 
knyga. 

Pirmasis laiškas tesalonikiečiams. Šį laišką sudaro dvi 
dalys. Pirmojoje dalyje, kuri apima tris pirmuosius skyrius, 
apaštalas Paulius dėkoja Dievui, kad Kristaus Evangelijoje 
sėkmingai prigijo tarp tesalonikiečių. Toliau primena savo pa- 
siaukojamą veiklą Tesalonikoje (2-3 sk.). Antrojoje dalyje 
duoda moralinių nurodymų - kaip reikia“ kilniai elgtis, ir 
dogminių paaiškinimų apie antrą Kristaus atėjimą bei pasau- 
lio galą (4-5 sk.). Pabaigoje dar primena keletą pamokymų 
bendruomenei ir siunčia jai linkėjimų. 

Neabejotina, kad apaštalo laišką tesalonikiečiai su 
džiaugsmu priėmė, nes juos paguodė bei padrąsino. Bet ne 
visi teisingai suprato apaštalo aiškinimą apie pasaulio galą. 
Atsirado tokių, kurie nesiliovė teigę, esą pasaulio galas jau čia 
pat. Tai sukėlė kai kurių tikinčiųjų paniką, ne vienas metė 
darbą, atsisakė įsipareigojimų ir ėmė laukti didžiosios Kris- 
taus antrojo atėjimo bei iškilmingo pasirodymo valandos. 

Antrasis laiškas tesalonikiečiams. Gavęs pranešimą iš 
Tesalonikos, kaip buvo priimtas pirmasis laiškas ir kad toliau 
nesiliauja klaidingas ir pragaištingas įsitikinimas, jog greitai 
įvyksiantis pasaulio galas, apaštalas Paulius parašė antrą 
laišką. Tai įvyko 52 m. pirmojoje pusėje, t.y. praslinkus vos 
keliems mėnesiams po pirmojo. 

Laiško pradžioje apaštalas džiaugiasi dėl tesalonikiečių iš- 
tikimybės Kristui ir primena, jog Viešpats kiekvienam atlygins 
amžinybėje pagal įgytus žemėje nuopelnus (1 sk.). Toliau per- 

eina prie pagrindinio šio laiško tikslo - pasaulio galo ir Pas- 
kutinio teismo. Pirmiausia jis pabrėžia, jog niekas negali ži- 
noti, kada visa tai įvyks. Primena, jog pirma negų pasaulio 
galas ateis, turės įvykti daug ženklų. Turės pasirodyti priešta- 
rautojas, kuris sukyla prieš visa, kas dieviška ir šventa. Tai 
Antikristas. Dėl šėtono įtakos daug kas išsižadės tikėjimo. 
Tas Nedorėlis jau veikia, bet jo veikla ribota. Todėl pasaulio 
galo dar nėra, kaip klaidingai manoma ir skelbiama. Tesalo- 
nikiečiai neturi baimintis ir gąsdintis dėl šėtono spendžiamų 
žabangų, nes šį galiausiai Jėzus sunaikins (2,8). Apaštalas 
laišką baigia ragindamas tesalonikiečius laikytis tikėjimo, ne- 
klausyti gandų, ramiai ir sąžiningai atlikti savo kasdienes pa- 
reigas, rūpintis savo rankų darbu pelnyti kasdienę duoną (3,12). 


Bibl. J. Staudinger. Die letzte Zeit. Insbruck, 1955; B. Ri- 
gaux. Les Epitres aux Tessalonigue. Paris, 1956; C. Masson. 
Les deux Epitres de S. Paul aux Tess. Neuchatel, 1957; L. Mor- 
ris. The Epistles of Paul to the Thess. Grand Rapids, 1957. 


TIMOTIEJUS 


Timotiejus buvo apaštalo Pauliaus mokinys ir bendradar- 
bis, taip pat palydovas apaštalinėse kelionėse. Vėliau apaš- 
talo Pauliaus paskirtas ir pašventintas Efeso Bažnyčios vys- 
kupu. Jam apaštalas Paulius parašė dų kanoniškus laiškus. 
Šie laiškai priskiriami prie vadinamųjų ganytojinių, arba pa- 
storacinių, šv. Pauliaus laiškų. Šių laiškų turinys ryškiai at- 
spindi Pauliaus mintis, tik jie, atrodo, vėliau buvo gerokai pa- 
redaguoti. ' 

Timotiejus buvo kilęs iš Listros Lakaonijoje, Mažojoje Azi- 
joje. Tėvas buvo graikas, o motina - žydė. Motina Eunikė ir 
senelė Loidė stengėsi jauną Timotiejų išauklėti tikintį žydą. 
Nuo mažens buvo supažindintas su Šventojo Rašto knygomis 
(2 Tim 3,15). Matyt, tėvas neleido jo apipjaustyti, kaip priva- 
lėjo žydai pagal Mozės Įstatymą (Apd 16,4). 

Paulius pirmą kartą sutiko ir pažino Timotiejų Listroje 
pirmos savo apaštalinės kelionės metu (Apd 14,8-21). Timo- 

tiejus ir jo šeima buvo pirmieji, kurie įtikėjo Kristų ir buvo 
pakrikštyti. 

Kai Paulius atvyko į Listrą antrosios savo apaštalinės ke- 
lLionės metu, vietiniai tikintieji papasakojo, kad Timotiejus la- 
bai ištikimas ir pamaldus krikščionių bendruomenės narys 
(Apd 16,1-4,. Todėl Paulius nedvejodamas pasirinko jį savo 
palydovu. Rankų uždėjimu jį pašventė Kristaus tarnystei (1 
Tim 4,14; 2 Tim 1,6). Norėdamas išvengti žydų ir iš žydų ki- 
lusių krikščionių priešinimosi, kas neabejotinai būtų buvę 
apaštalavimui žalinga, apaštalas patarė Timotiejui priimti ri- 
tualinį apipjaustymą (Apd 16,3). Leisdamasis tolesnei kelionei 
per Mažosios Azijos sritis, Paulius pasiėmė Timotiejų. Nuo 
šiol Timotiejus tapo nuolatiniu apaštalo Pauliaus bendrake- 
leiviuų. 

Vykdydami Dievo įspėjimą, jie iš Mažosios Azijos keliavo į 
Makedoniją. Pirmiausia apsistojo Filipuose. Čia patyrė sėkmę, 
bet vėliau jiems ėmė grėsti pavojus. Tada iškeliavo į Makedo- 
nijos sostinę Tesaloniką. Iš čia nuvyko į Berėją. Iš Berėjos 
apaštalas išvyko į Atėnus, palikęs Timotiejų Berėjoje (Apd 17, 
14). Kiek vėliau į Atėnus pas Paulių atvyko ir Timotiejus. Bet 
Paulius, pats pasiryžęs vykti į Korintą, Timotiejų pasiuntė at- 
gal į Tesaloniką, kad jis ten stebėtų tikinčiųjų padėtį ir vėliau 
atvykęs į Korintą praneštų jam (Apd 18,5; 1 Tes 3,2). Žinios iš 
Tesalonikos nebuvo geros: sklido gandai apie pasaulio galą ir 
Paskutinį teismą. Apaštalas parašė du kanoniškus laiškus 
tesalonikiečiams. 

Per trečiąją Pauliaus apaštalinę kelionę Timotiejus buvo 
Efeze (Apd 19,22), vėliau Makedonijoje, o apaštalui keliaujant 
į Jeruzalę jau buvo su juo (2 Kor 1,1; Apd 20,4). Jis buvo su 
Pauliumi ir Romoje pirmosios nelaisvės metu (Kol 1,1; Fil 1, 
1). Po pirmosios nelaisvės Romoje Timotiejus lydėjo apaštalą į 
Mažąją Aziją. Efeze apaštalas jį paskiria vietinės krikščionių 
bendruomenės vyskupu (1 Tim 1,3; Eus. H.E. 3,4 // PG 20). 
Efeze jis gauna du apaštalo Pauliaus kanoniškus laiškus. 

Pirmąjį laišką Paulius parašė 65 m. pabaigoje iš Makedo- 
nijos ar iš Graikijos (Achajos) (1 Tim 1,3,. Laiške apaštalas 
Timotiejui duoda praktiškų patarimų bei pamokymų. Atkreipia 
dėmesį į Dievo Žodžio skelbimą. Ragina kovoti su klaidomis, iš- 
laikyti tikėjimo grynumą (1,3-20. Toliau duoda liturginių nuro- 
dymų. Pabrėžia, jog būtina už visus melstis. Reikalauja, kad da- 

lyvaujantys viešosiose maldose būtų tinkamai nusiteikę, kad 
moterys vilkėtų padoriai (2,1-15). Nuo reikalavimų pasaulie- 
čiams apaštalas pereina prie dvasininkų savybių. Jie pirmiausia 
privalo būti tik kartą vedę, padorūs, svetingi, gebantys mokyti, 
kad per juos išryškėtų Bažnyčios šventumas ir dieviškas kilnu- 
mas (3,1-16). Toliau eina įspėjimas dėl klaidų skleidėjų. Ragina 
atremti jas žodžių, raštu ir ypač gyvenimo šventumu (4,1-16). 
Pagaliau moko, kaip turi būti elgiamasi su įvairių luomų, am- 
žiaus ir įvairios socialinės padėties žmonėmis (5, 1—6,2). Atkrei- 
pia dėmesį į pavojų, kylantį iš medžiaginio ir dvasinio nesaikin- 
gumo, iš turto, iš protinės puikybės ir iš siekimo ieškoti įvairių 
naujovių (6,3-21). 

Antrąjį laišką šv. Paulius parašė ir pasiuntė Timotiejui iš 
Romos greičiausiai 66 m., antrosios savo nelaisvės metų. Ka- 
da ir kur bei kokiomis aplinkybėmis apaštalas buvo suimtas, 
tiksliai nežinoma. 66 m. jau buvo kalinys Romoje. Jautėsi 
esąs pavargęs ir vienišas (2 Tim 4,11), apleistas ir liūdnas. Jis 
. prisiminė savo ištikimą ir artimą bendradarbi Timotiejų ir nu- 
tarė parašyti jam antrą laišką. Kvietė nedelsiant atvykti pas jį 
į Romą (2 Tim 4,9. 21). 

Tiek pirmajame, tiek antrajame laiške apaštalas drąsina 
Timotiejų ir ragina jį uoliai ginti ir ištikimai skelbti tikėjimą, 
atsiminti, jog visa tai laiduoja gausią dangaus palaimą. Kvie- 
čia visada elgtis pagal Kristaus, taip pat jo paties pavyzdį (1, 
1-2,13). Be to, ginant tikėjimą reikia vengti nereikalingų gin- 
čų, klystantiems rodyti švento gyvenimo pavyzdį; reikia uoliai 
atlikti pareigas ir ypač kovoti su velnio žabangomis. 

Kai kurie tyrinėtojai abejoja dėl šių dviejų Pauliaus laiškų 
autentiškumo ir kanoniškumo. Tačiau jų argumentai daž- 
niausiai yra iš piršto išlaužti - neitikinami, todėl atmestini. 
Tiek visas krikščioniškas Padavimas, tiek laiškų mintys ne- 
abejotinai patvirtina jų autentiškumą. 

Krikščioniškas Padavimas sako, jog Timotiejus, Pauliui 
mirus kankinio mirtimi, iš Romos grižo atgal į Efezą ir čia gy- 
veno iki mirties. 

Bibl. E.L. Smelik. De Brieven van Paulius an Timotheus, Titus 
en Filemon. Nijkerk, 1961; R.C. Lesney. The Epistel to Thimotey, 


Titus and Philemon. London, 1960; H. Roux. Les Epitres Pasto- 
rales. Geneve, 1959; D. Gutherle. The Pastora! Epistles. London, 1958. 

TITAS 


Titas buvo artimas šv. Pauliaus bendradarbis jo apaštali- 
nėje veikloje. Gimęs iš graikų tėvų Antiochijoje (Gal 2,1-3; 
Apd 15,2. Jau Jeruzalės Susirinkime Titas dalyvavo kaip 
Pauliaus ir Barnabo palydovas (Gal 2,1). Trečiosios apaštali- 
nės kelionės metu Paulius du kartus jį siuntė į Korintą. Pir- 
mą kartą iš Efezo, kad sužintų, kaip korintiečiai žiūri į pirmą- 
ji jo laišką, kurį jiems buvo parašęs (2 Kor 2,1). Antrą kartą 
siuntė iš Makedonijos, kad nugabentų antrąjį laišką ir baigtų 
organizuoti rinkliavą Jeruzalės Bažnyčiai (2 Kor 8,6-16; 12, 18). 

Kai Paulius buvo paleistas iš pirmosios savo nelaisvės 
Romoje, Titas jį lydėjo tolesnėse kelionėse. 65 m. jiedu iš Efe- 
zo atvyko į Makedoniją, o iš tenai nuplaukė į Kretos salą. Čia 
Paulius jį paskyrė, pašventė ir paliko vietinės Bažnyčios vys- 
kupu (Tit 1,5). Palikęs Titą tvarkyti Kretos salos tikinčiųjų, 
Paulius grįžo į Achają, kur praleido 65/66 m. žiemą. Iš Niko- 
polio apaštalas pasiuntė Titui laišką. Apaštalas kvietė Titą 
nedelsiant atvykti pas jį į Nikopolį (3, 12). Gavęs laišką Titas ir 
nuvyko į Nikopolį. Iš čia Paulius pasiuntė jį į Dalmatiją su 
ypatinga misija. Atlikęs pavedimą, Titas grįžo atgal į Kretos 
salą. Čia jis vadovavo Bažnyčiai iki mirties žiloje senatvėje 
(Eus. H.E. 3—4). Kaip minėjome, apaštalas parašė Titui laišką 
iš Nikopolio greičiausiai 65 m. pabaigoje. Be kitų dalykų, 
Paulius laiške Titui, kaip ir Timotiejui, duoda pamokymų apie 
sielovadą. Pirmiausia liepia pasirūpinti paskirti krikščionių 
bendruomenėms tinkamus vyresniuosius. Toliau aiškina, 
kaip turėtų būti rūpinamasi įvairių luomų, įvairaus amžiaus 
ir įvairios lyties asmenų dvasinio gyvenimo ugdymu (1,5-16; 
2,1-15). Konkrečiai moko, kaip elgtis viešajame privačiame 
tikinčiųjų gyvenime. Laišką baigia įspėdamas saugotis klaidų 
ir klaidintojų (3, 1-11). 


Bibl. C.K. Barret. The Pastoral Epistles. London, 1962; W. 

. Hendriksen. The Pastoral Epistles. Grand Rapids, 1957; H. 

Riess. Der Philemon, Titus und 2 Thimotheus. Stuttgart, 1956; 

D.A. Waite. An Exposition of the Epistles of Paul to Titus. Dallas, 
1955. 

UZIJAS 


Judo karalystės valdovas, viešpatavęs maždaug nuo 769 
iki 738 m. pr. Kr. Jis buvo žinomas dar Azarijo vardu (4 Kar 
14,21;15,1-72. Kronikų knygos šventasis autorius jo vieš- 
patavimą apibūdina kaip vieną iš laimingiausių Judo kara- 
lystės istorijoje (2 Kr. 26). Jis pasirūpino Jeruzalės ir kitų 
strateginių miestų sutvirtinimu, be to, labai sustiprino kari- 
nes pajėgas (2 Kr 26,9-15). Šitai jam leido laimėti daug karo 
žygių prieš edomiečius (4 Kar 14,7. 22), meunitus, filistinus, 
arabus ir amoniečius (2 Kr 26,6 ir tt.). Užsitikrinęs krašto 
saugumą, jis rūpinosi pakelti ekonominę gerovę (2 Kr 26,10). 
Pasiekti laimėjimai pastūmėjo Uziją siekti ne tik politinės, bet 
ir religinės valdžios: panorėjo užimti vyriausiojo kunigo parei- 
gas. Bet kai kartą įėjo į šventyklą ir prisiartino prie altoriaus 
aukoti smilkalų, jo kaktą išbėrė raupsai (2 Kr 26,16). Būda- 
mas ligonis dar 10 metų valdė, padedamas sūnaus Jotamo (4 
Kar 15,5). 


Bibl. A. Pohl. Historia populi Israel. Torino, 1934. T. 1; G. Sta- 
no. Ozia // Enc. Cattolica. T. 9, p. 490. 


VULGATA 


Vulgata yra vadinamas oficialus lotyniškas Šventojo Rašto 
vertimas. Jį atliko šv. Jeronimas (347-420). Iki tol Bažnyčioje 
buvo vartojamas anksčiau išverstas į lotynų kalbą Šventojo 
Rašto tekstas, žinomas Itales, arba Vetus Latina, pavadinimu. 
Tačiau šis tekstas turėjo nemažai trūkumų. Todėl popiežius 
Damazas 383 m. 17 pavedė šv. Jeronimui Htales vertimą per- 
žiūrėti ir pataisyti. Jeronimas ėmėsi darbo. Pradėjo nuo 
Psalmių. Psalmyno tekstą taisė turėdamas prieš akis graikiš- 
kąjį Septuagintos vertimą. Išvertęs Psalmyną, Jeronimas 
ėmėsi NT knygų. Pirmiausia peržiūrėjo ir patikslino, atsi- 
žvelgdamas į graikiškąjį LXX, keturias evangelijų knygas. Po 
to vertė kitas NT knygas. Popiežiui Damazui mirus, Jeroni- 
mas paliko Romą ir persikėlė gyventi į Palestiną. Gyveno atsi- 

skyrėlio gyvenimą vienoje oloje Betliejuje. Studijavo ir mel- 
dėsi. Meldėsi ir toliau rengė visiškai naują lotynišką Šventojo 
Rašto vertimą. Šį kartą, versdamas Psalmes, atsižvelgė į Ori- 
geno Hexaple. Šis naujai parengtas lotyniškas Psalmynas 
daugiausiai buvo vartojamas Galijoje, todėl istorijoje buvo va- 
dinamas Psalterium Galicanum vardu. Toliau Jeronimas ėmė- 
si ST knygų vertimo į lotynų kalbą pagal tą pačią Origeno He- 
xaple. Tačiau ilgainiui jis įsitikino, jog naudingiau būtų ne 
taisyti seną lotynišką vertimą, o verčiau visai iš naujo išversti 
visą Šventąjį Raštą iš originalo. Šį milžinišką vertimą Jeroni- 
mas pradėjo 389 m. Per 15 metų išvertė visas protokanonines 
ST knygas. 

Jeronimas palyginti gerai išvertė visą Šventąjį Raštą į lo- 
tynų kalbą. Pirmiausiai jis stengėsi ištikimai laikytis origina- 
laus teksto, bet vertė ne pažodžiui, o teksto mintį. Jis sten- 
gėsi tiksliai atskleisti mintį, o ne vergiškai paisyti žodžių. Nors 
lotynų kalba vertime nėra tobula, vis dėlto gana sklandi ir 
lengvai suprantama. 

Jeronimo parengtas Šventojo Rašto vertimas į lotynų kal- 
bą iš pradžių buvo sutiktas gana kritiškai. Daug kas nenorėjo 
atsisakyti senojo vertimo, kiti baiminosi naujovių. Treti gąs- 
dinosi, kad šis naujas vertimas nenustelbtų graikiškojo LXX 
vertimo autoriteto. Buvo priekaištų ir dėl Jeronimo vertime 
likusių gausių svetimžodžių. Popiežiai iš pradžių leido Bažny- 
čioje naudotis abiem vertimais - senuoju Jtales ir naujuoju 
Jeronimo. Tačiau ilgainiui Jeronimo vertimas nustelbė senąjį 
vertimą ir tapo visuotinai vartojamas. Iš čia ir pavadinimas 
VULGATA, t.y. įprastas, plačiai žinomas. 

Lotyniškasis Šventojo Rašto vertimas, atliktas Jeronimo, 
nors atidžiai Bažnyčios prižiūrimas bei saugomas, laikui bė- 
gant nuolat perrašinėjamas šiek tiek pakito. Įsibrovė tam tik- 
rų teksto supainiojimų verčiant iš-senojo vertimo. Tad kart- 
kartėmis Biblijos vertimas būdavo peržiūrimas ir patiks- 
linamas. 

Jau VIII a. pabaigoje imperatoriaus Karolio Didžiojo pave- 
dimu -Vulgatą peržiūrėjo Alkuinas (+ 804), Šv. Martyno Tūrie- 
čio vienuolyno abatas. Kiek vėliau Vulgatos tekstą tikslino 
vysk. Teodolfas. XIII a. pradžioje Paryžiaus universitetas pa- 
rengė kritišką Vulgatos tekstą, vadinamąjį Biblia Parisiensis. 

Tačiau Tridento Susirinkimas Vulgatą paskelbė oficialiu, 
Bažnyčios pripažįstamu Šventojo Rašto tekstu. Šis Bažnyčios 
Susirinkimas nutarė rekomenduoti, leidžiant naujus Vulgatos 
leidimus, peržiūrėti tekstą ir jį pagal galimybę patikslinti. 
Praslinkus vos vieneriems metams po šio nutarimo, Liuveno 
universiteto iniciatyva buvo išleistas naujas pataisytas Vul- 
gatos leidimas. 1590 m. popiežius Sikstas V vėl išleido naują, 
pataisytą Vulgatos leidimą. Bet šis leidimas buvo smarkiai 
kritikuojamas. Todėl popiežius Grigalius XIV sudarė specialią 
komisiją Vulgatos tekstui peržiūrėti. Komisija darbą baigė jau 
kito popiežiaus —- Klemenso VIII laikais. 1592 m. pataisytasis 
tekstas buvo išspausdintas. Šis Vulgatos tekstas Bažnyčioje 
oficialiai naudotas iki pat XX a. pradžios. 

Popiežius Pijus X 1907 m. pavedė tėvams benediktinams 
parengti naują kritišką Vulgatos leidimą. O popiežius Bene- 
diktas XV, pagyręs savo pirmtako pavedimą ir benediktinų 
atliktą darbą, davė naujų nurodymų, kad vertimas būtų 
sėkmingesnis (Motu Proprio, Consilium 23. XI. 1914). Paga- 
liau popiežius Pijus XI Apaštaline konstitucija Inter Prūeci- 
puas (1933. VI. 15) įsteigė Šv. Jeronimo Benediktinų abatiją, 
kuriai pavedė tęsti Vulgatos vertimą. Šiuo metu šis milžiniš- 
kas darbas, apimąs daugelį tomų, eina prie pabaigos. Paga- 
liau turėsime išsamų pataisytą Šventojo Rašto Vulgatos ver- 
timą. Tai bus oficialus Bažnyčios pripažintas lotyniškas Šven- 
tojo Rašto tekstas. Tiesa, pastaruoju metu vis daugiau pasi- 
rodo įvairiomis kalbomis vertimų, išverstų iš originalių heb- 
rajiško ir graikiško tekstų. 


Bibl. A. Vaccari. Institutiones Biblicae. I6. Romae, 1951, 
p. 318-344; G. M. Voste. De latina versione guae dicitur Vulgata. 
Roma, 1927; P. Salmon. La Revision de Vulgata. Rome, 1937; T. 
Ayuso Marasuela. La Bibia visigotica de la Cava dei Tirreni. 
Madrid, 1957; B. Flachzr. Die Alkuin Bible. Freiburg, 1957; Co- 
lunga-Turado. Biblia Vulgata. Madrid, 1957; Colunga- 
Turado. Biblia Sacra iuxta Vulgatam Clementinam. Madrid, 
1960. 

KUNIGAS ZACHARIJAS 


Jono Krikštytojo tėvas. ST kunigai skirstėsi į 24 klanus. 
Kiekvienas klanas, kas savaitė keisdamiesi iš eilės, atlikdavo 
tarnybą šventykloje. Kunigas Zacharijas priklausė Abijo kla- 
nui (Lk 1,5). Šis klanas eilėje buvo aštuntas (1 Kr 24,10; Neh 
12,4). Zacharijas buvo vedęs žmoną, vardu Elžbieta. Jiedu 
buvo bevaikiai, nes Elžbieta buvo laikoma nevaisinga (Lk 
1,36). Zacharijas gyveno su žmona Elžbieta Ain Karimo mies- 
telyje, keli kilometrai nuo Jeruzalės. Ilgai abu meldė Viešpat, 
kad susilauktų įpėdinio. Mat žydams anuomet neturėti vaikų 
santuokoje buvo laikoma nelaime ir gėda prieš žmones. Metai 
slinko, senatvė artėjo; abu jau buvo praradę viltį. Tačiau Die- 
vas turėjo kitus planus. Kas žmonėms neįmanoma, Dievui 
visa yra galima. Kartą, kai Abijo klano kunigai turėjo atlikti 
apeigas šventykloje, Zacharijui krito burtas atlikti vakarines 
apeigas prie smilkalų altoriaus. Ir štai apeigų metų Zachari- 
jas turėjo antgamtinį regėjimą. Pasirodė angelas dešinėje alto- 
riaus pusėje. Regėjimas sujaudino ir išgąsdino Zachariją. Ta- 
čiau angelas jį nuramino ir paaiškino, ką visa tai reiškia. 
Viešpats jį siuntęs pranešti, įog jie su žmona susilauks sū- 
naus, kuris nuo pat motinos įsčių bus kupinas dangaus ma- 
lonių. Jis gyvens asketišką gyvenimą ir rengs kelią ateinan- 
čiam Mesijui (Lk 1,12-17). Zacharijui angelo apreiškimas at- 
rodė neįmanomas: susilaukti sūnaus jų amžiuje, kai žmona 
iš tikrųjų yra nevaisinga, kaipgi būtų galima to tikėtis? Jis 
prašo ženklo, kuris patvirtintų specialų Dievo įsikišimą, ant- 
gamtinę intervenciją. Panašių antgamtinių ženklų Dievas 
duodavo ne kartą (Pr 15,8; Ts 6,36; 4 Kar 20,8). Zacharijas 
Dievu neabejojo, bet nepasitikėjo regėjimu ir apreiškimu per 
regėjimą. Juk tai galėjo būti vien apgaulinga iliuzija, o gal net 
velnio apgaulė! Štai kodėl jis prašė patvirtinančio ženklo iš 
dangaus. Angelas užtikrino, jog jis tikrai yra Dievo siųstas ir 
visa, ką pasakė, įvyks. Davė ir ženklą, būtent nuo to mo- 
mento jam buvo atimta galia kalbėti. Tačiau tai buvo ne 
bausmė dėl netikėjimo, o Dievo valia, idant būtų išlaikyta pa- 
slaptis apie gimsiantį Mesiją ir jam kelio rengėją Joną Krikš- 
tytoją, kad būtų išvengta nereikalingų ir net pavojingų kalbų. 

Visa įvyko, kaip angelas buvo sakęs: kūdikis gimė. Kai aš- 
tuntą dieną naujagimis turėjo būtų pagal Mozės Įstatymą 
apipjaustytas ir jam duotas vardas, Zacharijas, paklaustas, 
kuo vardu kūdikį pavadinti, atgavo kalbą. Kupinas džiaugs- 
mo užgiedojo padėką Dievui himnu Benedictus Dominus. Šis 
himnas visais laikais buvo ir yra giedamas Bažnyčios liturgi- 
joje. . 

Ain Karimo miestelis tebėra ir šiandien. Zacharijo ir Jono 
Krikštytojo, taip pat Elžbietos ir Dievo Motinos garbei pasta- 
tyta šventovė, kurią tvarko pranciškonai. Vienuolyno kieme 
yra Magnificat himno įrašai įvairiomis pasaulio kalbomis. Yra 
ir lietuvių kalba. Kas šiuo įrašu lietuvių kalba pasirūpino, yra 
vertas mūsų visų dėkingumo. 


ZEBEDIEJUS 


Zebediejus buvo apaštalų Jokūbo ir Jono tėvas, kuriuos 
Jėzus itin vertino ir mylėjo, ypač Joną. Buvo galilėjietis, tur- 
tingas Žvejys, turėjo pažinčių Jeruzalėje, net Vyriausiojo ku- 
nigo aplinkoje (Mt 4,21; Mk 1,20; Jn 18,15). Zebediejaus 
žmona ir minimų apaštalų motina buvo Salomė. Ji buvo 
viena iš tų moterų, kurios sekė Išganytoją jam apaštalaujant, 
jam tarnavo (Mt 20,23.27,55). 


PRANAŠAS ZECHARIJAS 


Vienas iš 12 Mažųjų pranašų buvo vardu Zecharijas, kilęs 
iš žinomo kunigo Ido klano (Zch 1,1.7; Ezd 5,1;6,14). Jis buvo 
Babilonijos tremtyje. Iš tremties grįžo drauge su Zerubabeliu | 
537 m. (Neh 12,4. Jis buvo kunigų klano vadovas prie vy- 
riausiojo kunigo Ješuos, Zerubabelio amžininko (Neh 12,16; 
Zch 4,14). Zecharijas buvo pašauktas eiti pranašo pareigas 
tuo pačių metu, kaip ir pranašas Agėjas. Jiedu turėjo stiprinti 
Išrinktąją tautą, grįžusią iš tremties Babilonijoje, padėti jai 
atsikurti, taip pat atstatyti Šventyklą ir atgaivinti religinį gy- 
venimą. 

Zecharijas pranašo pareigas pradėjo eiti antraisiais Persi- 
jos karaliaus Darijaus I metais, t.y. 518 m. pr. Kr. Pranašo 
Zecharijo nereikia tapatinti su Kristaus minėtų Evangelijos 
Zachariju, Barakijo sūnumi, kuris buvo nužudytas tarp alto- 
riaus ir šventyklos (Mt 23,35). Kristus greičiausiai turėjo 
mintyje Jehojados sūnų, kuris gyveno pranašo Izaijo laikais 
(2Kr 24,20-232). 

Zecharijo pranašysčių knyga skirstoma į dvi dalis. 

Pirmojoje (1-8) nusakoma istorinė Išrinktosios tautos gy- 
venimo eiga laukiant Mesijo. Ši dalis savo ruožtu skirstoma į 
du skyrius. Po trumpo įvado, kur tauta kviečiama taisytis ir 
žadama Viešpaties gailestingumo (1,1-6), aprašomi aštuoni 
pranašo regėjimai (1,6-6,15). Regėjimo vaizdais nusakoma 
tremties baigmė: bus atstatyta Šventykla, taip pat Jeruzalės - 
Ziono miestas (1,7-1 J. 

Antrajame regėjime vaizduojamas tautos priešų sunaiki- 
nimas (2, 1-4). 

Trečiasis regėjimas mini, kad Jeruzalė bus atstatyta ir bus 
ateisiančios mesijinės karalystės centras (2, 1-13). 

Ketvirtajame regėjime simboliškai reiškiamas Dievo gai- 
lestingumas, kuris galutinai bus realizuotas mesijinėje teok- 
ratijoje (3, 1-10). 

Penktojo regėjimo vaizdai - apie religinio ir politinio tautos 
gyvenimo atkūrimą, t.y. mesijinių pažadų išsipildymą (4, 1-10). 

Šeštajame regėjime primenama apie nusidėjėlių nubau- 
dimą, net pašalinimą iš tautos (5,14). 

Septintajame regėjime simboliškai primenama, kad reikia 
atgaivinti tautos gyvenimo šventumą (5,5-1 1). 

Pagaliau aštuntasis regėjimas užtikrina Dievo apsaugą 
tautai, nes ji yra pašaukta būti apvainikuota Mesijo karališ- 
kos valdžios vainiku (6,15). 

Antrojoje dalyje (9-14) kalbama apie mesijinį tautos pa- 
šaukimą istorijoje. Čia yra du skyriai. Pirmajame yra dvi pra- 
našo pasakytos kalbos. 

Pirmoje kalboje pranašas ragina laikytis Dievo įsakymų 
(7. Antroje kalboje apibūdinama mesijinė karalystė: pabrė- 
žiama, jog ji bus Izraelio teokratinės santvarkos tąsa, bet ne- 
siribos vien Izraeliu, o apims visas tautas (6). 

Antrame skyriuje yra kitos dvi pranašo kalbos. 

Pirmoje šio skyriaus kalboje pasakojama apie būsimus 
tautos laimėjimus, kurie bus apvainikuoti iškilmingų Mesijo 
įžengimų į Jeruzalę; tačiau drauge įspėjama, kad tautoje atsi- 
ras du ganytojai: geras ir blogas (9,1-11,17). Antroje kalboje 
nusakoma Jeruzalei suteikta Dievo pergalė, pabrėžiant, kad 
tauta verks dėl Mesijo nužudymo ir tik dalis jos išsigelbės. 
Skyrius baigiamas Viešpaties dienos aprašymu. Jo galutinė 
pergalė ženklins naujos eros pradžią (12-14). 

Pažymėtina, kad kai kurie tyrinėtojai abejoja dėl Zecharijo 
pranašysčių knygos antrosios dalies autentiškumo. 
Neabejojama tik dėl pirmosios dalies, kad ji yra parašyta 
paties pranašo. Tačiau dauguma katalikų egzegetų mano, jog 
knyga yra vientisa, t.y. parašyta to paties autoriaus. Abi dalys 
viena kitą papildo. Keliamos tos pačios idėjos, kartojasi tie 
patys vaizdai. Skirtumus nulemia skirtinga idėjų ir faktų 
perspektyva. Kalbos ir stiliaus skirtumai yra nesunkiai 
paaiškinami gera egzegeze. Istoriniai dokumentai ir įvairūs 
liudijimai pagrindžia visos knygos autentiškumą. 

Knygoje daug kalbama apie Mesiją ir apie jo karalystę, 
apie angelus, jų tarpininkavimą tarp Dievo ir žmonių. Išsa- 
miai rašoma apie gėrį ir blogį, tarp jų vykstančią kovą, pabrė- 
žiama, kad reikia kovoti su blogiu, ji įveikti, siekti šventumo. 

Knygos stilius gyvas ir vaizdingas; turinys turtingas, min- 
tys gilios. Knyga prisigėrusi gilaus religingumo. 


BiblL Knabenbauer-Hagen. Comm. in Prophetas Minores // 
Cursus S.S.; II, Parisis, 1924; L. Fillion. Zacharie // Dict.de la 
Bible. T. V, p.2516-2526; H. Junker. Die Zwėlf kleinen 
Propheten. Bonn, 1938. T. 2, p. 109-192; G.A. Smith. The Book 
of the Twelve Prophetees. London, 1928. T. 2; F. Meyer. The 
Prohpet of Hope // Studies in Zacharias. London, 1952; B. 
Uffenheimer. Zachariah Book of Visions. Jerusalem, 1958; P. 
Lamarche. Zacharie. Roma, 1960. T. 9-14: J. Steinmann. Lė 
Livre de la Consolation d'Israel et les Prophetes de VExil // Lect. 
Div. 28. Paris, 1960. 

ZERUBABELIS 


Zerubabelis yra vienas iš žymiųjų žydų vadų Babilonijos 
tremtyje ir vėliau Palestinoje, sugrįžus iš nelaisvės ir atku- 
riant tautos gyvenimą. Gimė Babilonijoje. Jo tėvas Pedajas 
(1Kr 3,19) ar Šealtielis (Ezd 3,2; Ag 1,1) buvo karališkos gimi- 
nės. Abu buvo karaliaus Jehojachino sūnūs. Zerubabelis, 
kaip karaliaus Jehojachino vaikaitis, buvo išaugintas prie ka- 
raliaus dvaro ir vėliau turėjo didelę įtaką karaliaus dvare. 
Jam buvo pavesta vadovauti pirmai tremtinių grupei, kai im- 
peratorius Kyras leido žydams grįžti iš Babilonijos tremties į 
tėvų žemę Palestinoje (Ezd 1,8-11; 2,2). Zerubabelis buvo pa- 
skirtas valdyti Palestiną imperatoriaus vardu kaip jo vietinin- 
kas (Ezd 3,2.8; Ag 2,2). Atvykęs į Jeruzalę, Zerubabelis pir- 
miausia atgaivino religinį gyvenimą. Jau 538 m. pastatė pro- 
vizorinį aukurą. O 535 m., padedamas vyriausiojo kunigo 
Ješuos, pradėjo statyti Šventyklą (Ezd 3,7-13). Statyba vyko 
sunkiai. Pagaliau 516 m. statyba buvo baigta (Ezd 6,15). Je- 
ruzalė vėl turėjo Šventyklą. Tuo Zerubabelis įėjo į Izraelio 1s- 
toriją kaip neužmirštama asmenybė, kaip Dievo tamas (Ag 
2,23); kaip karaliaus Dovydo sosto atstatytojas; kaip Dovydo 
šeimos tęsėjas, iš kurios turėjo kilti Mesijas, Dovydo dinasti- 
jos įamžintojas (Ekl 49,11). 


ZUZANA 


Turtingo žydo Joakimo žmona Babilonijoje. Jauna, graži 
moteris. Du žydų vyresnieji ją užpuolė norėdami išniekinti. 
Jie lankydavosi pas Joakimą, nes jis buvo vienas iš izraelitų 
vadovų. Kadangi Zuzana nepasidavė užpuolėjų užgaidoms, 
šie ją apkaltino esą matę svetimaujant su jaunuolių, kuris 
pabėgęs. Zuzaną nuo pasmerkimo išgelbėjo pranašas Danie- 
lis. Ji tapo išteisinta, o užpuolėjai buvo pasmerkti. Ši istorija 
pateikiama pranašo Danielio pranašysčių knygoje 13 sky- 
riuje. Ji yra skaitoma Bažnyčios liturgijoje per Gavėnią. 


k 

ANTROJI DALIS 


STUDIJOS IR ĮVAIRŪS STRAIPSNIAI 
ŠVENTOJO RAŠTO TEMOMIS 


ĮVADAS 


Kai buvo baigiama išleisti antrąjį J.Skvirecko Senojo Tes- 
tamento vertimo leidimą dviem tomais, prel. L. Mendelis pa- 
siūlė parengti ir išleisti vieno tomo Bibliją lietuviškai. Prela- 
tas pažadėjo tokį leidinį finansuoti. Arkivysk. J.Skvireckas 
neprieštaravo, kad šiam leidiniui būtų naudojamasi jo 
parengtuoju vertimu. 

Ėmėmės darbo mudu su vysk. V.Padolskiu. Buvo susi- 
tarta su F.Failli spaustuve Romoje dėl spausdinimo. 

Aš ėmiausi rengti visų pirma Įvadą. Jį beveik ir paren- 
giau. Bet tuo metu J.E. J.Skvireckas savo vertime nesutiko 
padaryti pakeitimų, ypač pataisyti vieną kitą jo vartojamą 
naują terminą, tad leidėjai nutarė, kad neprasminga rengti 
ir išleisti vieno tomo lietuvišką Bibliją pagal J.Skvirecko ver- 
timą. 

Tai, ką tuomet buvau parengęs, dabar noriu pateikti 
šiame leidinyje. 

BENDROSIOS ŽINIOS APIE ŠVENTĄJĮ RAŠTĄ 


KAS YRA ŠVENTASIS RAŠTAS? 


Šventasis Raštas yra Dievo Žodis. Dievas jį davė žmo- 
nėms per savo pasirinktus ir įkvėptus rašytojus. Tai tikrosios 
tiesos ir amžinosios išminties veikalas. Tai Raštas, kuris sau 
lygaus neturi. Jam todėl visiškai tinka graikiškas pavadini- 
mas — Biblija, kas reiškia - knyga, kitaip tariant, knyga tik- 
rąja to žodžio prasme, tobula knyga - knygų knyga. Iš šio 
švento Dievo veikalo galime mūsų Kūrėją iš arčiau pažinti, že- 
miško gyvenimo prasmę teisingai suvokti, į išganymą vedantį 
kelią neklystamai pasirinkti. 

Nė viena knyga nebuvo taip branginama, taip skaitoma ir 
studijuojama, kaip Šventasis Raštas - Biblija. Dievo įkvėptas 
bei apreikštas Žodis yra pasiekęs visus žemės kraštus. Jis yra 
skaitomas beveik visomis žmonijos kalbomis. Jo leidimų įvai- 
riomis kalbomis yra nesuskaitomi tomai. 

Šventasis Raštas buvo, yra ir bus dieviškosios tiesos ir gy- 
venimo išminties versmė. Mokslininkai ir rašytojai, poetai ir 
dailininkai sėmė ir semia iš Šventojo Rašto mintis ir idėjas, 
siužetus ir simbolius savo kūriniams. Dvasiai peno Šventa- 
jame Rašte randa mokslininkas ir paprastas mirtingasis, 
nusidėjėlis ir šventasis. Tai visiems tinkamas ir visada aktua- 
lus veikalas. Tai knygų knyga. 

Popiežiai, ypač Leonas XIII, Pijus X, Benediktas XV ir Pi- 
jus XII, ragino tikinčiuosius branginti, studijuoti, skaityti, iš- 
mąstyti įkvėptas Šventojo Rašto knygas. „Mes tvirtai tikime, — 
rašo Pijus XII enciklikoje Divino afflante Spiritu, - kad ateityje 
sielų naudai pagarba Šventajam Raštui, naudojimasis juo ir 
jo pažinimas visur vis didės...“ (ATTI, V, 271 ir t.); Benediktas 
XV enciklikoje Spiritus paraclitus ragina visus tikinčiuosius, 
ypač kunigiją, „gerbti Šventąjį Raštą, ji pamaldžiai skaityti, 
nuolat jį apmąstyti“ (Acta Ap. Sedis, XII. 1920, 385 ir t.) 


ŠVENTOJO RAŠTO KANONAS 


Šventasis Raštas susideda iš 73 (72) trumpesnių ir ilges- 
nių knygų, parašytų įvairiu laiku įvairių Dievo įkvėptų rašy- 

tojų. Šios knygos amžiams slenkant buvo išskiriamos iš kitų 
veikalų, ypač saugomos ir gerbiamos. Jos buvo laikomos vie- 
name rinkinyje. Kadangi įkvėptose šventosiose knygose yra 
užrašytos paties Dievo duotos tikėjimo ir doros taisyklės bei 
nuostatai, tai pats rinkinys buvo pavadintas Kanonu. Grai- 
kiškas žodis kanon tiesiogine prasme reiškia - liniuotė, o pla- 
tesne prasme - norma, taisyklė, arba kiekvienas tobulas daly- 
kas, kuris gali būti pavyzdys. Kiekviena įkvėptųjų knygų 
rinkiniui priklausanti knyga vadinama kanonine, kas reiškia 
— tikra, autentiška, Dievo įkvėpta ir būtent tokia Bažnyčios 
priimta ir paskelbta bei pripažįstama. 

Šventojo Rašto knygos yra dalijamos į du rinkinius - Se- 
nąjį Testamentą ir Naująjį Testamentą. 

Testamentas, lotynų k. testamentum, tiesiogine prasme 
reiškia žmogaus pareikštą paskutinę valią. Kadangi Šventojo 
Rašto knygose yra apreikšta Dievo valia dėl žmonijos išga- 
nymo, laiduojant žmogui dangiškosios tėvonystės paveldė- 
jimą, todėl Šventojo Rašto knygų rinkinys pagrįstai gali būti 
vadinamas Testamentu: tai Dievo Testamentas, užtikrinantis 
amžinąjį išganymą bei dangiškosios tėvonystės paveldą. 

Lotynų testamentum yra išverstas iš graikų diatekė, o 
šiam savo ruožtu atsako hebrajų berith, kuris reiškia - san- 
dora, o platesne prasme - koks nors oficialus dokumentas. 
Šventajam Raštui geriausiai tinka „sandoros“ reikšmė, nes 
šventosiose knygose nusakoma Išganymo Sandora tarp Dievo 
ir Žmonių. 

Mūsų kalboje esame pratę vietoj Testamentas vartoti Įsta- 
tymas. Pradžioje Įstatymas, hebrajų Thorah, buvo taikomas 
pirmosioms penkioms Senojo Testamento knygoms. Mat jose 
yra surašyti per Mozę Izraeliui duoti Dievo įstatymai bei 
įsakymai. Kadangi ir kitose įkvėptose knygose yra įvairūs kiti 
Dievo duoti įsakymai, tai vėliau Įstatymo pavadinimas buvo 
duotas visam Šventajam Raštui. 


1. Senojo Testamento kanone yra 46 ar 45 knygos, pri- 
klausomai nuo to, ar Raudų knyga laikoma kaip atskira, ar 
priskiriama prie Jeremijo pranašysčių knygos. Reikia pasa- 
kyti, jog kai kurie autoriai prie Jeremijo knygos jungia dar ir 
pranašo Barucho knygą. Šiuo atveju Senojo Testamento ka- 
none būtų tik 44 knygos. 

Žydai ir protestantai Senojo Testamento kanone turi tik 
39 ar 38 knygas. Mat jie nelaiko kanoniškomis Tobito, Judi- 
tos, Išminties, Siracido (Eklestiastiko), Barucho, 1-0sios ir 2- 
osios Makabėjų knygų. Be to, pačių kanoniškų knygų kai ku- 
rių dalių jie nepripažįsta kanoniškomis, būtent: Esteros 10,4- 
16,24, Danielio 3,24-90 ir 13, taip pat 14 skyrių. Dar 
pažymėtina, kad Aleksandrijos žydai, kurie vartojo graikų 
kalbą, savo kanone turėjo visas šv. knygas kaip ir Katalikų 
Bažnyčia. Žydai palestiniečiai, kurie kalbėjo hebrajų ar ara- 
mėjų kalba, į šv. knygų kanoną įtraukė tik hebrajiškai ar ara- 
mėjiškai parašytas knygas. Kadangi kai kurios Senojo Testa- 
mento knygos buvo parašytos graikiškai, pvz., Tobito, Išmin- 
ties ir dvi Makabėjų, o kitos, nors ir buvo parašytos hebrajiš- 
kai ar aramėjiškai, bet išliko tik jų graikiškas vertimas, tai 
Palestinos žydų vadovai šių nepriėmė į įkvėptųjų knygų ka- 
noną. Taigi jų šv. knygų Kanone kai kurių knygų trūko. Kny- 
gos, kurios yra visuose žydų ir krikščionių kanonuose, 
vadinamos protokanoniškomis, o tos, kurios yra Aleksandrijos 
žydų ir Katalikų Bažnyčios kanonuose, vadinamos deuteroka- 
noniškomis, kitaip tariant, yra antrojo kanono. 

Žydai brangino Dievo įkvėptas šv. knygas. Jas ištikimai 
saugojo ir perdavė iš kartų į kartas. Žinome, kad pirmąjį ofi- 
cialų šv. knygų rinkinį bus sudaręs Ezdras. Juozapas Flavi- 
jus teigia, kad Babilonijos nelaisvės metu karalius Artakserk- 
sas I Longimanas leido Ezdrui ir Nehemijui sutvarkyti reli- 
ginį Žydų gyvenimą (C App v. 8). 2 Ezd 8,1 ir tt. skaitome, kad 
Ezdras 17 Nehemijas sušaukė tautą ir iškilmingai skaitė iš 
Įstatymo knygų. 

2 Mak 2,13 rašoma, kad Nehemijas „surinko knygas apie 
karalius, pranašų ir Dovydo raštus bei karalių laiškus apie 
dovanas“. 

Po Ezdro buvo parašyta dar kelios šv. knygos, kurias 
Aleksandrijos žydai ir vėliau Kristaus Bažnyčia pripažino ir 
laikė kanoniškomis. Palestinos žydai, nors šių šv. knygų 
nepriėmė į kanoną, vis dėlto jas gerbė. Tai liudija Juozapas 
Flavijus. Jis, kalbėdamas apie Ezdro surinktas protokanoniš- 
kas knygas, teigia, jog be šių buvo dar kitų šv. knygų. Jis 
rašo: „Nuo Artakserkso viešpatavimo laikų iki mūsų dienų 
buvo, tiesa, kai kurie dalykai parašyta, bet jiems nepripažįs- 
tama tokios pat vertės kaip pirmiesiems, nes nebuvo 

neabejotinos pranašų įpėdinystės“ (C App 1, 8). Kad deutero- 
kanoniškų šv. knygų religinė vertė buvo pripažįstama, patvir- 
tina ir ta aplinkybė, jog kai kurios jų buvo cituojamos 
Talmude (Eklezine), o kitas cituoja ir jomis remiasi Rašto mo- 
kytojai savo Midrašuose (Tobito ir Juditos knygos). 


2. Naujojo Testamento kanone yra 27 knygos. Jos buvo 
parašytos apaštalų (24) ir apaštalų mokinių (3). Dauguma 
buvo parašytos tarp 50 ir 70 m. po Kr. Kai kurios buvo skir- 
tos visai Bažnyčiai. Tačiau dauguma rašytos arba paskiroms 
bažnytinėms bendruomenėms, arba adresuotos paskiriems 
asmenims - apaštalų mokiniams. Krikščioniškos bendruome- 
nės gautais apaštalų laiškais keisdavosi ir pasidarydavo 
nuorašus. Taip atskirose krikščioniškose bendruomenėse 
atsirado šv. knygų rinkiniai. Jau šv. Petras antrajame savo 
laiške (2 Pt 3,16) mini šv. knygų rinkinį, kuriame buvę kai 
kurie šv. Pauliaus laiškai. Laikui bėgant krikščionių religinės 
bendruomenės - Bažnyčios turėjo pirmuosius Naujojo Testa- 
mento knygų rinkinius. Tie rinkiniai dažniausiai būdavo ne- 
pilni. Dėl to kilo kai kurių abejojimų dėl vienos ar kitos kny- 
gos kanoniškumo. 

Pažymėtina, kad pirmieji krikščionys kanoniškomis 
knygomis pripažino tik tas, dėl kurių buvo tikri, kad jos buvo 
parašytos Šventosios Dvasios įkvėpimu. Svarstydami knygos 
kanoniškumą žiūrėdavo, ar ji parašyta apaštalo, ar bent kurio 
nors apaštalo patvirtinta. Turint mintyje ano meto susisie- 
kimo sunkumus, krikščionių bendruomenėms nebuvo lengva 
gauti šv. knygų nuorašus, taip pat reikiamus autoritetingus 
paliudijimus dėl vieno ar kito rašto autentiškumo bei dieviško 
įkvėpimo. Dėl to atsirado abejonių dėl vienos kitos knygos ka- 
noniškumo. Tai rodo, kaip pirmieji krikščionys buvo atsargūs 
spręsdami apie šv. knygų kanoniškumą. 

Tos Naujojo Testamento knygos, kurios buvo visuotinai 
priimtos ir laikomos Dievo įkvėptomis, buvo vadinamos proto- 
kanoniškomis. Kitos, dėl kurių kai kuriose krikščioniškose 
bendruomenėse kurį laiką buvo abejonių ir tik vėliau jos 
visuotinai įtrauktos į Kanoną, buvo priimta vadinti 
deuterokanoniškomis. Pastarosioms yra priskiriama: šv. Pau- 
liaus laiškas žydams, šv. Jokūbo laiškas, 2-asis ir 3-iasis 
Jono laiškas, 1-asis ir 2-as1s šv. Petro laiškas, šv. Judo laiš- 

kas, Apreiškimų knyga; be to, kai kurios Evangelijų dalys: Mt 
1-2, Mk 1,9-20, Lk 22,43 ir t.ir Jn 8,2-12. Naujojo Testa- 
mento šv. knygos, išskyrus tik 2-ąjį Petro laišką, visoje 
Bažnyčioje buvo laikomos kanoniškomis. Pilną Šventojo 
Rašto kanoną turime jau nuo Il a. pradžios. Jį turėjo 
Aleksandrijos krikščioniškoji bendruomenė. Nuo IV a. iki Re- 
formacijos Katalikų Bažnyčia turėjo pilną Šventojo Rašto ka- 
noną. Naujojo Testamento kanone buvo visos 27 knygos, kaip 
ir šiandien turime. Abejones ir ginčus sukėlė XVI a. atsiradęs 
protestantizmas. Liuterio sekėjai iškėlė abejonių dėl 
deuterokanoniškų knygų įkvėpimo. 

Tridento Susirinkimas oficialiu dekretu paskelbė visų 
Šventojo Rašto Senojo Testamento šv. knygų kanoniškumą 
kaip tikėtiną tiesą. Mūsų laikais ir protestantai pripažįsta ir 
naudoja visas protokanoniškas ir deuterokanoniškas Šven- 
tojo Rašto knygas. O pastaruoju laiku net rengiamos ir 
leidžiamos vadinamosios ekumeninės Biblijos, naudojamos 
visų krikščioniškų konfesijų. 

Reikia paminėti Muratori'o Naujojo Testamento šv. knygų 
kanoną. XVIII a. L.A.Muratori Ambrosiano bibliotekoje Mi- 
lane netikėtai rado fragmentą, kuriame buvo protokanoniškos 
Naujojo Testamento šv. knygos. Fragmentas rašytas greičiau- 
siai VIII a., bet parengtas tikriausiai II a. pabaigoje. Brangus 
radinys, išleistas 740 metais, žinomas Muratori'o vardu. Tai 
labai svarbus dokumentas Naujojo Testamento šv. knygų ka- 
nonui nustatyti. Vadinasi, jau II a. Bažnyčioje buvo šv. knygų 
rinkiniai, kurie turėjo visas svarbiausias Naujojo Testamento 
šv. knygas. Trūko tik Laiško žydams, 1-ojo , 2-ojo Petro 
laiško, Jokūbo ir 3-iojo Jono laiško. Spėjama, kad fragmentą 
bus parašęs šv. Ipolitas. 


ŠVENTOJO RAŠTO KNYGŲ ĮKVĖPIMAS 


Minėjome, kad Šventasis Raštas yra Dievo Žodis - Dievo 
veikalas. Viešpats jį davė per savo pasirinktuosius ir Švento- 
sios Dvasios įkvėptuosius rašytojus. 

Žydai tikėjo, kad šv. knygos, nors žmonių parašytos, bet 
yra Dievo apreikštos Šventosios Dvasios veikimu. Juozapas 
Flavijus rašo, kad šv. knygos buvo parašytos Dievo įkvėpimu 
(C App 1,8). Jėzus šį žydų tikėjimą savo ruožtu patvirtino. Jis 

aiškiai pripažino dieviškąjį šv. knygų autoritetą, jomis rėmėsi 
(Mt 22,43), jas citavo (Jn 10,34). Apaštalai taip pat citavo šv. 
knygas kaip Dievo Žodį, kaip Šventosios Dvasios liudijimą 
(Apd 1,16; 4,25). Apaštalams Šventojo Rašto žodžiai buvo to- 
lygų Dievo žodžiams (Gal 3,8). Šv. Paulius teigia, jog „Visas 
Raštas yra Dievo įkvėptas ir naudingas mokyti, barti, taisyti, 
auklėti teisumui“ (2 Tim 3,16). Šv. Petras apie pranašiškas 
Senojo Testamento knygas šitaip rašo: „<...> jokia Rašto 
pranašystė negali būti savavališkai aiškinama, nes prana- 
šystė niekuomet nėra atėjusi žmogaus valia, bet Šventosios 
Dvasios paakinti žmonės kalbėjo Dievo vardu“ (2 Pt 1,20-21). 
Tiek Senojo, tiek Naujojo Testamento šv. knygas apaštalai va- 
dina Raštu, taigi teikia tą pačią vertę, pripažįsta tą patį dieviš- 
kąjį autoritetą (plg. 1 Tim 5,18; 2 Pt 3,16). 

Tiek žydai, tiek ir krikščionys visada brangino ir saugojo 
visas Senojo Testamento šv. knygas: joms pripažino dieviš- 
kąją kilmę ir autoritetą, nes tikėjo ir tiki, kad jos buvo 
parašytos Šventosios Dvasios įkvėpimu. Šv. Tėvai ir pirminės 
Bažnyčios rašytojai apie Šventąjį Raštą kalba kaip apie Dievo 
laišką žmonėms (šv. Augustinas, šv. Jonas Chrizostomas ir 
kt.). Kiti teigia, jog Šventasis Raštas parašytas „Šventosios 
Dvasios veikimu“, „per Šventąją Dvasią“ (Origenas, Teofani- 
jus, Atanazas). Dar kiti sako, jog žmonės, rašę šv. knygas, 
buvę „Šventosios Dvasios tik įrankiai“ (šv. Justinas). Bažnyčia 
visais laikais pripažino šv. knygų dieviškąjį įkvėpimą ir kaip 
tikėjimo tiesą iškilmingai paskelbė Florencijos, Tridento 1r 
Vatikano Susirinkimuose. Vatikano II Susirinkimo dekrete 
skaitome: „Visas Senojo ir Naujojo Testamento knygas ištisai, 
sų visomis jų dalimis, kaip jos įvardijamos Tridento Susirin- 
kimo nutarime ir kaip pateikiamos senosios lotyniškos Vulga- 
tos leidinyje, Bažnyčia laiko šventomis ir kanoniškomis ne dėl 
to, kad buvo žmonių rūpesčiu parašytos ir vėliau jos autori- 
tetu patvirtintos, ir ne dėl to, kad jose yra duotas Apreiški- 
mas, bet dėl to, kad jos parašytos Šventosios Dvasios įkvė- 
pimu, jų autorius yra Dievas, ir būtent tokios jos yra duotos 
Bažnyčiai“ (Sess 3, Constitutio De Fide c. 2). 

Bažnyčia ne tik patį įkvėpimo faktą priėmė ir paskelbė 
kaip tikėjimo tiesą, bet pasirūpino duoti nurodymų, kaip rei- 
kia suprasti bei aiškinti įkvėpimo vyksmą, jo esmę. Popiežius 
Leonas XIII enciklikoje Providentissimus Deus taip aptaria šv. 

knygų įkvėpimą: „Įkvėpimas yra antgamtinė jėga, kuria Šven- 
toji Dvasia įkvėptuosius rašytojus taip paskatino ir pastūmėjo 
rašyti, kad jie visa tai ir tik tai, kaip ji liepė, teisingai suprato, 
norėjo ištikimai parašyti ir kaip reikia, be jokio paklydimo, 
parašė“ (Enchiridion Biblicum [toliau Ench. Bibl] n 110). 
Šioje Kristaus Vietininko aptartyje skirtinas trejopas Švento- 
sios Dvasios veikimas įkvėptajam rašytojui, būtent: antgamti- 
nis jo proto apšvietimas, paskatinimas rašyti ir nuolatinis bu- 
dėjimas bei pagalba rašant. 


1) Dievas, pasirinkęs rašymui tinkamą Žmogų, visų pirma 
pasirinktajam suteikė tokį suvokimą, kad šis apreikštinas 
mintis teisingai suprastų. Tai galėjo būti arba per antgamtinį 
apreiškimą, arba per ypatingą proto apšvietimą. 

Apreiškimą Dievas suteikė tuo atveju, kai įkvėptasis rašy- 
tojas savo žmogiškomis galiomis skelbsimų tiesų nepajėgė 
kaip reikiant suvokti, pavyzdžiui, kai buvo kalbama apie tikė- 
jimo paslaptis, pranašiškus būsimus arba visai nežinomus 
praeities įvykius. Kitais atvejais Dievas leido veikti rašytojo 
protinio pažinimo galioms, tačiau antgamtiniu būdu tas ga- 
lias taip veikė ir taip stiprino, kad jis lengvai suvokė Viešpa- 
ties norėtas apreikšti mintis, tiesas, dalykus — visa gerai pa- 
žino ir teisingai suprato. Vadinasi, Dievas derino savo 
antgamtinį veikimą prie žmogaus galių veikimo, bet drauge 
žmogaus galias taip priartino prie savęs, taip sau palenkė, 
kad įkvėptojo rašytojo mintijimas tapo tam tikra prasme 
dieviškas: įgavo galią ir dievišką autoritetą. 


2) Dievas veikė ne tik įkvėptojo protą, kad tasai tikrai su- 
voktų, ką privalo rašyti, bet taip pat ir jo valią, - kad imtųsi 
rašyti ir rašytų visa, ką ir kaip Viešpats nori žmonėms ap- 
reikšti. Įkvėptojo rašytojo valią Dievas veikė arba tiesiogiai per 
specialią malonę (pavyzdys - pranašas Jeremijas), arba netie- 
siogiai, panaudodamas įvairias žemiškas aplinkybes, kartais 
žmonių skatinamą įtaką (Morkų paskatino Romos kareiviai; 
šv. Paulių paskatino rašyti pirmąjį laišką korintiečiams iš Ko- 
rinto gautos blogos žinios). 

Dievo veikimas galėjo būti juntamas arba nejuntamas. Pa- 
vyzdžiui, juntamai veikė Jeremiją. Dievas jį tiesiog privertė 
prisiimti pranašo pareigas ir pažadėjo, kad kalbės per jį. Ne- 

juntamai veikė evangelistą Luką (1,1-3). Betgi nei pirmuoju, 
nei antruoju atveju Dievo veikimas neatėmė rašytojui laisvės 
ir nepadarė jo negyvu įrankiu. Rašytojas jautėsi esąs laisvas, 
bet jo valia buvo taip sustiprinta ir taip malonės pakelta, kad 
jis noriai, sąmoningai ir visiškai priėmė Dievo valią. 


3) Apšvietusi rašytojo protą, kad tas suvoktų, kas rašy- 
tina, ir pažadinusi valią, kad imtųsi rašyti, Šventoji Dvasia 
prie jo budėjo, jį stiprino antgamtinėmis malonėmis, kad visa 
būtų teisingai užrašyta. 

Iš to, kas pasakyta, galima daryti tokias išvadas: 

— Dievas yra tikrasis šv. knygų autorius, nes jis įkvėpė ra- 
šytinas mintis; jis paskatino rašyti; jis rašymo metų taip veikė 
rašytojo valią, kad šis visa užrašė teisingai, kaip Šventoji Dva- 
sia įkvėpė ir norėjo, kad būtų užrašyta. 

- Įkvėptieji rašytojai buvo tik šv. knygų rašymo įrankiai. 
Tačiau nors jie buvo tik įrankiai Šventosios Dvasios rankose, 
bet gyvi ir laisvai veikiantys įrankiai. Taigi tam tikra šv. 
knygų dalis skirtina ir rašytojui įrankiui. Jam skirtina knygos 
forma, sakinių sudarymas, žodžių parinkimas. Kartais Šven- 
toji Dvasia galėjo turėti įtakos net ir žodžius parenkant, saki- 
nius sudarant, kai reikėjo Dievo mintį tiksliau išreikšti, o 
įkvėptasis nepajėgė tai padaryti. 

- Kadangi Šventais Raštas yra parašytas Dievo įkvėpimu, 
kitaip tariant, tikrasis jo autorius yra Dievas, tai šv. knygas 
reikia pripažinti esant neklaidingas. Dievas juk neklysta ir 
suklaidinti negali. Jis yra Šviesa ir Tiesa. Tatai pasakytina 
apie visas šv. knygas ir visas jų dalis. 

- Šv. knygų citatos yra įkvėptos, nes Dievas norėjo, jog 
būtų duotos kai kurios mintys ir svetimų autorių; jas įkvėp- 
tieji rašytojai ištikimai perdavė. Taigi Šventajame Rašte cituo- 
jamos svetimų autorių mintys nėra Dievo mintys, jos ne- 
įgauna dieviškojo autoriteto nei neklaidingaumo. Jų vertė lieka 
tokia, kokia yra vertė asmens, kuris tai mintijo ir pasakė ar 
parašė. 

- Šv. knygų įkvėpimą gali užtikrinti tik pats Dievas, nes 
jis yra tikrasis jų autorius, o įkvėpimas yra antgamtinis 
veiksnys ir negali būti savaime suvokiamas vien žmogiško- 
mis galiomis. Tačiau nėra reikalo, kad Dievas tiesiogiai bei 
akivaizdžiai paliudytų paskirų šv. knygų įkvėpimą. Pakanka, 

kad tai Viešpats parodė per savo pasirinktus asmenis, kurie 
iš jo buvo gavę pasiuntinybę, ir tai patvirtino antgamtiniais 
ženklais. Pats Kristus, apaštalai yra tikrieji dangiškojo Tėvo 
liudytojai. Per juos dangiškasis Tėvas paskelbė ir patvirtino 
šv. knygų įkvėpimą, o jas saugoti ir aiškinti pavedė Bažny- 
čiai. Kristaus Bažnyčia yra viso dieviškojo Apreiškimo 
saugotoja ir aiškintoja. 


ŠVENTOJO RAŠTO TURINYS IR FORMA 


Šventojo Rašto knygos buvo parašytos įvairiu laiku, 
įvairiomis aplinkybėmis, įvairių įkvėptųjų rašytojų, bet ka- 
dangi jų visų tikrasis autorius yra pats Dievas, tai jos sudaro 
vienalytį veikalą, kuriame nusakoma žmonijos išganymo 
istorinis vyksmas. Išganymo istorija šv. knygose nusakoma 
nuo žmogaus sukūrimo iki visuotinės žemiškojo gyvenimo pa- 
baigos: nuo rojaus iki dangiškosios Jeruzalės; nuo uždrausto 
medžio rojuje iki kryžiaus medžio, ant kurio Kristus mirda- 
mas nuodėmingam žmogui atvėrė vartus į dangaus karalystę, 
į jos paveldėjimą, skirtą atpirktiesiems Dievo vaikams. 

Pagal šv. knygų pasakojimą, žmogus tartum mažas 
spindulėlis išriedėjo iš dieviškos Saulės; begalinėje erdvėje 
pasiklydo, bet dieviškos Saulės didieji spinduliai jo ieškojo, jį 
sekė ir atgal traukė. O kai to nepakako, pati Saulė žemyn nu- 
sileido, kad šį atitrūkusį, paklydusį spindulėlį pagaliau grą- 
žintų. 

Šv. knygos pasakoja apie pagrindinius žmogaus buvimo ir 
jo išganymo įvykius: sukūrimas, nupuolimas, toliau - 
bausmė, sujungta su atpirkimo pažadu; ilgas rengimas išga- 
nymui; Atpirkėjo atėjimas; atpirkimo įvykdymas Išganytojo 
mirtimi ant kryžiaus ir prisikėlimu iš numirusių; išganymo 
vyksmas amžių eigoje; Kova prieš pikta; galutinis laimėjimas, 
išganytųjų triumfas dangiškojoje Jeruzalėje. 

Atpirkimo istorijos vyksmas šv. knygose nusakomas įvai- 
riu būdu ir įvairiomis literatūrinėmis bei stilistinėmis priemo- 
nėmis - proza ir poezija. Ramus pasakojimas ir dramatinė 
retorika; paprastas dėstymas ir gyvas vaizdavimas. 

Kai kurie įkvėptieji rašytojai praeities įvykius tik nusako. 
Jų stilius dažniausiai ramus, o kartais net nuobodus. Kiti pa- 
teikia taip, kaip ir privalu daryti - bendrauti su žmonėmis ir 

Dievu, siekiant išganymo. Jų raštuose aptinkama tikrų lLitera- 
tūrinių žibučių: poezijos, palyginimų, vaizdingų pasakojimų. 
Dar kiti rašytojai atpasakoja pranašystes bei pranašų 
pasakytas kalbas. Jų raštuose apstu patoso, retorikos, alego- 
rijų ir kitų stilistinių figūrų. Dėl viso to šv. knygas įprasta da- 
lyti į tris grupes: istorinės, mokslinės ir pranašų knygos. 


ŠVENTOJO RAŠTO SKAITYMAS 


Bažnyčia visada saugojo ir brangino Šventąjį Raštą, taip 
pat juo naudojosi ir naudojasi, nes jis yra pagrindinis tikė- 
jimo šaltinis. Suprantama tad, jog patariama jį skaityti ir su- 
vokti, kad geriau pažintume ir pasisavintume tikėjimo tiesas. 
Kadangi šv. knygų skaitymas ir jų teisingas supratimas nėra 
lengvas, todėl Bažnyčia nuo pat pirmųjų krikščionybės amžių 
tikintiesiems davė reikiamų nurodymų, kaip ir kuriomis sąly- 
gomis turi būti skaitomas Šventasis Raštas. Bažnyčia rūpi- 
nosi, kad leidžiant Šventąjį Raštą prie teksto būtų pridėti 
bent trumpi paaiškinimai ir kad pats leidinys turėtų Bažny- 
čios patvirtinimą - aprobatą. Anksčiau taip pat buvo pata- 
riama eiliniams tikintiesiems nesinaudoti protestantų pareng- 
tais Šventojo Rašto tekstais, nes ten nebuvo prie teksto pri- 
dėtų paaiškinimų, be to, kai kuriuose trūko deuterokanoniš- 
kų šv. knygų. Po Vatikano II Susirinkimo imtasi iniciatyvos 
parengti naują Šventojo Rašto leidimą su protestantais, tai 
yra vadinamąją ekumeninę Bibliją. 

Popiežiai visais laikais, ypač mūsų amžiuje, pakartotinai ir 
įsakmiai kėlė ir kelia Šventojo Rašto reikalingumą ugdant 
tikinčiųjų dvasinį gyvenimą. Todėl skatino ir skatina, rėmė ir 
remia Šventojo Rašto studijas, reikalavo ir reikalauja, kad ku- 
nigai skelbtų ir aiškintų Šventajame Rašte užrašytą Dievo 
Žodį bažnyčiose ir mokyklose. Popiežiai, vyskupai ir kunigai 
ragino ir ragina tikinčiuosius pamaldžiai ir pagarbiai skaityti 
Šventojo Rašto knygas. 

Popiežius Leonas XIII enciklikoje Providentissimus Deus 
pabrėžia, kad „Bažnyčia visais laikais, padedama nuostabių 
savo įstaigų ir įstatymų, rūpinosi, kad dieviškasis šv. knygų 
turtas, gausiai duotas Šventosios Dvasios, nebūtų prarastas 
ir užmirštas. Dėl to ji patvarkė ir įsakė, kad ne tik jos tarnai 
kunigai kasdien brevijoriaus maldose didesnę dalį šių šv. 

knygų skaitytų ir pamaldžiai apmąstytų, bet taip pat kad jos 
būtų aiškinamos reikiamai pasirengusių vyrų bažnyčiose, 
vienuolynuose ir kitose vienuolių mokslo įstaigose. Bažnyčia 
taip pat įsakė, kad bent sekmadieniais ir per šventes tikin- 
tieji būtų maitinami Evangelijos žodžiais iš sakyklų“ (Ench. 
Bibl. n 90). 

Popiežius Pijus X laiške kard. Cassettai labai užgyrė Šv. 
Jeronimo sodaliciją, kuri siekia skatinti tikinčiuosius skaityti 
ir apmąstyti Šventojo Rašto knygas, kas, Jo Šventenybės ma- 
nymu, yra „itin naudinga ir aktualu“ (Ench. Bibl. n. 544). 

Popiežius Benediktas XV enciklikoje Spiritus paraclitus 
kviečia „visus Bažnyčios vaikus, ypač dvasininkiją, branginti 
Šventąjį Raštą, jį pamaldžiai skaityti ir skaitant mąstyti“ 
(Ench. Bibl. n. 444). Toliau Jo Šventenybė nurodo, kokią 
naudą teikia šv. knygų skaitymas bei jų studijavimas, pabrė- 
žia, jog šių knygų „puslapiuose visų pirma ieškotina to 
maisto, kuris maitina sielą - kelia ją į tobulumą“ (Ench. Bibl. 
n 482). Ir Benediktas XV, kaip ir Pijus X, užgiria Šv. Jeronimo 
sodaliciją, kuri rūpinasi platinti Šventąjį Raštą, ypač Evange- 
lijas ir Apaštalų darbus, kad „neliktų nė vienos krikščioniš- 
kos šeimos, kuri jų neturėtų, ir kad visi įprastų juos kasdien 
skaityti ir skaitydami mąstyti“ (Ench. Bibl. n 478). 

Popiežius Pijus XII enciklikoje Divini afflante Spiritu, 
džiaugdamasis didele biblinių studijų pažanga Bažnyčios ini- 
ciatyva, reiškia viltį, „kad ateityje pagarba Šventajam Raštui, 
jo pažinimas ir juo naudojimasis visur nuolat kils dėl dides- 
nės sielų gerovės“ (Ench. Bibl. n. 545). 

Šventąjį Raštą reikia skaityti, nes jis teikia sielai atgaivą. 
Šventąjį Raštą reikia apmąstyti, nes jame užrašyta dieviškoji 
išmintis. Jį reikia skaityti su pagarba ir meile, nes tai yra 
išganingas Dievo Žodis. Kaip gerbiame Dievą, mūsų Kūrėją ir 
Tėvą, taip privalome gerbti ir jo mums duotą Apreiškimą, ku- 
ris nurodo išganymo kelią, užrašytą įkvėptųjų rašytojų šv. 
knygose. 


ŠVENTOJO RAŠTO AIŠKINIMAS 
Šventąjį Raštą reikia skaityti, bet skaitant reikia gerai su- 
prasti, kad iš jo galėtume mokytis gyventi pagal Dievo valią. 
Tačiau tai nėra lengva, ir būtent dėl dviejų priežasčių. Pirma, 

šv. knygos yra parašytos senais laikais, svetimomis, jau 
mirusiomis kalbomis, skirtingomis laiko ir vietos aplinkybė- 
mis. Antra, Šventasis Raštas yra Dievo veikalas ir negali būti 
visiškai ir tobulai suvokiamas ribotu, kartais kūniškų geidu- 
lių apakintu žmogaus protu. Kad Šventasis Raštas būtų 
teisingai suprastas, reikia, viena, gero mokslinio pasirengimo, 
o kita, būtina gauti Šventosios Dvasios antgamtinį apšvie- 
timą. 

Mokslinis pasirengimas, ypač senųjų kalbų mokėjimas ir 
istorijos pažinimas, yra būtinas, kad būtų galima suprasti šv. 
knygų tekstą ir tiksliai suvokti jų gilias mintis. 

Šventasis Raštas - žmonių parašytas, bet Dievo įkvėptas 
veikalas - be žodinės, turi taip pat dvasinę, mistinę prasmę. 
Ši pastaroji prasmė kyla ne iš žodžių, o iš asmenų, dalykų, 
veiksmų ar įvykių, kurie Dievo valia ženklina kitus asmenis, 
dalykus ar įvykius. Taigi dvasinė prasmė, nors siejasi su žen- 
klinančiojo ir ženklinamojo asmens, dalyko ar įvykio prasme, 
bet galutinai priklauso nuo Dievo norimos apreikšti tiesos. O 
šią tiesą tiksliai galime pažinti tik iš apreiškimo, gaunamo per 
Šventosios Dvasios malonę. Iš čia darosi aišku, kodėl, norint 
teisingai suprasti Šventąjį Raštą, neužtenka vien studijų, vien 
mokslinio pasirengimo, o dar privalu gauti Šventosios Dva- 
sios apšvietimą. Reikia, kad Šventoji Dvasia, kuri įkvėpė rašy- 
tojus, kad jie Dievo norimas apreikšti tiesas gerai suprastų ir 
teisingai užrašytų, apšviestų ir skaitytojus, kad jie galėtų tei- 
singai suprasti Dievo apreikštą mintį bei mokymą. Šventoji 
Dvasia veikia per Bažnyčią, kad ji autentiškai aiškintų ap- 
reikštąjį Dievo Žodį, užrašytą įkvėptose šv. knygose. Todėl 
kiekvienas tikintysis, imdamas skaityti Šventąjį Raštą, privalo 
ir pats prašyti Šventosios Dvasios apšvietimo, taip pat privalo 
paisyti Bažnyčios nurodymų ir nuolankiai priimti Bažnyčios 
teikiamą šv. knygų autoritetingą aiškinimą. 

Ragindama tikinčiuosius skaityti Šventąjį Raštą, Bažnyčia 
drauge rūpinasi duoti jiems į rankas jos parengtą ir patvir- 
tintą tekstą, prie kurio yra pridėti bent trumpi paaiškinimai. 
Tik šitokius Šventojo Rašto leidinius Bažnyčia leidžia tikintie- 
siems skaityti, kad jie būtų apsaugoti nuo galimų klaidingų 
aiškinimų. 

Šventąjį Raštą reikia imti į rankas it maldaknygę. Skaity- 
dami jį iš tikrųjų turėtume jaustis besimeldžią. Juk tai Dievas 

į mus kalba Šventosios Dvasios įkvėptais žodžiais bei minti- 
mis. Šventajame Rašte privalome ieškoti ne pasaulio išmin- 
ties - jame glūdi Dievo išmintis. Iš įkvėptųjų knygų galime 
pažinti savo Kūrėją, iš kurio visa esame gavę. Iš jų galime su- 
vokti gyvenimo prasmę. Taigi šv. knygas privalome skaityti, 
tariant šv. Augustino žodžiais, siekdami „sustiprinti tikėjimą, 
rasti viltį, pažinti meilę“ (Contra Faust. 13, 18). 

Šventąjį Raštą privalu skaityti tyra ir meilės kupina šir- 
dimi. Dievo Žodį reikia skaityti ta pačia dvasia, kuria jis buvo 
parašytas, būtent šventumo kupina siela. Šventąjį Raštą rei- 
kia skaityti su meile, nes meilė įgalina geriau suvokti 
dieviškąsias paslaptis, kurios slypi Dieviškajame Apreiškime. 
„Meilė, - rašo Hugonas Viktorietis, - pakyla virš žinojimo. Ji 
viršija protinę galią. Mylima daugiau negu suvokiama; meilė 
prisiartina ir įeina ten, kur žinojimas lieka už durų“ (D. 
Rops: Pirot Clamer. La St. Bible, p. XXXII). Ir toliau: „<...> 
reikia atsikreipti į širdį, šią nuostabią, anot Pascalio, priėmimo 
ir suvokimo galią, kad pasiektume aukščiausią supratimą“. 


" ŠVENTOJO RAŠTO VERTIMAI 


Tiek žydai, tiek Bažnyčia rūpestingai saugojo Šventąjį 
Raštą originalo kalba. Tačiau laikui bėgant šv. knygos origi- 
nalo kalba daugumai tikinčiųjų tapo neprieinamos, taigi atsi- 
rado reikalas parengti vertimus gyvomis kalbomis. 


1) Kaip jau esame rašę Lietuvių enciklopedijoje, hebrajiš- 
kos Senojo Testamento knygos buvo gerai išverstos į graikų 
kalbą. Šis vertimas buvo atliktas žydų Aleksandrijoje II-III a. 
pr. Kr. Pagal Padavimą vertimo darbą atliko 70 rinktinių ver- 
tėjų. Iš čia vertimas gavo vardą Septuaginta - LXX. Šis verti- 
mas greitai tapo žinomas ne tik Egipte ir M.Azijoje, bet ir 
Palestinoje. Mat graikų kalba ir kultūra vyravo visoje 
Aleksandro Didžiojo imperijoje iki vėlesnių Romos imperijos 
laikų. Patys apaštalai su šiuo vertimu buvo susipažinę. Tai 
matyti iš kai kurių Naujojo Testamento citatų (J. Flavius. Ant. 
Proem. 4 X 2; C. App. II, 2; Šv. Justinas. Apol. I, 31). 

Kai krikščionys pradėjo plačiai naudotis LXX vertimu, žy- 
dai nusigręžė nuo jos. Jie parengė net keletą naujų graikiškų 

Šventojo Rašto vertimų. Iš jų žinomi Akvilo, Teodosijaus ir Si- 
macho vertimai. Deja, iki mūsų laikų išliko tik jų fragmentai. 


2) Kai Bažnyčia pasiekė tolimus kraštus už helenistinio 
pasaulio ribų, kur nei hebrajų, nei graikų kalba nebuvo su- 
prantama, atsirado reikalas parengti naujus vertimus tomis 
kalbomis, kuriomis kalbėjo tų kraštų tikintieji. 

Kadangi helenistinis pasaulis pamažu pradėjo užleisti 
vietą romėniškajam-lotyniškajam pasauliui, kuris jau viešpa- 
tavo ne tik Artimuosiuose Rytuose, bet ir Vakarų kraštuose, 
ir kadangi Roma tapo Bažnyčios centru su Kristaus Vieti- 
ninko sostu, tai atsirado būtinas reikalas turėti lotynišką 
Šventojo Rašto vertimą. 

Pirmasis Šventojo Rašto vertimas į lotynų kalbą pasirodė 
II a. Jis buvo žinomas jau Tertului (Contra Marc. II, 9; C. 
Prax. 5; De Monog 11). Bažnyčios Tėvai šį vertimą vadina Ita- 
la vardu. Taip pavadino greičiausiai todėl, jog manė jį buvus 
parengtą Italijoje. Daugelis tačiau mano, kad jis parengtas 
Afrikoje, romėnų kolonijose, kur vyravo lotynų kalba. Gaila, 
kad šio pirmo lotyniško Šventojo Rašto vertimo neišliko viso 
iki mūsų laikų. Be viso teksto sunku spręsti apie vertimo ko- 
kybę. Vertėjas ar vertėjai buvo graikiškos kultūros. Lotynų 
kalba jiems nebuvo sava. Senąjį Testamentą vertė iš 
graikiškosios LXX. 

Šis vertimas buvo plačiai naudojamas visoje Romos 
imperijoje. Nuolatiniai teksto perrašinėjimai kai ką pakeitė. 
Atsirado skirtumų. Jie pastebimi išlikusiuose kodeksuose. 

Parengti naują lotynišką Šventojo Rašto vertimą popiežius 
Damazas pavedė šv. Jeronimui. Vertimo darbą šv. Jeronimas 
pradėjo 339 metais. Vertė 15 metų iš originalių tekstų - 
hebrajiškų ir graikiškų. Jeronimo vertimas tapo oficialių Baž- 
nyčios naudojamu tekstu iki mūsų laikų ir yra žinomas 
Vulgatos vardų. Apie Vulgatą rašėme Lietuvių enciklopedi- 
joje. Joje išspausdintą straipsnį pateikiame pirmojoje šios 
studijos dalyje (žr. p. ). Paskutinį pataisytą Vulgatos tekstą 
Pijaus XI pavedimu parengė specialiai sudaryta Vulgatos per- 
žiūrėjimo benediktinų komisija. Taigi šiuo metu jau turime 
viso pataisyto Vulgatos teksto keletą tomų. 

3) Be graikiško ir lotyniško Šventojo Rašto vertimo, 
pirmaisiais amžiais atsirado ir kitų vertimų į plačiau vartoja- 
mas krikščioniškojo pasaulio kalbas. Jau II a. buvo žinomas 
vertimas į sirų kalbą, vadinamas Pesita. Šis vertimas buvo 
parengtas greičiausiai kelių autorių skirtingu laiku. Senojo 
Testamento knygos buvo išverstos iš hebrajiško originalo, o 
Naujojo Testamento - iš graikiško originalo. 

Egipto krikščionys II-III a. parengė koptišką vertimą. Jis 
buvo atliktas pagal graikišką LXX tekstą. 

IV a. pradžioje šv. knygų vertimas buvo parengtas etiopų 
kalba. Ir šis vertimas atliktas laikantis graikiškojo LXX teksto. 

Kiek vėliau atsirado Šventojo Rašto vertimų į gotų, ar- 
mėnų, georgiečių ir slavų kalbas (XI-IX a.). Amžiams slenkant 
ir krikščionybei plintant į kitus pasaulio kraštus atsirado 
daugybė naujų Šventojo Rašto vertimų įvairiomis modernio- 
mis pasaulio kalbomis. 

Pastaruoju laiku pagarsėjo vadinamoji Jeruzalės Biblija. 
Šį vertimą parengė tėvai dominikonai, Ecole Bibligue profeso- 
riai Jeruzalėje. Šis vertimas pasirodė prancūzų, vokiečių ir 
anglų kalbomis. Vertimas parengtas kritiškai, verstas iš origi- 
nalių tekstų, bet atsižvelgta ir į Vulgatą bei kitus vertimus. 


4) Apie lietuviškus vertimus išsamiai rašiau: Šventas Raš- 
tas. Naujasis Testamentas. T. 1, - Įvade, p. 1-13 (Roma, 1979). 

Iš lietuviškų vertimų reikia paminėti A.Rubšio Senojo Te- 
stamento pilną vertimą, išleistą keturiais tomais. Pirmas to- 
mas pasirodė 1952m.- Pranašai; antras tomas išėjo 
1953 m. - Penkios Mozės knygos, trečias tomas - 1994 m. - 
Istorinės knygos. Paskutinis tomas- 1995 m.- Išminties 
knygos. Visi tomai apima didaktines ir poetines Senojo Testa- 
mento knygas. Versta iš hebrajų ir graikų kalbų. Prie teksto 
pridėta trumpi įvadai ir trumpi paaiškinimai. Ir vertimas, ir 
parengimas spaudai atlikta gerai. Dėl lietuvių kalbos, ypač 
dėl kai kurių naujų terminų ir minčiai išreikšti vartojamų 
naujų žodžių galima abejoti. Tačiau apskritai atliktas didelis 
darbas. Nesakyčiau, kad prel. A.Rubšys pranoksta arkivysk. 
J.Skvirecką, bet atsistoja šalia jo. 

Primintina, kad 1953 m. prel. Liudvikas Mendelis, Šv. Al- 
fonso lietuvių parapijos Baltimorėje klebonas, savo 25 metų 
kunigystės, o J.E. arkivysk. J.Skvirecko 80 metų sukakties 

proga pasiūlė parengti ir išleisti visą Šventąjį Raštą vienu 
tomu, kad tai būtų Šeimos Biblija. Leidimui parengti pra- 
džioje prel. L.Mendelis skyrė 10 000 dolerių. Arkivysk. 
Skvireckas tą darbą pavedė V.Padolskiui ir man. Pradžioje aš 
parašiau platų įvadą visam Šventajam Raštui, vėliau ir at- 
skirų šv. knygų įvadus, pradedant nuo Pentateucho (Penkiak- 
nygės) iki visų istorinių Senojo Testamento knygų. Parengiau 
ir trumpus paaiškinimus visoms Senojo Testamento istori- 
nėms knygoms, atsižvelgdamas ypač į kai kuriuos skirtumus, 
kurie yra tarp hebrajiško originalo ir lotyniško Vulgatos ver- 
timo. Šio vertimo buvo numatyta laikytis pagal arkivysk. 
J.Skvirecko pataisytą naujo leidimo tekstą. Deja, arkivysk. 
J.Skvirecko mirtis 1958m. ir vysk. V. Padolskio mirtis 
1960 m. neleido užbaigti šio sunkaus darbo. 

Teko girdėti, kad prel. A.Rubšys yra pasiryžęs parengti lie- 
tuvišką Šeimos Bibliją. Dieve duok, kad jis tai įvykdytų, kas 
mums nepavyko. 

Neminiu čia protestantiškų Šventojo Rašto vertimų. Apie 
juos plačiai rašiau, kaip minėjau, Šventojo Rašto Naujojo Te- 
stamento I tomo naujajame savo vertime. 

Reikia prisiminti, kad pirmasis lietuviškas Šventojo Rašto 
vertimas buvo atliktas evangelikų pastoriaus Jono Bretkūno 
Karaliaučiuje 1590 metais. Rankraštis buvo laikomas 
Karaliaučiaus universiteto archyve. Po Antrojo pasaulinio 
karo Karaliaučiaus archyvas laimingų būdu buvo pergaben- 
tas į Vakarų Vokietiją. Bretkūno Šventojo Rašto vertimo ran- 
kraštis šiuo metu yra, kiek žinau, Getingeno universiteto ar- 
chyve. Būtų labai naudinga, kad prof. Jurėnas ar kas kitas 
Bretkūno vertimą parengtų spaudai. Galėtų išleisti Lietuvos 
mokslų akademija, nes jis svarbus ne tik religiniu, bet ir 
istoriniu, o svarbiausia - moksliniu atžvilgiu. Šiuo brangiu 
dokumentu turėtų susidomėti Lietuvos profesoriai lituanistai. 


ŠVENTOJO RAŠTO AIŠKINIMAS PAGAL BAŽNYČIOS 
NURODYMUS 


1961 m. rugsėjo 1-3 d. Čikagoje vyko Lietuvių katalikų 


mokslo akademijos V Suvažiavimas. Buvau pakviestas skai- 
tyti apie Sventojo Rašto aiškinimą pagal autentišką Bažnyčios 

mokymą. Tekstas buvo išspausdintas Suvažiavimo darbų V 
tome 1964 metais. Maždaug tuo pačiu metu Šv. studijų kon- 
gregacija paprašė parašyti ta pačia tema į kongregacijos lei- 
džiamą žurnalą Seminarium. Straipsnį parengiau italų kalba, 
jis buvo išspausdintas 1963 m. 

Prie anksčiau parengto teksto šiam leidiniui dar pridėjau 
Vatikano II Susirinkimo dogminį konstitucijos dekretą apie 
Dieviškąjį Apreiškimą. 

Kun. M.Krupavičius, bolševikams 1940 m. okupavus Lie- 
tuvą, turėjo pokalbių įvairiais Bažnyčios ir valstybės santykių 
klausimais su iš Maskvos atsiųstais pareigūnais. Tai buvo sa- 
votiškas dviejų priešingų pajėgų apsižvalgymas, noras patirti, 
kiek priešas yra pajėgus ir kokį turi nusistatymą. Baigę 
pokalbius Kremliaus siųstieji surengė vakarienę. Vienas iš jų 
pasiūlė išgerti tostą „už naują Katalikų Bažnyčią Lietuvoje“. 
Dvasininkas tačiau atsisakė priimti tokį tostą ir pasiūlė iš- 
gerti „už visada naują ir visada seną Katalikų Bažnyčią Lietu- 
voje ir visur“. Maskvos pareigūnai daug negalvoję sutiko tokį 
tostą priimti. 

Imdamasis kalbėti apie Šventojo Rašto aiškinimą pagal 
Bažnyčios autentišką mokymą, noriu pasisavinti aną mano 
garbingojo Profesoriaus pasiūlytą tostą, siekdamas juo pasi- 
naudoti kaip vedamąja mintimi pasirinktai temai. Katalikiš- 
koji egzegezė iš tikrųjų visada yra nauja ir visada sena, kaip. 
visada nauja ir ta pati yra Bažnyčia, kuriai Viešpats patikėjo 
autentišką jo įkvėptų Šventojo Rašto knygų aiškinimą. Atsi- 
mintini Kristaus žodžiai, pasakyti apaštalams: „Todėl kiekvie- 
nas Rašto aiškintojas, tapęs dangaus karalystės mokiniu, pa- 
našus į šeimininką, kuris iškelia iš savo lobyno naujų ir senų 
daiktų“ (Mt 13, 53). 


KATALIKIŠKOJI EGZEGEZĖ YRA VISADA NAUJA 


1. Šventojo Rašto aiškinimas turi galimybę būti visada 
naujas, aktualus, paeina iš neišsenkančios versmės, kurią 
teikia Dievo įkvėptos šv. knygos. Šventajame Rašte yra ne 
žmogaus išminties suvokti ir sukrauti dvasiniai turtai, bet 
Dievo duotas savęs apreiškimas. Kas, kada pajėgs išsemti 
dieviškosios išminties turtus, kuriais jis panoro dalytis su 
žmonių vaikais?! Štai kodėl kiekvienas Šventojo Rašto aiškin- 

tojas, nors ir turi galimybę atskleisti vis naujus Šventosios 
Dvasios įkvėptų šv. knygų lobius, bet taip pat privalo prisipa- 
žinti nesąs visiškai pajėgus visą Šventajame Rašte glūdinčią 
Dievo išmintį savo protu aprėpti, visas idėjas suvokti ir išaiš- 
kinti. Teisingai popiežius Pijus XII enciklikoje Divino afflante 
Spiritu, cituodamas šv. Augustiną, sako: „Viešpats Dievas 
savo įkvėptose knygose tyčia įpynė sunkumų, kad taip paža- 
dintų mus būti atidesnius jas studijuojant ir aiškinant, taip 
pat kad, pažinę savo ribotumą, pasimokytume sielos nuolan- 
kumo. Tad nėra ko stebėtis, jei kartais vienas ar kitas klausi- 
mas niekad nesulauks visiško atsakymo, nes tie dalykai pa- 
tys savaime yra neaiškūs ir per toli nuo mūsų laikų ir nuo 
mūsų turimos patirties; be to, ir egzegezė, kaip kiti sunkieji 
mokslai, gali turėti mūsų protui neprieinamų ir mūsų jėgoms 
neatskleidžiamų paslapčių“ (Ench. Bibl. Documenta eccle- 
siastica sacram Scripturam spectantia. Roma, 1961, n. 563). 


2. Katalikiškoji egzegezė yra vis nauja, nes nėra vien žŽmo- 
gaus proto padarinys, o Šventosios Dvasios dovana per ma- 
lonę. Šventosios Dvasios malonė yra neišsemiama ir jos galia 
yra nepaliaujamai veikianti. Popiežius Leonas XIII, pastebė- 
jęs, kad šv. knygos kiekvieno dvasinei pažangai ir išganymui 
yra lemiamas veiksnys, enciklikoje Providentissimus Deus tei- 
gia: „Negalima juk jų laikyti lygiomis su kitomis (profaninė- 
mis) knygomis. Jos yra pačios Šventosios Dvasios padiktuo- 
tos ir turi didžiulę reikšmę, daugiausia paslaptingų ir sunkiai 
suvokiamų dalykų. Taigi kad jas suprastume ir išsiaiškin- 
tume, visada reikia, kad „ateitų“ Šventoji Dvasia, t.y. reikia 
jos šviesos ir malonės, o tai, be abejonės, kaip dažnai nurodo 
dieviškasis Psalmininkas, reikia išmelsti nuolankia malda ir 
išlaikyti gyvenimo šventumu“ (Ench. Bibl. n 89). 

Popiežius Benediktas XV enciklikoje Spiritus paraclitus, 
nurodydamas šv. Jeronimo pavyzdį aiškinant Šventąjį Raštą, 
teigia: „<...> jis buvo įsitikinęs, jog aiškinant Šventąjį Raštą 
visada reikia, kad Šventoji Dvasia pas mus ateitų; Šventąjį 
Raštą reikia skaityti ir suprasti ne kitaip, kaip ta mintimi, ku- 
rią Šventoji Dvasia įkvepia, kuria jis yra parašytas; šventasis 
Dievo vyras pats ir draugų padedamas karštai meldžia Šven- 
tosios Dvasios pagalbos ir šviesos <...>“ (Ench. Bibl. n 469). 

3. Bažnyčia niekada nedraudė, atvirkščiai, visada skatino 
skaityti šv. knygas, siekiant vis geriau jas suvokti, kad būtų 
galima plačiau atskleisti Dieviškojo Apreiškimo lobyno turtus. 

Popiežius Leonas XIII enciklikoje Providentissimus Deus 
pabrėžia, jog Bažnyčios Šventojo Rašto aiškinimo direktyvos 
nieku būdu netrukdo biblinėms studijoms, bet veikiau joms 
padeda - apsaugoja nuo klaidų. Toliau Kristaus Vietininkas 
rašo: „Plati juk yra dirva bet kuriam privačiam mokslo vyrui, 
kur saugiai ir Bažnyčiai tikrai naudingai gali reikštis sava 
aiškinimo iniciatyva. Tose būtent Šventojo Rašto vietose, ku- 
rių aiškinimas dar nėra galutinai nustatytas, švelniai Dievo 
Apvaizdos vedama ranka galima atlikti parengiamąjį darbą 
Bažnyčios autentiškam sprendimui subrandinti. O tose vie- 
tose, kurių aiškinimas jau yra priimtas, privatus mokslinin- 
kas gali naudingai reikštis plačiau paaiškindamas tikintie- 
siems arba pateikdamas išsamesnę studiją mokslo žmonėms, 
ar pagaliau geriau atremdamas eventualius priešininkų 
puolimus“ (Ench. Bibl. n 109). 

Tas pats popiežius įsako vyskupams atidžiai parinkti ir 
kruopščiai parengti gabius ir studijoms atsidavusius 
akademikus, kad jie dėstytų Šventąjį Raštą seminarijose ir ki- 
tose aukštosiose teologijos mokyklose. „Šioms pareigoms, -— 
pabrėžia Šventasis Tėvas minimoje enciklikoje, - turi būti pa- 
rinkti ne bet kokie dėstytojai, o tik tokie, kurių tam yra 
tinkamas mokslinis pasirengimas, didelė bei ilga Šventojo 
Rašto studijų patirtis ir tikra Šventajam Raštui meilė. Be to, 
turi būti iš anksto numatoma ir pasirūpinama, kas vėliau tu- 
rės būti šiųjų įpėdiniai“ (Ench. Bibl. n 103). Šis Kristaus 
Vietininkas apaštalinių raštu Vigilantiae (1902 X 30) sudarė 
specialią Biblijos komisiją, kad ji prižiūrėtų, plėstų ir tobu- 
lintų Šventojo Rašto studijas (Ench. Bibl. n. 137-148). 

Popiežius šv. Pijus X apaštaliniu raštu Scripturae Sanctae 
(1904 II 23) savo pirmtako įsteigtai Biblijos komisijai suteikė 
teisę ir nustatė normas, pagal kurias ji turėjo teikti Šventojo 
Rašto akademinius laipsnius (Ench. Bibl. n 149-157). Kiek 
vėliau šv. Pijus X kitu apaštaliniu raštų Vinea Electa (1909 V 
7) įsteigė Romoje Biblijos studijų Institutą; šio instituto tikslą 
nusakė taip: „<...> Idant Romos mieste būtų šv. knygų plates- 
nių studijų centras, kuris kuo sėkmingiau didintų biblinių 

mokslų bei su jais susijusių kitų studijų pažangą Katalikų 
Bažnyčios mintimi“ (Ench. Bibl. n 286). 

Popiežius Benediktas XV enciklikoje Spiritus paraclitus ka- 
talikams egzegetams kaip pavyzdį nurodo šv. Jeronimą. Jis 
pabrėžia, jog ypač dvasininkai turi daugiau studijuoti Šven- 
tąjį Raštą ir jį geriau suvokti. „Jie, - rašo Kristaus Vietinin- 
kas, - turi žinoti, jog privalu neapleisti Šventojo Rašto studijų 
ir jų imtis taip, kaip Leonas XIII yra nurodęs bei įsakęs 
enciklikoje Providentissimus Deus (Ench. Bibl. n 481). 

Ypač popiežius Pijus XII primygtinai skatino katalikus 
egzegetus gilintis į Šventojo Rašto studijas, panaudojant visas 
moderniškas mokslo priemones. Enciklikoje Divino afflante 
Spiritu rašo: „Šia enciklika mes ypatingu būdu siekiame paro- 
dyti, kas dar lieka daryti 1r kokia mintimi katalikas egzegetas 
privalo imtis šio tokio didelio uždavinio; taip pat duoti naujo 
impulso ir naujos dvasios tiems, kurie uoliai darbuojasi Kris- 
taus Vynuogyne“ (Ench. Bibl. n 546). Detalizuodamas savo 
nurodymus popiežius katalikams egzegetams visų pirma 
rekomenduoja suprasti originalias Šventojo Rašto kalbas ir 
originalaus teksto aiškinimą. „Egzegetas,- rašo Šventasis 
Tėvas, - privalo net ir mažiausius dalykus, kurie Dievo įkvė- 
pimu išėjo iš įkvėptojo rašytojo plunksnos, imti domėn itin 
rūpestingai ir net su pagarba, kad kuo geriau suvoktų jo 
mintį. Taigi ypač uoliai turi stengtis suprasti ir Biblijos, ir ki- 
tas orientalines kalbas, o savo aiškinimą remti visais tais ar- 
gumentais, kuriuos teikia bet kuri teologija <...>“ Toliau, 
nurodęs, kaip jau šv. Jeronimas ir daugelis kitų didžiųjų 
egzegetų yra kreipę ypatingą dėmesį į originalų tekstą, 
Šventasis Tėvas sako: „Taigi, einant tuo pačiu keliu, reikia 
imtis aiškinti originalų tekstą, kuris parašytas paties įkvėp- 
tojo rašytojo, turi didesnį autoritetą bei didesnį svorį negu 
kuris nors kad ir geriausias vertimas“ (Ench. Bibl. n 547). 

Siekiant Šventojo Rašto aiškinimo pažangos nereikia ati- 
trūkti nuo seno krikščioniškojo Padavimo, bet reikia jį jungti 
su naujais mūsų laikų mokslo laimėjimais. „Taip pagaliau, - 
teigia Jo Šventenybė minėtoje enciklikoje, - teįvyksta laimin- 
gas ir našus senųjų mokymo ir dvasinio raiškos švelnumo su- 
jungimas su naujųjų didesniu išsimokslinimu bei tobulesne 
technika, kas neabejotinai atneš naujų vaisių vis dar pakan- 


171 


kamai neišdirbtoje ir neišnaudotoje dieviškųjų Raštų dirvoje“ 
(Ench. Bibl. n 554). 

Pabrėždamas būtiną reikalą aiškinant šv. knygas paisyti 
krikščioniškojo Padavimo Kristaus Vietininkas nurodo, jog 
nėra teisinga teigti, kad mūsų laikų egzegetams telieka pa- 
teikti tą, ką apie Šventąjį Raštą ir jo aiškinimą randame 
Padavime. „Negerai, - rašo Pijus XII, - kad kai kurie, neturin- 
tys biblinių mokslų geresnio suvokimo, teigia, neva mūsų 
laikų egzegetui nelieką nieko nauja pridėti prie to, ką yra 
sukūrusi krikščioniškoji senovė. Priešingai, mūsų laikai iš- 
kėlė tiek daug dalykų, kurie reikalauja naujų tyrimų, naujų 
svarstymų, taip uždėdami nūdieniam egzegetui nelengvą stu- 
dijų naštą“ (Ench. Bibl. n 155). 

Kad būtų galima pasiekti vis didesnę ir didesnę pažangą 
aiškinant Šventąjį Raštą, Pijus XII ragina egzegetus 
ištvermingai atsidėti šv. knygų studijoms, kiek įmanoma 
išaiškinti ir suderinti Biblijos klausimus su moderniųjų 
mokslų teikiamomis išvadomis. Jo Šventenybė įspėja tuos, 
kurie iš principo yra priešingi bet kokiems naujumams aiški- 
nant Šventąjį Raštą. Jis pabrėžia, jog šv. knygose yra dar 
daug klausimų, kuriuos aiškindami egzegetai turi plačią dirvą 
pareikšti savo pačių iniciatyvai. „Ši padėtis, - rašo Kristaus 
Vietininkas, nurodydamas aptinkamus Šventojo Rašto aiški- 
nimo sunkumus, - nieku būdu neturi sulaikyti kataliko egze- 
geto, kuris su meile yra atsidėjęs mokslui ir nuoširdžiai 
prisirišęs prie Motinos Bažnyčios, imtis sunkių, iki šiolei dar 
neišspręstų klausimų, ne vien kad atremtų galimus priekaiš- 
tus, bet taip pat kad mėgintų pateikti tinkamą aiškinimą, ku- 
ris, viena, derintųsi su Bažnyčios mokymu, ypač su tradicine 
Šventojo Rašto neklaidingumo doktrina, kita, atitiktų 
profaninių mokslų visiškai tikras išvadas“ (Ench. Bibl. n 
564). Toliau Jo Šventenybė pabrėžia, jog „visi privalo saugotis 
neišmintingo uolumo, kurio veikiami be ničnieko atmeta arba 
bent laiko įtartinu visa tai, kas turi šiokio tokio naujumo“ 
(Ench. Bibl. n 564). Pagaliau didysis popiežius Pijus XII savo 
enciklikoje primena, jog „yra dar daug ir labai svarbių 
klausimų, kuriuos svarstydamas ir aiškindamas katalikas 
egzegetas gali ir privalo reikšti savo išmintį ir savo gebėjimus, 
idant kiekvienas padarytų savo asmeninį įnašą bendrai 

naudai, didinant šventojo mokslo pažangą ir ginant Bažnyčią 
bei jos garbę“ (Ench. Bibl. n 565). 

Vadinasi, visi popiežiai rūpinosi ir skatino, kad studijuo- 
jant ir aiškinant Šventąjį Raštą būtų daroma pažanga. Taip 
rūpindamiesi popiežiai savo paskelbtuose apaštaliniuose do- 
kumentuose vienas kitą papildė, bet nieku būdu nepaneigė ir 
nepadarė kokių nors revoliucinių šuolių pirmyn ar atgal, kaip 
vienas kitas bando teigti (Ž.L. Alfonso Schėkel. Dove va 
VEsegesi Cattolica? - Civilta Cattolica, 3, 1960, 449-460). 


4. Ištikimi Bažnyčios sūnūs, kuriuos Viešpats pašaukė 
pasiaukoti Šventojo Rašto studijoms, popiežių skatinami ir 
vadovaujami, nenuilstamai dirbo ir dirba, kad vis plačiau ir 
plačiau atskleistų Šventosios Dvasios įkvėptų šv. knygų neiš- 
semiamus turtus. Padaryta didelė pažanga. Dar šio šimtmečio 
pradžioje Biblijos studijose pirmavo protestantai, o nūdien 
katalikiškoji egzegezė neturi ko nors protestantams pavydėti. 
Priešingai, ji pasiekė tokių aukštumų, kad duoda visiems 
toną ir užima vadovaujamą vaidmenį. Katalikų egzegezei daug 
padeda naujieji archeologiniai radiniai. Šie įnešė nemaža 
naujos šviesos senovės istorijon ir žymiai pastūmėjo pirmyn 
semitų kalbų supratimą. Visa tai duoda naujų argumentų 
nustatyti šv. knygų autentiškumą ir istoriškųmą katalikiškoje 
egzegezėje vyravusia tradicine prasme. 

Vienas iš žymiausių mūsų laikų archeologų prof. Wilia- 
mas Foxwellas Albrightas, praleidęs prie archeologinių iška- 
senų Artimuosiuose Rytuose daugiau kaip 30 metų, savo 
gausiuose mokslo veikaluose, remdamasis naujais archeologi- 
niais duomenimis, beveik visai paneigia XIX a. racionalistų 
skelbtas tezes apie Šventojo Rašto knygų kilmę. Jis teigia, 
kad naujieji archeologiniai atradimai dažnai ir kartais nuosta- 
biai tiksliai patvirtina šv. knygų topografinių nusakymų, 
etnologinių nurodymų ir istorinių pasakojimų tikrumą. 

„Nūdien, - rašo W.F. Albrightas, - yra beveik visuotinai 
pripažįstama, kad Pradžios knygos topografiniai nurodymai 
tobulai sutampa su archeologiniais duomenimis iš vidurinio 
bronzos periodo“ (The Old Testament and the Archeology of 
Palestine // H.H. Rowley. The O.T. and Modern Study. Ox- 
ford, 1951, 3: „The Traditions of Genesis clearly reflects a 
M.Bronse background between 21 and 16 centuries b. 

Christ“). „Apskritai, - tęsia autorius, - nuostabiai sutampa 
archeologijos duomenys su Pradžios knygoje pateikiamu 
Palestinos gyvenimo aprašymu“ (Op. cit., p. 3). 

Naujai atrastieji prie Negyvosios jūros tekstai, kurie yra iš 
II-I a. pr. Kr., patvirtina hebrajiško masoretinio Senojo Testa- 
mento teksto tikslumą ir leidžia nustatyti tų knygų senumą. 
Pavyzdžiui, iš jų aiškiai matyti, kad Psalmės žymiai pranoksta 
Makabėjų laikus ir kad pranašų era yra daug ankstesnė už 
helenistinį laikotarpį (W.F. Albright, op. cit. 22-25). 

Geriau suprasti hebrajų kalbą ir tiksliau nustatyti jos 
formų senumą ypač daug padėjo archeologų atrastieji ugariti- 
nės literatūros dokumentai. Iš jų galima nustatyti, jog dauge- 
lis hebrajiškos poezijos kūrinių, pavyzdžiui, Deboros giesmė, 
Mozės sesers Mirijamos himnas, nemažai Psalmių, Jokūbo 
palaiminimai, tikrai paeina iš to laikotarpio, kuriam jie arba 
paties teksto, arba Padavimo yra skiriami, kitaip tariant, yra 
autentiški (W.F. Albright. The O.T. and the Archeology of 
A.East, H.H. Rowley. The O.T. and Study, 27-33). 

„Hebrajų biblinę poeziją, - teigia W.F. Albrightas, - gaubia 
šviesos gausa, paeinanti iš ugaristinės literatūros. Ji garan- 
tuoja anos parašymo senumą, taip pat teksto perdavimo tiks- 
lumą“ (W.F. Albright. The O.T. and the Archeology of Pales- 
tine, 25). 

Šumerų literatūra atskleidžia nemaža panašumų į Pra- 
džios knygoje pateikiamą aprašymą apie pasaulio ir žmogaus 
kilmę, taip pat ir į biblinę įstatymų leidybą. Tai rodo pirminės 
tradicijos bendrumą, kuris, matyt, paeina iš žmonių giminės 
vienumo, taip pat leidžia manyti, kad „biblinės Sandoros 
kultūrinis vainikas paeina ne iš geležies, bet iš bronzos am- 
žiaus, t.y. savo esme siekia mozaizmo laikotarpį“ (W.F. 
Albright. The O.T. and the Archeology of A.East, 39). Taigi yra 
autentiškas. 

Egipto archeologiniai radiniai patvirtina, kad Hiksai buvo 
semitinės kilmės ir kad buvo užplūdę ir valdę Egiptą tarp 
1720 ir 1550 m. pr. Kr. Tai paaiškina Jokūbo ir jo sūnų 
įsikūrimą Egipte, kaip aprašyta Pradžios knygoje (W.F. Alb- 
right. The O.T. and the Archeology of A.East, 44). Be to, ne- 
maža Egipte rastų papirusų patvirtina tai, kas yra teigiama 4- 
ojoje Karalių knygoje 18,26, būtent, kad aramėjų kalba 
Palestinoje buvo žinoma ir vartojama VI a. pr. Kr. pradžioje, 

vadinasi, prieš chaldėjams užvaldant Judėją. Šis faktas yra 
svarbus ne tik kalbiniu, bet ir chronologiniu atžvilgiu. Jis 
įneša daug šviesos į Ezdro ir Nehemijo laikotarpį (W.F. Alb- 
right. The O.T. and the Archeology of A.East, 46). 

Egipto, Asirijos, Babilonijos ir ypač Palestinos archeologi- 
niai duomenys teikia tikrų, nepaneigiamų argumentų šv. 
knygų istoriškumui patvirtinti. Šie duomenys, pasak W.F. 
Albrighto (The O.T. and the Archeology of Palestine, 7), leidžia 
manyti, kad tarp Patriarchų ir Mozės bus praėjęs reliatyviai 
ilgas periodas. Tai patvirtina Išėjimo knygos 12,40 teigimą, 
kur nurodoma 430 metų laikotarpis. 

Paskutiniai archeologiniai radiniai aiškiai rodo, jog žydai 
iš Egipto nelaisvės bus išėję valdant faraonui Ramziui II apie 
1280 m. pr. Kr., o 1220 m. jie tikrai jau buvo Palestinoje; 
1175 m. užėmė pietinę Palestinos lygumą (W.F. Albright. The 
O.T. and the Archeology of Palestine, 10 ir tt.). Archeologinės 
iškasenos Palestinoje leidžia tiksliai nustatyti Dovydo, Sa- 
liamono ir kitų Izraelio ir Judėjos karalių viešpatavimą, kaip 
pasakojama Karalių ir Kronikų šv. knygose (W.F. Albright, op. 
cit., 14). Taigi W.F. Albrightas drąsiai teigia, kad „Kroniki- 
ninko istorinis tikslumas vis labiau ir labiau archeologų 
pripažįstamas“ (Op. cit., 18). 

Archeologiniai radiniai taip pat patvirtina Babilonijos 
faktą ir kai kurias su ja susijusias aplinkybes (W.F. Albright, 
op. cit., 20-22). 


5. Nėra abejonės, - Šventojo Rašto studijose padaryta di- 
delė pažanga. Šiais laimėjimais galima džiaugtis. Deja, yra ir 
pralaimėjimų. Neišmintingas siekimas vis didesnės pažangos 
vieną kitų egzegetą pastūmėjo į klaidas, perdėtą norą visa 
lengvai išaiškinti galimomis ir negalimomis prielaidomis. 

Popiežius Leonas XIII enciklikoje Providentissimus apgai- 
lestauja ir įspėja tuos katalikus egzegetus, kurie, veikiami ra- 
cionalizmo, pradeda žavėtis „laisvuoju“ mokslu ir drįsta kelti 
abejonių dėl Šventojo Rašto įkvėpimo, dėl šv. knygų autentiš- 
kumo, ypač stengiasi užtušuoti antgamtinį elementą Dievo 
įkvėptose knygose. Kristaus Vietininkas sako, kad „netrūksta 
tokių, kurie dedasi esą teologai, Kristaus sekėjai ir Evangeli- 
jos gerbėjai, kad taip garbingu vardu pridengtų savo neišmin- 
tingumo akiplėšiškumą“ (Ench. Bibl. n 101). 

Pijus X tiek dekretų Lementabili (Ench. Bibl. n 192, 201- 
203), tiek enciklika Pascendi (Ench. Bibl. n 264) pasmerkė 
modernistų klaidas ir įspėjo katalikus egzegetus, kurie, šių 
veikiami, buvo bemėginą pripažinti tam tikrą religijos ir 
įkvėptųjų knygų evoliuciją, taip pat išdrįsę teigti, esą įkvėpi- 
mas neliečiąs nei istorijos, nei gamtos mokslų, o vien tikėjimo 
dalykus. 

Benediktas XV enciklikoje Spiritus paraclitus pakartotinai 
apgailestauja, kad ne visi Bažnyčios vaikai paklausė jo pirm- 
tako Pijaus X įspėjimo dėl modernistų klaidų. „Garbingieji 
broliai, - rašo Benediktas XV, - skaudu, jog atsirado ne tik 
tų, kurie nėra su mumis, bet ir Katalikų Bažnyčios sūnų, ir, 
kas ypač skaudina mums širdį, pačių dvasininkų, šv. mokslų 
mokytojų, kurie, remdamiesi savo puikybės pagautų protu, 
išdrįso šiuo klausimu duotus Bažnyčios nurodymus arba 
atvirai atmesti, arba paslapčiomis jiems priešintis“ (Ench. 
Bibl. n 453). Be to, Kristaus Vietininkas nepritaria tiems, ku- 
rie nori šv. knygoms pripažinti tik tariamą, reliatyvų istoriš- 
kumą, esą įkvėptasis rašytojas nesistengęs registruoti istori- 
nių įvykių, bet perdavęs tai, ką buvo girdėjęs iš pasakojimų 
(Ench. Bibl. n 456). 

Pijus XII enciklikoje Humani generis įspėja egzegetus dėl 
per daug laisvo Šventojo Rašto aiškinimo, nepaisant nei 
Padavimo, nei Bažnyčios autoriteto. Įspėja dėl pakartotinai 
daromų klaidų- palaikoma nuomonė, esą šv. knygų 
neklaidingumas liečiąs vien tikėjimo ir doros klausimus 
(Ench. Bibl. n 612). Šventasis Tėvas taip pat atmeta kaip aiš- 
kiai Bažnyčios mokymui priešingą vadinamąją dvasinę ar 
simbolinę egzegezę, kurios kai kas griebiasi, kad išvengtų ta- 
riamų žodinio teksto aiškinimo sunkumų (Ench. Bibl. n 613). 
Be to, Jo Šventenybė atkreipia dėmesį, jog nagrinėjant klausi- 
mus, susijusius su gamtos mokslais, reikia skirti, kur 
duomenys yra tikri, o kur tėra paprastos hipotezės; kitaip ta- 
riant, nereikia laikyti faktu to, kas iš tikrųjų yra vien prie- 
laida ar spėliojimas (Ench. Bibl. n 615). Galiausiai Pijus XII 
labai apgailestauja, kad vis atsiranda egzegetų, kurie per 
daug laisvai aiškina istorines Šventojo Rašto Senojo Testa- 
mento knygas. Primena ir pabrėžia, jog aiškinant pirmuosius 
vienuolika Pradžios knygos skyrių galima manyti, kad čia pa- 
teikiamas populiarus žmogaus kilmės aprašymas, bet tai jo- 

kiu būdu neturi būti tapatinama su mitologija (Ench. Bibl. n 
618). 

Taigi dėl neteisingų Šventojo Rašto aiškinimų, ypač tų, 
kur šv. knygose pateikiama objektyvi ir istorinė tiesa. Šv. 
tikėjimo (S. Offici) kongregacija viešai įspėjo katalikus egzege- 
tus, „kad tokios didelės svarbos klausimus išmintingai ir pa- 
garbiai svarstytų, atsižvelgdami į Bažnyčios Tėvų mokymą ir 
Mokančiosios Bažnyčios nurodymus, idant nebūtų drums- 
čiama tikinčiųjų sąžinė ir pažeidžiamos tikėjimo tiesos“ (Acta 
Apostolicae Sedis, LIII, 1961, 507). Šis įspėjimas buvo pa- 
skelbtas 1961 m. birželio 20 d. 


KATALIKIŠKOJI EGZEGEZĖ YRA VISADA SENA 


Netikslumai aiškinant Šventąjį Raštą daugiausia pasitaiko 
dėl to, kad aiškintojai sąmoningai ar nesąmoningai nepaiso, 
jog egzegezė, nors ir teikia galimybių mokslinei pažangai, vis 
dėlto savo esme yra ir lieka ta pati, nes jos objektas yra Dievo 
Žodis - amžinoji Tiesa, kuri visada yra vitališka, bet visada 
yra ir ta pati. 


1. Katalikas egzegetas visada privalo turėti galvoje tai, kad 
šv. knygos yra Šventosios Dvasios įkvėptos ir todėl visos ne- 
klaidingos. „Juk visos tos knygos, - teigia popiežius Leonas 
XIII enciklikoje Providentissimus, - kurias Bažnyčia laiko 
šventomis ir kanoniškomis, ir visos jų dalys yra parašytos 
diktuojant Šventajai Dvasiai. Aišku, jog dieviškajame įkvė- 
pime negali būti jokios klaidos. Tai savaime suprantama. Juk 
kaip tikrai manoma, kad Dievas - amžinoji Tiesa - negali būti 
jokios klaidos autorius, taip lygiai reikia manyti, kad 
dieviškasis įkvėpimas ne tik neleidžia, bet ir atmeta bet kokią 
klaidą“ (Ench. Bibl. n 124). Štai kodėl kataliko egzegeto svar- 
biausias uždavinys - apsaugoti Šventojo Rašto neklaidin- 
gumą. Čia Benediktas XV enciklikoje Spiritus paraclitus kaip 
pavyzdį nurodo šv. Jeronimą ir šv. Augustiną. Pastarasis, 
rašydamas šv. Jeronimui, pripažįsta taip gerbiąs Šventąjį 
Raštą, jog esąs tvirtai įsitikinęs, kad nė vienas įkvėptųjų rašy- 
tojų nėra niekur suklydęs. Jei kur ir užtinkas ką nors, kas at- 
rodo priešinga tiesai, tai verčiau manąs, kad arba tekstas 

esąs klaidingai perteiktas, arba aiškintojas nėra jo teisingai 
supratęs, arba jis pats to teksto nesuprato (Ench. Bibl. n 451). 


2. Katalikas egzegetas neturi užmiršti, kad Šventasis Raš- 
tas yra tikėjimo šaltinis. Todėl aiškindamas šv. knygas privalo 
remtis ne vien savo išmintimi, kuri visada yra ribota, bet visų 
pirma turi paisyti Bažnyčios mokymo - jai vienai Viešpats yra 
patikėjęs saugoti tikėjimo šaltinius ir autentiškai juos aiš- 
kinti. Katalikas egzegetas negali pretenduoti į neribotą ir neiš- 
mintingai naudojamą laisvę aiškinti dieviškąjį įkvėpimą ir tei- 
sintis, jog nesiekiąs perduoti oficialios Bažnyčios minties, bet 
reiškiąs tik savo asmeninę nuomonę. 

Jei kiekvienas pradės laisvai skelbti savo asmenišką nuo- 
monę įvairiais Šventojo Rašto klausimais, tai neišvengiamai 
atsiras neaiškumų, abejonių ir taip bus sudrumsta tikinčiųjų 
sąžinė. Žmonės pradės nežinoti, ką ir kaip tikėti, nežinos, ko- 
kia yra Dievo apreikštoji tiesa. Su pagrindu tad Šv. tikėjimo 
kongregacija jau cituotame dokumente (Acta Apostolicae Se- 
dis, LII. 1961, 507) katalikus egzegetus įspėja ištikimai laiky- 
tis Bažnyčios mokymo. Kiekvienas egzegetas privalo teisingai 
suprasti ir nuoširdžiai vykdyti popiežiaus Pijaus XII nuro- 
dymą viso pasaulio vyskupams dėl Šventojo Rašto mokymo ir 
aiškinimo specialioje instrukcijoje, kuri buvo paskelbta 
1950 m. gegužės 13 d. Joje Jo Šventenybė rašo: „Aiškinda- 
mas dėstytojas neturi užmiršti, jog Dievas Bažnyčiai pavedė 
Šventąjį Raštą ne tik saugoti, bet taip pat ir aiškinti, ir tai turi 
būti daroma tos pačios Bažnyčios vardu ir mintimi...“ (Ench. 
Bibl., n 597). 

Atsimintini popiežiaus Pijaus X žodžiai apie Šventojo 
Rašto aiškinimą apaštaliniame rašte Ouoniam in re Biblica, 
paskelbtame 1906 m. kovo 26 d. Jo Šventenybė rašo: „Šven- 
tojo Rašto mokytojas laikys šventu dalyku niekados nė 
mažiausiai nenutolti nuo bendros [BažnyčiosĮ doktrinos ir 
nuo Bažnyčios Tradicijos; be abejonės, jis gali pasitelkti 
pastaruoju metu pasiektus tikrojo mokslo laimėjimus, bet 
privalo šalintis nuo naujumų ieškotojų beatodairiškų aiški- 
nimų; savo svarstymui turi rinktis ypač tuos klausimus, ku- 
rių aiškinimas padeda šv. knygas suprasti ir jas ginti; 
pagaliau savo mokymą jis privalo grįsti tais pilnais išminties 

nurodymais, kurie yra pateikiami enciklikoje Providentissi- 
mus (Ench. Bibl. n. 108). 


3. Katalikas egzegetas žino, kad Šventajame Rašte užrašy- 
tas Dieviškasis Apreiškimas yra paaiškinamas ir iš dalies pa- 
pildomas krikščioniškajame Padavime - Tradicijoje. Štai kodėl 
Šventojo Rašto aiškinimas turi būti siejamas su krikščioniš- 
kuoju Padavimu: privalo į jį atsižvelgti ir juo remtis. Šitai pri- 
mena ir pabrėžia visi popiežiai savo paskelbtuose apaštali- 
niuose dokumentuose. 

Leonas XIII enciklikoje Providentissimus rašo: „Nė vienam 
nevalia aiškinti Šventąjį Raštą priešingai, negu Motina Bažny- 
čia moko ir negu vienbalsis Tėvų sutarimas teigia“ (Ench. 
Bibl., n 108). 

Benediktas XV enciklikoje Spiritus paracltus, nurodyda- 
mas katalikams egzegetams šv. Jeronimą kaip pavyzdį, pagei- 
dauja: „kad visi katalikai sektų šv. Mokytojo principais ir, 
klausydami Motinos [Bažnyčios] nurodymų, kukliai laikytųsi 
tose senose ribose, kurias šv. Tėvai nustatė ir kurias Bažny- 
čia patvirtino“ (Ench. Bibl., n 474). 

Pijus XII enciklikoje Divino afflante Spiritu įspėja: „Šven- 
tojo Rašto aiškintojai turi atsiminti, jog turima reikalo su 
Dievo įkvėptu Žodžiu, kurio saugojimas ir aiškinimas paties 
Dievo yra pavestas Bažnyčiai, todėl su visu uolumu privalo 
paisyti Mokančiosios Bažnyčios pareiškimų ir nurodymų, taip 
pat šv. Tėvų pateiktų aiškinimų <...>“ (Ench. Bibl., n 550). 
Toliau tas pats Kristaus Vietininkas sako: „Katalikui egzege- 
tui gali daug padėti šv. Tėvų, Bažnyčios Mokytojų ir senovės 
laikų Šventojo Rašto aiškintojų veikalų studijos. Nors šieji ir 
neturėjo tokio išsimokslinimo ir nemokėjo tiek kalbų, kaip 
mūsų dienų aiškintojai, vis dėlto jie, atlikdami Dievo jiems 
patikėtas pareigas Bažnyčioje, iškyla dangiškų dalykų suvo- 
kimu ir proto aštrumu, pasiekia pačias dieviškojo Žodžio gel- 
mes ir iškelia į šviesą tai, kas gali padėti išaiškinti Kristaus 
mokslą ir didinti gyvenimo šventumą“ (Ench. Bibl., n. 554). 
Tas pats popiežius enciklikoje Humani generis apgailestauja, 
kad atsiranda tokių egzegetų, kurie „aiškindami Šventąjį 
Raštą nenori paisyti nei tikėjimo tiesų analogijos, nei Bažny- 
čios Padavimo, - tartum šv. Tėvų ir Mokančiosios Bažnyčios 
mokymą reikėtų derinti prie Šventojo Rašto, kaip jį aiškina 

egzegetai, remdamiesi vien protu, o ne priešingai, - kad 
Šventasis Raštas privalo būti aiškinamas pagal mokymą Baž- 
nyčios, kurią Viešpats Kristus paskyrė viso Dieviškojo Apreiš- 
kimo tiesų lobyno saugotoja ir aiškintoja“ (Ench. Bibl., n. 612). 


4. Pagaliau katalikas egzegetas privalo atsiminti, kad šv. 
knygoms aiškinti neužtenka vien mokslinio pasirengimo, — 
visų labiausiai reikia Dievo malonės veikimo, nes Viešpats lei- 
džia žmogui geriau pažinti tik per malonę. Kad mūsų ribotos 
protinės galios bent šiek tiek galėtų suvokti begalinę Dievo di- 
dybę ir bent miglotai pajėgtų pažinti, kas yra dieviška, jos turi 
būti gaivinamos paties Dievo, jo teikiamų antgamtinių malo- 
nių. Todėl kiekvienas, kuris imasi aiškinti Dievo įkvėptąjį 
Žodį, savo mokslinį darbą privalo jungti su malda ir su gyve- 
nimo šventumu, nes taip atveriame savo sielos duris Dievo 
malonei, kad ji ateitų į mus ir veiktų mumyse, pakeldama 
mūsų dvasines galias virš žmogiško pajėgumo ribų. Popiežius 
Leonas XIII minėtoje enciklikoje Providentissimus nurodė ir 
pabrėžė, jog Dievo įkvėptas šv. knygas galime suprasti ir 
išaiškinti tik tada, kai to paties Dievo malonė mus apšviečia 
ir gaivina, malonė, kuri turi būti išprašoma nuolankia malda 
ir išsaugojama gyvenimo šventumu (Ench. Bibl., n. 89). 

Benediktas XV enciklikoje Spiritus paraclitus skatina viso 
pasaulio vyskupus šiais žodžiais: „Matote, Garbingieji Broliai, 
jog reikia dėti pastangų, kad kaip šv. Tėvai uoliai vengė 
nesveikos galvojimo laisvės, taip ne mažiau uoliai jos vengtų 
ir Bažnyčios vaikai. Tatai juo lengviau pasieksite, jei įtikinsite 
ir dvasininkus, ir pasauliečius, kuriuos Šventoji Dvasia 
pavedė jums valdyti, jog šv. Jeronimas ir kiti Bažnyčios Tėvai 
aną šv. knygose aprašomą išsimokslinimą gavo ne kitaip ir ne 
kitur, kaip tik dieviškojo Mokytojo Jėzaus Kristaus 
mokykloje“ (Ench. Bibl., n 463). Toliau popiežius, iškeldamas 
šv. Jeronimo pavyzdį, teigia, jog Šventojo Rašto aiškinimą 
reikia sieti ne su išpuikusia pasaulio išmintimi, bet verčiau 
su nuolankumu ir malda; reikia tą aiškinimą pradėti ir 
užbaigti su Dievu (Ench. Bibl. n. 468/9). 

Pijus XII enciklikoje Divino afflante Spiritu ragina egzege- 
tus uoliai atsidėti Šventojo Rašto studijoms ir priduria: „Tesi- 
meldžia, kad suprastų, testudijuoja, kad vis giliau įžvelgtų į 
šventųjų puslapių paslaptis <...>“ (Ench. Bibl., n 569). O mi- 

nėtoje instrukcijoje apie Šventojo Rašto mokymą Pijus XII 
sako: „Beveik jau nėra nė reikalo įspėti, kad Šventojo Rašto 
mokytojai privalo pasižymėti savo kunigiškų gyvenimu ir 
dorybėmis, - pasižymėti daugiau negu kiti, nes jie kasdien 
naudojasi intymiu Dievo Žodžio artumu“ (Ench. Bibl. n 586) 


VATIKANO II SUSIRINKIMAS 


APIE DIEVIŠKĄJĮ APREIŠKIMĄ 
(Ench. Vaticanum: Const. dogmatica de divina 
Revelatione) 


Vatikano II Susirinkimas svarstė ir priėmė, o popiežius 
Paulius VI 1965 m. lapkričio 18 d. oficialiai paskelbė dogminę 
konstituciją apie Dieviškąji Apreiškimą. Ji susideda iš 6 sky- 
rių, kur išsamiai išdėstoma Bažnyčios doktrina apie Dievo 
duotąjį Apreiškimą, kuris surašytas Šventojo Rašto Senojo ir 
Naujojo Testamento šv. knygose. 


1. Pirmame skyriuje nurodoma, kaip Dievas apsireiškė 
žmonėms, kad juos parengtų ir vestų į išganymą. Senajame 
Testamente apsireiškė per patriarchus ir pranašus, o Nauja- 
jame Testamente - per savo viengimį Sūnų Jėzų Kristų, pri- 
ėmusį žmogaus prigimtį (Ench. Vatic., I, 872-879). 


2. Antrame skyriuje nusakoma, kaip Dieviškasis Apreiški- 
mas buvo perduotas apaštalų, jų įpėdinių ir Bažnyčios Tėvų 
iš kartų į kartas prižiūrint Bažnyčiai ir veikiant Šventajai 
Dvasiai. Taigi Šventasis Raštas, krikščioniškasis Padavimas ir 
Bažnyčios mokymas neatskiriamai jungiasi ir sudaro dieviš- 
kojo Žodžio lobyną, kurį ištikimai saugoja ir autentiškai aiš- 
kina Bažnyčia (Ench. Vatic., II, 8380-8838). 


3. Trečiame skyriuje kalbama apie šv. knygų įkvėpimą. 
Šventasis Raštas yra Dievo Žodis, nes parašytas Šventosios 
Dvasios įkvėpimu. Šv. knygų rašytojai rašė, ką jiems Šventoji 
Dvasia, veikdama jų protą ir valią, įkvėpė. Taigi pagrįstai šv. 
Paulius rašė Timotiejui: „Visas Raštas yra Dievo įkvėptas ir 

naudingas mokyti, barti, taisyti, auklėti teisumui, kad Dievo 
žmogus taptų tobulas, pasirengęs kiekvienam geram darbui“ 
(2 Tim 3,16-1 7). 

Kadangi Dievas kalbėjo per žmones žmonių kalba, tai 
Šventojo Rašto aiškintojai turi stengtis suvokti, ką iš tikrųjų 
Dievas norėjo mums pasakyti. Taip pat primenama, kodėl rei- 
kia atidžiai studijuoti, ką Dievas įkvėptųjų rašytojų parašy- 
tais žodžiais norėjo pasakyti. Pabrėžiama, jog aiškinant Šven- 
tąjį Raštą reikia žinoti, kad šv. knygos yra įvairios: istorinės, 
pranašų, poetinės ir vaizdinės. Į visa tai reikia atsižvelgti. Ga- 
lutinį tačiau žodį apie Šventojo Rašto aiškinimą turi Bažnyčia 
(Ench. Vatic., n III, 889-894). 


4. Ketvirtame skyriuje kalbama apie Senojo Testamento 
knygas. Pabrėžiama, kad jose nusakoma išganymo istorijos 
eiga, ruošiantis ir laukiant atsiųsimo žadėtojo Mesijo, kurio 
atėjimą skelbė pranašai. Pagal jų nusakymą, Mesijas turėjo 
kilti iš išrinktosios tautos — Izraelio, iš Dovydo karališkosios 
šeimos. Primenama, jog Senasis Testamentas, kaip Dievo 
įkvėptas Žodis, įveda į Naująjį Testamentą ir jame išsipildo 
(Ench. Vatic., IV, 895-897). 


5. Penktame skyriuje kalbama apie Naująjį Testamentą. 
Visų pirma pabrėžiama, kad Naujajame Testamente pirmauja 
evangelijų knygos. Jos skelbia apie Išganytoją Jėzų Kristų, ir 
jo Išganymo Naujieną. Pabrėžiama keturių Evangelijos va- 
riantų - pagal Matą, Morkų, Luką ir Joną - autentiškumas ir 
istoriškumas. Primenama, įog Naujojo Testamento kanone 
dar yra Apaštalų laiškai ir Apreiškimo knyga. Teigiama, kad 
Apaštalų laiškuose Šventosios Dvasios įkvėpimu papildomai 
pristatomas Jėzus Kristus, jo skelbtoji Išganymo Evangelija, 
taip pat Bažnyčios kūrimosi ir veikimo pradžia: jos laimėjimai 
ir patirti persekiojimai (Ench. Vatic., V, 896-910). 


6. Šeštame, paskutiniame skyriuje nusakomas Šventojo 
Rašto veiksnys Bažnyčios veikloje. Kaip Kristus gaivina mūsų 
sielą ir pašvenčia Eucharistija net ir mūsų kūną. Taigi 
Šventasis Raštas yra gaivinančioji versmė, iš kurios trykšta 
tiesa, kuri rodo mums kelią į išganymą. Šventasis Raštas yra 
maldos šaltinis liturgijoje, pagrindas, kuriuo remiasi tikėji- 

mas, veiksnys siekti gyvenimo šventumo. Štai kodėl visas 
Bažnyčios mokymas, visas krikščioniškasis tikėjimas ir gyve- 
nimas privalo maitintis, gaivintis ir remtis Šventuoju Raštu. 

Toliau pabrėžiama, jog Šventasis Raštas privalo būti priei- 
namas visiems tikintiesiems. Todėl nurodoma, kad reikia tu- 
rėti gerai parengtų vertimų į įvairias kalbas ir kad būtų pai- 
soma tekstų. Visa betgi privalo būti atliekama Bažnyčiai 
prižiūrint. Primenama, jog reikalui esant ir  bažnytiniam 
autoritetui leidus, katalikams leidžiama drauge su atsiskyru- 
siais broliais parengti vadinamąją ekumeninę Bibliją ir ja 
naudotis. Tai yra tikra naujiena. Iki šiolei to nebuvo lei- 
džiama. 

Pabaigoje pabrėžiama, kad Susirinkimas ragina egzegetus 
studijuoti Šventąjį Raštą pagal Bažnyčios mokymą. Taip pat 
kreipiasi į tikinčiuosius: kviečia skaityti Šventąjį Raštą, nes jo 
skaitymas bei mąstymas duoda impulsą dvasiniam gyvenimui 
siekiant šventumo (Ench. Vatic., VI, 904 ir tt.). 


IŠVADOS — KONKRETŪS NURODYMAI 


Peržvelgus tai, ką esame išdėstę, galima padaryti tokias 
išvadas bei konkrečius nurodymus. 

Mokslinė pažanga aiškinant Šventąjį Raštą yra galima ir 
Bažnyčios pageidaujama. Bet ji turi remtis ir būti lydima gero 
mokslinio pasirengimo, visiško dvasinio subrendimo, gilaus 
tikėjimo, nuoširdžios meilės tiesai apskritai ir įkvėptajam 
Dievo Žodžiui; ypač privalu, kad egzegetas jaustų pagarbą 
Mokančiajai Bažnyčiai ir paisytų jos autoriteto. Šiuo keliu ei- 
nant, yra pasiekta daug gražių laimėjimų; jais galime tik 
džiaugtis ir dėkoti Dievui. 

Deja, yra ir kitas Šventojo Rašto studijų kelias, nusagsty- 
tas puikybe ir tuštybe, lėkštumu ir perdėtų naujumų ieško- 
jimu, užsispyrimu vien protu visa suvokti ir išaiškinti, tartum 
šv. knygos nebūtų Dievo įkvėptas veikalas. Ne vienas egzege- 
tas stokoja išmintingo įvairių nuomonių vertinimo, kartais 
perdėtai vertinami priešingai manančiųjų argumentai, ieš- 
koma lengvų ir antitranscendentinių aiškinimų. Tatai yra nu- 

vedę nemaža katalikų egzegetų į nukrypimus, kartais labai 
pavojingus, ar net į aiškias klaidas. 

Kadangi Šventasis Raštas yra Dievo knyga, tai jo aiškini- 
mas egzegetui uždeda ypatingas prievoles. Nė vienas katali- 
kas egzegetas niekada negali visiškai laisvai reikšti savo 
asmeniškos nuomonės, kad ir kaip norėtų, bet visur privalo 
paisyti Bažnyčios mokymo ir, aiškindamas šv. knygas, jo 
laikytis. Kiekvienas katalikas egzegetas Dievo Žodžio aiški- 
nimą turi sieti su krikščioniškuoju Padavimų, nes jame atsi- 
spindi, yra tęsiamas ir papildomas šv. knygose užrašytas 
Dievo duotas Apreiškimas. Katalikas egzegetas turi imtis 
Šventojo Rašto aiškinimo ne asmeninio smalsumo sumeti- 
mais, bet visų pirma turėdamas galvoje tikėjimo meilę, Dievo 
ir sielų išganymą, visada turėdamas mintyje šv. Pauliaus 
Timotiejui parašytus žodžius: „Visas raštas yra Dievo įkvėptas 
ir naudingas mokyti, barti, taisyti, auklėti teisumui, kad 
Dievo Žmogus taptų tobulas, pasirengęs kiekvienam geram 
darbui“ (2 Tim 3,16-1 A. 


PENTATEUCHAS — PENKIAKNYGĖ 


Pentateucho vardu yra vadinama pirmos penkios Šventojo 
Rašto Senojo Testamento knygos. Pentateuchas - graikiškas 
vardas. Šį vardą pirmą kartą pavartojo žydai helenistai Alek- 
sandrijoje, Egipte. Vėliau jį priėmė ir krikščionys. Lietuviškai 
verčiame Penkiaknyge. Žydai penkias pirmąsias Šventojo 
Rašto knygas laikė vienu veikalu ir vadino Thorah - Įstatymas. 
Kristus ir apaštalai Naujajame Testamente Penkiaknygę 
vadina Įstatymu, Mozės Penkiaknygės vardu nevadina. 

Penkiaknygė vadinama Įstatymo vardu, nes jose - visose 
penkiose knygose - kalbama apie Dievo duotus nuostatus bei 
įsakymus, kurių turėjo laikytis išrinktoji tauta, kad reikiamai 
pasirengtų pažadėtojo ir laukiamo Išganytojo atėjimui, kad 
būtų verti jį sutikti, priimti ir skelbti Išganymo Naujieną visai 
žmonių giminei. 


Kiekviena iš penkių Įstatymo knygų turi savo įvardijimųus. 
Hebrajiškame originale kiekviena knyga yra vadinama pir- 

muoju teksto žodžiu. Graikiškame Septuagintos vertime Pen- 
kiaknygės knygoms duodama vardai pagal jų turinį: Gene- 
sis - Pradžios, Exodus - Išėjimo, Leviticus - Kunigų, Numero — 
Skaičių, Deuteronomium - Pakartoto Įstatymo. Šie Septuagin- 
tos pavadinimai buvo priimti ir yra visuotinai vartojami 
Bažnyčioje. 


1. Pradžios knyga teikia pagrindą visiems Senojo Testa- 
mento ir visų pirma Penkiaknygės įstatymams. Knygoje 
skirtinos dvi dalys. Pirmojoje dalyje trumpai nusakoma 
zmonijos istorija nuo pasaulio pradžios iki patriarcho Abra- 
omo (Pr. 1-11). Antrojoje dalyje aprašoma visa patriarchų 
istorija nuo Abraomo iki Jokūbo ir Juozapo mirties (Pr 12-50). 

Kalbant apie pasaulio sukūrimą, atskleidžiama Dievo visa- 
galybė ir Visatos jam priklausomybė. Aprašant žmogaus 
sukūrimą ir jo nupuolimą, iškeliama Kūrėjo gerumas bei gai- 
lestingumas. Dievas neatstūmė nusižengusio Žmogaus, bet 
jam - nubaustam pažadėjo išgelbėjimą. Žmogus tačiau, nete- 
kęs ryšio su Dievu, skendo į nuodėmę ir iš jos plaukiančią gy- 
venimo nedalią. Net ir tvano visa naikinanti bausmė nepataisė, 
neapsaugojo nuo pikta žmonių giminės. Tuomet Dievas 
pasirinko iš Nojaus sūnaus Šemo palikuonių Teraho sūnų Ab- 
raomą ir su juo sudarė Išganymo Sandorą. Dievas pažadėjo 
laiminti Abraomą ir jo ainiją. Pažadėjo išauginti iš Abraomo ai- 
nijos didelę tautą ir ją padaryti išganymo pažadų skelbėja ir 
saugotoja, kol pažadins iš jos Išganytoją. O Abraomas savo ir 
savo palikuonių vardų turėjo pažadėti Viešpačiui visišką ištiki- 
mybę: jį pažinti kaip vieną tikrą Dievą, jį garbinti ir ištikimai 
laikytis jo įsakymų. Kaip Abraomą, taip ir jo sūnų Izaoką, ir šio 
sūnų Jokūbą Dievas ypatingu būdu globojo ir laimino. Juos 
atskyrė nuo namiškių, išvedė iš savosios gimtinės ir atvedė į 
Egipto žemę kad čia išaugtų gausi ir tvirta tauta. 


2. Išėjimo knyga. Joje aprašoma izraeliečių, išaugusių 
Egipte į didelę tautą, išėjimas iš faraonų žemės. Knygoje ski- 
riamos trys dalys. 

Pirmojoje  dalyję nuo 1 iki 12 skyriaus aprašoma 
pasirengimas palikti Egiptą. Antrojoje dalyje nuo 12,37 iki 
18 skyriaus nusakoma išėjimas ir kelionė tyruose iki Sina- 
jaus kalno. Trečiojoje dalyje nuo 19 iki 40 skyriaus pasako- 

jama apie Sandoros atnaujinimą ir apie Dievo duotų įsakymų 
paskelbimą Įstatyme. 

Išėjimo knygoje iškyla Mozės figūra. Jis, Dievo Apvaizdos 
veikimu, užauga faraono karališkuosiuose rūmuose, įgyja ano 
meto geriausią išauklėjimą pasisavindamas aukštą Egipto to 
laiko kultūrą. Kilus žydų persekiojimams, jausdamas pavojų, 
pasišalina iš krašto. Atsiranda Sinajaus dykumoje. Prisiglau- 
džia vieno Midjano kunigo šeimoje. Veda vieną iš kunigo duk- 
terų. Tačiau, Dievas apsireiškęs nuostabiame regėjime, įsako 
Mozei grįžti į Egiptą, kad iš jo išvestų tautą ir atvestų į Žadė- 
tąją Žemę. Nors ir atsisakinėdamas Mozė paklūsta Viešpaties 
paliepimui. Grįžta į Egiptą. Prisistato faraonui, veda su juo 
derybas, kad leistų savo tautiečiams žydams pasišalinti į dy- 
kumą atnašauti Dievui aukų. Taip jis kalbėjo faraonui, bet iš 
tikrųjų norėjo tautą visiškai išvesti iš Egipto ir atvesti į Žadė- 
tąją Žemę Palestinoje. Faraonas pradžioje priešinosi, nenorėjo 
išleisti. Bet Dievas stebuklingais ženklais pagaliau privertė fa- 
raoną nesipriešinti. Mozė vadovavo tautai per ilgus 40 metų 
keliaujant tyrais. Dievo ranka buvo su juo. Ant Sinajaus 
kalno atnaujino Išganymo Sandorą ir paskelbė Dievo duotus 
įsakymus, kurių tauta turėjo laikytis, kad būtų verta sulaukti 
Išganytojo. 


3. Kunigų knyga. Šioje knygoje pateikiamas rinkinys įsa- 
kymų dėl kunigystės, religinių apeigų bei tautos pašventimo, 
vykdant Dievo žodžius, pasakytus per Mozę: „bet jūs būsite 
kunigiška karalija ir šventa tauta“ (Iš 19, 6). 

Kunigų knygoje skiriama keturios dalys. Pirmojoje dalyje 
nuo 1 iki 7 skyriaus nurodomi įsakymai dėl įvairių aukų. 
Antrojoje dalyje nuo 8 iki 10 skyriaus aprašoma kunigystės 
įsteigimas ir kunigų pašventimo apeigos. Trečiojoje dalyje 
nuo 11 iki 16 skyriaus kalbama apie susitepimus ir apsivaly- 
mus, apie reikalą būti tyriems viduje ir išorėje. Ketvirtojoje 
dalyje nuo 17 iki 26 skyriaus rašoma apie gyvenimo šven- 
tumo įstatymus. Priede, 27 skyriuje, duodami nurodymai 
apie įžadus ir duoklę šventyklai bei kunigų pragyvenimui. 


4. Skaičių knyga. Joje aprašoma tautos keliavimas ir klai- 
džiojimas tyruose, kol buvo pasiekta Užjordanė. Cia pateikiama 
keletas Dievo duotų tolesnių įsakymų. Be to, knygoje yra tautos 

surašymo duomenys; surašymas buvo atliktas Mozės Dievo 
paliepimu. Iš čia ir knygos pavadinimas - Skaičių knyga. 

Knyga gali būti dalijama į tris dalis. Pirmojoje dalyje nuo 
1 iki 10,10 skyriaus kalbama apie pasirengimą kelionei į Ža- 
dėtąją Žemę. Antrojoje dalyje nuo 10, 11 iki 20, 13 skyriaus 
aprašoma keliavimas nuo Sinajaus kalno iki Kadešo. Tai 1l- 
gas, 38 metų laikotarpis. Jis trunka nuo antrųjų metų po iš- 
ėjimo iki keturiasdešimtųjų. Iš viso šio laikotarpio minimi tik 
žymesniėji pirmųjų ir paskutiniųjų tyruose buvimo metų įvy- 
kiai. Pakartotinai minima tautos priekaištai ir net grasinimai 
grįžti atgal į Egiptą. Dievas leido Mozei daryti net antgamtinių 
ženklų, kad nuramintų murmančią tautą dėl maisto ir ypač 
vandens stokos tyruose. Priminta, kad Dievas dėl menko 
pasitikėjimo jo globa grasė bausmėmis. Taip pat priminta, 
kad šiame laikotarpyje Dievas davė naujų įsakymų, kurių 
tauta privalėjo laikytis, ypač dėl kunigų ir levitų pareigų, taip 
pat dėl šeštos dienos šventimo. Trečiojoje dalyje nuo 20,14 
iki 36 skyriaus aprašoma kelionė nuo Kadešo iki Jordano. Ši 
kelionė apėmė laikotarpį nuo pirmo iki vienuolikto 40-ųjų 
metų mėnesio palikus Egiptą. Aprašoma Dievo bausmė dėl 
murmėjimų prieš Mozę ir dėl stokos pasitikėjimo Dievų. Dievo 
bausmė palietė ne tik tautą, bet ir patį Mozę ir jo brolį Aaroną 
dėl jų silpno tikėjimo, abejojimo, kad Dievas stebuklu gali 
duoti tyruose vandens. Toliau aprašoma, kaip žydai laimėjo 
kovą prieš amoriečius ir moabiečius. Knygos pabaigoje duo- 
dami tautos surašymo duomenys. Kalbama apie Jozuės 
paskyrimą tautos vadu vietoj Mozės. Tarpais nurodoma vie- 
nas kitas Dievo duotas naujas įsakymas ar jau duotųjų įsa- 


kymų papildymas. 


5. Pakartoto Įstatymo knyga. Šioje penktojoje knygoje 
yra trys Mozės kalbos, pasakytos tautai Moabo žemėje. Tai 
yra tartum Mozės Testamentas. Pabaigoje aprašoma šio di- 
džio Dievo vyro ir Izraelio vado paskutiniai gyvenimo įvykiai ir 
mirtis. 

Pirmojoje savo kalboje - nuo 1 iki 4 skyriaus - Mozė 
atpasakoja visas Dievo per jį padarytas tautai geradarystes. 
Tuo jis siekė paskatinti tautą ištikimai laikytis su Dievu 
sudarytos Išganymo Sandoros. 

Antrojoje kalboje - nuo 5 iki 26 skyriaus - Mozė pateikia 
viso Dievo duoto Įstatymo, sudarant Sandorą, santrauką, ra- 
gindamas ištikimai to Įstatymo laikytis. Visų pirma primena 
Dešimt Dievo įsakymų. Toliau kalba apie kulto, civilizuoto gy- 
venimo, tarpusavio santykių ir kitus individualų ir visuome- 
ninį gyvenimą liečiančius nuostatus. Galiausiai pakartoja nu- 
rodymus dėl aukų Dievui ir šventyklai. 

Trečiojoje kalboje - nuo 27 iki 30 skyriaus - įsako, kad, 
užėmus Palestiną, būtų atnaujinta su Dievu Sandora ir kad 
jos būtų ištikimai laikomasi. 

Priede kalbama apie Jozuės paskyrimą Mozės įpėdiniu 
vadovauti tautai užimant Pažadėtąją Žemę: cituojama Mozės 
giesmė, aprašoma Mozės duotas palaiminimas dvylikai Izrae- 
lio giminių, Mozės mirtis ir palaidojimas. Visa tai pateikta tri- 
juose paskutiniuose skyriuose, t.y. 31-34. 


Dėl Penkiaknygės kilmės iki XVIII a. pabaigos nebuvo ko- 
kių nors abejojimų. Tiek žydai, tiek krikščionys Penkiaknygės 
autoriumi laikė Mozę. XIX a. tarp protestantų pradėjo įsigalėti 
racionalistai. Jie stengėsi paneigti transcendenciją ir visa aiš- 
kinti vien proto galiomis. Visa, kas Šventajame Rašte patei- 
kiama kaip antgamtinis Dievo įsikišimas į kai kuriuos 
aprašomus įvykius, racionalistai stengėsi aiškinti arba kaip 
gamtinį reiškinį, arba laikyti tai mitu ir išsigalvojimu. Pradėta 
tad teigti, kad Penkiaknygė atsiradusi kur kas vėliau už 
Mozę, kad ji buvo suredaguota remiantis įvairių autorių skir- 
tingu laikų parašytais pasakojimais. 

Dėl įvairių, dažnai tarp savęs nesutinkančių ir net priešta- 
raujančių racionalistų Penkiaknygės kilmės aiškinimų Bažny- 
čia 1906 m. birželio 27 d. paskelbtame Biblijos komisijos dek- 
rete nurodė, jog negalima abejoti, kad pirmos penkios Senojo 
Testamento knygos iš tiesų yra Mozės veikalas. Drauge tačiau 
pabrėžė, jog tai nereiškia, kad pats Mozė savo ranka visa bus 
parašęs ar kad veikale vėliau nebūtų buvę padaryta autorite- 
tingų ir Dievo įkvėptųjų autorių kai kurių pakeitimų - įterpta 
paaiškinamųjų pastabų, pridėta vienas kitas nedidelis prie- 
das, pakeistas vienas kitas žodis ar pasakymas (Ench. Bibl., 
n. 174-17 Ą. 

Penkių pirmųjų Šventojo Rašto knygų kilmę liudija pati 
Penkiaknygė, kitos Senojo ir Naujojo Testamento knygos, taip 
pat žydų ir krikščionių Padavimas. 


Penkiaknygės turinys, minimos aplinkybės ir pats pasako- 
jimo būdas rodo, kad jo autorius buvo gerai susipažinęs su 
Egipto gyvenimu, kad šios knygos turėjo būti parašytos, kai 
tauta dar tebegyveno tyruose. Knygose dažnai minimas Egip- 
tas, jo atiminimas yra itin gyvas: gausu įvairių smulkmenų iš 
gyvenimo Egipte, ir jos visiškai atitinka XV-XIII a. pr. Kr. šio 
krašto gyvenimą; tatai liudija kiti istoriniai dokumentai. Visus 
tuos senovinius dalykus galėjo žinoti ir aprašyti tik to paties 
laiko žmogus, o ne vėlesnis rašytojas, kai gyvenimo sąlygos 
Egipte jau buvo pakitusios. Be to, Penkiaknygės autorius tu- 
rėjo gerai pažinti ano meto Egipto kultūrą, gerai suvokti 
Egipto įstatymus, nes jie aiškiai atsispindi Mozės duotame žy- 
dams Įstatyme. Pats įsakymų bei įstatymų surašymas pirmo- 
siose penkiose Šventojo Rašto knygose rodo, kad jų autorius 
turėjo būti ano laiko žmogus, nes įsakymai surašyti maždaug 
chronologine eile, kaip jie diena iš dienos buvo skelbiami. Vė- 
liau skelbiant rašytojas ar redaktorius būtų tikrai visa 
susisteminęs, sutvarkęs ir surašęs logiška eile. Pagaliau Pen- 
kiaknygėje nėra jokio nurodymo, iš kurio būtų galima spręsti, 
kad jį rašant žydai jau būtų buvę Kanaano žemėje - Palesti- 
noje. Patys Penkiaknygės įstatymai rodo, kad pirmosios pen- 
kios Šventojo Rašto knygos greičiausiai bus parašytos dar 
tautai keliaujant per tyrus, nes yra nemaža nurodymų, pritai- 
kytų klajoklių gyvenimui ir, atvirkščiai, trūksta potvarkių 
sėsliam gyvenimui. 

Manant, kad Penkiaknygę bus parašęs aprašomojo laiko 
žmogus, gerai pažįstantis Egipto kultūrą, reikia pripažinti, 
kad toks žmogus galėjo būti Mozė, o ne kas kitas. Mozė augo 
faraono dvare. Čia įgijo gerą išsilavinimą. Vėliau kurį laiką jis 
buvo pas midjaniečius. Pažino tad gyvenimą tyruose. Dievo 
Apvaizdos ranka vedė Mozę ir jį parengė būti vadų, kad iš- 
vestų tautą iš Egipto. Vadovaujant tautai tyruose Dievas buvo 
su Moze. Jam liepė užrašyti kai kuriuos įvykius, ir jis tai pa- 
darė - buvo juk gerai išmokytas faraonų mokykloje (plg. Iš 
17,3-14. 20,23-23,33. 34,11-26; Sk 33,2-49; Įst. 31,9-24. 
32,1-43). Be to, netiesiogiai Mozė yra nurodomas Penkiakny- 

gės autoriumi, kai teigiama, kad jis iš Dievo gavo ir paskelbė 
tautai Įstatymą. Aiškiai teigiama, kad Mozė parašė penktą 
knygą Deuteronium (Įst. 31,9 ir tt.). Tai leidžia manyti, kad 
Mozė bus parašęs ir kitas Penkiaknygės knygas, nes Pakar- 
toto Įstatymo knyga aiškiai siejasi su Skaičių, Kunigų ir Iš- 
ėjimo knygomis, be kurių ji negali būti suprasta, kaip ir šios 
trys knygos negali būti suprastos be Pradžios knygos. Taigi 
pati Penkiaknygė liudija, kad jos autorius turėjo būti Mozė. 

Penkiaknygė pakartotinai minima ir cituojama kitose 
Šventojo Rašto knygose, tiesiogiai ir netiesiogiai nurodoma, 
jog jo autorius esąs Mozė. 

Jozuės knygoje keletą kartų teigiama, kad Mozė yra para- 
šęs Įstatymą (Joz 1,7 ir t. 8,31. 23, 6. 24,25 ir t.). Apie Mozės 
Įstatymą taip pat kalba Karalių knygos (4 Kar 22,8). Nuro- 
doma, kad karaliaus Uzijaus valdymo dienomis buvo rastas 
prie šventyklos „Įstatymo knygos [rašytos|) Mozės ranka 
egzempliorius“. Pranašai kalba apie Įstatymą. Tiesa, jie kalba 
apie Dievo Įstatymą (Am 2,4; Oz 4,6; Jer 16,11). Nėra tačiau 
abejonės, kad jų minimas įstatymas yra ne kas kita, o Pen- 
kiaknygė, nuo kurios jie ne kartą pasirodė esą priklausomi 
(Am 2,8. 5,22; plg. Kun 1-3; Iš 22-26; Oz 12; Pr 25-35). Ypač 
aiškių liudijimų, kad Penkiaknygė laikytina Mozės veikalų, 
randame vėlesnėse Senojo Testamento knygose. Baruchas 
kalba apie tautos nelaimes pagal tai, kas parašyta Mozės 
Įstatyme: „<...> kaip [Viešpatie] buvai įspėjęs per savo tarną 
Mozę tą dieną, kai įsakei jam surašyti tavo Įstatymą Izraelio 
vaikų akivaizdoje“ (Bar 2,28). Pirmojoje Ezdro knygoje skai- 
tome, kad Ješua ir Zerubabelis pastatė Dievui aukurą ir 
šventė Palapinių šventę „kaip įsakyta Mozės, Dievo vyro, Įsta- 
tyme“ (Ezd 3,2 ir tt.). Antrojoje Ezdro knygoje aprašoma, kaip 
Ezdras, sušaukęs tautą, iškilmingai paskaitė „Mozės Mokymo 
knygą (2 Ezd 8,1). 

Naujajame Testamente yra per 20 vietų, kur Penkiaknygė 
aiškiai pristatoma kaip Mozės veikalas. Primintina, kad Naujojo 
Testamento tekstai pateikia ano laiko žydų, apaštalų ir paties 
Kristaus liudijimą apie Penkiaknygės autorių, būtent Mozę. 

Iš Evangelijų aišku, kad žydai - fariziejai ir sadukiejai - 
Kristaus apaštalavimo metu vieningai tikėjo ir teigė, kad Mozė 
yra Penkiaknygės autorius (Mt 19,7. 22,24; Jn 8,5; Apd 6, 14). 
Apaštalai įvairias Penkiaknygės cituojamas vietas skiria Mozei: 

kalba apie Mozės Įstatymą arba tiesiog apie Mozę (1 Kor 99; 2 
Kor 3,15; Rom 10,5-19; Apd 3,22. 15,21. 21,21; Jn 1,45). 

Kristus, cituodamas įvairias Penkiaknygės vietas, mini 
„Mozės Įstatymą“, „Mozės knygą“, o kartais aiškiai teigia, kad 
Mozė yra rašęs apie jį kaip ateisimą Mesiją: „Jeigu jūs tikėtu- 
mėte Moze, - sakė Jėzus žydams, - tikėtumėte ir manimi, nes 
jis rašė apie mane. Kadangi jūs netikite jo raštais, kaipgi pati- 
kėsite mano žodžiais?! (Jn 5,45 ir t.; plg. Lk 24,44; Mk 12,26; 
Mt 19,8). 

Padavimas - žydų ir krikščionių - vieningai ir aiškiai 
patvirtina, kad Penkiaknygė yra Mozės veikalas. 

Žydų padavimas toks aiškus, jog nekelia nė mažiausio 
abejojimo, kad pirmųjų penkių Šventojo Rašto knygų auto- 
rius yra Mozė (H.L. Strack-Billerbeck. Kommentar z NT, 
zum Talmud und Midrasch. Mūnchen, 1928. IV 1, 439-448). 
Pakanka paminėti Philono De vita Mosis 2, 30 ir Juozapo Fla- 
vijaus Antiguitates Jud. IV 8, 48, taip pat Talmudo Baba 
Batra 14b, 15a. 

Krikščionių Padavimas Penkiaknygės autoriumi nurodo 
Mozę ir tai laiko kaip neginčijamą faktą. Bažnyčios Tėvams 
pirmųjų penkių Šventojo Rašto knygų kilmė nekėlė jokio 
abejojimo, šio klausimo jie net ir nesvarstė. Jiems buvo visiš- 
kai aiškų, kad Mozė Dievo pavedimu ir įkvėpimu parašė Pen- 
kiaknygę. Tai teigia šv. Klemensas Rom. (PG I, 206), Origenas 
(PG 12, 231); Tertilijonas (PLI, 332); Jeronimas (PL 28, 461). 

Turint prieš akis paties Kristaus, įkvėptųjų rašytojų ir 
žydų, taip pat krikščioniškojo Padavimo aiškius liudijimus, 
nėgalima abejoti, o juo labiau neigti, kad Penkiaknygė iš es- 
mės yra Mozės veikalas. Sakome - iš esmės, nes nėra nega- 
lima, kad amžiams slenkant jame nebūtų atsiradę kai kurių 
kalbinių pakeitimų, Dievo įkvėpimu įtraukta kai kurių 
paaiškinamųjų pastabų ar net pridėta vienas kitas trumpas 
priedelis. Juoba kad racionalistų argumentai neigiant 
Penkiaknygės autentiškumą, t.y. Mozės autorystę, yra arba 
aiškiai klaidingi, arba gali būti aiškinami neneigiant, kad 
Mozė laikytinas Penkiaknygės autoriumi. 

Racionalistai, kaip jau esame sakę, neigdami Penkiakny- 
gės autentiškumą, vadovaujasi prietaru neigti antgamtinį ele- 
mentą Šventajame Rašte ir visa tai remia religijų evoliucijos 

prielaida. Pagal racionalistus, žydų religija nėra kildintina iš 
Dieviškojo Apreiškimo, o esanti žmogiškos kūrybos padari- 
nys. Žydų religija, kaip ir visos kitos religijos, turėjusi pereiti 
tam tikrus raidos etapus- nuo netobulų prie tobulesnių 
formų, t.y. nuo animizmo prie monoteizmo. Tai reiškia, kad 
tos Penkiaknygės vietos, kur aiškiai kalbama apie mono- 
teizmą, yra laikytinos vėlesnėmis, ne Mozės rašytomis. Visas 
šitas racionalistų išvedžiojimas yra perdėm klaidingas, nes 
yra klaidingas jų siūlomas religijų evoliucijos dėsnis. Religijų 
istorija aiškiai rodo, kad įvairiose religijose buvo einama ne 
nuo politeizmo prie monoteizmo, bet, priešingai, nuo mono- 
teizmo prie politeizmo (plg. Pinard de la Boullaye. L'Etude 
comparee des religions. Paris, 1925 I-II). 

Racionalistų kalbiniai ir stilistiniai argumentai nėra tokie, 
kurie būtinai turėtų paneigti Mozės autorystę. Tiesa, kad 
Penkiaknygėje vartojami skirtingi Dievo vardai. Bet įvairiai 
Dievą vadinti galėjo ir tas pats autorius tiek kalbinio įvairumo 
sumetimais, tiek ypač dėl skirtingos įvairių vardų reikšmės. 
Elohim vartojamas tada, kai kalbama apie Dievą pasaulio Kū- 
rėją ir Viešpatį, El Šaddai - kai norima pabrėžti Dievo visaga- 
lybę (Pr 17,1. 35,11. 43,14); Vardas Jahve vartojamas tada, 
kai kalbama apie Dievo santykius su išrinktąja tauta, apie 
Sandorą, apie išganymą. 

Tiesa, kad Penkiaknygėje yra nemaža stiliaus, kalbos ir 
gramatikos skirtybių. Bet tai galima paaiškinti neneigiant vei- 
kalo vientisumo nei pripažinimo Mozės jo autoriumi. Kaip vi- 
suose įvairių autorių veikaluose, taip Penkiaknygėje stilisti- 
niai, kalbiniai ir gramatiniai įvairumai gali pareiti nuo paties 
rašytojo, nuo rašymo aplinkybių, nuo aprašomojo dalyko, 
nuo panaudotų šaltinių įvairumo ir nuo kitokių aplinkybių. 

Stiliaus, kalbos 17 gramatikos vientisumo atžvilgiu auto- 
riui, rašiusiam XIV a. pr. Kr., negalima kelti tokių pat reikala- 
vimų, kokie yra keliami mūsų laikų rašytojams, Be to, visai 
tikėtina, kad Mozė, rašydamas Penkiaknygę, bus naudojęsis 
raštininkais; senovėje tai buvo įprasta. Juk ir apaštalai, rašy- 
dami šv. knygas, daugiausia naudojosi raštininkais. Tai, be 
abejonės, negalėjo neturėti įtakos stiliaus, kalbos ir gramati- 
kos įvairumui. Galimas daiktas, kad Mozė, rašydamas Pen- 
kiaknygę, bus pasinaudojęs įvairiais - rašytais ar žodžiu per- 
duotais - šaltiniais. O panaudotų šaltinių įvairumas, aiškų, 

atsiliepė veikalo stiliui ir kalbai. Penkiaknygės kalbos ir 
stiliaus įvairumas pareina ir nuo aprašomų dalykų įvairumo: 
vienoks yra paprasto istorinio įvykio nusakymas, kitoks pa- 
skelbtų įstatymų ir pasakytų kalbų stilius. Pagaliau Penkiak- 
nygės kalbos, stiliaus ir gramatikos skirtumai gali būti 
paaiškinami ir tuo, kad veikalas ne kartą buvo perrašinėja- 
mas, kad laikui bėgant jame padaryta mažų įterpimų, 
paaiškinamųjų pastabų ir papildymų. 

Penkiaknygėje yra šiokių tokių pasikartojimų. Bet 
pasikartojimų visada randama įvairių laikų veikaluose. Ypač 
jų apstu semitinėje literatūroje, taip pat Naujojo Testamento 
šv. knygose. Šv. knygų autoriai apaštalai ar jų bendradarbiai, 
ypač apaštalas Jonas, neretai grįžta prie jau anksčiau 
išsakytų minčių, kad jas primygtinai pabrėžtų (plg. Jono 
Evangeliją, 1-ąjį jo laišką ir Apreiškimo knygą). Penkiaknygėje 
aptinkami pasikartojimai gal ir galėtų būti kaip argumentai 
prieš šių knygų autentiškumą, jei būtų randama prieštara- 
vimų. Jų tačiau nėra. Vienas kitas tikras ar tariamas 
netikslumas galėjo atsirasti dėl perrašinėtojų neapdairumo. 
Tariami neatitikimai tarp įvairių įstatymų yra paaiškinami 
tuo, kad Penkiaknygėje įstatymai pateikiami ne sisteminė 
logine, o chronologine eile. Todėl manytina, kad anksčiau 
užrašytas įstatymas vėliau esti paaiškinamas, praplečiamas, 
o kartais, aplinkybėms pasikeitus, pakeičiamas ar net 
atšaukiamas. Atsimintina, kad Mozė vadovavo tautai ir teikė 
jai įsakymus per 40 metų. O pati Penkiaknygė tikrai nėra 
vienerių metų darbo veikalas. Greičiausiai jis jį parašė 
žymėdamas tautos gyvenimo įvykius tyruose, per visą 40 
metų laikotarpį. Todėl tekste paties Mozės ranka galėjo būti 
prirašyta įvairių paaiškinamųjų priedų, papildymų ir pakeitimų. 

Kritikai, neigdami, kad tai Mozės veikalas, naudoja ir istori- 
nius argumentus. Bet ir šie neturi tikros įrodomosios galios. 

Kai kur penkiose knygose kalbama apie Mozę trečiuoju 
asmeniu, o kai kur iškeliama paties Mozės asmenybė. Klau- 
siama: ar galėjo Mozė pats taip rašyti? Atsakome: galėjo. To- 
kių pavyzdžių randama visur ir visada. Juoba kad tariamieji 
ar tikrieji Mozei teikiami pagyrimai nėra perdėti, nėra tokie, 
kuriuos būtų galima laikyti tuščių pasididžiavimų. Be to, mi- 
nimas vietas nebūtinai pats Mozė parašė. Galėjo tai padaryti 
raštininkai, kuriais Mozė tikriausiai bus naudojęsis. Pagaliau 

kai kurie iš nurodomų tekstų, pavyzdžiui, Mozės mirties 
aprašymas, yra vėliau pridėti įkvėptųjų rašytojų. 

Dėl vieno kito chronologinio nurodymo, kur kalbama apie 
įvykius po Mozės laikų (plg. Pr 36,31; Iš 16,35; Pr 14,14), - tai 
yra vėliau įterptos paaiškinamosios pastabos, kurios jokiu 
būdu neliečia teksto esmės. Uzijo viešpatavimo metu šventyk- 
loje rasta Įstatymo knyga nėra, kaip kritikai mėgina teigti, 
naujai parašyta ir be reikalo Mozei priskirta Pakartoto Įsta- 
tymo knyga, bet iš tikrųjų siejasi su antra Penkiaknyge. Tai 
galima teigti remiantis nemaža kitų šv. knygų liudijimų (plg. 2 
Kr 34,14; 4 Kar 23,25. 8,13 ir t.; Kun 26,3). Nurodytuose teks- 
tuose aiškiai teigiama, kad rastoji šventykloje Įstatymo knyga 
yra Mozės Penkiaknygė, dažnai cituojamas ir nurodomas kaip 
Mozės Įstatymas. Be to, nurodytuose tekstuose kalbama apie 
įvykius, kurie buvo dar prieš Uzijo viešpatavimą ir apskritai 
prieš karalių laikotarpį (plg. H. Hėpfl. Introductio in V. Ro- 
mae, 1956. T. 5, p. 93). 

Racionalistų tvirtinimas, neva Įstatymas apie kulto 
centralizavimą nebuvęs žinomas prieš Uzijo valdymą, yra 
nepagrįstas, tiksliau sakant, klaidingas. Iš tikrųjų, jis buvo 
žinomas (plg. Iš 20,24; Kun 17,19), bet jį visiškai įvykdyti 
buvo galima tik pastačius šventyklą Jeruzalėje. Be to, kulto 
centralizavimas turėjo tikslą apsaugoti tautą nuo stabmeldys- 
tės. Šio tikslo ir siekė Uzijas savo reforma. O jis tai darė kaip 
tik vykdydamas Mozės Įstatymą, kuriame pakartotinai ir vi- 
sose penkiose Penkiaknygės knygose smerkiama stabmel- 
dystė ir duodama įsakymai, kad tauta išvengtų stabų garbinimo. 

Kritikai klaidingai teigia, kad Ezdros tautai skaitytas Įsta- 
tymas (2 Ezd 8,1-10) esąs pranašo Ezekielio ir jo mokinių 
parašytas Kunigų Įstatymo kodeksas. Betgi Ezdras skaitė 
tautai ne kokį naujai parašytą Kunigų Įstatymo kodeksą, o 
Dievo duotą ir Mozės parašytą Įstatymą penkiose Šventojo 
Rašto knygose. Tai aiškiai matyti iš šv. teksto, kurį skaitome 
2 Ezd 8,1-14. 9,26-34. 10,29. Be to, kaip matyti iš 2 Ezd 9,6— 
37, Ezdros skaitytas tekstas lietė ne tik įstatymus, bet ir isto- 
rinį pasakojimą iš tautos praeities. Autorius sako, kad žydai 
klausydami jaudinosi ir verkė (2 Ezd 8,9). Jie jaudinosi tikrai 
ne dėl to, kad išgirdo skelbiamus naujus įsakymus, bet vei- 
kiau dėl to, kad po ilgos priespaudos ir tremties vėl galėjo 
susirinkti, kad pagarbintų Dievą ir išgirstų Mozės duotą išga- 

nymo Įstatymą, kurio laikėsi jų protėviai Sinajaus tyruose ir 
jų tėvai Jeruzalės šventykloje. Mozės Įstatymas priminė tautai 
Dievo amžiais teiktą Izraelio vaikams ypatingą globą, taip pat 
priminė jiems skirtą išimtinį pašaukimą būti išganymo sklei- 
dėjais visai žmonijai. Šitai, o ne kas kita spaudė iš tremties 
grįžusiems išrinktosios tautos vaikams ašaras iš akių, girdint 
visas Dievo geradarybes, kurias tauta, slenkant amžiams patyrė. 

Tiesa, kad pranašo Ezekielio minimi kunigystės įstatymai 
turi bendrumo ir panašumo su Penkiaknygėje aprašytais ku- 
nigų įstatymais. Tačiau tai tik rodo, kad Ezekielis buvo 
susipažinęs su pirmosiomis penkiomis Šventojo Rašto knygo- 
mis ir jomis naudojosi. Be to, Penkiaknygėje pateiktuose kų- 
nigų įstatymuose nurodoma nemažai aplinkybių, iš kurių 
galima aiškiai matyti, kad šie įstatymai nieku būdu negalėjo 
būti parašyti Babilonijos nelaisvės metu, o gerokai anksčiau 
(Iš 25,10-22; Kun. 8,8. 19,4. 20,2-25; Sk 35). 

Pagaliau netiesa, kad žydams nebuvo žinomi vyriausieji 
kunigai prieš tremtį Babilonijoje ar kad tik Ezekielis įvedęs 
skirtumą tarp kunigų ir levitų. Juk visos istorinės Senojo Te- 
stamento knygos liudija, jog nuo pat pradžios tauta turėjo 
trijų laipsnių dvasininkus, būtent: vyriausiuosius kunigus, 
kunigus ir levitus (Sk 16, 7; Ist 18,3-9; Joz 22,13). 

Iš viso to, ką esame išdėstę, yra tokia išvada: Penkiak- 
nygė —- Mozės veikalas, nors laikui bėgant kiti įkvėptieji auto- 
riai jame galėjo kai ką pridėti, kai ką paaiškinti, kai kur pa- 
keisti kalbą, stilių ir gramatiką. 


Penkiaknygė yra didelės svarbos veikalas. Jo tekstai nuo- 
lat cituojami kitose šv. knygose. Jis yra brangus istorinis 
šaltinis, gausi tikėjimo tiesų versmė. 


1) Penkiaknygėje yra pateikiama pasaulio, žmogaus, iš- 
rinktosios tautos ir išganymo istorijos pradmenys. 

Pasaulis nėra nei amžinas, nei savarankiškas. Jis yra 
Dievo kūrinys ir nuo Dievo visiškai priklausantis. 

„Žmogus yra tobuliausias Dievo kūrinys. Jis yra laisvas 
"apsispręsti: ar laikytis Kūrėjo, ar nuo jo nusigręžti. Žmonija 
išaugo iš pirmosios Dievo sukurtos šeimos. Ilgainiui pasida- 
lijo į atskiras gentis. 

Išrinktoji tauta kilo iš patriarcho Abraomo, Nojaus sū- 
naus Šemo palikuonio. Išrinktajai tautai Dievas patikėjo išga- 
nymo pažadus. Ją globojo ir rengė Išganytojui sutikti, jį pri- 
imti ir jo skelbiamą Evangeliją paskelbti visai žmonių giminei. 

Išganymo istorija turi savo pradžią Protoevangelijoje (Pr 
3,14 ir t.), kai Dievas pažada nusižengusiai žmonijai išgelbė- 
jimą. Savo pažadą Viešpats tesi. Jis sudaro Išganymo San- 
dorą su patriarchu Abraomu (Pr 12,1); išveda jau gausią 
Izraelio tautą iš Egipto vergijos, veda ją per Sinajaus tyrus ir 
atveda į žadėtąją Kanaano žemę, nūdienę Palestiną. Dar prie 
Sinajaus kalno Viešpats atnaujino Išganymo Sandorą per 
Mozę. Per Mozę davė Įstatymą, kurio tauta buvo įpareigota 
laikytis. Per pranašus Dievas tautą mokė, barė, baudė, bet vi- 
sada pasigailėdavo ir gelbėdavo. Pradžioje jai davė teokratinę 
tvarką savarankiškam politiniam gyvenimui. Pakartotinai pri- 
minė išganymo pažadus ir atsargiai nusakė Išganytojo atėjimą. 


2) Penkiaknygės teologija yra labai prasminga ir turtinga. 
Ji apima beveik visas pagrindines tikėjimo tiesas. 

Dievas yra amžina ir visagalė Būtis. Jis yra Visatos Kūrė- 
jas ir nupuolusios Žmonijos Atpirkėjas. 

Dvasios - angelai yra tarpininkai tarp Dievo ir žmogaus. 
Yra gerosios ir piktosios dvasios. Skirtumai tarp gerųjų ir pik- 
tujų dvasių Penkiaknygėje nėra tokie ryškūs kaip kitose Se- 
nojo Testamento knygose. Angelai atlieka Dievo pasiuntinių 
pareigas. ' 

Žmogus yra Dievo kūrinys, tobuliausias iš visų kūrinių, 
sukurtas pagal Kūrėjo paveikslą. Dievas pašaukė žmogų lai- 
mingam gyvenimui ir padarė jį visos žemiškosios kūrinijos 
valdytoju. 

Vargas ir kančia yra padarinys nuodėmės, kurią žmogus 
padarė dar rojuje, nepaklusdamas Dievo įsakymui. Turėda- 
mas teisę laisvai apsispręsti, žmogus yra atsakingas už savo 
veiksmus. Dėl pomirtinio gyvenimo Penkiaknygė neduoda aiš- 
kaus atsakymo. Tačiau aišku, jog Žmogaus išganymas yra 
Dievo rankose. Jo laimingumas priklauso nuo to, kaip jis pri- 
ima Dievą, nuo jo klusnumo Dievo duotam Įstatymui. 

Pasaulis yra Dievo sukurtas iš nieko. O jo kūrimas vyko 
palaipsniui, einant nuo netobulų prie tobulesnių gyvybės 

formų. Paskiausiai buvo sukurtas žmogus; jo vadovavimui ir 
naudojimuisi Kūrėjas paskyrė visą kūriniją. 


Bibl. Hėpfl H. Inductio in Romae, 1956. T. 1. Bea A. De 
Pentateucho // Institutiones Bibl. Roma, 1933, 2, 1; Bea A. Der 
heutige Stand der Pentateuchfrage. 1935, 10, 1, 175-200, Biblica; 
Vaccari A. Le dualisme litteraire de V' A.T. e la guestion de Penta- 
teuche // Actes du Congr. intern. des Orient. Louvain, 1940, 274 
p.; Steimann J. Les plus anciennes tradition du Pentateuch. Pa- 
ris, 1954. ' 


ISTORINĖS SENOJO TESTAMENTO KNYGOS 


Prie istorinių knygų iš dalies reikėtų priskirti ir Penkiak- 
nygę. Bet žydai penkias Mozės knygas visą laiką vadino ir va- 
dina Thorah - Lex - Įstatymas. Taigi prie istorinių Senojo Te- 
stamento knygų yra skiriamos: Jozuės, Teisėjų, Rutos, 
Samuelio-Karalių, 1-2 Kronikų, Ezdro-Nehemijo, Tobito, 
Juditos, Esteros ir 1-2 Makabėjų knygos. Jose aprašoma 
Izraelio tautinio ir valstybinio gyvenimo eiga, trunkanti nuo 
XIII iki II a. pr. Kr. Šios knygos pagal turinį ir formą yra 
skirstomos į tris grupes. Pirmąją grupę sudaro Jozuės, Tei- 
sėjų, Rutos ir Samuelio-Karalių knygos. Jose aprašoma Izrae- 
lio istorija nuo įėjimo į Palestiną iki Babilonijos nelaisvės: nuo 
1200 iki 586 metų pr. Kr. Antrajai grupei priskiriama 1-2 
Kronikų ir Ezdro-Nehemijo knygos. Jose po trumpo senųjų 
tautos istorijos amžių nusakymo plačiau aprašoma Izraelio 
gyvenimo eiga nuo Dovydo viešpatavimo iki atsikūrimo grįžus 
iš Babilonijos tremties. Tai apima laikotarpį nuo 1000 iki 428 
metų pr. Kr. Trečiajai grupei priklauso Tobito, Juditos, 
Esteros ir 1-2 Makabėjų knygos. Jose aprašoma kai kurie 
epizodai iš tautos gyvenimo tarp VII-V a. pr. Kr. ir išsamiau 
kalbama apie izraelitų kovas ir išsivadavimą iš Seleukų prie- 
spaudos tarp 168 ir 135 metų pr. Kr. 

Pažymėtina, kad Senojo Testamento istorinių knygų 
įkvėptieji autoriai rašė turėdami prieš akis ne tiek istorinį, 
kiek religinį bei moralinį tikslą. Jiems rūpėjo pateikti 
skaitytojams tuos įvykius bei faktus, kurie mokė, kaip reikia 

ir yra gera tautai ir paskiriems individams ištikimai laikytis 
Dievo ir kaip yra bloga ir pragaištinga nusigręžti nuo jo. 
Jiems rūpėjo visų pirma pateikti religinę, o ne politinę tautos 
istoriją, parodyti, kaip Dievas globojo ir rengė Izraelį priimti 
atsiųsimą Išganytoją, rengė tapti išganymo skleidėju visai 
žmonijai. Iš čia darosi aišku, kodėl įkvėptieji autoriai sieja 
atpasakojamus įvykius su religinių bei moraliniu gyvenimų, o 
yra šykštūs nusakyti grynai civilinį tautos gyvenimą. 

Įkvėptieji autoriai istorinių duomenų ėmė arba iš 
asmeniškos patirties, kaip Jozuė, Samuelis, Ezdras, arba iš 
įvairių rašytų dokumentų, arba iš žodžiu perduoto padavimo. 
Daugeliu atvejų įkvėptieji rašytojai pasinaudojo rašytiniais 
šaltiniais, bet to savo knygose nepažymėjo. Senovėje tai buvo 
įprastas dalykas. Tokiais atvejais šaltinių medžiagą pateikė 
kaip savo ir taip prisiėmė už ją atsakomybę. Tačiau kai ku- 
riais atvejais įkvėptieji rašytojai nurodė šaltinius, kuriais 
buvo pasinaudoję. Pavyzdžiui, Ezd 4,7 ir tt.; Mak 12,5 ir tt.; 2 
Mak 11,16 ir kt. Pastaruoju atveju autorius nebūtinai prisi- 
ėmė atsakomybę už cituojamus tekstus, ją paliko cituojamo 
dokumento autoriui. 

Gausūs archeologiniai radiniai užtikrintai paliudija Šven- 
tojo Rašto knygų istorinių faktų tikrumą. Tiesa, šv. knygose 
galima pastebėti vieną kitą perrašinėjant įsibrovusį netiks- 
lumą, ypač chronologijos ir nurodomų skaičių. Šitai tačiau 
lengvai paaiškinama žinant ano meto hebrajų rašymo būdą ir 
skaičiams teikiamą prasmę. Hebrajai skaičius žymėdavo 
raidėmis, o raidės galėjo būti lengvai sukeičiamos, arba per 
neapsižiūrėjimą viena kita iš teksto galėjo išnykti, būti iš- 
leista. Be to, žinoma, kad žydai skaičiams neretai teikdavo 
simbolinę prasmę. Kalbant apie karinius įvykius, skaičiumi 
kartais būdavo nurodoma karinis vienetas, o ne karių skaičius. 


PIRMOJI ISTORINIŲ SENOJO TESTAMENTO ŠV. KNYGŲ 
GRUPĖ 


Pirmoji istorinių Šventojo Rašto Senojo Testamento knygų 
grupė žydų kanone yra vadinama Ankstyvieji pranašai. 
Pabrėžtina, kad žydai šv. knygas, priklausomai nuo jų svar- 
bumo ir nuo autorių, skirstė į tris grupes: Thorah, Pranašai ir 

Šventieji Raštai. Thorah-Penkiaknygė-Įstatymas - tai buvo 
laikoma viso Senojo Testamento tikruoju pagrindu. Prie Pra- 
našų grupės žydai skyrė pagrindines istorines knygas, 
parašytas žymiųjų, Dievo pašauktų ir siųstų vyrų, kad jie val- 
dytų, mokytų ir vestų į išganymą tautą. Šventųjų Raštų 
grupei buvo skiriamos visos didaktinės ir kai kurios istorinės 
knygos, kurios buvo laikomos parašytos Išmintingųjų Dievo 


vyrų. 


1. Jozuės knyga vadinama pagrindinio jos veikėjo - Nuno 
sūnaus Jozuės vardu. Mozė jį paskyrė savo įpėdiniu. Jozuė 
turėjo vadovauti tautai ir atvesti ją į Žadėtąją Žemę; jis tai 
įvykdė. Vadovaujami Jozuės, Izraelio palikuonys užėmė di- 
desnę Palestinos dalį ir ją pasidalijo - kiekvienai iš 12 giminių 
buvo skirtas teritorijos plotas. 

Knyga yra dalijama į dvi dalis. Pirmojoje dalyje - nuo 
pirmo iki vienuolikto skyriaus - aprašoma įėjimas į Palestiną 
ir jos užkariavimas. Aprašymas nėra išsamus. Suminima tik 
kai kurie svarbesnieji kovų momentai bei Dievo pagalba pa- 
siekti laimėjimai. Antrojoje dalyje - nuo trylikto iki dvide- 
šimt pirmo skyriaus - kalbama apie užimtos Žadėtosios Že- 
mės pasidalijimą tarp 12 Izraelio giminių. Toliau yra priedas, 
kur - nuo 22 iki 24 skyriaus - aprašoma paskutinieji Jozuės 
duoti patvarkymai. 

Jozuės knygoje aprašomi įvykiai apima maždaug 30 metų 
laikotarpį: greičiausiai tarp 1198 ir 1167 m. pr. Kr., maždaug 
tuo metu, kai Egipte viešpatavo Ramzis III. Šią datą remia 
naujausi archeologiniai duomenys, taip pat pačioje knygoje 
minimos kai kurios aplinkybės. Tačiau kai kurie autoriai 
linkę manyti, jog žydai į Palestiną bus įėję XIV a. pradžioje, 
kai Egipte viešpatavo Amenofis III (1411-1375). Šis nuomonių 
skirtumas pareina nuo to, kurios izraelitų išėjimo iš Egipto 
datos yra laikomasi. 

Kas ir kada parašė Jozuės knygą? Žydų Padavimas šią 
knygą skiria pačiam Jozuei. Tačiau knygos pabaiga, kur 
aprašoma Jozuės mirtis, be to, kai kurios knygoje randamos 
pastabos bei pasakymai, pavyzdžiui, „iki šiai dienai“, rodo, 
kad knyga buvo parašyta ar bent suredaguota po Jozuės mir- 
ties. Kita vertus, nemaža knygoje aptinkamų nurodymų, pa- 
stabų leidžia manyti, kad ją bus parašęs arba tiesioginis 

aprašomų įvykių liudytojas, arba bent bus naudojęsis šalti- 
niais, parašytais tiesioginio liudytojo. Mat rašoma pirmuoju 
asmeniu (Joz 1,1-9); minimi senieji miestų vardai, kurie vė- 
liau buvo pakeisti (Joz 15,9-49,54); čia Jordanija vadinama — 
„vakarinė Jordano pusė“ (Joz 5,1 ir tt. 12,7 ir tt.); Jericho gy- 
ventoja Rahaba minima kaip esanti dar gyva (Joz 2,1-21); 
aprašymas kai kur toks gyvas ir toks smulkmeniškas, kad 
taip galėjo rašyti tik tas, kuris pats visa tai matė ir išgyveno 
(Joz 7, 1-8). Kadangi tekste teigiama, kad „Visus tuos žodžius 
Jozuė užrašė Dievo mokymo knygoje“ (Joz 24,26), tai yra pa- 
grindo manyti, jog knygos autorius ar redaktorius bus 
naudojęsis paties Jozuės kokių nors rašytu dokumentu. Yra 
tikra, kad knyga buvo suredaguota dar prieš Dovydo 
viešpatavimą, nes Dovydui viešpataujant Finikijos sostinė 
buvo jau Tyras, o ne Sidonas, kaip nurodoma knygoje (Joz 
11,8); ir dar knygoje minima, jog Jeruzalėje gyveno jebusitai, 
kuriuos Dovydas savo viešpatavimo pradžioje iš Jeruzalės pa- 
šalino laimėjęs kovą (2 Kar 5,6 ir tt.). Kai kurie autoriai linkę 
manyti, kad Jozuės knygą tokią, kokia ji yra, bus suredaga- 
vęs Samuelis. Tai visai gali būti, bet aiškių argumentų šiai 
nuomonei paremti neturime. 

Jozuės knyga pagal istorinius įvykius yra tartum Penkiak- 
nygės tąsa, bet kompozicijos ir formos atžvilgiu neabejotinai 
nuo Mozės Penkiaknygės yra nepriklausanti, skirtinga. Istori- 
nis knygos pasakojimas nėra išsamus. Įkvėptasis autorius 
visų pirma siekė ne Palestinos užkariavimo istoriją pateikti, 
bet, remdamasis istoriniais faktais, parodyti, kaip Viešpats 
tesėjo pažadus išrinktajai tautai. Iš čia aiškų, kodėl autorius 
ypač iškelia ir pabrėžia tuos įvykius, kurie susiję su tiesiogi- 
niu ar netiesioginiu Dievo įsikišimu: Viešpaties ranka lydėjo 
Jozuę ir tautą užimant Palestiną. 

Skaitytojui krinta į akis knygoje aprašytieji žiaurumai. 
Kyla klausimas: kodėl Dievas leido daryti tiek pasibaisėtinų 
žiaurumų? Visa tai galima šiek tiek paaiškinti. Visų pirma 
reikia prisiminti, kad ano meto pagoniškame pasaulyje nuga- 
lėtojų žiaurus elgesys su nugalėtaisiais buvo visuotinis. Karų 
etika laiduodavo gailestingumą tik tiems, kurie laisvai 
pasiduodavo užpuolėju: (Įst 20,10-123), o priešas buvo 
naikinamas be pasigailėjimo. Dievas leido izraelitams užka- 
riauti Žadėtąją Žemę, nes tai buvo toks išganymo planas. Bet 

to, Dievas įsakė nesidėti gyventi ir bendrauti su pagonimis, 
kad tuo būtų išvengta jų įtakos, kuri galėjo būti pavojinga 
monoteistiniam tikėjimui. Šis pavojus ilgainiui pasirodė rea- 
lus. Reikia pasakyti, kad žydų dvasinė vadovybė daugeliu at- 
vejų perdėdavo Dievo įsakymų vykdymą, keldavo griežtesnius 
reikalavimus. Užuot nesidėję su pagonimis, rabinai reikalau- 
davo pagonių nekęsti ir net juos sunaikinti. Be to, prisimin- 
tina, kad sielos išganymas turėjo ir turi būti laikomas aukš- 
čiau fizinės gyvybės. Šitai Jėzus aiškiai pabrėžė (Lk 9,25). 
Atsimintina, kad Dievas yra gyvybės - fizinės ir dvasinės — 
davėjas. Bet dvasinė gyvybė yra aukščiau fizinės. Kartais: ti- 
zinę gyvybę privalų paaukoti dėl dvasinės, jei nėra kitos alter- 
natyvos. 


2. Teisėjų knyga. Teisėjų knygoje aprašoma Dievo 
pašauktieji vadovauti tautai asmenys. Jie pasižymėjo ypač 
karo žygiuose, kad tauta nebūtų pagonių užpulta ir pavergta. 
Iš viso minimi 12 teisėjų. Šeši jų vadinami Didžiaisiais, kiti 
šeši —- Mažaisiais teisėjais, - pagal tai, kaip jų laimėjimai apra- 
šyti knygoje. Jie veikė laikotarpiu nuo Jozuės mirties iki Sau- 
liaus veiklos pradžios, t.y. maždaug nuo XII a. pradžios iki 
XI a. vidurio - nuo 1170 iki 1040 m. pr. Kr. Vadinasi, Teisėjų 
knyga apima laikotarpį arba 150-130-ties metų, arba, pagal 
antrąjį skaičiavimą, - apie 300 metų. Reikia pasakyti, kad 
Teisėjų knygoje pateikiama ne ištisa ano laikotarpio istorija, o 
tik atskiri, įkvėptojo autoriaus nuožiūra ir Šventosios Dvasios 
įkvėpimu parinkti įvykiai, kurie labiau pravertė knygos tiks- 
lui - parodyti, kaip svarbu ne savo žmogiškomis jėgomis ir že- 
miškomis priemonėmis pasitikėti, bet Dievu, ir jo visada 
ištikimai laikytis, ypač kilus pavojui. 

Teisėjai daugiausia vadovavo ne visai tautai, o tik atski- 
roms Izraelio giminėms, todėl tuo pačiu metu jie galėjo veikti 
įvairiose Palestinos srityse. Chronologiniai nurodymai apie 
įvairių teisėjų veikimo laiką bei trukmę ne visai tikslūs, nuro- 
domi skaičiai kartais gali turėti grynai simbolinę prasmę. Pa- 
vyzdžiui, skaičius 40 neretai vartojamas nurodyti vienai gene- 
racijai; kai kuriais atvejais skaičius gali rodyti tik apytikrę 
sumą;.gali būti atvejų, kur netikslus skaičius yra atsiradęs 
per perrašinėtojų neapsižiūrėjimą, juoba kad skaičiai hebrajų 
kalboje buvo nurodomi raidėmis, o juos buvo galima lengvai 

išleisti ar sumaišyti su tekstu, nes buvo rašoma ištisai, be žo- 
džių perskyrimo. 

Teisėjų knygoje galima skirti įvadą, pagrindinę dalį 17 du 
priedus. 

Įvadas savo ruožtu skirstomas į bendrąjį (Ts 1,1-2,5) ir 
specialųjį (Ts 2,6-3,6). Bendrame įvade trumpai apžvel- 
giama tautos padėtis užėmus ir pasidalijus Palestiną. 
Specialiajame įvade duodama trumpa Teisėjų periodo ap- 
žvalga - daugiausia kalbama apie religinį ir dorinį Izraelio 
giminių gyvenimą. Jis sintezuojamas taip: atsitolinimas nuo 
Dievo; dėl to - bausmė; po to - atgaila; pagaliau - pasigailėji- 
mas ir išgelbėjimas. 

Pagrindinėje dalyje plačiai nusakoma konkretus vyks- 
mas paskirų teisėjų vadovavimo laikotarpiu, t.y. tas, kas spe- 
cialiajame įvade buvo priminta, būtent: neklusnumas Dievui; 
gresiantys pavojai, kuriais Dievas baudžia už kaltes; grįžimas 
prie Dievo su atgaila; išlaisvinimas iš pavojų gailestingojo 
Dievo ranka. 

Prieduose nusakomi du įvykiai, kurie patvirtina bei 
išryškina padėtį: koks buvo ano meto tautos nuosmukis —- 
moralinis ir religinis. Pirmajame priede kalbama apie stab- 
meldystės apraiškas Efraimo ir Dano giminėse. Tai pasireiškė 
dar Jozuei gyvam esant ir tuojau po jo mirties (Ts 17-18 sk.). 
Antrajame priede kalbama apie didelį Benjamino genties nu- 
sikaltimą ir kaip kitos Izraelio giminės į tai reagavo (19-21 sk.). 

Teisėjų knyga yra vientisas veikalas. Tai rodo ir turinys, ir 
forma, taip pat ir stilius. Per visą knygą eina vedamoji knygos 
mintis, būtent, pareiga būti ištikimiems ir laikytis Dievo, nes 
jis tikrasis tautos Tėvas. Tiesa, jis baudžia už nusižengimus, 
bet tik todėl, kad pataisytų, kad grąžintų į išganymo kelią; 
taigi iš tikrųjų Dievas yra gailestingas ir maloningas. 

Kai kurie knygoje pastebimi nelygumai aiškinami tuo, kad 
įkvėptasis autorius, nupasakodamas kelių kartų gyvenimo 
įvykius, neabejotinai bus naudojęsis įvairiais žodiniais ar 
rašto šaltiniais. Todėl visai gali būti, kad Teisėjų knyga buvo 
parašyta vieno ir to paties įkvėptojo autoriaus. Kai kurie egze- 
getai abejoja tik dėl įvado pradžios (Ts 1,1-2,6) ir dėl dviejų 
priedų (Ts 17-21) sąsajos su visu veikalų. Jie linkę manyti, 
kad šios dalys prie Teisėjų knygos buvusios vėliau prijungtos 
kurio nors kito įkvėptojo autoriaus ar redaktoriaus. 

Kas ir kada parašė Teisėjų knygą? Atsakymą į šį klausimą 
iš dalies duoda pati knyga. Iš kai kurių knygoje įrašytų pa- 
stabų ir nurodymų atrodytų, jog ji buvo parašyta greičiausiai 
karaliaus Sauliaus viešpatavimo pradžioje, t.y. XI a. pr. Kr. 
Įkvėptasis autorius keliais atvejais apgailestauja, kad tuo 
metu Izraelyje nebuvę karaliaus (Ts 17,6. 18,1). Tačiau 
įkvėptasis autorius mini, jog knygą rašant Jeruzalėje dar gy- 
veno jebusitai, o tai reiškia, kad knyga buvo parašyta prieš 
Dovydo viešpatavimą, nes Dovydas užėmė Jeruzalę ir paša- 
lino jebusitus. Pagaliau tai, kad įkvėptasis autorius 
primygtinai kviečia saugotis stabmeldystės ir giria monar- 
chinę valdymo sistemą kaip labiau tinkamą vienybei išlaikyti, 
rodo, jog knyga buvo parašyta pirma, negu Dovydas tapo val- 
dovu, nes jo kovos dėl Izraelio sosto aiškiai parodė, jog 
monarchinė tvarka neužtikrina politinės vienybės. Antra ver- 
tus, vargu ar galima manyti, kad knyga parašyta Sauliaus 
viešpatavimo pabaigoje, nes tuo metu aiškių stabmeldystės 
apraiškų, - tuo įkvėptasis autorius skundžiasi, - jau nebuvo. 
Taigi telieka manyti, jog Teisėjų knyga buvo parašyta Sau- 
liaus viešpatavimo pradžioje. 

Žydų Padavimas, kurį pripažino ir kai kurie Bažnyčios Tė- 
vai, Teisėjų knygos autoriumi nurodė pranašą Samuelį. Ar iš 
tikrųjų Teisėjų knygos autoriumi laikytinas Samuelis, netu- 
rime aiškių įrodymų, tačiau tokiai nuomonei būtų galima ir 
pritarti, nes juk nėra priešingų argumentų. Juo labiau kad 
knygos įvade aptinkama idėjų, kurios visai atitinka užrašytą 
Samuelio kalbą (1 Kar 13). 


3. Rutos knyga. Apie Rutą 17 Rutos knygą jau esame kal- 
bėję pirmojoje dalyje. Todėl čia nekartosime, ką jau esame pa- 
sakę apie šią trumpą istorinę knygą, kuri svarbi tuo, kad nu- 
rodo, jog į Kristaus genealogiją įėjo ir ne izraelitų palikuonys. 
Tai svarbu, nes Jėzus atnešė išganymą ne vien Izraeliui, o vi- 
sai žmonių giminei. 

4. Samuelio-Karalių knygos. Vulgata Samulio ir Karalių 


knygas jungia į vieną Karalių knygų vardu. Iš tikrųjų tai yra 
atskiri veikalai: 1-2 Samuelio ir 1-2 Karalių knygos. 

Apie Samuelio knygas jau esame kalbėję pirmojoje dalyje, 
kai rašėme apie patį Samuelį: jo asmenį ir pranašišką veiklą. 
Čia kai ką pakartosime, kai ką papildysime. 

Dviejose Samuelio knygose aprašoma dviejų pirmųjų 
Izraelio karalių - Sauliaus ir Dovydo viešpatavimo istorija, 
kuri apima laikotarpį nuo 1120 iki 970 m. pr. Kr. Šios dvi 
knygos vadinamos pranašo Samuelio vardu, nes jose Samue- 
lis figūruoja kaip pagrindinis veikėjas. 

Pirmojoje knygoje aprašoma Samuelio asmuo ir prana- 
šiška jo veikla (1 Sam 1-12), taip pat Sauliaus viešpatavimas 
(1 Sam 13-31). Antrojoje knygoje nusakoma Dovydo 
viešpataviams (2 Sam 1-3). 

Samuelio knygų vedamoji mintis ir tikslas - parodyti, kaip 
Dievas, tesėdamas pažadus, įsteigė ir įamžino karališkąją Judo 
palikuonio Dovydo dinastiją, iš kurios turėjo kilti karalių 
karalius ir viešpataujančiųjų Viešpats Jėzus Kristus Atpirkėjas. 

Kas ir kada parašė Samuelio knygas, tikslių žinių netu- 
rime. Iš kai kurių knygose minimų aplinkybių galima spėti, 
kad jos buvo parašytos po Izraelio valstybės suskilimo - pasi- 
dalijimo ir prieš tremtį Asirijoje, t.y. tarp 920 ir 722 m. pr. Kr. 
(plg. 1 Sam 27,6; 2 Sam 13,18 ir 2 Sam 20,3). Yra tikra, kad 
autorius bus naudojęsis įvairiais šaltiniais: žodiniu Padavimu 
ir rašytiniais dokumentais. Tarp šių pastarųjų buvo Teisėjų 
knyga (2 Sam 1,18); Samuelio ir Sauliaus istorija (1 Sam 1,1- 
14. 6), taip pat Dovydo istorija (2 Sam 9-20). Nuo skirtingų 
naudotų šaltinių priklauso ir knygoje pasitaikomi kai kurie 
kalbos ir stiliaus nelygumai. Nėra jokios abejonės dėl knygų 
istorinio patikimumo. 


5. Karalių knygos. Vulgatoje, kaip esame minėję, 1 ir 2 
Samuelio knygos nurodomos kaip 1 ir 2 Karalių knygos, o 
Karalių knygos tituluojamos kaip 3 ir 4 Karalių. Šiose 
pastarosiose dviejose knygose aprašoma Izraelio istorija nuo 
paskutiniųjų Dovydo viešpatavimo metų iki tremties Babiloni- 
joje, t.y. nuo 970 iki 587 metų pr.Kr. 

Pirmojoje (trečiojoje) Karalių knygoje skiriama dvi dalys. 
Pirmoje dalyje nusakoma Saliamono viešpatavimas (3 Kar 1- 
11,9. Antroje dalyje pateikiama Judo ir Izraelio karalių vieš- 
patavimas tuoj po pasidalijimo (3 Kar 12, 1-22, 56). 

Antrojoje (ketvirtojoje) Karalių knygoje tęsiama tolesnė 
Judo karalių istorija, žlugus Izraelio valstybei (4 Kar 18-25). 

Karalių knygų autorius, kaip ir kiti Senojo Testamento 
istorikai, siekė parodyti visų pirma religinį tautos gyvenimą. 
Todėl knygose plačiai kalbama apie tuos įvykius, kurie turi 
moralinį atspalvį; apie stabmeldystę ir su ja susijusias 
negeroves; apie nusižengimus dorai; apie pasitikėjimo Dievų 
stoką, tvarkant privataus ir viešojo gyvenimo reikalus; apie 
pranašus ir jų išganingą veiklą. Tuo tarpų apie grynai politi- 
nius įvykius ar asmeniško pobūdžio reiškinius įkvėptasis 
autorius tik prabėgomis užsimena. 

Kalbėdamas apie paskirus karalius įkvėptasis autorius 
naudojasi tokia schema: įvade pateikia chronologinių duo- 
menų; dėstyme nusako valdovo asmenį: jo moralinį lygį, 
ištikimumą Įstatymui bei Šventyklai, santykius su pranašais, 
politinę laikyseną teokratinėje santvarkoje. Pabaigoje nurodo 
šaltinius, iš kurių galima gauti apie asmenį daugiau žinių, 
pasakoja apie valdovo mirtį ir palaidojimą. 

Tikslas, kurio visų pirma įkvėptasis rašytojas siekė, buvo 
parodyti, kaip reiškėsi tautos ir jos karalių istorijos eigoje 
Dievo ranka —- Ranka, kuri saugojo ir vedė, globojo ir rengė 
Izraelį, kad jis atneštų atpirkimą ir išgelbėjimą visai žmonijai, 
įkuriant Dievo karalystę žemėje. 

Istorinė Karalių knygų vertė yra neabejotina. Šitai patvir- 
tina įvairūs profaniniai dokumentai; jų gausiai pateikia 
archeologiniai duomenys. Kai kurie chronologiniai neaišku- 
mai yra nesunkiai išaiškinami objektyvia egzegeze, atsižvel- 
giant į anų laikų hebrajų praktikuojamą skaičiavimo būdą, i 
skaičių rašymą alfabeto raidėmis, taip pat į leistiną gali- 
mumą, kad kai kurie karaliai kurį laiką bus drauge valdę. 

Kada Karalių knygos buvo parašytos? Į šį klausimą atsa- 
kymą duoda 4 Kar 25,27-30 tekstas. Pagal jį reikia manyti, 
kad parašymo data yra tarp 37 karaliaus Jehojachino kali- 
nimo metų ir tremties Babilonijoje pabaigos, būtent tarp 560 
i1r 538 metų pr. Kr. 

Kas šias knygas parašė, tikslių duomenų neturime. Žydų 
Padavimas jų autoriumi mini pranašą Jeremiją. Tai visai gali 
būti, juoba kad tekste aptinkama nemaža minčių, artimų 
šiam didžiam pranašui. 

Nėra abejonės, kad autorius bus naudojęsis įvairiais 
dokumentais. Tai rodo stiliaus nelygumai, pasakojimo smul- 
kmeniškumas, keletas datų ir konkrečių aplinkybių. O kai 
kuriuos dokumentus autorius cituoja, pavyzdžiui: „Saliamono 
darbų knyga“ (3 Kar 11,41); „Izraelio karalių Metraščių 
knyga“ (3 Kar 14,19). 


ANTROJI IR TREČIOJI ISTORINIŲ SENOJO TESTAMENTO 
KNYGŲ GRUPĖ 


Apie antrajai grupei priklausančias knygas, būtent: 1-2 
Kronikų - Paleipomena, 1-2  Makabėjų ir Ezdro-Nehemijo, 
jau rašėme pirmojoje dalyje, kur pateikiami straipsniai, rašyti 
„Lietuvių enciklopedijai“. 

Trečiajai istorinių Senojo Testamento knygų grupei pri- 
klauso Tobito, Juditos ir Esteros knygos. Apie šias knygas 
kalbėsime tik prabėgomis, nes jos neturi didesnės istorinės 
reikšmės. 


1. Tobito knyga. Čia aprašoma vienos žydų šeimos Asiri- 
jos tremtyje gyvenimas. Tobitas - šeimos tėvas, pamaldus 
izraelitas. Susilaukia iš žmonos Onos sūnaus Tobijo. Tampa 
aklas, šaukiasi Dievo palaimos karšta malda. Siunčia sūnų 
Tobiją pas savo pusbrolį Gabaelį į tolimą Ekbataną. Prie To- 
bijo kelionėje prisijungia ir lydi jį nepažįstamas vyras, kuris, 
kaip vėliau paaiškėjo, buvo Viešpaties angelas Rafaelis. Atvy- 
kęs pas Gabaelį, Tobijas veda jo dukterį Sarą, kurią Rafaelis 
pagydo nuo keistos ligos. Tada grįžta namo. Čia angelas pa- 
gydo senąjį Tobitą: grąžina jam regėjimą. Visi laimingai gy- 
vena. Tobijas kelionės draugui atsisveikindamas pasiūlo 
užmokestį. Šis atsisako priimti, pasisako esąs Dievo siųstas 
angelas Rafaelis ir staiga pranyksta (Tob 1-12). Mirus tėvui ir 
motinai, Tobijas iš Ninevės persikelia gyventi į Mediją pas 
žmonos Saros tėvus. Sulaukęs senatvės, sužino, kad Ninevė 
yra sunaikinta; pagaliau miršta (Tob 14,15). 

Tobito knyga buvo parašyta hebrajų ar aramėjų kalba, bet 
originalas žuvo. Išliko tik lotyniškasis Vulgatos ir graikiškasis 
Septuagintos vertimai. Iš šių dviejų vertimų laikui bėgant 

buvo atlikti visi kiti šios knygos vertimai, taip pat ir hebrajiš- 
kas bei aramėjiškas. 

Kaip ir visose kitose istorinėse Senojo Testamento kny- 
gose, taip ir Tobito pateikiamas religinis mokymas, pabrėžiant 
reikalą būti ištikimiems Dievui. 

Kas parašė Tobito knygą? Visai gali būti, kad knygą bus 
parašęs pats Tobitas, juoba kad yra vietų, kur autorius kalba 
pirmuoju asmeniu (Tob 1-3). Tačiau galėjo kas nors, vėliau 
rašydamas, naudotis anksčiau parašytais dokumentais. 
Viena yra tikra, - kadangi knygoje minima Ninevės sunaikini- 
mas (Tob 14,15), tai ji turėjo būti parašyta nežinomo auto- 
riaus kuriam laikui praslinkus po 612 m. pr. Kr., kai Ninevė 
buvo okupuota. 

Reikia pasakyti, kad Tobito knyga žydų ir protestantų 
nėra laikoma kanoniška, tuo tarpu Katalikų Bažnyčia ją vi- 
sada pripažino ir laiko kanoniška. 


2. Esteros knyga. Nuo V iki [Il a. pr. Kr. žydai švęsdavo 
Purimų šventę, prisimindami tas dienas, kai buvo išvengta iš- 
rinktosios tautos vaikų Žudynių tremtyje Persijoje. Esteros 
knygoje aprašoma Mordekajo ir Esteros istorija, kaip buvo iš- 
vengta tų Žudynių. Dėkojant Dievui ir buvo pradėta švęsti 
Purimų šventę. 

Esteros knygos tekstas pasiekė mus dviejų redakcijų: heb- 
rajiškas ir graikiškas Septuagintos vertimas. Čia pateikiami 
priedai laikomi deuterokanoniškais. Šv. Jeronimas, versda- 
mas Vulgatą, pradžioje išvertė hebrajišką tekstą, o jo pabai- 
goje pridėjo graikiškojo vertimo tekstą. Vėlesniuose verti- 
muose dvi redakcijos jungiamos į vieną istorinį pasakojimą. 
Tad knygoje skiriama prologas, trys dalys ir epilogas. 

Prologe (Est A,1-7-Vulg. 11, 2-12, 6) kalbama apie nuo- 
stabų sapną, kurį susapnavęs Mordekajis, Esteros dėdė. 
Sapne buvo apreikšta, jog prieš karalių rengiamas pasikėsini- 
mas. Mordekajis, įspėdamas karalių, laimi jo malonę, bet 
užsitraukia Hamano, aukščiausiojo imperijos pareigūno, ne- 
apykantą. 

Pirmojoje dalyje (Est 1,1-2,23) Estera Mordekajo pastan- 
gomis tampa karaliene, o tuo metu Hamanas nusprendžia iš- 
žudyti visus žydus. 

Karalius Kserksas (485-464) pašalina karalienę Vaštę, nes 
ji atsisako pasirodyti karaliaus vaišėse. Nauja karaliene 
valdovas pasirenka Esterą, kurios vardas anksčiau buvo Ha- 
dasa. Per ją Mordekajis painformavo karalių apie sąmokslą. 
Tuo tarpų Hamanas išgauna iš karaliaus dekreto patvirti- 
nimą; tuo dekretu įsakoma nurodyta data išžudyti visus 
imperijoje gyvenančius žydus. 

Antrojoje knygos dalyje pasakojama apie Mordekajo ir 
Esteros pastangas, kad būtų atšauktas dekretas, kuriuo įsa- 
koma išžudyti visus žydus (Est 4,1-7,10). 

Mordekajis ragina Esterą prašyti, kad tasai dekretas prieš 
žydus būtų atšauktas. Tekste įterpiami Septuagintos priedai 
apie Mordekajo ir Esteros kreipimąsi į Dievą, kad gelbėtų 
savo tautą. Estera rizikuoja nekviesta stotis karaliaus 
akivaizdoje. Karalius ją priima palankiai. Ji prašo, kad kara- 
lius su Hamanu apsilankytų jos keliamoje puotoje. Hamanas 
liepia pastatyti kartuves, kur turėtų mirti Mordekajis. Bet tuo 
metu karalius įsako paaukštinti Mordekajį. Vaišių metu Es- 
tera pasako karaliui, kad Hamanas rengiasi išžudyti visus žy- 
dus. Karalius įtūžta ir įsako Hamaną pakarti tose kartuvėse, 
kurios buvo skirtos Mordekajui. 

Trečiojoje dalyje aprašoma, kaip Mordekajo, Esteros ir 
kitų izraelitų baimė virsta dideliu džiaugsmu (Est 8,1-10, 1-3). 

Estera karaliaus patvarkymu paveldi Hamano turtus, o 
Mordekajis pakeliamas į valstybinio gyvenimo viršūnės. Es- 
tera išprašo, kad karalius atšauktų aną dekretą ir paskelbtų 
naują, žydams palankų. Apie naują dekretą plačiau kalbama 
įterptame priede iš graikiškojo teksto. Izraelitai triumfuoja pa- 
skelbus naują išvadavimo dekretą ir atkeršija aršiausiems 
savo priešams. Mordekajis atsidėkodamas įsteigia šventę, 
vadinamą Purimais. Iškeliama Persijos galybė ir pabrėžiama 
Mordekajo išaukštinimas. 

Epiloge pateikiama iš graikiškojo teksto Mordekajo sapno 
paaiškinimas. 

Karalius, kurio viešpatavimo metu visa tai vyko, hebrajiš- 
kame tekste vadinamas Ahasueru (Vulgatoje rašoma — Asue- 
rus). Tai netobulas vertimas persiško vardo Hšajarša. Šį 
vardą graikai vertė Kserksu. Bet graikiškame vertime visur 
rašoma - Artakserksas. Iš čia kilo abejonės, apie kurį karalių 
iš tiesų knygoje kalbama. Dauguma autorių mano, kad tai 

Kserksas I, kuris viešpatavo nuo 485 iki 465 metų pr. Kr., 
kaip jau esame pradžioje nurodę. Tačiau yra autorių, kurie 
pritaria Eusebijaus ir Jeronimo nuomonei, jog knygoje kal- 
bama apie karalių Artakserksą II Mnemonę, kuris viešpatavo 
nuo 405 iki 362 metų pr. Kr. Abiejų šių valdovų charakteris- 
tika labai panaši ir atitinka charakteristika to valdovo, kurį 
vaizduoja Esteros knyga. 

Esteros knygos istorinį pasakojimą patvirtina keletas 
argumentų, kuriuos pateikia pati knyga, kur tiksliai apra- 
šoma ano meto Persijos gyvenimo aplinkybės, žinomos iš įvai- 
rių profaninių istorinių dokumentų. Knygos pasakojimo 
istoriškumą taip pat patvirtina archeologiniai duomenys, 
aptikti kasinėjant Sūsos miesto vietovę. Be to, ir žydų nuo 
seno švenčiama Purimų šventė rodo, jog Esteros knygos 
pasakojimai turi istorinį pagrindą. 

Kada Esteros knyga buvo parašyta? Pasakojimo gyvumas 
ir smulkus aprašymas leidžia manyti, kad knyga buvo para- 
šyta netrukus po aprašomų įvykių, kai Persijos imperija tu- 
rėjo visą savo galybę. Kas parašė? Nežinome. 

Kaip atsirado dvi redakcijos? Greičiausiai iš bendrų — 
žodinių ir rašytinių - šaltinių visų pirma buvo parašyta trum- 
pesnė hebrajiška redakcija, o po to buvo parengta kiek pla- 
tesnė graikiškoji redakcija. Vėliau, kai buvo parengtas 
graikiškasis hebrajiško teksto vertimas, į jį buvo įterpta 
papildomos pirmosios graikiškos redakcijos dalys. Taip atsi- 
rado dabartinis graikiškasis Esteros knygos tekstas. 

Reikia pasakyti, kad hebrajiškas ir graikiškas tekstas aiš- 
kiai skiriasi kalbos ir stiliaus atžvilgiu. Hebrajiškame tekste 
stengiamasi tik sausai nusakyti įvykius. Tuo tarpu graikiš- 
koje redakcijoje įvykiai nusakomi su įvairiomis smulkmeno- 
mis, panaudojant net ir fantaziją bei patosą. Tačiau abiejose 
redakcijose tarp istorinių įvykių įterpiamas religinis turinys. 
Siekiama parodyti Dievo globą išrinktajai tautai, pabrėžiama 
reikalas klausyti Dievo, jį garbinti ir jam save pavesti, ypač 
sunkumuose ir pavojuose. 


3. Juditos knyga vadinama pagrindinės aprašomosios as- 
menybės vardu. Judita buvo našlė, didelio grožio moteris. Ji 
išgelbėjo Izraelį nuo Asirijos valdovo puolimo. Knygos pasako- 
jimas yra tarytum trijų veiksmų drama. 

Pirmasis veiksmas: Betulijos apgulimas (Jdt 1-7. 
Vyksta karas tarp Asirijos ir Medijos. Asirijos karalius kviečia 
vakarinės Mažosios Azijos tautas aktyviai prisidėti karo žy- 
giuose prieš Mediją. Kadangi šios atsisako, Asirijos valdovas 
nori atsikeršyti - mėgina nedraugiškus kaimynus užpulti ir 
pavergti. Puolamas ir Izraelis, nors amonitų vadas Achijoras 
įspėja asirų karvedį Holoferną nežygiuoti prieš Judėją. Holo- 
ferno kariai apgula žydų tvirtovę Betuliją. Žydai priešinasi. 
Holofernas uždaro vandens tiekimą, ir Betulijos gynėjai 
atsiduria beviltiškoje padėtyje. 

Antrasis veiksmas: Judita nužudo Holoferną. Asirai, ne- 
tekę vyriausiojo kariuomenės vado, atsitraukia, Izraelis išgel- 
bėtas (Jdt 8-13). 

Judita, graži ir drąsi našlė, pasitikėdama Dievo pagalba, 
eina į asirų stovyklą pas Holoferną. Šis susižavi ja ir pakvie- 
čia į vaišes. Po vaišių, visiems išėjus, girtą Holoferną Judita 
nužudo - nukerta kalaviju jam galvą ir tą galvą laimingai 
parsineša į Betuliją. 

Trečiasis veiksmas: asirai paskubomis pasitraukia, o žy- 
dai džiūgaudami šlovina Juditą. Ši garbina Dievą ir dėkoja 
jam už suteiktą tautai išgelbėjimą (Jdt 14-16). 

Pabaigoje aprašoma Juditos gyvenimo pabaiga ir mirtis 
(Jdt 16, 18-25). 

Juditos knyga buvo parašyta hebrajų ar aramėjų kalba, 
bet originalas žuvo. Liko tik visas graikiškasis vertimas, senas 
lotyniškasis (Itales) ir siriškasis (Pešita) vertimas. Jeronimas 
Vulgatos vertime naudojosi aramėjiškuoju tekstu, kur buvo 
daugybė neaiškumų. Jeronimas pripažįsta vertęs laisvai, kiek 
pajėgęs aramėjišką tekstą suprasti. Katalikų Bažnyčia priėmė 
graikiškąjį Septuagintos tekstą ir jį laiko kanonišku. Žydai ir 
protestantai Juditos knygą laiko arba deuterokanoniška, arba 
tik legendiniu pasakojimų. 

Atskiruose vertimuose yra skirtumų, nors daug kur pasa- 
kojimas sutampa ir yra laikytinas istorišku. Tačiau nemažai 
asmenvardžių ir vietų vardų greičiausiai yra išgalvoti ir turi 
tik simbolinę prasmę, kuri anuomet galėjo būti suvokiama, 
bet mums nūdien nėra įmanoma suprasti. 

Kurį imperatorių įkvėptasis autorius mini Nebukadnezaro 
vardu? Yra įvairių spėjimų. Daug kas mano, remdamiesi 
Sulpicijaus Severo teigimu, kad turima mintyje persų valdo- 

vas Artakserksas III, kuris viešpatavo nuo 358 iki 338 metų 
pr. Kr. Taigi galima spėti, kad Juditos knygoje aprašomi IV- 
III a. pr. Kr. įvykiai. 

Kas parašė Juditos knygą? Tikrų žinių neturime. Viena 
yra tikra, kad tai buvo žydas - knygoje aiškiai jaučiama didelė 
meilė Izraeliui. Autorius didžiuojasi esąs žydas. Be to, minima 
nemaža žinomų Palestinos vietovių ir žydų gyvenimo tradi- 
cijų. Iš kai kurių knygoje aptinkamų pasakojimų galima 
spėti, kad knyga rašyta jau praėjus kuriam laikui po aprašo- 
mųjų įvykių. 

Kaip kitose istorinėse knygose, taip ir Juditos knygoje tarp 
istorinių įvykių įterpiamas religinis elementas. Pabrėžiama 
reikalas klausyti Dievo, juo pasitikėti, jo globai save pavesti, 
nes Dievas savo išrinktąją tautą globoja ir išgelbsti net ir iš 
didžiausių sunkumų bei pavojų. 


VYSKUPŲ IR APAŠTALŲ KOLEGIJA 


Vatikano II Susirinkimas rengėsi svarstyti, kaip įtraukti 
vyskupus į Bažnyčios valdymą drauge su popiežiumi. Kai 
kas mintijo tam tikra prasme riboti popiežiaus galias. Šitai 
kėlė pavojų popiežiaus primato dogmai. Tiesa, kai kurie 
gal manė, kad kolegialus Bažnyčios valdymas plačiau at- 
vers duris į ekumenizmą. Tačiau buvo pavojinga kelti 
abejonių dėl popiežiaus primato, kuris Vatikano I Susirin- 
kimo buvo paskelbtas kaip tikėjimo dogma. 

Kard. Dino Staffa paprašė parengti studiją apie Apaš- 
talų Kolegijos ryšį su siūlomu vyskupų kolegiališkumu 
Bažnyčios valdyme, ribojant tam tikra prasme popiežiaus 
galias. 

Studiją parengiau. Nurodžiau, kad Apaštalų Kolegija 
neturi tiesioginio ryšio su vyskupų pastoracine veikla 
visuotinėje Bažnyčioje. Apaštalai buvo pašaukti, pasiųsti ir 
veikė jiems Kristaus suteiktomis antgamtinėmis galiomis. 
Tuo tarpu vyskupai yra parinkti ir pašvęsti Kristaus Vieti- 
ninko šv. Petro įpėdinio. Jie savo veikloje yra gaivinami 
Šventosios Dvasios teikiamų specialių malonių, bet neturi 
antgamtinių galių, kurias turėjo apaštalai. Bažnyčioje visą 
valdžią turi tik popiežius. Jis vadovauja Bažnyčiai Kristaus 
vardu ir galia, nes Kristus, nors ir nematomas, pats yra 

Bažnyčioje ir jai vadovauja per savo Vietininką Romos 
popiežių, šv. Petro įpėdinį. 

Šią studiją skaičiau Lietuvių katalikų mokslo akademi- 
jos VII suvažiavime, kuris įvyko 1967 m. Hiūtenfelde, 
Vokietijoje. Tekstas buvo išspausdintas Suvažiavimo darbų 
VII t., 1972 m., p. 138-150. 


Vatikano II Visuotinis Bažnyčios Susirinkimas iškėlė ir toles- 
niam teologų svarstymui perdavė Vyskupų Kolegijos klausimą. 
Šiame straipsnyje imuosi svarstyti šią problemą, vadovaudama- 
sis Biblija, kur faktiškai aptinkami problemos pagrindai. 

Vyskupų Kolegijos analogas yra Apaštalų Kolegija. 
Apaštalinėje konstitucijoje Lumen gentium Vatikano II 
Susirinkimas teigia: „Kaip Petras ir kiti apaštalai Kristaus pa- 
tvarkymu sudarė vieną Apaštalų Kolegiją, taip ir Petro įpėdi- 
nis, Romos popiežius, ir apaštalų įpėdiniai vyskupai jungiasi 
tarp savęs į vieną vienetą“!.Taigi užuot kalbėjus apie Vyskupų 
Kolegiją, visų pirma reikia pažvelgti į Apaštalų Kolegiją - kas 
ji tokia buvo, kokį vaidmenį turėjo pirminės Bažnyčios 
gyvenime. 


APAŠTALAI IR JŲ KOLEGIJA 


1. Pavadinimas. - Artimieji Kristaus mokiniai, kuriems jis 
patikėjo ir pavedė savo Bažnyčios ugdymo ir valdymo misiją, 
Naujojo Testamento šv. knygose yra vadinami trimis vardais: 
Dvylika, Apaštalai ir Viešpaties Mokiniai. 

a. Dvylika.- Šis vardas beveik išimtinai vartojamas 
evangelistų šv. Mato (Mt 10,3; 20, 17; 26,20. 47) ir šv. Mor- 
kaus (Mk 3,14. 16; 4,10; 6,7; 10,32; 11,11; 14,10. 17. 20. 43). 
Šv. Lukas Evangelijoje beveik lygiomis vartoja Dvylika (Lk 
6,13; 8,1; 9,1. 12; 18,31; 22,3. 47) ir Apaštalai (Lk 6,13; 9,10; 
11,49; 17,5; 22,14; 24,10). Bet Apaštalų darbų knygoje šv. 
Lukas Dvylikos vardą tik vieną kartą temini (Lk 6,2). Šv. Jo- 
nas savo Evangelijoje vardą Dvylika mini keturis kartus (Jn 
6,67. 70. 71; 20,24), o šv. Paulius savo laiškuose tik vieną 
kartą apaštalus tituluoja Dvylikos vardu (1 Kor 15, 7). 


1 Sacrosanctum Oecumenicum Concilium Vaticanum II // Constitutio- 
nes Decreta, Declarationes. Vatikanas, 1966. Nr. 22, p. 131. 


212 " 


b. Apaštalai. - Šis vardas visai neaptinkamas šv. Morkaus 
Evangelijoje, šv. Matas jį vartoja tik vieną kartą (Mt 10,2-5). 
Tuo tarpu šv. Lukas šį vardą vartoja dažnai - šešis kartus 
Evangelijoje ir net dvidešimt penkis kartus Apaštalų darbuose 
(Apd 2,37, 4,33. 34. 36; 5,12 ir kitur). Šv. Jonas Evangelijoje 
mini tik vieną kartą (Jn 13,16), bet Apreiškimo knygoje jį var- 
toja keletą kartų (Apr 2,2, 18,20; 21,14). Šv. Paulius savo laiš- 
kuose vartoja beveik tik šį vardą. 

c. Viešpaties Mokiniai. - Tai yra labiau bendrinis vardas. 
Juo vadinama ir Dvylika apaštalų, ir kiti Kristaus mokiniai, 
kurie buvo su juo, kurie jį sekė jo apaštalinėse kelionėse (Lk 
10,1. 23;Mt 10,24; Jn 6,60; 19,38 ir kt.). Kartais evangelistai 
Dvylika apaštalų vadina Viešpaties Mokiniais (Jn 6,3. 16. 24; 
9,2; 11,7. 12. 16,12,4; 13,5; Mt 11,1; 14,19 ir kt.). 

Pats seniausias iš šių trijų pavadinimų neabejotinai yra 
Viešpaties Mokiniai. Juo buvo vadinami Kristaus sekėjai, 
pirm negu jis išsirinko sau Dvylika (Mt 9,10; 5,1, Mk 2,15). 
Pats Kristus šį vardą vartojo, taikydamas jį arba mokiniams 
apskritai, arba dvylikai išrinktųjų (Jn 8,31; 14,26-33, Mt 
10,24. 42; Jn 15,8). 

Apaštalo vardas rinktiniams mokiniams buvo duotas pa- 
ties Išganytojo. Šv. Luko Evangelijoje skaitome: „Tomis dieno- 
mis Jėzus užkopė į kalną melstis. Ten jis praleido visą nakti 
melsdamasis Dievui. Išaušus rytui, jis pasišaukė savo moki- 
nius ir iš jų išsirinko dvylika; juos ir pavadino apaštalais 
<...>“ (Lk 6,12 ir t.). 

Dvylikos vardas tikriausiai yra pats vėliausias. Jis buvo 
pradėtas vartoti tada, kai šv. Paulius pradėjo apaštalauti tarp 
pagonių. Pradžioje vardas Dvylika, atrodo, buvo vartojamas 
tik kaip papildinys prie tikrinių vardų Mokiniai ir Apaštalai 
(plg. Mt 10,1; 11,1; 20,17). Vėliau, kai šalia dvylikos Kristaus 
išrinktų apaštalų atsirado dar kitų, kurie savinosi apaštalo ti- 
tulą, kaip šv. Paulius ir šv. Barnabas (Gal 1-2), ir kai 
krikščionys žydai pradėjo prieštarauti šv. Pauliui ir jo skelbia- 
mam Evangelijos visuotinumui, reikalaudami, kad krikščio- 
nybė išlaikytų žydiškąjį charakterį, Dvylika įgavo tikrinio 
vardo prasmę (Apd 13-15), kad taip būtų galima skirti tuos, 
kuriuos Kristus nuo savo apaštalavimo pradžios pašaukė, 
išsirinko ir pavadino apaštalais, nuo tų, kurie vėliau gavo 
apaštalo titulą. 

Vardo Viešpaties Mokiniai prasmė yra labai aiški. Jėzus 
buvo Mokytojas (Mt 9,11; 17,23; 26,18; Jn 3,2. 10; 11,28; Lk 
7,40). Tie, kurie jį sekė, kurie jo klausė, buvo jo mokiniai (Mt 
10,24; Lk 14,26; Jn 19,38). Ypatinga ir išimtine prasme moki- 
nio titulą sau taikė dvylika apaštalų, nes jie Jėzui buvo arti- 
miausi, visada su juo buvo, visus jo darbus matė ir visas jo 
kalbas girdėjo; be to, jie dar gavo ypatingų iš jo pamokymų 
(Jn 19,27; 13,5. 35; Mt 14,19; 15, 2; Jn 15,14-16). 

Apaštalas yra graikiškos kilmės vardas. Žodis apostolos 
graikų kalba vartojamas įvairiomis prasmėmis. Jis gali 
reikšti: misija, emigracija, emigrantas, pasiuntinys, laivo 
kapitonas ir kita. Kristus, duodamas šį vardą savo išrinktie- 
siems mokiniams, taikė pasiuntinio prasmę, t.y. to, kuris 
siunčiamas atlikti kokį nors uždavinį siuntėjo vardu (plg. Jn 
13,16). Šia prasme žodis apostolos yra vartojamas Naujojo Te- 
stamento šv. knygose 79 kartus; o graikiškajamė Senojo Te- 
stamento vertime apostolos atitinka hebrajiškąjį šalah ir ara- 
mėjiškaąjį šaliah, kas reiškia pasiuntinį (Ist 22,7; Ps 78,49; Jer 
49,36; Bar 2,25; 1 Mak 2,18; 2 Mak 3,2 1 kt.). Taigi apaštalai 
yra Kristaus pasiuntiniai, kuriems jis pavedė skelbti Evange- 
liją jo vardu ir autoritetu. 

Dvylika šiaip jau Žymi skaičių. Ilgainiui šis skaitvardis 
tapo tikriniu vardu, kad juo išskirtų apaštalus nuo kitų Kris- 
taus mokinių. 


2. Apaštalų pašaukimo kilmė ir prigimtis. a. Kilmė. - Jėzus 
savarankiškai pasirinko sau mokinius (Jn 15,6; Mk 3,13). Jis 
išsirinko jų dvylika (Jn 6,71), laikė juos prie savęs, mokė, 
paskui siuntė skelbti Evangelijos visiems (Jn 15,16). Jis jiems 
davė apaštalų, t.y. pasiuntinių, vardą (Lk 6, 13). 

Nėra jokios abejonės, kad pradžioje apaštalo titulas buvo 
duotas tik Dvylikai. Šv. Lukas aiškiai sako, kad Jėzus išsirinko 
sau dvylika mokinių ir juos pavadino apaštalais (Lk 6,13). 
Evangelistas Lukas, kalbėdamas apie septyniasdešimt du, juos 
vadina mokiniais, o ne apaštalais (Lk 10,1). Ir kiti evangelistai 
apaštalo titulą teikia vien tik Dvylikai (Mt 10,2; Jn 13,16). 

Šv. Morkus kalbėdamas apie Dvylikos pašaukimą, rašo: 
„Jėzus užkopė į kalną ir pašaukė, kuriuos pats norėjo, ir jie 
atėjo pas jį. Ir jis paskyrė dvylika, kad jie būtų kartu su juo“ 
(Mk 3, 13-14). Jie buvo su juo daugiau kaip dvejus metus: 

klausė jo pamokslų, stebėjo jo darbus, paskui jį sekė, iš jo 
gavo specialių pamokymų (Mk 4,10-31; 6,7-13; Jn 13,13-17,; 
14,22; Mt 15-20 ir kt.). Ilgainiui jis jiems leido mėginti 
apaštalauti, suteikdamas kai kurių antgamtinių galių, bū- 
tent: gydyti ligas ir išvarinėti piktąsias dvasias (Mk 3,15; Mt 
10,7-11; Jn 14,12). Jų darbas buvo sėkmingas (Mk 7,13). 
Išganytojas, patenkintas pradiniais laimėjimais, toliau dar 
mokė, auklėjo ir rengė misijai, kuri jų laikė apaštalavimo 
darbe (Mt 17,14-21; Jn 15,12-17). Apaštalų parengimo darbą 
turėjo užbaigti Šventoji Dvasia, kurią Kristus, sugrįžęs pas 
Tėvą, žadėjo jiems atsiųsti. Savo atsisveikinimo kalboje 
Dieviškasis Mokytojas sakė apaštalams: „Dar daugel jums 
turėčiau kalbėti, bet dabar jūs negalite pakelti. Kai ateis toji 
Tiesos Dvasia, jus ji ves į visokią tiesą“ (Jn 16,12). Prisikėlęs 
iš mirusiųjų Jėzus per keturiasdešimt dienų, vienur ar kitur 
pasirodydamas, kalbėjo apaštalams ir juos mokė apie Dievo 
karalystę, „iki tos dienos, kurią buvo paimtas į dangų, pir- 
miau per Šventąją Dvasią davęs savo išrinktiesiems apašta- 
lams įsakymų“ (Apd 1,2). Paskutinieji Kristaus nurodymai 
apaštalams, kuriuos sintetiškai pateikia pirmieji trys evange- 
listai, buvo siuntimas: skelbti Evangeliją visoms žemės tau- 
toms, pradedant nuo Jeruzalės; raginti visus atgailai; teikti 
sakramentus, atleidžiant nuodėmes ir teikiant išganymo 
malonių. Visa tai apaštalai turėjo daryti Jėzaus vardu ir 
vienybėje su juo bei priklausant nuo jo, nes jis pasiliko sų 
jais Bažnyčioje neregimų būdu iki amžių pabaigos (Mt 28, 18- 
20; Mk 16,15-18; Lk 24,44-53). 

b. Prigimtis. - Kristus išsirinko ir pašaukė apaštalus, kad 
jie jam talkintų ir po jo tęstų Bažnyčios kūrimo, ugdymo ir 
valdymo darbą. Jie turėjo skelbti Evangeliją ir ją patvirtinti 
stebuklais. Jie buvo įgalioti teikti sakramentus: krikštyti, at- 
leisti nuodėmes, pakartoti Paskutinės vakarienės, t.y. Eucha- 
ristijos, paslaptį, suteikti Šventosios Dvasios dovaną rankų 
uždėjimu (Mt 10,5-10; 28,16-20; Mk 16,15-18;Lk 22,19; 
24,47; Apd 8,14-1 7. 

Skelbti Evangeliją. - Tai buvo pirmoji apaštalų pareiga (Mk 
16,15). Jie turėjo skelbti Evangeliją, tiesa, pradėdami nuo 
Jeruzalės, t.y. nuo žydų, bet ją turėjo nešti ir kitoms tautoms, 
pasiekti visus žemės kraštus (Lk 24,47; Mt 28,19). Skelbti 
Evangeliją - reiškė skelbti patį Kristų: Dievo Sūnų, tapusi 

žmogumi; vargusį, bet garbingą; nukankintą ant kryžiaus, bet 
prisikėlusį iš numirusių; nužengusį iš dangaus ant žemės ir 
įžengusį iš žemės į dangų; vienu žodžiu, nuo amžių žadėtą ir, 
laikui atėjus, atsiųstą Išganytoją-Mesiją (Apd 1,8; 2,22-35; 1 
Kor 1,23; 2 Kor 4,5; 11,4). 

Daryti stebuklus. - Skelbti Evangeliją - nereiškė tik pa- 
mokslauti, tik kalbėti ir Hiudyti Kristų žmogiškosios išminties 
žodžiais, tik skleisti ir aiškinti jo skelbtąjį mokslą. Ne. Tai 
reiškė parodyti ir įtikinti, kad Evangelija neša naują, ne žemiš- 
kąjį, o dieviškąjį gyvenimą (1 Kor 2,5). Ir šį dieviškąjį gyvenimą 
duoda pats Dievas per juos Jėzuje Kristuje (Ef 2,8). Štai kodėl 
Išganytojas, siųsdamas apaštalus, liepė, kad jie Evangeliją 
skelbtų jo vardu ir ją tvirtintų jiems suteikta antgamtine galia 
daryti stebuklus (Mt 28,19; Mk 6,12 ir t.; Lk 9,6; 24,47). 

Teikti sakramentus. Krikštyti. - Pirmas konkretus apaštalų 
veiklos siekimas turėjo būti Krikštas. Kristus, siųsdamas 
apaštalus jų misijai, jiems įsakė: „Tad eikite ir padarykite 
mano mokiniais visų tautų žmones, krikštydami juos vardan 
Tėvo ir Sūnaus, ir Šventosios Dvasios (Mt 28,19. Krikštas, 
kaip teigia šv. Paulius, turėjo paženklinti kiekvieną tikintį 
Šventosios Dvasios antspaudu (Ef 1,13), ijungti jį į šventųjų 
bendruomenę, į Dievo vaikų šeimą, o drauge būti tartum dan- 
giškojo paveldėjimo laidu (Ef 1,14). Per Krikštą įvyksta naujas 
gimimas: senas žmogus iš naujo gimsta, tampa nauju žmo- 
gumi „sukurtų pagal Dievą teisume ir tiesos šventume“ (Ef4,24). 

Nuodėmes atleisti. - Kristus žadėjo apaštalams suteikti ga- 
lią surišti. ir atrišti (Mt 18, 18). Šią galią jis jiems suteikė po 
prisikėlimo. Pasirodęs apaštalams Kristus tarė: „Ramybė 
jums! Tai pasakęs, jis parodė jiems rankas ir šoną. Mokiniai 
nudžiugo, išvydę Viešpatį. O Jėzus vėl tarė; „Ramybė jums! 
Kaip mane siuntė Tėvas, taip ir aš jus siunčiu“. Tai pasakęs, 
jis kvėpė į juos ir tarė: „Imkite Šventąją Dvasią. Kam atleisite 
nuodėmes, tiems jos bus atleistos, o kam sulaikysite, - sulai- 
kytos“. Šiuos žodžius skaitome šv. Jono Evangelijoje (Jn 
20, 19-23). Kaip Krikštą, taip ir nuodėmių atleidimą apaštalai 
turėjo teikti Kristaus vardu ir Šventosios Dvasios teikiama ga- 
lia (Lk 24,47-49). 

Sutvirtinti. - Krikštas suteikia naują - malonės gyvenimą. 
Bet gyvenimas yra vyksmas. Taigi reikėjo, kad naują gyve- 
nimą teikiančioji malonė, kaip įžiebta ugnis, būtų kurstoma ir 

ugdoma naujai teikiamomis malonėmis. Kristus pasirūpino ir 
šiuo. Jis suteikė apaštalams galią rankų uždėjimų teikti pa- 
krikštytiesiems Šventosios Dvasios dovaną, stiprinančią 
Dievo malonę (Apd 8,14-18; 19, 1-7. 

Pakartoti Euchanstijos Auką. - Tai, ką Kristus iš anksto nu- 
sakė, tai, ką jis iškilmingai žadėjo Kafarnaumo sinagogoje (Jn 
6,36-66), tapo stebuklingąja realybe Paskutinės vakarienės 
metu. Išganytojas duoną ir vyną pavertė savo kūnu ir krauju ir 
juo pamaitino apaštalus. Tai įvykdęs Jėzus įgalino apaštalus 
pakartoti Eucharistijos stebuklą jo atminimui, o tikinčiųjų 
dvasinės gyvybės palaikymui (Lk 22,19; 1 Kor 11,24 ir t.). 


3. Apaštalų parengimas. - Dieviškasis Mokytojas iš kitų 
mokinių išsirinko sau dvylika. Juos laikė visada prie savęs, 
specialiai rengė misijai, kuri jų laukė vėliau Bažnyčioje (Jn 
15, 27; 9,35; Apd 1,6; 2,32; 3,15; 4,33; 10,39; Lk 24,48; Apd 
1,2 ir kt.). 

Kalbėdamas apie Dangaus Karalystę, Jėzus nedviprasmiš- 
kai davė apaštalams suprasti, kad jie yra pašaukti vadovauti 
šiai Karalystei ir kad joje būsianti hierarchinė tvarka, kokia 
buvo Sinagogoje. Šitai sukėlė apaštalų spėliojimus, kas iš jų 
taps vyresniuoju ir panašiai (Lk 22,24; Mt 18,1; 20,26; Mk 
9,32). Atsirado net pašalinių intervencijų, kad išgautų iš Kris- 
taus pažadą kai kurių apaštalų išaukštinimo naudai. Tai pa- 
darė Salomė, apaštalų Jono ir Jokūbo Zebediejų motina. Ji 
prašė savo sūnums pirmųjų vietų Dangaus Karalystėje. Jos 
įsikišimas sukėlė kitų apaštalų nepasitenkinimą (Mt 20,20- 
24; Mk 10,38). Kristus, nors primygtinai mokė apaštalus nuo- 
lankumo (Mt 20,25-28; Mk 10,42-45; Jn 13,12-17), bet aiš- 
kiai ir neabejotinai išskyrė kai kuriuos apaštalus, rodydamas 
jiems didesnį prielankumą. Pavyzdžiui, iš kitų tarpo jis iš- 
skyrė Petrą ir Zebediejaus sūnus Joną ir Jokūbą; juos padarė 
atsimainymo ant Taboro kalno (Mk 9, 1 ir t.) ir kančios Alyvų 
kalne liudytojais (Mt 26,27). Jonas buvo žinomas kaip Kris- 
taus mylimiausias mokinys. Jis pats savo Evangelijoje va- 
dina - „mokinys, kurį Jėzus mylėjo“ (Jn 21,7). Jonui Kristus 
leido padėti savo galvą jam ant krūtinės Paskutinės vakarie- 
nės metu (Jn 13,23). 

Petrą Jėzus išskyrė iš kitų jau paties pašaukimo metu, 
būtent jis jam davė naują vardą, o tai turėjo ypatingą prielan- 

kumo ir priklausomybės prasmę. Jėzus, sutikęs Petrą, pa- 
žvelgė į jį ir tarė: „Tu esi Simonas, Jono sūnus, o vadinsies 
Kefas (tai reiškia: „Petras - Uola)“ (Jn 1, 42). Naują vardą 
semitų ponai paprastai duodavo tarnams. Duodamas naują 
vardą ponas tuo pareikšdavo, kad tas tarnas jam ypatingu 
būdu priklauso. Kadangi Kristus iš Dvylikos apaštalų tik Pet- 
rui davė naują vardą, vadinasi, Dieviškasis Mokytojas Petrą 
norėjo turėti ypatingai sau priklausomą. Ilgainiui ir pats Pet- 
ras pradėjo išsiskirti iš kitų Dvylikos. Jis visur rodėsi pirmas, 
drįsdavo kalbėti ne tik savo, bet ir kitų apaštalų vardu (Mt 
19,27; Mk 8,29; Jn 6,29). Jėzus šį Petro pirmavimą pripažino, 
po vieno tokio jo pasireiškimo jį pagyrė ir pažadėjo jam aukš- 
čiausią valdžią savo Bažnyčioje. Jėzus jam sakė: „Palaimintas 
tu, Simonai, Jonos sūnau, nes ne kūnas ir kraujas tai tau 
apreiškė, bet mano Tėvas, kuris yra danguje. Ir aš tau sakau: 
Tu esi Petras - Uola; ant tos uolos aš pastatysiu savo Bažny- 
čią, ir pragaro vartai jos nenugalės. Tau duosiu dangaus 
karalystės raktus; ką tu suriši žemėje, bus surišta ir danguje, 
ir ką tu atriši žemėje, bus atrišta ir danguje“ (Mt 16,17-20). Il- 
gainiui Kristus apaštalams davė aiškiai suprasti, jog pir- 
muoju savo karalystėje paliksiąs Petrą. Prieš Paskutinę vaka- 
rienę Išganytojas plovė mokiniams kojas. Šį nuolankumo 
veiksmą jis pradėjo nuo Petro. Petras griežtai pasipriešino, 
kad Mokytojas plautų jam kojas. Jis sakė: „Viešpatie nejau tu 
mazgosi man kojas?“ Jėzus jam atsakė: „Tu dabar nesu- 
pranti, ką aš darau, bet vėliau suprasi“. Petras atsiliepė: „Tu 
nemazgosi man kojų per amžius!“ Jėzus jam sako: „Jei tavęs 
nenumazgosių, neturėsi dalies su manimi“. Tada Simonas 
Petras sušuko: „Viešpatie, ne tik mano kojas, bet ir rankas, ir 
galvą!“ (Jn 13,6-9. Po to, subaręs apaštalus, kurie vis dar 
ginčijosi dėl pirmavimo, jis kvietė juos būti nuolankius, ir 
davė jiems pagaliau aiškiai suprasti, jog pirmenybė jo 
karalystėje teksianti Petrui. Jis sakė „Simonai, Simonai! Štai 
šėtonas pareikalavo persijoti jus tarsi kviečius. Bet aš mel- 
džiausi už tave, kad tavasis tikėjimas nesusvyruotų. O tu su- 
grįžęs stiprink brolius!“ (Lk 22,31-32). Reikia pasakyti, kad 
Kristus meldžiasi tik už Petrą: prašo, kad jis išlaikytų tikė- 
jimą. Nugalėjęs savo silpnumą, Petras vėliau turės stiprinti 


2 M.J. Lagrange. St. Jean. Paris, 21947, p. 47. 

kitus apaštalus, kad tie nenustotų tikėjimo. Kristus rūpinasi 
stiprinti Petro tikėjimą, o Petras turės stiprinti kitų apaštalų 
tikėjimą. 

Petras suprato ir žinojo, kad Kristus jį išrinko būti pir- 
muoju, todėl jis žadėjo būti ištikimas savo Mokytojui. Kai Jė- 
zus pareiškė, jog vienas iš Dvylikos jį išduosiąs, Petras iškil- 
mingai ir užtikrintai kartojo Išganytojui: „Jei ir visi pasipik- 
tintų, tai tik ne aš <...> Jeigu net reikėtų man su tavimi mirti, 
aš vis tiek tavęs neišsiginsiu“ (Mk 14,29. 31). 

Pagaliau po prisikėlimo iš numirusių, pasirodęs Dvylikai 
prie Genezareto ežero, Kristus suteikė Petrui aukščiausiąją 
valdžią Bažnyčioje, kurią jis jam anksčiau buvo žadėjęs. Šią 
sceną smulkiai aprašo šv. Jonas savo Evangelijoje. Iš teksto 
aiškiai matyti, kad Petrui suteiktoji valdžia Bažnyčioje buvo 
aukščiausia. 

Pasirodęs apaštalams ir su jais pavalgęs, Jėzus kreipėsi į 
Petrą ir jam sakė: „Simonai, Jono sūnau, ar myli mane labiau 
negu šitie?“ Tas atsakė: „Taip, Viešpatie. Tu žinai, kad tave 
mylių“. Jėzus jam tarė: „Ganyk mano avinėlius“. Ir antrą 
kartą Kristus paklausė: Simonai, Jono sūnau, ar myli mane?“ 
Tas atsiliepė: „Taip, Viešpatie. Tu žinai, kad tave myliu“. Jė- 
zus jam pasakė: „Ganyk mano avis“. Pokalbį baigė Jėzus, 
kviesdamas Petrą, kad paskui jį sektų (Jn 21,15-19.. 

Egzegetai — katalikai ir nekatalikai - iš šio teksto, kaip tei- 
singai sako J.M. Lagrange, daro išvadą, kad Kristus, kartoda- 
mas žodžius: „Ganyk mano avinėlius... Ganyk mano avis“ - 
suteikė Petrui aukščiausiojo ganytojo valdžią“3. Mat kartoji- 
mas, keičiant ganomųjų pavadinimą, - avinėlius ir avis, - 
reiškia ganomųjų visuotinumą; reiškia, kad visi yra pavedami 
Petro ganytojiškajai valdžiai*, neišskiriant nė apaštalų. Juoba 
kad kitose Evangelijosė yra vietų, kur Jėzus apaštalus vadina 
avimis, avinėliais (Mt 10,16; Lk 10,3). Be to, Išganytojas Petrą 
priešpriešina kitiems apaštalams, klausdamas, ar jis jį myli 
labiau negu visi kiti, labiau negu jo draugai iš Dvylikos. Pet- 
ras jį užtikrino, jog tikrai taip yra. Jėzus priėmė šį jo 
prisipažinimą ir suteikė jam aukščiausiąją valdžią. Kadangi 
meilė buvo didesnė negu kitų apaštalų, tai Išganytojas jam 


3 Ten pat, p. 530. 
3 Ten pat, p. 529. 

suteikė ir valdžią kitiems apaštalams. Kaip Marijai Magdalie- 
tei Kristus atleido daugybę nuodėmių „nes ji labai pamilo“ (Lk 
7,47), taip ir Petrui Kristus suteikė aukščiausiąją valdžią savo 
Bažnyčioje, nes jis jį mylėjo labiau negu visi kiti. 

Kristus, tiesa, visiems apaštalams suteikė kunigystės pil- 
natvę (Jn 20,23), visus siuntė skelbti Evangelijos (Mt 10,5 ir 
t; 28,19), visiems suteikė charizmatinių dovanų su galia da- 
ryti stebuklus (Mt 10,8; Mk 16,17), bet visa šitai yra suderi- 
nama su Petrui suteikta aukščiausiąja valdžia Bažnyčioje. 
Petras turėjo valdyti Bažnyčią Kristaus vardu ir jo galia, nes 
jis pats liko nematomoji, bet tikroji Bažnyčios Galva (Ef 4,7 
16). Taigi tvarkant Bažnyčios reikalus net ir apaštalai turėjo 
paklusti Petrui, nes jis atstovavo Kristui. Išganytojas kitiems 
apaštalams davė visokių galių ir privilegijų, bet tvarkant Baž- 
nyčios, kaip regimosios Bendruomenės, gyvenimą visus pa- 
lenkė Petro, kaip savo vietininko, valdžiai. Šitai matyti iš Jono 
pasakojimo po primato suteikimo. Kai Dieviškasis Mokytojas 
kalbėjosi su Petru, Jonas juos sekė iš paskos. Petras, pama- 
tęs, kad Jonas juos seka, žinodamas, kaip Kristus mylėjo šį 
apaštalą ir kaip šis troško būti Jėzui artimas (Plg Mt 20,20 ir 
t.), pagrįstai galėjo pamanyti, kad gal ir jam Išganytojas yra 
numatęs kokį nors ypatingą paskyrimą savo Bažnyčioje, todėl 
jis klausė Mokytoją: „Viešpatie, o kas šitam bus?“ Jėzus at- 
sakė: „Jei aš noriu, kad jis pasiliktų, kolei ateisiu, kas gi tau? 
Tu sek paskui mane!“ (Jn 21,21-22). Šis Kristaus atsakymas 
yra taip suprantamas: Jėzus yra pasiryžęs Jonui suteikti ilgo 
amžiaus malonę. Tai ir viskas. Petras neturi nei rūpintis, nei 
baimintis, kad Jonas galėtų kokiu nors būdu apriboti jo val- 
džią Bažnyčioje. Jis turįs tik vienu rūpintis, būtent ištikimai 
sekti paskui savo Dieviškąjį Mokytoją. 

Apaštalų parengimo darbą jų misijai vykdyti turėjo už- 
baigti, kaip jau esame sakę, Šventoji Dvasia. Kristus taigi, 
atsiskirdamas nuo Dvylikos, jiems liepė pasilikti Jeruzalėje ir 
laukti, „kol būsite apgaubti jėga iš aukštybių“ (Lk 24,48; Apd 
1,4-8). Jėzui įžengus į dangų, apaštalai, vykdydami Mokytojo 
įsakymą, nuo Alyvų kalno sugrįžo į Jeruzalę ir čia užsidarę 
meldėsi „kartu su moterimis ir Jėzaus Motina Marija bei jo 
broliais“ (Apd 1,12. 14). 

Belaukiant Šventosios Dvasios nužengimo, šv. Petras 
ėmėsi iniciatyvos, kad būtų papildyta Apaštalų Kolegija, - vie- 

toj nusižudžiusio Judo Iskarijoto paskirtas kitas Kristaus mo- 
kinys. Kadangi apaštalų parinkimas ir pašaukimas priklausė 
Kristui, tai Petras susirinkusiuosius, o jų buvo, kaip rašo šv. 
Lukas (Apd 1,15), apie 120, ragino melstis, nurodyti kandida- 
tus ir iš jų, metant burtą, išrinkti naują apaštalą. Vadina- 
mųjų šv. burtų Urim-Tumim metimu Senajame Testamente 
būdavo siekiama sužinoti Viešpaties valią (plg. Kun 16, 8; Sk 
26,52 ir t.). Šv. Petras, siūlydamas burtų metimu išrinkti 
naują apaštalą, turėjo tą pačią Senojo Testamento mintį, bū- 
tent, kad pats Dievas burtų metimu pasirinktų sau naują 
apaštalą Judo Iskarijoto vietoj, papildydamas Dvylikos skai- 
čių. Įdomu, kad kandidatams parinkti buvo iškeltos dvi sąly- 
gos: kad būtų buvęs tiesioginis Kristaus mokinys nuo jo 
apaštalavimo pradžios ir kad būtų buvęs Kristaus prisikėlimo 
liudytojas, t.y. kad būtų matęs Kristų prisikėlusį (Apd 1,21- 
23). Buvo pasiūlyti dų kandidatai: Juozapas, vadinamas Bar- 
sabu, ir Motiejus. Tapo išrinktas Motiejus (Apd 1,23-26). Taip 
vienuolika likusiųjų apaštalų buvo papildyti dvyliktuoju, pirm 
negu jie pradėjo vykdyti misiją, kad Kristaus Bažnyčia, jam 
pačiam esant kertiniu akmeniu, kaip nurodo šv. Paulius (Ef 
2,20), būtų pastatyta ant dvylikos apaštalų pamato (Ef 4,15), 
kaip ir senoji Sinagoga buvo pastatyta ant dvylikos Izraelio gi- 
minių pamato. Kristus neatėjo Įstatymo panaikinti, bet jį 
įvykdyti (Mt 5,17). Jis neatėjo sugriauti Sinagogos, bet ją pa- 
keisti į daug tobulesnę Bažnyčią. Šv. Paulius Laiške efezie- 
čiams sako: „Vadinasi, jūs jau nebesate ateiviai nei svetimi, 
bet bendrapiliečiai ir Dievo namiškiai, užstatyti ant apaštalų 
ir pranašų pamato, turintys kertinių akmeniu patį Kristų 
Jėzų“ (Ef 2,19 ir t.). Dar aiškiau rašo šv. Jonas savo Apreiš- 
kimo knygoje. Jis taip nusako Kristaus Bažnyčią, kurią regėjo 
dangiškoje šviesoje: „Miesto mūrai turi dvylika pamatų, ant 
kurių užrašyti dvylikos Avinėlio apaštalų vardai“ (Apr 21,14). 
Pagaliau pats Išganytojas pažadėjo apaštalams, jog jie sėdės 
jo Dangaus Karalystėje ant dvylikos sostų ir teis dvylika 
Izraelio giminių. Štai jo žodžiai: „Iš tiesų sakau jums: pasaulio 
atgimime, kai Žmogaus Sūnus sėdės savo šlovės soste, jūs, 
mano sekėjai, irgi sėdėsite dvylikoje sostų teisdami dvylika Iz- 
raelio giminių“ (Mt 19,28). Kristus taigi norėjo, kad jo Bažny- 
čia būtų Sinagogos tęsinys. Todėl jis pašaukė dvylika apaš- 
talų, kad ją pradžioje organizuotų ir jai vadovautų, ir jiems 

įsakė į Bažnyčią visų pirma kviesti dvylikos Izraelio giminių 
vaikus, bet nesiriboti vien jais, o priimti ir visus kitus, kad 
apimtų visas žemės gimines: „ir bus viena kariuomenė, vienas 
ganytojas“ (Jn 10,16). 


4. Apaštališkoji veikla. - Šventosios Dvasios nužengimas 
ant apaštalų ženklina jų apaštališkos veiklos pradžią, kuri 
reiškėsi iš dalies bendrai, bet daugiausia individualiai. 

a. Kolektyvinė apaštalų veikla. Pradžioje apaštalai laikėsi 
ir veikė drauge (Apd 5,12), bet buvo vadovaujami Petro, kuris 
visada reiškėsi kaip pirmasis: ėmėsi iniciatyvos, kalbėjo ir 
įsakinėjo visų vardu (Apd 2-4; 5,3. 15. 20). Dvylika apaštalų 
kartu nusprendė paskirti septynis diakonus, kurie jiems tu- 
rėjo talkinti ypač tvarkant medžiaginius reikalus (Apd 6, 1-6). 
Apaštalai laikėsi drauge Jeruzalėje. Jie veikė sutartinai. Žmo- 
nės juos labai gerbė, o žydų vyresnieji tūžo ir juos persekiojo 
(Apd 5,12-18). Persekiojimams nesiliaujant, daugelis mokinių 
paliko Jeruzalę ir, išsisklaidę provincijose, tenai sėkmingai 
skelbė Evangeliją. Ilgainiui ir apaštalai paliko Jeruzalę. Kai 
Paulius sugrįžo po savo atsivertimo, Jeruzalėje jis rado tik Jo- 
kūbą ir Petrą (plg. Gal 1,19; Apd 9,26). Apaštalams išsiskirs- 
čius ir pradėjus apaštalavimą ne tik tarp žydų, bet ir tarp pa- 
gonių (Apd 11,19-26), prasidėjo j jų labiau individuali veikla. 

Jeruzalės Susirinkimo bei jo nutarimų negalima priskirti 
išimtinai Dvylikai, nes jame dalyvavo ne vien apaštalai, bet ir 
kitų pasižymėjusių Bažnyčios vyrų (Apd 15,6 ir t.). Antra ver- 
tus, tuo metu, kai Susirinkimas vyko Jeruzalėje, t.y. apie 
50 m. po Kr., Apaštalų Kolegijoje jau trūko narių. Žinome, jog 
šv. Jokūbas, Zebediejaus sūnus ir apaštalo Jono brolis, jau 
buvo nužudytas. Jis buvo nukankintas Erodo Agripos I įsa- 
kymu apie 42 metus“. Faktiškai su apaštalo Jokūbo mirtimi 
oficialiai baigėsi ir Dvylikos Kolegija, nes nužudyto apaštalo 
vieton kitas nebuvo išrinktas. Žodžiu, Bažnyčia augo ir plė- 
tėsi, o Dvylika pradėjo išmirti (Apd 12,1 ir t.). 

b. Individuali veikla. - Apaštalams išsisklaidžius po įvai- 
rius pasaulio kraštus skelbti pagal Viešpaties įsakymą 
Evangelijos visoms žemės giminėms, kolektyvinė veikla pasi- 


5 U. Holzmeister-C. Zedda. Storia dei tempi del Nuovo Testamento. 
Torino, 1950, p. 90-95. 

darė beveik neįmanoma. Kiekvienas apaštalas veikė daugiau 
ar Mažiau individualiai. Tačiau kiekvienas jų buvo vadovauja- 
mas Šventosios Dvasios (Apd 13,4; 16,6). Be to, jie buvo 
apdovanoti antgamtinėmis galiomis, tad darė stebuklus (Apd 
3,1-9; 5,12; 14,7-12), buvo kupini charizmatinių dovanų, už- 
tat galėjo kalbėti įvairiomis kalbomis, pranašauti ir kita daryti 
(1 Kor 12,1-11; 14,1-33; 2 Kor 11-12). Būdami taip arti ant- 
gamtinių galių, kurios juos ir per juos veikė, apaštalai savo 
veikloje galėjo būti savarankūs. Jie juk gaudavo tiesiogiai nu- 
rodymų iš Šventosios Dvasios (Apd 16,6). Gaudami betarpiš- 
kai apreiškimų iš Dievo, apaštalai buvo visai tikri tiek dėl jų 
skelbiamo mokslo, tiek dėl vykdomos apaštalinės veiklos. Šv. 
Paulius griežtai stojo prieš tuos, kurie buvo pradėję atmesti jo 
apaštalavimą, nes jis nebuvo vienas iš Dvylikos. Jis teigė, jog 
esąs paties Kristaus pašauktas būti apaštalu, jog iš Švento- 
sios Dvasios yra gavęs apreiškimą, jog skelbiąs tikrąją 
Evangeliją. Taigi jei kas kitaip mokytų negu jis, tas turėtų 
būti išmestas iš Bažnyčios (Gal 1,6-12; 1 Kor 9,1-6; 2 Kor 11, 
5; 12, 11). 

Nors apaštalai turėjo visą autonomiją ir buvo savaran- 
kiški, nė vienas jų tačiau nekėlė abejonės, bet, atvirkščiai, 
visi pripažino Petro primatą, visi nusilenkė jo aukščiausiajai 
valdžiai. 

Jeruzalės Susirinkimui vadovavo Petras. Susirinkimas 
priėmė Petro pareiškimą, jog krikščionys iš pagonių neturi 
būti verčiami laikytis žydų ritualinio Įstatymo (Apd 15,1-29). 
Paulius po atsivertimo ir po ilgos nuošalės Arabijos tyruose, 
prieš pradėdamas savo apaštalavimo darbą, atvyko į Jeruzalę, 
kad pamatytų Petrą ir gautų savo misijai jo aprobavimą (Gal 
1,18; Apd 9,27). Be to, Paulius pabrėžia, jog ta pačia proga 
Jeruzalėje jis matė Viešpaties giminaitį Jokūbą, kuris buvo 
Jeruzalės Bažnyčios galva (Gal 1,18). Laiške galatams šv. 
Paulius dar priduria, jog jo apaštališkajai misijai pritarė ne 
tik Petras, visuotinės Bažnyčios galva, ne tik Jokūbas, 
Jeruzalės Bažnyčios galva, bet ir Kristaus numylėtasis moki- 
nys šv. Jonas; taigi visi trys pirminės Bažnyčios šulai ir di- 
džiausieji autoritetai (Gal 2,9. Šv. Paulius paminėjo dar ir 
kitą faktą, kuris iškelia jo apaštališkąjį uolumą ir jo ištiki- 
mybę visuotinei Bažnyčiai. Jis sako, kaip kartą išdrįso pada- 
ryti pastabą pačiam šv. Petrui, kai šis, nenorėdamas papik- 

tinti žydų, stengėsi laikytis ritualinių Senojo Testamento 
reikalavimų ir taip rizikavo užgauti krikščionis iš pagonių 
(Gal 2,11 ir t.). 

Visus šiuos faktus pagonių apaštalas mini gindamasis 
nuo žydų krikščionių puolimų. Mat krikščionys žydai puolė ir 
niekino šv. Paulių, nes jis apaštalavo tarp pagonių ir nesilaikė 
Senojo Testamento ritualinio Įstatymo. Jie teigė, neva šv. 
Paulius nesąs joks apaštalas, nes jis nebuvęs vienas iš Dvyli- 
kos. Nurodinėjo, jog reikią klausyti tik šv. Petro, nes jis esąs 
Bažnyčios galva, ir šv. Jokūbo, nes jis - Viešpaties pusbrolis 
ir paties Jėzaus paskirtas pirmosios, t.y. Motinos Bažnyčios 
Jeruzalėje galva. Žydai ypač gerbė šv. Jokūbą, nes jis, būda- 
mas Jeruzalėje tarp žydų, ištikimai laikėsi Senojo Testamento 
religinių praktikų (Apd 15, 13-21; 21,17 ir t.Jė. 

Jie tačiau pripažino Petrą ir rėmėsi jo autoritetu, ypač dėl 
visuotinės Bažnyčios. Pavyzdžiui, Korinto tikintieji, sukurstyti 
žydų, sukilo prieš šv. Paulių sakydami, jog pripažistą tik 
Petro autoritetą (1 Kor 1,12). Nors šv. Paulius buvo įsteigęs 
Korinto Bažnyčią, o šv. Petras tenai niekada nebuvo, korintie- 
čiai vis tiek rėmėsi jo autoritetų, nes žinojo, jog šv. Petras yra 
vyriausioji Bažnyčios galva. Šv. Paulius, atsakydamas 
korintiečiams, neneigė Petro autoriteto, jis tik ragino visus 
laikytis vienybės, kaip ir jis pats buvo vieningas su Petru ir 
kitais Kristaus Evangelijos skelbėjais (Ef4,4-6; 1 Kor 1,10-16; 
2,4-9. Šv. Paulius pagaliau atmeta žydų puolimus įrodyda- 
mas, jog jis apaštalauja visiškai sutardamas ir su šv. Petru, ir 
su šv. Jokūbu. 

c. Pagalbinė veikla. - Apaštalams jų veikloje talkino įvai- 
rūs pagalbininkai, kuriuos galima suskirstyti į dvi grupes: 
misionieriai ir dvasininkai. 

Misionieriai. Jie paprastai vadinami ir charizmatikų vardu, 
nes jų pašaukimas ir veikla buvo susijusi su charizmatinėmis 
dovanomis. Kaip apaštalai, šieji keliaudavo iš vietos į vietą, 
skelbdami Evangeliją ir padėdami apaštalams kurti ir tvarkyti 
krikščioniškąsias bendruomenes. Tarp misionierių, arba cha- 
rizmatikų, šv. Paulius mini pranašus, evangelistus, ganyto- 
jus, mokytojus (Ef 4,11 ir t.). Misionierių veikla reiškėsi taip: 


6 Plg. Hegesippus. Commentariorum de Jacobo, lib. V; žr. Eusebius 
Caesariensis. Historia Ecclesiastica. II, 23, 6 // PG 20, 197 B. 

jie skelbė Evangeliją, skleidė tikėjimą Jėzumi Kristumi, 
panaudodami charizmatines dovanas, kurias šv. Paulius nu- 
rodo kaip Šventosios Dvasios teikiamas dovanas ir jas įvar- 
dija kaip „išminties žodis“, „pažinimas“ ir „tikėjimas“ (1 Kor 
12,8-9,. 

Jie tvirtino ir ugdė tikėjimą, rodydami nuostabius žen- 
klus, darydami stebuklus Šventosios Dvasios teikiamų cha- 
rizmų galia. Tarp šių charizmų yra minimos: „gydymo do- 
vana“, „stebuklingi darbai“, „pranašavimas“ ir „dvasių atpaži- 
nimas“ (1 Kor 12,9-10). 

Misionieriai aiškino ir tvirtino tikėjimą, atskleisdami per 
charizmas gaunamo apreiškimo dėka įvairias tikėjimo tiesas. 
Tarp šių šv. Pauliaus mini „kalbų dovaną“ ir „kalbų aiški- 
nimą“ (1 Kor 12,10). 

Misionieriai, arba charizmatininkai, kaip ir apaštalai, 
buvo paties Dievo pašaukti, įkvėpti ir siųsti skelbti Evangeli- 
jos, talkinti Dvylikai. Jų misija buvo laikina, jie privalėjo pa- 
dėti apaštalams skleisti Evangeliją ir informuoti pirmąsias 
krikščioniškas bendruomenes. Ši misija baigėsi su apaštalais. 
Žinome, jog Dievo apreiškimas ir ordinarinės charizmatinės 
dovanos po apaštalų jau nebuvo teikiamos. 

Dvasininkai. - Jie priklausė prie hierarchijos, todėl turėjo 
ir hierarchininkų vardą. Jie buvo žmonių parinkti, bet skirti 
dieviškajai misijai. Buvo pašaukti, kad talkintų apaštalams, 
atliekant religines apeigas, taip pat tvarkant paskiras Bažny- 
čias. Vadinasi, viena, jie buvo kulto tarnai, o kita, - atliko ad- 
ministracines pareigas. Dvasininkai paprastai pastoviai 
gyvendavo vienoje kurioje nors vietoje, ne kaip apaštalai ir 
misionieriai, kurie keliaudavo iš vienos vietos į kitą. Tarp 
dvasininkų yra skirtini: diakonai, presbiteriai ir vyskupai. 

Diakonai. - Pirmieji diakonai buvo išrinkti ir paskirti apaš- 
talų Jeruzalėje. Jų buvo septyni. Greičiausiai ir šis skaičius, 
kaip ir dvylikos apaštalų, buvo simbolinis. Mat žydams sep- 
tyni buvo šventas skaičius (plg. Pr. 2,3; 7,2; 2 Kar 5,10; Iš 
34,21; Mt 18,22). Diakonai buvo ne tik išrinkti ir paskirti, bet 
taip pat ir pašvęsti, kad atliktų jiems skirtą tarnystę. Apašta- 
lai, kaip rašo šv. Lukas, pirmuosius diakonus pašventė rankų 
uždėjimu (Apd 6,1-6). Pradžioje diakonams buvo pavesta rū- 
pintis vargšų šelpimu. Vėliau jiems buvo leista pamokslauti ir 
krikštyti, bet jie neturėjo galios suteikti Šventąją Dvasią 

rankų uždėjimu, kaip apaštalai (Apd 8,4-17. Dar vėliau 
diakonai drauge su vyskupais, nors būdami už šiuos žemes- 
nio rango, tvarkė paskiras Bažnyčias (Fil 1,1; 1 Tim 3, 8. 12). 

Presbiteriai, arba vyresnieji.- Senajame Testamente kal- 
bama apie vadinamuosius vyresniuosius (seniores). Jie buvo 
aukštieji tautos pareigūnai, daugiausia teisėjai (Iš 18, 13-26; 
Joz 9,11; 1 Kar 11,3). Kristaus laikais vyresnieji drauge su 
Rašto žinovais ir vyriausiaisiais kunigais sudarė Sinedriją, 
t.y. aukščiausiąją žydų tautos tarybą (Mt 27,14; Mk 11,27; Lk 
22,36). Žydų, gyvenančių diasporoje, sinagogoms vadovavo 
vyresniųjų Kolegijos (Lk 7,3; Mt 10,17; Mk 13,9/. Apaštalai, 
sekdami žydų sinagogų pavyzdžiu, paskiras Bažnyčias tvarkyti 
patikėdavo keliems rinktiniams asmenims, kurie buvo va- 
dinami tuo pačiu vyresniųjų vardu kaip ir sinagogų valdytojai. 

Vyresnieji, kaip ir diakonai, būdavo ne tik paskiriami, bet 
taip pat ir pašvenčiami, kad galėtų atlikti jiems skirtas parei- 
gas (Apd 14,22). Vyresnieji valdė atskiras krikščioniškąsias 
bendruomenes kolegialiai (Tit 1,5), tvarkė atskirų bažnyčių ir 
išorinį - administracinį, ir vidinį - religinį gyvenimą. Jie teikė 
sakramentus (Jok 5,14), turėjo galią suteikti Šventąją Dvasią 
rankų uždėjimu (Apd 13,2). Taigi jie buvo vyresni už diako- 
nus (Apd 8,14). Vyresnieji teikė patarimų apaštalams, daly- 
vavo lygiomis teisėmis su apaštalais Jeruzalės Susirinkime 
(Apd 15, 6. 23). Vyresniųjų autoritetas Bažnyčioje buvo toks 
didelis, kad šį titulą sau savinosi apaštalai Petras (1 Pr 5,1) ir 
Jonas (2 Jn 1,1). Tačiau reikia pasakyti, kad Petras, nors 1T 
vadina save presbiteriu, bet pabrėžia savo viršenybę šiems (1 
Pr 5, 1). 

Vyskupai. - Vyskupo titulas paeina iš graikiško žodžio 
episkopos. Juo paprastai žymimas valdininkas, agentas, ins- 
pektorius*. Bažnyčiai diena iš dienos plečiantis ir jos gyveni- 
mui neišvengiamai komplikuojantis, šalia apaštalų ir 
presbiterių ilgainiui pasirodė nauji hierarchiniai pareigūnai, 
vadinami vyskupais (Apd 20,28; Fil 1,1; 1 Tim 3,2; Tit 1,7). Jie 
buvo iš presbiterių. Šv. Paulius kalba apie vyskupus ir 
presbiterius, nedarydamas tarp jų skirtumo (Apd 20,17-28; 


7 P. Benoit. Les origines apostoligues de !Episcopat. Bruges, 1963, p. 
19 ir t. 
8 Ten pat, p. 26-31. 

Tit 1,5-7). Tačiau tarp jų buvo skirtumas ir ne dėl pašaukimo, 
bet dėl pareigų ir kompetencijos. Ir presbiteriai, ir vyskupai 
priklausė prie Bažnyčios vyresniųjų ir turėjo kunigo šventi- 
mus. Presbiteriai kolegialiai valdė paskiras Bažnyčias, o 
vyskupai būdavo renkami presbiterių arba apaštalų (Tit 1,5 ir 
t.) ir siunčiami atlikti specialių patikrinimo, atstovavimo, pir- 
mininkavimo ar kitokių uždavinių. Šv. Paulius ypač pabrėžia 
pirmininkavimo uždavinį, kurį turėdavo atlikti vyskupai (1 
Tes 5,12; Žyd 13,7. 17. 24). Jis įsako Timotiejui, kad būtų 
duodamas dvigubas atlyginimas tiems presbiteriams, kurie 
turi pirmininkavimo pareigas (1 Tim 5,1 A. Taigi ir presbiteriai 
skyrėsi tiek einamųjų pareigų, tiek gaunamo atlyginimo 
atžvilgiu. Presbiterių Kolegijos paskirose Bažnyčiose, kad 
vadovavimo darbas būtų sėkmingesnis, išsirinkdavo sau 
pirmininką. Panašiai tvarkėsi ir žydai —- jų vyresnieji sinago- 
goms tvarkyti išsirinkdavo sau pirmininką“. Presbiterių 
išrinktas Kolegijos pirmininkas, kad išsiskirtų iš kitų, buvo 
vadinamas vyskupu. 

Trys apaštalų skirti dvasininkų laipsniai sudarė Bažnyčios 
hierarchijos pamatą visiems laikams. Apaštalai tiesiogiai ar 
per tarpininkus pasirūpino gera Bažnyčios organizacija, nu- 
rodė pagrindines gaires, kaip Bažnyčia ateityje turi tvarkyti 
tiek vidinį, tiek išorinį savo gyvenimą. 


VYSKUPAI 


Po apaštalų mirties pamažu pradėjo iškilti vyskupų 
autoritetas. Kaip žinome, apaštalai darbavosi tiesiog veikiami 
Šventosios Dvasios. Jie veikė Bažnyčioje ir ją tvarkė teokrati- 
niu būdu. Teokratinę santvarką Dievas buvo davęs savo iš- 
rinktajai tautai ir tik nenoriai vėliau ją pakeitė į monarchinę 
formą, bet tik politinėje srityje, o Sinagoga visą laiką išlaikė 
teokratinę tvarką. Šią tvarką Kristus paliko ir savo Bažnyčiai, 
kuri turėjo pakeisti Sinagogą žmonijos išganymo vyksme. Jis 
aiškiai sakė: „Ir štai aš esu su jumis per visas dienas, iki pa- 
saulio pabaigos“ (Mt 28,20); „Aš esu vynmedis, o jūs šakelės. 
Kas pasilieka manyje ir aš jame <...> nuo manęs atsiskyrę jūs 
negalite nieko nuveikti“ (Jn 15,5. 4); „aš paprašysiu Tėvą, ir 


2 Ten pat, p. 45. 

jis duos jums kitą Globėją, kuris liktų su jumis per amžius“ 
(Jn 14,16); „Nepaliksiu jūsų našlaičiais - ateisiu pas jus“ (Jn 
14,18). Taigi ir po apaštalų Bažnyčia liko valdoma Šventosios 
Dvasios Kristaus vardu ir jo galia. Kaip šv. Petras turėjo 
aukščiausiąją valdžią, nes atstovavo Kristaus asmeniui, taip 
ir Petro įpėdiniai vadovauja Bažnyčiai, atstovaudami tam pa- 
čiam Kristui, nematomam, bet tikrai Bažnyčios Galvai. 
Teokratinė tvarka remiasi asmenimis, o ne bendruomene, 
individais, o ne kolegija. Štai kodėl bažnyčios gyvenime ilgai- 
niui išliko vadovaujantys asmenys, o išnyko kolegijos, iškilo 
vyskupai, o išnyko presbiterių kolegijos. I a. pabaigoje, kaip 
matyti iš Apokalipsės (Apr 1-3), Mažojoje Azijoje visur reiškėsi 
individuali monarchinė vyskupų valdžia. Tai patvirtina ir šv. 
Ignacas Antiochietis. Žinomas jo posakis: „Ubi episcopus, 1bi 
Ecclesia- Kur vyskupas, ten Bažnyčia“ 19. Taigi ilgainiui 
vyskupai paveldėjo apaštalų poziciją Bažnyčioje. Tačiau 
vyskupai paveldėjo tik dalį vyskupų autoriteto ir jų turėtų ga- 
lių. Skirtumas tarp vyskupų ir apaštalų aiškiai matomas iš 
šv. Pauliaus žodžių. Apaštalai buvo charizmatikai, o vysku- 
pai - ne. Apaštalas yra paties Dievo pašauktas, išrinktas ir 
paskirtas (Gal 1,1-2; 1 Kor 12,28). Jis yra paties Dievo 
išmokytas (Gal 1,11; Ef 3,2-9) ir jo siųstas skelbti Evangeliją 
(1 Kor 1,17; Gal 1,15' Kol 1,18,24). Apaštalas turėjo būti Kris- 
taus prisikėlimo liudytojas (1 Kor 15) ir apdovanotas 
antgamtinėmis galiomis (1 Kor 2,3 ir t., 2 Kor 12,11 ir t.; Gal 
3,1-6; Rom 16,18). Tuo tarpu vyskupas buvo išrenkamas 
žmonių (Tit 1, 5). Jis buvo pašventinamas, kad galėtų eiti 
savo pareigas, bet nei antgamtinių galių, nei charizmatinių 
dovanų per pašventinimą jis negaudavo. Apaštalai veikė visur 
kur remdamiesi antgamtinėmis galiomis, vyskupai, nors ir 
buvo gaivinami ypatingų Dievo malonių, tačiau savo veikloje 
turėjo remtis žmogiškomis dorybėmis, kurias jiems tas pats pa- 
gonių Apaštalas primygtinai rekomendavo (1 Tim 3,1-7; Tit 1,5). 

Šv. Petras ir šv. Jonas save laikė aukščiau už presbiterius 
ir vyskupus, pabrėždami savo apaštalinį prakilnumą (1 Pt 
5,1-3; Apd 2-3). 


10 L. Marchal. Evėgues // Dictionnaire de la Bible, Supplėment. T. 2, p. 
1328 ir tt. 

Vyskupai, kad galėtų vykdyti teokratinės valdžios, kurią 
Kristus paliko Bažnyčioje, funkcijas, patys neturėdami 
charizmatinių dovanų, kokias turėjo apaštalai, ir negaudami 
tiesioginių įsakymų iš Kristaus, turi priklausyti ir veikti 
vienybėje su tuo, kuris yra Kristaus Vietininkas žemėje, kuris 
yra įpėdinis to, kuriam Kristus patikėjo aukščiausiąją valdžią, 
kad veiktų jo vardu ir atstovautų jo asmeniui Bažnyčioje, bū- 
tent šv. Petro. Romos popiežius, Petro įpėdinis, atstovauja 
Kristui ir veikia jo asmenyje valdydamas Bažnyčią. Visi 
vyskupai turi būti vienybėje su juo, kad jų veikimas ir jų val- 
džia būtų paties Kristaus, t.y. teokratinė. 

Šita prasme apie vyskupus kalba ir Vatikano II Visuotinis 
Bažnyčios Susirinkimas. Ir individualioje, ir kolektyvinėje 
veikloje, kurią Santaryba ypač pabrėžia!!, vyskupai vykdo 
savo teorinės valdžios funkcijas tik vienybėje su popiežiumi ir 
priklausomi nuo jo kaip Kristaus vietininko!2. 


11 Constitutio Apostolica Lumen gentium. Nr. 22 // S. Oecumenicum 
Concilium Vaticanum II, Constitutiones. Roma, 1966, p. 131. 
12 Decretum Christus Dominus. Nr. 3; Lumen Gentium. Nr. 22. 

STRAIPSNIAI PERIODINĖJE 
SPAUDOJE 


MŪSŲ GYVENIMO VILTIS 


Šį straipsnį parašiau šv. Kalėdų proga 1986 m.; jis buvo 
išspausdintas Draugo 1986 m. gruodžio 20 d. numeryje. 


Zymi JAV rašytoja Taylor Caldwell romane The Polog of 
the Love kalba apie turtingą, bet nelaimingą moterį. Ši mote- 
ris turėjo viską, ką Žemės gyvenimas gali duoti. Buvo tur- 
tinga, gyveno ištaigingai. Daug kas prieš ją lankstėsi, daug 
kas jos draugyste didžiavosi. Jos salonuose skambėjo bran- 
gaus šampano stiklai, klegėjo linksmos kalbos, šlamėjo bran- 
gios ponių suknios. 

Visa tai tačiau nedarė jos laimingos. Atvirkščiai, slenkant 
gyvenimo dienoms į pavakarį, toji moteris vis labiau ėmė 
jausti savo sieloje tuštumą ir nerimą. Už ko užsikabinti? Kur 
ir kaip rasti vidinę ramybę? Kaip suvokti tikrąją gyvenimo 
prasmę? Jaunystėje buvo girdėjusi, kad yra Dievas, kad jis 
galįs padėti, kai niekur kitur negalima rasti pagalbos. Bet 
Dievas iki šiolei jai buvo svetimas. Ji jo nepažino, nes buvo iš- 
auklėta be tikėjimo. 

Dievas! Ar jis tikrai yra? Ar tai nėra vien žmonių 
išsigalvojimas, kad sunkumuose būtų galima, tikint jį, rasti 
paguodą, nors ji būtų ir apgaulinga? O jei Dievas tikrai būtų, 
tai kaip prie jo prieiti, kaip su juo palaikyti ryšį? 

Šių minčių slegiama, kartą ji aplankė vieną kunigą ir pa- 
klausė: „Kunige, sakykite, ar jūs tikrai tikite, kad yra Dievas 
ir kad jis yra toks, kokį daugelis žmonių vaizduojasi, būtent 

geras ir galingas?“ Kunigas ramiai atsakė: „Ponia, pagalvo- 
kite, argi aš būčiau kunigas ir čia sėdėčiau, jei netikėčiau?“ 

Ar jūs tikite Dievą? Ar jis tikrai yra? Ar jis yra toks, kokį 
daugelis tiki? - Tai klausimai, kuriuos neretai išgirsime ne iš 
vieno lūpų. Tai nelaimingi žmonės. Jie skęsta netikrume. Nors 
būtų pertekę žemiškomis gėrybėmis, kaip anoji romano moteris, 
jie jaučia vidinę tuštumą: juos kamuoja netikrumas, artėjantis 
gyvenimo vakaras juos gąsdina; jaučia, kad kažko jiems trūksta, 
bet nesuvokia, - ko, ir neišmano, kaip iš viso to išsivaduoti. 

Jie švenčia Kalėdas kaip visi kiti, bet nesuvokia tikrosios 
šios šventės prasmės, todėl nepatiria dangiškos palaimos, nes 
ją išgyvena tik tie, kurie tiki Dievą ir kurie yra mieli Dievui, 
kaip tai skelbė angelai Kristui gemant Betliejaus prakartėlėje. 

Pranašo Izaijo pranašysčių knygoje skaitome, kad, kai 
Judėjos karalius Ahazas ėmėsi stiprinti Jeruzalės gynybą dėl 
gresiančio priešų užpuolimo, Dievas siuntė pas jį pranašą, 
kad tas užtikrintų, jog Dievas ateis į pagalbą - neleis, kad 
Judo karalystė būtų sunaikinta. Šį pažadą Viešpats buvo 
pasirengęs užtikrinti antgamtiniu ženklu, kokio tik karalius 
prašytų. Bet Ahazas atsisakė tokio ženklo prašyti, neva 
nenorėdamas Dievo gundyti. Ir vis dėlto Dievas nurodė žen- 
klą, kuris laidavo Judo karalystei išgelbėjimą. Mat iš Judo 
genties turėjo kilti žadėtasis Mesijas, ir jis turėjo gimti iš vyro 
nepaliestos mergaitės (Iz 7,9-14).. 

Izaijo pasakyta pranašystė išsipildė, kai vieną naktį Betlie- 
jaus prakartėlėje iš Mergelės Marijos gimė pranašautas Ema- 
nuelis, viengimis Dievo sūnus. Per Kalėdas mes minime ir 
šloviname šį Dievo Sūnaus įsikūnijimą ir buvimą su mumis, 
kad mus išganytų. 

„Dievas su mumis!“ Nuo anos šventos nakties, kai Betlie- 
juje gimė Emanuelis, mes jau nesame vieni. Dievas yra su 
mumis. Jis laiduoja savo antgamtinę pagalbą žemės gyve- 
nime, o amžinybėje yra paruošęs dangaus laimę. 

Minėtoji rašytoja Taylor Caldwell cituotame romane ap- 
rašo tokią sceną. 

Moteris, kuri klausė kunigą, ar jis tiki Dievą, pati tampa 
tikinti. Tikėjimas jai padeda nugalėti vidinius sunkumus: 
netikrumą, baimę, neviltį. Ji kalbasi su savo marčia. Ši skun- 
džiasi dėl nelaimingo gyvenimo moterystėje. „Mūsų mote- 
rystė, - sako ji, - priėjo liepto galą. Nėra vilties ją išgelbėti“. 

„O ne, - atsako anyta, - pagalba yra. Juk yra Dievas. Turime 
gėdytis, kad jį buvome užmiršę“. 

Yra Dievas! Jis gali ir yra pasirengęs padėti kiekvienam, 
kuris jo šaukiasi! Deja, vieni jį užmiršta, kiti tariasi galį be jo 
apsieiti, kaip tai atsitiko su karaliumi Ahazu. Ir vis dėlto kiek- 
vienas anksčiau ar vėliau patiria, jog be Dievo, remiantis vien 
savo žemiškomis jėgomis, neįmanoma nugalėti visų vidinių ir 
išorinių sunkumų. Laimingas tas, laiku atsimenąs, jog yra 
Dievas, kuris nori ir gali padėti, kai iš niekur negalima su- 
laukti pagalbos. 

Yra Dievas! Bet kas jis? Yra tokių, kurie vaizduojasi, it Die- 
vas būtų kokia Būtis, kuri nieko bendra neturi su žemės žmo- 
nėmis. Kiti Dievą mano esant griežtą valdovą, kuris tik drau- 
džia ir baudžia, tik smerkia ir teisia. Neretai girdimi itin Žiau- 
rūs žodžiai, kuriuos poetas Felice Romano deda į Romos 
prokonsulo Polionio lūpas viename pokalbyje su drūzų kunige 
Adalgisa: „Tu meldiesi, - sako jis, - į žiaurųjį Dievą. Jis yra 
priešingas tavo ir mano troškimams“ (iš libreto operos Norma). 

Prisimena man scena iš rašytojo Henry Gheono istorinės 
dramos Kaukė ir Malonė. Veiksmas vyksta Romos imperato- 
riaus Diokletiano laikais karališkuosiuose rūmuose. Impe- 
ratoriaus rūmų artistas Genezijus rengėsi vaidinti dramą iš 
krikščionių gyvenimo —- turėjo atlikti šv. Adriano vaidmenį, 
tad jam reikėjo susipažinti su krikščionimis. Genezijui tai ne- 
buvo sunku, nes jis turėjo brolį Feliksą, kuris buvo krikščio- 
nis. Taigi kreipėsi į jį gauti žinių apie krikščionis ir ypač apie 
šv. Andrianą. Pokalbis tarp dviejų brolių prasideda polemika. 


Genezijus sako Feliksui: 

- Tas jūsų Dievas yra fantazija, o ne realybė. 

- Ne, - atsako Feliksas, - Dievas, kurį mes tikime, yra rea- 
lybė: tai iš dangaus nužengęs ir įsikūnijęs Kristus, dangiškojo 
Tėvo Sūnus. 

- Jei jūsų Dievas tikrai būtų žmogiškos prigimties, tai jis tu- 
rėtų suprasti žmogiškus jausmus ir troškimus. Kodėl tas vis- 
kas jums draudžiama? Kodėl Kristus žada jums tik kančias? 
Kodėl reikalauja pasiaukojimo iki mirties? 

— O ne, brolau, - atsako Feliksas, - Kristus mums iš tikrųjų 
daugiau duoda, negu reikalauja. Jis teikia mums kalčių atlei- 
dimą. Jis laiduoja amžiną laimingą gyvenimą danguje. Kristus 

graso pasmerkimu tik tiems, kurie atmeta jį, nusigręžia nuo jo. 
Atvirkščiai, Kristus pripildo mus džiaugsmo ir meilės tiek, kad 
mes pajėgtume jaustis esą laimingi net ir kančiose. Nes ži- 
nome, kad per kančią artėjame prie dangaus, prie pilnutinės 
laimės tenai. 


Betliejaus prakartėlė patvirtina, kad Feliksas sakė tiesą ir 
įtikino savo brolį Genezijų, jog Kristus nėra abstrakcija, nėra 
fantazijos kūrinys, o istorinė asmenybė. Šitai užtikrintai paliu- 
dija apaštalas Jonas savo Evangelijos prologe. Apaštalas pri- 
mygtinai teigia: „Pradžioje buvo Žodis. Tas Žodis buvo pas 
Dievą, ir Žodis buvo Dievas <...> Tas Žodis tapo kūnu ir gyveno 
tarp mūsų; mes regėjome jo šlovę - šlovę Tėvo viengimio Sū- 
naus, pilno malonės ir tiesos“ (Jn 1,1-14). Šis Dievo Žodis gimė 
žmogumi ir nužengė iš dangaus ne teisti, o gelbėti nusidėjusios 
žmonijos (Jn 3,17). Žmogaus Sūnus atėjo ne pražudyti žmonių 
gyvybių, o gelbėti (Lk 9,56). Tai yra mūsų Dievas, jį mes tikime, 
prieš jį lenkiamės, jį garbiname suklupę prie prakartėlės. 

Genezijus, jau ne pagonis, o tikintis krikščionis, taip pui- 
kiai vaidino, taip įsijautė į šv. Adriano vaidmenį, kad 
imperatorius susižavėjęs liepė pašaukti jį ir pareikalavo, kad 
tas nusiimtų kaukę, kuria buvo pridengęs veidą. Mat valdo- 
vas norėjo ne tik jo balsą girdėti, bet ir jo veidą pamatyti. 
Genezijus atsakė: „Valdove, aš jau nusiėmiau kaukę nuo savo 
sielos. Aš jau nesu tas, kas buvau. Malonė iš dangaus padarė 
tai, kad mano Dievas yra jau ne Jupiteris ir ne imperatorius, 
o Kristus, Betliejuje gimęs žmogus - Dievo sūnus“. 

Gausūs gyvenimo įvykiai rodo, kad Kristus yra istorinė as- 
menybė, žmonijos Atpirkėjas, viengimis Dievo Sūnus. 

Dr. Rafaelis Spahnas, buvęs Vorkutos kalinys, viename 
Vienos dienraštyje 1955 m. rašė: „Tai buvo 1950 metų Kalėdų 
naktis anoje mirties stovykloje. Tarp kalinių buvo daug kata- 
likų. Buvo ir kunigas Augustinas Dirvelė, pranciškonas. Jis 
pasirengė aukoti Bernelių šv. Mišias pirtyje. Tai mažiausiai 
kontroliuojama vieta. Visa tai buvo paruošta taip, kad anomis 
sąlygomis ir nebuvo galima geriau paruošti. Altorius - dėžės. 
Kryžius - iš pagalių, žvakės - iš duonos. Patena - iš kon- 
servų dėžutės. Ostijos - iš kalėdaičių. Laimė, buvo turėta 
tikro vyno. Kunigas atsistojo prie improvizuoto altoriaus su 
kasdieniais darbo drabužiais. Šv. Mišios. Šv. Komunija. Pa- 

mokslas. Atrodė, lyg tai būtų sapnas. Neapsakomas džiaugs- 
mas pripildė visų sielas. Veidai spindėjo laime. Iš akių riedėjo 
ašaros. Iš lūpų patylomis aidėjo giesmės. Stille Nacht - Tylią 
naktį melodijos aidai įvairiomis kalbomis. Visi juto ir išgyveno 
gaivinančią, dieviškąją realybę. Tai pergalė. Tai išganymas. 
Tai šviesi viltis ir aiški tiesa. Tai Kristus išganytojas. Jis yra 
čia, yra su mumis, šiame baisiame kančių ir mirties lageryje“. 

Pajuskime ir mes aną Dieviškąją Betliejaus realybę: Kris- 
tus yra su mumis. Jis - įsikūnijęs Dievo Sūnus - yra mūsų 
Pagalba ir Viltis, Išsigelbėjimas ir Šviesa, kuri šviečia mums 
kelią žemiškojo gyvenimo tamsumoje, kad pasiektume žemiš- 
kos kelionės tikslą —- dangaus džiaugsmą amžinybėje. 


ŠVENTOJI ŠEIMA 


Reaguodamas į Vlado Balkevičiaus klaidinantį straipsnį 
komunistinėje spaudoje 1986 metų pradžioje apie Šv. 
Šeimą, parašiau straipsnį „Šv. Šeima ir Kristaus istorišku- 
mas“, kurį išspausdino Draugas 1986 m. birželio 17 d. nu- 
meryje. Čia jį pateikiu visą. 


Lietuvoje sovietų lietuvių kalba leidžiamas žurnalas Tary- 
binė moteris 1986 m. 2 ir 3 numeryje išspausdino Vlado 
Balkevičiaus Šventoji Šeimyna. Autorius pripažįsta, kad yra 
maža žinių apie Šventąją Šeimą, tačiau drįsta reikšti savo iro- 
nišką nuomonę apie Jėzaus dieviškumą ir Švenčiausiosios 
Motinos nekaltumą. 

Redakcija savo ruožtu prideda prierašą, esą dėl Kristaus 
asmenybės ginčijamasi. Mat vieni jį laiką istorine, o kiti — 
mitologine asmenybe! Palikime sovietų mokslininkus su jų 
abejojimais. Klausiame tik: kurio Kristaus - legendinio ar 
istorinio žurnalas skaičiuoja savo parašytą datą- 1986? 
Tenkinamės vien šia pastaba. Nėra reikalo įrodinėti Kristaus 
istoriškumo, kai neigimas neturi jokio rimto pagrindo, kai net 
pats autorius mini faktus, kurie vienaip ar kitaip patvirtina 
istoriškumą. 

Autorius cituoja žydų Padavimo ir apokrifinių raštų kai 
kuriuos teiginius, esą Marija buvusi išprievartauta ir taip 

pradėjusi Jėzų. Tačiau jis pats šiems teigimams neteikia 
istorinės vertės — tai laiko tik nuogirdomis. Autorius labiau 
linkęs neigti antgamtinį Jėzaus pradėjimą ir Marijos 
skaistybę, remdamasis kai kuriais Evangelijos tekstais. 

Visų pirma v.Balkevičius cituoja Mato Evangelijos tekstą, 
kur sakoma: „Jam [Juozapui] negyvenus su ja kaip vyrui, ji 
pagimdė Sūnų“ (Mt 1,25). Graikiškame tekste vartojama žodis 
oti „iki“, todėl kai kas verčia - „Juozapas jos nepažino, iki ji 
pagimdė sūnų“. Minėtasis autorius iš čia daro išvadą, kad po 
Jėzaus gimimo Juozapas ir Marija bus gyvenę normalų gyve- 
nimą ir turėję daugiau vaikų. Tačiau jis tikriausiai nežino, 
kad graikiškasis oti „iki“ dažnai turi nurodomąją, o ne prieš- 
pastatomąją prasmę. Šiame tekste evangelistas siekia vien 
pabrėžti, kad Juozapas nėra tikras Jėzaus tėvas, kad Marija jį 
pradėjo iš Šventosios Dvasios pirma, negu Juozapas ją 
parsigabeno kaip žmoną į savo namus. 

Autorius savo teigimą, esą Marija ir Juozapas bus turėję 
daugiau vaikų ir Marija nebus likusi mergystės būklėje, kaip 
tai moko Bažnyčia, remia dar kitais Evangelijų tekstais. 

Jėzus vadinamas pirmgimiu (Lk 2,6—7). Tačiau tai nereiš- 
kia, kad Marija turėjo kitų vaikų. Tai tik rodo, kad Jėzus ti- 
rėjo pirmgimio privilegijas ir pareigas. Mat pagal Mozės įsta- 
tymą kiekvienas pirmgimis Izraelyje turėjo privilegiją atsto- 
vauti šeimai bei užtikrinti jos tęstinumą. Bet o, jis buvo 
laikomas priklausantis išimtinai Dievui ir turėjo būti išperka- 
mas specialia auka, prisimenant Izraelio pirmgmių išgelbė- 
jimą Egipte (plg. Iš 34,20; Kun 27,26, Sk 3,13; Lk 2,23. Ir 
viengimis žydų buvo vadinamas pirmgimiu dėl jam 
priklausančių specialių teisių. Jėzus evangelisto Jono vra 
tituluojamas kaip Tėvo viengimis (Jn 1, 14). 

Evangelijose kalbama apie Viešpaties brolius. Evangelistas 
Matas (Mt 13,55) išvardija keturis vadinamuosius Jėzaus bro- 
lius. Apie tariamus Viešpaties brolius - jų kilmę ir apaštališkaą 
veiklą - parašiau disertaciją Šventojo Rašto daktaro laipsniui 
gauti, todėl šiuo klausimu galiu pasakyti moksliškai pagristą 
teigimą. Cituojamieji Viešpaties broliai iš tiesų buvo Jėzaus 
pusbroliai, būtent Juozapo brolio Klopo ir jo žmonos Marijos 
vaikai. Tai liudija Tradicija ir tai matyti iš pačių Naujojo 
Testamento tekstų. Evangelistas Morkus mini, kad Velykų 
rytą skubėjo prie kapo tarp kitų moterų ir Marija, Jokūbo 

motina. Be abejonės, čia turima mintyje Jokūbas, Viešpaties 
brolis, apaštalas ir pirmas Jeruzalės vyskupas, kuris pirmi- 
nėje Bažnyčioje buvo laikomas Bažnyčios kolona ir statomas 
šalia Petro (Gal 2,9). Evangelistas Jonas teigia, kad ant Kalva- 
rijos kalvos, prie kryžiaus, stovėjo Jėzaus motina, jos sesuo 
Marija Klopienė ir Marija Magdalietė (Jn 19,25). Marija Klo- 
pienė iš tikrųjų buvo Švenčiausiosios Motinos brolienė, o ne 
sesuo, būtent, Juozapo brolio Klopo žmona. Hebrajų kalbos 
žodynas yra neturtingas. Brolio ir sesers titulais buvo nuro- 
domi ne tik tikrieji broliai, seserys, bet ir giminaičiai, o kar- 
tais net ir šiaip artimieji. Juk ir mūsų žmonių kalboje neretai 
pusbroliai ir pusseserės pavadinami broliais, seserimis. 

Kiek žinome iš Padavimo, Marija buvo vienturtė duktė; ji 
gimė, kai tėvai buvo jau senyvo amžiaus. Jėzui pradėjus viešą 
gyvenimą, jos tėvai tikriausiai jau buvo mirę, ir ji iš artimųjų 
turėjo tik Juozapo brolio šeimą; 1r pats Juozapas neabejotinai 
jau buvo miręs. Štai kodėl Jėzus ir jo motina buvo taip arti- 
mai susiję su Klopo šeima ir vadinamaisiais Viešpaties broliais. 

Nepaisydamas artimų ryšių su vadinamaisiais broliais, 
Jėzus, prieš mirdamas ant kryžiaus, savo motiną pavedė 
mylimiausiojo savo mokinio, apaštalo Jono, globai (Jn 19,26 
ir t). Tai būtų nesuprantama, jei vadinamieji broliai būtų 
buvę tikrieji jo broliai, Marijos sūnūs. 

Marija viešojo gyvenimo metu apsilankydavo pas jį, lydima 
vadinamųjų brolių. Tai visai suprantama. Anuomet žydams 
nebuvo priimta, kad moteris viena kur nors keliautų. Ji buvo 
priversta prašyti giminaičių, kad ją palydėtų. Juo labiau kad 
trys iš minimų Viešpaties „brolių“, būtent Jokūbas, Simonas 
Uolusis ir Judas Tadas buvo iš dvylikos apaštalų. 

Vladas Balkevičius tariasi galįs teigti, kad evangelisto 
Jono pastaba, jog net Jėzaus broliai netikėjo juo, esąs įrody- 
mas, kad tai buvę tikri broliai. Gerai pažįstu minimą tekstą. 
Bet šis tekstas jokiu būdu nerodo to, ką teigia V.Balkevičius. 
Giminaičiai žinojo, kad Jėzus gal esąs žadėtasis Mesijas, bet 
jie, kaip ir visi žydai, turėjo klaidingą supratimą apie Mesiją. 
Jie laukė labiau politinio, o ne dvasinio Išgelbėtojo, todėl ra- 
gino, kad Jėzus viešai reikštųsi: rodytųsi minioms, keltų jų 
entuziazmą, kviestų į kovą su romėnais. Vienu žodžiu, Jėzaus 
giminaičiai buvo suinteresuoti, kad jis siektų rodytis esąs Me- 
sijas, bet neturėjo tikro supratimo, nei koks iš tikrųjų turi 

būti Mesijas, nei kad jis yra tikrasis Dievo Sūnus. Apaštalai 
tatai pamažu suprato ir įtikėjo. 

Ypac stebina autoriaus aiškinimai, esą Jėzus buvęs neger- 
biamas ir negerbiantis savųjų. Tokie aiškinimai rodo 
V.Balkevičiaus neišmanymą. 

1. Iš piršto laužtas teigimas, kad Jėzus - jaunuolis, neres- 
pektavęs tėvų. Cituoja Luko Evangelijos tekstą apie dvylika- 
metį Jėzų, likusį šventykloje Jeruzalėje (Lk 2,41 ir tt.). Jėzų tė- 
vai rado ne kur pasilinksminimo namuose, o šventykloje. Čia 
jis buvo tarp Rašto žinovų ir juos stebino savo išmintimi. Į 
Švenčiausiosios Motinos priekaištą Jėzus atsakė ją raminda- 
mas ir primindamas, jog neturėtų dėl jo turėti baimės, nes 
žino, kas jis esąs. Dievo Sūnui negali nieko pavojingo atsitikti. 
Be to, evangelistas, kuris visa sužinojo iš pačios Marijos, 
priduria tokią pastabą: „Jėzus iškeliavo su jais ir grįžo į Naza- 
retą. Jis buvo jiems klusnus. Jo motina laikė visus įvykius šir- 
dyje. O Jėzus augo išmintimi, metais ir malone Dievo ir žmo- 
nių akyse“ (Lk 2,51 ir t.). Tai aiškus žžudijimas, kad jaunuolio 
Jėzaus elgesys buvo pasigėrėjimas ne tik tėvams, bet ir vi- 
siems; ne tik žmonėms, bet ir dangiškajam Tėvui. 

2. Pagal autorių, Jėzus nepagarbiai žiūrėjo į savo motiną. 
Cituojama tekstas, kur Išganytojas kreipiasi į savo motiną, 
vadindamas ją moteriške (Jn 2,3 kr t.). Tai įvyko Galilėjos Ka- 
noje vestuvių proga. Tačiau tai rodo tik V.Balkevičiaus 
Hngvistinį neišmanymą. Hebrajų kalboje žodis moteris turi ir 
perkeltinę prasmę: yra pagarbos titulas. Panašiai kaip italų 
kalboje donna gali žymėti kiekvieną moterį, bet gah būti 
vartojama ir kaip garbės titulas, atsakantis angliškajam lady. 
Jėzus į Švenčiausiąją Motiną kreipėsi žodžiu moteriške, kai 
pavedė ją apaštalo Jono globai. Šiuo didžios meilės momentu 
Jėzus tikrai nestokojo savo motinai pagarbos (plg. Jn 19,26). 

Nestokojo pagarbos ir sūniškos meilės savo motinai Kris- 
tus nei tada, kai įspėtas, kad jo laukia motina ir broliai, pa- 
reiškė, jog jo artimieji yra visų pirma tie, kurie vykdo dangiš- 
kojo Tėvo valią (Mt 12,50). Šiais žodžiais Jėzus norėjo pa- 
brėžti, jog dvasiniai ryšiai yra pranašesni už fizinius, jog visų 
pirma privaloma palaikyti ryšius su Dievu ir jokiu būdu ne- 
teikti pirmumo žmogiškiems, nors ir brangiems, ryšiams. 

3. V.Balkevičius su pasitenkinimu teigia, esą nepagarba ir 
svetimumas Šv. Šeimoje buvęs abipusis, būtent, ne tik Jėzus 

nepaisęs savųjų, bet ir savieji nepagarbiai žiūrėję į jį. Cituoja 
jau minėtą evangelisto Jono tekstą, kur sakoma, kad jo bro- 
liai netikėję juo. Autorius neišmanydamas aiškina šią evange- 
listo pastabą, tartum broliai tyčiojęsi iš Jėzaus, ragindami jį 
eiti į Jeruzalę ir rodytis savo mokslu ir darbais viešumoje. 
Viešpaties giminaičiai iš tikrųjų ne tik nesityčiojo iš Jėzaus, 
save laikančio Mesiju, bet buvo labai suinteresuoti, kad jis 
kuo daugiau rodytųsi esąs Mesijas. Ragino jį eiti į Jeruzalę ir 
ten viešai prisistatyti, kad gautų tautos vyresniųjų, 0 ypač 
minios, pritarimą. Tačiau jie klaidingai suprato, kas yra tasai 


Mesijas. Jie laukė Mesijo tokio, apie kurį kalbėjo Rašto žino- | 


vai: kuris išvaduos tautą iš politinės priespaudos. Jie netikėjo ; 


į Jėzų Mesiją, apie kurį pranašai buvo kalbėję ir koks jis tik< 


rai pasirodė, būtent tas, kuris turėjo kentėti ir per kančią ir 
mirtį ant kryžiaus suteikti atpirkimą, laiduojant dvasinį 
išlaisvinimą iš nuodėmių. Net ir apaštalai bei artimiausieji 
mokiniai iki paskutinio momento,- prieš pat įžengiant į 
dangų, tikėjo, kad Jėzus išvaduos tautą iš politinės priespau- 
dos ir įkurs savo karalystę (plg. Lk 24,18 ir tt.; Apd 1,6 1r t.). 

Minimi Viešpaties broliai sekė paskui Jėzų. Trys iš jų, 
kaip minėjome, neabejotinai buvo pašaukti būti tarp dvylikos 
apaštalų.Visa Klopo šeima palaikė glaudžius ryšius su Šven- 
čiausiąja Motina ir drauge su ja rūpinosi Jėzumi, stengėsi 
jam padėti. Jie sekė paskui jį ir buvo su juo iki paskutiniųjų 
jo gyvenimo valandų, iki mirties ant kryžiaus. Po prisikėlimo 
Jėzus pasirodė Marijai Klopienei drauge su kitomis moteri- 
mis, atskubėjusiomis prie kapo. Pasirodė taip pat Klopui 
pakeliui į Emausą (Lk 24,10. 18 ir tt.). Dar atskirai Jėzus 
pasirodė Jokūbui, žymiausiam iš vadinamųjų Viešpaties bro- 
lių (1 Kor 15,1 ir tt.); jis tapo pirmuoju Jeruzalės vyskupu 
(Apd 15,18 ir tt.; Gal 1,19; 2,9. Jokūbas mirė 62 m. po Kr. 
Jeruzalėje. Buvo žydų nustumtas nuo šventyklos ir užmuštas 
lazdomis. Po jo antruoju Jeruzalės vyskupu tapo jo brolis Si- 
monas. Ir šis mirė kankinio mirtimi. Trečiasis iš Viešpaties 
brolių - Judas Tadas parašė apaštalinį laišką (Jud 1). 

Žinant šitai teigti, esą Jėzus buvęs savo artimųjų : atstum- 
tas, vadinasi, pasirodyti neišmanančių. 

Autoriaus neišmanymas pasirodo dar ir tada, kai jis re- 
miasi kitais dviem tekstais. Cituoja Mk 6,4 ir t. tekstą, betgi 
čia turima mintyje ne giminaičiai, o apskritai Nazareto gyven- 

tojai. Jėzus primena, kad pranašas paprastai nėra vertina- 
mas savo tėviškėje. Autorius taip pat cituoja ir Jn 1,11, bet ir 
čia evangelistas, sakydamas, jog savieji Jėzaus nepriėmė, turi 
mintyje ne giminaičius, o visą Izraelį. 

V.Balkevičius cituoja dar vieną tekstą, - ir jį laiko tiesiog 
pritrenkiančiu, - kur teigiama, kad saviškiai Jėzų vienu mo- 
mentu palaikę išėjusiu iš proto (Mk 3,20 ir t.). Visų pirma 
tekstas turi būti verčiamas - graikų exeste — ne išėjęs iš proto, 
o išėjęs iš savęs, t.y. išėjęs iš žmogiško normalumo ribų. 
Itališkai verčiamas fuori se; prancūziškai — il a perdu les sens; 
vokiškai - er ist ausser sich -—- ausser Sinnen; angliškai - he 
was out of himself arba out of his mind; lkietuviškai pasaky- 
tume kaip galvos netekęs. Antra vertus, Marija 17 giminaičiai 
šiuo atveju parodė Jėzui savo meilę ir rūpestį, o ne panieką. 
Jie atskubėjo susirūpinę, kad jis iš savo uolumo neišeitų iš 
ribų ir nepakenktų sveikatai. 

Reikėtų linkėti V.Balkevičiui atidžiau pastudijuoti Evange- 
lijas, tada galės įsitikinti, kad jose nėra jokių paradoksų, kad 
visa, kur kalbama apie Jėzų, logiškai derinasi. Tie paradoksai 
V.Balkevičiaus galvoje atsirado todėl, kad dėl savo ateistinio 
nusistatymo ne tiesos siekia ieškoti, o tekstus mėgina aiškinti 
taip, kad paneigtų Kristaus dievystę ir Marijos skaistumą, 
taip pat Šv. Šeimos šventumą. 

Norėtume V. Balkevičiui patarti nesiimti rašyti apie tai, ko 
neišmanai, kam nesi pasirengęs. Antraip neišvengiamai apsi- 
juokiama. 


IŠMINČIAI PRIE PRAKARTĖLĖS 


Trijų Karalių šventės proga parašiau straipsnį. Sten- 
giausi paaiškinti šios šventės biblinę prasmę. Straipsnį iš- 
spausdino Tėviškės žiburiai Kanadoje 1986 m. sausio 2 d. 
numeryje. 


1) „<...> štai atkeliavo į Jeruzalę Išminčiai iš Rytų šalies 
(Mt 2,1 ir tt.). 

Evangelistai Matas ir Lukas nurodo vietą ir laiką, kur ir 
kada Kristus gimė, būtent Judėjos Betliejuje, Erodo Didžiojo 
viešpatavimo metu. Gimusio Išganytojo pasveikinti atvyko, — 

greičiausiai iš nūdienės Persijos - Irano, - išminčiai - astrolo- 
gai. Krikščioniškasis Padavimas sako, kad tai buvę trys vyrai; 
minima net jų vardai: Kasparas, Baltazaras ir Melkijoras. 

Tiek žydai, tiek ir persai tikėjo ir laukė ateinančio Mesijo. Žy- 
musis ano meto Persijos dvasinis vadovas Zaratustra kalba apie 
ateisiantį žmonijos Išgelbėtoją. Jį vadina Šaušian - Šventasis. 

Ano meto astrologai tikėjo, kad kiekvieno žmogaus gimimą 
ženklinanti naujai pasirodžiusi žvaigždė. Primintina, jog dar ir 
nūdien girdime sakant: „Jis gimė po gera žvaigžde“. 

Persijos astrologai, vieną naktį stebėdami dangaus kūnų 
judėjimą, staiga pamatė nuostabią žvaigždę - kometą, kuri | 
slinko iš rytų į vakarus, o juk paprastai žvaigždės dėl Žemės / 
sukimosi juda iš vakarų į rytus. Nuostabus reiškinys atkreipė 
astrologų dėmesį. Jiems kilo mintis, ar tik nebus gimęs Mesi- 
jas, ir pasirodžiusi žvaigždė greičiausiai rodo, kur jis bus gi- 
męs. Taigi nedelsdami išsirengė kelionėn ir sekė judančią 
žvaigždę. Išminčiai pasiekė Palestiną ir Jeruzalę, bet vos tik 
įėjo į miestą, žvaigždė nustojo spindėjusi. Vyrai mintijo, jog 
tai ženklas, kad Mesijas bus gimęs kaip tik čia - Jeruzalėje. 
Reikėjo Naujagimį surasti. Kur kreiptis? Aišku, Išganytojas 
turėjo gimti karališkuosiuose rūmuose, - manė jie. Prisistatė 
tad karaliui Erodui. Pasisakė iešką gimusio Mesijo. Papasa- 
kojo apie pasirodžiusią nuostabią žvaigždę, kuri, jų manymu, 
ženklinusi Išganytojo gimimą. Jie ją sekę ir sekdami atvykę į 
Jeruzalę; čia atvykus, žvaigždė staiga nustojo švietusi. Jie tai 
laiką ženklu, kad Mesijas bus gimęs kaip tik Jeruzalėje. 

Erodas, išklausęs Išminčius, susirūpino. Jis gerai žinojo, 
kad žydai laukia ateinančio Mesijo, kuris turėtų išvaduoti 
Izraelį iš politinės priespaudos. Iš čia ir kilo baimė, kad 
laukiamas Išganytojas galįs būti pavojingas jojo viešpatavi- 
mui. Nedelsdamas taigi Erodas sušaukė vyriausiuosius 
kunigus ir Sinedrijos vadovus, kad jie pasakytų, kur pagal 
pranašystes Mesijas turėtų gimti. Buvo atsakyta, jog Mesijas 
turėtų gimti Judėjos Betliejuje, tai matyti iš Michėjo 
pranašystės (Mch 1,1). Erodas Išminčių atvykimą ir jų 
pranešimą apie galimą Mesijo gimimą sutiko susirūpinęs ir 
su baime, o išrinktosios tautos vadai į visa tai žiūrėjo ne tik 
abejingai, bet ir su ironija: tai palaikė paikyste. Jie atsisakė 
tikėti, kad žinia apie Kristaus gimimą galėtų ateiti iš pagonių. 

Erodas tuo tarpu nutarė pasinaudoti Išminčiais, kad 
gautų kuo tikslesnių žinių apie eventualų Mesijo gimimą: 
datą ir vietą. Mat jis puoselėjo mintį Kūdikį nužudyti, kad ne- 
liktų pavojaus jo karališkajam sostui. Pasikvietė tad Išmin- 
čius, pasakė, kad Mesijas turėtų būti gimęs Betliejuje. Liepė 
ten jį surasti, pagerbti, grįžti atgal ir visa nusakyti. Mat ir jis 
norįs nuvykti ir jį pagarbinti. Šitai sakė veidmainiškai - turėjo 
mintį Kūdikį ne pagarbinti, o nužudyti. 

Išminčiai išvyko. Vos išėjus iš miesto, žvaigždė vėl ėmė 
spindėti ir judėti danguje. Sustojo virš Betliejaus. Buvo žen- 
klas, kad dieviškasis Kūdikėlis bus čia gimęs. Susirado jį, pa- 
garbino ir apdovanojo atsineštomis dovanomis. Davė aukso, 
smilkalų ir miros. Dovanos buvo vertingos, bet jos turėjo ir 
simbolinę prasmę. Auksas simbolizavo Mesijo karališkąją 
kilmę. Smilkalai - ženklino jo kunigystę. Mira priminė kančią, 
kurią turėjo patirti. 

Išminčiai Viešpaties įkvėpimu suprato Erodo klastą, todėl 
negrįžo pas jį, bet kitu keliu išvyko atgal į savo kraštą. 

Tai yra evangelistų pasakojimas apie iš Rytų atvykusius 
Išminčius pagarbinti gimusio Išganytojo. Tai istorinis faktas, 
o ne legenda, kaip bando teigti kai kurie egzegetai. Tiesa, šis 
istorinis evangelistų pasakojimas turi gilią teologinę prasmę. 
Kokias išvadas iš jo galima padaryti? 

2) „Kelkis, nušviski! Tavoji šviesa atėjo, Viešpaties šlovė 
virš tavęs sušvito“ (Iz 60, 1). - Šiais pranašo žodžiais Bažnyčia 
Trijų Karalių liturgijoje prabyla į tikinčiuosius. Kviečia 
džiaugtis. Ir kaip nesidžiaugsi! Juk švenčiama gimusiojo Išga- 
nytojo viešo pasirodymo pasaulyje šventė — Epifania. 

Išganytojas gimė lauktas, bet buvo nepastebėtas. Atėjo 
kaip Dovydo karališkosios dinastijos palikuonis, bet Izraelio 
sostinė Jeruzalė sutiko jo gimimą abejingai ir net su baime, o 
Betliejus nesiteikė jam duoti net žmogiškos pastogės. Ir vis 
dėlto jis neliko nežinomas, nepastebėtas. 

3) Visa tai įvyko prieš 2000 metų. Iš tolimos praeities grįž- 
kimeę į dabartį. Stebėkim ir klauskim, koks yra nūdienis 
požiūris į Betliejuje gimusį Dievo Sūnų - pasaulio Išganytoją? 

Mūsų dienų žmogus skendi tamsumoje, nors dedasi viską 
žinąs, yra vargšas ir bedalis, nors dažnai pilnas žemiškų gėry- 
bių. Bažnyčia prabyla į jį pranašo žodžiais: „Kelkis, apsi- 
šviesk! Dangaus šviesa sušvito virš tavęs su Kristaus gimimų 

Betliejuje!“ Daugelis mūsų meto žmonių girdi ir supranta 
Bažnyčios raginimą, bet atsisako paklusti. Jie yra apakinti 
pasiektų technikos laimėjimų. Jie neieško Dievo, nes mano 
esą pajėgūs patys savomis jėgomis susikurti laimingą gyve- 
nimą žemėje. Jie neieško dangiškos šviesos: nori skendėti 
tamsoje, nes bijo, kad pikti jų darbai nebūtų atskleisti. Kai 
žmogus negyvena pagal Dievo valią, tada ima nuo jo šalinūs, 
jo nekęsti, jį neigti. 

Veltui eikvoja jėgas ir laiką tie, kurie ieško naujų kelių, 
vien žmogiškų priemonių dabarties negerovėms pašalinti. Ne- 
pašalinsi pikto, kai daugelis jo nori, jį laisvai pasirenka.“ 
Neįgyvendinsi teisingumo ir gailestingumo, kai sąmoningai ei 
nama į kompromisus su apgaule ir neteisingumu, kai 
puoselėjama neapykanta. Neįgyvendinsi tvarkos ir nepasieksi 
taikos, kai save patį laikai savo elgesio norma, kai savo sąžinę 
keli virš objektyvios tiesos, virš Dievo įsakymų. 

4) Krikščioniškasis tikėjimas, Dieviškasis Apreiškimas yra 
toji šviesa, šviečianti kiekvienam žmogui, kuris ateina į šį pa- 
saulį (Jn 1,9. Kristaus Evangelija veda mus lygiai saugiai 
kaip anoji Kalėdų žvaigždė, kuri rodė Persijos Išminčiams ke- 
lią prie gimusio Betliejuje Išganytojo. Reikia tad ištikimai 
laikytis Evangelijos, nepasikliauti vien žmogiškąja išmintimi. 
Ne į žemiškas jeruzales, ne pas šio pasaulio galinguosius rei- 
kia eiti teirautis apie išganymą ir amžinybę, o verčiau imti į 
rankas ir skaityti Dievo apreikštas šv. knygas: jas pažinti, jų 
laikytis pagal Bažnyčios mokymą. 

Kalėdų prakartėlė, prie kurios mus veda Kalėdų žvaigždė, 
yra žemės valdovų sostinėse, ne ištaiginguose pasaulio turtin- 
gųjų rūmuose, ne universitetų katedrose ir ne pasaulio 
išminčių ar kai kurių tariamų teologų knygose, o kiekvienoje 
Dievą mylinčioje širdyje. Ji yra ten, kur Dievas gyvena, kur 
jam skiriama pirmoji vieta. 

Reikia artėti prie prakartėlės. Ten juk galima pajusti 
dangų žemėje. Parakartėlę juk gaubia dieviškosios meilės 
spinduliai, kurie, kartą palietę sielą, pakelia mus Dievop, pri- 
pildo ramybės sielą net tada, kai aplink siaučia audra, kai 
slegia nedalia. 

Prakartėlė yra tikroji mūsų žemiškojo gyvenimo alfa ir 
omega - pradžia ir pabaiga. Kol pasaulis neatsigręš į Kristų, 

nesuklups prie prakartėlės, tol žemėje bus verkiama, dejuo- 
jama ir kenčiama mirties šešėlyje. 


NAUJAS ŠVENTOJO RAŠTO 
NAUJOJO TESTAMENTO LEIDIMAS 


1973 m. Lietuvoje buvo išleistas naujas Naujojo Testa- 
mento lietuviškas vertimas. Jį parengė kun. Česlovas Kava- 
liauskas, redagavo kun. Vaclovas Aliulis. Parašiau šio svar- 
baus leidinio plačią recenziją. Ją išspausdino Čikagos 
Draugas. Čia pateikiu šios recenzijos* tekstą. 


Apie naują, dalinį, Šventojo Rašto vertimą, rengiamą 
Lietuvoje, buvo seniai kalbama. Ilgai jo laukta. Daug ir sun- 
kiai su juo dirbta ir pastangų dėta. Pagaliau lūkesčiai tapo 
realybe. 1973 metų pradžioje išėjo stambokas - 638 pusla- 
pių - tomas, kur sudėtos visos Naujojo Testamento knygos 
lietuviškai. Leidinys patvirtintas Lietuvos Bažnytinės provin- 
cijos Vyskupų Konferencijos Prezidiumo. 

Vertėjas - kun. Česlovas Kavaliauskas, redaktorius - kun. 
Vaclovas Aliulis. Jiems talkino keletas kitų kunigų. Neaišku, 
kas yra įvadų ir paaiškinimų autorius. Ar tai priskiriama ver- 
tėjui, ar redaktoriui, ar kuriam nors iš bendradarbių? Šitai 
būtų buvę svarbu pažymėti. Tuo atveju atsakomybė, o ji di- 
delė, priklausytų autoriui - asmeniui, o dabar ją reikia skirti 
Vyskupų Konferencijai. Tai, kas įvaduose ir aiškinimuose tei- 
giama, - nors tai yra kieno nors tik asmeniška nuomonė, - 
reikia priimti kaip oficialų bažnytinio autoriteto mokymą. Ka- 
dangi daugelis aiškinimų ir neigimų yra ginčytini, abejotini ar 
net aiškiai nepriimtini, tai atsiras sąžinės klausimų: priimtina 
ar nepriimtina, tikėtina ar netikėtina, derinasi ar nesiderina 
su tradiciniu Bažnyčios mokymu? Šito lengvai buvo galima 
išvengti, nurodant įvadų ir aiškinimų autorius. Gaila, kad tai 
nebuvo padaryta. 


* 1988 m. pasirodė antrasis šio vertimo leidimas. Buvo atsižvelgta į 
mano recenzijoje pasakytas pastabas. Kai kas pataisyta, ypač dėl teksto 
kritikos ir šv. knygų autentiškumo bei istoriškumo. Tuo reikia tik džiaugtis 
ir dėkoti antrojo leidimo rengėjams. 


243 


Vertimas ir ypač redakcija yra kruopštaus darbo vaisius. 
Taigi vertėjas, redaktorius ir jų talkininkai verti pagyrimo ir 
nusipelno dėkingumo. Įdėta daug darbo, daug širdies. Tech- 
ninė bei išorinė leidinio pusė galėjo būti ir geresnė, bet tai ne- 
priklausė nei nuo redakcijos, nei nuo leidėjų, o nuo turimų 
techninių galimybių. Palyginus su kitais nūdien Lietuvoje lei- 
džiamais leidiniais, šį Šventojo Rašto tomą reikia laikyti gerai 
išleistą. Tačiau jis toli gražu nėra toks puikus, kokiu jį laiko 
sovietinė spauda. Nei J.Skvirecko 1935 m. išleistas Šventojo 
Rašto V tomas, nei kiti Naujojo Testamento leidimai ne tik 
nenublanksta, palyginti su šiuoju, kaip tai teigia Fatina Bu-/ 
tienė (Tiesa. 1973, V. 17, Nr. 114), bet yra net geresni už šį. 

Tačiau išorinė leidinio pusė nėra svarbi. Tikroji vertė 
priklauso nuo vertimo kokybės, nuo teksto aiškinimo ir nuo 
pridedamų įvadų tikslumo. Šiais trimis klausimais norime 
pateikti kritišką vertinimą. 

Versti ir aiškinti Šventąjį Raštą reikia kalbinės kultūros, 
taip pat didelio egzegetinio pasirengimo. Egzegetinis pasiren- 
gimas savo ruožtu reikalauja istorinių, geografinių, etno- 
loginių, filosofinių ir teologinių studijų. Be to, norint gerai 
suprasti ir teisingai perteikti Šventojo Rašto mintis, reikia ir 
antgamtinės Dievo pagalbos. Šventasis Raštas juk yra Dievo 
Žodis. O Dievą ir jo Žodį suvokti vien žmogiškų jėgų nepa- 
kanka. Taigi verčiant Šventąjį Raštą reikia pažvelgti ne tiek į 
save ir į savo mokslinį pasirengimą, kiek į Kristų, kad jis 
panorėtų ir leistų mums antgamtinės malonės veikimu teisin- 
gai suprasti ir neiškreiptą perduoti Dievo Žodį. Reikia ne tiek 
studijuoti ir paisyti, ką kuris autorius yra pasakęs ar para- 
šęs, kiek žiūrėti, ką Bažnyčia - regimasis Kristus - nuo pat 
pradžios iki mūsų dienų mokė ir moko. Taigi Šventojo Rašto 
vertimas kelia labai didelius reikalavimus - imantis šio darbo 
reikia jausti didelę atsakomybę ne tik žmonėms, bet ir Bažny- 
čiai, ir Dievui. 

Vertėjui, redaktoriams ir jų talkininkams netrūko kalbi- 
nės kultūros, nors ir kalbos atžvilgiu ne visa yra tobula, gir- 
tina ir priimtina. Kai kur vertėjas surado gerų lietuviškų žo- 
džių išreikšti kai kuriems graikiškiems, lotyniškiems ar 
semitiniams pavadinimams, pavyzdžiui - presbyter- seniū- 
nas, archieroi- aukštieji kunigai ir kt. Tačiau daug kur 
pavadinimai lietuviškai verčiami nevykusiai ir nepriimtinai. 

Pavyzdžiui, netikslu versti kohorta - kuopa, kodrantes - skati- 
kas, parabola - palyginimas ir kt. Nežinau, kodėl vertėjui at- 
rodė prasminga vartoti demoną, vietoj lietuviško žodžio vel- 
nias. Vietoj abstrakto piktasis be reikalo pridedama 
paaiškinamasis intarpas žmogus. Be to, vertime galima ap- 
tikti nemažai žodžių, kurie vien kalbiniu požiūriu ne visada 
yra tiksliai parinkti. 

Vertėjo svarbiausias - ir sunkiausias - uždavinys yra ne 
tik tiksliai ir aiškiai perteikti originalo tekstą, bet taip pat 
išlaikyti ir stilių. Čia vertėjui galima padaryti kai kurių prie- 
kaištų. 

Vertime daug kur ryšku Č.Kavaliausko, o ne Mato, Mor- 
kaus, Luko, Jono ar Pauliaus stilius. Nereikėjo vengti evange- 
listų dažnai vartojamos jungties ir (gr. ka). Ši jungtis rodo 
evangelistų semitinį galvojimo, kalbėjimo ir rašymo būdą. Be 
didelių nuostolių lietuvių kalbos skambumui vertėjas galėjo 
palikti tautologinius pakartojimus, pavyzdžiui: išėjęs ėjo, sakė 
tardamas ar tarė sakydamas, žmogus karalius ir pan. Tokie 
pakartojimai semitų būdavo vartojami norint pabrėžti. Vertė- 
jas vietoj labai dažnai vartojamo jis be reikalo verčia Jėzus. 
Tiesa, pakaitomis vartojimas tikrinio vardo Jėzus ir įvardžio 
jis daro pasakojimą skambesnį ir aiškesnį, bet neatkreipiama 
dėmesio, kad tuo atimama tekstui ypatingumas, kuris turi 
savo egzegetinę reikšmę. Mat iš šio evangelistų rašymo būdo 
galima spręsti, kas ir kada parašė Naujojo Testamento kny- 
gas. Jei Evangelijas būtų rašę tie, kurie nepažinojo Kristaus, 
jei jos būtų parašytos praslinkus ilgam laikui po Kristaus, se- 
miant žinias ne iš gyvų, tiesioginių šaltinių, bet iš įvairių 
istorinių dokumentų, jas jų autoriai būtų tikrai parašę taip, 
kaip kun. Č.Kavaliauskas yra išvertęs. Tačiau Evangelijas, 
kaip liudija krikščioniškasis Padavimas ir kaip visada tikėjo ir 
mokė Bažnyčia, parašė tie, kurie arba patys buvo Kristaus 
mokiniai, arba Kristaus mokinių bendradarbiai, tad jiems 
Kristus buvo toks artimas, toks žinomas ir toks didis, kad jis 
jiems buvo Jis. Paduviečiai, minėdami šv. Antaną, paprastai 
nemini jo vardo, bet vadina Šventasis (II Santo). Taigi auto- 
riai, rašydami Evangelijas, nematė reikalo Mokytoją nuolat 
minėti jo vardu. Jiems jo vardas buvo Jis, nes juk visa Evange- 
lijose yra tik Jis. Juoba kad evangelistai, išskyrus Luką, buvo 
žydai, o žydai paprastai vengdavo minėti Dievo vardą. 

Iš šių kelių pastabų aiškėja, kodėl, kaip esame jau minėję, 
verčiant Šventąjį Raštą, neužtenka vien kalbų mokėjimo, bet 
reikia ir gero egzegetinio pasirengimo. Kalbas mokėjo ir šv. 
Jeronimas, ir mūsų Skvireckas. Jie tikrai galėjo išversti šv. 
knygas į lotynų ir į lietuvių kalbą skambiau ir aiškiau, bet jie 
skambumą ir aiškumą verčiau paaukojo teksto tikslumui, 
stengdamiesi perteikti ne tik mintį, bet ir stilių, o kartais net 
ir paskirus žodžius, kurie neretai gali turėti gilesnę ir neleng- 
vai suvokiamą prasmę. 

Kun. Č.Kavaliauskui pavyko pasiekti vertime kalbos 
skambumo ir didesnio teksto aiškumo. Tuo reikėtų tik 
didžiuotis. Tačiau neužmirština, kad, verčiant Šventąjį Rašt A 
labiausiai reikia paisyti tikslumo bei originalo atitikimo. 
Šventasis Raštas juk yra Dievo Žodis, tikėjimo šaltinis. 
Kiekvienas paskiras žodis Šventajame Rašte neretai turi savo 
ypatingą reikšmę, todėl turi būti verčiamas, nors ir nebūtų vi- 
siškai aiškus ir suprantamas. Galutinis sprendimas, kaip 
kurį tekstą reikia suprasti ir aiškinti, priklauso Bažnyčiai. 
Nesakome, kad vertėjas nepaisė teksto tikslumo, bet susidaro 
įspūdis, kad kai kur jis visų pirma rūpinosi aiškumu ir kal- 
bos skambumu, aukodamas ištikimumą originalui. Daug kur 
vertime aptinkame sutrumpinimų, kai kur net praleidimų, o 
vienur kitur tekstas perfrazuojamas. Ne vienoje vietoje, ati- 
džiai sekant tekstą, susidaro įspūdis, kad vertėjas labiau 
seka ne graikiškąjį originalą, o prancūzišką La St. Bible de Je- 
rusalem vertimą. Būtų per ilga čia cituoti atskiras vietas. 
Skaitytojai patys galės palyginti su Skvirecko vertimu ar su 
mano paties rengiamu spaudai nauju keturių Evangelijų ver- 
timu su plačiais paaiškinimais. Kad Č.Kavaliausko vertime 
yra nemaža sutrumpinimų, paaiškinamų pakeitimų ar kai 
kurių išleidimų, pastebėjo net ir lietuviškoji sovietinė spauda. 
Fatina Butienė į tai atkreipia dėmesį ir klausia: kaip suderinti 
visa tai su Šventojo Rašto teigimu, kad „Greičiau dangus ir 
žemė pražus, negu iš Įstatymo iškris bent vienas brūkšnelis“ 
(Lk 16,17) (Tiesa. 1973. V. 17, Nr. 114). Ši aplinkybė rodo, 
kaip reikia būti atsargiems, verčiant Šventąjį Raštą, nes jis 
yra tikėjimo šaltinis, todėl kokia nors sukelta abejonė ski- 
riama jau ne tiek vertėjui, kiek pačiam tikėjimui, duodama 
argumentą tokiems kaip F.Butienė neigti dieviškąją Šventojo 
Rašto kilmę, o drauge griauti tikėjimo pagrindą. 

Nepaisant visų pastangų, kun. Č.Kavaliausko Naujojo Te- 
stamento vertimą reikia laikyti vertingu ir naudingu. Nema- 
nau tačiau, kad jis nustelbia Skvirecko vertimą. Jie abu turi 
savo vertę. Kas rengs naują vertimą, turės atsižvelgti ir į 
vieną, ir į kitą. 

Dar reikėtų šį tą pasakyti dėl aiškinimų ir įvadų. Jau sa- 
kėme, kad neaišku, kas parašė įvadus ir parengė prie teksto 
pridėtus paaiškinimus; leidinyje apie tai nieko nesakoma. 
Reikia manyti, kad čia savo ranką daugiausia bus pridėjęs re- 
daktorius. 

Paaiškinimai yra trumpučiai. Jie pateikiami, matyt, se- 
kant Jeruzalės Biblija. Gal dėl to daug kur leidžiamasi į 
teksto apžvalgos painiavas, nurodant pasitaikančius įvai- 
riuose kodeksuose skirtumus. Manau, kad to nereikėjo da- 
ryti, ypač kai aiškinimai yra tik trumpučiai. Nurodant skirtu- 
mus be išsamesnio paaiškinimo, kodėl pasirenkama vienas, 0 
ne kitas skaitymas, gali sukelti skaitytojams tik nereikalingų 
abejojimų. Būtų buvę naudingiau, jei labiau būtų kreipta dė- 
mesio ne į žodinę kritiką, o į dvasinę-moralinę teksto prasmę. 
Ten, kur aiškintojai nesupranta, būtų buvę naudinga tai 
pažymnėti, arba bent savo aiškinimą pateikti su intarpu: at- 
rodo, manoma ir pan. 

Tai menkos pastabos, kurias visada kiekvienam egzegetui 
galima pasakyti. Apskritai aiškintojo darbą reikia vertinti tei- 
giamai. Parodyta daug atidos, kruopštumo 1r studijų. 

Kalbant apie įvadus, ypač Evangelijų, reikia pasakyti ke- 
letą kritinių pastabų. 

Kaip daugeliui, taip ir tam ar tiems, kurie rašė įvadus 
naujam šv. knygų vertimui, nebuvo lengva atsispirti pagundai 
būti moderniškiems. Viena, norėta likti ištikimais oficialiam 
Bažnyčios mokymui, kuris teigia Evangelijų autentiškumą ir 
istoriškumą, tačiau kita, nenorėta pasirodyti esant atsiliku- 
sius nuo moderniųjų autorių, kurie Evangelijų kilmę aiškina 
taip: nors tiesiogiai ir neneigia jų autentiškumo, tačiau faktiš- 
kai autentiškumą pripažįsta tik pačiam branduoliui, o visa 
kita -Evangelijose esą tik priedai ir įvairių redakcijų bei 
redaktorių įnašas. 

Mato Evangelijos įvade teigiama, kad Evangelijos tekstas 
nesąs apaštalo Mato originalaus teksto vertimas, bet per- 
dirbta ir papildyta graikiškojo vertimo redakcija. Taip pat sa- 

koma, kad ši redakcija esanti parašyta tarp 75-80 metų kur 
nors Sirijoje (p. 10, 23). 

Morkaus Evangelija laikoma seniausia. Ji esą buvusi kaip 
šaltinis ar vienas iš šaltinių Mato ir Luko Evangelijoms (p. 
10). Morkus savo Evangeliją bus parašęs tarp 65-70 metų. 
Šis teigimas remiamas lrenėjo liudijimu, pagal kurį esą 
Morkus parašęs Evangeliją po Petro ir Pauliaus mirties (p. 
10). Kalbant apie Luko Evangeliją, nurodoma tik tiek, kad ji 
parašyta po Morkaus Evangelijos. Bet apytikriai kada, - 
nepasakoma. Argumentas, kad ji turėtų būti parašyta prieš 
63 metus, t.y. prieš tai, kai buvo parašyta Apaštalų darbų 
knyga (p. 10), nėra laikomas įtikinamu. 4 

Įvadų autorius savo teiginius remia ne vidiniais, iš jų 
Evangelijų paimtais argumentais ir ne krikščioniškojo Pada- 
vimo liudijimais, bet moderniųjų autorių nuomonėmis, kurios 
yra privačios, dažnai tendencingos, kartais aiškiai klaidingos. 
Būtų buvę daug geriau, jei autorius būtų laikęsis tradicinio 
Bažnyčios mokymo apie Evangelijų kilmę. Šis mokymas yra 
paremtas visuotiniu krikščioniškojo Padavimo liudijimu. Jis 
išplaukia iš pačių Evangelijų teikiamų argumentų. Atidžiai iš- 
studijavus Evangelijų tekstą ir Bažnyčios Tėvų gausius ir aiš- 
kius liudijimus, nelieka jokios abejonės, kad keturios Evange- 
lijos ir visos kitos Naujojo Testamento šv. knygos yra 
autentiškos. 

Mato Evangelija nėra kažkokia trečioji redakcija, nežinia 
kieno parengta, bet graikiškas vertimas originalaus teksto, 
parašyto apaštalo Mato aramėjų kalba, kaip liudija Papijas ir 
kiti Bažnyčios Tėvai. Matas savo Evangeliją parašė Palesti- 
noje, kai žydai dar turėjo autonomiją, t.y. prieš 70 metus. Su- 
griovus Jeruzalę 70 metais, žydai buvo išsklaidyti po pasaulį, 
taigi po to jau nebūtų buvę prasmės rašyti jiems Evangeliją 
aramėjų kalba. 

Morkus, kaip liudija Papijas, cituodamas patį apaštalą 
Joną, ir kaip tai patvirtina kiti Bažnyčios Tėvai, ypač Klemen- 
sas Aleksandrietis, kuris vadovavo Morkaus įsteigtajai Bažny- 
čiai Egipte (Aleksandrijoje), Evangeliją parašė Romoje, atpasa- 
kodamas iš atminties, ko Petras, būdamas dar gyvas, buvo 
mokęs. Irenėjo tekste, kurį redaktorius įvade cituoja, 
nekalbama tiesiogiai apie mirtį, bet apie išėjimą. Gali būti, 
kad čia turima mintyje laikinas apaštalų pasišalinimas iš Ro- 

mos. Antra vertus, yra visai aiškų, kad Morkus parašė pirm 
Luko, o Lukas savo Evangeliją tikrai parašė pirm Apaštalų 
darbų. Kadangi Apaštalų darbai yra baigiami pirmąja Pau- 
liaus nelaisve Romoje, kuri baigėsi 63 metais, tai reikia ma- 
nyti, kad Apaštalų darbus Lukas bus parašęs prieš 63 metų 
pabaigą. Negali būti, kad Lukas, aprašydamas savo mylimojo 
mokytojo Pauliaus apaštališką veiklą, nebūtų aprašęs jo 
antrosios nelaisvės Romoje ir jo garbingos kankinio mirties. 
Jeigu Lukas Apaštalų darbus bus parašęs prieš 63 metų pa- 
baigą, tai Evangeliją jis bus parašęs ne anksčiau, kaip 62 me- 
tais. Kadangi Morkus savo Evangeliją bus parašęs pirma 
Luko, tai jis ją turėjo parašyti prieš 62 metus. 

Kalbant apie teksto autentiškumą, teigiama, kad 9044 viso 
Evangelijų teksto yra tikrai autentiškas, o 1044 esą leidžia dėl 
to abejoti. Reikėtų būti atsargiems su tokiais teigimais. Esu 
tikrai gerai išstudijavęs visas keturias Evangelijas. Baigiu 
rengti spaudai naują Evangelijų vertimą su plačiais teksto 
aiškinimais. Po kruopščių ir išsamių studijų drįstu teigti, jog 
nerandu nenugalimų sunkumų išaiškinti tekste aptinkamus 
tariamus prieštaravimus ar pasitaikančius panašumus, 
neneigiant Evangelijų autentiškumo ir istoriškumo. Panašu- 
mai grindžiami tuo, kad kalbama apie tą patį asmenį, apie 
tuos pačius įvykius, apie tas pačias įvykių aplinkybes, kad 
duomenys imami iš to paties šaltinio. Skirtumai suprantami 
tada, kai turima galvoje, kad rašė skirtingi asmenys; jie Žinias 
perdavė pagal jų turimą rašymo tikslą, užrašė tai, ką ir kaip 
atsiminė; pats Kristus, kalbėdamas skirtingose vietose, kiek 
kitaip tuos pačius dalykus atpasakodavo. 

Kai turima reikalo su spėliojimais, su nuomonėmis, su 
ginčytinais klausimais, visada geriau kalbėti sąlygiškai: „jei 
neklystu“, „man atrodo“, „manoma“ ir pan. 

Susakęs šias pastabas noriu pabrėžti, kad redaktorius ir 
jo talkininkai tikrai nuoširdžiai siekė parodyti Šventojo Rašto 
vertę ir ginti šv. knygų autentiškumą. Kartu jie norėjo paro- 
dyti, jog jiems žinomos ir moderniųjų egzegetų nuomonės, 
stengėsi jas kaip nors suderinti su tradiciniu Bažnyčios mo- 
kymu. Tačiau kompromisai, ypač kai kalbama apie tikėjimo 
šaltinius, yra pavojingi, nes gali sukelti nereikalingų abejojimų. 

Pasakytos kritinės pastabos nemažina leidinio vertės, jos tik 
rodo, kad kai kur, kai kas galėjo būti tobuliau padaryta. To- 

bulumo turime visi ir visur siekti. Nė vienas nesame tobulas. Nė 
vieno mūsų darbai ar veikalai nėra tobuli. Kun. Č.Kavaliausko 
ir kun. V.Aliulio parengtas Naujojo Testamento vertimas, nors 
nėra visiškai tobulas, bet tikrai girtinas ir rekomenduotinas. Jis 
bus naudingas liturginiam vartojimui ir Dievo Žodžio skelbimui. 
Tie, kurie rūpinsis išleisti naują leidimą ar imsis rengti naują 
šv. knygų vertimą, patobulins tai, kas šiame nėra tobula, pakeis 
ir pataisys, kas yra keistina ir taisytina. 


NAUJIEJI ŠVENTOJO RAŠTO NL 


Į mano recenziją apie Lietuvoje išleistą naują Šventojo 
Rašto Naujojo Testamento vertimą kritiškai atsiliepė kun. 
P.Geisčiūnas straipsniu Bruklino Darbininke (1973, Nr. 
43). Jam atsakiau trumpa publikacija, taip pat išspaus- 
dinta Darbininke (1973. XII. 7). 


Kun. P.Geisčiūnas straipsnyje Linksma žinia apie Gerąją 
Naujieną (Darbininkas. 1973, Nr. 43) žavisi nauju Šventojo 
Rašto vertimu ir imasi ironizuoti tą, kuris drįso ne vien girti, 
bet ir vieną kitą kritinę pastabą pareikšti. 

Kun. P.Geisčiūnas jam prikiša net norą save teigti, kitus 
peikiant. Noriu jį šia proga užtikrinti, kad neturėjau jokios 
minties, nurodydamas kai kurias vertime aptinkamas 
netobulybes ar netikslumus, tuo save teigti ar kelti savo ren- 
giamą Evangelijų leidimą, verstą iš originalaus teksto su pla- 
čiais paaiškinimais, aukščiau už kurį kitą lietuvišką Naujojo 
Testamento vertimą. Galiu užtikrinti, kad manasis darbas 
tikrai nebus tobulas, kaip ir kiekvienas kitas žmogaus dar- 
bas. Jei kun. P.Geisčiūnas objektyviai pakritikuos mano ren- 
giamą Šventojo Rašto veikalą, būsiu dėkingas. 

Kas skaitė mano straipsnį apie naują Lietuvoje išleistą 
Šventojo Rašto Naujojo Testamento vertimą, tas juk turėjo 
suprasti, kad aš nieku būdu neneigiu šio vertimo vertės. At- 
virkščiai, ją pripažįstu. Tačiau tai nereiškia, kad jame visa yra 
tobula. Objektyvumas verčia nurodyti kai kuriuos trūkumus, 
kurie aiškiai pastebimi. Jų yra, ir jie yra egzegetinio, stiliaus 
ir kalbinio pobūdžio. 

1. Egzegetinių trūkumų aptinkama ten, kur mintis ne vi- 
sai tiksliai išreiškiama arba kur ji netiksliai aiškinama. 
Pavyzdžiui, kalbant apie 12 apaštalų, Judo brolis, verčiama 
„Jokūbo sūnus“ (Lk 6,16). Kalbant apie vargšės moters auką, 
verčiama — „Atsisėdęs prie aukų skrynios“. Bet jokios aukų 
skrynios šventykloje nebuvo. Buvo kambarys, vadinamas lo- 
bynu; į jį žmonės pro sienoje esančią skylę mesdavo aukas. 
Todėl reikėtų versti - „Atsisėdęs prieš lobyną...“ 

2. Yra ir stilistinių trūkumų. Tai leidžia manyti, kad kun. 
ČC.Kavaliauskas vertė ne tiesiogiai iš graikiškojo teksto, bet vei- 
kiau pagal graikiškąjį tekstą, naudodamasis kitais vertimais. 
Tikriausiai bus naudojęsis žinoma Jeruzalės Biblija. Graikų 
kalbos konjunktyvas kitose kalbose dažniausiai verčiamas tie- 
sioginės nuosakos laiku, bet lietuvių kalboje puikiausiai gali 
būti verčiamas tariamąja nuosaka, kaip ir graikiškai. Pavyz- 
džiui, gundymų tekste verčiama: „Jei parpuolęs pagarbinsi 
mane...“; manau, tiksliau būtų versti taip: „Jei parpuolęs 
pagarbintum mane, visa tai bus tavo“ (Lk 4, A. 

3. Netrūksta ir kalbinių trūkumų. Be reikalo vartojami kai 
kurie šiurkštūs žodžiai, kurie neatitinka graikiškojo teksto žo- 
džių, pavyzdžiui, „atrėžė“, „atkirto“. Vartojama svetimieji Žo- 
džiai, kur turima atitinkantis lietuviškas žodis. Vartojama 
graikiškas „demonas“, kur yra lietuviškas „velnias“; verčiama 
„skatikas“, kur tiksliau vartoti lietuvišką „pinigėlis“. Bet to, 
kai kurie žodžiai nevisiškai tiksliai nusako originale varto- 
jamo žodžio prasmę. Pavyzdžiui: Č.Kavaliauskas verčia, kad 
velnias gundydamas Jėzų pastatė ant šventyklos šelmens; o 
reikėtų versti - „pastatė ant šventyklos balkono - karnizo“. 
Lietuvių kalboje „šelmuo“ yra stogo kraigas, skiauterė. Iš tik- 
rųjų velnias pastatė Jėzų ant plataus vainiko, kuris juosė 
plokščią šventyklos pastato viršų. 

Visi šie dalykai yra maži trūkumai, bet vis tiek tai yra ne- 
tikslumai, kuriuos reikia nurodyti. 

Kun. P.Geisčiūnas prikiša tariamą mano teiginių prieš- 
tarą. Bet prieštaros iš tiesų nėra. Aš pabrėžiau, kad naujas 
vertimas nenustelbia Skvirecko vertimo, tačiau tuo neneigiau, 
kad Skvirecko vertimą reikėtų laikyti vertesniu už Kava- 
liausko parengtąjį. Tuo pasakymu aš tik pabrėžiau, kad šalia 
naujo vertimo Skvirecko vertimas nenustoja savo vertės. Iš 
tikrųjų jis yra ir liks lietuviškų Šventojo Rašto vertimų istori- 

joje didžiai vertingas įnašas. Juoba kad ir Kavaliausko verti- 
mas daug kur seka ir remiasi Skvirecko vertimu. 

Kai aš pabrėžiu, kad Kavaliausko vertimas neatsispyrė pa- 
gundai siekti moderniškumo, tai kun. P.Geisčiūnas mano, jog 
tuo naująjį vertimą keliu aukščiau už Skvirecko. Jis klysta. 
Moderniškumo čia aš nelaikau pažanga, o veikiau atžanga. 
Ačiū Dievui, kad Kavaliauskas ir Aliulis atsispyrė pagundai 
visur sekti modernizmų, nes sekant egzegetais modernistais 
keliamas pavojus Evangelijų autentiškumui ir istoriškumui, 0 
drauge griaunama patys tikėjimo pagrindai. To juk ir siekia 
racionalistai ir modernistai. 

Neteisingai kun. P.Geisčiūnas teigia, esą Vulgatos verti- 
mas daug kur neatitinkąs graikiškojo originalo šv. knygų. Tai 
iš piršto laužtas teigimas. Iš tikrųjų nėra nė vienos vietos, kur 
Vulgata iš esmės skirtųsi nuo graikiškojo originalaus teksto. 
Daugiausia tai yra tik vienas kitas paaiškinamasis intarpas 
ar iš dalies laisvas vertimas. 

Kun. P.Geisčiūnas, nebūdamas Šventojo Rašto žinovas, 
savo drąsius teigimus remia kai kurių egzegetų teigimais, bet 
nenurodo jų pavardžių. Tačiau anoniminiai citavimai neturi 
jokios įrodomos vertės. 

Aš pats Šventąjį Raštą studijuoju kiek sąlygos leidžia. 
Seku ir naujas nuomones. Randu kai kur pažangą, bet ap- 
tinku neabejotinai klaidingų ir pavojingų nuomonių. Reikia 
mokytis iš gero ir iš blogo: ką pasisavinti ir ką atmesti. Bestu- 
dijuodamas vis labiau įsitikinu, kad tradicinis Bažnyčios mo- 
kymas yra teisingas ir nesugriaunamas, nors daug kas mė- 
gina jį sugriauti. Keturias Evangelijų knygas esu išstudijavęs 
žodis po žodžio. 

Juo daugiau studijuoju, tuo labiau įsitikinu, kad nėra nei 
reikalo, nei pagrindo kelti abejonių dė Evangelijų autentiš- 
kumo bei istoriškumo. Apie tariamus mitus bei reikalą 
„numitinti“ Evangelijas kalba tik tie, kurie neturi tikėjimo, 
arba kurie iš tikrųjų nesuvokia Evangelijų, o dedasi esą dideli 
egzegetai. Nė vienas iš moderniųjų autorių nėra nei labiau iš- 
simokslines, nei turi geresnių galimybių aiškinti Šventąjį 
Raštą, kaip šv. Jeronimas, šv. Augustinas ar kiti pirmųjų am- 
žių egzegetai - Bažnyčios Tėvai. Juo labiau kad jie turėjo gilų 
tikėjimą ir tikrą gyvenimo šventumą, ko daugeliui mūsų laikų 
egzegetų tikrai trūksta. Todėl išmintinga yra verčiau jais rem- 

tis, nei tikėti kai kurių naujųjų egzegetų kliedėjimais, 
sąmoningai ar nesąmoningai griaunančiais tikėjimą. 

Norėčiau, kad šios mano pastabos būtų priimtos ta min- 
timi, kokia aš ją rašau. Nesiekiu polemikos. Nenoriu nė vieno 
užgauti. Noriu, kad Evangelijos žodis būtų lengviau išgirstas, 
tiksliau suprastas ir labiau pamiltas. 


ANTRASIS Č. KAVALIAUSKO IR V.ALIULIO 
SVENTOJO RAšTO NAUJOJO TESTAMENTO 
LEIDIMAS 


Pasirodžius šio vertimo naujam leidimui, parašiau kri- 
tinį vertinimą. Jį išspausdino Draugas 1988 m. rugsėjo 
21 d. numeryje. 


Siomis dienomis pasiekė mane Č.Kavaliausko ir V.Aliulio 
Šventojo Rašto Naujojo Testamento vertimo antrojo leidimo 
vienas egzempliorius. Išleido Lietuvos Vyskupų Konferencija. 
Spausdinta Vilniuje. 

Spaudos darbas atliktas kruopščiai - malonu paimti į ran- 
kas, lengva skaityti. Padaryta reikalingų pakeitimų tekste ir 
įvaduose. Atsisakyta teksto kritinių pastabų išnašose. Pridėta 
trumpų paaiškinimų apie teksto prasmę. Gale yra keletas že- 
mėlapių, dvi rodyklės - alfabetinė ir dalykinė; pateikiama ir 
Šventojo Rašto citatų rodyklė, lietuviškų Šventojo Rašto ver- 
timų bibliografija. Visa tai daro šį leidinį girtiną ir rekomen- 
duotiną. Leidėjams ir rengėjams priklauso didelė padėka. 

Girtina, kad dėta pastangų vertimo tekstą kuo labiau 
priartinti prie originalo. Juk tai įkvėptas Dievo Žodis, Dievo 
kalba į mus, apreiškiant save mums. Dievas yra toks didis, 
kad net paskiras įkvėptųjų knygų žodis turi labai gilią 
prasmę, kurią nelengva suvokti ir savais žodžiais išreikšti. 

Žinoma, verčiant yra daug galimybių vienaip ar kitaip per- 
teikti tą pačią mintį. Sunku juk pasiekti visišką sutarimą, ly- 
giai kaip sunkų suvokti gilią įkvėpto Dievo Žodžio prasmę. Tam 
neužtenka vien studijų nei moderniosios literatūros kritikos 
metodų. Tam reikia maldos, prašant Šventosios Dvasios įkvė- 

pimo bei apšvietimo. Kristus juk aiškiai pasakė: „<...> niekas 
nepažįsta Sūnaus, tik Tėvas, nei Tėvo niekas pažįsta, tik Sū- 
nus, ir kam Sūnus panorės apreikšti“ (Mt 11,27. Cituotinas 
dar kitas Kristaus pareiškimas: „Todėl kas pažeistų bent vieną 
iš mažiausių paliepimų ir taip elgtis mokytų žmones, tas bus 
vadinamas mažiausiu dangaus karalystėje“ (Mt 5, 19). 

Dėl paties vertimo būtų galima prikišti kai kurių netiks- 
lumų ar neaiškumų. Bet tam reikėtų ištisos studijos. Tik pra- 
bėgomis norėčiau pacituoti Laiško efeziečiams žodžius: „Kaip 
jis panorėjo iš anksto nutarti jame, amžių pilnatvei atėjus 
visa, kas yra danguje ir žemėje, iš naujo suvienyti Kristujė 
tartum galvoje“ (Ef 1,9-10). Tiksliau būtų versti: “...visa pa- 
lenkti Kristui kaip Galvai“. Kitaip tariant, „kaip Viešpačiui“. 
Netikslu versti „tartum galvai“, Kristus - tik tartum galva; jis 
tikrai Bažnyčios - savo mistinio Kūno - Galva - Viešpats. Ši- 
tai šv. Paulius aiškiai teigia tame pačiame laiške (Ef 4,15). 

Džiaugiuosi, kad ir įvade yra padaryta pozityvių pakei- 
timų. Pirmojo leidimo įvade buvo kai kurių neprimtinų tei- 
gimų dėl Evangelijų autentiškumo ir net jų istoriškumo. 
Šiame leidime cituojama Vatikano II Susirinkimo dekretas, 
kuriuo aiškiai patvirtinama keturių Evangelijų istoriškumas. 
Jų autentiškumo klausimas, deja, paliekama kaip savotiška 
mįslė ir šiame leidime, nors teigiama, kad sinoptinių Evange- 
lijų branduolį gal bus parašę evangelistai Matas, Morkus ir 
Lukas, kaip visuomet mokė Bažnyčia. Pagrįstai Evangelijos ti- 
tuluojamos tradiciniu pavadinimu, būtent Evangelija pagal 
Matą, pagal Morkų, pagal Luką ir pagal Joną. Iš tikrųjų juk 
yra viena Jėzaus Kristaus Evangelija. Ji raštu perduota ketu- 
riomis evangelistų knygomis. 

Kun. A.Aliulis, malonus mano kaimynas ir gabus studen- 
tas, vis dėlto nepajėgė atsispirti pagundai būti moderniškas: 
neatmetė Welhauseno, Dibeliaus ir Bultmano šaltinių teori- 
jos, esą Evangelijos galėjusios turėti vėlesnę redakciją. Tiesa, 
mano, kad sinoptinės Evangelijos galėjusios būti parašytos 
tarp 59 ir 63 metų, tačiau yra linkęs galutinį jų suredagavimą 
nukelti tarp 79 ir 80 metų. 

Pagal Aliulį, pirmasis Evangelijų šaltinis esąs Kristus, jo 
mokymas, jo skelbtoji Išganymo Naujiena. Antrasis šaltinis — 
apaštalų skelbtoji katechezė - kerigma. Trečiasis šaltinis — 
įvairūs rašytiniai šaltiniai. Deja, šaltinių hipotezė nėra pa- 

grįsta jokiais rimtais įrodymais. Tai protestantų racionalistų 
išsigalvojimas, siekiant paneigti įkvėptųjų Šventojo Rašto 
knygų istoriškumą bei autentiškumą. Kaip liudija 
krikščioniškasis Padavimas ir kaip moko Bažnyčia, keturias 
Evangelijas parašė apaštalai ir artimieji apaštalų mokiniai. 
Matas ir Jonas buvo apaštalai. Jie sekė paskui Kristų, girdėjo 
jo mokymą, matė jo daromus stebuklus, buvo tiesioginiai visų 
Kristaus apaštalavimo įvykių liudytojai. 

Evangelistas Jonas užtikrina, jog visa užrašė, ką pats 
matė. Todėl drąsiai teigia: „<...> jo liudijimas teisingas; jis 
žino sakąs tiesą“ (Jn 19,35). Baigdamas savo Evangelijos 
knygą apaštalas Jonas pakartotinai užtikrina: „Tai ir yra 
mokinys, kuris liudija apie tuos dalykus ir juos aprašė, ir 
mes žinome, kad jo liudijimas tikras“ (Jn 21,24). 

Matas savo Evangeliją parašė aramėjų kalba, nes ją skyrė 
savo tautiečiams žydams, gyvenantiems Palestinoje. Taigi 
Evangelija turėjo būti parašyta prieš 70 metus, kai Titas už- 
ėmė Palestiną ir žydus ištrėmė ir išsklaidė po visus imperijos 
kraštus. Kas ir kada šią Evangeliją išvertė į graikų klabą, 
nežinome. Tačiau vertimas nebuvo kokia nauja redakcija, o 
ištikimas aramėjiško teksto perteikimas. Neužmirština, kad 
pirmieji krikščionys, kilę iš žydų, ištikimai saugojo įkvėptas 
Šventojo Rašto knygas. Jas laikė šventomis ir neliečiamomis. 
Todėl mane stebina naujo leidimo rengėjų teiginys, tiesa, 
gana atsargus, esą graikiškoji Mato Evangelija nesanti tik 
vertimas, o tikriau nauja jos redakcija. 

Kaip liudija Papijas ir Klemensas Aleksandrietis, taip pat 
Irenėjas, Morkus buvo Petro bendradarbis Romoje ir čia pa- 
rašė Evangeliją pagal Petro pasakojimą apie Kristų, ir ją pa- 
rašė šv. Petro pritarimu. Vadinasi, rašė, kai Petras dar buvo 
gyvas. Aliulis teigia, kad, remdamasis Irenėjo liudijimu, links- 
tąs manyti, jog Morkus Evangeliją bus parašęs po Petro ir 
Pauliaus mirties. Tačiau cituojamas Irenėjo tekstas kalba ne 
apie apaštalų mirtį, bet apie išvykimą. Iš tikrųjų žinome, kad 
šv. Paulius prieš paskutinį suėmimą ir mirtį buvo išvykęs iš 
Romos. Taip pat negalima nuneigti, kad ir Petras buvo kurį 
laiką pasišalinęs iš Romos. 

Lukas buvo šv. Pauliaus mokinys ir bendradarbis. Be to, 
jis turėjo progos asmeniškai susitikti ir kalbėtis tiek su apaš- 
talu Jonu, tiek su Švenčiausiąja Dievo Motina Marija, kai 

buvo Efeze. Tikriausiai iš pačios Dievo Gimdytojos jis sužinojo 
visa apie Jėzaus gimimą ir jo vaikystę, ką aprašo pirmuose 
dviejuose Evangelijos skyriuose. Jis tai duoda suprasti tokia 
pastaba: „Marija dėmėjosi visus šiuos dalykus ir svarstė juos 
savo širdyje“ (Lk 2,19). Taigi Lukui ieškoti ir naudotis kokiais 
nors rašytiniais dokumentais apie įvykius, susijusius su Kris- 
taus gimimu, nebuvo reikalo. Visa tai jis sužinojo iš pačios 
Švč. Mergelės pasakojimų, nes ji visus tuos dalykus puikiai 
atsiminė, visa tai jos širdyje liko neužmirštama. Be to, Lukas, į 
kaip pats pripažįsta, turėjo prieš akis pirmąsias, anksčiau pa- | 
rašytas Mato ir Morkaus Evangelijas (Lk 1,1 ir tt.). 

Kalbėti apie kokius nors kitus rašytinius šaltinius nėra 
nei pagrindo, nei reikalo. Racionalistai tai išsigalvojo, siek- 
dami paneigti Evangelijų autentiškumą ir bent iš dalies 
istoriškumą, o drauge ir Evangelijos tikėtinumą. Gaila, pasta- 
raisiais laikais nemaža ir katalikų mėgina rodytis esą „pažan- 
gūs“ ir rizikuoja, neva „mokslo“ vardan, statyti pavojun 
tikėjimą, žinodami, kad Šventasis Raštas yra pagrindinis tikė- 
jimo šaltinis. 

Norint teisingai vertinti Evangelijas ir kitas įkvėptąsias 
Šventojo Rašto knygas, reikia visų pirma jas atidžiai išstudi- 
juoti ir gerai suprasti. 

O dėl vadinamosios sinoptinės problemos, tai ji, mano gi- 
liu įsitikinimu, nėra tokia neišsprendžiama mįslė. Pirmose tri- 
jose Evangelijose yra daug panašumų, nes jos buvo rašomos 
ta pačia tema, tuo pačiu tikslu, apie tuos pačius įvykius, dau- 
guma - tuo pačiu laiku. Yra ir skirtumų, nes pats Jėzus įvai- 
riais atvejais apie tuos pačius dalykus bus skirtingai kalbėjęs 
įvairiose vietose, skirtingiems klausytojams. Be to, evangelis- 
tai kiekvienas rašė skirtingos kultūros, skirtingo įsitikinimo 
žmonėms. Reikėjo prie jų taikytis - į juos prabilti jiems su- 
prantama kalba, paisyti jų įsitikinimų. Matas rašė žydams, 
taigi argumentavo tai, kas galėjo įtikinti žydus. Morkus rašė 
romėnams, taigi minėjo faktus, kurie galėjo įtikinti pagonis 
romėnus. Lukas rašė graikiškos kultūros žmonėms, kurių 
dauguma buvo pagonys, tad paisė helenistinės kultūros tei- 
kiamų galimybių įtikėti Kristų. Iš visos daugybės matytų 
Kristaus stebuklų, pasakytų mokymų bei kalbų kiekvienas 
pasirinko ir užrašė tai, ką matė tinkama įtikinti skaitytojus, 
kuriems rašė. 

Neturiu jokios abejonės, kad sinoptinės Evangelijos buvo 
parašytos prieš 70 metus, kai žydai dar gyveno Palestinoje ir 
turėjo savo religinio bei kultūrinio gyvenimo autonomiją. 
Šiaip Jeruzalės ir tautos išsklaidymas po įvairius imperijos 
kraštus būtų minimas ne kaip pranašystė, o kaip įvykęs fak- 
tas pagal Kristaus pasakytą pranašystę. Taip pat atsimintina, 
kad sinoptinėse Evangelijose ryškiai atsispindi visos geografi- 
nės, kultūrinės ir politinės Izraelio aplinkybės prieš 70 metus. 

Taip pat esu tvirtai įsitikinęs, kad sinoptinės Evangelijos 
buvo parašytos prieš šv.Pauliaus mirtį (67-68 m.), greičiau- 
siai dar prieš 64 metus. Lukas Apaštalų darbų knygoje tikrai 
nebūtų nutylėjęs savo mylimo mokytojo šv. Pauliaus mirties. 
Šv. Petro ir šv. Pauliaus kankinių mirtis krikščionims buvo 
per daug skaudus įvykis, kad jį būtų buvę galima nutylėti. 

Šias pastabas rašau ne kritikuodamas, ne priekaištauda- 
mas, o iš meilės Dievo įkvėptam Žodžiui. Juk iš jo plaukia ir 
juo remiasi mūsų tikėjimas ir išganymas, Mielajam kun. 
Vaclovui Aliuliui ir jo talkininkams reikia tik padėkoti už šį 
naują Naujojo Testamento leidimą. 


DISKUSIJA SU PROF. A.MACEINA DĖL 
SVENTOJO RAŠTO VERTIMO KALBOS 


1971 m. buvo išleistas stambus mano veikalas - Šven- 
tojo Rašto Naujojo Testamento I tomas. Jis apėmė keturias 
Evangelijas ir Apaštalų darbų knygą. Tai buvo naujas verti- 
mas iš graikiško originalo su plačiais įvadais ir išsamiais 
teksto aiškinimais. Prof. A. Maceina parašė ištisą studiją 
vertindamas mano vertimo kalbą. Jo kritinės pastabos 
buvo išspausdintos Draugo 1982 m. vasario 13, 20 ir 27 d. 
numeriuose; straipsnis pavadintas Šventraščio kalbos 
beieškant. 

Profesoriui atsakiau šiuo taip pat ilgu straipsniu to pa- 
ties Draugo tų pačių metų gegužės 1 dienos numeryje. 


Vienas konfratras iš Naujosios Anglijos šiomis dienomis 
atsiuntė piktą laišką, kuriame primena prof. A.Maceinos 
recenziją ir pareiškia, jog mano parengtas ir išleistas keturių 
Evangelijų ir Apaštalų darbų vertimas su plačiais paaiškini- 

mais esąs šlamštas. Guodžiuosi, kad šis mano ilgų metų dar- 
bas davė bent progą mielajam bičiuliui prof. A.Maceinai pa- 
rengti ištisą studiją, kurią galėtume laikyti lietuvių kalbos 
filosofija. Jokios kalbos nėra, kad šia recenzija prof. 
A.Maceina praturtina rašomąją mūsų kalbą ir leis pasimokyti 
bei pasitobulinti tiems, kurie imasi lietuviško rašto. Būdamas 
filosofas, A.Maceina ir kalboje reikalauja filosofiško preciziš- 
kumo ir dogmatiško tikslumo. Jo taisyklės, teiginiai lyg jau 
būtų paskutinis žodis, aukščiausias autoritetas. Nežinau, ar 
visi kalbininkai yra tos pačios nuomonės. Man atrodo, kad 
kalbantieji, o ne rašantieji kuria kalbą ir nustato jos dvasią; 
Todėl gyvoji kalba įvairuoja ir turi daugybę savo niuansų. Tai 
turi pripažinti ir A.Maceina, kai svarsto konkrečius Šventojo 
Rašto atvejus. Juk kiekvienoje gyvoje kalboje yra įvairiopų 
dviprasmybių. Todėl reikia ne tik gramatiką ir sintaksę išma- 
nyti, bet taip pat į kalbos dvasią įsigilinti, jos psichologiją pa- 
žinti. Iš čia ir visas sunkumas versti Šventąjį Raštą iš origina- 
lių — hebrajų ir graikų kalbų. Vargu ar kuris Šventojo Rašto 
vertėjas yra pasiekęs ar pasieks bent reliatyvaus tobulumo. 
Tas pats vertėjas, imdamasis iš naujo versti, visada ras rei- 
kalo tobulinti anksčiau parengtą vertimą. Ir aš, jei galėčiau 
perredaguoti savąjį vertimą, daug ką pataisyčiau ir daugeliu 
atvejų pasinaudočiau A.Maceinos pastabomis. Gaila, kad Die- 
vas per anksti pašaukė pas save prof. A.Salį. Jo patarimai 
man būtų buvę naudingi. Kai kuriais, tiesa, pasinaudojau. 
Bet ir jo patariamas, nebūčiau priėmęs A.Maceinos visų reika- 
lavimų, nes kai kur jo svarstymai yra tik kalbinė filosofija, o 
ne kalbos realybė. Ieškoti ir surasti kalbos patarėjų, gyvenant 
Romoje ir turint visokių įsipareigojimų, buvo neįmanoma. 
Štai kodėl išdrįsau imtis pats visos atsakomybės. Žinau, kad 
sulauksiu kritikos. Jos nebijau. Disputando res clarescit! 

Po šių bendro pobūdžio pastabų eikime prie detalių. 

1. A.Maceina teisingai mano - vertimą laiko tokiu, kuris, 
pagal jo pasakymą, nuo skaitytojo eina prie originalo, kitaip 
tariant, kuris ištikimai laikosi originalo. Profesoriui šis meto- 
das nepatinka. Bet aš tokį metodą pasirinkau jo paties 
paskatintas. Tai lyg ir ironija, bet iš tiesų - realybė. 
A.Maceina, nesutikdamas su Bultmanno ir kitų racionalistų 
mokymu apie tariamus mitus Šventajame Rašte apskritai ir 
Evangelijose specialiai, prašė mane reaguoti į šį mokymą, nes 

tai kelia tikėjimui pavojų, juo labiau kad ir tarp katalikų 
Bultmannas rado sekėjų. Buvau jau išvertęs Jono Evangeliją, 
naudodamasis A.Maceinos nurodomu antruoju metodu, bū- 
tent visų pirma paisydamas teksto aiškumo ir pridėdamas tik 
trumpučius, būtiniausius paaiškinimus. Gavęs aną A.Ma- 
ceinos paraginimą, apsisprendžiau pakeisti vertimo metodą. 
Buvau tikras, jog geriausias būdas įrodyti Evangelijų au- 
tentiškumą ir istoriškumą yra parodyti originalo tekstą su 
visais netobulumais ir su nenuslepiamu semitišku atspalviu. 
Semitinis atspalvis rodo, kad Evangelijos buvo parašytos 
žydų, kurie gerai pažino žydų kalbos dvasią ir buvo išaugę žy- 
diškoje kultūroje. Bet jie turėjo būti kilę iš Palestinos ir gy- 
venę I a. pirmojoje pusėje, būtent prieš 70 metus, kai romė- 
nai sunaikino Izraelį ir izraelitus išsklaidė po pasaulį. 
Evangelijų tekstų nesklandumai bei netobulumai rodo, kad 
jos buvo ne kokių redaktorių kada nors ar III a. suredaguo- 
tos, bet apaštalų ir jų mokinių, kurie buvo daugiau mažiau 
bemoksliai, parašytos. Juk vėlesnieji redaktoriai tikrai būtų 
tobuliau parašę. Štai kodėl ryžausi savo vertime laikytis kuo 
arčiau originalaus teksto, parodydamas visą jo literatūrinį ne- 
turtingumą, neslėpdamas semitiškumų, kurie indoeuropiečių 
kalboms yra svetimi. Dėl to čia dažnas jungties vartojimas, 
geografinę bei topografinę padėtį nurodantys veiksmažodžiai, 
perėjimai iš būtojo į esamąjį laiką, ir atvirkščiai, kruopštus 
atidumas ištikimai suminėti kai kurias, rodos, nereikšmingas 
pastabas: „atsiduso, apsidairė, susijaudino“ 1r kt. Visa tai juk 
rodo ir įrodo, kad Evangelijų autoriai buvo arba patys įvykių 
liudytojai, arba ėmė žinias iš tiesioginių liudytojų. Visa tai už- 
tikrina, kad Evangelijas parašė Matas, Morkus, Lukas ir Jo- 
nas, kaip liudija krikščioniškasis Padavimas ir kaip Bažnyčia 
visada mokė ir moko. Visa tai rodo, kad Bultmanno ir jo se- 
kėjų kalbos apie mitus Evangelijose, apie jų vėlesnį suredaga- 
vimą, apie tariamus šaltinius, kuriais remiantis Evangelijos 
galėjusios būti vėliau suredaguotos, yra tik išsigalvojimas. O 
šio išsigalvojimo tikslas aiškus - paneigti Evangelijų pasako- 
jimo istorinį pagrindą, ypač ten, kur atpasakojama antgamti- 
niai reiškiniai. 

Pasirinkus originalui artimo vertimo metodą, apsispren- 
džiau prie vertimo pridėti platesnius paaiškinimus, kad kuo 
aiškiau išryškinčiau teksto mintį. Reikia stebėtis, kad 

A.Maceina ignoruoja komentarus. Jų gal net neskaitė, nes 
ten, kur tekste nurodo neaiškumus, ar net, jo manymu, 
aptinkamus beprasmiškumus, komentaruose būtų radęs pa- 
tenkinamų paaiškinimų. Aš po daugelio metų kruopščių stu- 
dijų Evangelijose nerandu nesuprantamų ir neišaiškinamų 
pasakymų, kurie neva paeitų iš nesuprastos aramėjiškos 
minties verčiant ją graikiškai. Keista! A.Maceina, viena, pripa- 
žįsta, jog komentarai prie teksto yra reikalingi ir net būtini, 
tačiau, kita, teigia, kad komentarai visada daugiau ar mažiau 
yra abejotini, o kartais net tikras piktnaudžiavimas Šventuoju 
Raštu. Nors A.Maceiną labai gerbiu ir prieš jo mokslinį pajė- 
gumą lenkiu galvą, bet su šiuo teiginiu nesutinku, bent tuo 
atveju, kai vertimas ir komentarai turi Bažnyčios patvirti- 
nimą - Imprimatur. Mano vertimas ir komentarai turi Romos 
Vikariato Imprimatur. 

Labai teisingai A.Maceina pabrėžia, kad Šventasis Raštas 
yra gyvas Dievo Žodis tik Bažnyčios rankose, nes tik Bažnyčia 
gali autentiškai perteikti ir aiškinti Apreiškimą. Tiesa, kad 
Apreiškimas yra perduotas ne tik per Šventąjį Raštą, bet ir 
per Padavimą. Raštų ir žodžiu perduotas Dieviškasis 
Apreiškimas yra patikėtas Bažnyčiai. Tik Bažnyčia yra autori- 
zuota skelbti raštu ir žodžiu Apreiškimą paties Dievo vardu. 
„Kas jūsų klauso, manęs klauso“ (Lk 10,16). Todėl manau, 
kad negalima atmesti ir laikyti beverčiais Šventojo Rašto ver- 
timo bei komentarų, kurie yra atitinkamo Bažnyčios autori- 
teto patvirtinti. Tiesa, kad vertimas gali būti daugiau ar ma- 
žiau tobulas. Tiesa, kad egzegetai ne visais klausimais suta- 
ria, kad kai kur pateikia skirtingus aiškinimus. Bet kai 
turime Imprimatur, galime būti tikri, jog vertimas iš esmės 
atitinka originalą, 0 egzegetų aiškinimai neprieštarauja 
originaliam Bažnyčios mokymui. 

2. Kas mane labai stebina, tai A.Maceinos keliamas 
klausimas: „Kas gi yra Evangelijų originalas?“ Jis pripažįsta, 
kad apaštalų laiškai yra originalūs. Bet dėl Evangelijų 
originalaus teksto rašo didelį klaustuką. Mums tokio klaus- 
tuko nėra. O nėra todėl, nes mes pripažįstame įkvėpimą. 
Tiesa, Evangelijos aprašo bei liudija Kristų ir jo skelbtą 
mokslą, bet aprašo Šventosios Dvasios įkvėpimu. Todėl Mor- 
kus, Lukas ir Jonas yra trijų Evangelijų autoriai, jas jie pa- 
rašė graikų kalba, o Bažnyčia priėmė kaip įkvėptą Dievo Žodį. 

Matas parašė aramėjiškai, bet Bažnyčia graikiškąjį vertimą 
priėmė kaip autentišką. Jonas parašė ne tik Evangeliją, bet ir 
laiškus. Kodėl laiškai turėtų būti laikomi autentiški, o 
Evangelija - ne? Lukas, be Evangelijos, parašė dar Apaštalų 
darbus. Kodėl šios knygos graikiškąjį tekstą galima laikyti 
originaliu, o Evangelijos - ne? Evangelistai Šventosios Dva- 
sios įkvėpimu surašė ir perdavė Bažnyčiai liudijimą apie 
Kristų - jo asmenį ir jo mokslą. Tiesa, jie aprašė įvykius ir 
atpasakojo Jėzaus kalbas taip, kaip atsiminė ar kaip buvo in- 
formuoti, bet visa parašė, veikiami Šventosios Dvasios — 
teisingai, tai ir taip, kas buvo, yra ir bus naudinga tikėti 
Kristų ir per jį pasiekti išganymą. Man tad nėra jokios abejo- 
nės, kad Evangelijos yra parašytos apaštalų ir jų mokinių. 
Jos yra rašytas Dievo Žodis, nes parašytas Dievo įkvėpimu. 
Trys jų parašytos graikų kalba. Mūsų turimas graikiškas 
tekstas yra originalus. 

Neabejoju, kad mielasis Profesorius neneigia įkvėpimo. Ta- 
čiau jo pasakymas: „Ar tad galima laukti, kad Evangelijų 
autoriai būtų visur tiksliai atpasakoję visiškai jiems svetima 
kalba tai, ką buvo girdėję prieš keletą dešimčių metų? - 
skamba labai įtartinai. Aš tikiu, kad evangelistai tikrai tiks- 
liai, nors ir netobulai, atpasakojo įvykius bei Kristaus kalbas, 
nes rašė Šventosios Dvasios veikiami. 

3. Kadangi, kaip teigia šv. Paulius, „visas Raštas yra Dievo 
įkvėptas ir naudingas mokyti...“ (2 Tim 3,16), tai suprantama, 
kodėl verčiant reikia paisyti net ir paskirų žodžių, nes jie gali 
būti Šventosios Dvasios įkvėpimu parinkti, kad išreikštų 
Dievo norėtą apreikšti šitą, o ne kitą mintį. Juk Ir Kristus yra 
pabrėžęs, jog nė mažiausias taškelis neišnyks iš Įstatymo, kol 
visa neišsipildys (Mt 5,18). A. Maceina pripažįsta, kad net ir 
atskiri žodžiai gali turėti egzegetinę, net ir teologinę reikšmę. 
bet tik originalūs. Išversti, teigia jis, šios prasmės netenka. 
Kodėl? Nurodoma pora pavyzdžių: charisma ir piatis. Šiu grai- 
kiškų Žodžių tikroji reikšmė lengvai suvokiama iš konteksto. 
todėl verčiant galima lengvai pateikti tikrają prasmę. Be to, 
šios rūšies pavyzdžiai turėtų būti argumentas, kad komenta- 
rai reikalingi. Noriu savo ruožtu suminėti porą pavyzdžių. ku- 
rie rodo, jog reikia kreipti dėmesį į paskirus žodžius ir net 
gramatines formas. Imkime Eucharistijos įsteigimo formulę. 
Ją randame trijose Evangelijose ir šv. Pauliaus raštuose. Vi- 

sur vartojama žodis polius - daugelis. Liturginiuose tekstuose 
-senajame lotyniškame - verčiama pro multis, bet modernio- 
siose kalbose dažniausiai verčiama už visus. Tiesa, kad žo- 
džiu polius kartais nurodoma gausybė, nedeterminuojant, ar 
tai yra visuma, ar tik didelė dalis. Kyla klausimas: kodėl 
įkvėptieji rašytojai, jei būtų turima mintyje visuma, nepakar- 
tojo žodžio pantos, kuriuo nurodoma determinuota visuma? 
Manau, kad Šventoji Dvasia aiškiai palenkė įkvėptuosius 
rašytojus vartoti žodį polius, nes šiuo žodžių tiksliau išreiš- 
kiama atpirkimo mintis. Kristus, tiesa, norėjo visus prie savęs 
patraukti pakeltas ant kryžiaus, bet jis neabejotinai žinojo, 
kad ne visi į jį - nukryžiuotąjį - žvelgs su meile ir jo kraujo 
kaina bus atpirkti. Jis žinojo, kad kai kurie tyčiosis iš jo, dar 
kiti jį niekins. Žinojo, kad bus tokių, kurie jį išduos ir ku- 
riems būtų geriau, jei nebūtų gimę. Štai kodėl yra būtina 
tiksliau versti Kristaus žodžius, kad jo kraujas yra išliejamas 
už gausybę tų, kuriems suteiks nuodėmių atleidimą ir lai- 
duos amžinąjį išganymą. 

Tame pačiame Eucharistijos įsteigimo tekste įvairiai ver- 
čiama veiksmažodis išlieti Graikiškame originale yra 
neveikiamasis dalyvis, kuris pažymi veikimo tęstinumą, jo 
vyksmą dabartyje ir ateityje. Įvairiuose vertimuose verčiama 
įvairiai. Italų kalboje vartojama būtasis laikas - versato — 
išlietas. Anglai ir vokiečiai verčia būsimuoju laiku - shall be 
shed, vergossen wird - bus išlietas. Mes lietuviškame tekste 
turime esamąjį neveikiamąjį dalyvį, kaip yra ir originalo 
tekste, būtent - kuris yra išliejamas. Manau, kad mūsiškis 
vertimas yra tiksliausias teologine prasme. Eucharistija yra 
tikroji ir nuolatinė auka. Ją pradėjo Kristus, ją pakartoja ir 
tęsia Naujojo Testamento kunigai Bažnyčioje, kaip Kristus 
įgalino ir įsakė, tardamas: „Tai darykite mano atminimui“. Šv. 
Mišios nėra tik memoriale - atminimas - kryžiaus aukos, nei 
tik vakarienė, simbolizuojanti kryžiaus auką, o yra tikroji 
auka. Ji prasidėjo Paskutinėje vakarienėje ir išoriškai pasi- 
reiškė ant kryžiaus. Ji pakartojama šv. Mišiose prie altorių. 
Dievui nėra laiko. Jis yra dabartyje. Todėl Eucharistinė auka, 
kadangi ji yra Jėzaus - Dievo Sūnaus auka, įvyko kartą, bet 
lieka amžinai, tęsiama ir kartojama kunigų per šv. Mišias. 
Eucharistinė auka pranoksta kryžiaus auką. Paskutinėje 
vakarienėje Kristaus kryžiaus auka jau prasidėjo, jo kraujas 

jau liejosi. A.Maceinos teiginiai apie Eucharistinę auką, esą ji, 
kartą įvykusi, nėra pakartojama, o tik sudabartinama, yra jo 
asmeninė nuomonė. Mums šv. Mišios yra tikra auka. Mums, 
esantiems laike, ji kartojama ir tęsiasi iki amžių pabaigos. To- 
dėl ir mano pavartotas žodis išliejamas yra tikslus ir pabrėžia 
laiko trukmę. 

A.Maceina teigia, esą žmogaus žodis, nors būtų ir graikiš- 
kame Evangelijų originale, nėra Dievo žodis. Ar ne per drąsus 
teigimas? Juk ir žodžiai gali būti Dievo įkvėpti. Jei tad pri- 
imame įkvėpimą, kodėl originalo teksto žodžių negalėtume 
laikyti Dievo žodžių. Kas kita yra su vertimu. Vertėjo žodis, 
aišku, nėra Dievo žodis. 

4. Grynai dėl kalbos dalykų, - tai nemažai A.Maceinos pa- 
stabų yra teisingos. Tačiau, kaip minėjau, išsineria iš 
absoliučių taisyklių. Nes kalba kinta, ir jos kitimą lemia ne 
profesoriai, o kasdienis įvairių žmonių jos vartojimas. 

Lietuvių kalba yra labai artima graikų ir lotynų kalboms. 
Ypač artimos yra lietuvių ir graikų kalbos veiksmažodžio for- 
mos. Tik būtojo laiko graikų kalbos veiksmažodis yra daug 
preciziškesnis. Mūsų kalboje būtąjį laiką reiškiame paprastai 
viena forma, o graikų kalboje yra net trys formos: kas vyko 
(imperfectum), kas įvyko (perfectum) ir kas atsitiko (aoristas). 
Štai kodėl A.Maceinos pastabos apie veiksmo rūšį ir tęsti- 
numą yra įdomios. Reikėtų studijuoti ir nuspręsti, kaip lietu- 
vių kalboje būtų tiksliau reikšti veiksmą, kuris vyko, įvyko, 
atsitiko. 

Graikų kalboje dažnai vartojama dalyvis. Kodėl mes netu- 
rėtume lietuvių kalboje dažniau vartoti dalyvio? Juo labiau 
kad turime dar padalyvį ir pusdalyvį. Kai kur, kaip A.Maceina 
nurodo teisingai, turėjau pavartoti padalyvį, o ne dalyvį, dėl 
didesnio aiškumo. Tačiau kiti profesoriaus priekaištai man 
atrodo nepriimtini. Atsimintina, kad Kristaus žodžiai, pasa- 
kyti istorine proga ir liečiantys tiesiogiai kurį nors istorinį as- 
menį, netiesiogiai yra skirti ir tinka mokyti, įspėti, ugdyti, 
tariant šv. Pauliaus žodžiais (2 Tim 3,16), visų laikų Žmo- 
nėms: Taigi ir įspėjimas, tiesiai taikytas Judui Iskarijotui, ne- 
tiesiogiai yra skirtas visų laikų ir kiekvienam žmogui 
nusidėjėliui. Štai kodėl įkvėptasis rašytojas pakartojo ne 
būsimąjį laiką, bet esamąjį dalyvį, ir mes tekstą išvertėme 
taip: „Vargas žmogui, per kurį Žmogaus Sūnus yra išduoda- 

mas“ (Mt 26,24 (yra išduodamas ir bus visais laikais 
išduodamas). Jei Jėzus būtų turėjęs mintyje tik konkrečiai 
Judo išdavystę, tai būtų pasakęs, - ir evangelistas būtų užra- 
šęs, — šitaip: „Vargas tam iš jūsų, kuris yra pasirengęs išduoti 
Žmogaus Sūnų“. 

Kai dėl tariamosios nuosakos, tai graikų kalboje ji varto- 
jama sąlygine prasme; o sąlyga gali būti reali ir nereali - ne- 
tikra. Neatrodo, kad mūsų kalboje tariamąja nuosaka visada 
reiškiama netikrybė. Ja, tiesa, išreiškiama galimybė, bet gali- 
mybė dar nėra netikrybė. Esu tikras, kad Jėzus daugeliu at- 
vejų kalbėjo įspėdamas, o ne grasindamas. Štai kodėl daug 
kur graikiškąją sąlyginę formą verčiau mūsų tariamuoju 
laiku. Tačiau ten, kur būtina pabrėžti tikrumą ir aiškų tei- 
gimą, tiksliau vartoti tiesioginę nuosaką. Čia visiškai sutinku 
sų A.Maceina. 

Jungtukų ir dalelyčių skaičius mano vertime yra gausus. 
Sekiau originalo tekstą, norėdamas parodyti skirtingumą tarp 
atskirų Evangelijų, nes jų vartojimas Evangelijose nėra vieno- 
das. Jungtukų ir dalelyčių Lukas vartoja daug, Morkus - ma- 
žai, o Jonas jas vartoja kitaip, nes dažnai įveda hebrajų kal- 
bai artimus sintetinius paralelizmus. Nemanau, kad jungtu- 
kai kenkia minties išryškinimui. Kita vertus, kodėl man 
nebūtų leista vartoti dalelyčių, kurios yra vartojamos rašomo- 
joje ir šnekamojoje kalboje? Pakaitomis vartojų va ir štai, da- 
bar ir nūnai, esą ir lyg. Šitai yra ir paties A. Maceinos raš- 
tuose. Dėl mat vartojimo. Šis žodis vartojamas arba kaip sino- 
nimas tegu, arba kaip jungtis, nurodant trukmę. Tačiau 
trukmė lengvai gali būti sutapatinama su priežastimi. Tai 
randame rašomojoje kalboje. Net ir plačiajame lietuvių kalbos 
žodyne cituojama pavyzdys: „Išvyko į Braziliją, mat norėjo 
praturtėti“. Sutinku, kad, nurodant priežastį, tiksliau vartoti 
nes, kadangi. 

Dėl tariamų barbarizmų, arba svetimybių. Ne visai norė- 
čiau sutikti dėl tų svetimybių, kurias nurodo Skardžiaus ir 
Laurinaičio Lietuvių kalbos vadovas, taip pat ir dėl tų, kuriuos 
cituoja A.Maceina. Mūsų kalba yra senesnė už rusų, lenkų ir 
juo labiau gudų. Kodėl slavai negalėjo pasisavinti iš mūsų tų 
žodžių, kurie turi savo šaknis sanskrite ir atitikmenis lotynų ir 
graikų kalbose? Kodėl būk turėtų būti lenkybė, kai jis yra 
pagalbinio veiksmažodžio būti imperatyvas? Kodėl alia turėtų 

būti lenkybė, kai jis atsako graikiškajam alla, kaip bet atsako 
lotyniškajam sed? Kodėl plosčius turėtų būti rusybė, kai at- 
sako graikiškajam platus ir tikriausiai yra kilęs iš lietuviškojo 
platus? Juo labiau kad lietuvių kalbos žodynuose nebūtinai 
nurodomi šie ir kiti tariamieji barbarizmai kaip svetimybė. 

5. Baigdamas noriu patvirtinti, kad, versdamas ir 
aiškindamas Evangelijas, studijavau kiek tik pajėgiau, bet 
taip pat ir meldžiausi, nes tvirtai tikiu, kad malda visur ir vi- 
sada reikalinga, bet ypač reikalinga, kai gilinamės į Šventąjį 
Raštą, kuris yra Dievo Žodis. Jėzus pabrėžė, kad dangiškojo 
Tėvo nė vienas nematė ir nepažįsta, išskyrus tik tą, kuriam 
viengimis Sūnus teiksis apreikšti (Mt 11,27). Jėzus ne visada 
aiškiai kalbėjo. Jis apsireiškė tik palaipsniui. Aiškus apsireiš- 
kimas būtų vertęs tikėti, o Jėzus norėjo, kad visi, net ir apaš- 
talai, laisvai įtikėtų. Kai kuriais atvejais Jėzus aiškino apašta- 
lams panašybėmis pasakytą mokymą. Galų gale jis pažadėjo 
atsiųsti Šventąją Dvasią, kuri turėjo apreikšti nesuprastas ti- 
kėjimo paslaptis (Jn 14, 26). Gal aš per mažai prašiau Švento- 
sios Dvasios apšvietimo, kad mano darbas išėjo toks netobu- 
las. Vis dėlto nesigailių paaukojęs tiek laiko, studijuodamas — 
žodį po žodžio, sakinį po sakinio - keturias Evangelijas. Mane 
asmeniškai tai labai praturtino - geriau pažinau Dievo Žodį. 
Tikrasis grožis, kuris žavi sielą, nėra formoje, bet labiau turi- 
nyje. Aiškų, idealu, kai turinio grožį bei tobulumą atitinka ir 
forma, t.y. kalbos grožis. Bet tai yra idealas, kurio beveik ne- 
įmanoma pasiekti, bent jau kalbant apie Šventąjį Raštą. Aš 
žinau, kad mano darbas vertas priekaištų. Už juos 
A.Maceinai esu dėkingas. Norėčiau tačiau tikėti, kad ano kon- 
fratro vertinimas, vadinant mano studiją šlamštu, yra labiau 
pasisakymas prieš asmenį, o ne prieš veikalą. Guodžiuosi 
skaitydamas ir mąstydamas apie šv. Pauliaus prisipažinimą 
Laiške korintiečiams. Jis rašo: „Kai pas jus, broliai, lankiausi, 
aš atėjau skelbti jums Dievo liudijimo ne iškalbingais žodžiais 
ar išmintimi <...> Mano kalba ir mano skelbimas buvo ne 
įtikinantys išminties žodžiai, o Dvasios galybės parodymas, 
kad jūsų tikėjimas remtųsi ne žmonių išmintimi, bet Dievo 
galybe <...> Mes gavome ne pasaulio dvasią, bet iš Dievo 
einančią Dvasią, kad pažintume mums suteiktas Dievo dova- 
nas. Apie tai ir kalbame ne mokytais žmogiškosios išminties 
žodžiais, bet tais, kurių išmokė Dvasia“ (Kor 2,1. 4. 12. 13). 

ATSAKYMAS PROF. A.MACEINAI Į ATVIRĄ JO 
LAIŠKĄ „SVENTRAŠTIS IR JO VERTIMAI“ 


Į mano atsakymą A.Maceina atsiliepė atviru laišku, pa- 
pildydamas kai kurias savo mintis apie tai, kaip, jo nuo- 
mone, Šventasis Raštas turėtų būti verčiamas į gyvąsias 
kalbas. Straipsnis buvo išspausdintas Draugo 1982 m. 
rugsėjo 7 d. numeryje. 

Ir šį kartą Profesoriui Antanui Maceinai atsakiau savo 
straipsniu Draugo 1983 m. kovo 10 d. numeryje. 


Esu pratęs atsakyti į kiekvieną privatų laišką. Juo labiau 
jaučiu pareigą atsakyti į atvirą laišką, kur prof. A.Maceina 
dar kartą pasako kritišką žodį dėl mano parengto ir išleisto 
Naujojo Testamento I t.- Keturios Evangelijos ir Apaštalų 
darbai. Tačiau bijau, kad su atvirais laiškais mes vargu ar 
pasieksime to, ko norime. Būtų buvę geriau privačiai pasida- 
lyti mintimis - taip lengviau vienam kitą suprasti. Juk iš 
principo mes nesame toli vienas nuo antro. Požiūriai skiriasi 
daugiausia dėl metodo ir tik kai kur dėl egzegetinių klausimų. 
Žodžiu diskutuodami, nesunkiai būtume susitarę, 0 per 
spaudą sunku išvengti polemikos ir sukelti tam tikrą erzelį, 
laimint pritariančiųjų, bet taip pat ir priešingai nusista- 
čiusiųjų. Plačiajai visuomenei tokie ginčai vien nuobodą kelia. 

Mielasis Profesoriau, Jūsų kritiškas pasisakymas man as- 
meniškai nėra nemalonus. Esu dėkingas už pastabas. Žinau 
savo ribotumą ir savo parengto vertimo netobulumus. Tačiau 
mane stebina Jūsų, Profesoriau, teiginių griežtumas. Susi- 
daro įspūdis, lyg būtumėte tikras ir neturėtumėte abejonės ir 
baimės, jog ir Jūs galite suklysti, arba bent neteisingai su- 
prasti kitą, ypač tais klausimais, kurie neįeina į Jūsų moksli- 
nio pasirengimo sritį. Manau, kad bent kai kuriais atvejais 
galėjote teiginius formuluoti sąlygiška — hipotetine forma. 

Po šių įvadinių pastabų noriu pakalbėti dėl kai kurių 
kritinių Jūsų teiginių, tikėdamasis, kad tai neapsunkins 
skaitytojų, o mums leis geriau vienas kitą suprasti. 

1. Kalba. - Kas kuria kalbą? Kas ją palaiko gyvą? Jūs 
esate linkęs pirmąjį vaidmenį skirti profesoriams. O man at- 
rodo, kad tauta - žmonės yra tikrasis kalbos šaltinis. Profeso- 

riai kalbininkai visų pirma studijuoja žmonių šnekamąją 
kalbą, paskui ją apiformina, retušuoja ir įrėmina, jei taip ga- 
lima pasakyti naudojantis paveikslo panašybe. Lotynų ir 
graikų kalbos yra negyvos. Jas profesoriai studijuoja, bet jų 
gyvų nepadaro. Kaip nepadarė kai kurie kalbininkai espe- 
ranto kalbos gyvos. Ne kalbininkai iš universitetų katedrų su- 
kūrė atskirų kalbų dialektus ir ištisas kalbų šeimas. Jos kilo, 
dialektai atsirado iš kintančių šnekamųjų kalbų. Profesoriai 
sukuria naujų terminų ir tam tikrų būdu praturtina kalbą, 
bet anie terminai tampa gyvi tik tada, jei yra pasisavinami 
šnekamojoje kalboje. Daugelio profesorių rašomoji kalba yra 
ne tik svetima, bet net ir nesuprantama eiliniams žmonėms. 

Jūs man prikišate, kad aš vietoj žmogus - antropos išver- 
čiau asmuo. Vadinasi, ne visur žodiškai verčiau! Kas yra as- 
muo, visi žino. Bet ar visi supranta kai kuriuos Jūsų vartoja- 
mus terminus, pvz.: atveika, atsajus, įtaigavimas ir kt. Eili- 
niai žmonės vargu ar juos supranta. Taigi Jūsų cituojamo 
K.Rahnerio nesilaikau ne tik aš, bet ir Jūs. Manau, jog tuo 
nenusikalstame. Juk gyva kalba turtėja ir kinta. Tiesa, kai 
kurie naujumai nėra Žmonių pasisavinami, nes yra nevykę. 
Jūs pats žinote, kad neprigijo J.Skvirecko siūlymas vietoj 
Bažnyčia vartoti Eklesija. Nemanau, kad prigytų ir Tėviškės 
žiburių vartojamas Bendrija vietoj Bažnyčia. 

Labai pritariu, kad liturginiam naudojimui reikėtų pa- 
rengti kuo sklandesne ir visiškai aiškia kalba Šventojo Rašto 
tekstus. Savo verumo aš nerengiau liturginiam naudojimui. 
Jį skyriau kunigams, kad galėtų naudotis sekmadienių pa- 
mokslams. Jei sveikata ir laikas leis, parengsiu ir išleisiu pa- 
mokslų ciklus, remdamasis Evangelijų tekstais, kurių verti- 
mus kiek galima sklandesne ir liturginiam skaitymui tinkama 
kalba pateiksiu kiekvienos homilijos pradžioje. 

Kai kurie kalbiniai priekaištai, kuriuos Jūs darote, nurody- 
damas daugiau ar mažiau tikslesnius nusakymus, vienur 
kitur yra pagrįsti ir priimtini. Kai kur tačiau Jūsų pastabos yra 
pernelyg dogmatiškos ir dėl jų aš turiu skirtingą nuomonę. 

Nesuprantu, kodėl Jums nepatinka žodis privačiai, kurį aš 
kai kur vartoju. Bet juk tai tikrai lietuviškas ir kontekste visiš- 
kai išreiškiantis evangelisto mintį. Vartojant šį žodį, Jūs ma- 
tote pavojų įpulti į gnosticizmo klaidą. Tai jau tikrai per daug. 
Kristus kalbėjo viešai - miniai ir privačiai - apaštalams. Miniai 

dažnai kalbėjo panašybėmis, nes minios žmonės, daugiausia 
priešingai nusistatę, nebuvo verti gauti specialią apreiškimo 
malonę. Štai paties Jėzaus žodžiai: „Dėl to panašybėmis jiems 
kalbu, kad jie žiūrėdami nemato, klausydami negirdi, nei sų- 
pranta. Ir pildosi jiems Izaijo (Iz 6,9 ir t.) pranašystė: - Girdėte 
girdėsite ir nesuprasite; žiūrėte žiūrėsite ir nematysite“ (Mt 
13,13-14). Tačiau apaštalai turėjo visiškai suprasti išganymo 
paslaptis, nes jas vėliau turėjo skelbti eidami į visas pasaulio 
šalis, todėl jiems, tik jiems, Jėzus kalbėjo privačiai ir viską 
smulkmeniškai išaiškino. Evangelistas Morkus sako: „Ir dau- 
geliu tokių panašybių jis skelbė žodį, kiek jie pajėgė suvokti. 
Be panašybių jis jiems nekalbėjo. Bet privačiai savo mo- 
kiniams visa išaiškindavo“ (Mk 4,33-34). Ir kita proga tas pats 
evangelistas šitaip rašo: „Ir kai jis vienas radosi, klausė tų, ku- 
rie su Dvylika buvo prie jo, apie panašybes. Ir jis jiems sakė: — 
Jums duota žinoti Dievo Karalystės paslaptis, o pašaliniams 
viskas vyksta panašybėmis“ (Mk 4,11). Jėzus kalbėjo viešai ir 
privačiai. Privačiai jis kalbėjo būdamas vienas su apaštalais ir 
rinktiniais mokiniais. Kalbėti privačiai nėra tas pats, ką sakyti 
patylomis. Gr. kat'idian nurodo, kad Mokytojas tik jiems, t.y. 
tik apaštalams, kalbėjo, taigi privačiai, o ne patylomis. 

Kai kurios citatos iš mano vertimo nurodomos kaip tikros 
graikybės, todėl nepriimtinos. Aš graikybės nelaikau baise- 
nybe mūsų kalboje, nes graikų kalba mūsų kalbai yra itin ar- 
tima tiek žodynu, tiek gramatinėmis formomis. Būtų tikrai 
gera, kad mūsų kalbininkai stengtųsi kuo geriau suprasti 
graikų ir lotynų kalbas. Tai yra būtina lyginamajai kalbotyrai 
studijuoti, o drauge tiksliau pažinti pirmines mūsų kalbos 
formas bei nustatyti paskirų žodžių kilmę, kad nebūtų lai- 
koma barbarizmais tai, kas iš tikrųjų nėra barbarizmas. 

2. Komentarai. - Nenuostabu, kad Šventojo Rašto teks- 
tai nėra lengvai suprantami. Juk tai Dievo Žodis. O Dievas 
yra paslaptis. Jį galime savo protu tik labai netobulai suvokti. 
Šv. Paulius aiškiai teigia: „Mūsų pažinimas dalinis ir mūsų 
pranašystės dalinės <...> Dabar mes jį regime lyg veidrodyje, 
mįslingu pavidalu, o tuomet |amžinybėje| regėsime akis į akį. 
Dabar pažįstu iš dalies, o tuomet pažinsiu, kaip pats esu pa- 
žintas“ (1Kor 13,9. 12). Jėzus priminė ir pabrėžė, jog visi bus 
„Dievo mokomi“ (Jn 6,45), bet drauge pridūrė, jog Tėvą pa- 
žįsta tik jis - Sūnus (Jn 6,46) ir kam jis - Sūnus panorės ap- 

reikšti (Mt 11,27. Štai kodėl, siekiant suprasti Dievo įkvėptą- 
sias knygas, neužtenka vien mokslinio pasirengimo, vien stu- 
dijų, bet reikia dar ir Šventosios Dvasios apšvietimo. 
Vadinasi, be studijų, reikia dar maldos ir nuolankaus atsigrę- 
žimo į Dievą. Sakau - „nuolankaus atsigręžimo“, nes Kristus 
dėkojo Tėvui, kad išganymo paslaptis paslėpė nuo išmintin- 
gujų ir apreiškė mažiesiems (Mt 11,25). 

Jūs, Profesoriau, ironiškai atsakote į tikrai nuoširdų prisi- 
pažinimą, kad mano vertimas ir aiškinimai turi daug trū- 
kumų gal dėl to, jog per mažai meldžiausi. Bet aš šį prisipaži- 
nimą kartoju, - Šventojajam Raštui suprasti reikia šviesos iš 
dangaus. Noriu Jus užtikrinti, jog studijavau, kiek man tai 
buvo įmanoma. Studijavau įvairius komentarus. Turėjau 
prieš akis skirtingus vertimus. Visa tai padėjo, ir galiu teigti, 
jog, laikantis Bažnyčios nurodymų, galima, jei ne visiškai, bet 
suprantamai paaiškinti kiekvieną, net sunkiausią Evangelijų 
tekstą. Norėčiau, kad Jūs ten, kur randate neaiškių pasa- 
kymų, užuot teigęs, jog įkvėptasis rašytojas perteikė 
nesuprasdamas aramėjiško pasakymo, pastudijuotumėte g€- 
rus komentarus, kuriuos rašė tie, kurie gerai mokėjo aramėjų 
ir graikų kalbas. Manau, jų paaiškinimai Jus įtikins. 

Kartoju, kad Jūsų nurodomi nesuprantami pasakymai 
man tokie neatrodo. Kodėl nesuprantamais laikote Jėzaus Žo- 
džius: „Palikite mirusiems laidoti mirusius“. Man atrodo, min- 
tis visai aiški. Kristus, kaip kitais atvejais, taip ir šiuo, pabrė- 
žia, jog virš visko reikia rūpintis sielos išganymu. Tai rodo 
kontekstas. Kai vienas iš mokinių Jėzui pasakė, jog yra 
pasiryžęs paskui jį sekti, bet prašo leisti pirma palaidoti tėvą, 
Jėzus atsakė: „Sek mane ir palik mirusiems laidoti mirusius“ 
(Mt 8,22). Tuo Jėzus nurodė, jog Dievo ir sielos reikalus reikia 
kelti virš net ir kilniausių, žemiškų pareigų. „Palik mirusiems 
laidoti mirusius“, - greičiausiai buvo patarlės posakis, bet 
Kristaus lūpose jis turi gilią dvasinę prasmę. Žemės reikalais 
reikia palikti rūpintis tiems, kurie gyvena tik žemėje. Tokie 
žmonės bibline kalba laikomi mirusiais. Kas gyvena pasau- 
liui, o ne Dievui, žemei, o ne dangui, tas dvasiškai yra miręs. 
Kristus ir šv. Paulius velnią nurodo kaip šio pasaulio kuni- 
gaikštį (Jn 12,31; 14,30; Ef 6,12). Apaštalas Jonas teigia, kad 
„pasaulis yra piktojo galioje“ (1 Jn 5,19. O kas yra piktojo 
valdžioje, dvasiškai yra miręs. 

Minimas Kristaus įspėjimas bei paraginimas yra aktualus 
ypač mūsų dienomis, kai altoriai atgręžiami į žmones, o ne į 
Kristų tabernakulyje, kai visų pirma žmogui, ne Dievui, sie- 
kiama tarnauti, ir kai visa tai skelbiama net iš sakyklų. 

Jūs teigiate, kad komentarai esą reikalingi tik tiek, kiek 
paaiškina Švetojo Rašto įvykių aplinkybes. O ne! Komentarai 
visų pirma turi siekti atskleisti įkvėptojo teksto mintį. Juk, 
kaip rašo šv. Paulius, - „Visas Raštas yra Dievo įkvėptas ir 
naudingas mokyti, barti, taisyti, auklėti teisumui, kad Dievo 
žmogus būtų tobulas, pasirengęs kiekvienam geram darbui“ 
(2 Tim 3, 16-17). Bet tam pasiekti yra būtini paaiškinimai, 
nors tekstas būtų ir geriausiai išverstas. Bažnyčia visada rei- 
kalavo, kad prie Šventojo Rašto vertimų būtų pridėti bent 
trumpučiai paaiškinimai. 

Aš nesileidau į literatūrinę kritiką. Visą dėmesį kreipiau į 
teksto minties išryškinimą. Jums mano aiškinimai nepatinka. 
Juos laikote vien atpasakojimu. Jie Jūsų neįtikina. Apgailes- 
tauju, bet nesistebiu. Juk ir Jūsų veikaluose randama teigi- 
nių, kurie daugelio neįtikina ir yra laikomi nepriimtinais. 

3. Imprimatur. - Jūsų teigimas, kad aš pats sau esu su- 
teikęs imprimatur, yra neteisingas ir įžeidžiantis Romos Vika- 
riatą. Būkit tikras, kad mano vertimui imprimatur buvo duo- 
tas visiškai laikantis bažnytinių nuostatų. Rankraštį atidžiai 
patikrino kompetentingi ir lietuvių kalbą mokantys asmenys. 
Imprimatur buvo suteiktas tik tada, kai tikrintojai davė nihil 
obstat. Norėčiau manyti, kad Jūs buvote suklaidintas vieno 
ar kito informatoriaus. 

Teigimas, esą visi indeksuotieji veikalai pradžioje turėję 
imprimatur, yra nepagrįstas. Gal buvo vienas kitas atsitiki- 
mas, kad veikalas, išleistas su imprimatur, vėliau pateko į in- 
deksą. Tačiau teigti, kad visi indeksuotieji veikalai pradžioje 
turėję imprimatur, yra neteisinga. Savo teigimu netiesiogiai 
mane įspėjote, kad ir mano vertimas galįs atsidurti indekse. 
Manau, kad tai neįvyks. Bet jei įvyktų, nuolankiai priimčiau 
Bažnyčios sprendimą. 

4. Eucharistija. - Eucharistiniuose Šventojo Rašto teks- 
tuose visur nurodoma, jog kraujas išliejamas už daugelį, var- 
tojant gr. žodį polius. Taip vertė ir Vulgata, pavartojusi lot. pro 
multis. Visumai nusakyti graikų kalboje, net ir pačiuose eu- 
charistiniuose tekstuose, vartojama žodis pan. Moderniuose 

liturginių tekstų vertimuose kai kuriomis kalbomis vartojama 
už visus. Tai tikriausiai protestantų įtaka. Tiesa, kad gr. 
polius kartais žymi neapibrėžtą gausybę, bet visuotinumas 
nurodoma žodžiu pan, kaip jau esame sakę. Teologiškai ne- 
sunku suprasti, kodėl visi įkvėptieji rašytojai vartojo peri 
poloon, o ne peri pantoon. Mat pavartojus peri pantoon reikėtų 
suprasti, kad nė vienas nepražus, nes Kristaus auka negali 
eiti veltui. O mes iš Apreiškimo žinome, kad bus tokių, kurie 
nebus priimti į dangaus karalystę. Tiesa, kad Kristus siekė 
savo Auka visus prie savęs patraukti, visus išganyti. Bet jis 
taip pat žinojo, jog bus tokių, kurie nepasinaudos jo at- 
perkamąja Auka; bus tokių, kuriems būtų buvę geriau, jei jie 
nebūtų gimę (Mt 26,34-35). Todėl manome, kad konsekracijos 
liturginiame tekste tiksliau versti už daugelį, o ne už visus. 
Pripažįstate, kad eucharistinė Auka yra tikra Auka, kuri 
išoriškai buvo realizuota mirtimi ant kryžiaus. Pabrėžiate ta- 
čiau, kad aukojimo vyksmas yra skirtingas. Tuo niekas 
neabejoja. Ant kryžiaus Išganytoją aukojo nusidėjėliai žmo- 
nės, o Paskutinėje vakarienėje Dievo Avinėlis paaukojo pats 
save už nusidėjėlius žmones, kad juos išgelbėtų nuo amžino- 
sios mirties. Ant kryžiaus Jėzus regimuų būdų paaukojo savo 
fizinę gyvybę, o Eucharistijoje jis aukoja save - Dievą Žmogų — 
neregimuų būdu, duodamas gerti savo kraują ir valgyti savo 
kūną, kad pašvęstų žmogų su kūnu ir siela ir taip užtikrintų 
amžinąjį gyvenimą. Kryžiaus ir eucharistinė Auka Dievui yra 
dabartis, todėl negalima kalbėti apie pasikartojimą. Mums, 
žmonėms, gyvenantiems laike, kryžiaus Auka yra istorinis 
įvykis, neabejotinai jis yra nepakartojamas. Šia prasme reikia 
suprasti enciklikos Mediator Dei teigimą. Jūsų cituojamas 
Rom 6,9 tekstas neįrodo, ką Jūs norėtumėte matyti jame. Šv. 
Paulius teigia, kad Kristus mirė ir prisikėlė, ir daugiau ne- 
mirs, t.y. kryžiaus Aukos nebekartos. Mes niekad nieko prie- 
šingai neteigėme. Kas kita tačiau yra su eucharistine Auka. Ji 
mums, žmonėms, tęsiasi, nes Kristus pavedė apaštalams kar- 
toti eucharistinę Auką: „Tai darykite mano atminimui“ (Lk 
22,19). Eucharistijos stebuklas kartojasi kiekvieną dieną ant 
kiekvieno altoriaus kiekvienų Mišių metu. Mes savo akimis 
nematome, bet tikime, kad vynas taurėje tampa Kristaus 
krauju ir ostija virsta jo kūnų. Mes tikime, nes Kristus 
primygtinai užtikrino, kad jis duos valgyti savo kūną ir gerti 


271 


savo kraują (Jn 6,60-67). To nepaneigia nei šv. Paulius, nei 
enciklika Mediator Dei. Todėl galite ramiai tikėti ir popiežiumi, 
ir manimi, kai teigiu, kad eucharistinė Auka tęsiasi. Juk Jūs 
tikrai tikite, kad Mišių aukos metu vynas virsta Kristaus 
Krauju ir ostija - jo Kūnu, ir pasilieka ne tik ant altoriaus Mi- 
šių metu, bet ir tabernakulyje. Taigi netikslu teigti, kad 
eucharistinis stebuklas tik sudabartinamas, nes tada būtų 
galima manyti, jog po Mišių Eucharistijos jau nėra, o iš tik- 
rųjų Kristus Eucharistijoje lieka ir po Mišių. Noriu šitai pa- 
brėžti, nes dabar Bažnyčioje pastebima aiški tendencija nu- 
vertinti Eucharistijos garbinimą, visa sutelkiant į šv. Mišias. 

Esamojo laiko gr. dalyvis ekxinnomenon turi absoliutinę 
prasmę ir gali žymėti laiko trukmę nuo dabarties iki ateities. 
Jūs siūlote būsimąjį laiką - bus pralietas. Man tačiau atrodo, 
kad reikėtų versti esamuoju laikau - yra išliejamas. Vartojant 
būsimąjį laiką, galima prielaida, tartum Paskutinėje vakarie- 
nėje Kristaus žodžiai nebūtų išsipildę, kai jis sakė: „Imkite ir 
gerkite iš jos visi, nes tai yra mano kraujo taurė“. Bet žinome, 
kad apaštalai tikrai priėmė Kristaus kūną ir kraują. Kristaus 
kraujas tikrai jau pradėjo išsilieti Eucharistijoje. Todėl aš ma- 
nau, kad gr. ekxinnomenon reikia versti esamuoju laiku — 
išliejamas. Ar tiksliau būtų vartoti liejamas, praliejamas, kaip 
jūs siūlote? Dėl to nesiginčiju. Esu nuomonės, kad visi trys 
žodžiai šioje vietoje išreiškia tą patį, yra sinonimai, todėl nėra 
nusižengimas vartoti vieną ar kitą. 

5. Autentiškumas ir istoriškumas. - Jūsų susirūpini- 
mas, kad Šventojo Rašto istoriškumas būtų moksliškai pa- 
grįstas, yra labai girtinas. Savo Evangelijų įvaduose sten- 
giausi, bent trumpai, pateikti argumentų, kurie įrodo tekstų 
istoriškumą. Tačiau norint įrodyti Evangelijų istoriškumą, 
visų pirma reikia įrodyti jų autentiškumą. Kai esame tikri, 
kad keturias Evangelijas tikrai parašė apaštalai Matas ir Jo- 
nas ir apaštalų Petro ir Pauliaus mokiniai Morkus ir Lukas, 
vargu ar galima abejoti dėl jų istoriškumo. Argi būtų galėję le- 
gendas pateikti kaip istorinę tiesą tie, kurie buvo tiesioginiai 
įvykių liudytojai, kurie skelbė Kristaus Evangeliją nuo 
Jeruzalės iki pasaulio pakraščių, kurie dėl Kristaus ir jo 
Evangelijos kentėjo ir gyvybes paaukojo? 

Štai kodėl, mielasis Profesoriau, rengiant naują vertimą, 
pirmutinis mano siekimas buvo perduoti lietuvių kalba Evan- 

gelijų tekstą tokį, koks jis yra originale, - su visais kalbos, 
stiliaus, pasakymų netobulumais, su visomis smulkmenomis, 
įterptinėmis pastabomis, o tą galėjo padaryti tik tie, kurie visa 
tai matė, išgyveno, bet neturėjo didesnio mokslinio išsilavi- 
nimo ir gerai nemokėjo graikų kalbos, išskyrus tik Luką. Jei 
kas vėliau Evangelijas būtų redagavęs, 1mdamas duomenų iš 
raštu ar žodžių perduotų šaltinių, juk neabejotinai būtų 
tobuliau parašęs, ir tekste nerastume smulkmeniškų ir min- 
čiai išryškinti nereikšmingų pastabų, kaip: „buvo pavargęs“, 
„atsiduso“, „apsižvalgė“, „pakėlė akis į dangų“ ir kt. Tad pasi- 
rinkau tokį vertimo metodą, kurį Jūs ne be pagrindo peikiate, 
nes siekiau parodyti bei įrodyti, kad keturios Evangelijos 
buvo parašytos apaštalų ir jų mokinių, būtent: Mato, Mor- 
kaus, Luko ir Jono, kaip Bažnyčia visada tikėjo ir mokė. 

Nežinau, kiek kitus įtikinsių, kad Evangelijos yra 
autentiškos ir istoriškos, bet man pačiam po ilgų studijų yra 
visai aišku, jog Šventojo Rašto autentiškumą ir istoriškumą 
gali neigti tik tie, kurie arba stokoja tikėjimo, arba nėra ge- 
riau pastudijavę šv. knygų. 

Jūs pateikiate keletą priekaištų, neigiančių Evangelijų 
istoriškumą. Jie man žinomi. Dėl kai kurių esu rašęs. Kitus 
nutylėjau, nes yra tokie lėkšti, kad neverta jų net svarstyti. 

Klausiama: „Kodėl Lukas būtų negalėjęs Jėzaus gimimo ir 
vaikystės apipinti legendomis? Kodėl tik jis apie tai smulkiai 
kalba, kai kiti evangelistai, išskyrus iš dalies tik Matą, nu- 
tyli?“ Atsako pats Lukas. Savo Evangelijos pradžioje jis užtik- 
rina, kad po to, kai kiti aprašė įvykius, imdami žinių iš tų, 
kurie visa patys buvo matę, panorėjo ir jis, viską nuo pra- 
džios rūpestingai ištyręs, parašyti, kad visi galėtų žinoti ir 
tikėti tuo, kas kalbama apie Kristų (Lk 1,1-3). Kodėl tik Lukas 
aprašo Kristaus vaikystę? Todėl, kad jis turėjo progą pažinti 
Dievo Motiną ir iš jos lūpų išgirsti autentišką pasakojimą apie 
Jėzaus gimimą ir vaikystę. Tuo jis norėjo užpildyti kitų 
evangelistų paliktą spragą. 

Klausiama toliau: „Kodėl kai kurie svarbūs Kristaus gyve- 
nimo ir veiklos įvykiai vienoje ar kitoje Evangelijoje nutylimi?“ 
Atsako evangelistas Jonas. Baigdamas savo Evangeliją jis 
rašo: „Taigi dar daug ir kitų ženklų Jėzus padarė mokinių 
akivaizdoje, kurie nėra surašyti šioje knygoje. O šitie yra 
surašyti, kad tikėtumėte, jog Kristus yra Mesijas, Dievo sū- 

nus, ir kad tikėdami turėtumėte gyvenimą jo vardu“ (Jn 
20,30-31); „Yra dar daug ir kitų dalykų, kuriuos Jėzus pa- 
darė. Jei jie vienas po kito būtų surašyti, manau, nė pats pa- 
saulis negalėtų sutalpinti knygų, kurios turėtų būti parašy- 
tos“ (Jn 21,25). Lukas ir Jonas buvo susipažinę su pirmomis 
dviejomis Evangelijomis. Taigi rašydami jie stengėsi papildyti, 
kas Mato ir Morkaus buvo nutylėta arba tik prabėgomis 
paminėta; kita vertus, jie nepaminėjo kai kurių įvykių, nes jie 
išsamiai buvo aprašyti kitose Evangelijose. 

Yra analogijų tarp Senojo ir Naujojo Testamento aprašo- 
mųjų įvykių. Tačiau tai nereiškia, kad evangelistai būtų su- 
kūrę mitą apie Kristų, nes Senajame Testamente yra 
analogiškas įvykis. Atvirkščiai, tai įrodo, kad evangelistų 
pasakojimai yra istoriškai tikri, nes su Kristumi išsipildė visa, 
kas pranašų buvo pasakyta apie ateisimą Mesiją. 

Kalbėti apie tariamus evangelistų panaudotus šaltinius 
yra tik prielaida, o ne moksliškai įrodyta tiesa. Evangelijų au- 
tentiškumas ir istoriškumas neigiamas ne moksliniais įrody- 
mais, bet siekiama paneigti transcendentinius elementus 
Evangelijose. Vienu žodžiu, siekiama kėsintis prieš tikėjimą. 
Jei bent vienoje ar kitoje vietoje suabejotume, ar pasakojimas 
yra istoriškas, tada galėtume viską paneigti. Tada, tariant šv. 
Pauliaus žodžiais, - „vana est fides nostra - tuščias yra mūsų 
skelbimas ir tuščias yra jūsų tikėjimas“ (1 Kor 15,1 7). 

6. Įkvėpimas. - Man vis neaiškų, kaip Jūs suprantate 
įkvėpimą? Jūs visa sudedate į Bažnyčios rankas, lyg Bažny- 
čia duotų Apreiškima. Anreiškimą duoda Dievas. Bažnyčia jį 
saugo ir autentiškai aiškina. Senajame Testamente Dievas 
Apreiškimą davė per pranašus, o Naujajame Testamente - per 
viengimį Sūnų ir įkvėptuosius apaštalus bei jų mokinius. Tai 
reiškia, kad Apreiškimą Dievas pradėjo duoti pirma, negu 
Kristus įsteigė savo Bažnyčią. Naujajame Testamente 
Apreiškimas buvo duotas per Kristų ir perduotas žodžiu ir 
raštų. Raštu surašė įkvėptieji rašytojai: apaštalai ar jų moki- 
niai. Įkvėpimas baigėsi su apaštalų era. Bažnyčia saugoja ir 
autentiškai skelbia Apreiškimą, perduotą žodžiu, o kas raštu 
perduota, nurodo, bei patvirtina, kurios šv. knygos laikytinos 
kanoninėmis, t.y. įkvėptomis. Taigi ne Bažnyčia pasirinko ir 
įgaliojo kai kuriuos asmenis užrašyti Apreiškimą, o Dievas, ir 
jie rašė Šventosios Dvasios įkvėpimu. Vėliau Bažnyčia, taip 

pat Šventosios Dvasios veikimu, pripažino ir paskelbė, kurios 
knygos yra įkvėptos. Bažnyčia, - ji viena, — taip pat autentiš- 
kai aiškina raštu ir žodžiu perduotą Apreiškimą. Šia prasme 
tik Bažnyčios rankose šv. knygos yra gyvas Dievo žodis. 

Nenorėčiau sutikti, kad Evangelijų turinys būtų buvęs im- 
tas vien iš Bažnyčios saugojamos bei perduodamos pasakoja- 
mosios Tradicijos, ankstesnės negu Raštas. Evangelijas gerai 
išstudijavau, tad manau, kad evangelistai surašė tai, ką buvo 
išgyvenę ar ką girdėję iš tiesioginių įvykių liudytojų, ir visa 
parašė kiekvienas individualiai, veikiamas Šventosios Dvasios. 

Apaštalai savo laiškuose galėjo pasinaudoti jau besifor- 
muojančia ir žodžiu perduodama Tradicija, bet ir jie rašė 
Šventosios Dvasios įkvėpimu. Todėl nėra esminio skirtumo 
tarp Evangelijų ir apaštalų laiškų. Ir trys laiškai, ir ketvirtoji 
Evangelija yra Jono. Tiesa, kad Evangelijoje apaštalas daug 
kur cituoja ar atpasakoja Kristaus kalbas, bet daug prideda ir 
savo pastabų. Be to, kalba, stilius ir net ištisi pasakymai yra 
tie patys Evangelijoje ir laiškuose, taip pat ir Apreiškimo knygoje. 

Jūs originalų laikote tą, ką Kristus buvo pasakęs aramėjų 
kalba. Manau, kad Evangelijų tekstas yra originalus ta kalba, 
kuria buvo parašytas. Juo labiau kad parašytas Šventosios 
Dvasios įkvėpimu ir tai užtikrina, jog visa teisingai perduota. 
Juk originali yra ne tik autobiografija, bet ir monografija. Ne- 
svarbų, kokia kalba, - raštu ar žodžiu, - Apreiškimas būtų 
pateiktas, jo autorius yra Dievas. Šventasis Raštas yra Dievo 
Žodis, pasakytas bei parašytas įkvėptojo žmogaus žodžiais. 

Žodžiui tikslus Jūs teikiate absoliutinę prasmę. Ar tai tik- 
rai būtina? Argi negalima jo vartoti tik reliatyviąja prasme? 
Juk galima mintį tiksliai, bet nevisiškai ir netobula forma pa- 
teikti. Jei kuris evangelistas nemini vieno kito fakto, tai dar 
negalima sakyti, kad jis netiksliai aprašė - kad jo Evangelija 
yra netiksli. : 

Nereikėtų taip teigti, tartum vertimas nebūtų Dievo Žodis. 
Gal aš netobulai išverčiau, gai Jūs mano minties nepagavote? 
Vertimas, jei Bažnyčios patvirtintas, yra Dievo Žodis, tačiau 
tai yra vertimas, o ne originalas. Juk Jūs teigiate, kad verti- 
mas savo forma neturi būti kaip originalas. Jūsų nuomone, 
vertimas gal turėti savo stilių, svarbu tik, kad kuo aiškiau 
perteiktų mintį. Kitaip tariant, Šventojo Rašto vertimo 
literatūrinė forma bei stilius turi būti vertėjo, o ne įkvėptojo 

autoriaus. Esu kitos nuomonės. Man atrodo, kad tobulas ver- 
timas yra tas, kuris visiškai ir ištikimai perteikia mintį, bet 
drauge atskleidžia bei parodo literatūrinę originalo formą. 

7. Barbarizmai. - Visiškai sutinku su Jumis, kad reikia 
vengti svetimybių. Tačiau privalų vengti ir perdėto uolumo 
ieškant barbarizmų ten, kur jų nėra. Reikėtų, kad mūsų 
kalbininkai daugiau studijuotų prokalbę ir labai giminiškas 
mūsų kalbai kalbas - graikų 1r lotynų. Slaviškos mūsų kai- 
mynų kalbos yra žymiai vėlesnės, bet priklauso tai pačiai 
indoeuropiečių kalbų šeimai. Todėl nenuostabu, kad galime 
turėti bendros šaknies žodžių. 

Prof. A.Salys man yra didelis autoritetas. Bet, kiek žinau, 
nurodydamas svetimybes ir patardamas jų vengti, tai daro la- 
bai atsargiai - ne teigia, o reiškia nuomonę, ne įsako, o pata- 
ria. Aišku, mano vertime pasitaiko kalbinių trūkumų. Sten- 
giausi jų vengti. Bet ar galima rasti vertimą, kuris būtų be 
kalbinių trūkumų?! Vis dėlto kai kurių nurodytų barbarizmų 
nelaikau tokiais esant. 

Nelaikau barbarizmu būk. Ši jungtis tikriausiai turi savo 
šaknį lietuviškiausiame žodyje būti. Plačiajame lietuvių kal- 
bos žodyne dalelytė būk minima, bet nenurodoma, kad būtų 
barbarizmas. Tiesą sakant, aš tik labai retai vartojau būk, nes 
turime tam sinonimų: esą, lyg ir kt. Nelaikau barbarizmu nė 
žodžio plosčius. Senno-Salio žodyne šis daiktavardis pateiktas 
kaip apsiausto sinonimas. O plačiajame lietuvių kalbos žo- 
dyne nurodomas veiksmažodis plosčioti: drabužis plosčioja. Iš 
šio veiksmažodžio ir bus kilęs daiktavardis plosčius. Kad len- 
kai turi panašios, geriau sakant, tos pačios šaknies žodį 
plaszcz, tai dar nereiškia, kad mes pasisavinę iš lenkų ir kad 
mūsų plosčių reikėtų laikyti svetimybe. Juk vokiečiai nelaiko 
svetimybe Mantel, italai mantello, nors yra tos pačios šaknies 
žodis, bet šaknis yra iš bendrokalbės, būtent lotynų tellum — 
mantelium. 

Mielasis Profesoriau, Jūsų pastabas vertinu ir už jas dė- 
koju. Kai kur, tiesa, turiu savo nuomonę. Jus tačiau bran- 
ginu už nuoširdų buvimą su Bažnyčia. Esate tikras defensor 
fidei - tikėjimo gynėjas. Dieve duok, kad mūsų žodžiai pa- 
lenktų bent kai kuriuos skaitytojus noriai imti į rankas Šven- 
tąjį Raštą, kad mąstytų ir pasisavintų Dievo Žodį. 

NAUJAS ŠVENTOJO RAŠTO LEIDIMAS 


1990 m. Lietuvoje pasirodė Šventojo Rašto Senojo 
Testamento, kurį vertė J.Skvireckas, trečiasis leidimas 
(I t.). Po metų (1991) pasirodė ir kiti du tomai, kur buvo 
sudėtos kitos Senojo Testamento šv. knygos. Apie pirmąjį 
tomą parašiau trumpą kritinį vertinimą. Jį išspausdino 
Draugas 1991 m. gegužės 8 d. numeryje. 


Netikėtumai mūsų dienomis yra dažni ir neretai 
stebinantys. Vienas iš tikrai stebinančių netikėtumų yra 
išleistas Šventojo Rašto Senojo Testamento I tomas, verstas 
J.Skvirecko. Nurodoma kaip trečiasis leidimas. Šis tomas ap- 
ima istorines knygas. Pateikiama tik tekstas be komentarų. 
Knygos pabaigoje įdėta trumpi įvadai ir kai kurie paaiškini- 
mai. Įvadus ir paaiškinimus parengė Kornelijus Platelis. 

Stebina mus ir verčia klausti: kokia teise leidėjai davė sau 
privilegiją parengti ir išleisti trečiąjį J.Skvirecko vertimo lei- 
dimą? J.Skvirecko Šventojo Rašto vertimas yra Lietuvos bažny- 
tinės provincijos nuosavybė. Tai leidėjai ignoravo. Antrasis 
leidimas buvo parengtas ir išleistas išeivijoje. Rengiant ir lei- 
džiant šį leidimą arkivysk. J.Skvireckui talkino vysk. V.Pa- 
dolskis ir rašantysis šį straipsnį. Arkivysk. J.Skvireckas prieš 
mirdamas patikėjo mums rūpintis tolesniais eventualiais jo 
Šventojo Rašto vertimo leidimais. Tad aš ėmiausi rengti Nau- 
jojo Testamento I tomo leidimą su nauju vertimu iš graikiškojo 
originalo. Šis tomas buvo išleistas 1979 m. Romoje. 

Mažiau stebintų, jei leidėjai trečiąjį leidimą būtų išleidę vi- 
siškai laikydamiesi antrojo leidimo, būtent, su visais įvadais 
ir komentarais, kaip buvo parengta J.Skvirecko. Deja, 
K.Platelis pretendavo galįs autoritetingai parengti įvadus ir 
pridėti savo paaiškinimus. Dar blogiau, kad Platelis tai, ką 
mes šventai laikome Dievo Žodžiu, pristato kaip įvairių auto- 
rių, įvairiu laiku suredaguotų legendų rinkinį. Štai kodėl nei 
J.Skvireckas negalėtų laikyti šio leidinio savu, nei Bažnyčia 
gali priimti ir rekomenduoti tikintiesiems juo naudotis. 

Kas yra K.Platelis? Kokį mokslinį išsilavinimą jis turi? Ne- 
abejotinai nėra Šventojo Rašto studijavęs. Tikras mokslinin- 
kas paprastai yra kuklus ir atsargus. Ponas Platelis, rašyda- 

mas ir teigdamas kai kuriuos painius klausimus apie Šven- 
tojo Rašto knygų kilmę ir tikrumą, turėjo mažų mažiausia 
vartoti sąlygiškus intarpus: „man atrodo“, „taip teigiama“, 
„kai kurie autoriai taip mano“; „spėjama, jog tokia buvusi 
Šventojo Rašto knygų kilmė“ ir pan. Deja, K.Platelis drįsta 
teigti, jog ta ar kita Šventojo Rašto knyga buvusi kaži kada, 
vėliau suredaguota, pakeičiant ar išleidžiant kai kuriuos teks- 
tus ar nusakytus įvykius. Tokie teiginiai yra iš piršto išlaužti. 
Žydams ir mums, krikščionims, tikrasis Šventojo Rašto auto- 
rius yra Dievas. Šventojo Rašto knygos parašytos Dievo įkvė- 
pimu, ir joje yra Išganymo mokslo ir vyksmo Apreiškimas. 

Šv. Paulius laiške Timotiejui aiškiai teigia: „Visas Raštas 
yra Dievo ikvėptas ir naudingas mokyti, barti, taisyti, auklėti 
teisumui, kad Dievo žmogus taptų tobulas, pasirengęs kiekvie- 
nam geram darbui“ (2 Tim 3,16 ir t). Šventajame Rašte, ypač 
istorinėse knygose, pateikiamos ne legendos, ne prasimany- 
mai, supinti su kai kuriais istoriniais faktais, bet Išganymo 
vyksmo raida Izraelio istorijos ribose. Dievas per Mozę ir pra- 
našus davė Senąjį Testamentą, kuris visiškai išsipildė Naujojo 
Testamento Kristaus - Išganytojo asmeniu, kaip tai paliudija jo 
paskelbtoji Išganymo Evangelija. Kristus užtikrino, kad Įstaty- 
mas yra duotas per Mozę ir kad iš jo neišnyks nė mažiausias 
taškelis, kol visa pagaliau bus realizuota. „Nemanykite, - sakė 
Jėzus, - jog aš atėjęs panaikinti Įstatymo ar Pranašų. Ne pa- 
naikinti jų atėjau, bet įvykdyti. Iš tiesų sakau jums: kol dan- 
gus ir žemė nepracis, nė viena raidelė ir nė vienas brūkšnelis 
neišnyks iš Įstatymo, viskas išsipildys“ (Mt 5,17 ir t.). Kristus 
duotą Dieviškajį Apreiškimą, kuris yra užrašytas Šventojo 
Rašto knygose ir kuris iš dalies buvo perduotas per Padavimą, 
patikėjo saugoti ir aiškinti Bažnyčiai, kad iš jo nepranyktų nė 
mažiausias taškelis. Bažnyčia ištikimai tai vykdo, todėl 
reikalauja, kad kiekvienas Šventojo Rašto leidimas turėtų baž- 
nytinio autoriteto aprobatą. Deja, šiame leidinyje nėra tokio 
aprobavimo, ir jo nebūtų galima duoti, nes įvaduose pareikštos 
mintys yra racionalistų išsigalvojimai, visai priešingi Bažnyčios 
mokymui. Nesuprantu, kokiu tikslu imtasi šios iniciatyvos. 
Tikriausiai imtasi rengti tada, kai valdžios sluoksniuose dar 
vyravo antireliginė dvasia ir buvo siekiama ne ugdyti, o griauti 
tikėjimą. Tikriausiai buvo siekiama tikėjimo šaltinį pateikti ne 
kaip Dievo Žodį, bet kaip literatūrinį veikalą. 


278 


"TURINYS 


|: vy NIO —————————— 5 


PIRMOJI DALIS 


Straipsniai, spausdinti Lietuvių enciklopedijoje......... 7 
"eo ina —————————————————— 7 
"eik an a a O—————————————————————— 8 
Šv. PAULIAUS LAIŠKAI KORINTIEČIAMS .....LLL piaaakakak aaa ka nari ra aka 8 
MARJE J. LAGRANGE (1855-1936)... aaa aa aa aaa sakas asai 10 
Ser jDKa Vania 11 
Išnuues R ——————————————————————————— 11 
IDiressi sv O ——————————————————————— 12 
IKillela uo ———————————————— 12 
LOGOS (ŽODIS) JONO EVANGELIJOJE....LL Lia kia a kana aaa aaaaa aaa aaa 13 
ALFRED FIRMIN LOISY (LUAZI) (1857-1940).....LLka kaka aaa aa nana 14 
Pei Un ——————— 15 
EVANGELISTAS LUKAS.......Liacaaaa kasai aaa a ak kaka aa aa Aaaa aaa saaa aaa 16 
ŠVENTOJO RAŠTO MAKABĖJŲ KNYGOS....LLLLaiai aaa a kaka kaka sakas a aaa 20 
NN UNO IS O ———————————————————— 23 
en O ———————————————————————————————— 24 
Nu a —————————————————————————————— 24 
MARIJA NAUJAJAME TESTAMENTE ......LMaaia kasa kaka aaa kaka aka sasas 25 
NIN i o —————————————————————————— 29 
iosal o ——————————————————— 33 
PRANAŠAS MICHĖJAS......LLaiaaaaas —————— 37 
EVANGELISTAS MORKUS.....LLLLLlaiaaaaaaaa aaa ak aaa Akakas ka kasas aaa 39 
ININSV LU eau 44 
UZS BL IL ————————————————— 45 
Nin m —————————————————————— 46 
Nuro ——————————————————————————— 46 
LTS au O —————————————————————— 47 
NAUJASIS TESTAMENTAS........L.Laiaaaaakaak sakas kaka aaa a kasa saaa saaa ii 47 
Nino. c——————————————————— 54 


IN Vai o 1 ————————————————— 55 


ios m ————————————————————— 56 
Nikono —————————————— 59 
Neso ———————————————————————————————————— 60 
e ele 71 ——————————— 61 
AA ————————————————— 62 
JT aio Lia E —————————————————————————— 63 
INS ei DA ION O 65 
ITV unu Rn————————————————————— 70 
"SIS UD ——————————————— 90 
IeoisAlsisS Lise 98 
IT I SI S So P————————————— 99 
PROTOEVANGELIJA (PRADINĖ EVANGELIJA)....LLLkak aka aaa aaa saaa aaa 104 
LTS ELO ais II ————————————— 105 
Non 110 
APAŠTALO PAULIAUS LAIŠKAS ROMIEČIAMS...... Lia aaa aa kak ak asai 111 
IHirro bai R ————————————————————— 113 
anuo ———————————————— 114 
le LOR —————————————————————————— 115 
SIL N———————————————— 116 
SUV —————————————————— 118 
So R ——————————————————————————— ..119 
pie) eisi a ai r ————————————————— 122 
DU S S UD IVO a ————————————————————————— 124 
Saus Te y r ——————————————————— 131 
AL UoTAS O CO —————————————— 132 
SLO —————————— 133 
SiozoUN L ———————————————————————————————— 135 
Šv. PAULIAUS LAIŠKAI TESALONIKIEČIAMS.....LLLiL Laikas kaskas akiai 136 
Vai i ——————————————————————————— 138 
Kivv ———————————————— 141 
Ar Ch m 142 
|Vieoe vi U———————————————————— 142 
KUNIGAS ZACHARIJAS ......LLaiaakak Akakas ana ika asai aaa aaa kana ana kaka ania 145 
VADejon IDA ————————————————————— 146 
LTS ADS INN T 146 
VADINO ND ——————————— 149 
VAVANT O———————————————————————————————— 149 


280 


ANTROJI DALIS 


Studijos ir įvairūs straipsniai 


Šventojo Rašto temomis JL 151 
i O ———————— akiai 151 
BENDROSIOS ŽINIOS APIE ŠVENTĄJĮ RAŠTĄ....L Laika a kana aa pakaks ao 152 
Kas yra Šventasis Raštas? .....iliiaaaaaasieeekakesaiaaiaiei is 152 
Šventojo Rašto kanonas .......aaaakaass kaka keiskis 152 
Šventojo Rašto knygų įkvėpimas LL. k kase kia ariiiais 156 
Šventojo Rašto turinys akto guL- PI 160 
Sventojo Rašto Izu 161 
Šventojo Rašto aiškinimas .......Laakaaaaa a aaa aaa na airiai 162 
Šventojo Rašto vertimai.....Laliciaia skai kakas as iaaas asies 164 
Šventojo rašto aiškinimas pagal Bažnyčios nurodymus...... 167 
Katalikiškoji egzegezė yra visada Nauja... aaana ainas 168 
Katalikiškoji egzegezė yra visada Sena ......LLao aaa 177 
VATIKANO II SUSIRINKIMAS APIE DIEVIŠKĄJĮ APREIŠKIMĄ......LL kais 181 
IŠVADOS — KONKRETŪS NURODYMAI ..LLLak aka kaka kaka sasas aaa aaa aaa aaa 183 
PENTATEUCHAS — PENKIAKNYGĖ...... ————————————————— „..184 
ISTORINĖS SENOJO TESTAMENTO KNYGOS... (Lala aaa ai ia saaa araki 197 
Pirmoji istorinių Senojo Testamento šv. knygų grupė......... 198 
Antroji ir trečioji istorinių Senojo Testamento , knygų grupė 206 
VYSKUPŲ IR APAŠTALŲ KOLEGIJA.....Laeea kapas kana ia Vasa a aaa aa saaa 211 
Apaštalai įr jų Kolegija .......LLLako apei aa koka aaa nana aa aaa 212 
D gr ————————————— 227 
Straipsniai periodinėje spaudoje... 230 
sK e) 412 iek ia O ———————————————— 230 
ŠVENTOJI ŠEIMA......LLLak a aaa aakakaaaaaaaaa saika aaa Saaaaeaaakaiani 234 
IŠMINČIAI PRIE PRAKARTĖLĖS...........caaaa aa ak kasa a aa kasa aa saaa siais 239 
NAUJAS ŠVENTOJO RAŠTO NAUJOJO TESTAMENTO LEIDIMAS........... 243 
NAUJIEJI ŠVENTOJO RAŠTO ŽINOVAI......LLLiaaaaaaaaaaa aa aaa aaa akanai 250 
ANTRASIS Č. KAVALIAUSKO IR V.ALIULIO ŠVENTOJO RAŠTO 
NAUJOJO TESTAMENTO LEIDIMAS.......Liiaa anona sauna kase saaa kana 253 
DISKUSIJA SU PROF. A.MACEINA DĖL ŠVENTOJO RAŠTO 
VERTIMO KALBOS... aaa aee aka esa kaka a ia aaa aaa na aaa aaa aa aaa aa aaa 257 
ATSAKYMAS PROF. A.MACEINAI Į ATVIRĄ JO LAIŠKĄ 
„ŠVENTRAŠTIS ek D asi u—————————————— 266 
NAUJAS ŠVENTOJO RAŠTO LEIDIMAS ....LLLiakakiaaak aa aan aaa aa ka saaa asas 277 


LIETUVIŲ KATALIKŲ MOKSLO AKADEMIJA 
LADAS TULABA 
ŠVENTOJO RAŠTO TEMOMIS 
Redaktorės J.Kardelytė, L.Sidarienė 
Maketavo „Katalikų akademijos“ leidykla, 
A.Jakšto 9, Vilnius 
SL 1902. 17,6 sp. 1. Tiražas 500 egz. Užsak. 165 


Spaudė UAB „Rotas“, Pylimo 42, Vilnius 
Kaina sutartinė 


